
Prologas 


ebastijonas tvirčiau suėmė vairą. Sunkvežimis už nugaros 

Np R užpakalinį buferį ir pastūmėjo mažylį MG, nuplėš- 
damas numerių lentelę, kuri pakilo į orą. Sebastijonas mėgino pa- 
važiuoti dar porą pėdų pirmyn, bet negalėjo labiau paspausti, neri- 
zikuodamas įsirėžti į sunkvežimį priekyje; tada jis būtų suspaustas 
tarp dviejų didžiulių mašinų kaip armonika. 

Po kelių sekundžių jie buvo pamėtėti pirmyn antrą kartą, kai iš 
užnugario sekantis sunkvežimis jau gerokai stipriau kliudė MG galą 
ir nustūmė automobilį taip, kad šis atsidūrė vos per pėdą nuo prie- 
šakinio. Tik kai sunkvežimis rėžėsi į juos trečią kartą, Sebastijonui 
šmėstelėjo Bruno žodžiai: Ar tu tikrai teisingai apsisprendei? Jis 
pažvelgė į Bruną, kuris dabar buvo abiem rankomis įsitvėręs prie- 
taisų skydelio. 

— Jie nori mus užmušti! — rėkė jis. — Dėl Dievo, Sebai, daryk 
ką nors! 

Sebastijonas bejėgiškai nužvelgė į pietus bėgantį kelią, priešin- 
ga kryptimi judančių mašinų srautą. 

Kai priekyje lekiantis sunkvežimis ėmė mažinti greitį, jis supra- 
to, kad jei nori neprarasti vilties išsigelbėti, turi apsispręsti — apsi- 
spręsti greitai. Jis pažvelgė į kitą kelio pusę, beviltiškai ieškodamas 

tarpo kur nors įsisprausti. Kai paskui važiavęs sunkvežimis trenkėsi 
ketvirtą kartą, Sebastijonas suprato, kad nebėra iš ko rinktis. 

Jis ryžtingai pasuko vairą dešinėn ir metėsi ant žole apaugusios 
skiriamosios juostos tiesiai priešais važiuojančias mašinas. Sebas- 
tijonas iki galo nuspaudė greičio pedalą, melsdamas, kad suspėtų 
nuskrieti į laukų platybes ir išvengti kitų automobilių. 

Kai MG šovė skersai kelio, furgonas ir lengvasis automobilis 
ėmė stabdyti ir staiga pasuko į šalį, mėgindami išvengti priešais iš- 
dygusio mažylio. Akimirką Sebastijonas pamanė, kad jam pavyks, 
bet paskui išvydo priešais stuksantį medį. Jis nukėlė nuo greičio pe- 
dalo koją ir pasuko vairą kairėn, tačiau tai padarė per vėlai. Sebasti- 
jonas teišgirdo Bruno riksmą. 


Haris 17 Ema 


1957—1958 


arį Kliftoną pažadino telefono skambutis. 

H: is kažką sapnavo, bet dabar niekaip neprisiminė ką. Gal 
tas įkyrus metalinis garsas buvo sapno dalis. Haris nenorom apsi- 
vertė ant kito šono ir mirkčiodamas pažvelgė į šalia lovos stovinčio 
laikrodžio žalias fosforines rodyklėles — šešta valanda keturiasde- 
šimt trys minutės ryto. Jis nusišypsojo. Tik vienas žmogus galėtų 
sumanyti jam paskambinti tokį ankstyvą rytą. Haris pakėlė ragelį ir 
perdėtai mieguistu balsu sumurmėjo: 

— Labas rytas, brangioji. 

Iškart niekas neatsakė; akimirką Haris pamanė, kad viešbučio 
operatorė skambinantįjį sujungė su kitu kambariu, nei šiam reikėjo. 
Jis jau rengėsi padėti ragelį, kai išgirdo kažką raudant. 

— Ema, čia tu? 

— Taip, — pasigirdo atsakymas. 

— Kas atsitiko? — paklausė jis raminamu balsu. 

— Sebastijonas mirė. 

Haris atsakė ne iškart, nes dabar labai norėjo įtikėti, kad visa 
tai — tik sapnas. 

— Kaip taip gali būti? — pagaliau pratarė. — Dar vakar su juo 
kalbėjau. 

— Šįryt jis žuvo. 

Ema tegalėjo išspausti vos po kelis žodelius. 

Haris atsisėdo lovoje staiga visai išsibudinęs. 

— Automobilio avarijoje, — kūkčiodama pridūrė Ema. 

Laukdamas, kol ji aiškiai pasakys, kas atsitiko, Haris stengėsi 
išlikti ramus. 

— Jiedu kartu važiavo į Kembridžą. 

— Jiedu? — pakartojo Haris. 

— Sebastijonas ir Brunas. 

— Ar Brunas gyvas? 

— Taip, bet jis ligoninėje Harlou; dar neaišku, ar išgyvens iki 
vakaro. 

Haris nubloškė antklodę ir nuleido ant kilimo kojas. Jam buvo 
šalta, pykino. 

— Nedelsdamas išsikviesiu taksi ir važiuosiu į oro uostą; grįšiu 
į Londoną pirmu ten skrendančiu lėktuvu. 

— Važiuoju tiesiai į ligoninę, — pasakė Ema. 

Ji daugiau nieko nepridūrė, ir Haris minutėlę svarstė, ar pokal- 
bis baigtas. Paskui jis išgirdo ją šnabždančią: 

— Reikia, kad kas nors atpažintų jo palaikus. 


Ema padėjo ragelį, tačiau tik po valandėlės sukaupė jėgų atsi- 
stoti. Galiausiai linkstančiomis kojomis ji perėjo per kambarį, kelis 
kartus atsiremdama į baldus, lyg jūreivis siaučiant audrai. Pravėrusi 
svetainės duris, pamatė koridoriuje stovintį galvą panarinusį Mars- 
deną. Ema niekada nebuvo mačiusi, kad senasis jų tarnas šeimos 
narių akivaizdoje atskleistų nors menkiausią emociją, todėl dabar 
vargiai bepažino židinio atbrailos įsitvėrusią sukumpusią figūrą — 
įprastą santūrumo kaukę buvo pakeitusi žiauri mirties realybė. 

— Ponia, Meibel jums sukrovė lagaminą vienai dienai, — šiaip 
taip pratarė jis. — Jei leisite, nuvešiu jus į ligoninę. 

— Ačiū, Marsdenai, tu labai malonus, — atsakė Ema, kai jis 
pravėrė lauko duris. 

Jiems lipant laiptais ir einant prie automobilio, Marsdenas lai- 
kė Emą už parankės; tai buvo pirmas kartas, kai jis prisilietė prie 
savo šeimininkės. Marsdenas atidarė dureles, ir Ema susmuko oda 
trauktoje sėdynėje kaip senė. Marsdenas užvedė automobilio variklį, 
įjungė pirmą pavarą ir leidosi į ilgą kelionę nuo dvaro iki Princesės 
Aleksandros ligoninės Harlou. 

Staiga Ema susivokė nepaskambinusi nei broliui, nei seseriai 
Greisei ir nepranešusi, kas atsitiko. Greisei ir Džailzui paskambins 
šįvakar, kai, tikėtina, jie bus vieni namuose. Ji nenorėtų dalintis 
tokia žinia viešint nepažįstamiesiems. Ema pajuto aštrų skausmą 
paširdžiuose, tarsi kas būtų įsmeigęs durklą. O kas Džesikai pasa- 
kys, kad ji niekada nebepamatys brolio? Ar ji begalės būti toji pati 
linksma mergaitė, kuri šokinėdavo aplink Sebą lyg klusnus šunelis, 
vizginantis uodegą ir negalintis nuslėpti nežaboto susižavėjimo? 
Negalima leisti, kad šią žinią Džesika išgirstų iš kieno nors kito lūpų, 
vadinasi, Emai teks kuo greičiau grįžti į dvarą. 

Marsdenas įsuko į vietinės degalinės aikštelę; paprastai penk- 
tadienio popietėmis jis čia pildavosi degalus. Kai degalinės dar- 
buotojas pamatė žaliajame „Austin A30“ sėdinčią ponią Klifton, 
sveikindamasis pakėlė prie kepurės ranką. Ji neatsakė, ir jaunuolis 
susimąstė, ar tik nebus pasielgęs kaip nors netinkamai. Jis pripylė 
benzino ir pakėlė variklio dangtį, norėdamas patikrinti, ar yra aly- 
vos. Užvožęs dangtį vėl pakėlė prie kepurės ranką, bet Marsdenas 
nuvažiavo netaręs nė žodžio ir nepalikęs įprasto šešiapensio. 

— Kokia bitė jiems įgėlė? — sumurmėjo jaunuolis, automobiliui 
dingus iš akių. 

Vėl atsidūrusi kelyje, Ema stengėsi prisiminti, kokiais žodžiais 
Peterhauzo koledžo kuratorius trukčiojamu balsu pasakė jai tą Žinią. 
Ponia Klifton, apgailestauju turėdamas jums pranešti, kad jūsų su- 
nus žuvo autoavarijoje. Pranešęs šią nuogą tiesą, ponas Padžetas, 
rodos, daugiau beveik nieko nežinojo; kaip pats aiškino, jis tebuvo 
įpareigotas informuoti. 

Emos galvoje ir toliau kirbėjo daugybė klausimų. Kodėl jos sū- 
nus važiavo į Kembridžą automobiliu, jei vos prieš porą dienų ji pati 
nupirko jam traukinio bilietą? Kas vairavo, Brunas ar Sebastijonas? 
Galjie per greitai važiavo? Gal sprogo padanga? Gal kaltas koks nors 
kitas automobilis? Tiek daug klausimų, bet vargu ar kas nors žino 
visus atsakymus. 

Praėjus kelioms minutėms po kuratoriaus skambučio, paskam- 
bino iš policijos ir paklausė, ar ponia Klifton galėtų atvykti į Prince- 
sės Aleksandros ligoninę Harlou atpažinti palaikų. Ema paaiškino, 
kad jos vyras išvykęs į Niujorką reklamuoti savo knygos. Gal ji ir ne- 
būtų sutikusi stoti jo vieton, jei būtų žinojusi, kad jau rytoj Haris grįš 
į Angliją. Dėkui Dievui, jis parskris lėktuvu, ir jam nereikės penkias 
dienas plaukti per Atlantą gedint vienam. 

Marsdenui važiuojant pro nepažįstamus miestus — Čipnamą, 
Niuberį, Slau — Ema ne kartą prisiminė doną Pedrą Martinesą. Ar 
gali būti, kad jis nori atkeršyti už tai, kas prieš kelias savaites nutiko 
Sautamptone? Bet jei kitas automobiliu važiavęs asmuo yra Brunas, 
šios abejonės netenka prasmės. Marsdenui išvažiavus iš Didžiojo 
Vakarų kelio ir pasukus šiaurės kryptimi, į A1 kelią, Ema vėl susi- 
mąstė apie Sebastijoną; vos prieš kelias valandas šiuo keliu važiavo 
Sebas. Ema buvo skaičiusi, kad žmogų ištikus tragedijai šis tenori 
atsukti laiką. Ir ji pasirodė nesanti išimtis. 

Sebastijonas taip ir neapleido jos minčių, todėl kelias neprail- 
go. Ema prisiminė jo gimimą, kai Haris sėdėjo kalėjime kitame pa- 
saulio krašte, prisiminė pirmuosius Sebastijono žingsnius, sulaukus 
aštuonių mėnesių ir keturių dienų, pirmą jo žodį „dar“, pirmą dieną 
mokykloje, kai jis iššoko iš automobilio, Hariui nespėjus nuspausti 
stabdžių pedalo, paskui — mokslus Bičkrofto abatijoje, kai direkto- 
rius norėjo jį pašalinti, bet, Sebui laimėjus Kembridžo stipendiją, 
bausmę atidėjo. Tiek daug visko laukė, tiek daug jis galėjo pasiekti, 
bet per akimirką viskas tapo istorija. Galiausiai ji prisiminė siau- 

bingą savo pačios klaidą, kai leidosi įtikinama vyriausybės sekreto- 
riaus, kad Sebastijonas turėtų padėti įgyvendinti vyriausybės planą 
ir įvykdyti teisingumą donui Pedrui Martinesui. Jei ji būtų atsisa- 
kiusi patenkinti sero Alano Redmeino prašymą, vienturtis jos sūnus 
tebebūtų gyvas. Jeigu, jeigu... 

Kai jie privažiavo Harlou priemiesčius, Ema pažvelgė pro šo- 
ninį langą ir pamatė rodyklę, nukreipiančią į Princesės Aleksandros 
ligoninę. Ji pamėgino susikaupti ir mąstyti apie tai, ko iš jos bus tiki- 
masi. Po kelių minučių Marsdenas pravažiavo pro niekada neužda- 
romus geležinius vartus ir sustojo priešais centrinį ligoninės įėjimą. 
Ema išlipo iš automobilio ir patraukė link durų, o Marsdenas ėmė 
ieškoti, kur pastatyti mašiną. 

Ema pasakė jaunai registratorei savo pavardę, ir linksmą šyp- 
seną merginos veide pakeitė užuojautos kupinas žvilgsnis. 

— Ponia Klifton, gal būtumėte tokia maloni ir luktelėtumėte 
minutėlę, — nukeldama ragelį pratarė ji. — Pranešiu ponui Ouve- 
nui, kad atvykote. 

— Ponui Ouvenui? 

— Šįryt, kai buvo atvežtas jūsų sūnus, šis gydytojas budėjo. 

Ema linktelėjo ir ėmė neramiai žingsniuoti po koridorių; suriz- 
gusias mintis keitė padriki prisiminimai. Kas, kodėl, kada... Ji liovėsi 
žingsniavusi tik tada, kai tvarkingai apsirengusi slaugė krakmolyta 
apykakle paklausė: 

— Arjūs — ponia Klifton? 

Ema linktelėjo. 

— Prašau eiti paskui mane. 

Slaugė nusivedė Emą koridoriumi žaliomis sienomis. Nė viena 
nepratarė nė žodžio. Antra vertus, ką jos galėjo viena kitai pasaky- 
ti? Jos sustojo prie durų, ant kurių kabojo lentelė su užrašu „Ponas 
Viljamas Ouvenas, vyr. chirurgas“. Slaugė pabeldė, pravėrė duris ir 
pasitraukė į šalį, praleisdama Emą. 

Nuo stalo pakilo aukštas, liesas, pliktelėjęs vyriškis graudulin- 
gu laidojimo biuro agento veidu. Ema svarstė, ar šis veidas apskritai 
moka šypsotis. 

— Laba diena, ponia Klifton, — pasisveikino jis, prieš pasiūly- 
damas Emai prisėsti ant vienintelės patogios kėdės kabinete. — Iš- 
ties apgailestauju, kad tenka susitikti tokia liūdna proga, — pridūrė. 

Emai buvo gaila šio vargšo žmogaus. Kiek kartų per dieną jam 
tenka ištarti šiuos žodžius? Sprendžiant iš jo žvilgsnio, ilgai juos kar- 
tojant netampa lengviau. 

— Teks sutvarkyti daug dokumentų, deja, prieš pradėdamas 
darbuotis, koroneris paprašys atlikti formalumą — atpažinti palai- 
kus. 

Ema panarino galvą ir pravirko apgailestaudama, kad atsisakė 
Hario pasiūlymo vietoje jos atlikti šią nepakeliamą užduotį. Ponas 
Ouvenas pašoko iš už stalo, pasilenkė prie jos ir pratarė: 

— Užjaučiu, ponia Klifton. 


Haroldas Ginzburgas nė negalėjo būti taktiškesnis ir paslau- 
gesnis. 

Hario leidėjas nupirko jam pirmos klasės lėktuvo bilietą į Lon- 
doną artimiausiu skrydžiu. Bent jau keliaus patogiai, svarstė Ha- 
roldas, nors tikrai nemanė, kad vargšas žmogus galės užmigti. Jis 
nutarė, jog dabar — netinkamas laikas pranešti gerą žinią, todėl tik 
paprašė Hario perduoti Emai nuoširdžiausią užuojautą. 

Kai po keturiasdešimties minučių Haris išsiregistravo iš „Pier- 
re“ viešbučio, gatvėje rado Haroldo vairuotoją, laukiantį jį nuvežti į 
Aidlvaildo* oro uostą. Haris su niekuo nenorėjo kalbėtis, todėl atsi- 
sėdo limuzino gale. Jis instinktyviai ėmė galvoti apie Emą, apie tai, 


* 


Dabar Dž. Kenedžio tarptautinis oro uostas. 

ką ji dabar turėtų patirti. Jam nepatiko, kad jai tenka eiti atpažinti 
sūnaus palaikų. Gal ligoninės personalas Emai pasiūlys palaukti, ko! 
jis grįš. 

Haris nė nesusimąstė apie tai, kad bus vienas iš pirmųjų ke- 
leivių, be persėdimų perskridęs Atlantą; jis galėjo mąstyti tik apie 
sūnų, apie tai, kaip jie visi laukė, kol jis pradės studijas Kembridžo 
universitete. O paskui... Haris manė, kad turėdamas įgimtų gabumų 
kalboms Sebas būtų norėjęs dirbti Užsienio reikalų ministerijoje, o 
gal būtų tapęs vertėju, gal net mokęs kitus arba... 

„Comet“ pakilus, Haris atsisakė taurės šampano, kurią pasiū- 
lė besišypsanti stiuardesė; nors kaip ji galėjo žinoti, kad jam tikrai 
nėra ko šypsotis? Jis neaiškino, kodėl nevalgo, kodėl nemiega. Karo 
metais, kovodamas priešų užnugaryje, Haris išmoko likti budrus 
trisdešimt šešias valandas, tebūdamas gyvas baimės sukeltu adre- 
nalinu. Jis žinojo, jog neužmigs, kol paskutinį kartą nepamatys sū- 
naus, o gal ir paskui nemiegos, iš sielvarto sukilus adrenalinui. 


Gydytojas tylėdamas nulydėjo Emą niūriu koridoriumi; galiau- 
siai jie sustojo prie aklinai uždarytų durų su vieninteliu žodžiu Mor- 
gas, juodomis raidėmis užrašytu ant grublėto stiklo. Ponas Ouvenas 
atidarė duris ir pasitraukė, praleisdamas Emą pirmą. Jai už nugaros 
durys su trenksmu užsivėrė. Nuo staiga pasikeitusios temperatūros 
ji ėmė drebėti; žvilgsnis sustojo prie viduryje kambario stovinčių ra- 
tukų. Po užklotu matėsi neaiškus jos sūnaus kūno kontūras. 

Ratukų kojūgalyje stovėjo baltu chalatu vilkįs morgo darbuoto- 
jas, bet jis nieko nesakė. 

— Ponia Klifton, ar jūs pasirengusi? — švelniai paklausė ponas 
Ouvenas. 

— Taip, — tvirtai atsakė Ema, susmeigdama į delnus nagus. 

Ouvenas linktelėjo, ir morgo darbuotojas nutraukė užklotą, ati- 

dengdamas randuotą sumuštą veidą, kurį Ema pažino akimirksniu. 
Ji suriko, parpuolė ant kelių ir prapliupo nenumaldomai raudoti. 
Pono Ouveno ir morgo darbuotojo nenustebino lengvai nuspė- 
jama motinos, pirmąkart išvydusios negyvą sūnų, reakcija, bet juos 
ištiko šokas, kai ji tyliai pratarė: 
— Čia — ne Sebastijonas. 


2 


Kai taksi privažiavo prie ligoninės, Haris nustebo išvydęs prie 
durų stovinčią Emą. Ji akivaizdžiai jo laukė. Jis dar labiau nustebo, 
kai žmona bėgte pasileido pas jį pragiedrėjusiu veidu. 

— Sebas gyvas, — dar nepribėgusi sušuko ji. 

— Bet tu sakei... — prabilo Haris, kai Ema apsivijo jį rankomis. 

— Policija suklydo. Jie manė, kad automobilį vairavo jo savi- 
ninkas, todėl, tikėtina, keleivio vietoje sėdėjo Sebas. 

— Vadinasi, keleivis buvo Brunas? — tyliai pratarė Haris. 

— Taip, — atsakė Ema, pasijutusi truputį kalta. 

— Supranti, ką tai reiškia? — ją paleisdamas paklausė Haris. 

— Ne. Kur lenki? 

— Policija turėjo pranešti Martinesui, kad jo sūnus liko gyvas; 
jam tik vėliau paaiškės, kad žuvo Brunas, o ne Sebastijonas. 

Ema panarino galvą. 

— Vargšas, — pratarė, kai jiedu įėjo į ligoninę. 

— Nebent... — pradėjo Haris, bet sakinio nebaigė. — Na, kaip 
Sebas? — tyliai paklausė. — Kaip jis jaučiasi? 

— Deja, labai prastai. Ponas Ouvenas man sakė, kad retas kau- 
lelis nelužęs. Rodos, ligoninėje jam teks gulėti kelis mėnesius; gali 
būti, kad jis visą likusį gyvenimą praleis ratukuose. 

— Tik reikia dėkoti, kad Sebastijonas gyvas, — pratarė Haris, 
apkabindamas žmoną per pečius. — Ar man leis jį pamatyti? 

— Taip, bet tik kelias minutes. Įspėju, mielasis, jis visas sugip- 
suotas ir sutvarstytas, gali jo ir nepažinti. 

Ema paėmė vyrą už rankos ir nusivedė į antrą aukštą; ten juos 
pasitiko moteris tamsiai mėlyna uniforma, ji atidžiai stebėjo pacien- 
tus, kartkartėmis duodavo nurodymus personalui. 

— Aš — panelė Padikomb, — prisistatė ji tiesdama ranką. 

— Tau ji — vyresnioji seselė, — sušnabždėjo Ema. 

Haris paspaudė jai ranką ir pasisveikino: 

— Labas rytas, sesele. 

Daugiau netarusi nė žodžio, miniatiūrinė figūrėlė nuvedė juo- 
du į palatą su dviem lygiom lovų eilėmis; visos lovos buvo užimtos. 
Panelė Padikomb nuplaukė iki palatos galo ir sustojo prie vieno pa- 
ciento. Atitraukusi Sebastijono Arturo Kliftono lovą gaubusią užuo- 
laidą, ji pasitraukė. Haris pažvelgė į sūnų. Kairė jo koja buvo pri- 
tvirtinta prie skridinio ir iškelta, kita, taip pat sugipsuota, tysojo ant 
lovos. Sebastijono galva buvo sutvarstyta; į tėvus jis tegalėjo žiūrėti 
viena akimi; lūpos nejudėjo. 

Kai Haris pasilenkė norėdamas pabučiuoti jam į kaktą, pirmieji 
Sebastijono sušnabždėti žodžiai buvo: „Kaip Brunas?“ 


— Atsiprašau, kad po visko, ką jums teko patirti, turiu jus ap- 
klausti, — pasakė vyresnysis inspektorius Mailsas. — Neklausinė- 
čiau, jei nebūtų taip labai svarbu. 

— Ir kodėl šitai taip labai svarbu? — paklausė Haris, kuris jau 
pažinojo detektyvus ir jų pasirenkamus būdus informacijai ištrauk- 
t. 

— Aš dar turiu įsitikinti, kad įvykis A1 kelyje tikrai buvo nelai- 
mingas atsitikimas. 

— Ką tuo norite pasakyti? — Haris pažvelgė detektyvui tiesiai 
į akis. 

— Nieko nenoriu pasakyti, pone, bet mūsų slaptojo skyriaus 
vaikinai atidžiai apžiūrėjo transporto priemonę ir mano, kad šis tas 
nesutampa. 

— Kas? — paklausė Ema. 

— Pirmiausia, ponia Klifton, — kalbėjo Mailsas, — negalime iš- 
siaiškinti, kodėl jūsų sūnus kirto magistralės skiriamąją juostą, aki- 
vaizdžiai rizikuodamas, kad į jį atsitrenks priešpriešiais važiuojant 
mašina. 

— Gal automobiliui staiga kažkas nutiko? — spėliojo Haris. 

— Ir mums pirmiausia šovė tokia mintis, — sutiko Mailsas. — 
Bet nors automobilis baisiai sumaitotas, nė viena padanga nespro- 
gusi, vairas irgi nepažeistas, nors tokio pobūdžio avarijose taip be- 
veik nebūna. 

— Tačiau vargu ar to pakaktų įrodyti, kad buvo įvykdytas nusi- 
kaltimas, — pasakė Haris. 

— Ne, pone, nepakaktų, — atsakė Mailsas. — Ir man šios in- 
formacijos nepakaktų kreiptis į koronerį ir prašyti šią bylą tirti kaip 
kriminalinę. Tačiau mums pateikta ganėtinai trikdanti liudininko 
informacija. 

— Ką jis jums sakė? 

— Ji, — pataisė Harį Mailsas, dirstelėjęs į užrašus. — Ponia Ča- 
lis mums teigė, kad ją aplenkė bestogis MG. Jis ketino aplenkti trijų 
vidine eismo juosta važiuojančių sunkvežimių vorą, bet tada pirma- 
sis sunkvežimis pasuko į pirmąją eismo juostą, nors prieš jį nebuvo 
jokios transporto priemonės. Vadinasi, MG vairuotojui teko staiga 
stabdyti. Paskui trečias sunkvežimis taip pat dėl visiškai nesupran- 
tamos priežasties įsuko į pirmąją juostą, o vidurinysis nesumažino 
greičio, todėl MG negalėjo nei lenkti, nei persirikiuoti į kitą juostą. 
Ponia Čalis pasakojo, kad trys sunkvežimiai kurį laiką taip ir bloka- 
vo MG, — tęsė detektyvas, — kol automobilio vairuotojas nei iš šio, 
nei iš to kirto skiriamąją juostą tiesiai prieš priešpriešiais važiuojan- 
tį automobilį. 

— Ar jums pavyko apklausti kurį nors iš tų trijų sunkvežimių 
vairuotojų? — paklausė Ema. 

— Ne. Nė vieno nepavyko rasti, ponia Klifton. Nemanykite, kad 
nesistengėm. 

— Bet jūsų prielaida sunkiai suvokiama, — pasakė Haris. — 
Kam galėtų kilti mintis užmušti du nekaltus vaikinus? 

— Sutikčiau su jumis, pone Kliftonai, jei ką tik nebūtume išsi- 
aiškinę, kad iš pradžių Brunas Martinesas neketino su jūsų sūnumi 
vykti į Kembridžą. 

— Iš kur apie tai sužinojote? 

— Nes jo mergina, panelė Tornton, mus informavo, kad tą die- 
ną ketino eiti su Brunu į kiną, bet paskutinę akimirką turėjo atšaukti 
susitarimą, nes persišaldė. 

Vyriausiasis inspektorius išsitraukė iš kišenės rašiklį, atvertė 
naują bloknoto puslapį, pažvelgė į Sebastijono tėvus ir paklausė: 

— Ar kuris iš jūsų gali pasakyti kokią nors priežastį, leidžiančią 
manyti, jog kas nors galbūt norėjo pakenkti jūsų sūnui? 

— Ne, — pratarė Haris. 

— Taip, — atsakė Ema. 

— Tik žiūrėkit man, šįkart baikite darbą iki galo! — kone rėkte 
rėkė donas Pedras Martinesas. — Nemanau, kad bus labai sunku, — 
pridūrė kėdėje palinkdamas į priekį. — Vakar rytą man pavyko įei- 
ti į ligoninę nesulaikytam, o vakare tai padaryti turėtų būti daug 
lengviau. 

— Kaip norėtum juo atsikratyti? — abejingai paklausė Karlas. 

— Perrėžk jam gerklę, — atsakė Martinesas. — Tau tereikės bal- 
to chalato, stetoskopo ir chirurgo skalpelio. Žiūrėk, kad būtų aštrus. 

— Gal ir nėra išmintinga perrėžti vaikinui gerklę, — dvejojo 
Karlas. — Būtų geriau uždusinti prispaudus pagalvę, kad kiti pama- 
nytų, jog jis mirė nuo sužalojimų. 

— Ne. Noriu, kad Kliftonų vaikigalis kankintųsi, iš lėto skaus- 
mingai mirdamas. Tiesą sakant, kuo lėčiau, tuo geriau. 

— Suprantu, kaip jaučiatės, bose, bet negalime suteikti tam de- 
tektyvui dar daugiau pretekstų atnaujinti apklausas. 

Martinesas atrodė nusivylęs. 

— Na, gerai, uždusink, — nenoromis pratarė. — Bet pasistenk 
viską užtęsti kiek galima ilgiau. 

— Ar norite, kad pasiimčiau Diegą ir Luisą? 

— Ne. Bet noriu, kad jie dalyvautų laidotuvėse kaip Sebastijono 
draugai, kad paskui viską galėtų papasakoti. Noriu išgirsti, kad jie 
kentėjo lygiai tiek, kiek aš sužinojęs, kad gyvas liko ne Brunas. 

— Bet kaip bus, jei... 

Ant dono Pedro stalo suskambo telefonas. Jis čiupo ragelį. 

— Klausau? 

— Pokalbio laukia pulkininkas Skotas-Hopkinsas, — pratarė jo 
sekretorius. — Jis nori su jumis aptarti vieną asmenišką klausimą. 
Sako, tai svarbu. 


Visas ketvertas dienotvarke susitvarkė taip, kad kitą rytą de- 
vintą valandą galėtų susitikti Dauningo gatvėje, ministrų kabineto 
patalpose. 

Ministrų kabineto sekretorius seras Alanas Redmeinas atšau- 
kė susitikimą su Prancūzijos ambasadoriumi M. Šovelu, su kuriuo 
ketino aptarti galimo Šarlio de Golio grįžimo į Eliziejaus rūmus po- 
tekstes. 

Parlamentaras seras Džailzas Baringtonas neketino dalyvauti 
savaitiniame šešėlinio kabineto susirinkime, kaip pats aiškino opo- 

zicijos lyderiui ponui Geitkelui, dėl šeimoje netikėtai iškilusios pro- 
blemos. 

Haris Kliftonas pranešė nedalinsiąs autografų Pikadilyje, Hat- 
čardso knygyne, nes nedalyvausiąs naujausios savo knygos „Krau- 
jas tirštesnis už vandenį“ pristatyme. Jis iš anksto įrašė autografus 
šimte egzempliorių, stengdamasis nuraminti nusivylimo neslepiantį 
vadybininką; šis ėmė dar labiau apmaudauti sužinojęs, kad sekma- 
dienį Hario knyga atsiras perkamiausiųjų sąraše. 

Ema Barington atidėjo susitikimą su Rosu Bačananu, per kurį 
turėjo aptarti pirmininko planus statyti naują prabangų keleivinį 
garlaivį — jis, sulaukus valdybos pritarimo, praplėstų Baringtono 
laivybos kompanijos veiklą. 

Visi keturi susėdo už ovaliojo stalo ministrų kabineto kamba- 
ryje. 

— Labai malonu, kad nedelsdamas mus pakvietėte, — pratarė 
stalo gale sėdintis Džailzas. 

Seras Alanas linktelėjo. 

— Bet neabejoju, jog suprasite, kad ponas ir ponia Kliftonai ne- 
rimauja — jų sūnaus gyvybei vis dar gali grėsti pavojus. 

— Suprantu jų nerimą, — atsakė Redmeinas, — beje, leiski- 
te man pasakyti, jog labai apgailestavau sužinojęs, kad jūsų sū- 
nus pateko į avariją, ponia Klifton. Juk ir aš turėčiau prisiimti 
dalį kaltės dėl to, kas nutiko. Vis dėlto noriu jus patikinti, kad aš 
nedykinėjau. Savaitgalį kalbėjausi su ponu Ouvenu, vyresniuoju 
inspektoriumi Mailsu ir vietiniu koroneriu. Nuoširdesnio bendra- 
darbiavimo nė negalėjau tikėtis. Turiu sutikti su Mailsu — nepa- 
kanka įkalčių įrodyti, kad donas Pedras Martinesas kaip nors su ta 
avarija susijęs. 

Išvydęs piktą Emos žvilgsnį, seras Alanas paskubėjo pridurti: 

— Vis dėlto labai dažnai įrodymai ir abejonių nekeliančios 
nuojautos nesupuola; sužinojęs, kad Martinesas nenutuokė, jog tuo 

metu automobiliu važiavo ir jo sūnus, padariau išvadą: jis gali smog- 
ti dar kartą, nors ir kaip neprotingai šitai atrodytų. 

— Akis už akį, — pratarė Haris. 

— Galjūs ir teisus, — pritarė ministrų kabineto sekretorius. — 
Akivaizdu, jis mums neatleido už tai, kad, jo manymu, pavogėme 
aštuonis milijonus svarų, nors šie ir buvo padirbti; ir nors gali būti, 
kad jis net dabar neišsiaiškino, jog operaciją suorganizavo vyriau- 
sybė, nekyla abejonių dėl viena — visą atsakomybę už tai, kas nu- 
tiko Sautamptone, jis verčia jūsų sūnui; man išties labai gaila, kad 
tada į savaime suprantamą jūsų nerimą nepažvelgiau pakankamai 
rimtai. 

— Ačiū ir užtai, — atsakė Ema. — Bet jums nereikia be paliovos 
nervintis svarstant, kada ir kur Martinesas smogs vėl. Įeiti į ligoninę 
ir iš jos išeiti gali bet kas, tarsi ligoninė būtų autobusų stotis. 

— Negaliu nesutikti, — pratarė Redmeinas. — Vakar popiet ir 
pats ten buvau. 

Po šio jo prisipažinimo akimirką buvo tylu, todėl jis tęsė: 

— Tačiau galiu jus patikinti, ponia Klifton, jog šįkart ėmiau- 
si būtinų žygių, norėdamas užtikrinti, kad jūsų sūnui negrėstų joks 
pavojus. 

— Ar galite pasakyti poniai ir ponui Kliftonams, kodėl jaučiatės 
toks užtikrintas? — paklausė Džailzas. 

— Ne, sere Džailzai, negaliu. 

— Kodėl negalite? — piktai paklausė Ema. 

— Nes šiuo atveju turiu kreiptis į vidaus reikalų ministrą, taip 
pat ir į krašto apsaugos ministrą, todėl privalau paklusti slaptosios 
valstybės tarnybos nurodymams. 

— Kokius niekus kalbate? — pyko Ema. — Pasistenkite nepa- 
miršti, kad kalbame apie mano sūnaus gyvybę. 

— Jei kas nors iškiltų į viešumą, — pratarė Džailzas, gręžda- 
masis į seserį, — net ir po dvidešimt penkerių metų bus svarbu 

teigti, jog nei tu, nei Haris nežinojote, kad čia įsivėlę ir karalystės 
ministrai. 

— Dėkoju, sere Džailzai, — pasakė ministrų kabineto sekre- 
torius. 

— Stengsiuosi pakęsti šias jūsų pompastiškas koduotas žinutes 
vienas kitam tol, — prabilo Haris, — kol būsiu tikras, kad mano sū- 
naus gyvybei nebegresia pavojus; sere Alanai, jei Sebastijonui dar 
kas nors atsitiks, kaltinsiu tik vieną žmogų. 

— Pone Kliftonai, priimu jūsų pastabą. Vis dėlto galiu patvir- 
tinti, kad šiuo metu Martinesas nebekelia grėsmės nei Sebastijonui, 
nei jokiam kitam jūsų šeimos nariui. Atvirai kalbant, aš net lengvai 
nusižengiau taisyklėms, kad viską garantuočiau, nes jūsų saugumas 
neabejotinai vertesnis už Martineso gyvybe. 

Haris tebebuvo skeptiškai nusiteikęs; nors Džailzas atrodė pri- 
tariąs sero Alano žodžiams, suprato, jog pirmiausia jam tektų tapti 
ministru pirmininku, kad kabineto sekretorius jam atskleistų tokio 
didžiulio pasitikėjimo priežastis; o gal nė tada neatskleistų. 

— Vis dėlto, — tęsė seras Alanas, — negalima pamiršti, kad 
Martinesas — klastingas žmogus be jokių skrupulų; neabejoju, jis 
vis tiek norės kaip nors atkeršyti. Kol jam nebus įvykdytas teisingu- 
mas, menkai ką tegalėsime padaryti. 

— Gerai nors tiek, kad šįkart būsime pasirengę, — pratarė Ema, 
gerai suprasdama, kur lenkia ministrų kabineto sekretorius. 


Be vienos minutės dešimtą pulkininkas Skotas-Hopkinsas pa- 
beldė į Itono aikštės keturiasdešimt ketvirtojo numerio duris. Po ke- 
lių akimirkų jas atidarė milžinas, stotu užgožiantis Specialiosios oro 
tarnybos vadą. 

— Esu Skotas-Hopkinsas. Buvau susitaręs susitikti su ponu 
Martinesu. 

Karlas vos pastebimai nusilenkė ir pravėrė duris tiek, kad pono 
Martineso svečias tilptų įeiti. Jis nulydėjo pulkininką koridoriumi ir 
pabeldė į darbo kambario duris. 

— Užeikit. 

Kai pulkininkas įėjo į kambarį, donas Pedras pakilo nuo stalo 
ir įtariai nužvelgė svečią. Jis nė nenutuokė, kodėl Specialiosios oro 
tarnybos pareigūnui taip skubiai prireikė susitikti. 

— Gersite kavos, pulkininke? — kai jiedu paspaudė vienas ki- 
tam rankas, paklausė donas Pedras. — O gal ko nors stipresnio? 

— Ne, pone, dėkoju. Rytas dar per ankstyvas. 

— Tada prisėskite ir pasakykite, kodėl jums taip skubiai prirei- 
kė su manimi susitikti, — tai pasakęs jis kiek patylėjo. — Neabejoju, 
jog žinote, koks esu užimtas. 

— Labai gerai žinau, kad pastaruoju metu buvote itin užimtas, 
pone Martinesai, todėl iškart viską ir išdėstysiu. 

Donas Pedras stengėsi niekaip nesureaguoti; jis atsilošė krėsle 
ir toliau stebeilijosi į pulkininką. 

— Mano tikslas paprastas: turiu užtikrinti, kad Sebastijonas 
Kliftonas gyventų ilgai ir ramiai. 

Nuo Martineso veido nukrito arogantiško pasitikėjimo kaukė. 
Jis greitai atsitokėjo ir atsisėdo tiesus kaip styga. 

— Ką siūlote? — suriko įsitverdamas krėslo rankturio. 

— Pone Martinesai, manau, ir pats puikiai žinote. Tačiau vis 
tiek leiskite viską aiškiai išdėstyti. Esu čia tam, kad užtikrinčiau Klif- 
tonų šeimos saugumą — nė vienam jų šeimos nariui negali būti pa- 
daryta jokios žalos. 

Donas Pedras pašoko iš savo vietos ir dūrė į pulkininką pirštu. 

— Sebastijonas Kliftonas buvo geriausias mano sūnaus draugas. 

— Neabejoju, pone Martinesai. Tačiau mano nurodymai labai 
aiškus ir paprasti: įspėju, jei Sebastijonas ar kuris nors jo šeimos 
narys vėl pateks į avariją, jūsų sūnus Diegas ir Luisas artimiausiu 

lėktuvu bus išgabenti į Argentiną, tik keliaus ne pirmąja klase, o už- 
daryti dviejose medinėse dėžėse. 

— Kam tariatės grasinantis? — subaubė Martinesas sugniauž- 
damas kumščius. 

— Nė surūdijusio skatiko nevertam Pietų Amerikos gangste- 
riui, kuris mano galįs vadintis džentelmenu, nes turi šiek tiek pinigų 
ir gyvena Itono aikštėje. 

Donas Pedras paspaudė po stalu įrengtą mygtuką. Po akimir- 
kos atsilapojo durys ir įvirto Karlas. 

— Išmesk šitą žmogų lauk, — pasakė Martinesas, rodydamas į 
pulkininką, — o aš paskambinsiu savo advokatui. 

— Labas rytas, leitenante Lansdorfai, — pratarė pulkininkas, 
Karlui pasukus jo link. — Kadangi kadaise buvote SS narys, įvertin- 
site nepalankią situaciją, į kurią pateko jūsų šeimininkas. 

Karlas sustojo kaip įkirstas. 

— Leiskite man ir jums duoti vieną patarimą, — tęsė Sko- 
tas-Hopkinsas. — Jei ponas Martinesas nepaklus mano nurody- 
mams, mes neįsakysime jūsų deportuoti į Buenos Aires, kur šiuo 
metu kamuojasi tiek daug buvusių jūsų kolegų; ne ne, mes jums esa- 
me parengę kitą vietelę, kur rasite kelis piliečius, nekantraujančius 
duoti parodymų, susijusių su jūsų vaidmeniu, kai buvote vienas iš 
patikimų daktaro Gebelso leitenantų; jie mielai papasakos, kokiais 
būdais mėginote iš jų išgauti reikiamą informaciją. 

— Jūs meluojat, — atkirto Martinesas. — To niekada nebus. 

— Pone Martinesai, kaip menkai pažįstate britus, — stodamasis 
nuo kėdės ir eidamas prie lango kalbėjo pulkininkas. — Leiskite jus 
supažindinti su keliais tipiškais mūsų, saliečių, pavyzdžiais. 

Martinesas ir Karlas priėjo prie jo ir pažvelgė pro langą. Kitoje 
gatvės pusėje stovėjo trys vyrai; išties nesinorėtų su tokiais pyktis. 

— Tai trys patikimi mano kolegos, — aiškino pulkininkas. — 
Vienas iš jų jus stebės dieną naktį laukdamas, kol žengsite netinka- 

mą žingsnį. Kairėje — kapitonas Hartlis, kuris, deja, buvo atleistas iš 
tarnybos sunkiosios artilerijos gvardijoje už tai, kad ramiai miegan- 
čius žmoną ir jos meilužį apipylė benzinu ir prikišo užžiebtą degtuką. 
Suprantama, kai išėjo iš kalėjimo, jam buvo sunku rasti darbo. Bet 
galiausiai aš paėmiau jį iš gatvės, ir jo gyvenime vėl sušvito tikslas. 

Hartlis šiltai jiems nusišypsojo, tarsi žinotų, jog dabar kalbama 
apie jį. 

— Vidury — kapralas Krenas, išmanantis dailidės amatą. Jam 
labai patinka viską pjaustyti ir net nėra svarbu, ar drožia medį, ar 
kaulą. — Krenas spoksojo į juos tuščiu žvilgsniu. — Tačiau, prisipa- 
žinsiu, man labiausiai patinka seržantas Robertsas, medikų pripa- 
žintas psichopatu. Dažniausiai jis būna nepavojingas, bet, deja, po 
karo jau nebegali įsitraukti į civilių gyvenimą, — pulkininkas atsisu- 
ko į Martinesą. — Gal jam ir nereikėjo sakyti, kad susikrovėte turtus 
bendradarbiaudamas su naciais, bet juk tada, aišku, ir susipažino- 
te su leitenantu Lansdorfu. Nemanau, kad šia pikantiška naujiena 
pasidalinsiu su Robertsu, nebent kaip reikiant mane supykdysite; 
matote, seržanto Robertso motina buvo žydė. 

Donas Pedras nusigręžė nuo lango ir pamatė Karlą, spoksantį į 
pulkininką taip, tarsi ketintų pasmaugti, tačiau suprastų, jog dabar 
— netinkamas laikas ir netinkama vieta. 

— Labai džiaugiuosi patraukęs jūsų dėmesį, — pratarė Sko- 
tas-Hopkinsas, — nes dabar tvirčiau tikiu, kad suprasite, kas jums 
parankiausia. Geros dienos, ponai. Lydėti nereikia, išeisiu pats. 


4 


— Šiandieniniame posėdyje reikės aptarti daug svarbių klausi- 
mų, — pratarė pirmininkas, — todėl būtų labai malonu, jei direkto- 
riai trumpai ir aiškiai išdėstytų savo nuomonę. 

Ema žavėjosi Roso Bačanano dalykiškumu pirmininkaujant 
Baringtono laivybos kompanijos valdybos susirinkimuose. Jis nie- 
kada nerodė prielankumo kuriam nors vienam direktoriui ir visada 
įdėmiai išklausydavo siūlančius priešingą požiūrį. Kartais — bet tik 
kartais — jį net būdavo galima įtikinti pakeisti nuomonę. Taip pat jis 
buvo apdovanotas gabumais apibendrinti daugiabalses diskusijas ir 
nepraleisti nė vienos išsakytos minties. Ema žinojo, kad kai kuriems 
valdybos nariams škotiškas jo elgesys atrodė kiek per stačiokiškas, 
tačiau, jos manymu, jis elgiasi praktiškai; kartais ji susimąstydavo, 
kiek jos manieros ir požiūriai skirtųsi nuo Bačanano, jei kada nors 
taptų pirmininke. Ema skubiai nuginė šią mintį ir mėgino susikaup- 
ti svarbiausiam darbotvarkės klausimui. Ji jau iš vakaro repetavo, 
ką turės pasakyti; pirmininką vaidino Haris. 

Kai kompanijos sekretorius Filipas Vebsteris trumpai priminė 
per praėjusį posėdį aptartus klausimus ir atsakė į vieną kitą pasta- 
bą, pirmininkas paskelbė pradedantis pirmo darbotvarkės punkto 
— valdybai pateikto siūlymo statyti prabangų keleivinį laivą „Ba- 
kingamas“, papildysiantį Baringtono kompanijos laivyną, — svars- 
tymą. 

Bačanano pasisakymas valdybą įtikino, kad tai vienintelis bū- 
das kompanijai žengti pirmyn ir toliau išlikti pirmaujančia šalies lai- 
vybos įmone. Keli valdybos nariai linkčiojo pritardami. 

Išdėstęs savo nuomonę, jis paprašė Emos pateikti priešingą po- 
žiuūrį. Ji prakalbo akcentuodama kaip niekada aukštą banko normą 
ir teigdama, kad kompanija turėtų stiprinti savo pozicijas, o ne rizi- 
kuoti tokiais dideliais finansiniais kaštais — kurti tai, kas, jos nuo- 
mone, gali pasiteisinti tik penkiasdešimčia procentų. 

Vadovaujančio darbo nedirbantis direktorius ponas Anskotas, 
kurį į valdybą buvo įtraukęs velionis Emos tėvas seras Hugas Ba- 
ringtonas, pasakė, kad atėjo metas nustumti laivą nuo seklumos. 

Niekas nesijuokė. Kontradmirolas Samersas manė, jog jie negali 
priimti tokio radikalaus sprendimo nepritarus akcininkams. 

— Bet ant tiltelio stovime mes, — admirolui priminė Bačana- 
nas, — todėl ir sprendimus turime priimti patys. 

Admirolas susiraukė ir nieko neatsakė. Šiaip ar taip, savo nuo- 
monę jis išreikš balsuodamas. 

Ema atidžiai klausėsi valdybos narių dėstomų nuomonių ir 
greitai suprato, kad direktorių pozicijos pasiskirsčiusios apylygiai. 
Keli žmonės dar nebuvo apsisprendę, bet Ema nujautė, jog prasidė- 
jus balsavimui nusvers pirmininko nuomonė. 

Po valandos valdyba vis dar nebuvo apsisprendusi; kai kurie 
direktoriai tik kartojo anksčiau išdėstytus argumentus, neabejotinai 
pykdančius Bačananą. Tačiau Ema žinojo, kad galiausiai jam teks 
baigti diskusijas, nes reikėjo aptarti ir kitus svarbius klausimus. 

— Turiu pasakyti, — pradėjo pirmininkas apibendrindamas, — 
jog ilgiau nebegalime atidėlioti sprendimo, todėl visiems siūlau po 
susirinkimo gerai apsvarstyti šį klausimą. Atvirai kalbant, ant kor- 
tos pastatyta kompanijos ateitis. Kai susitiksime kitą mėnesį, siūlau 
balsuoti už teikimą pradėti darbus arba šios minties visai atsisakyt. 

— Ar bent palaukti, kol papūs palankesnis vėjas, — pasiūlė 
Ema. 

Pirmininkas nenorom tęsė susirinkimą; likę darbotvarkės 
klausimai kėlė mažiau ginčų, todėl Bačananui paklausus, ar yra dar 
kokių nors reikalų, debatų įkaitinta atmosfera pravėso. 

— Jaučiu pareigą pateikti valdybai šiek tiek informacijos, — 
pareiškė kompanijos sekretorius. — Negalėjote nepastebėti, kad 
pastarąsias kelias savaites mūsų akcijų kaina nuolat augo; galbūt 
susimąstėte, kodėl taip yra, nes mes nepateikėme jokių svarbių pa- 
reiškimų ir nepaskelbėme pelno prognozių. Na, ši paslaptis išaiškė- 
jo vakar, kai gavau Šv. Jokūbo gatvėje Meifere esančio „Midland“ 
banko valdytojo laišką, informuojantųų, kad vienas iš jo klientų yra 

įsigijęs septynis su puse procentų kompanijos akcijų, todėl turi būti 
paskirtas direktoriumi, atstovaujančiu toms akcijoms valdyboje. 

— Mėginsiu atspėti, — pratarė Ema. — Negalėtų būti niekas ki- 
tas, kaip tik majoras Aleksas Fišeris. 

— Deja, taip, — patvirtino pirmininkas nuleidęs balsą, nors jam 
tai nebūdinga. 

— Ar bus prizas atspėjusiam, kas atstovaus šauniajam majo- 
rui? — paklausė admirolas. 

— Nebus, — atsakė Bačananas, — nes suklysite. Nors, turiu pri- 
sipažinti, pirmą kartą išgirdęs šią žinią, aš, kaip ir jūs, pamaniau, 
kad jam atstovaus sena mūsų bičiulė ledi Virginija Fenvik. Tačiau 
„Midland“ valdytojas tikina, kad jos malonybė nėra banko klientė. 
Kai jį paspaudžiau mėgindamas išsiaiškinti, kam priklauso akcijos, 
jis mandagiai atsakė, jog negali atskleisti šios informacijos, kitaip 
tariant, pasiūlė man nesikišti į kitų reikalus. 

— Negaliu sulaukti, kol majoras balsuos dėl pasiūlymo staty- 
ti „Bakingamą“, — kreivai šypsodamasi pratarė Ema, — nes galime 
būti tikri: kad ir kam jis atstovautų, Baringtonų interesai jam nebus 
svarbiausi. 

— Galiu jus patikinti, Ema, jog tikrai nenorėčiau, kad tasai 
šiknius kaip nors veiktų mūsų kompanijos akcijų vertės svyravi- 
mus, — pasakė Bačananas. 

Ema nieko neatsakė. 

Dar viena žavi pirmininko savybė buvo gebėjimas, pasibaigus 
valdybos posėdžiui, užglaistyti bet kokius nesutarimus, kad ir kokie 
aršūs jie būtų. 

— Na, kokių turi naujausių žinių apie Sebastijoną? — paklausė 
jis Emos, kai prieš pietus visi išsiskirstė ko nors atsigerti. 

— Vyresnioji sesuo sakosi esanti patenkinta matydama, kaip 
sparčiai jis sveiksta. Ir man džiugu pasakyti, kad kiekvienąkart nu- 
ėjusi į ligoninę matau akivaizdų pagerėjimą. Nuo kairės kojos jau 

nukabino skridinį, dabar jis jau mato abiem akimis ir apie viską 
gali pareikšti savo nuomonę — pradedant siūlymu dėdei Džailzui 
pakeisti Leiboristų partijos lyderį Geitskelą ir baigiant svarstymais, 
jog automobilių stovėjimo aikštelėse įrengti skaitikliai yra tik dar 
viena vyriausybės gudrybė, skirta išmelžti iš mūsų sunkiai uždirbtus 
pinigus. 

— Abiem atvejais su juo sutinku, — atsakė Rosas. — Tikėkimės, 

— Rodos, Sebastijono gydytojas irgi taip mano. Ponas Ouvenas 
man sakė, kad karo metais šiuolaikinė chirurgija gerokai pasistū- 
mėjo į priekį, nes reikėjo operuoti daugybę kareivių ir nebuvo laiko 
teirautis kitų nuomonių. Prieš trisdešimt metų Sebui būtų tekę visą 
gyvenimą praleisti ratukuose, šiandien — viskas kitaip. 

— Ar jis rudenį ketina vykti į Kembridžą? 

— Manau, taip. Visai neseniai jį aplankė kuratorius, jis ir pa- 
sakė, jog rugsėjį Sebastijonas galės pradėti studijas Peterhause. Net 
atvežė paskaityti kelias knygas. 

— Na, bent jau negalės apsimesti, kad jį blaško daugybė paša- 
linių dalykų. 

— Net juokinga, kad apie tai užsiminėte, — atsakė Ema, — nes 
visai neseniai jis ėmė labai domėtis kompanijos galimybėmis, ir šitai 
mane stebina. Tiesą sakant, Sebastijonas perskaito kiekvieno valdy- 
bos susirinkimo protokolus nuo pirmos iki paskutinės eilutės. Net 
nusipirko dešimt akcijų ir įgijo teisę sekti kiekvieną mūsų judesį; 
sakau jums, Rosai, jis nesidrovi reikšti savo nuomonės, neišskiriant 
nė pasiūlymo statyti „Bakingamą“. 

— Net neabejoju, kad jo nuomonę paveikė gerai žinoma mamos 
pozicija šiuo klausimu, — šypsodamasis pratarė Bačananas. 

— Labai keista, bet ne, — atsakė Ema. — Atrodo, šiuo klausimu 
jam patarinėja kažkas kitas. 

Ema pratrūko kvatotis. 

Kitame pusryčių stalo gale sėdintis Haris pakėlė akis ir padėjo 
laikraštį. 

— Kadangi šįryt The Times nė iš tolo negali pasiūlyti nieko 
linksma, pasidalink džiaugsmu ir su manimi. 

Ema atsigėrė kavos ir vėl įbedė akis į Daily Express. 

— „Paaiškėjo, kad vienturtė devintojo Fenviko grafo dukra ledi 
Virginija Fenvik pradėjo skyrybų procesą su Milano grafu. Viljamas 
Hikis mano, kad Virginija gaus maždaug 250 000 svarų turto dalį, 
butą Loundso aikštėje ir užmiesčio dvarą Berkšyre.“ 

— Neblogai, padirbėjus dvejus metus. 

— Savaime suprantama, paminėtas ir Džailzas. 

— Visada taip nutinka, kai Virginija patenka į pirmuosius pus- 
lapius. 

— Taip, bet šįkart jis minimas kitaip — jam meilikaujama, — vėl 
pažvelgusi į laikraštį, kalbėjo Ema. — „Labai tikimasi, kad pirmasis 
ledi Virginijos vyras seras Džailzas Baringtonas, Bristolio dokinin- 
kams atstovaujantis parlamentaras, taps ministrų kabineto sekreto- 
riumi, jei kituose rinkimuose laimės leiboristai.“ 

— Nemanau, kad taip galėtų būti. 

— Nemanai, kad Džailzas galėtų tapti ministrų kabineto sekre- 
toriumi? 

— Ne, nemanau, kad leiboristai galėtų laimėti rinkimus. 

— „Jis įrodė esąs sunkiai įveikiamas priekinės suolų eilės kal- 
bėtojas, — tęsė Ema, — ir visai neseniai susižadėjo su daktare Gvi- 
nete Hags, Londono Karališkojo koledžo dėstytoja.“ Puiki Gvinetės 
nuotrauka ir baisus Virginijos atvaizdas. 

— Virginijai nepatiks, — pasakė Haris, vėl imdamas The Ti- 
mes. — Bet dabar ji menkai ką tegali padaryti. 

— Nebūk taip įsitikinęs, — atsiliepė Ema. — Nujaučiu, kad ši 
skorpionė dar turi geluonį. 


Haris ir Ema kiekvieną sekmadienį važiuodavo iš Glosteršyro 
į Harlou lankyti Sebastijono; su jais visada keliaudavo ir Džesika, 
kuri niekada neatsisakydavo galimybės pasimatyti su vyresniuoju 
broliu. Kaskart važiuodama pro dvaro vartus ir sukdama kairėn, 
pradėdama ilgą kelionę į Princesės Aleksandros ligoninę, Ema nie- 
kaip negalėdavo nusikratyti pirmosios tos kelionės prisiminimų; tą- 
syk ji manė, kad sūnus žuvo autoavarijoje. Ema labai džiaugėsi, kad 
tada nepaskambino Greisei ar Džailzui ir nepranešė tos žinios, o kai 
skambino kuratorius, Džesika stovyklavo Kvontoke su skautėmis. 
Tik vargšeliui Hariui teko nugyventi dvidešimt keturias valandas 
manant, kad sūnaus daugiau niekada nebepamatys. 

Svarbiausias savaitės įvykis Džesikai ir būdavo kelionė pas Se- 
bastijoną. Atvažiavusi į ligonine, ji padovanodavo broliui naujausią 
savo dailės kūrinį; kiekvieną gipso tvarsčių colį išmarginusi dvaro 
pastato, šeimos narių ir draugų atvaizdais, Džesika ėmėsi ligoninės 
sienų. Kiekvieną naują paveikslą vyresnioji sesuo kabindavo ant 
koridoriaus sienos, prie Sebastijono palatos, bet numanė, kad ilgai 
netrukus teks leistis laiptais žemyn, į pirmą aukštą. Ema vylėsi, jog 
Sebastijonas bus išleistas iš ligoninės, Džesikos dovanoms nespėjus 
pasiekti registratūros. Ji visada kiek sutrikdavo, kai Džesika įteikda- 
vo vyresniajai seseriai naujausią savo darbą. 

— Tikrai nereikia jaustis nepatogiai, ponia Klifton, — sakydavo 
panelė Padikomb. — Jeigu jūs pamatytumėte tas beprotiškai vaikus 
įsimylėjusių tėvų man dovanotas tepliones, kurias neva turėčiau pa- 
sikabinti savo kabinete. Šiaip ar taip, kai Džesika taps Karališkosios 
akademijos studente, visus paveikslus parduosiu ir už gautus pini- 
gus įrengsiu naują palatą. 

Emai nereikėjo priminti, kokia jos dukra talentinga, nes ji ži- 
nojo apie Džesikos dailės mokytojos panelės Filding iš „Red Maids“ 
mokyklos ketinimus siūlyti jos kandidatūrą Sleido vaizduojamojo 
meno mokyklos stipendijai gauti; rodos, mokytoja rezultatais nea- 
bejojo. 
tingesnį mokinį, — kartą jai pasakė panelė Filding. 

— Tik jai niekada apie tai neprasitarkite, — patarė Ema. 

— Visi tai žino, — atsakė panelė Filding, — ir mes ateityje iš jos 
laukiame dar daugiau. Niekas nenustebs, kai jai bus pasiūlyta vie- 
ta Karališkojoje akademijoje; toks siūlymas „Red Maids“ mokyklai 
būtų pirmas. 

Džesika, atrodo, palaimingai nenutuokė apie retą savo talen- 
tą, kaip ir apie daugelį kitų dalykų, svarstė Ema. Ji nuolat įspėdavo 
Harį, kad anksčiau ar vėliau jų įvaikinta dukra netikėtai gali sužinoti 
tiesą apie tikrąjį savo tėvą; Emos manymu, būtų geriau, jei šitai ji 
pirmąkart išgirstų iš šeimos narių, o ne iš svetimų. Keista, bet Ha- 
ris sakytum nenorėjo jos apsunkinti tikrąja priežastimi, dėl kurios 
jie prieš daugelį metų paėmė mergaitę iš Daktaro Barnardo globos 
namų, išsirinkę iš kelių jiems pasiūlytų vaikų. Džailzas ir Greisė no- 
rėjo Džesikai paaiškinti, kaip nutiko, kad jie visi yra to paties tėvo — 
sero Hugo Baringtono — vaikai, ir kaip jos motina susijusi su neti- 
kėta jo mirtimi. 

Kai tik Ema pastatė savąjį „Austin A30“ ligoninės automobilių 
aikštelėje, Džesika iššoko iš mašinos. Po pažasčia ji buvo pasikišusi 
naujausią piešinį, o kitoje rankoje laikė pienišką „Cadbury's“ šokola- 
dą; ji bėgte nubėgo iki pat Sebastijono lovos. Ema negalėjo patikėti, 
kad kas nors labiau už ją galėtų mylėti jos sūnų, bet jei vis dėlto ga- 
lėjo, tai buvo Džesika. 

Kai po kelių minučių į palatą įėjo Ema, ji nustebo ir apsidžiau- 
gė, pamačiusi Sebastijoną pirmą kartą išlipusį iš lovos ir sėdintį fo- 

telyje. Vos išvydęs mamą jis atsistojo, atsitiesė ir pabučiavo jai į abu 
skruostus; tai — dar vienas pirmas kartas. Kada ateina toji akimirka, 
svarstė Ema, kai mamos liaujasi bučiavusios savo vaikus ir kai jauni 
vaikinai pradeda bučiuoti motinas? 

Džesika kuo smulkiausiai pasakojo broliui, ką nuveikė per sa- 
vaitę, todėl Ema prisėdo ant lovos krašto ir patenkinta antrą kartą 
klausėsi jos pliūpsnių. Kai Džesika liovėsi kalbėti ir pagaliau Sebas- 
tijonas gavo progą įsiterpti, jis atsisuko į motiną ir pratarė: 

— Šįryt dar kartą perskaičiau paskutinio valdybos susirinkimo 
protokolą. Turbūt supranti, kad per kitą susirinkimą pirmininkas 
surengs balsavimą, ir šįkart nebeišvengsi būtinybės apsispręsti dėl 
„Bakingamo“ statybos. 

Ema nieko neatsakė, o Džesika apsigręžė ir pradėjo piešti kitoje 
lovoje miegantį senuką. 

— Ir aš taip elgčiausi būdamas jo vietoje, — tęsė Sebastijonas. — 
Kaip manai, kas laimės? 

— Niekas nelaimės, — atsakė Ema, — nes, kad ir koks būtų rezul- 
tatas, valdyba liks susiskaldžiusi tol, kol nepaaiškės, kas buvo teisus. 

— Tikėkimės, ne, nes, manau, jums į nugarą alsuoja gerokai 
didesnė problema, kurią spręsdami judu su pirmininku turėtumėte 
darbuotis ranka rankon. 

— Fišeris? 

Sebastijonas linktelėjo. 

— Dievas žino, kaip jis balsuos, kai bus sprendžiamas klausi- 
mas, statyti „Bakingamą“ ar ne. 

— Fišeris balsuos taip, kaip jam lieps donas Pedras Martinesas. 

— Kaip gali tvirtinti, kad tas akcijas nusipirko Martinesas, o ne 
ledi Virginija? — paklausė Sebastijonas. 

— Kaip Daily Express teigia Viljamas Hikis, Virginija šiuo 
metu pradėjusi dar vieną klampų skyrybų procesą, todėl gali ne- 
abejoti, kad dabar jai rūpi tik viena — išpešti iš Milano grafo kuo 

didesnius alimentus, o paskui nuspręsti, kaip juos išleisti. Šiaip ar 
taip, turiu savų priežasčių manyti, kad paskutinį kartą akcijų įsigijo 
Martinesas. 

— Aš jau ir pats padariau tokią išvadą, — pasakė Sebastijo- 
nas, — nes vienas iš paskutinių dalykų, apie kuriuos automobilyje 
kalbėjomės su Brunu važiuodami į Kembridžą, buvo majoro susiti- 
kimas su jo tėvu; Brunas nugirdo per pokalbį nuskambėjusią pavar- 
de „Baringtonas“. 

— Jei tai tiesa, — kalbėjo Ema, — Fišeris palaikys pirmininką 
jau vien dėl to, kad galėtų pulti Džailzą ir mėginti užkirsti jam kelią 
tapti parlamentaru. 

— Jei ir palaikys, nemanyk, jog norės sklandžios „Bakingamo“ 
statybos. Toli gražu. Jis perbėgs kitur vos pajutęs, kad turi progą 
pakenkti kompanijos trumpalaikiams finansams ar ilgalaikei repu- 
tacijai. Atleisk, kalbu klišėmis, bet leopardo dėmelės nesikeičia. Ne- 
pamiršk, galutinis jo tikslas absoliučiai skiriasi nuo tavojo. Tu nori, 
kad kompanija klestėtų, o jis — kad žlugtų. 

— Kodėl jis turėtų to norėti? 

— Manau, ir pati labai gerai žinai atsakymą, mama. 

Sebastijonas luktelėjo, norėdamas išgirsti, kaip ji sureaguos, 
bet Ema tiesiog pakeitė pokalbio temą: 

— Kaip nutiko, kad staiga tapai toks išmintingas? 

— Kasdien gaunu specialisto pamokas. Be to, esu vienintelis jo 
mokinys, — nieko išsamiau nepaaiškinęs pridūrė Sebastijonas. 

— Ir ką gi tavasis specialistas patartų man daryti, kad valdyba 
mane palaikytų ir balsuotų prieš „Bakingamo“ statybą? 

— Jis turi planą, kuris užtikrintų tavo pergalę rinkimuose per 
kitą valdybos susirinkimą. 

— Tai neįmanoma, kol valdyba pasidalinusi į vienodas grupes. 

— Oi, viskas įmanoma, — atsakė Sebastijonas, — bet tik tuo 
atveju, jei panorėsi žaisti su Martinesu jo paties pradėtą žaidimą. 

— Kaip suprasti? 

— Kol mūsų šeima turės dvidešimt du procentus kompanijos 
akcijų, — tesė Sebastijonas, — turėsi teisę į valdybą įtraukti dar du 
direktorius. Vadinasi, tau tereikia papildomai įtraukti dėdę Džailzą 
ir tetą Greisę; kai ateis lemiamo balsavimo metas, jie tave parems. 
Tada ir nepralaimėsi. 

— Niekada negalėčiau to padaryti, — atsakė Ema. 

— Kodėl ne? Juk tiek daug pastatyta ant kortos. 

— Nes tai susilpnintų Roso Bačanano pirmininko pozicijas. 
Jei jis pralaimėtų per tokį svarbų balsavimą, kai prieš jį stotų visa 
Baringtonų gauja, neturėtų kito pasirinkimo, kaip tik atsistatydinti. 
Įtariu, jo pavyzdžiu pasektų ir kiti direktoriai. 

— Bet gali būti, kad, žvelgiant į ateitį, kompanijai tai išeitų į gera. 

— Gal, tačiau aš privalau laimėti patį ginčą, o ne kliautis gali- 
mybėmis surežisuoti balsavimą. Tai būtų pigus triukas, kuriam pri- 
tartų ir Fišeris. 

— Mieloji mano mama, aš labiau nei kas kitas žaviuosi tavo 
ryžtu visada rinktis moralės kelią, bet kai susiduri su tokiais mar- 
tinesais, turi suprasti, jog jiems moralė svetima, jie visada mieliau 
rinksis niekšybių klystkelį. Tiesą sakant, jis įšliaužtų ir į artimiausią 
nuotėkų vamzdį, jei tik tai padėtų laimėti balsuojant. 

Ilgokai buvo tylu, paskui Sebastijonas labai tyliai pratarė: 

— Mama, kai pirmą kartą po avarijos atgavau sąmonę, gale lo- 
vos pamačiau stovintį doną Pedrą. 

Jam ištarus šiuos žodžius, Ema sudrebėjo. 

— Jis nusišypsojo ir paklausė: „Kaip tu, mano berniuk?“ Pa- 
purčiau galvą, ir tik tada jis suprato, kad aš — ne Brunas. Žvilgsnio, 
kuriuo jis mane perliejo prieš išeidamas iš palatos, nepamiršiu visą 
gyvenimą. 

Ema ir dabar nieko nesakė. 

— Mama, ar nemanai, kad atėjo metas pasakyti, kodėl Martine- 

sas taip ryžtingai nusiteikęs parklupdyti mūsų šeimą? Nes nebuvo 
labai sunku išsiaiškinti, jog A1 kelyje jis norėjo užmušti mane, o ne 
savo sunų. 


5 


— Seržante Varvikai, jūs visada būnate toks nekantrus, — pa- 
sakė patologas, atidžiau apžiūrėjęs palaikus. 

— Bet gal nors galėtumėte pasakyti, ar ilgai kūnas išbuvo 
vandenyje? — paklausė detektyvas. 

Haris išbraukė žodį nors ir ar ilgai pakeitė į kiek laiko; tada 
suskambo telefonas. Jis padėjo rašiklį ir pakėlė ragelį. 

— Klausau, — kažkaip atžagariai atsiliepė. 

— Hari, skambina Haroldas Ginzburgas. Sveikinu, šią savaitę 
tu aštuntas. 

Haroldas skambindavo kiekvieną ketvirtadienio popietę, no- 
rėdamas pranešti Hariui, kokios vietos jis gali tikėtis sekmadienio 
perkamiausiųjų sąraše. 

— Vadinasi, jau devynias savaites iš eilės esi geriausiųjų pen- 
kioliktuke. 

Prieš mėnesį Haris buvo ketvirtas; tai aukščiausia vieta, kurią 
jam pavyko pasiekti; nors šito nesakė net Emai, Haris vis dar vylėsi 
patekti į būrelį išrinktųjų britų rašytojų, pasiekusių viršūnę abiejo- 
se Atlanto pusėse. Paskutiniai du detektyvai apie Viljamą Varviką 
Britanijoje buvo užkopę į pirmą vietą, tačiau Jungtinėse Valstijose 
pačios viršūnės vis dar nepavyko pasiekti. 

— Iš tikrųjų svarbiausia — pardavimų skaičiai, — kalbėjo Ginz- 
burgas, kone skaitydamas Hario mintis. — Šiaip ar taip, esu tikras, 
kad kovo mėnesį, kai knyga išeis minkštais viršeliais, užkopsi dar 
aukščiau. 

Haris nepraleido pro ausis žodžių dar aukščiau; Ginzburgas 
nepasakė į pirmą vietą. 

— Kaip gyvena Ema? 

— Rengia kalbą apie tai, kodėl šiuo metu kompanijai nereikėtų 
statyti naujo prabangaus keleivinio laivo. 

— Man šitai nepanašu į perkamiausią knygą, — atsakė Harol- 
das. — Sakyk, kaip gyvuoja Sebastijonas? 

— Dabar jis ratukuose, bet chirurgas tikina, kad neilgam; kitą 
savaitę jam bus pirmą kartą leista iš jų išlipti. 

— Šaunu. Ar tai reiškia, kad jis keliaus namo? 

— Ne. Vyresnioji sesuo dar neleis taip toli keliauti; gal jis nu- 
vyks į Kembridžą aplankyti kuratoriaus ir su teta išgerti arbatos. 

— Man visa tai skamba baisiau už kalbas apie mokyklą. Bet vis 
tiek ilgai netrukus jis pagaliau iš ten išeis? 

— Arba bus išmestas. Nesu tikras, kas nutiks pirma. 

— Kodėl jį reikėtų išmesti? 

— Kelios seselės jau ėmė aktyviau domėtis Sebastijonu, ir tas 
domėjimasis vis labiau auga sulig kiekvienu nuimamu tvarsčiu; ma- 
nyčiau, ir pats Sebastijonas jų nestabdo. 

— Salomės šokis su septyniomis skraistėmis, — pratarė Harol- 
das. Haris nusijuokė. — Ar rugsėjį jis vis dar ketina vykti į Kembridžą? 

— Kiek žinau, taip. Tačiau po tos avarijos Sebas taip pasikeitė, 
kad manęs niekas nebenustebintų. 

— Kaip jis pasikeitė? 

— Na, pirštu durdamas nepasakyčiau. Tiesiog jis labai subren- 
do, prieš metus nebūčiau pasakęs, jog tai įmanoma. Manau, išsiaiš- 
kinau kodėl. 

— Suintrigavai. 

— Neabejoju. Papasakosiu visas smulkmenas, kai atvyksiu į 
Niujorką. 

— Nejau man reikės tiek laukti? 

— Taip, nes šitai — tarsi rašymas; kai atverčiu naują puslapį, nė 
nenutuokiu, kas toliau nutiks. 

— Tada papasakok apie tą mūsų merginą — vieną iš milijono. 

— Ir apie ją nepasakosiu, — atsakė Haris. 

— Tada prašau pasakyti Džesikai, kad jos piešinį, kuriame pa- 
vaizduotas jūsų dvaras rudenį, pasikabinau savo kabinete, šalia Ro- 
jaus Lichtenšteino. 

— Kas tasai Rojus Lichtenšteinas? 

— Pastaruoju metu didžiausias susižavėjimo objektas visame 
Niujorke, bet nemanau, kad tasai susižavėjimas ilgai tvers. Man at- 
rodo, Džesika — daug geresnė piešėja. Prašau jai pasakyti, jog jei ji 
man nupieš Niujorką rudenį, per Kalėdas jai padovanosiu Lichtenš- 
teiną. 

— Įdomu, ar Džesika apie jį ką nors girdėjo? 

— Prieš baigdamas vis tiek išdrįsiu paklausti, kaip juda naujau- 
sias Viljamo Varviko romanas? 

— Jei manęs nuolat kas nors nepertraukinėtų, judėtų gerokai 
sparčiau. 

— Atsiprašau, — pratarė Haroldas. — Man nepasakė, kad rašai. 

— Tiesą sakant, Varvikas susidūrė su neįveikiama bėda. Tiks- 
liau sakant, aš susidūriau. 

— Gal galiu kaip nors padėti? 

— Ne. Todėl ir esi leidėjas, o aš — rašytojas. 

— Su kokia bėda? — neatlyžo Haroldas. 

— Ežero dugne Varvikas rado savo buvusios žmonos kūną, bet 
jis net neabejoja, kad ji buvo nužudyta dar prieš įmetant ją į vandenį. 

— Tai kokia toji bėda? 

— Kalbi apie mano bėdą ar apie Viljamo Varviko? 

— Pirmiausia apie Varviko. 

— Jis priverstas laukti mažiausiai dvidešimt keturias valandas, 
kol galės peržvelgti patologo ataskaitą. 

— O tavo bėda? 

— Turiu dvidešimt keturias valandas nuspręsti, kas bus toje 
ataskaitoje parašyta. 

— Ar Varvikas žino, kas nužudė buvusią jo žmoną? 

— Negali pasakyti tvirtai. Šiuo metu yra penki įtariamieji, jie 
visi turi savų motyvų... ir alibi. 

— Bet, numanau, tu žinai, kas ją nužudė? 

— Ne, nežinau, — prisipažino Haris. — Jei nežinau aš, vadinasi, 
nežino ir skaitytojas. 

— Ar nemanai, kad šiek tiek rizikuoji? 

— Aišku, rizikuoju. Vadinasi, turiu priimti dar didesnį iššūkį, 
skaitytojas — taip pat. 

— Netveriu smalsumu perskaityti pirmąjį juodraštį. 

— Ir aš. 

— Atleisk. Netrukdysiu ir leisiu tau grįžti prie buvusios žmonos 
palaikų ežere. Po savaitės paskambinsiu išsiaiškinti, ar sužinojai, 
kas ją ten įmetė. 

Ginzburgui baigus pokalbį, Haris padėjo ragelį ir pažvelgė į 
priešais padėtą tuščią popieriaus lapą. Jis pamėgino susikaupti. 

— Na, Persi, ką manai? 

— Dar per anksti ką nors tiksliai pasakyti. Man teks ją nusi- 
gabenti į laboratoriją ir atlikti kelis tyrimus; tada gal ir galėsiu 
pateikti tikslesnes išvadas. 

— Kada galiu tikėtis preliminarios ataskaitos? — paklausė 
Varvikas. 

— Viljamai, jus visada toks nekantrus... 

Haris pakėlė akis. Staiga jis suprato, kas įvykdė žmogžudystę. 


Nors Ema nenorėjo priimti Sebastijono pasiūlymo ir į valdybą 
įtraukti Džailzo ir Greisės, idant jie neabejotinai laimėtų itin svarbų 

balsavimą, ji manė, kad jos pareiga — iš anksto informuoti brolį ir 
seserį apie tai, kas vyksta. Ema didžiavosi galėdama taryboje atsto- 
vauti savo šeimai, nors labai gerai žinojo: kol kas ketvirtį kapsi divi- 
dendai, nė vienas artimas jos giminaitis per daug nesidomės įvykiais 
už uždarų Baringtono kompanijos durų. 

Džailzas buvo užsiėmęs Bendruomenių Rūmuose, jo pareigos 
tapo dar atsakingesnės, kai Hagas Gaitskelas pakvietė jį į šešėlinį ka- 
binetą ir patikėjo rupintis Europos reikalais. Tai reiškė, kad jis re- 
tai rodėsi savo rinkimų apylinkėje, nors turėjo išsaugoti ir menkiau 
reikšmingą vietą parlamente; kartu jam teko reguliariai lankytis ša- 
lyse, turėsiančiose balsuoti aiškinantis, ar priimti Britaniją į Europos 
ekonominę bendriją. Jau kelis mėnesius pirminių apklausų rezulta- 
tai rodė, kad leiboristai pirmauja, todėl kuo toliau, tuo labiau aiškėjo, 
kad po kitų rinkimų Džailzas gali tapti ministru. Taigi šiuo metu jam 
mažiausiai reikėjo blaškytis sprendžiant kompanijos problemas. 

Haris ir Ema apsidžiaugė, kai Džailzas pagaliau pranešė susi- 
žadėjęs su Gvinete Hags, ir tai padarė ne The Times žmonių skiltyje, 
bet savo apygardos širdyje, „Stručio“ smuklėje. 

— Norėčiau, kad atėjus kitiems rinkimams jau būtum vedęs, — 
pareiškė Grifas Haskinsas, Džailzo rinkiminės apygardos patikėti- 
nis. — O jei atsitiktų taip, kad prasidėjus pirmajai rinkimų kampa- 
nijos savaitei Gvinetė jau būtų nėščia, būtų dar geriau. 

— Kaip romantiška, — atsiduso Džailzas. 

— Romantika manęs nedomina, — atsakė Grifas. — Esu čia 
tam, kad užtikrinčiau, jog po kitų rinkimų tebebūsi Bendruomenių 
Rūmuose, nes, po velnių, jei nebūsi, patikėk, neatsidursi ir tarp mi- 
nistrų. 

Džailzas norėjo juoktis, bet žinojo, kad Grifas teisus. 

— Ar jau numatyta data? — paklausė prie jų priėjusi Ema. 

— Vestuvių ar rinkimų? 

— Vestuvių, kvailiuk. 

— Gegužės septynioliktą, Čelsio metrikacijos biure, — atsakė 
Džailzas. 

— Nemenkas kontrastas prisiminus Šv. Margaritos bažnyčią 
Vestminsteryje, bet gerai nors tiek, kad šįkart mudu su Hariu galime 
tikėtis sulaukti kvietimo. 

— Jau paprašiau Harį būti vyriausiuoju pabroliu, — atsakė 
Džailzas. — Bet dėl tavęs dar svarstau, — pridūrė šyptelėjęs. 


Laikas nebuvo pats tinkamiausias, tačiau su seserim Ema ga- 
lėjo susitikti tik lemiamo valdybos susirinkimo išvakarėse. Ji jau 
šnekėjosi su direktoriais, kurie neabejotinai turėjo palaikyti jos 
nuomonę, taip pat su keliais, kaip jai atrodė, dar neapsisprendusiais 
žmonėmis. Tačiau Ema vis dar negalėjo prognozuoti, kaip pakryps 
balsavimas, todėl norėjo, kad Greisė tai žinotų. 

Greisė dar mažiau nei Džailzas domėjosi kompanijos situaci- 
ja ir kelis kartus net pamiršo išsigryninti ketvirčio dividendų čekį. 
Neseniai ji buvo paskirta vyresniąja Niunhamo dėstytoja, todėl re- 
tai kada ištrukdavo iš Kembridžo studentų miestelio. Kartkartėmis 
Emai pavykdavo sugundyti seserį atvykti į Londoną ir apsilankyti 
Karališkojoje operoje, bet tik dieniniame spektaklyje, kad liktų laiko 
kartu pavakarieniauti ir spėti į Kembridžo traukinį. Greisė teisinosi 
negalinti miegoti svetimoje lovoje. Kokia ji rafinuota ir kartu kokia 
ribota, kaip kartą pasakė brangioji jų mama. 

Verdžio operos „Don Karlas“ Lučino Viskončio pastatymui 
Greisė nepajėgė atsispirti; ji net liko vakarieniauti ir įdėmiai klausė 
Emos, dėstančios apie pasekmes investavus tokią didžiulę kompani- 
jos kapitalo dalį į vienintelį projektą. Greisė tylėdama kramsnojo ža- 
lių daržovių salotas, tik kartais įterpdama kokią pastabėlę, bet nieko 
nesiūlydama, ko! pokalbyje nenuskambėjo majoro Fišerio pavardė. 

— Jei mane teisingai informavo, po kelių savaičių jis veda, — 
netikėtai seseriai pareiškė Greisė. 

— Dėl Dievo, kas panoro tekėti už tokio niekšo? 

— Rodos, Siuzė Lampton. 

— Kodėl man ši pavardė atrodo girdėta? 

— Kai buvai „Red Maids“ mokyklos seniūnė, ji ten mokėsi, tik 
dviem klasėmis žemiau, todėl gali jos ir neprisiminti. 

— Prisimenu tik pavardę, — atsakė Ema. — Vadinasi, dabar 
tavo eilė smulkiau mane informuoti. 

— Jau šešiolikos Siuzė buvo tikra gražuolė ir pati tai žinojo. Jai 
einant berniukai sustodavo ir spoksodavo išsižioję. Baigusi „Red 
Maids“ mokyklą, ji pirmu traukiniu išdardėjo į Londoną ir užsire- 
gistravo vienoje iš žinomiausių modelių agentūrų. Vos užlipusi ant 
podiumo, Siuzė nė neslėpė, jog dairosi turtingo vyro. 

— Jei taip, Fišeris — prastas laimikis. 

— Gal tada ir būtų buvęs prastas, bet dabar, kai jai jau per tris- 
dešimt, kai modelio karjera baigta, argentiniečio milijonieriaus re- 
miamas Baringtono laivybos kompanijos direktorius gali būti pasku- 
tinis šansas. 

— Nejau jos padėtis tikrai tokia beviltiška? 

— O, taip, — atsakė Greisė. — Ją pametė jau du kartus — vieną 
kartą prie altoriaus; man sakė, kad ji jau išleido už sulaužytą pažadą 
teismo priteistus pinigus. Net užstatė sužadėtuvių žiedą. Pono Mi- 
koberio pavardė jai nežinoma“. 

— Vargšė moteris, — tyliai pratarė Ema. 

— Dėl Siuzės gali miegoti ramiai, — tikino Greisė. — Toji mer- 
gina turi tiek prigimtinio suktumo, kiek neįgysi jokiame universi- 
tete, — pridūrė prieš baigdama kavą. — Patikėk, net nežinau, kurio 
iš jų derėtų labiau gailėtis; nemanau, kad ta santuoka truks ilgai, — 


* Ponas Mikoberis — Č. Dikenso romano „Deividas Koperfildas“ personažas, kuris daž- 
niausiai būna prasiskolinęs, bet visada linksmas. 

Greisė pažvelgė į laikrodį. — Turiu bėgti. Negaliu pavėluoti į pasku- 
tinį traukinį. Daugiau nieko nepasakiusi, ji pakštelėjo seseriai į abu 
skruostus, išėjo iš restorano ir susistabdė taksi. 

Ema šypsojosi žiūrėdama, kaip sesuo dingsta juodo automobi- 
lio gale. Malonus bendravimas su žmonėmis gal ir nėra jai būdinga 
savybė, tačiau nebuvo kitos moters, kuri Emą žavėtų dar labiau. Ke- 
lios praėjusios ir dabartinės Kembridžo studentų kartos būtų daug 
išlošusios, jeigu jiems būtų dėsčiusi vyresnioji Niunhamo dėstytoja. 

Paprašiusi sąskaitos, Ema pamatė prie sesers lėkštės paliktą 
svaro banknotą; ši moteris niekada nesileis kieno nors išlaikoma. 


Vyriausiasis pabrolys padavė jaunikiui paprastą aukso žiedą. 
Džailzas savo ruožtu užmovė žiedą ant bevardžio panelės Hags kai- 
rės rankos piršto. 

— Skelbiu jus vyru ir žmona, — pareiškė metrikacijos biuro 
darbuotojas. — Galite pabučiuoti nuotaką. 

Serą Džailzą ir ledi Barington pasveikino nuvilniję aplodismen- 
tai. Pobuvis buvo surengtas „Kadagano herbo“ aludėje Karaliaus ke- 
lyje. Džailzas buvo ryžtingai nusiteikęs padaryti taip, kad visi paste- 
bėtų akivaizdų kontrastą pirmosioms jo vestuvėms. 

Įėjusi į aludę Ema pamatė Harį, beplepantį su plačiai besišyp- 
sančiu Džailzo patikėtiniu. 

— Vedęs kandidatas surenka gerokai daugiau balsų nei išsi- 
skyręs, — prieš maukdamas trečią šampano taurę, Hariui aiškino 
Grifas. 

Greisė šnekučiavosi su nuotaka, dar visai neseniai buvusia jos 
doktorante. Gvinetė jai priminė, kad su Džailzu susipažino per Grei- 
sės gimtadienio vakarėlį. 

— Gimtadienis buvo tik pretekstas tam vakarėliui surengti, — 
nieko neaiškindama pasakė Greisė. 

Ema vėl pažvelgė į Harį, prie kurio ką tik priėjo Dikinsas; net 
nekyla abejonių, kad dabar juodu dalijasi skirtingomis vyriausiųjų 
Džailzo pabrolių patirtimis. Ema gerai neprisiminė, ar Algernonas 
tikrai profesoriauja Oksforde. Jis neabejotinai buvo panašus į pro- 
fesorių, antra vertus, jis taip atrodė jau nuo šešiolikos; nors tada ne- 
buvo užsiželdinęs štai tokios susivėlusios barzdos, kostiumą dėvėjo 
tikrai tokį patį. 

Pamačiusi ant grindų sukryžiuotomis kojomis sėdinčią Džesi- 
ką, Ema nusišypsojo — ant kitos vestuvių programėlės pusės ji pie- 
šė su dėde kalbantį Sebastijoną, kuriam buvo leista šia proga išeiti 
iš ligoninės, tvirtai pasižadėjus grįžti atgal dar prieš šeštą vakaro. 
Džailzas stovėjo pasilenkęs ir atidžiai klausėsi, ką jam sako sūnėnas. 
Emai nereikėjo spėlioti, apie ką jiedu kalbasi. 

— Ojei Ema pralaimės balsavimą, — dvejojo Džailzas. 

— Artimiausioje ateityje Baringtono kompanija vargu ar gaus pel- 
no, todėl nemanykite, kad ir toliau kas ketvirtį sulauksite dividendų. 

— O gerų žinių ar turi? 

— Taip. Jei paaiškės, kad Rosas Bačananas buvo teisus, siūly- 
damas statyti prabangų keleivinį laivą, ir pasirodys esąs apsukrus 
verslininkas, Baringtono kompanija gali tikėtis šviesios ateities. O 
jūs galėsite užimti vietą prie ministrų stalo nesijaudindamas, ar pa- 
vyks pragyventi iš ministro algos. 

— Turiu pasakyti, jog džiaugiuosi, kad taip domiesi šeimos 
verslu; viliuosi, nepaliausi domėtis ir nuvykęs į Kembridžą. 

— Neabejokite, — atsakė Sebastijonas, — nes kompanijos atei- 
tis man labiausiai ir rūpi. Tikiuosi, kai būsiu pasirengęs užimti pir- 
mininko vietą, šis verslas vis dar priklausys mūsų šeimai. 

— Ar tikrai manai, kad Baringtono kompanija gali žlugti? — 
pirmą kartą sunerimęs paklausė Džailzas. 

— Sakytum, neįtikėtina, bet tikrai nėra gerai, kad majoras Fiše- 
ris vėl paskirtas į valdybą; esu įsitikinęs — jo interesai kompanijos 

atžvilgiu yra absoliučiai priešingi mūsiškiams. Tiesą sakant, jei jam 
už nugaros tikrai stovi donas Pedras Martinesas, nesu tikras, kad 
Baringtono kompanija išliks. 

— Manau, Rosas Bačananas ir Ema įrodys esą daugiau nei verti 
Fišerio ir net Martineso. 

— Gal. Bet nepamirškite, kad kompanija ne visada sprendžia 
vieningai, ir Fišeris būtinai kada nors tuo pasinaudos. Net jei jiems 
ir pavyktų artimiausiu metu sutrukdyti Fišeriui, jam tereikės pa- 
laukti porą metelių, ir viskas atsidurs jo rankose. 

— Ką tuo nori pasakyti? — nesuprato Džailzas. 

— Ne paslaptis, kad ilgai netrukęs Rosas Bačananas pareikš, 
jog nori atsistatydinti; man sakė, visai neseniai jis įsigijo dvarą Per- 
tšyre, patogiai įkurdintą prie trijų golfo laukų ir dviejų upių, kur ga- 
lės leisti laisvalaikį atsiduodamas savo pomėgiui. Vadinasi, greitai 
kompanijai teks dairytis naujo pirmininko. 

— Bet jei Bačananas atsistatydins, neabejoju, tavo mama bus 
pirmoji pretendentė į jo vietą? Galiausiai, ji — mūsų šeimos narė, o 
mes vis dar turime dvidešimt du procentus akcijų. 

— Tačiau iki Bačananui pasitraukiant ir Martinesas gali įgyti 
dvidešimt du procentus, o gal net ir daugiau, nes gerai žinome, kad 
jis vis dar perka Baringtono kompanijos akcijas, kai jos tik pasirodo 
rinkoje. Numanau, atėjus metui skirti pirmininką, jis galės pasiūlyti 
ir kitą kandidatą. 


6 


Kai penktadienio rytą Ema įžengė į valdybos posėdžių kabinetą, 
nenustebo pamačiusi, kad dauguma direktorių jau atėję. Pateisina- 
ma priežastis neatvykti į šį ypatingą posėdį būtų tik mirtis; Džailzas 
šitai būtų prilyginęs partinės frakcijos priesaku dalyvauti balsavime. 

Pirmininkas šnekučiavosi su kontradmirolu Samersu. Nieko 
keista, kad Klaivas Anskotas buvo įsijautęs į pokalbį su golfo partne- 
riu Džimu Naulesu, kuris jau buvo informavęs Emą, jog balsuoda- 
mi jiedu abu parems pirmininko nuomonę. Ema priėjo prie Endžio 
Dobso ir Deivido Diksono, aiškiai pažadėjusių palaikyti ją. 

Kompanijos sekretorius Filipas Vebsteris ir finansų direktorius 
Mičelas Karikas studijavo laivų konstruktoriaus parengtus praban- 
gaus keleivinio laivo brėžinius, patiestus ant stalo valdybos kabine- 
te; šalia brėžinių buvo padėtas ir „Bakingamo“ modelis, kurio Ema 
anksčiau nebuvo mačiusi. Ji turėjo pripažinti, kad modelis atrodė 
labai patraukliai, o berniukams žaislai patinka. 

— Bus balsuojama apylygiai, — Emai pasakė Endis Dobsas, kai 
atsidarė kabineto durys ir įėjo dešimtas direktorius. 

Aleksas Fišeris stoviniavo prie durų. Jis atrodė kiek susinervi- 
nes, tarsi naujokas pirmą semestro dieną, svarstantis, ar kuris nors 
berniukas prieis prie jo pasikalbėti. Pirmininkas akimirksniu atsi- 
skyrė nuo pašnekovų grupelės ir nužingsniavo per kambarį su juo 
pasisveikinti. Ema stebėjo, kaip Rosas dalykiškai paspaudžia majo- 
rui ranką — visai ne taip, kaip sveikintųsi su gerbiamu kolega. Apie 
Fišerį jiedu buvo tos pačios nuomonės. 

Kai kabineto kampe senelio laikrodis ėmė mušti dešimtą, po- 
kalbiai iškart nutilo, direktoriai susėdo į savo vietas už posėdžių sta- 
lo. Fišeris, tarsi gegužinėje šokti neiškviesta mergina, ramstė sienas, 
kol liko tik viena vieta. Jis smuko į laisvą kėdę priešais Emą, bet jos 
pusėn nežiūrėjo. 

— Labas rytas, — visiems atsisėdus pasisveikino valdybos pir- 
mininkas. — Gal galėčiau pradėti susirinkimą, sveikindamas direk- 
torių gretas vėl papildžiusį majorą Fišerį? 

Tik vienas žmogus pralemeno „gerai“, bet, kita vertus, kai Fiše- 
ris direktoriavo pirmą kartą, to žmogaus valdyboje dar nebuvo. 

— Majoras, žinia, jau antrą kartą pradeda darbą valdyboje, to- 
dėl jis greitai pripras prie mūsų taisyklių ir lojalumo, kurio mes tiki- 
mės iš kiekvieno šios didžios kompanijos nario. 

— Dėkoju, pone pirmininke, — atsakė Fišeris. — Ir aš norėčiau 
pasakyti, kad labai džiaugiuosi grįžęs į valdybą. Noriu jus patikinti — 
visada dirbsiu galvodamas tik apie Baringtono kompanijos gerovę. 

— Džiaugiuosi tai girdėdamas, — atsakė pirmininkas. — Tačiau 
mano pareiga jums, kaip ir bet kuriam kitam naujam valdybos na- 
riui, priminti, jog direktorius nusižengs įstatymui, jeigu pirks arba 
parduos kompanijos akcijas, apie tai pirmiausia neinformavęs bir- 
žos ir kompanijos sekretoriaus. 

Gal Fišeris ir pajuto, kad dygliuota strėlė nukreipta į jį, bet tai- 
kinio ji nepasiekė. Fišeris tik linktelėjo ir nusišypsojo, nors ponas 
Vebsteris uoliai protokolavo pirmininko žodžius. Ema džiaugėsi 
bent tuo, kad šįkart viskas bus užrašyta. 

Kai buvo perskaitytas praėjusio susirinkimo protokolas ir visi 
jam pritarė, pirmininkas pasakė: 

— Valdybos nariai negalėjo nepastebėti, kad šiandienos susi- 
rinkimo darbotvarkėje yra tik vienas klausimas. Kaip visi žinote, 
manau, atėjo metas priimti sprendimą, kuris, sakau nė kiek neper- 
dedamas, nulems Baringtono kompanijos ir kelių iš mūsų, tarnau- 
jančių šioje kompanijoje, ateitį. 

Aiškiai matėsi, kad kelis direktorius nustebino tokios atviros 
Bačanano pastabos, nes jie ėmė šnabždėtis. Rosas metė į vidurį stalo 
rankinę granatą, užkodavęs grasinimą: jei nelaimės balsavimo, atsi- 
sakys pirmininko pareigų. 

Emos nelaimė buvo ta, kad ji neturėjo rankinės granatos atsa- 
komajam smūgiui. Ji negalėjo pagrasinti atsistatydinsianti dėl kelių 
priežasčių, ne tik todėl, kad daugiau joks šeimos narys nenorėjo vie- 
tos valdyboje. Sebastijonas jau buvo jai pataręs: jeigu Ema nelaimės 
balsavimo, jai lieka galimybė išeiti iš tarybos; tada jiedu su Džailzu 

galėtų parduoti savo akcijas ir taip laimėti dvigubai — susižerti gra- 
žaus pelno ir kartu apšauti Martinesą. 

Ema pakėlė akis į savo senelio sero Valterio Baringtono portre- 
tą. Ji tarėsi girdinti senolio žodžius: 

— Nedaryk nieko, dėl ko paskui turėtum gailėtis, vaike. 

— O dabar drąsiai, nesivaržydami, padiskutuokime, — kalbėjo 
Rosas Bačananas. — Tikiuosi, diskutuodami visi direktoriai išreikš 
savo nuomonę nieko nebijodami ir nešališkai, — tęsė jis ir sviedė 
antrą granatą: — Dar kartą tai akcentuodamas, siūlau poniai Klif- 
ton pradėti debatus, bet ne tik todėl, kad ji prieštarauja mano keti- 
nimams šiuo metu statyti naują keleivinį laivą; neturime pamiršti, 
ji reprezentuoja dvidešimt du procentus kompanijos akcijų, o šią 
kompaniją prieš šimtą metų įkūrė garbusis jos protėvis Džošua Ba- 
ringtonas. 

Ema vylėsi viena iš paskutiniųjų įsiterpti į diskusiją; ji gerai 
žinojo, kad pirmininkas visada pateikia apibendrinimus; po jo kal- 
bos primiršti jos žodžiai gali ir nebeatrodyti įtaigūs. Tačiau ji vis tiek 
buvo pasiryžusi kuo aiškiau išdėstyti įtikinamus savo argumentus. 

— Dėkoju, pone pirmininke, — pratarė žvelgdama į užrašus. 
— Gal galėčiau pradėti pareikšdama, jog nesvarbu, kaip baigtųsi 
šiandieninė mūsų diskusija, mes visi viliamės, kad ir toliau dar daug 
metų vadovausite kompanijai. 

Šiuos jos žodžius palydėjo garsūs pritarimo šūksniai, ir Ema 
pajuto neutralizavusi vieną granatą. 

— Kaip pirmininkas minėjo, šią kompaniją daugiau nei prieš 
šimtą metų įkūrė mano prosenelis. Jis turėjo sunkiai suvokiamą 
talentą numatyti atsiveriančią naują galimybę ir kartu išvengti ke- 
lyje pasitaikančių duobių. Labai norėčiau ir aš turėti šią sero Džo- 
šua savybę, nes tada galėčiau jums pasakyti, ar šitai — galimybė, ar 
duobė, — kalbėjo ji, rodydama į konstruktoriaus brėžinius. — Į šį 
projektą žvelgiu rimtai susilaikydama todėl, kad ant kortos stato- 


53 


Jeffrey Archer + Atsargiai, norai pildosi 


me absoliučiai viską. Nusprendę rizikuoti vienam laivui išleisti tokią 
didelę kompanijos finansų dalį, galime labai pasigailėti. Galiausiai 
paties prabangių laivų verslo ateitis atrodo miglota. Šiais metais jau 
dvi didžiosios laivybos kompanijos paskelbė patyrusios nuostolių ir 
kilusių sunkumų priežastimi įvardijo keleivinių lėktuvų pramonės 
suklestėjimą. Joks ne sutapimas, kad ir mūsų transatlantinių marš- 
rutų keleivių skaičiaus mažėjimas per tą patį laiką beveik lygus oru 
keliaujančiųjų skaičiaus padidėjimui. Faktai paprasti. Verslininkai 
nori kuo greičiau nukeliauti į susirinkimus, o paskui taip pat greitai 
grįžti namo. Šitai kuo puikiausiai suprantama. Mums gali nepatikti, 
kad lojalūs klientai pasuka kitur, bet būtume kvaili, jei ignoruotume 
ateityje išryškėsiančias viso to pasekmes. Manau, turime laikytis tos 
verslo krypties, kuri suteikė Baringtono kompanijai pasaulinio gar- 
so reputaciją — gabenti anglis, automobilius, sunkiasvorę techniką, 
plieną, maistą ir kitas prekes, o keleivius palikti kitiems. Esu įsiti- 
kinusi, jog ir toliau tęsdamas svarbiausią krovininių laivų, turinčių 
kajutes, į kurias telpa vos tuzinas keleivių, verslą, kompanija ištvers 
šiuos sunkius laikus ir dar ne vienerius metus neš gražaus pelno, o 
mūsų akcininkai galės džiaugtis puikia investicijų grąža. Nenoriu, 
užsigeidus įnoringai publikai, lošti iš pinigų, kuriuos ši kompanija 
taip stropiai taupė metų metus. 

Atėjo metas manajai granatai, pamanė Ema versdama puslapį. 

— Mano tėvas seras Hugas Baringtonas, — ant šio kabineto sie- 
nų nerasite jokio paveikslo, primenančio jo vadovavimo dienas, — 
per porą metų sugebėjo parklupdyti kompaniją, ir prireikė visų 
Roso Bačanano talentų ir išmonės, kad turtas būtų atstatytas; už tai 
jam turėtume būti dėkingi amžinai. Tačiau man šis naujausias pa- 
siūlymas atrodo vienu žingsniu per toli, todėl viliuosi, kad valdyba 
Jį atmes praeityje taip labai pasitarnavusio pagrindinio mūsų verslo 
labui. Taigi kviečiu valdybą balsuoti prieš pasiūlymą. 

Ema džiaugėsi matydama, kad anksčiau dvejoję keli valdybos 

nariai dabar linkčiojo. Bačananas pakvietė pasisakyti kitus direkto- 
rius, ir po valandos visi jau buvo išdėstę savo nuomone; visi, išsky- 
rus Aleksą Fišerį, kuris vis tylėjo. 

— Majore, kadangi jau girdėjote kolegų požiūrį, gal norėtumėte 
valdybai išsakyti ir savo mintis. 

— Pone pirmininke, — atsakė Fišeris, — per pastarąjį mėnesį 
atidžiai skaičiau visus šiuo klausimu sušauktų susirinkimų proto- 
kolus ir esu tikras tik dėl vieno dalyko — negalime sau leisti delsti; 
šiandien privalome priimti vieną ar kitą sprendimą. 

Prieš tęsdamas Fišeris palaukė, kol nutils pritarimo šūksniai. 

— Susidomėjęs klausiausi kolegų direktorių, ypač ponios Klif- 
ton, kuri, mano manymu, kalbėjo karštai, protingai ir įtikinamai, 
prisimindama ilgą su šia kompanija susijusią šeimos istoriją. Bet 
prieš nuspręsdamas, kaip balsuoti, norėčiau išgirsti, kodėl pirmi- 
ninkas taip tvirtai mano, kad šiuo metu turime statyti „Bakingamą“, 
nes mane dar reikėtų įtikinti, jog taip rizikuoti išties verta, jog tai 
tikrai nėra per ankstyvas žingsnis, kaip sakė ponia Klifton. 

— Išmintingas žmogus, — pratarė admirolas. 

Ema akimirką susimąstė, ar kartais klaidingai nesuprato Fiše- 
rio; gal jis giliai širdyje tikrai linki kompanijai visa ko geriausia. Pas- 
kui prisiminė Sebastijono žodžius, kad leopardo dėmelės nesikeičia. 

— Dėkoju, majore, — pasakė Bačananas. 

Ema neabejojo, nors Fišeris kalbėjo įtaigiai ir puikiai pasiren- 
gęs, už jį jau nuspresta; jis paraidžiui įvykdys visus Martineso nuro- 
dymus. Vis dėlto ji nenutuokė, kokie tie nurodymai. 

— Valdybos nariai gerai žino tvirtą mano požiūrį šiuo klausi- 
mu, — pažvelgęs į popieriaus lape surašytus septynis punktus, krei- 
pėsi pirmininkas. — Manau, sprendimas, kurį šiandien priimsime, 
akivaizdus. Ar ši kompanija nori žengti pirmyn, ar taip ir sėdėsime 
patenkinti kažko laukdami? Man nereikia jums priminti, kad visai 
neseniai „Cunard“ nuleido du naujus keleivinius laivus, „P8:O“ Bel- 

faste jau stato „Canberra“, o „Union-Castle“ papildė Pietų Afrikos 
laivyną „Windsor Castle“ ir „Transvaal Castle“, bet mes patenkinti 
sėdime ir žiūrime, kaip mūsų konkurentai it plėšikaujantys pira- 
tai užvaldo plačiuosius vandenis. Baringtono kompanijai niekada 
nebus tinkamesnio laiko pradėti keleivių pervežimo verslo; vasarą 
mes juos plukdysime per Atlantą, o žiemą jie leisis į turistines ke- 
liones. Ponia Klifton teigia, kad keleivių gabenimo skaičiai mažėja; 
ji teisi. Tačiau taip yra tik todėl, kad mūsų laivynas pasenes, kad 
už konkurencingą kainą nebesiūlome paslaugų, kurių mūsų klien- 
tai nerastų kitur. Jei šiandien nutarsime nieko nedaryti, o tik laukti 
tinkamo momento, kaip siūlo ponia Klifton, kiti tikrai pasinaudos 
mūsų neveiklumu ir paliks mus stovėti prieplaukoje mojant išplau- 
kiantiesiems. Taip, žinoma, kaip pastebėjo majoras Fišeris, mes 
rizikuosime, bet to visada ir trokšta didieji įmonininkai, tokie kaip 
seras Džošua Baringtonas. Leiskite man priminti, kad šis projektas 
neverčia mūsų rizikuoti finansiškai, nors taip teigia ponia Klifton, — 
pridūrė jis, rodydamas į vidury stalo padėtą laivo modelį, — nes šį 
didingą laivą statydami iš turimų resursų galėsime padengti didelę 
kaštų dalį, ir nereikės skolintis iš banko didelių sumų. Nujaučiu, kad 
Džošua Baringtonas taip pat būtų tam pritaręs. 

Bačananas nutilo ir nužvelgė už stalo sėdinčius direktorius. 

— Manau, šiandien mes turime aiškiai pasirinkti — arba nieko 
nedaryti, geriausiu atveju tupinėti vietoje ir tuo džiaugtis, arba bal- 
suoti už ateitį ir suteikti šiai kompanijai šansą ir toliau žengti pasau- 
linės laivybos avangarde, kaip ji žengė ištisą šimtmetį. Todėl prašau 
valdybos paremti mano siūlymą ir investuoti į ateitį. 

Nors pirmininko žodžiai tikrai buvo jaudinantys, Emai ir dabar 
nebuvo aišku, kuo baigsis balsavimas. Tada atėjo metas Bačananui 
truktelėti trečios granatos žiedą. 

— Dabar paprašysiu kompanijos sekretoriaus kreiptis į kiekvie- 
ną direktorių, kad visi pasisakytų esą už ar prieš šį pasiūlymą. 

Ema manė, kad bus laikomasi įprastų kompanijos procedūrų 
ir balsuojama slaptai; tada, jos manymu, ji turėtų daugiau šansų 
surinkti balsų daugumą. Tačiau Ema suprato, kad jeigu prieš pat 
balsavimą ji paprieštarautų, tuomet parodytų savo silpnumą ir Ba- 
čananas vėl pelnytų pliusą. 

Ponas Vebsteris ištraukė iš aplanko popieriaus lapą ir perskaitė 
rezoliuciją: 

— Valdybos nariai kviečiami balsuoti dėl pirmininko pateikto 
siūlymo, kuriam pritarė ir jo pavaduotojas, kad kompanija turėtų 
pradėti statyti prabangų keleivinį laivą „Bakingamas“ būtent šiuo 
metu. 

Ema prašė prie teksto prirašyti šiuos paskutinius tris žodžius; 
ji vylėsi, kad konservatyvesni valdybos nariai bus linkę palaukti ge- 
resnės progos. 

Kompanijos sekretorius atsivertė protokolų žurnalą ir garsiai 
po vieną ėmė skaityti visų direktorių pavardes. 

— Ponas Bačananas. 

— Balsuoju už pasiūlymą, — nedvejodamas atsakė pirmininkas. 

— Ponas Naulsas. 

— Už. 

— Ponas Diksonas. 

— Prieš. 

— Ponas Anskotas. 

— Už. 

Kiekvieną pavardę savo sąrašėlyje Ema žymėjosi varnele arba 
kryžiuku. Iki šiol siurprizų niekas nepateikė. 

— Admirolas Samersas. 

— Prieš, — pareiškė jis taip pat tvirtai. 

Ema negalėjo patikėti. Admirolas persigalvojo, o tai reiškė, kad 
jei visi kiti laikysis ankstesnės nuomonės, ji pralaimėti neturėtų. 

— Ponia Klifton. 

— Prieš. 

— Ponas Dobsas. 

— Prieš. 

— Ponas Karikas. 

Finansų direktorius dvejojo. Jis buvo sakęs Emai, kad priešta- 
rauja šiam sumanymui, nes neabejojo ateityje didėsiančiomis išlai- 
domis. Ir nors Bačananas tikina priešingai, galiausiai kompanijai vis 
tiek teks skolintis iš banko didelę sumą. 

— Už, — sušnabždėjo ponas Karikas. 

Ema tyliai nusikeikė. Kariko pavardę ji pažymėjo kryžiuku ir 
peržvelgė sąrašą. Po penkis balsus už abi nuomones. Visų galvos at- 
sigręžė į naujausią valdybos narį — jo balsas buvo lemiamas. 

Ema ir Rosas Bačananas sužinos, kaip nori balsuoti donas Ped- 
ras Martinesas, tik neišsiaiškins, kodėl būtent taip. 


Donas Pedras 
Martinesas 
1958—1959 

— ieno balso persvara? 
— Taip, — atsakė majoras. 

— Vadinasi, nusipirkę tų akcijų, jau dabar galime sakyti, kad 
gerai investavome. 

— Ko iš manęs pageidaujate dabar? 

— Ir toliau kurį laiką remk pirmininką, nes ilgai netrukus jam 
vėl prireiks tavo paramos. 

— Sakyčiau, nelabai supratau. 

— Ir nereikia suprasti, majore. 

Donas Pedras pakilo nuo stalo ir nuėjo prie durų. Susitikimas 
baigtas. Fišeris mikliai nusekė paskui jį į koridorių. 

— Kaip sekasi vedybinis gyvenimas, majore? 

— Geriau nė būti negali, — pamelavo Fišeris, netrukęs suprasti, 
jog du žmonės negali gyventi taip taupiai, kaip gali vienas. 

— Džiugu girdėti, — atsakė Martinesas, įteikdamas majorui 
storą voką. 

— Kas čia? — paklausė Fišeris. 

— Nedidelė premija už apsukrumą, — atsakė Martinesas, Kar- 
lui pravėrus lauko duris. 

— Bet aš ir taip jums skolingas, — kalbėjo Fišeris, kišdamas 
voką į vidinę kišenę. 

— Neabejoju, kad viską grąžinsi natura, — pratarė Martinesas, 
pastebėjęs kitoje gatvės pusėje ant suoliuko sėdintį vyriškį, neva 
skaitantį Daily Mail. 

— Ar vis dar norite, kad prieš kitą valdybos susirinkimą atvyk- 
čiau į Londoną? 

— Ne, bet kai tik išgirsi, su kuo pasirašyta sutartis dėl „Bakin- 
gamo“ statybos, iškart skambink man. 

— Jūs pirmas viską sužinosite, — pažadėjo Fišeris. 

Prieš pasukdamas Slouno aikštės link, Fišeris juokais atidavė 
pagarbą savo naujajam bosui. Kitoje gatvės pusėje sėdintis vyriškis 
paskui jį nesekė; antra vertus, kapitonas Hartlis gerai žinojo, kur 
majoras eina. Grįždamas vidun donas Pedras nusišypsojo. 

— Karlai, pasakyk Diegui ir Luisui, kad nedelsiant noriu juos 
matyti; tu irgi būsi reikalingas. 

Uždarydamas duris liokajus nusilenkė kaip tikras tarnas, jei 
kartais kas nors stebėtų iš šalies. Donas Pedras grįžo į savo kabine- 
tą, atsisėdo prie stalo ir nusišypsojo, galvodamas apie ką tik įvykusį 
susitikimą. Šįkart jie jam nesutrukdys. Viskas surikiuota taip, kad 
žlugtų ne vienas, bet visa šeima. Jis neketino pasakoti majorui, koks 
bus kitas žingsnis. Nujautė, jog, nepaisant nuolat išmokamų premi- 
jų, tas žmogus gali praskysti spirginamas, be to, visai neaišku, kaip 
toli jis ryšis eiti. Donui Pedrui neteko ilgai laukti; į duris pabeldė — 
pas jį atėjo vieninteliai trys vyrai, kuriais jis pasitikėjo. Du jo sūnūs 
atsisėdo kitoje stalo pusėje, ir Martinesas vėl prisiminė, kad jaunylio 
nebebus. Šitai jam įkvėpė dar daugiau ryžto. Karlas liko stovėti. 

— Valdybos susirinkimas geriau praeiti ir negalėjo. Vieno balso 
persvara buvo sutikta pradėti „Bakingamo“ statybą, ir viską nulėmė 
majoro balsas. Kitas klausimas, kurį mums reikia išsiaiškinti, — ko- 
kiai laivų statyklai bus patikėta statybos sutartis. Kol to nežinosime, 
negalėsime vykdyti antrosios mano plano dalies. 

— Kadangi šitai gali būti brangoka, — įsiterpė Diegas, — ar nu- 
manai, iš ko finansuosime šią operaciją? 

— Taip, — atsakė Donas Pedras. — Ketinu apiplėšti banką. 

Pulkininkas Skotas-Hopkinsas įsmuko į „Klarenso“ užeigą 
prieš pat vidurdienį. Aludė buvo vos už poros šimtų jardų nuo Dau- 
ningo gatvės ir garsėjo gausiais būriais turistų. Jis priėjo prie baro ir 
užsisakė pusę pintos alaus ir dvigubą džino su toniku. 

— Trys šilingai ir šeši pensai, pone, — pratarė barmenas. 

Pulkininkas padėjo ant baro du florinus, paėmė gėrimus ir 
įsitaisė nišoje atokiame kampe, kur jiedu bus gerai pasislėpę nuo 
smalsių akių. Jis padėjo gėrimus ant mažo medinio stalelio, nuklo- 
to alaus padėkliukais ir nuorukomis. Pulkininkas pažvelgė į laikro- 
dį. Jo bosas retai kada vėluodavo, nors su darbu susijusios bėdos 
nulemdavo, kad jis ateidavo paskutinę minutę. Bet šiandien buvo 
kitaip; ministrų kabineto sekretorius į aludę įžengė keliomis minu- 
tėmis vėliau ir pasuko tiesiai prie nišos. 

Pulkininkas pakilo iš vietos. 

— Labas rytas, sere, — jam niekada nebuvo šovę į galvą kreiptis 
„sere Alanai“; būtų per daug familiaru. 

— Labas rytas, Brajanai. Kadangi turiu tik kelias minutes, gal 
galėtum viską greitai iškloti. 

— Martinesas, jo sūnūs Diegas ir Luisas, taip pat ir Karlas 
Lunsdorfas neabejotinai darbuojasi kaip viena komanda. Tačiau po 
mano susitikimo su Martinesu nė vienas iš jų nesisukiojo prie Prin- 
cesės Aleksandros ligoninės Harlou ir nesilankė Bristolyje. 

— Malonu girdėti, — atsakė seras Alanas imdamas taurę. — Bet 
tai nereiškia, kad Martinesas nėra sumanęs ko nors kita. Jis ne iš tų, 
kurie taip paprastai pasitraukia. 

— Neabejoju, kad esate teisus, sere. Jei jis nevažiuoja į Bristolį, 
nereiškia, kad Bristolis pas jį neatvyksta. 

Ministrų kabineto sekretorius pakėlė antakį. 

— Dabar Martinesui visu etatu darbuojasi Aleksas Fišeris. Jis 

vėl priimtas į Baringtono kompanijos valdybą ir kartą, o sykiais ir 
du kartus per savaitę viską praneša naujajam savo bosui Londone. 

Svarstydamas pulkininko žodžius, sekretorius gurkšnojo dvi- 
gubą džino. Svarbiausia, ką jam reikės padaryti — įsigyti kelias Ba- 
ringtono laivybos kompanijos akcijas, kad po kiekvieno valdybos 
susirinkimo jam gautų protokolo kopiją. 

— Dar kas nors? 

— Taip. Kitą ketvirtadienį, vienuoliktą ryto, Martinesas yra su- 
sitaręs susitikti su Anglijos banko valdytoju. 

— Vadinasi, mėginsime išsiaiškinti, kiek tasai prakeiktasis dar 
turi padirbtų penkių svarų vertės banknotų. 

— O aš maniau, kad visus suklastotus banknotus sudeginome 
Sautamptone praėjusį birželį? 

— Sudeginome tik tuos, kuriuos jis buvo paslėpęs Rodeno 
skulptūros postamente. Tačiau pastaruosius dešimt metų, dar gero- 
kai prieš mums išsiaiškinant jo ketinimus, Martinesas kontrabanda 
iš Buenos Airių įsiveždavo smulkesnes sumas. 

— Kodėl valdytojas leidžiasi su juo į kalbas, kai visi žinome, kad 
pinigai padirbti? 

— Nes valdytojas — pasipūtęs šiknius ir nenori pripažinti, kad 
yra gebančių pagaminti kuo puikiausių brangiųjų jo penkiasvarių 
banknotų klastočių. Taigi Martinesas ketina iškeisti senus savo pi- 
nigus į naujus, ir aš nieko negaliu padaryti. 

— Aš bet kada galiu jį nudėti, sere. 

— Valdytoją ar Martinesą? — paklausė seras Alanas, nebūda- 
mas tikras, ar Skotas-Hopkinsas juokauja. 

Pulkininkas nusišypsojo. Jis nebūtų svarstęs kurį. 

— Ne, Brajanai, negaliu duoti leidimo nudėti Martineso, kol ne- 
turiu teisiškai pagrįsto motyvo, o kai paskutinį kartą tikrinau, ma- 
čiau, kad už pinigų klastojimą kartuvėmis nebaudžiama. 

Donas Pedras sėdėjo prie savo stalo ir, laukdamas telefono 
skambučio, nervingai barbeno pirštais į aplanką. 

Valdybos susirinkimas turėjo prasidėti dešimtą valandą; pa- 
prastai susirinkimai baigdavosi apie vidurdienį. Dabar buvo dvide- 
šimt minučių po dvyliktos, o Fišeris vis neskambino, nors buvo ga- 
vęs aiškų nurodymą paskambinti tą pačią minutę, kai susirinkimas 
baigsis. Vis dėlto jis prisiminė Karlo rekomendacijas Fišeriui nemė- 
ginti susisiekti su bosu, kol nebus ganėtinai toli nuėjęs nuo Baring- 
tono kompanijos būstinės, o ir nuėjęs jis turėjo įsitikinti, kad arti 
nėra valdybos narių, matančių, jog jis kažkam skambina. 

Karlas taip pat patarė majorui pasirinkti vietą, kurioje papras- 
tai nesilanko joks jo kolega direktorius. Fišeris pasirinko „Lordo 
Nelsono“ užeigą ne tik todėl, kad ji buvo už nepilnos mylios nuo 
Baringtono laivų statyklos, bet ir dėl to, kad įsikūrusi prieplaukos 
rajone; šioje užeigoje pintomis pilstė kartųjį alų, kartais turėdavo 
sidro ir tikrai nepardavinėjo Harvio „Bristol Cream“. Svarbiausia, 
prie aludės durų buvo telefono būdelė. 

Ant dono Pedro stalo suskambo telefonas. Nespėjus nuaidėti 
antram skambučiui, Martinesas čiupo ragelį. Karlas dar buvo pata- 
ręs Fišeriui skambinant iš viešo telefono nesakyti, kas kalba, taip pat 
negaišti laiko visokioms mandagybėms ir būtinai viską išdėstyti ne 
ilgiau kaip per minutę. 

— Harlandas ir Volfas Belfaste. 

— Vis dėlto Dievas yra, — pratarė donas Pedras. 

Pokalbis baigėsi. Akivaizdu, kad valdybos susirinkime daugiau 
nieko ir nebuvo svarstoma, ką, Fišerio nuomone, buvo svarbu pasa- 
kyti iškart, nelaukiant rytdienos kelionės į Londoną. Donas Pedras 
padėjo ragelį ir nužvelgė kitoje stalo pusėje susėdusius tris vyriš- 
kius. Jie visi jau žinojo, koks darbas laukia dabar. 

— Užeikite. 

Vyriausiasis kasininkas atidarė duris ir pasitraukė į šalį, leis- 
damas bankininkui iš Argentinos užeiti į valdytojo kabinetą. Marti- 
nesas užėjo; jis buvo apsivilkęs smulkiais dryželiais margintu dviei- 
liu kostiumu, baltais marškiniais, pasirišęs šilkinį kaklaraištį; viską 
buvo pirkęs iš siuvėjo Sevilės gatvėje. Paskui jį įėjo ir du uniformuoti 
apsaugos darbuotojai, nešini dideliu aplamdytu mokykliniu lagami- 
nu su inicialais BM. Paskutinis ėjo aukštas, liesas ponas, vilkintis 
gerai pasiūtu juodu švarku, pilka liemene, dryžuotomis kelnėmis, 
pasirišes tamsų kaklaraištį su šviesiai mėlynais dryželiais, tarsi no- 
rėtų priminti menkesniems mirtingiesiems, jog jiedu su banko val- 
dytoju mokėsi toje pačioje mokykloje. 

Apsaugos darbuotojai padėjo lagaminą vidury kabineto, o val- 
dytojas pašoko nuo stalo ir paspaudė donui Pedrui ranką. Jis žiūrėjo 
įbedęs akis į lagaminą, kol jo svečias rakino spyneles ir galiausiai 
atvožė lagamino viršų. Penki vyrai spoksojo į eilių eiles tvarkingai 
sukrautų penkių svarų vertės banknotų. Nė vienam iš jų šis vaizdelis 
nepasirodė neįprastas. 

Valdytojas atsigręžė į vyriausiąjį kasininką ir pratarė: 

— Somervili, reikia suskaičiuoti šiuos banknotus, paskui dar 
kartą perskaičiuoti, ir jei ponas Martinesas sutiks su jūsų skaičiumi, 
jums teks sunaikinti senuosius pinigus. 

Vyriausiasis kasininkas linktelėjo, vienas apsaugos darbuoto- 
jas užvožė lagaminą ir užsegė spyneles. Tada jau abu apsaugininkai 
pakėlė sunkų lagaminą ir nusekė paskui vyriausiąjį kasininką iš ka- 
bineto. Valdytojas nieko nesakė, kol neišgirdo uždaromų durų. 

— Gal norėtumėte su manimi išgerti po taurę „Bristol Cream“, 
drauguži, kol lauksime patvirtinimo, kad mudviejų skaičiai sutam- 
pa? 

Donui Pedrui prireikė laiko, kol suprato, kad kreipinys „drau- 
guži“ yra malonybinis, kad tai tarsi pripažinimas, jog esi vieno klano 
narys, nors ir užsienietis. 

Valdytojas pripylė du stiklus ir padavė vieną svečiui. 

— Į sveikatą, drauguži. 

— Į sveikatą, drauguži, — pakartojo donas Pedras. 

— Stebiuosi, — kalbėjo banko valdytojas atsigėręs, — kad laikė- 
te tokią didelę sumą grynaisiais. 

— Pastaruosius penkerius metus pinigus laikiau saugykloje Že- 
nevoje; jie ten ir būtų pasilikę, jei jūsų vyriausybė nebūtų nuspren- 
dusi išleisti naujų banknotų. 

— Ne aš nusprendžiau, drauguži. Tiesą sakant, pasisakiau prieš 
tokį veiksmą, bet tas kvailys ministrų kabineto sekretorius baigęs 
ne tą mokyklą ir ne tą universitetą, — murmėjo valdytojas nurijęs 
mauką ir vėl užsiversdamas chereso taurę. — Jis primygtinai tvirti- 
no, kad karo metais vokiečiai padirbo daugybę mūsų penkių svarų 
vertės banknotų. Aš jam sakiau, jog tai neįmanoma, bet jis manęs 
neklausė. Jis tarėsi išmanąs daugiau nei Anglijos bankas. Taip pat 
jam pasakiau, jog kol ant angliškų banknotų bus mano parašas, visi 
pageidavimai pakeisti bet kokias sumas bus patenkinti. 

— Nė nemaniau, kad galėtumėte elgtis kitaip, — atsakė donas 
Pedras atsargiai nusišypsodamas. 

Po šio pokalbio abiem vyriškiams buvo sunku rasti bendrų, abu 
vienodai tenkinančių temų pašnekesiui. Kol valdytojas antrą kartą 
pildė chereso taures, jie persimetė keliais sakiniais apie polą (ne apie 
vandensvydį), Vimbldoną ir dvyliktą rugpjūčio; valdytojui nepavyko 
nuslėpti palengvėjimo, kai galiausiai ant stalo suskambo telefonas. 
Jis pastatė taurę, pakėlė ragelį ir įdėmiai klausėsi. Iš vidinės kišenės 
banko valdytojas išsiėmė parkerį ir užrašė skaičių. Paskui paprašė 
vyriausiojo kasininko dar kartą pakartoti sumą. 

— Dėkoju, Somervili, — prieš padėdamas ragelį pratarė. — 

Džiaugiuosi galėdamas pasakyti, kad mūsų skaičiai sutampa, drau- 
guži. Nė neabejojau, kad taip ir bus, — skubiai pridūrė. 

Valdytojas atidarė viršutinį rašomojo stalo stalčių, išsiėmė če- 
kių knygelę ir tvirta ranka kaligrafiškai išvedžiojo Du milijonai šim- 
tas keturiasdešimt trys tūkstančiai šimtas trisdešimt penki svarai. 
Jis nesusilaikė ir prieš suraitydamas parašą pridėjo žodelį tik. Pas- 
kui nusišypsojo ir padavė čekį donui Pedrui, kuris patikrino užrašy- 
tą sumą ir tik paskui atsakė šypsniu. 

Donui Pedrui būtų pakake ir bankininko vekselio, bet Anglijos 
banko valdytojo pasirašytas čekis bus dar geriau. Galiausiai, kaip ir 
ant penkių svarų banknotų, ant čekio yra valdytojo parašas. 

Rytą jie visi trys skirtingu metu išėjo iš keturiasdešimt ketvirto 
Itono aikštės numerio, bet visi patraukė ta pačia kryptimi. 

Pirmasis išėjo Luisas. Jis nuėjo į Slouno aikštės metro stotį ir 
įlipo į traukinį, važiuojantį į Hamersmitą; paskui nuėjo į Pikadilio 
stotį. Kapralas Krenas nuo jo neatsiliko. 

Diegas taksi nuvažiavo į Viktorijos autobusų stotį ir sėdo į auto- 
busą, vykstantį į oro uostą; po akimirkos jį pasivijo jo šešėlis. 

Kapitonui Hartliui nebuvo sunku sekti kiekvieną Luiso judesį; 
kita vertus, Luisas tik vykdė tai, ką jam buvo liepęs tėvas. Atvykęs į 
Londono oro uostą, jis nuėjo į išvykstančiųjų salę įsitikinti, kad lėk- 
tuvas išskrenda po valandos. W. H. Smitho kioske įsigijęs naujausią 
Playboy, jis neskubėdamas patraukė prie penktų vartų, nes keliavo 
tik su rankiniu bagažu. 

Diegą autobusas išleido prie terminalo be kelių minučių de- 
šimtą. Jis taip pat pasitikslino laiką švieslentėje ir išsiaiškino, kad 
jo skrydis į Madridą atidėtas keturiasdešimčiai minučių. Tačiau tai 

nebuvo svarbu. Jis nuėjo į kepsnių barą, nusipirko kavos, sumuštinį 
su kumpiu ir atsisėdo prie durų, kad neliktų nepastebėtas. 

Karlas keturiasdešimt ketvirto numerio duris pravėrė praėjus 
kelioms minutėms po to, kai Luiso lėktuvas išskrido į Nicą. Jis pa- 
traukė Slouno gatvės pusėn nešinas jau pilnu „Harrods“ maišu. Pa- 
keliui sustojo prie parduotuvės vitrinos, bet ne apžiūrėti prekių, o 
pažvelgti į atspindį stikle; tai sena gudrybė mėginant išsiaiškinti, ar 
tavęs niekas neseka. Jį sekė; sekė tas pats varganai apsirengęs ma- 
žas žmogutis, jau visą mėnesį slankiojantis iš paskos. Priėjęs „Har- 
rods“ jis gerai žinojo, kad persekiotojas vos už kelių žingsnių. 

Karlui duris atidarė ir su juo pasisveikino durininkas ilgu žaliu 
paltu. Jis didžiavosi atpažįstantis visus nuolatinius klientus. 

Vos įėjęs į parduotuvę, Karlas mikliai patraukė per galanterijos 
skyrių, o eidamas pro dirbinius iš odos, dar labiau paspartino žings- 
nį; prie šešių liftų jis kone bėgte pribėgo. Tik vieno lifto durys buvo 
atdaros. Liftas jau buvo prigrūstas, bet Karlas vis tiek įsispraudė. 
Jo šešėlis kone visai jį prisivijo, bet liftininkas uždarė vartelius jam 
nespėjus įšokti. Persekiojamasis nesusilaikęs nusišypsojo persekio- 
tojui; liftas dingo pastarajam iš akių. 

Karlas išlipo, kai liftas sustojo paskutiniame aukšte. Tada spar- 
čiai nužingsniavo per elektros prekių skyrių, baldų saloną, knygyną, 
meno kurinių galeriją ir priėjo retai kieno naudojamus akmeninius 
laiptus, įrengtus šiaurinėje parduotuvės dalyje. Jis nuskubėjo laip- 
tais žemyn, peršokdamas per dvi pakopas, ir liovėsi bėgti tik vėl atsi- 
dūręs pirmame aukšte. Tada trumpino kelią eidamas per vyrų drabu- 
žių skyrių, parfumerijos parduotuvę, raštinės reikmenis, kol pasiekė 
šonines duris, vedančias į Hanso gatvę. Gatvėje susistabdė pirmą pa- 
sitaikiusį taksi, įlipo ir susirietė, kad jo nesimatytų pro langą. 

— Į Londono oro uostą, — pratarė. 

Jis palaukė, kol taksi pravažiuos pro dvi šviesoforais reguliuo- 
jamas sankryžas, tada surizikavo ir pažvelgė pro galinį langą. Perse- 

kiotojo nė ženklo, nebent seržantas Robertsas važiuoja dviračiu ar 
vairuoja Londono autobusą. 

Per pastarąsias dvi savaites Karlas dažnai lankydavosi „Har- 
rods“ parduotuvėje; jis eidavo tiesiai į maisto prekių skyrių pirma- 
me aukšte, nusipirkdavo kelias prekes ir grįždavo į Itono aikštę. Bet 
ne šiandien. Nors šįkart jis nusikratė specialiosios tarnybos pareigūu- 
no, Karlas žinojo, kad antrą kartą „Harrods“ triuku nebepasinaudos. 
O kadangi šiandieniniu maršrutu jam gali tekti keliauti pakankamai 
dažnai, jiems nebus sunku išsiaiškinti, kur jis skuba, todėl ateityje 
jie jo lauks išlipus iš lėktuvo. 

Kai taksi jį išleido prie Europos šalių terminalo, Karlas nepirko 
Playboy ir negėrė kavos, bet patraukė tiesiai prie aštuonioliktų vartų. 


Luiso lėktuvas nusileido Nicoje praėjus kelioms minutėms po 
to, kai Karlo lėktuvas pakilo. Luisas piniginėje turėjo pluoštą naujų 
penkių svarų vertės banknotų ir kuo aiškiausiai suformuluotus nu- 
rodymus: pramogauk ir negrįžk mažiausiai savaitę. Vargu ar tokia 
užduotis reikalauja daug pastangų, tačiau tai — dono Pedro didžiojo 
plano dalis. 

Diego lėktuvas pasiekė ispanų oro erdvę valandą vėluodamas, 
tačiau susitikimas su vienu iš svarbiausių Ispanijos jautienos impor- 
tuotojų buvo numatytas tik ketvirtą valandą popiet, todėl laiko jis 
turėjo. Atvykęs į Madridą, Diegas visada apsistodavo tame pačiame 
viešbutyje, pietaudavo tame pačiame restorane ir lankydavosi tame 
pačiame viešnamyje. Jo šešėlis taip pat užsiregistravo tame pačiame 
viešbutyje ir valgė tame pačiame restorane, tik Diegui panorus porą 
valandų pabūti La Buena Noche, įsitaisė kavinėje kitoje gatvės pusė- 
je. Nebrangus malonumas, kuris, jo manymu, sulauktų pulkininko 
Skoto-Hopkinso pritarimo. 

Karlas Lunsdorfas niekada nebuvo Belfaste, bet po kelių va- 
karų airiškoje aludėje Pikadilio gatvėje, praleistų vaišinant kitus ir 
geriant pačiam, paskutinį kartą iš baro išėjo turėdamas atsakymus 
kone į visus klausimus. Jis taip pat prisiekė daugiau niekada gyveni- 
me negerti „Guinness“. 

Oro uoste susistabdė taksi ir nuvažiavo į „Royal Windsor“ vieš- 
butį miesto centre, kur ketino nakvoti tris naktis. Jis įspėjo admi- 
nistratorių, kad viešnagę gali tekti pratęsti — viskas priklausys nuo 
to, kaip susiklostys verslo reikalai. Atėjes į savo numerį Karlas už- 
rakino duris, iškraustė „Harrods“ krepšį ir prisileido vonią. Paskui 
gulėjo lovoje galvodamas apie tai, ką tą vakarą ketino nuveikti. Jis 
taip ir gulėjo nejudėdamas, kol užsižiebė gatvės žibintai. Tada dar 
kartą peržvelgė miesto planą, kad kai išeis iš viešbučio, nebereikėtų 
jo studijuoti. 

Šiek tiek po šeštos Karlas išėjo iš kambario ir laiptais nusileido 
į pirmą aukštą. Viešbučiuose jis niekada nesinaudodavo liftu — ma- 
žutėje nesaugioje, gerai apšviestoje patalpėlėje kiti svečiai jį gali len- 
gvai įsiminti. Jis žingsniavo sparčiai, bet ne per greitai, perėjo fojė ir 
išėjo į Donegalo gatvę. Besižvalgydamas į vitrinas nuėjo šimtą jardų 
ir buvo įsitikinęs, kad jo niekas neseka. Jis ir vėl vienas pats priešo 
užnugaryje. 

Tikslui pasiekti jis rinkosi aplinkinį kelią — užuot ėjęs tiesiai, 
žingsniavo šalutinėmis gatvelėmis, todėl vietoj dvidešimties mi- 
nučių užgaišo beveik valandą. Antra vertus, jis niekur neskubėjo. 
Galiausiai priėjęs Folso gatvę, ant kaktos pajuto prakaito lašelius. 
Karlas žinojo, kad būnant keturiolikos kvartalų zonoje, kur gyvena 
tik Romos katalikai, baimė kamuos nuolat. Jau ne pirmą kartą gyve- 
nime jis atsidūrė ten, iš kur nebūtinai turėjo ištrūkti gyvas. 

Šešių pėdų ir trijų colių ūgio, su tankių šviesių plaukų kupeta, 

sveriantis 208 svarus raumeningasis Karlas sunkiai galėjo likti ne- 
pastebėtas. Tai, kas buvo jauno SS karininko privalumas, artimiau- 
sias kelias valandas galėjo būti vertinama absoliučiai priešingai. 
Pasitarnauti galėjo tik viena jo savybė — vokiškas akcentas. Dau- 
guma katalikų, gyvenančių Folso gatvėje anglų nekentė labiau nei 
vokiečių, nors kartais menkai juos vienus nuo kitų skyrė. Šiaip ar 
taip, laimėjęs karą Hitleris buvo pažadėjęs suvienyti šiaurę ir pietus. 
Karlas dažnai svarstydavo, kokį postą jam būtų davęs Himleris, jei 
Vokietija būtų paklausiusi jo rekomendacijų ir įsiveržusi į Britaniją, 
užuot padariusi siaubingą klaidą ir pasukusi į rytus, į Rusiją. Gai- 
la, kad fiureris per mažai skaitė istorijos knygų. Tačiau Karlas ne- 
abejojo, kad dauguma tų, kurie palaikė airių vienybės idėją, tebuvo 
galvažudžiai ir nusikaltėliai, dangstęsi patriotizmu norėdami pelnyti 
pinigų. Airijos respublikonų armija buvo kažkuo panaši į SS. 

Jis pamatė vakaro vėjelyje siubuojančią iškabą. Jei vis dėlto 
apsispręstų grįžti, tai turėtų padaryti dabar. Bet Karlas nedvejojo. 
Jis niekada nepamirš, kad būtent Martinesas jam padėjo pabėgti iš 
tėvynės, kai rusų tankai buvo per šūvį nuo Reichstago. 

Karlas žengė pro apsilupusias žaliai dažytas baro duris jaus- 
damasis taip, kaip galėtų jaustis vienuolė lažybų punkte — niekaip 
neliksi nepastebėtas. Tačiau jau buvo susitaikęs su tuo, kad subtilių 
būdų Airijos respublikonų armijai pranešti apie savo buvimą mies- 
te tiesiog nėra. Net nekyla pažįstamų klausimas... jis čia nepažinojo 
nieko. 

Užsisakydamas „Jameson“ viskio Karlas tyčia pabrėžė vokiš- 
ką akcentą. Paskui išsitraukė piniginę, išėmė penkių svarų vertės 
banknotą ir padėjo ant baro. Smuklininkas įtariai nužvelgė pinigus 
net nebūdamas tikras, ar sukrapštys tiek grąžos. 

Karlas išmaukė viskį ir iškart užsisakė dar. Jam reikėjo bent 
pamėginti parodyti, kad jį ir juos kažkas sieja. Jam visada juokingai 
atrodė daugelio žmonių manymas, kad dideli vyrai turi daug gerti. 

Išgėręs antrą viskio stiklą Karlas apsižvalgė po barą, bet į jį niekas 
nežiurėjo. Bare buvo kokios dvi dešimtys žmonių — jie plepėjo, žai- 
dė domino, gurkšnojo alų ir visi dėjosi nepastebintys čia sėdinčio 
dramblio. 

Pusę dešimtos smuklininkas sutilindžiavo varpeliu ir pareiškė 
priimąs paskutinius užsakymus; keli lankytojai nuskubėjo užsisaky- 
ti dar po stiklą. Ir dabar niekas į Karlą nė nedirstelėjo, ką jau kalbėti 
apie mėginimą užkalbinti. Karlas dar kelias minutes palūkuriavo, 
bet niekas nesikeitė, todėl jis nutarė grįžti į viešbutį, o rytoj pamė- 
ginti dar kartą. Žinojo, kad tik po daugelio metų jie imtų su juo elgtis 
kaip su vietiniu, o gal taip niekada nė nenutiktų, tačiau dabar turėjo 
vos kelias dienas susipažinti su kuo nors, kam niekada nešautų į gal- 
vą kelti kojos į tą barą, bet kuriam būtų galima pasakyti, kad prieš 
vidurnaktį Karlas ten lankėsi. 

Grįždamas Folso gatve pajuto, kad kelios poros akių seka kiekvie- 
ną jo judesį. Po akimirkos du apygirčiai vyriškiai jau svirduliavo gatve 
jam pavymui. Karlas sulėtino žingsnį norėdamas įsitikinti, jog perse- 
kiotojai tikrai pamatys, kur jis nakvoja, kad paskui galėtų perduoti in- 
formaciją vyresnybei. Jis įėjo į viešbutį, apsigręžė ir pamatė juos kitoje 
gatvės pusėje, pridengtus šešėlių. Karlas užlipo laiptais į trečią aukštą 
ir įėjo į kambarį. Pirmą dieną šiame mieste jis nieko daugiau nė nega- 
lėjo nuveikti, kaip tik pasirodyti čia esąs. 

Karlas suvalgė visas ant indaujos padėtas viešbučio vaišes — 
sausainius, apelsiną, obuolį ir bananą iš vaisių dubens; visai gana. 
Kai 1945-ųjų balandį jis bėgo iš Berlyno, buvo gyvas tik vandeniu iš 
drumzlinų upių, sudrumstų tankų ar sunkiųjų karo mašinų, ir žalios 
triušienos prabanga; prieš kirsdamas Šveicarijos sieną, jis sušveitė 
net triušio odą. Ilgos kelionės į Viduržemio pakrantę metu ėjo tik 
aplinkkeliais, niekada nemiegojo po stogu, niekada nėjo atviru ke- 
liu, niekada nebuvo užsukęs į jokį miestą ar kaimą; pasiekęs kelio- 
nės tikslą, jis buvo slapta įgrūstas į krovininį laivą lyg anglių mai- 

šas. Prireikė dar penkių mėnesių, kol išlipo iš laivo ir žengė žingsnį 
Buenos Airių žeme. Vykdydamas paskutinį įsakymą, kurį prieš nu- 
sižudydamas jam buvo davęs Himleris, Karlas nedelsdamas puolė 
ieškoti dono Pedro Martineso. Dabar jo vadas — Martinesas. 


9 


Kitą rytą Karlas atsikėlė vėlai. Žinojo, kad negali sau leisti rody- 
tis protestantų pilname viešbučio valgomajame, todėl Lisono gatvės 
kampe nusipirko sumuštinį su kiauliena ir kavos, o tada neskubė- 
damas nužingsniavo į Folso gatvę, kurioje dabar šurmuliavo pre- 
keiviai, mamos su vežimėliais, čiulptukus įsikandę vaikai ir kunigai 
juodomis sutanomis. 

Kai šeimininkas atidarė duris, Karlas jau stoviniavo prie durų. 
Smuklininkas iškart jį pažino — tasai, kur davė penkis svarus, — bet 
neišsidavė. Karlas užsisakė pintą šviesaus alaus ir sumokėjo grąža, 
gauta nusipirkus sumuštinį. Jis sėdinėjo bare iki jį uždarant ir lei- 
do sau pasimėgauti vos dviem pertraukėlėmis. Jo pietūs — mėlynas 
pakelis bulvių traškučių su druska. Iki ankstyvo vakaro buvo sučiau- 
mojęs tris pakelius, todėl dar labiau norėjo gerti. Vietiniai ateidavo 
ir išeidavo; Karlas pastebėjo, kad keli vyrai nepriėjo prie baro ketin- 
dami išgerti, ir jam sušvito viltis. Jie tarsi žvalgėsi nesižvalgydami. 
Tačiau slinko valandos, bet vis dar niekas su juo nesikalbėjo, net 
nedirstelėjo jo pusėn. 

Praėjus penkiolikai minučių po paskelbto paskutinio užsaky- 
mo, smuklininkas suriko: 

— Laikas, ponai! 

Karlas suprato veltui sugaišęs dar vieną dieną. Eidamas prie 
durų jis net ėmė svarstyti apie planą „B“, kurio laikantis jam reikėtų 
pakeisti taktiką ir užmegzti ryšius su protestantais. 

Vos Karlui išėjus į gatvę, prie jo privažiavo juodas „Hillman“. 
Prasivėrė galinės durelės ir, jam nespėjus susivokti, du vyrai įtraukė 
jį vidun, surietė ant sėdynės ir užtrenkė dureles. Automobilis nurūko. 

Pakėlęs akis Karlas pamatė jaunuolį, kuris dar tikrai nebu- 
vo tiek subrendęs, kad naudotųsi balsavimo teise; jaunuolis laikė 
įbedęs jam į kaktą šautuvą. Karlui nerimą kėlė vienintelis dalykas 
— vaikinas bijojo labiau nei jis ir taip drebėjo, kad šautuvas galėjo 
iššauti netyčia, be jokių rimtų ketinimų. Jis galėjo vyruką akimirks- 
niu nuginkluoti, tačiau tai nebūtų pasitarnavę jo tikslui, todėl Karlas 
nesipriešino, kai iš kitos pusės sėdintis vyresnis vyriškis rišo jam už 
nugaros rankas ir ant akių užmaukšlino sumegztą šaliką. Tas pats 
vyriškis patikrino, ar jis neturi ginklo, ir nieko netardamas ištraukė 
piniginę. Karlas išgirdo, kaip jis sušvilpė suskaičiavęs penkių svarų 
banknotus. 

— Turiu gerokai daugiau, — pasakė Karlas. 

Prasidėjo karštas ginčas, Karlo manymu, jų gimtąja kalba. Nu- 
jautė, kad vienas iš jų nori jį nudėti, bet kartu vylėsi, kad vyresnysis 
susigundys galimybe gauti dar daugiau pinigų. Turbūt pinigai lai- 
mėjo, nes jis nebejautė į kaktą įremto ginklo vamzdžio. 

Automobilis pasuko į dešinę, po kelių akimirkų — į kairę. Ką jie 
nori apkvailinti? Karlas žinojo, kad jie grįžta atgal tuo pačiu keliu, 
nes tikrai nerizikuotų išvykti iš katalikų tvirtovės. 

Staiga automobilis sustojo, prasivėrė durelės, ir Karlas buvo iš- 
mestas į gatvę. Jei pavyks likti gyvam po penkių minučių, svarstė jis, 
tikriausiai išgyvens ir iki senatvės pensijos. Kažkas čiupo jį už plau- 
kų ir pastatė ant kojų. Smūgis į nugarą Karlą nulakdino pro atdaras 
duris. Iš galinio kambario padvelkė prisvilusiu maistu, bet Karlas 
įtarė, kad svečio maitinimas nebuvo įrašytas į jų darbotvarkę. 

Jį nuvilko laiptais į kambarį, atsiduodantį miegamuoju, ir nu- 
trenkė ant kietos medinės kėdės. Durys užsitrenkė, jis buvo paliktas 
vienas. Bet ar tikrai? Karlas tarėsi esąs uždarytas patikimuose na- 

muose, ir dabar koks nors aukštesnio rango žmogus, gal net visos 
apylinkės viršininkas, nuspręs, ką su juo daryti. 

Karlas negalėjo tvirtai pasakyti, kiek laiko jį vertė laukti — ro- 
dėsi, valandų valandas, ir kiekviena minutė truko vis ilgiau nei bu- 
vusioji. Galiausiai durys atsilapojo, ir jis išgirdo, kaip į kambarį įvir- 
to mažiausiai trys žmonės. Vienas iš jų ėmė eiti aplink kėdę. 

— Ko tau reikia, angle? — pratarė gergždžiantis balsas. 

— Aš — ne anglas, — atsakė Karlas. — Aš — vokietis. 

Ilgokai buvo tylu. 

— Tai ko tau reikia, vokieti? 

— Turiu jums pasiūlymą. 

— Ar palaikai Airijos respublikonų armiją? — pasigirdo jaunas 
aistringas, bet neautoritetingas balsas. 

— Man nė velnio nerūpi Airijos respublikonų armija. 

— Tai ko rizikuoji gyvybe, stengdamasis mus susirasti? 

— Nes, kaip sakiau, turiu pasiūlymą, galintį jus sudominti. Ko- 
dėl neatsiknisat ir nepakviečiat to, kuris priima sprendimus? Įtariu, 
kad tave, jaunuoli, motina tebemoko daryti į naktipuodį. 

Karlas gavo kumščiu per burną, pasigirdo garsūs ginčai — vie- 
nu metu kalbėjo keliese. Karlas pajuto skruostu varvanųį kraują ir 
rengėsi antram smūgiui, bet jo taip ir nesulaukė. Turbūt viršų pa- 
ėmė vyresnysis. Po minutėlės jie visi trys išėjo iš kambario, durys 
užsitrenkė. Tačiau šįkart Karlas suprato, kad tikrai yra ne vienas. 
Taip ilgai išbuvęs užrištomis akimis, jis tapo jautresnis garsams ir 
kvapams. Kol vėl atsidarė durys, praėjo mažiausiai valanda; į kam- 
barį įėjo batais, o ne storapadžiais auliniais avintis žmogus. Karlas 
juto, jog jis — vos už kelių jardų. 

— Kuo jūs vardu? — kultūringai paklausė vyriškis beveik be jo- 
kio akcento. 

Karlo manymu, vyriškiui turėjo būti tarp trisdešimt penkerių ir 
keturiasdešimties. Jis nusišypsojo. Nors šio žmogaus ir nematė, su 
juo bus galima derėtis. 

— Karlas Lunsdorfas. 

— Kas jus atvedė į Belfastą, pone Lunsdorfai? 

— Man reikia jūsų pagalbos. 

— Ką tuo norite pasakyti? 

— Man reikia žmogaus, siekiančio jūsų tikslų ir dirbančio „Har- 
lando ir Volfo“ kompanijoje. 

— Neabejoju, jau žinote, kad tik labai nedaug katalikų gali įsi- 
darbinti „Harlando ir Volfo“ kompanijoje. Jie labai uždari. Deja, gali 
būti, kad veltui čia važiavote. 

— Žinau, kad tos kompanijos tam tikruose baruose dirba 
kruopščiai patikrintų katalikų — jie tvarko elektrą, santechniką, dar 
kiti — virina, tačiau juos priima tik tada, kai administracija neranda 
tinkamos kvalifikacijos protestantų. 

— Jūs gerai informuotas, pone Lunsdorfai. Bet net jei ir rastu- 
me mūsų siekius remiantį žmogų, ko iš jo tikėtumėtės? 

— „Harlando ir Volfo“ kompanijai ką tik buvo patikėta Baring- 
tono laivininkystės kompanijos sutartis... 

— ... dėl prabangaus keleivinio laivo „Bakingamas“ statybos. 

— Vadinasi, ir jūs gerai informuotas, — pasakė Karlas. 

— Vargu, — atsakė kultūringasis balsas. — Siūlomo statyti laivo 
brėžiniai buvo publikuoti abiejų mūsų laikraščių pirmuosiuose pus- 
lapiuose jau kitą dieną po pasirašytos sutarties. Na, pone Lunsdor- 
fai, pasakykite man ką nors, ko aš nežinau. 

— Laivo statybos darbai prasidės kitą mėnesį, ir Baringtono 
kompanija jį turi gauti 1962-ųjų kovo penkioliktą. 

— Ką, jūsų manymu, galime padaryti? Paspartinti procesą ar 
pristabdyti? 

— Visai sustabdykite. 

— Nelengva užduotis, kai stebi tiek daug įtarių akių. 

— Jums bus verta to imtis. 

— Kodėl? — paklausė gergždžiantis balsas. 

— Sakykim, atstovauju konkuruojančiai bendrovei, kuri norė- 
tų, kad Baringtono laivybos kompanija patirtų finansinių sunkumų. 

— O kaip mes pelnysime pinigų? — paklausė kultūringasis 
balsas. 

— Viskas priklausys nuo rezultatų. Pagal sutartį laivo statyba 
vyks aštuoniais etapais, kiekvieną etapą numatyta baigti tam tikru 
metu, nustatyta konkreti data. Pavyzdžiui, pirmas etapas abiejų pu- 
sių susitarimu turi būti baigtas vėliausiai iki šių metų gruodžio pir- 
mos dienos. Siūlau jums mokėti po tūkstantį svarų už kiekvieną bet 
kurio etapo uždelstą dieną. Vadinasi, jei statybas uždelsite metus, 
mes jums sumokėsime tris šimtus šešiasdešimt penkis tūkstančius. 

— Pone Lunsdorfai, žinau, kiek metuose yra dienų. Jei sutiksi- 
me su jūsų pasiūlymu, norėsime gauti rimtus jūsų ketinimus patvir- 
tinantį avansą. 

— Kiek? — paklausė Karlas, pirmąkart pasijutęs lygus pašne- 
kovui. 

Abu vyriškiai ėmė šnabždėtis. 

— Manau, dvidešimt tūkstančių svarų mus įtikintų, jog kalbate 
rimtai, — atsakė kultūringasis balsas. 

— Pasakykite savo banko sąskaitą, ir rytoj rytą pervesiu visą 
sumą. 

— Susisieksime su jumis, — atsakė kultūringasis balsas. — Bet 
tik tada, kai gerai apsvarstysime jūsų pasiūlymą. 

— Bet jūs nežinote, kur gyvenu. 

— Čelsis, Itono aikštė keturiasdešimt keturi, pone Lunsdor- 
fai. — Dabar jau Karlui teko užsičiaupti. — Jei nutarsime jums pa- 
dėti, pone Lunsdorfai, nedarykite dažnai pasitaikančios klaidos ir 
nenuvertinkite airių; anglai taip klydo kone tūkstantį metų. 


— Kaip nutiko, kad praganėte Lunsdorfą? 
— Jis paspruko nuo seržanto Robertso „Harrods“ parduotuvėje. 

— Ir man kartais norisi taip padaryti, kai su žmona vaikštau po 
parduotuves, — atsakė vyriausybės sekretorius. — O kaip Luisas ir 
Diegas Martinesai? Ar ir jie pabėgo? 

— Ne, bet paaiškėjo, kad jie — tik dūmų uždanga; toji porelė 
buvo reikalinga tik mūsų dėmesiui nukreipti, kol Lunsdorfas sėkmin- 
gai pabėgs. 

— Ar ilgai Lunsdorfo nebuvo? 

— Tris dienas. Penktadienio popietę jis grįžo į Itono aikštės ke- 
turiasdešimt ketvirtąjį numerį. 

— Per tiek laiko negalėjo nukeliauti labai toli. Jei mėgčiau la- 
žintis, abejoju, ar galėčiau tikėtis daug išlošti statydamas už tai, kad 
jis vyko į Belfastą; nereikia pamiršti, jog pastarąjį mėnesį jis ne vieną 
vakarą praleido airiškoje aludėje Pikadilyje gerdamas „Guinness“. 

— Beto, Belfaste statomas „Bakingamas“. Bet aš dar tiksliai ne- 
išsiaiškinau, ką Martinesas sumanęs, — pasakė Skotas-Hopkinsas. 

— Ir aš ne, tačiau galiu pasakyti, kad visai neseniai „Midland“ 
banko filiale Šv. Jokūbo gatvėje jis padėjo daugiau kaip du milijonus 
svarų ir nedelsdamas pradeda supirkinėti Baringtono kompanijos 
akcijas. Ilgai netrukęs jis galės pasiųsti į kompanijos valdybą antrą 
direktorių. 

— Gal jis ketina perimti kompaniją? 

— Poniai Klifton būtų sunkiai pakeliama mintis, kad šeimos 
verslas gali pakliūti į Martineso rankas. Suterštų gerą mano vardą... 

— Stengdamasis taip padaryti, Martinesas gali prarasti krūvą 
pinigų. 

— Abejoju. Tas žmogus jau turi planą ir nenumatytam atvejui, 
bet, po velnių, aš, kaip ir tu, nežinau, koks tasai planas. 

— Ar mes galėtume kuo nors padėti? 

— Nemanau, jums bus geriausia sėdėti ir laukti viliantis, kad 
niekas nepadarys klaidos. 

Ministrų kabineto sekretorius baigė gėrimą ir pridūrė: 

— Tokiais momentais gailiuosi, kad negimiau Rusijoje. Šiuo 
metu jau būčiau KGB viršininkas, ir man nereikėtų gaišti laiko žai- 
džiant pagal taisykles. 


10 


— Nieko negalima kaltinti, — pratarė pirmininkas. 

— Gal, bet kad po vienos niekaip nepaaiškinamos nelaimės 
mus ima ir ištinka kita, — atsakė Ema. 

Ji ėmė skaityti iš ilgo sąrašo, kurį buvo pasidėjusi priešais: 

— Gaisras krovinių skyriuje, kelioms dienoms sustabdęs sta- 
tybos darbus, nutrūkusios virvės, laikančios iškraunamą kati- 
lą — galiausiai katilas atsidūrė uosto dugne, apsinuodijimo maistu 
protrūkis, dėl to septyniasdešimt trys elektrikai, santechnikai ir su- 
virintojai išsiųsti namo, nesankcionuotas streikas... 

— Kokia galutinė išvada, pirmininke? — paklausė majoras 
Fišeris. 

— Gerokai atsiliekame nuo numatytų terminų, — atsakė Bača- 
nanas. — Nėra jokių galimybių iki metų galo baigti pirmojo etapo 
darbus. Jei ir toliau viskas taip klostysis, maža vilčių, kad mums pa- 
vyks laikytis numatyto grafiko. 

— O kokios bus finansinės pasekmės, jei nepavyks laikytis gra- 
fiko? — paklausė admirolas. 

Kompanijos finansų direktorius Mičelas Karikas pažvelgė į už- 
sirašytus skaičius. 

— Iki šiol biudžetą viršijome trimis šimtais dvylika tūkstančių 
svarų. 

— Ar galime padengti papildomas išlaidas iš savo rezervų, ar 
teks pasinaudoti trumpalaike paskola? — paklausė Dobsas. 

— Kompanijos sąskaitoje yra daugiau nei pakankamai šiam de- 
ficitui padengti, — atsakė Karikas. — Tačiau per artimiausius mėne- 
sius turėsime padaryti viską, kas tik nuo mūsų priklauso, kad kom- 
pensuotume prarastą laiką. 

Kas tik nuo mūsų priklauso, — užsirašė į savo bloknotą Ema. 

— Gal taip susiklosčius aplinkybėms būtų išmintinga atidėti 
siūlytą laivo nuleidimo į vandenį datą, — kalbėjo pirmininkas, — nes 
ima atrodyti, jog teks peržiūrėti pirminius tiek datų, tiek ir finansi- 
nius planus. 

— Ar būdamas P64-0 kompanijos pirmininko pavaduotoju su- 
sidūrėte su panašiomis bėdomis? Gal tai, ką dabar patiriame, išties 
nėra įprasta? — pasiteiravo Naulsas. 

— Musų atvejis išskirtinis; tiesą sakant, dar niekada nebuvau 
atsidūręs tokioje situacijoje, — pripažino Bačananas. — Pradėjus 
statybas visada būna trukdžių ar netikėtumų, tačiau bėgant laikui 
dažniausiai viskas išsilygina. 

— Ar mūsų draudikai padengia kiek nors patirtų nuostolių? 

— Mums pavyko pateikti keletą prašymų, — atsakė Diksonas, — 
bet draudimo kompanijos visada nustato ribas; kelis kartus mes tas 
ribas peržengėme. 

— Tačiau nekyla abejonių, kad kelis kartus už prastovas buvo 
tiesiogiai atsakinga „Harlando ir Volfo“ kompanija, — pratarė 
Ema, — vadinasi, galime taikyti sutartyje numatytas atitinkamas 
nuobaudas. 

— Labai norėčiau, kad viskas būtų taip paprasta, ponia Klif- 
ton, — atsakė pirmininkas. — „Harlandas ir Volfas“ užprotestuoja 
kone visas mūsų pretenzijas, aiškindami, jog jie nėra tiesiogiai at- 
sakingi nė už vieną prastovą. Teisininkai jau pradėjo grumtynes, ir 
šitai mums atsieina dar daugiau pinigų. 

— Pirmininke, ar neįžvelgiate kokio nors dėsningumo? 

— Admirole, nesu tikras, ar gerai jus supratau. 

— Prastas elektrinis įrenginys gautas iš patikimos Liverpulio 
kompanijos, katilas, keltas iš Glazgo kabotažinio laivo, galiausiai 
atsidūrė uosto dugne, maistu apsinuodijo mūsų žmonės, nors kiti 
uosto darbininkai, valgę iš to paties Belfasto tiekėjo gautą maistą, 
neapsinuodijo. 

— Admirole, ką norite pasakyti? 

— Mano galva, atsitiktinumų per daug, ir viskas vyksta tuo 
metu, kai Airijos respublikonų armija pradeda mankštinti raumenis. 

— Sunkiai suvokiamas toks minties šuolis, — įsiterpė Naulsas. 

— Gal ir per toli šoku, — pripažino admirolas, — bet esu gimęs 
Mėjo grafystėje, mano tėvas — protestantas, motina — Romos kata- 
likė; gali buti, kad teritorija irgi svarbu. 

Ema pažvelgė į kitą stalo pusę ir pamatė Fišerį kažką įnirtin- 
gai užsirašinėjant; vos išvydęs Emos žvilgsnį, jis akimirksniu padė- 
jo parkerį. Ji žinojo, kad Fišeris nėra katalikas, beje, donas Pedras 
Martinesas — taip pat ne; vienintelė jo religija — savanaudiškumas. 
Šiaip ar taip, per karą jis mielai pardavinėjo vokiečiams ginklus, tai 
kodėl negalėtų derėtis su Airijos respublikonų armija, jei ši jam pa- 
dėtų siekti savų tikslų? 

— Tikėkimės, per kito mėnesio susirinkimą mano pranešimas 
bus palankesnis, — pasakė pirmininkas, nė pats netikėdamas savo 
žodžiais. 

Ema nustebo pamačiusi, jog pasibaigus susirinkimui Fišeris 
skubiai išėjo iš kabineto, niekam netaręs nė žodžio; dar vienas admi- 
rolo minėtas atsitiktinumas? 

— Ema, gal galėčiau su jumis pasikalbėti? — paklausė Bača- 
nanas. 

— Po minutėlės grįšiu, pirmininke, — atsakė Ema ir nusekė 
paskui Fišerį koridoriumi. Ji pamatė jį besileidžiantį laiptais žemyn. 
Kodėl Fišeris nepasinaudojo jau laukiančiu liftu? Ema žengė į liftą 

ir paspaudė pirmo aukšto mygtuką. Kai pirmame aukšte prasivėrė 
lifto durys, iškart neišžengė, bet stebėjo, kaip Fišeris eina pro suka- 
mąsias duris iš pastato. Kol ji priartėjo prie durų, Fišeris jau sėdo į 
automobilį. Ema liko viduje ir žiūrėjo, kaip jis važiuoja pro centri- 
nius vartus. Nustebo pamačiusi, kad Fišeris pasuko kairėn, į dokus, 
o ne dešinėn, Bristolio pusėn. 

Ema pastūmė duris ir pasileido link automobilio. Privažiavusi 
prie centrinių vartų, pažvelgė į kairę ir tolumoje pamatė majoro au- 
tomobilį. Ji rengėsi važiuoti iš paskos, bet priešais išdygo sunkveži- 
mis. Ema nusikeikė, pasuko kairėn ir slinko paskui jį. Priešpriešiais 
važiavo visa eilė mašinų, todėl nebuvo įmanoma aplenkti sunkveži- 
mio. Pavažiavusi vos pusę mylios, pamatė prie „Lordo Nelsono“ pa- 
statytą Fišerio mašiną. Privažiavusi arčiau, išvydo telefono budelėje 
šalia aludės stovintį majorą ir renkantį numerį. 

Ema paskui sunkvežimį riedančioje voroje važiavo tol, kol už- 
pakalinio vaizdo veidrodėlyje nebesimatė telefono būdelės. Paskui 
ji apsisuko ir neskubėdama patraukė atgal, kol vėl pamatė telefoną. 
Pasuko į šalikelę, bet variklio neišjungė. Ilgai netrukus majoras išėjo 
iš būdelės, sėdo į automobilį ir nuvažiavo. Ema nesekė paskui, kol jis 
nedingo iš akių. Šiaip ar taip, ji gerai žinojo, kur jis važiuoja. 

Kai po kelių minučių ji vėl įsuko pro laivų statyklos vartus, 
nenustebo pamačiusi įprastoje vietoje paliktą majoro automobilį. 
Pakilo liftu į ketvirtą aukštą ir nuėjo tiesiai į valgomąjį. Keli direk- 
toriai, taip pat ir Fišeris, stovėjo prie ilgo stalo rinkdamiesi užkan- 
džius. Ema pasičiupo lėkštę ir patraukė prie jų, paskui atsisėdo šalia 
pirmininko. 

— Norėjote pasikalbėti, Rosai? 

— Taip. Nedelsiant reikia šį tą aptarti. 

— Pulkininke, tikiuosi, žinia bus svarbi, nes ką tik išėjau iš su- 
sirinkimo, kuriame dalyvauja ministras pirmininkas. 

— Martinesas turi naują vairuotoją. 

— Na? — tarstelėjo ministrų kabineto sekretorius. 

— Jis buvo Laemo Doherčio reketininkas. 

— Airijos respublikonų armijos vado iš Belfasto? 

— To paties. 

— Kuo jis vardu? — klausinėjo seras Alanas imdamas pieštuką. 

— Šiaurės Airijoje — Kevinas Rafertis. 

— O Anglijoje? 

— Džimas Kroftas. 

— Jums teks priimti į savo komandą dar vieną žmogų. 


— Dar niekada negėriau arbatos Palmių kiemelyje, — pasakė 
Bačananas. 

— Mano anyta Meisė Klifton buvo „Royal“ viešbučio valdyto- 
ja, — paaiškino Ema. — Bet tais laikais ji neleisdavo ten lankytis nei 
Hariui, nei man. Sakydavo, kad taip elgtis „labai neprofesionalu“. 

— Dar viena moteris, akivaizdžiai pralenkusi laiką, — pasakė 
Rosas. 

— Oi, jūs dar nė pusės nežinote, — atsakė Ema, — bet Meisę 
pataupysiu kitam kartui. Pirmiausia turiu atsiprašyti, kad nepano- 
rau su jumis pasikalbėti per pietus, kai Fišeris galėjo slapčia mūsų 
klausytis. 

— Bet jūs tikrai neįtariate, kad jis kaip nors susijęs su mūsų 
bėdomis? 

— Netiesiogiai. Tiesą sakant, buvau bepradedanti manyti, kad 
jis atvertė naują gyvenimo lapą, bet tik iki šio ryto. 

— Tačiau per valdybos susirinkimus iš jo sulaukiame didelės 
paramos. 

— Sutinku. Iki šio ryto ir aš nežinojau, kam jis yra iš tikrųjų 
ištikimas. 

— Nebesupaisau, — pratarė Rosas. 

— Ar prisimenate, kaip pasibaigus susirinkimui norėjote su 
manimi pasikalbėti, bet aš turėjau išbėgti? 

— Taip, tik kuo čia dėtas Fišeris? 

— Aš jį sekiau ir išsiaiškinau, kad Fišeris išėjo norėdamas kaž- 
kam paskambinti. 

— Neabejoju, kažkam skambino ne vienas direktorius. 

— Ir aš neabejoju, bet jie skambino neišėję iš šių patalpų. Fiše- 
ris išėjo iš pastato, nuvažiavo dokų kryptimi ir skambino iš telefono 
būdelės prie,Lordo Nelsono“ aludės. 

— Nepasakyčiau, kad žinau, kur toji aludė. 

— Galbūt todėl jis ją ir pasirinko. Pokalbis truko mažiau nei 
porą minučių; Fišeris grįžo į Baringtono kompaniją papietauti, ir 
niekas nė nepastebėjo, kad jis buvo pasišalinęs. 

— Įdomu, kodėl jam atrodo būtina slėpti savo pašnekovą? 

— Dėl tų priežasčių, kurias minėjo admirolas: Fišeriui nedelsiant 
reikėjo viską pranešti savo rėmėjui, nerizikuojant būti išgirstam. 

— Bet jūs tikrai nemanote, kad Fišeris kaip nors susijęs su Airi- 
jos respublikonų armija? 

— Fišeris nesusijęs, tačiau susijęs donas Pedras Martinesas. 

— Donas Pedras koks? 

— Manau, atėjo metas jums papasakoti apie žmogų, kuriam 
majoras Fišeris atstovauja, apie tai, kaip su juo susidūrė mano sū- 
nus Sebastijonas, apie ypač reikšmingą Rodeno skulptūrą „Mąstyto- 
jas“. Tada pradėsite suprasti, su kuo susidūrėme. 


Kiek vėliau, tą patį vakarą, į Hišamo keltą, plaukiantį į Belfas- 
tą, įlipo trys vyrai. Vienas nešėsi kuprinę, kitas — portfelį, o trečias 

nesinešė nieko. Jie nebuvo draugai, net nebuvo pažįstami. Draugėn 
juos subūrė ypatingi gebėjimai ir įsitikinimai. 

Paprastai kelionė į Belfastą trunka aštuonias valandas, ir per tą 
laiką dauguma keleivių stengiasi šiek tiek numigti, tačiau šiai trijulei 
miegas nerūpėjo. Jie nuėjo į barą, nusipirko tris pintas „Guinness“ 
(šis alus — vienas iš nedaugelio juos vienijančių dalykų) ir įsitaisė 
viršutiniame denyje. 

Jie sutarė, kad geriausias metas atlikti darbą bus apie trečia 
valanda nakties, kai dauguma kelto keleivių miegos, bus girti ar per 
daug pavargę, kad į ką nors kreiptų dėmesį. Numatytą valandą vie- 
nas iš jų atsiskyrė nuo būrelio, perlipo per grandinę su užrašu TIK 
ĮGULOS NARIAMS ir be jokio garso trapu nusileido į krovinių denį. 
Jis atsidūrė tarp didelių medinių dėžių, tačiau nesunkiai aptiko ke- 
turias, kurių ieškojo. Jos visos buvo aiškiai pažymėtos „Harlando ir 
Volfo“ užrašais. Darbuodamasis plaktuku skeltu galu, jis atlaisvino 
keturių dėžių šonus laikančias vinis, kurių buvo šimtas šešiolika. Po 
keturiasdešimties minučių jis grįžo pas savo bendrus ir pasakė, jog 
viskas parengta. Netarę nė žodžio du jo kolegos taip pat nusileido į 
krovinių denį. 

Aukštesnis iš tų dviejų vyrų, su panašiomis į kalafiorą ausimis 
ir sulaužyta nosimi sakytum nebesportuojantis sunkiasvoris boksi- 
ninkas, o gal ir tikrai buvęs boksininkas, ištraukė iš pirmos dėžės 
vinis, atplėšė medinius skersinius ir atidengė elektros skydą, iš- 
raizgytą šimtų raudonai, žaliai ir mėlynai aptrauktų laidų. Skydas 
buvo skirtas keleivinio laivo „Bakingamas“ tilteliui, kad kapitonas 
galėtų susisiekti su visais laivo skyriais — nuo mašinų skyriaus iki 
laivo virtuvės. Šiam nuostabiam įrenginiui sukonstruoti grupei pa- 
tyrusių elektros inžinierių prireikė penkių mėnesių. Jaunas Belfasto 
karalienės universiteto absolventas, turintis fizikos mokslų daktaro 
laipsnį ir plokščiareples, tą įrenginį išardė per dvidešimt septynias 
minutes. Jis pasitraukė į šalį, norėdamas pasigėrėti savo darbu, bet 

gėrėjosi tik akimirką, nes boksininkas vėl užkišo dėžės šonus medi- 
niais skersiniais. Patikrinęs, ar jie vis dar vieni, ėmėsi antros dėžės. 

Antroje dėžėje buvo du bronziniai sraigtai, kuriuos su meile kalė 
komanda Daramo meistrų. Sraigtus jie meistravo šešias savaites ir 
teisėtai didžiavosi atlikto darbo rezultatu. Absolventas atsisegė port- 
felį, išsitraukė butelį azoto rūgšties, atsuko kamštelį ir neskubėdamas 
supylė butelio turinį į sraigtų griovelius. Kai rytą dėžė bus atidaryta, 
sraigtai atrodys tarsi ištraukti iš metalo laužo, o ne paruošti laivui. 

Jaunasis mokslų daktaras labiausiai norėjo pamatyti trečios 
dėžės turinį, ir kai raumeningasis jo kolega nukėlė dėžės šoną ati- 
dengdamas tai, kas buvo viduje, reginys nenuvylė. „Rolex“ naviga- 
cinis skaičiuotuvas buvo pirmas toks įrenginys, minimas visuose 
Baringtono kompanijos reklaminiuose leidiniuose, aiškinančiuose 
potencialiems keleiviams, kodėl jie turėtų rinktis „Bakingamą“, o ne 
kitus laivus, jei jiems išties rūpi saugumas. Jam prireikė vos dvylikos 
minučių šį šedevrą iš unikalaus paversti į visai netinkamą naudoti. 

Paskutinėje dėžėje buvo puikus Dorsete gamintas laivo vairas 
iš ąžuolo ir vario; stovėdamas prie tokio vairo, didžiuotųsi kiekvie- 
nas kapitonas. Jaunuolis nusišypsojo. Kadangi laikas seko ir vairo 
jau niekam nebeprireiks, jis paliko jį visoje didybėje nė nepalietęs. 

Kai jo kolega įdėjo į vietą paskutinį medinį skersinį, dvejetas 
grįžo į viršutinį denį. Jei paskutinę valandą būtų atsiradęs koks ne- 
laimėlis, sumanęs jiems sutrukdyti, jis būtų supratęs, kodėl buvęs 
boksininkas pravardžiuojamas Griovėju. 

Vos jiems grįžus, jų kolega vėl nusileido įvijais laiptais. Lai- 
kas nebebuvo jo bendrininkas. Pasiėmęs nosinaitę ir plaktuką jis 
kruopščiai sukalė visas šimtą šešiolika vinių į vietas. Darbavosi pa- 
linkęs prie paskutinės dėžės, kai išgirdo dvi laivo sirenas. 

Kai keltas prisišvartavo Donegalo įlankoje Belfaste, trys vyriš- 
kiai išlipo ne kartu, o kas penkiolika minučių, taip ir nesužinoję vie- 
nas kito vardų ir nesusitarę dar kada susitikti. 

— Turiu patikinti, majore, jog niekada, kad ir kas nutiktų, nesi- 
imčiau jokių bendrų reikalų su Airijos respublikonų armija, — kal- 
bėjo donas Pedras. — Jie — tik gauja kruvinų galvažudžių, ir kuo 
greičiau jie bus uždaryti į Kramlino kalėjimą, tuo mums visiems bus 
geriau. 

— Džiaugiuosi tai girdėdamas, — atsakė Fišeris, — nes sužino- 
jęs, kad man už nugaros deratės su tais nusikaltėliais, turėčiau ne- 
delsdamas trauktis. 

— O šito aš mažiausiai noriu, — protestavo Martinesas. — Ne- 
pamiršk, kad jau regiu tave kito Baringtono kompanijos valdybos 
pirmininko vietoje; gali būti, toji vieta atsiras netolimoje ateityje. 

— Bet juk nemanoma, kad Bačananas greitu metu atsistatydins. 

— Šitai galėtų įvykti ir anksčiau, jei jis pats pajustų, jog atėjo 
metas. 

— Ir kodėl jis turėtų tai daryti, kai ką tik pasirašė po didžiausia 
kompanijos istorijoje investicijų programa? 

— Arba po didžiausia kvailyste. Nes jei galiausiai paaiškės, kad 
taip investuoti, rizikuojant reputacija ir siekiant laimėti valdybos 
paramą, buvo neišmintinga, bus galima kaltinti vienintelį žmogų — 
tą, kuris tą planą ir pasiūlė; nereikia pamiršti, kad Baringtonų šeima 
jau iš pradžių šiam sumanymui nepritarė. 

— Galbut. Tačiau kad jis imtų svarstyti apie atsistatydinimą, 
situacija turėtų gerokai suprastėti. 

— Kiek dar ji gali prastėti? — paklausė Martinesas, stumdamas 
per stalą Daily Telegraph numerį. Fišeris įsistebeilijo į antraštę: Po- 
licija įtaria Airijos respublikonų armiją sukursčius Hišamo kelto 
diversiją. 

— Šitai „Bakingamo“ statybos darbus atidės dar šešiems mė- 
nesiams, ir nepamiršk, visa tai dedasi prižiūrint Bačananui. Kas dar 

gali nutikti bloga, kad jis imtų svarstyti apie savo statusą? Sakau 
tau, jei akcijų kaina dar labiau nukris, jis bus atleistas, nesulaukęs 
progos atsistatydinti pats. Todėl rimtai turi svarstyti apie galimybę 
užimti jo vietą. Tokios progos vėliau galima ir nebesulaukti. 

— Net jei Bačananui teks išeiti, akivaizdu, kad jo vieton bus iš- 
rinkta ponia Klifton. Jos šeima įkūrė kompaniją, jiems vis dar priklau- 
so dvidešimt du procentai akcijų, ji patinka kolegoms direktoriams. 

— Neabejoju, kad ji — favoritė, bet, žinia, favoritai dažnai su- 
klumpa jau prieš pirmą kliūtį. Todėl siūlau likti lojaliam dabartiniam 
pirmininkui ir jį remti, nes jo balsas gali būti lemiamas, — Martine- 
sas pakilo iš vietos. — Atleisk, privalau išeiti, nes esu susitaręs su 
savo banku; turiu pasitarti tuo pačiu klausimu. Paskambink man 
šiandien vakare. Tada gal jau turėsiu tave sudominsiančių naujienų. 


Kai donas Pedras atsisėdo galinėje „Rolls-Royce“ sėdynėje ir 
vairuotojas įsiliejo į rytinį automobilių srautą, Martinesas pratarė: 

— Labas rytas, Kevinai. Tavo vyriokai gerai pasidarbavo Hiša- 
mo kelte. Gaila, kad nemačiau veidų tų, kurie „Harlando ir Volfo“ 
įmonėje atidarė dėžes. Na, ką esate suplanavę toliau? 

— Nieko, kol nesumokėsite šimto gabalų, kuriuos esate sko- 
lingas. 

— Šįryt viską sutvarkysiu. Tiesą sakant, tai — viena iš priežas- 
čių, dėl kurių ir važiuoju į banką. 

— Džiugu girdėti, — atsakė Rafertis. — Būtų gaila, jei netektu- 
mėte dar vieno iš savo sūnų kone iškart po nelaimingos Bruno žūties. 

— Negrasink man! — suriko Martinesas. 

— Tai nebuvo grasinimas, — atsakė Rafertis, sustojęs prie kito 
šviesoforo. — Kadangi jūs man patinkate, leisčiau pasirinkt, kurį iš 
sūnų palikti gyvą. 

Martinesas atsilošė sėdynėje ir nepravėrė burnos automobiliui 

riedant toliau; galiausiai mašina sustojo Šv. Jokūbo gatvėje, prie 
„Midland“ banko. 

Kai Martinesas užlipdavo banko laiptais, pasijusdavo žengiąs į 
kitą pasaulį, ten, kur nesijausdavo it žuvis vandenyje. Jis jau rengėsi 
stverti durų rankeną, kai šios atsivėrė ir pro jas išėjo jaunas vyriškis. 

— Labas rytas, pone Martinesai. Ponas Ledberis jūsų laukia, — 
daugiau nieko nepasakęs, jis nuvedė vieną iš labiausiai branginamų 
banko klientų tiesiai į valdytojo kabinetą. 

— Labas rytas, Martinesai, — pasisveikino valdytojas, donui 
Pedrui įėjus į kabinetą. — Žinant, koks dabar metų laikas, oras labai 
malonus. 

Martinesui prireikė laiko suprasti, kad anglui praleidžiant žodį 
„pone“ ir kreipiantis tik pavarde šitai reikia suprasti kaip kompli- 
mentą, nes tada tampi jam lygus. Tačiau bičiuliu vadintis gali tik 
tada, kai į tave imama kreiptis vardu. 

— Labas rytas, Ledberi, — atsakė Martinesas, bet jis ir dabar 
gerai nežinojo, kaip reikia atsakyti į anglams taip įprastą pastabą 
apie orą. 

— Gal norėtumėte kavos? 

— Ne, dėkoju. Dvyliktą esu numatęs dar vieną susitikimą. 

— Aišku. Kaip buvote nurodęs, mes ir toliau supirkinėjome Ba- 
ringtono kompanijos akcijas, kai tik jos pasirodydavo rinkoje. Kaip 
žinote, kadangi dabar turite dvidešimt du kablelis penkis procentus 
kompanijos akcijų, galite skirti į valdybą dar du direktorius, kurie 
dirbs su majoru Fišeriu. Tačiau turiu pabrėžti: jei jūsų akcijų dalis 
išaugs iki dvidešimt penkių procentų, pagal įstatymą bankas priva- 
lės informuoti fondų biržą, jog ketinate pareikšti pretenzijas į visą 
kompaniją. 

— Mažiausiai to norėčiau, — atsakė Martinesas. — Savo tiks- 
lams įgyvendinti man pakaks ir dvidešimt dviejų kablelis penkių 
procentų. 

— Puiku, tada man tereikia dviejų naujų direktorių pavardžių, 
kuriuos pasirinksite jums atstovauti Baringtono kompanijos valdy- 
boje. 

Martinesas išsitraukė iš vidinės švarko kišenės voką ir padavė 
jį banko valdytojui. Ledberis atplėšė voką, išėmė skyrimo į postą do- 
kumentą ir perskaitė pavardes. Nors ir nustebo, jokių pastabų neiš- 
sakė. Valdytojas tepratarė: 

— Būdamas jūsų bankininkas, privalau pridurti, jog viliuosi, 
kad pastaruoju metu Baringtono kompaniją vis ištinkančios prasto- 
vos bėgant laikui nepridarys didelių bėdų. 

— Dar niekada nesijaučiau labiau užtikrintas dėl kompanijos 
ateities. 

— Džiaugiuosi tai girdėdamas, nes įsigijęs tokį didelį kiekį akci- 
jų gerokai sumažinote savo kapitalą. Reikia viltis, kad kaina žemiau 
nekris. 

— Manau, ilgai netrukus išgirsite kompanijos pareiškimą, kuris 
nudžiugins tiek akcininkus, tiek finansininkus. 

— Išties puiki žinia. Ar šiuo metu dar kuo nors galėčiau padėti? 

— Taip, — atsakė Martinesas. — Norėčiau pervesti šimtą tūks- 
tančių svarų į sąskaitą Ciuriche. 


— Man labai gaila, bet turiu informuoti valdybą, jog nutariau 
pasitraukti iš pirmininko pareigų. 

Pirmą Roso Bačanano kolegų reakciją — šoką ir nenorą patikė- 
ti — greitai pakeitė kone visuotinis protestas. Tyliai sėdėjo tik vie- 
nas direktorius — tas, kurio šis pareiškimas nenustebino. Netrukus 
paaiškėjo, jog beveik visi valdybos nariai nenorėjo, kad Bačananas 
išeitų. Pirmininkas palaukė, kol visi nurims, o tada tęsė: 

— Esu sujaudintas jūsų lojalumo, bet jaučiu pareigą infor- 
muoti, kad stambiausias akcininkas aiškiai pareiškė, jog jis manimi 

nepasitiki, — Bačananas pabrėžė žodį jis. — Man priminta, — beje, 
visai teisingai, — kad už „Bakingamo“ statybą esu atsakingas aš; jo 
nuomone, toks sprendimas, švelniai tariant, buvo neapgalvotas, o 
nevyniojant į vatą — neatsakingas. Mums jau du kartus nepavyko 
atlikti darbų pagal numatytas datas, išlaidos jau dabar aštuoniolika 
procentų viršija biudžetą. 

— Todėl ir turite likti ant kapitono tiltelio, — pasakė admiro- 
las. — Siaučiant audrai kapitonas laivą palieka paskutinis. 

— Manau, šiuo atveju vienintelė mūsų viltis — mano pasitrau- 
kimas iš laivo, admirole, — atsakė Bačananas. 

Nulinko kelios galvos, ir Ema išsigando, kad dabar jau jokie jos 
žodžiai neprivers Bačanano persigalvoti. 

— Galiu pasakyti iš patirties, — tęsė jis, — kad taip susiklosčius 
aplinkybėms, kaip susiklostė dabar, Sitis ieško naujų vadovų kilu- 
sioms problemoms spręsti, o tai reiškia padaryti greitai. 

Rosas pakėlė akis į kolegas ir pridūrė: 

— Noriu pasakyti, jog nemanau, kad tinkamo žmogaus mano 
vietai užimti turėtumėte ieškoti kur nors kitur, o ne dabartinių di- 
rektorių būryje. 

— Jei paskirtume ponią Klifton, o jos pavaduotoju išrinktume 
majorą Fišerį, — pasiūlė Anskotas, — gal Sityje įsitaisiusių mūsų 
ponų nervai aprimtų? 

— Manau, Anskotai, jie visa tai traktuotų kaip trumpalaikį 
kompromisą. Jei ateityje Baringtono kompanijai prireiktų pasisko- 
linti dar daugiau grynųjų, naujasis pirmininkas turėtų eiti į banką 
ne su kepure rankoje, bet pasitikėdamas; Sičio žodyne svarbiausias 
žodis — „pasitikėjimas“. 

— Rosai, ar kas nors pasikeistų, — pirmą kartą valdybos susi- 
rinkimų istorijoje Ema kreipėsi į pirmininką vardu, — jei dar kartą 
patvirtinčiau, kad mano šeima absoliučiai jumis pasitiki ir nori, jog 
liktumėte pirmininkauti valdybai? 

— Aš, aišku, būčiau sujaudintas, tačiau Sitis liktų nesugraudin- 
tas ir į tai pažvelgtų kaip į mandagų gestą. Nors asmeniškai aš pats, 
Ema, esu didžiai dėkingas už jūsų palaikymą. 

— Ir manimi galite visada pasikliauti; visada jus paremsiu, — 
įsiterpė Fišeris. — Eisiu su jumis iki galo. 

— Štai čia ir yra bėda, majore. Jei tikrai priėjau liepto galą, gali 
paaiškėti, kad ši didi kompanija taip pat sulauks savo šlovingų dienų 
pabaigos, o aš niekaip negalėčiau su tuo susitaikyti. 

Pirmininkas nužvelgė visus, sėdinčius prie stalo, tarsi laukda- 
mas kitokių nuomonių, tačiau visi, rodos, suprato, jog burtas mes- 
tas. Tada jis tęsė: 

— Šiandien popiet, penktą valandą, kai bus uždaryta fondų bir- 
ža, pranešiu, jog dėl asmeninių priežasčių atsistatydinu iš Baringto- 
no laivybos kompanijos valdybos pirmininko pareigų. Tačiau jei su- 
tiksite, ir toliau liksiu atsakingas už kasdienius kompanijos darbus, 
kol nebus paskirtas naujas pirmininkas. 

Niekas neprieštaravo. Po kelių minučių susirinkimas baigėsi, 
ir Ema nenustebo pamačiusi, jog Fišeris greitai išėjo iš kabineto. Po 
dvidešimties minučių jis grįžo ir pietavo kartu su kolegomis. 


— Teks kirsti koziriu, — pasakė Martinesas, kai Fišeris jam 
smulkiai išklojo, kas nutiko valdybos susirinkime. 

— Koks gi tasai koziris? 

— Tu — vyras; visoje šalyje nėra oficialiai nurodytos kompani- 
jos, kuriai vadovautų moteris. Tiesą sakant, net valdybose rasi ma- 
Žai moterų. 

— Ema Klifton yra pratusi laužyti normas, — priminė jam 
Fišeris. 

— Gal ir taip, bet ar galėtum paminėti kokį nors kolegą direk- 
torių, kuriam nesutrauktų skrandžio nuo minties, kad jam vadovaus 
pirmininkė moteris? 

— Ne, bet... 

— Bet? 

— Žinau, kad Naulsas ir Anskotas balsavo prieš galimybę įleisti 
moteris į Karališkąjį Vaiverno golfo klubą varžybų dienomis. 

— Tai pasakyk jiems, kad labai palaikai tokią principinę jų po- 
ziciją, kad ir pats būtum balsavęs taip pat, jei būtum klubo narys. 

— Taip ir balsavau, esu klubo narys, — atsakė majoras. 

— Vadinasi, jau turi du balsus. O kaip admirolas? Šiaip ar taip, 
jis — viengungis. 

— Galir galima jį palenkti. Prisimenu, kai jos pavardę buvo siū- 
loma įtraukti į valdybos narių sąrašą, jis susilaikė. 

— Gali būti, kad turi ir trečią. 

— Bet net jei jie mane palaikytų, balsų būtų tik trys; tikrai nea- 
bejoju, kad kiti keturi direktoriai palaikys ponią Klifton. 

— Nepamiršk, dieną prieš numatytą susirinkimą paskirsiu dar 
du direktorius. Tada turėsi šešis balsus — daugiau nei pakankamai 
balsavimą palenkti tavo naudai. 

— Ne mano, jei Baringtonai užims visas kitas vietas valdyboje. 
Vadinasi, man vis dar trūksta vieno balso pergalei užsitikrinti; jei 
rezultatas bus lygus, neabejoju, lemiamą balsą Bačananas atiduos 
už ponią Klifton. 

— Vadinasi, iki kito ketvirtadienio turime skirti dar vieną di- 
rektorių. 

Abu vyriškiai nutilo; galiausiai Martinesas paklausė: 

— Gal pažįsti ką nors, kas turėtų šiek tiek atliekamų grynųjų, 
nes šiuo metu akcijos labai pigios, ir kas jokiu būdu nenorėtų, kad 
ponia Klifton taptų Baringtono kompanijos pirmininke? 

— Taip, — nedvejodamas atsakė Fišeris. — Žinau kai ką, kas 
nekenčia Emos Klifton labiau už jus, ir visai neseniai ji gavo didelę 


skyrybų išmoką. 

— Labas rytas, — pasisveikino Rosas Bačananas. — Sveiki atėję 
į šį neeilinį visuotinį susirinkimą. Šiandienos darbotvarkėje yra tik 
vienas klausimas — naujo Baringtono laivybos kompanijos pirmi- 
ninko rinkimai. Norėčiau pradėti susirinkimą pareikšdamas, kad 
man buvo didelė garbė pastaruosius penkerius metus pirmininkauti 
šiai kompanijai ir man labai liūdna palikti šį postą. Tačiau dėl prie- 
žasčių, kurių dar kartą neminėsiu, jaučiu, jog dabar tinkamas metas 
išeiti ir šią vietą užleisti kam nors kitam. 

— Pirmiausia, — tęsė jis, — turiu jus supažindinti su šiandien 
mūsų būrį papildžiusiais akcininkais, balsuosiančiais neeiliniame 
visuotiniame susirinkime, kaip numatyta mūsų kompanijos įstatuo- 
se. Vienas kitas už šio stalo sėdintis žmogus valdybai gali būti pa- 
žįstamas, bet kiti — ne. Man iš dešinės — ponas Deividas Diksonas, 
kompanijos generalinis direktorius, man iš kairės — ponas Filipas 
Vebsteris, kompanijos sekretorius. Jam iš kairės — mūsų finansų 
direktorius ponas Mičelas Karikas. Šalia jo sėdi kontradmirolas Sa- 
mersas, toliau — ponia Klifton, ponas Anskotas, ponas Naulsas, ma- 
joras Fišeris ir ponas Dobsas; jie visi — nepriklausomi direktoriai. 
Šiandien prie jų prisidėjo asmenys ar kompanijų atstovai, turintys 
nemenkas Baringtono kompanijos akcijų dalis, įskaitant poną Piterį 
Meinardą ir ponią Fišer; jie abu yra majoro Fišerio iškelti kandi- 
datai, nes dabar jis atstovauja dvidešimt dviem kablelis penkiems 
procentams kompanijos. 

Meinardas plačiai išsišiepė, o Suzana Fišer panarino galvą ir 
nuraudo, visiems atsigręžus ir į ją sužiurus. 

— Baringtonų šeimai ir dvidešimt dviem procentams akci- 
jų atstovauja parlamentaras seras Džailzas Baringtonas ir jo sesuo 
daktarė Greisė Barington. Kiti du dalyvaujantys asmenys, turintys 
įgaliojimus balsuoti, — ledi Virginija Fenvik, — Virginija paplekšno- 

jo Fišeriui per nugarą, niekam nepalikdama abejonių, ką palaiko, — 
ir... — pirmininkas dirstelėjo į užrašus, — ponas Sedrikas Hard- 
kastlas, atstovaujantis „Farthing's“ bankui, šiuo metu turinčiam 
septynis su puse procento kompanijos akcijų. 

Visi sėdintieji už stalo atsisuko pažiūrėti į žmogų, kurio nieka- 
da nebuvo matę. Jis vilkėjo trijų dalių pilku kostiumu, baltais marš- 
kiniais, ryšėjo gerokai panešiotą mėlyną šilkinį kaklaraišųų. Vyras 
negalėjo būti aukštesnis nei penkių pėdų ir colio, buvo beveik plikas, 
tik palei ausis matėsi siauras žilų plaukų puslankis. Kadangi buvo 
užsidėjęs storastiklius akinius raginiais rėmeliais, beveik negalėjai 
nuspėti jo amžiaus. Penkiasdešimties? Šešiasdešimties? Gal net 
septyniasdešimties? Ponas Hardkastlas nusiėmė akinius, parodyda- 
mas plieno pilkumo akis, ir Ema suprato, kad tikrai kažkur buvo jį 
mačiusi, tik niekaip neprisiminė kur. 

— Labas rytas, pone pirmininke, — tepasakė jis, nors jo žodžiai 
išdavė, iš kokios grafystės kilęs. 

— O dabar pakalbėkime apie reikalus, — tęsė Bačananas. — 
Vakar vakare, dar prieš šeštą, du kandidatai į būsimus pirmininkus 
leido įrašyti į biuletenius jų pavardes. Tai ponia Ema Klifton, ku- 
rią pasiūlė parlamentaras seras Džailzas Baringtonas ir kurią remia 
daktarė Greisė Barington, ir majoras Aleksas Fišeris, jį pasiūlė po- 
nas Anskotas ir remia ponas Naulsas. Dabar abu kandidatai kreip- 
sis į valdybą ir papasakos, kaip regi kompanijos ateitį. Kviečiu merą 
Fišerį pradėti diskusijas. 

Fišeris nepajudėjo iš vietos. 

— Manyčiau, bus mandagiau pirmai leisti kalbėti moteriai, — 
pratarė jis šiltai nusišypsodamas Emai. 

— Majore, jūs labai malonus, — atsakė Ema, — bet aš mielai 
paklusiu pirmininko sprendimui ir leisiu jus pirmą. 

Fišeris kiek sutriko, tačiau greitai atsitokėjo. Jis sugriebė po- 
pieriaus lapus, pakilo iš vietos ir, prieš pradėdamas kalbėti, ilgokai 
dairėsi, žvelgdamas į susirinkusiųjų veidus. 

— Pone pirmininke, valdybos nariai, man didelė garbė kandi- 
datuoti į Baringtono laivybos kompanijos pirmininko vietą. Kadangi 
gimiau ir augau Bristolyje, apie šią didžią kompaniją žinojau visą gy- 
venimą; man buvo žinoma jos istorija, tradicijos, taip pat ir reputaci- 
ja; ši kompanija tapo didingo Bristolio jūrinio paveldo dalimi. Seras 
Džošua Baringtonas buvo legendinė asmenybė, o seras Valteris, kurį 
turėjau garbės pažinti, — Ema nustebo; na, nebent „pažinti“ jos se- 
nelį reiškė atsitiktinį susitikimą su juo per mokyklos šventę, vykusią 
prieš kokius trisdešimt metų, — išgarsino šią kompaniją, dar labiau 
sustiprino jos reputaciją ir pavertė ją viena iš pirmaujančių laivybos 
institucijų ne tik šioje šalyje, bet ir pasaulyje. Gaila, tačiau dabar 
taip nėra iš dalies todėl, kad sero Valterio sūnus seras Hugas tiesiog 
nebuvo tinkamas šiam darbui, ir nors dabartinis mūsų pirmininkas 
daug dirbo, stengdamasis atgauti prarastą kompanijos reputaciją, 
daugybė pastaruoju metu nutikusių ir nuo jo nepriklausančių įvykių 
nulėmė kai kurių mūsų akcininkų sumažėjusį pasitikėjimą jo asme- 
niu. O jūs, mano mieli direktoriai, šiandien turite nuspręsti, — kal- 
bėjo Fišeris, dar kartą nužvelgdamas sėdinčiuosius prie stalo, — kas 
yra geriausiai pasirengęs įveikti pasitikėjimo krizę. Atsižvelgdamas 
į aplinkybes manau, jog turėčiau paminėti savo patirtį mūšiuose. 
Tarnavau savo šaliai būdamas jaunu leitenantu, grumiausi Tobru- 
ke; Montgomeris tas grumtynes yra pavadinęs vienu iš kruviniausių 
mūšių istorijoje. Man pasisekė po to antpuolio likti gyvam, buvau 
apdovanotas už drąsą. 

Džailzas susiėmė už galvos. Jis labai norėjo papasakoti valdy- 
bai, kas iš tikrųjų atsitiko, kai Šiaurės Afrikos horizonte pasirodė 
priešas, bet suprato, jog šitai nepadės seseriai laimėti. 

— Dar kartą teko grumtis tada, kai per paskutinius rinkimus 
stojau prieš serą Džailzą Baringtoną kaip konservatorių deleguotas 
kandidatas, — kalbėjo Fišeris, pabrėždamas žodį konservatorių; jis 
nujautė, jog turbūt nė vienas, sėdintis už šio stalo, išskyrus Džailzą, 

niekada nėra balsavęs už leiboristus, — siekiau Bristolio dokininkų 
leiboristų kandidato vietos ir pralaimėjau saujele balsų, biuletenius 
perskaičiavus trečią kartą, — dabar jis pagerbė šypsena Džailzą. 

Džailzas norėjo pašokti ir nušluostyti Fišeriui nuo veido šypsnį, 
bet kažkaip susitvardė. 

— Todėl, manau, galiu pakankamai tvirtai pasakyti, kad paty- 
riau ir triumfo, ir negandos akimirkų; cituojant Kiplingą, į abu šiuos 
apsišaukėlius žvelgiau vienodai. O dabar, — tęsė jis, — leiskite man 
pakalbėti apie bėdas, su kuriomis šiuo metu susiduria iškilioji mūsų 
kompanija. Kiek daugiau nei prieš metus priėmėme svarbų sprendi- 
mą; norėčiau valdybai priminti, kad tąsyk iš visos širdies pritariau 
pirmininko sprendimui statyti prabangų keleivinį laivą „Bakinga- 
mas“. Deja, vėliau mus užpuolė visokios nelaimės — kai kurios buvo 
netikėtos, kai kurias galėjome numatyti, — dėl jų mes atsilikome 
nuo tvarkaraščio. Todėl galiausiai pirmą kartą kompanijos istorijoje 
mums teko eiti į bankus ir prašyti paskolos, galinčios padėti išgy- 
venti šiuos sunkius laikus. 

Jei būčiau išrinktas pirmininku, norėčiau paminėti tris poky- 
čius, kuriuos imčiau įgyvendinti nedelsdamas. Pirma: pakviesčiau 
ponią Klifton dirbti mano pavaduotoja, kad Sitis neabejotų, jog Ba- 
ringtonų šeima ir toliau nuoširdžiai rupinasi kompanijos ateitimi, 
kaip rūpinosi ištisą šimtmetį. 

Iš sėdinčiųjų prie stalo pasigirdo keli pritarimo šūksniai, ir 
Fišeris nusišypsojo Emai antrą kartą nuo tada, kai atėjo į valdybą. 
Džailzui teliko žavėtis akiplėšiška šio žmogaus drąsa, nes jis turėjo 
žinoti, kad Ema šio komplimento nepriims, manydama, jog Fišeris 
ir yra kaltas dėl kompaniją užgriuvusių bėdų; ji tikrai niekada nesu- 
tiktų būti jo pavaduotoja. 

— Antra, — tęsė Fišeris, — rytoj rytą skrisčiau į Belfastą, su- 
sėsčiau su „Harlando ir Volfo“ pirmininku seru Frederiku Rebeku 
ir peržvelgčiau kontraktą. Pasakyčiau, kad jo kompanija nuolat at- 

sisakydavo prisiimti atsakomybę už visus trukdžius statant „Bakin- 
gamą“. Ir trečia: nusamdyčiau geriausią saugos tarnybą, kuri Bel- 
faste saugotų Baringtono kompanijos įrangą, kad daugiau niekada 
neatsitiktų taip, kaip atsitiko Hišamo kelte. Taip pat išrūpinčiau 
naujus draudimo polisus, kuriuose baudų išlygos nebūtų surašytos 
itin smulkiomis raidėmis. Galiausiai noriu pridurti, kad mane lydi 
sėkmė, todėl galiu būti jūsų pirmininkas; pradėsiu dirbti šiandien 
po pietų ir nesiilsėsiu, kol prabangus keleivinis laivas „Bakingamas“ 
nebus nuleistas į jūrą, kol kompanija, tiek investavusi, nepradės 
gauti grąžos. 

Aidint šiltiems plojimams, visiems šypsantis ir pritariamai 
linksint, Fišeris atsisėdo. Dar nenutilus plojimams Ema suprato, 
kad leisdama oponentui kalbėti pirmam ji padarė taktinę klaidą. Jis 
paminėjo beveik visus klausimus, kuriuos ketino pabrėžti ji, ir dabar 
atrodys, kad ji geriausiu atveju su Fišeriu sutinka, o blogiausiu — 
apskritai neturi savų minčių. Ema labai gerai prisiminė, kaip per 
visai neseniai vykusią rinkimų kampaniją tas pats žmogus Kolstono 
salėje pažemino Džailzą. Tačiau šįryt Baringtono kompanijoje pasi- 
rodęs žmogus buvo visai kitoks; metusi žvilgsnį į brolį, Ema suprato, 
kad ir jis nustebęs. 

— Ponia Klifton, — į ją kreipėsi pirmininkas, — gal norėtumėte 
su valdyba pasidalinti savo mintimis? 

Ema pakilo ant drebančių kojų, Greisė parodė iškeltą nykštį, ir 
ji pasijuto kaip krikščionė vergė, kurią tuoj numes liūtams. 

— Pone pirmininke, leiskite pradėti žodžiais, jog šiandien prieš 
save matote noru netrykštančią kandidatę — jei galėčiau rinktis, jūs 
liktumėte kompanijos pirmininku. Tik tada, kai nusprendėte, kad 
nematote kito kelio, tik atsistatydinimą, ėmiau svarstyti galimybę 
užimti jūsų vietą ir tęsti seną mūsų šeimos sąjungos su šia kompani- 
ja tradiciją. Leiskite pradėti prieštaraujant kai kurių valdybos narių 
nuomonei, jog didžiausias mano trūkumas — lytis. 

Po šios pastabos susirinkusieji pratrūko juoktis, kai kurie juo- 
kėsi nervingai, o Suzana Fišer žvelgė prijaučiamu žvilgsniu. 

— Man sunku, — kalbėjo Ema, — būti moterimi vyrų pasaulyje; 
atvirai kalbant, čia jau nieko negaliu padaryti. Man labai malonu, 
kad valdyba pasirodė esanti drąsi ir į Baringtono kompanijos pir- 
mininko vietą siūlo moterį, ypač susiklosčius tokioms sudėtingoms 
aplinkybėms, kokios yra dabar. Antra vertus, šiuo metu kompanijai 
ir reikia drąsos bei naujovių. Baringtono kompanija atsidūrė kryž- 
kelėje; kad ir kurį iš mūsų šiandien išrinktumėte, jis turės nuspręs- 
ti, pagal kurį kelrodį keliauti toliau. Kaip žinote, praėjusiais metais 
valdyba nutarė, jog reikia pradėti „Bakingamo“ statybą, tuomet aš 
prieštaravau sumanymui; atitinkamai ir balsavau. Dabar būtų tei- 
singa išdėstyti valdybai, ką šiuo klausimu manau. Mano nuomone, 
nebegalime svarstyti galimybės sukti atgal, nes pasmerktume kom- 
paniją pažeminimui, o gal net ir užmarščiai. Kompanija priėmė tokį 
sprendimą tikėdamasi gera, ir mes negalime likti skolingi akcinin- 
kams — negalime apsigręžti ir bėgti, negalime kaltinti kitų, turime 
daryti viską, kas nuo mūsų priklauso, kad pasivytume prarastą laiką 
ir užtikrintume gerus rezultatus tolesnėje ateityje. 

Ema pažvelgė į užrašus, kuriuose buvo kartojama beveik vis- 
kas, ką jau pasakė jos varžovas. Ji tęsė kalbą vildamasi, kad natū- 
ralus entuziazmas ir energija užgoš faktą, jog kolegos antrą kartą 
klausosi tų pačių minčių ir nuomonių. 

Vis dėlto skaitydama paskutinę parengtos kalbos eilutę ji paju- 
to blėstantį valdybos susidomėjimą. Džailzas buvo ją įspėjąs, jog tą- 
dien gali atsitikti kas nors netikėta, taip ir buvo. Fišeris žaidė geriau. 

— Pone pirmininke, gal galėčiau baigti dėstyti savo mintis žo- 
džiais, kad man būtų didelė garbė prisidėti prie garbingų savo pro- 
tėvių ir vadovauti Baringtono kompanijos valdybai — ypač tada, kai 
kompanija susidūrusi su išties dideliais sunkumais. Žinau, kad su 
jūsų pagalba galiu įveikti tuos sunkumus ir atgauti gerą Baringtono 
kompanijos vardą, puikią reputaciją ir finansinį sąžiningumą. 

Ema atsisėdo jausdama, kad pažymių knygelėje turėtų būti įra- 
šyta: Galėjo pasirengti geriau. Ji vylėsi, kad Džailzas pasirodys esąs 
teisus ir dėl kitos ištarmės: beveik visi prie stalo sėdintys žmonės 
nusprendė, kaip balsuos, dar gerokai prieš paskelbiant susirinkimą. 

Kai abu kandidatai pasisakė, savo nuomones galėjo išdėstyti 
valdybos nariai. Dauguma norėjo pakalbėti, tačiau per artimiausią 
valandą menkai tebuvo išsakyta gilių įžvalgų ar originalių minčių; 
nors Ema turėjo nuolat atsakinėti į klausimą: „Ar paskirsite majorą 
Fišerį savo pavaduotoju?“ — ji nujautė, kad rinkimų rezultatas vis 
dar kybo ant plauko. Taip atrodė tol, kol neprabilo ledi Virginija. 

— Pirmininke, aš tik norėjau pareikšti vieną pastabą, — subur- 
kavo ji plazdėdama blakstienomis. — Nemanau, kad moterys į šią 
žemę atėjo pirmininkauti valdyboms, vadovauti profsąjungoms, sta- 
tyti prabangius laivus ar skolintis didžiules pinigų sumas iš Londono 
Sičio bankininkų. Kad ir kaip žavėčiausi ponia Klifton ir viskuo, ko 
ji pasiekė, remsiu majorą Fišerį ir vilsiuosi, kad ji priims nuoširdų 
majoro pasiūlymą būti jo pavaduotoja. Atėjau čia neapsisprendusi, 
trokšdama ja patikėti, bet, deja, ji nepateisino mano vilčių. 

Emai teliko žavėtis Virginijos ramybe. Dar gerokai prieš įženg- 
dama į šį kambarį ji buvo gerai įsiminusi kiekvieną pasirašytos kal- 
bos žodelį, surepetavusi visas dramatiškas pauzeles, bet vis tiek jai 
kažkaip pavyko sudaryti įspūdį, kad nė neketino kištis iki paskutinės 
akimirkos, kol jai neliko nieko kita, kaip spontaniškai išsakyti kelias 
pastabas. Ema tik stebėjosi, kiek daug susirinkusiųjų posėdžių kam- 
baryje leidosi apkvailinami. Bet tikrai ne Džailzas, kuris, rodos, būtų 
galėjęs pasmaugti buvusią žmoną. 

Kai ledi Virginija vėl atsisėdo, savo nuomonės buvo neišsakę 
tik du žmonės. Kaip visada mandagus pirmininkas paklausė: 

— Prieš pradėdamas balsavimą, norėčiau pasiteirauti, ar ponia 
Fišer ir ponas Hardkastlas pageidautų dar ką nors pasakyti? 

— Ne, pone pirmininke, ačiū, — tepasakė Suzana Fišer ir vėl 
panarino galvą. 

Pirmininkas pažvelgė į poną Hardkastlą. 

— Malonu, kad paklausėte, pirmininke, — atsakė Hardkastlas, — 
bet aš tik noriu pasakyti, jog labai susidomėjęs klausiausi visų pasisa- 
kiusiųjų, ypač abiejų kandidatų, ir, kaip ledi Virginija, jau esu apsi- 
sprendęs, ką palaikysiu. 

Fišeris nusišypsojo jorkšyriečiui. 

— Dėkoju, pone Hardkastlai, — atsakė pirmininkas. — Jei dau- 
giau niekas nieko nenori pridurti, valdybos nariams atėjo metas bal- 
suoti. 

Jis trumpam nutilo, bet nė vienas nepratarė nė žodžio. 

— Dabar kompanijos sekretorius kiekvieną pakvies pavarde. 
Prašau jam pasakyti, kurį kandidatą remiate, — užbaigė pirmininkas. 

— Pradėsiu nuo valdytojų, — atsakė Vebsteris, — paskui bal- 
suoti pakviesiu kitus valdybos narius. Pone Bačananai? 

— Dabar nebalsuosiu už jokį kandidatą, — atsakė Bačananas. — 
Bet jei rezultatas bus lygus, pasinaudosiu pirmininko teise ir savo 
balsą atiduosiu už žmogų, kuris, mano manymu, turėtų būti kitas 
pirmininkas. 

Rosas praleido kelias bemieges naktis svarstydamas, kas turėtų 
užimti jo vietą, ir galiausiai apsisprendė Emos naudai. Tačiau skam- 
bi Fišerio kalba ir silpnokas Emos atsakas privertė jį persigalvoti. 
Jis vis dar negalėjo prisiversti atiduoti balso už Fišerį, todėl nutarė 
susilaikyti ir leisti spręsti kolegoms. Vis dėlto jei balsavimas baigtųsi 
lygiosiomis, jis vis tiek nenorom paremtų Fišerį. 

Ema negalėjo nuslėpti nuostabos ir nusivylimo, išgirdusi Roso 
apsisprendimą nebalsuoti. Fišeris nusišypsojo ir perbraukė pirmi- 
ninko pavardę, kuri buvo įrašyta Klifton grafoje. 

— Pone Diksonai? 

— Už ponią Klifton, — nedvejodamas atsakė vyriausiasis val- 
dytojas. 

— Pone Karikai? 

— Už majorą Fišerį, — pareiškė finansų direktorius. 

— Pone Anskotai? 

— Už majorą Fišerį. 

Ema nusivylė, bet nesistebėjo; ji žinojo, kad Naulsas taip pat 
balsuos prieš ją. 

— Sere Džailzai Baringtonai? 

— Už ponią Klifton. 

— Daktare Greise Barington? 

— Už ponią Klifton. 

— Ponia Ema Klifton? 

— Aš nebalsuosiu, pirmininke, — atsakė Ema, — susilaikysiu. 

Fišeris linktelėjo pritardamas. 

— Pone Dobsai? 

— Už ponią Klifton. 

— Ledi Virginija Fenvik? 

— Už majorą Fišerį. 

— Majore Fišeri? 

— Balsuoju už save, nes turiu tokią teisę, — per stalą šypsoda- 
masis Emai atsakė Fišeris. 

Sebastijonas daugybę kartų meldė motinos nesusilaikyti, tvir- 
tai žinodamas, kad Fišeris tikrai nepasielgs džentelmeniškai. 

— Ponia Fišer? 

Suzana pakėlė akis į pirmininką, minutėlę padvejojo ir nervin- 
gai sušnabždėjo: 

— Už ponią Klifton. 

Aleksas atsisuko ir įsisteibelijo į žmoną, negalėdamas patikėti. 
Bet šį kartą Suzana nepanarino galvos. Ji pažvelgė į Emą ir nusi- 
šypsojo. Taip pat labai nustebusi Ema pažymėjo varnele Suzanos 
pavardę. 

— Pone Naulsai? 

— Už majorą Fišerį, — nedvejodamas atsakė. 

— Pone Meinardai? 

— Už majorą Fišerį. 

Ema nužvelgė bloknote sužymėtas varneles. Fišeris pirmavo 
šeši prieš penkis. 

— Admirole Samersai? — pratarė kompanijos sekretorius. 

Užsitesusi pauzė Emai atrodė kaip amžinybė, nors ji truko vos 
kelias sekundes. 

— Už ponią Klifton, — galiausiai atsakė admirolas. 

Ema aiktelėjo. Senasis pasilenkė ir sušnabždėjo: 

— Niekada nebuvau tikras dėl Fišerio, bet kai jis balsavo už 
save, supratau, kad galiausiai nuspręsiu teisingai. 

Ema nesusivokė, ar juoktis, ar jį išbučiuoti, bet jos mintis nu- 
traukė kompanijos sekretorius: 

— Pone Hardkastlai? 

Ir vėl visi susirinkusieji atsigręžė į žmogų, apie kurį niekas nie- 
ko nežinojo. 

— Pone, gal būsite malonus ir pareikšite savo apsisprendimą? 

Fišeris susiraukė. Šeši balsai. Jei Suzana būtų už jį balsavusi, 
Hardkastlo balsas nebūtų svarbus, bet jis vis dar buvo įsitikinęs, kad 
jorkšyrietis balsuos už jį. 

Sedrikas Hardkastlas išsitraukė iš viršutinės kišenėlės nosinę, 
nusiėmė akinius, juos pablizgino ir prabilo: 

— Aš susilaikysiu ir leisiu pirmininkui nuspręsti, kuris žmogus 
tinkamesnis jį pakeisti; jis geriau už mane pažįsta abu kandidatus. 


Kai naujai išrinkta pirmininkė stojo į savo vietą gale stalo, Su- 
zana Fišer atstūmė kėdę ir tyliai išsmuko iš posėdžių kambario. 

Iki šiol viskas klostėsi gerai. Vis dėlto Suzana suprato, kad arti- 
miausia valanda bus gyvybiškai svarbi, jei ji tikisi įvykdyti ir likusią 

plano dalį. Aleksas nepasakė nė žodžio, kai rytą ji pasisiūlė nuvežti jį 
į susirinkimą, kad jis galėtų susikaupęs pakartoti kalbą. Tik ji nepra- 
sitarė, kad atgal jo neparveš. 

Kurį laiką Suzana taikstėsi su faktu, kad jų santuoka — tik ap- 
gaulė; ji net neprisiminė, kada jie paskutinį kartą mylėjosi. Dažnai 
svarstydavo, kodėl apskritai sutiko už jo tekėti. Aišku, prisidėjo nuo- 
latiniai motinos raginimai: „Jei nebūsi apdairi, mano mergaite, gali 
taip ir likti ant lentynos.“ O dabar Suzana norėjo viską nuo tos len- 
tynos nušluoti. 


Aleksas Fišeris negalėjo susikaupti ir išklausyti Emos sutikimo 
vadovauti kalbos, nes vis dar suko galvą, kaip paaiškins donui Ped- 
rui, kodėl jo žmona balsavo prieš. 

Iš pradžių Martinesas siūlė, kad valdyboje jam atstovautų Die- 
gas ir Luisas, bet Aleksas jį patikino, jog labiau nei minties apie pir- 
mininkę moterį valdybos direktoriai išsigąs galimybės, kad kompa- 
niją perims užsienietis. 

Jis nusprendė donui Pedrui tiesiog pasakyti, kad rinkimus 
laimėjo Ema, ir neminėti fakto, kad žmona jo nepalaikė. Nenorėjo 
galvoti apie tai, kas nutiktų, jei donas Pedras kada nors perskaitytų 
protokolą. 


Suzana Fišer pastatė automobilį prie Arkadijos namų, savo rak- 
tu atsirakino lauko duris, liftu užsikėlė į trečią aukštą ir įėjo į butą. 
Skubiai perėjusi per miegamąjį, ji parpuolė ant kelių ir iš palovio 
ištraukė du lagaminus. Paskui išėmė iš spintos šešias sukneles, du 
kostiumėlius, kelis sijonus ir vakarinę suknelę, kurios lyg ir nebesi- 
tikėjo kada nors užsivilkti. Tada ėmėsi komodos stalčių — darinėjo 
juos po vieną, traukdama iš jų kojines, apatinius, palaidines ir megz- 
tinius, kol galiausiai prikrovė beveik visą pirmą lagaminą. 

Vėl atsistojus jos akys užkliuvo už Ežerų krašto akvarelės, už 
kurią Aleksas buvo kiek per daug sumokėjęs, jiems leidžiant medaus 
mėnesį. Apsidžiaugė pamačiusi, kad akvarelė kuo puikiausiai išsi- 
tenka antro lagamino dugne. Tada nuėjo į vonios kambarį ir susi- 
rinko tualeto reikmenis, paėmė chalatą ir kelis rankšluosčius, viską 
sugrūdo į visus įmanomus plyšelius antrame lagamine. 

Nuėjusi į virtuvę ji nedaug ką norėjo pasiimti, nebent Vedžvu- 
do pietų servizą, vestuvinę Alekso motinos dovaną. Ji kruopščiai su- 
vyniojo visus indus į Daily Telegraph lapus ir sudėjo į du pirkinių 
krepšius, rastus po kriaukle. 

Paliko vienspalvį žalią arbatos servizą, kuris jai niekada nepa- 
tiko, be to, servizas buvo iš daugybės dalių, o antrame lagamine ne- 
beliko vietos. „Pagalbos“, garsiai ištarė ji supratusi, kad dar daug ką 
norėtų pasiimti, bet abu lagaminai jau buvo pilni. 

Suzana grįžo į miegamąjį, atsistojo ant kėdės ir nuo spintos 
viršaus nukėlė seną Alekso mokyklinį lagaminą. Nusitempė jį į ko- 
ridorių, atrišo diržus ir tęsė savo misiją. Svetainėje ant židinio atbra- 
ilos stovėjęs laikrodis, Alekso tvirtinimu, šeimos palikimas, ir trys 
sidabriniai nuotraukų rėmeliai taip pat nukeliavo pas ją. Ji išėmė 
nuotraukas ir jas suplėšė, susivyniojo tik rėmelius. Norėjo paimti 
ir televizorių, bet šis buvo gerokai per didelis, be to, mama vis tiek 
nebūtų jai pritarusi. 


Kai kompanijos sekretorius baigė susirinkimą, Aleksas nėjo 
pietauti kartu su kolegomis direktoriais. Jis greitai išėjo iš posėdžių 
kambario, niekam nieko nepasakęs; jam iš paskos nusekė Piteris 
Meinardas. Donas Pedras buvo davęs Aleksui du vokus, abiejuose 
buvo po tūkstantį svarų. Jo žmona, savaime suprantama, negaus 
penkių šimtų svarų, kuriuos buvo jai pažadėjęs. Jiems sulipus į liftą, 
Aleksas ištraukė iš kišenės vieną voką. 

— Bent tu laikeisi susitarimo, — pratarė Aleksas, duodamas 
voką Piteriui. 

— Ačiu, — padėkojo Meinardas, kišdamas pinigus į kišenę. — 
Bet kas atsitiko Suzanai? — pridūrė, kai pirmame aukšte prasivėrė 
lifto durys. 

Aleksas neatsakė. 

Kai abu vyriškiai išėjo iš Baringtono kompanijos pastato, Alek- 
sas nenustebo pamatęs, kad įprastoje vietoje jo automobilio nėra, 
bet sutriko aikštelėje išvydęs kažkokį kitą nepažįstamą automobilį. 

Prie priekinių automobilio durelių stovėjo jaunuolis su sakvo- 
jažu rankose. Vos išvydęs Aleksą, jis patraukė jo link. 


Galiausiai, pavargusi nuo tokių pastangų, Suzana nepasibeldu- 
si įėjo į Alekso kabinetą, nesitikėdama rasti ko nors vertinga, kas 
galėtų papildyti laimikį. Dar du paveikslų rėmai, sidabrinis ir odinis, 
sidabrinis peiliukas laiškams atplėšti, kurį jam buvo dovanojusi Ka- 
lėdų proga. Bet peiliukas buvo tik dengtas sidabru, todėl ji nutarė, 
kad Aleksas gali jį pasilikti. 

Laikas seko; jos manymu, Aleksas greitai turėjo grįžti, bet prieš 
pat išeidama Suzana pastebėjo storą voką su užrašytu savo vardu. Ji 
atplėšė voką ir negalėjo patikėti savo akimis. Voke buvo penki šimtai 
svarų, kuriuos Aleksas jai buvo pažadėjęs už tai, kad nueitų į valdy- 
bos susirinkimą ir už jį balsuotų. Ji laikėsi susitarimo, na, iš dalies, 
todėl įsimetė pinigus į rankinę ir pirmą kartą tą dieną nusišypsojo. 

Suzana uždarė kabineto duris ir skubiai peržvelgė visą butą dar 
kartą. Ji kažką pamiršo, bet ką? Aa, taip, žinoma. Vėl nuskubėjo į 
miegamąjį, atidarė mažesniąją spintą ir antrą kartą nusišypsojo, pa- 
mačiusi eilių eiles batų, likusių nuo jos modelio karjeros dienų. Ji 
nepagailėjo laiko kraudama batus į Alekso lagaminą. Jau ketindama 
uždaryti spintos duris, žvilgsniu kliudė tvarkingai išrikiuotų juodų 

odinių ir rudų raštuotų batų eilę; visi batai buvo išblizginti, tarsi pa- 
rengti paradui. Ji žinojo, kad šie batai — Alekso pasididžiavimas ir 
džiaugsmas. Jie siūti rankomis, Lobo dirbtuvėse Šv. Jokūbo gatvėje; 
Aleksas labai dažnai jai primindavo, kad tie batai tarnaus visą gyve- 
nimą. 

Suzana paėmė kairiuosius visų porų batus ir taip pat įmetė į 
lagaminą. Taip pat paėmė vieną dešinę šlepetę, vieną dešinį botą 
ir dešinį sportbatį, o tada atsisėdo ant lagamino ir užsegė dirželius. 

Galiausiai ji išvilko į laiptų aikštelę tris lagaminus ir du pirkinių 
krepšius ir uždarė namų, į kuriuos niekada nebegrįš, duris. 


— Majoras Aleksas Fišeris? 

— Taip 

Jaunuolis padavė jam pailgą tamsiai geltonos spalvos voką ir 
pratarė: 

— Man buvo nurodyta perduoti šitai jums, pone. 

Daugiau nieko nepasakeęs, jis apsisuko, grįžo prie automobilio 
ir nuvažiavo. Visas jų susitikimas truko mažiau nei minutę. 

Suglumęs Aleksas nervingai atplėšė voką ir ištraukė kelių pus- 
lapių dokumentą. Pamatęs ant pirmo lapo užrašytus žodžius: Pra- 
šymas skirtis: Ponia Suzana Fišer prieš majorą Aleksą Fišerį, jis 
pajuto, jog nebelaiko kojos, ir stvėrėsi Meinardo rankos, norėdamas 
išsilaikyti. 

— Kas nutiko, drauguži? 


Sedrikas Hardkastlas 


1959 


13 


aukiniu grįždamas į Londoną, Sedrikas Hardkastlas dar 
kartą susimąstė apie tai, kaip galiausiai atsidūrė Bristolyje, 
laivybos kompanijos valdybos susirinkime. 

Beveik keturiasdešimt penkerius metus Sedrikas gyveno taip, 
kad net vietinis kunigas nebūtų įžvelgęs nė menkiausios dėmelės. 
Per tą laiką jis pelnė doro, principingo ir teisingo žmogaus reputa- 
ciją. 

Penkiolikos metų baigęs Hadersfildo mokyklą, Sedrikas pradė- 
jo dirbti su tėvu „Farthing's“ banke pagrindinės gatvės kampe, kuria- 
me negalėjai atsidaryti sąskaitos nebūdamas jorkšyrietis — Jorkšyre 
gimęs ir augęs. Jau nuo pirmųjų dienų pradedantieji tarnautojai įsi- 
kaldavo į galvą esminę banko filosofiją: Rūpinkis pensais, o svarai 
patys savimi pasirūpins. 

Sulaukęs trisdešimt dvejų, Sedrikas buvo paskirtas jauniau- 
siu banko istorijoje skyriaus valdytoju, o jo tėvas, taip ir likęs eili- 
niu klerku, išėjo į pensiją pačiu laiku, ir jam neteko kreiptis į sūnų 
„pone“. 

Likus kelioms savaitėms iki keturiasdešimtojo gimtadienio, 
Sedrikas buvo pakviestas į „Farthing's“ valdybą, ir visi manė, kad il- 
gai netrukus nedidukas grafystės bankas jam taps per ankštas, ir jis, 
kaip Dikas Vitingtonas, patrauks į Londono Sitį, tačiau toks planas 
— ne Sedrikui. Šiaip ar taip, pirmiausia jis — jorkšyrietis. Jis vedė 
Berilę, merginą iš Batlio, jų sūnus Arnoldas buvo pradėtas atosto- 

gaujant Skarbore, o gimė Kitlyje. Jei nori, kad sūnus irgi dirbtų ban- 
ke, jį būtinai reikia pagimdyti grafystėje. 

Kai būdamas šešiasdešimt trejų nuo širdies smūgio mirė „Far- 
thing's“ banko valdybos pirmininkas Bertas Entvistlas, svarstant, 
kas jį turėtų pakeisti, balsuoti nė nereikėjo. 

Po karo „Farthing's“ bankas tapo vienu iš tų, kuriuos finansi- 
nius klausimus gvildenantys nacionalinių laikraščių puslapiai mi- 
nėdavo kaip „pribrendusius jungtis“. Tačiau Sedriko planai buvo 
kitokie; nors kelių didesnių institucijų kreipimaisi buvo atremti be 
jokių diskusijų, naujasis pirmininkas plėtė banką, atidarydamas 
kelis filialus, todėl po kelerių metų smulkesnius bankus prie savęs 
jungė pats „Farthing's“. Tris dešimtmečius atliekamus grynuosius, 
premijas ir dividendus Sedrikas leido supirkinėdamas banko akcijas 
ir sulaukęs šešiasdešimtojo gimtadienio jis buvo ne tik pirmininkas, 
bet ir didžiosios „Farthing's“ akcijų dalies — penkiasdešimt vieno 
procento — savininkas. 

Kai Sedrikui buvo šešiasdešimt, — sulaukę tokio amžiaus, dau- 
guma vyrų jau pradeda mąstyti apie pensiją, — „Farthing's“ turėjo 
vienuolika filialų Jorkšyre ir filialą Londono Sityje; pats Sedrikas ti- 
krai nesidairė žmogaus, galėsiančio pirmininkauti jo vietoje. 

Vienintelis nusivylimas jo gyvenime buvo sūnus Arnoldas. Vai- 
kinui puikiai sekėsi Lidso mokykloje, bet paskui jis ėmė maištauti — 
priėmė pasiūlymą studijuoti Oksforde ir atsisakė Lidso universiteto 
siūlomos stipendijos. Dar blogiau — vaikinas nenorėjo kartu su tėvu 
dirbti „Farthing's“ banke; jam mielesnė buvo advokato praktika 
Londone. Taigi Sedrikas neturėjo kam patikėti banko. 

Pirmą kartą gyvenime jis ėmė svarstyti „Midland“ banko pa- 
siūlymą perleisti jam „Farthing's“. „Midland“ Sedrikui pasiūlė tokią 
pinigų sumą, kurios jam būtų pakakę visą likusį gyvenimą žaisti gol- 
fą Kosta de Solio aikštynuose, avėti šlepetes, gerti pieno kokteilius 
ir iki dešimtos voliotis lovoje. Tačiau niekas, išskyrus Berilę, nesu- 

prato, kad bankininkystė Sedrikui Hardkastlui buvo ne tik darbas, 
bet ir pomėgis, ir kol jis turės daugumą „Farthing's“ akcijų, golfui, 
šlepetėms ir pieno kokteiliams teks palaukti dar kelerius metus. Jis 
buvo sakęs žmonai, jog mieliau pakratytų kojas sėdėdamas prie dar- 
bo stalo, nei gurkšnodamas šeštos valandos arbatėlę. 

Tačiau jis vos nepakratė kojų, vieną vakarą grįždamas į Jorkšy- 
rą. Nė pats Sedrikas nenumanė, kaip labai pakeis jo gyvenimą auto- 
avarija, į kurią jis pateko vieną vėlų penktadienio vakarą kelyje A1. 
Sedrikas buvo labai pavargęs po kelių ilgų susirinkimų banko būs- 
tinėje Sityje; jam reikėjo likti nakvoti savo bute Londone. Tačiau jis 
visada mieliau grįždavo į Hadersfildą, kad savaitgalį pabūtų su Be- 
rile. Sedrikas užmigo prie vairo ir atsiminė tik tiek, kad atsitokėjęs 
ligoninėje pamatė, jog abi kojos sugipsuotos; šitai ir buvo vienintelis 
dalykas, jį siejantis su gretimoje lovoje gulinčiu jaunuoliu. 

Sebastijono Kliftono asmenyje Sedrikas pamatė tai, kam nie- 
kada nepritarė. Vaikinas buvo nosį užrietęs pietietis, nepagarbus, 
nedisciplinuotas, apie viską turėjo savo nuomonę, dar blogiau, įsi- 
vaizdavo, kad pasaulis jam skolingas gyvenimą. Sedrikas nedelsda- 
mas vyresniosios sesers paprašė perkelti jį į kitą palatą. Panelė Pa- 
dikomb atsisakė patenkinti jo prašymą, bet pareiškė, jog ligoninėje 
yra du privatūs vienviečiai kambariai. Sedrikas liko kur buvęs; ji ne- 
išleis nė skatiko, jei mirtinai neprireiks. 

Bėgant savaitėms įkalintasis Sedrikas ėmė nebesuprasti, kuris 
išjų vienas kitam darė didesnę įtaką. Pirmiausia, nesibaigiantys vai- 
kino klausimai apie bankininkystę tampė jam nervus, bet galiausiai 
jis pasidavė ir nenorom tapo jo globėju ir patarėju. Vyresniajai sese- 
riai paklausus, Sedrikas buvo priverstas pripažinti, kad jaunuolis ne 
tik nepaprastai protingas, bet ir gabus — jam nieko nereikėjo kartoti 
antrą kartą. 

— Nejau nesidžiaugiate, kad jūsų neperkėliau? — erzino jį se- 
selė. 

— Na, tada nebūčiau taip toli nuėjęs, — atsakė Sedrikas. 

Tapęs Sebastijono patarėju, Sedrikas pelnė dvigubą naudą: jis 
labai džiaugėsi kassavaitiniais Sebastijono motinos ir sesers vizitais; 
šios abi nenugalimos ponios turėjo savų bėdų. Sedrikas ilgai netru- 
ko suprasti, kad Džesika negalėtų būti ponios Klifton dukra, ir kai 
Sebastijonas jam galiausiai papasakojo visą istoriją, jis tepasakė: 

— Atėjo metas kam nors jai viską pasakyti. 

Sedrikui taip pat paaiškėjo, kad ponios Klifton šeimos verslą 
ištiko krizė. Kiekvienąkart jai lankant sūnų ligoninėje, Sedrikas nu- 
sisukdavo ir dėdavosi miegąs, nors iš tikrųjų, Sebastijonui leidus, 
klausydavosi kiekvieno jų pokalbio žodelio. 

Džesika dažnai prisigretindavo prie jo lovos ir piešdavo naująjį 
savo modelį, o tai reiškė, kad Sedrikas turėjo gulėti užsimerkęs. 

Kartkartėmis apsilankantys Sebastijono tėvas Haris Kliftonas, 
dėdė Džailzas ir teta Greisė padėjo Sedrikui papildyti iš lėto didėjan- 
čią spalvingą dėlionę. Nebuvo sunku išsiaiškinti, ką sumanę Marti- 
nesas ir Fišeris, nors Sedrikas dar negalėjo pasakyti jų motyvų; na, 
rodos, net pats Sebastijonas nežinojo atsakymo į šį klausimą. Tačiau 
kalboms pasisukus apie balsavimą dėl „Bakingamo“ statybos, Sedri- 
kas pajuto, kad ponios Klifton instinktas, arba tai, ką moterys vadi- 
na intuicija, jos nesuklaidins. Todėl peržvelgęs kompanijos įstatus 
jis davė Sebastijonui patarimą: kadangi jo motina turi dvidešimt du 
procentus kompanijos akcijų, ji turi teisę skirti į valdybą tris savo 
atstovus, ir trijulės daugiau nei pakaktų, kad pasiūlymui nebūtų pri- 
tarta. Ponia Klifton jo patarimu nepasinaudojo ir po balsavimo pra- 
laimėjo vieno balso persvara. 

Kitą dieną Sedrikas įsigijo dešimt Baringtono laivybos kom- 
panijos akcijų, todėl jie galėjo susipažinti su valdyboje svarstomais 
einamaisiais klausimais. Sedrikui pakako vos kelių savaičių išsiaiš- 
kinti, kad Fišeris siekia tapti valdybos pirmininku. Jei Rosas Bača- 
nanas ir ponia Klifton pasirodys esantys vienodai silpni, ir toliau ga- 


114 


Jeffrey Archer +» Atsargiai, norai pildosi 


lės naiviai manyti, kad ir kiti laikysis jų moralės standartų. Tik labai 
gaila, kad majorui Fišeriui negalioja jokie standartai, o donui Pedrui 
Martinesui apskritai moralė nepažini. 

Sedrikas kasdien sklaidė Financial Times ir Economist pusla- 
pius, ieškodamas bet kokios informacijos, kodėl Baringtono kompa- 
nijos akcijų vertė taip greitai krenta. Jei, kaip skelbė Daily Express 
išspausdintas straipsnis, į šį reikalą įpainiota Airijos respublikonų 
armija, turėjo būti prikišęs nagus ir Martinesas. Tik Sedrikas nie- 
kaip negalėjo suprasti, kodėl jam taip trokšta padėti ir Fišeris. Nejau 
pastarajam labai reikia pinigų? Jis parengė Sebastijonui visą sąrašą 
klausimų, kuriuos vaikinas turėjo pateikti motinai, kai ši atvyks jo 
lankyti, todėl netrukus jis žinojo tiek pat, kiek ir bet kuris Baringto- 
no laivybos kompanijos valdybos narys. 

Kai Sedrikas visai pasveiko ir taip sustiprėjo, kad galėjo išei- 
ti iš ligoninės ir grįžti į darbą, jis buvo apsisprendęs dėl dviejų da- 
lykų. Bankas įsigys septynis su puse procento Baringtono laivybos 
kompanijos akcijų — minimumą, leisiantį jam tapti valdybos nariu 
ir balsuojant nutarti, kas turėtų būti kitas kompanijos pirmininkas. 
Kai kitą dieną jis paskambino savo brokeriui, nustebo sužinojęs, 
kiek daug žmonių perka Baringtono akcijas — neabejotinai tuo pa- 
čiu tikslu kaip ir jis. Tai reiškė, jog galiausiai Sedrikui teko sumokėti 
kiek daugiau nei planavo iš pradžių; nors tai prieštaravo įprastai jo 
praktikai, Sedrikas turėjo sutikti su Berile, kad jam buvo smagu. 

Kelis mėnesius viską stebėjęs iš šalies, jis negalėjo sulaukt, 
kada bus supažindintas su Rosu Bačananu, ponia Klifton, majoru 
Fišeriu, admirolu Samersu ir kitais. Tačiau antrasis apsisprendimas, 
kaip paaiškėjo, sukėlė gerokai rimtesnių pasekmių. 

Prieš pat Sedriką išrašant iš ligoninės, Sebastijoną aplankė ku- 
ratorius iš Kembridžo. Ponas Padžetas patikino, jog jei tik panorės, 
rugsėjo mėnesį jis galės pradėti studijas Peterhause. 

Pirmasis laiškas, kurį Sedrikas parašė grįžęs į darbą Sityje, 

buvo adresuotas Sebastijonui: jis siūlė vaikinui per atostogas padir- 
bėti „Farthing's“ banke, o tik paskui vykti į Kembridžą. 


Likus kelioms minutėms iki susitikimo su „Farthing's“ banko 
vadovu, Rosas Bačananas išlipo iš taksi. Asmeninis pono Hardkastlo 
asistentas jo laukė Trednidlo gatvės 127-ojo numerio vestibiulyje ir 
palydėjo į vadovo kabinetą penktame aukšte. 

Bačananui įėjus į kabinetą, Sedrikas pakilo iš už stalo. Jis šiltai 
paspaudė svečiui ranką ir pasiūlė sėstis ant vienos iš patogių kėdžių 
prie židinio. Jorkšyrietis ir škotas netruko pastebėti, jog turi bendrų 
interesų, ką jau kalbėti apie abiejų nerimą dėl Baringtono laivybos 
kompanijos ateities. 

— Pastebėjau, kad pastaruoju metu akcijų vertė kiek pakilo, — 
pasakė Sedrikas. — Gal viskas nusistovės. 

— Tikrai, atrodytų, kad Airijos respublikonų armija liovėsi 
kenkti kompanijai kiekviename žingsnyje; Emai turėtų gerokai pa- 
lengvėti. 

— O gal paprasčiausiai išseko finansai? Šiaip ar taip, įsigyda- 
mas dvidešimt du su puse procento kompanijos akcijų, Martinesas 
turėjo investuoti nemenką sumą pinigų, bet jo pastangos išrinkti 
naują pirmininką žlugo. 

— Jei taip ir yra, kodėl jam neišsikeitus žetonėlių į grynuosius 
ir nepadėjus taško? 

— Nes Martinesas — neabejotinas užsispyrėlis, atsisakantis 
pripažinti, jog yra nugalėtas, ir jau tikrai nėra iš tų, kurie sėdi kam- 
pe laižydamiesi žaizdas. Turime susitaikyti, kad jis tik laukia geros 
progos. Kita vertus, geros progos kam? 

— Nežinau, — atsakė Rosas. — Tas žmogus — mįslė, kurios be- 
veik neįmanoma įminti. Žinau tik viena — kai kalba pasisuka apie 
Baringtono kompaniją ir Kliftonus, jam viskas tampa asmeniška. 

— Nieko keista, bet gali paaiškėti, kad galiausiai šitai ir nulems 
jo žlugimą. Jis turėtų prisiminti mafijos posakį: kai tenka nudėti prie- 
šininką, privalu į tai žvelgti kaip į darbą ir pamiršti asmeniškumus. 

— Niekada nebūčiau pamanęs, kad jūs — iš mafijos. 

— Nejuokaukite, Rosai, Jorkšyre mafija veikė gerokai prieš ita- 
lams plaukiant į Niujorką. Mes nenudedame priešininkų, mes tik 
neleidžiame jiems kirsti grafystės sienos. 

Rosas nusišypsojo. 

— Sutikęs tokį slidų žaltį kaip Martinesas, — vėl surimtėjęs tęsė 
Sedrikas, — stengiuosi įsmukti į jo kailį ir kuo tiksliausiai išsiaiškin- 
ti, ko jis siekia. Tačiau kai kalbam apie Martinesą, man vis dar kažko 
trūksta. Tikiuosi, padėsite rasti trūkstamas dėlionės detales. 

— Aš ir pats visko nežinau, — prisipažino Rosas, — bet tai, ką 
man papasakojo Ema Klifton, verta Hario Kliftono romano. 

— Tiek daug įvairiausių vingių? — negalėjo patikėti Sedrikas. 

Atsilošęs kėdėje, jis ir nepertraukė Roso tol, kol šis jam nepa- 
pasakojo visko, ką žinojo apie Sotbio aukcioną, Rodeno skulptūrą, 
kurioje buvo paslėpta aštuoni milijonai svarų suklastotų banknotų, 
ir apie automobilio avariją A1 kelyje, kuri taip ir nebuvo deramai 
išaiškinta. 

— Gali buti, kad Martinesas pasirinko atsitraukimo taktiką, — 
padarė išvadą Rosas, — bet nesu įsitikinęs, kad dingo iš mūšio lauko. 

— Jei mudu dirbsime išvien, — pasiūlė Sedrikas, — gal pavyks 
apdrausti ponią Klifton nuo kritikos, ir ji galės toliau rūpintis kom- 
panijos turtu ir reputacija. 

— Ką tuo norite pasakyti? — paklausė Bačananas. 

— Na, pirmiausia, vyliausi, gal sutiksite tapti „Farthing's“ ban- 
ko valdybos nariu, neadministruojančiu direktoriumi. 

— Jaučiuosi pamalonintas. 

— Neturėtumėte taip jaustis. Bankui būtumėte labai naudingas 
kaip turintis patirties daugelio sričių ekspertas, ką jau kalbėti apie 

laivybą, ir jau tikrai nerastume labiau kvalifikuoto žmogaus nei jūs, 
galinčio stebėti mūsų investicijas į Baringtono kompaniją. Kodėl jums 
apie tai nepamąsčius ir man nepranešus, kai priimsite sprendimą? 

— Man nereikia mąstyti, — atsakė Bačananas. — Man būtų 
garbė tapti jūsų valdybos nariu. Visada labai gerbiau „Farthing's“ 
banką. „Rūpinkis pensais, o svarai patys savimi pasirūpins“ — tai 
filosofija, iš kurios galėtų turėti naudos ir kitos įstaigos, jų pavadini- 
mų neminėsiu. 

Sedrikas nusišypsojo. 

— Kad ir kaip būtų, — pridūrė Bačananas, — Baringtono kom- 
panijos klausimas dar neišspręstas, ir jis man rūpi. 

— Ir man, — stodamasis pratarė Sedrikas; jis perėjo per kabi- 
netą ir paspaudė po darbo stalu įrengtą mygtuką. — Gal norėtumėte 
su manimi papietauti Rulio restorane? Tada galėtumėte paaiškinti, 
kodėl paskutinę akimirką persigalvojote ir lemiamą balsą atidavėte 
už ponią Klifton, nors iš pradžių neabejotinai ketinote paremti Fišerį. 

Bačananas apstulbo ir užkando žadą, bet tylą nutraukė beldimas 
į duris. Pakėlęs akis jis pamatė jaunuolį, jį pasitikusį vestibiulyje. 

— Rosai, nemanau, kad esate pažįstami su asmeniniu mano 
asistentu. 


14 


Kai į kabinetą įžengė ponas Hardkastlas, visi atsistojo. Sebas- 
tijonui prireikė laiko, kol priprato prie pagarbos, kurią pirmininkui 
rodė visi „Farthing's“ banko darbuotojai. Jis ištisus mėnesius su 
šiuo žmogumi miegojo gretimose lovose, matė jį nesiskutusį, vilkin- 
tį pižamą, besišlapinantį į butelį ir knarkiantį, todėl ganėtinai sunku 
buvo pajusti baimingą pagarbą, nors, praėjus kelioms dienoms po jų 
pažinties, Sebastijonas ėmė gerbti bankininką iš Hadersfildo. 

Ponas Hardkastlas mostelėjo, prašydamas juos sėstis, ir pats 
atsisėdo gale stalo. 

— Labas rytas, džentelmenai, — kreipėsi jis nužvelgdamas ko- 
legas. — Sušaukiau šį susirinkimą, nes bankui pasiūlyta išskirtinė 
galimybė tinkamai veikiant pramušti naują pajamų šaltinį, iš kurio 
„Farthing's“ galėtų pelnytis daugelį metų. 

Jis laimėjo visos komandos dėmesį. 

— Neseniai į banką kreipėsi Japonijos inžinerijos kompanijos 
„Sony International“ steigėjas ir pirmininkas, jis viliasi sudaryti 
trumpalaikę sutartį dešimties milijonų paskolai gauti. 

Sedrikas nutilo, norėdamas įsižiūrėti į už stalo sėdinčių ketu- 
riolikos direktorių veidus. O juose atsispindėjo kone viskas — nuo 
neslepiamo pasibjaurėjimo iki susižavėjimo nuostabia proga. Ta- 
čiau kitą kalbos dalį Sedrikas buvo parengęs kruopščiau. 

— Karas baigėsi prieš keturiolika metų. Vis dėlto kai kas iš jūsų 
gal tebemano, jog, kaip šįryt labai aiškiai vedamajame rašė Daily 
Mirror, mums niekada nederėtų imti bendrų reikalų su karą kurs- 
tančių japonpalaikių gauja. Tačiau gali buti, kad ne vienas iš jūsų 
atkreipėte dėmesį į Vestminsterio sėkmę, šiems nusprendus pasira- 
šyti partnerystės sutartį su Vokietijos banku dėl naujos „Mercedes“ 
gamyklos Dortmunde statybos. Mums siūloma tokia pati galimybė. 
Norėčiau minutėlę stabtelėti ir paprašyti, kad kiekvienas iš jūsų pa- 
mąstytų, koks bus verslas prabėgus penkiolikai metų. Ne šiandien ir 
jau tikrai ne prieš penkiolika metų. Ar mes ir toliau demonstruosi- 
me išankstinį nusistatymą, ar žengsime pirmyn, pasitikdami naują 
tvarką ir suprasdami, jog atėjo nauja japonų karta, kurios nereikėtų 
smerkti dėl praeities. Jei kas nors šiame kabinete jaučiasi negalė- 
siantis susitaikyti su mintimi, kad teks imtis verslo su japonais, nes 
vėl atsivers skaudžios žaizdos, dabar metas aiškiai išdėstyti savo po- 
ziciją, nes neverta viltis, kad be jūsų širdingos paramos šis rizikingas 
žingsnis pasiteisins. Paskutinį kartą panašius žodžius pro sukąstus 

dantis prakošiau 1947-aisiais, kai galiausiai leidau lankašyriečiui at- 
sidaryti sąskaitą „Farthing's“ banke. 

Nuvilnijęs juokas padėjo sušvelninti įtampą, nors Sedrikas ne- 
abejojo, kad vis tiek susidurs su vyresniųjų darbuotojų priešiškumu, 
o vienas kitas konservatyvesnis klientas gal net panorės atsidaryti 
sąskaitas kitame banke. 

— Dabar galiu pasakyti tik tiek, — tęsė jis, — kad „Sony Inter- 
national“ pirmininkas ir du jo kompanijos direktoriai maždaug po 
šešių savaičių ketina apsilankyti Londone. Jie aiškiai pasakė, kad 
mes — ne vienintelis bankas, į kurį jie kreipiasi, bet taip pat leido 
suprasti, jog šiuo metu palankiausiai vertina mus. 

— Pirmininke, kodėl „Sony“ turėtų svarstyti mūsų kandidatūrą, 
kai yra didesnių bankų, net besispecializuojančių toje srityje? — pa- 
klausė Adrianas Slounas, valiutos keitimo skyriaus viršininkas. 

— Nepatikėsite, Adrianai, bet pernai daviau interviu Economist 
laikraščiui, ir mano namuose Hadersfilde darytos nuotraukos fone 
matosi „Sony“ radijas. Štai kaip galima sumedžioti sėkmę. 

— Džonas Kenetas Galbraitas, — pratarė Sebastijonas. 

Keli darbuotojai pamėgino ploti, nors jiems niekada nebūtų 
šovę į galvą pertraukti pirmininko; Sebastijonas nuraudo, o jam taip 
nutikdavo labai retai. 

— Gera žinoti, kad kabinete yra nors vienas išsilavinęs žmo- 
gus, — pasakė pirmininkas. — Ta gaidele siūlau grįžti prie darbo. Jei 
kas panorėtų šį klausimą aptarti asmeniškai, dėl susitikimo tartis 
nereikia — tik ateikite, ir pasikalbėsime. 

Kai Sedrikas grįžo į savo kabinetą, Sebastijonas greitai nuėjo 
iš paskos ir nedelsdamas atsiprašė už savo spontanišką įsiterpimą. 

— Nereikia, Sebai. Tiesą sakant, padėjai praskaidrinti atmosfe- 
rą, kartu pakėlei savo reputaciją vyresniųjų darbuotojų akyse. Tikė- 
kimės, šitai paskatins ir kitus paremti mane ateityje. O dabar — apie 
svarbesnius reikalus. Turiu tau darbą. 

— Pagaliau, — atsakė Sebastijonas, kuriam jau darėsi bloga nuo 
kilnojimosi liftu su branginamais klientais, lydint juos pas pirmi- 
ninką ir matant prieš nosį užsitrenkiančias duris, vos tik jie žengia 
į kabinetą. 

— Keliomis kalbomis kalbi? 

— Penkiomis, jei skaičiuosime ir anglų. Bet hebrajų esu kiek 
apleidęs. 

— Vadinasi, turi šešias savaites pakenčiamai išmokti japonų. 

— Kas nuspręs, ar išmokau? 

— „Sony International“ pirmininkas. 

— Aa, vadinasi, spaudimo nejausiu. 

— Džesika man sakė, kad per atostogas viešėdamas šeimos vi- 
loje Toskanoje per tris savaites pramokai itališkai. 

— Pramokti — ne išmokti, — atsakė Sebastijonas. — Be to, 
mano sesuo linkusi perdėti, — pridūrė žvelgdamas į piešinį, kuriame 
buvo pavaizduotas Princesės Aleksandros ligoninės lovoje gulintis 
Sedrikas; piešinys vadinosi „Mirštančio žmogaus portretas“. 

— Daugiau jokio kandidato neturiu, — kalbėjo Sedrikas, duoda- 
mas jam brošiūrą. — Londono universitetas šiuo metu siūlo tris ja- 
ponų kalbos kursus — pradedančiųjų, pramokusiųjų ir pažengusiųjų. 
Vadinasi, visuose trijuose kursuose būsi po dvi savaites, — Sedrikas 
buvo tiek gailestingas, kad nusijuokė. 

Suskambo telefonas ant pirmininko stalo. Sedrikas pakėlė ra- 
gelį, paklausė kelias akimirkas ir pratarė: 

— Gerai, Džeikobai, kad paskambinai. Man reikėjo su tavimi 
pasikalbėti apie Bolivijos kasyklos projektą; žinau, kad esi svarbiau- 
sias finansininkas... 

Sebastijonas išėjo iš kabineto, tyliai uždarydamas duris. 

— Etiketas — raktas į japonų sielą, — pasakė profesorius Mar- 
šas, nužvelgęs mąslius keliais aukštais eilėmis susėdusiųjų veidus. — 
Etiketas — ne menkiau svarbu nei išmokta kalba. 

Sebastijonas greitai išsiaiškino, kad pradedančiųjų, pramoku- 
siųjų ir pažengusiųjų pamokos vyksta skirtingu metu, vadinasi, jis 
galėjo lankyti po penkiolika pamokų kas savaitę. Tai reiškė, kad pri- 
dėjus valandas, skirtas nesuskaičiuojamai daugybei knygų perskai- 
tyti, tuzinui įrašų išklausyti, jam vargiai liko minutėlė pavalgyti ar 
pamiegoti. 

Profesorius Maršas savo paskaitose įprato matyti pirmoje eilėje 
sėdintį vis tą patį jaunuolį, įnirtingai viską užsirašinėjantį. 

— Pradėkime nuo nusilenkimo, — kalbėjo profesorius. — Svar- 
bu suprasti, kad nusilenkimas japonams reiškia daug daugiau nei 
rankų paspaudimas britams. Rankos spaudžiamos kone vienodai — 
galima paspausti tik stipriai arba silpnai, be to, rankos paspaudimas 
neatskleidžia spaudžiančiųjų socialinio statuso. Tačiau japonams 
žinomas sudėtingas nusilenkimo kodas. Pradedant nuo aukščiausių 
sluoksnių, niekam nesilenkia tik imperatorius. Jei susitinka vieno- 
do statuso žmonės, nusilenkia abu, — profesorius nežymiai nulen- 
kė galvą. — Bet jeigu, pavyzdžiui, kompanijos vadovas susitinka su 
direktoriumi, vadovas vos pastebimai linktelės, o direktorius turės 
nusilenkti štai taip, iki juosmens. Jei eilinis darbuotojas susitiks su 
vadovu, jis turės nusilenkti labai žemai, kad jų žvilgsniai nesusitiktų, 
ir vadovui bus leidžiama jo nė nepastebėti, imti ir praeiti pro šalį. 

— Taigi, — dėstė Sebastijonas, tą pačią popietę grįžęs į ban- 
ką, — jei aš būčiau japonas, o jūs — pirmininkas, turėčiau nusilenkti 
labai žemai, parodydamas, kad žinau savo vietą. 

— Tikėkimės, — pratarė Sedrikas. 

— O jūs, — tęsė Sebastijonas nepaisydamas pastabos, — vos 
linktelėtumėte arba tiesiog praeitumėte pro šalį. Taigi, kai jūsų šaly- 
je pirmą kartą susitiksite su ponu Morita, turėsite jam pirmam leisti 

nusilenkti, paskui nusilenksite jūs ir tik tada apsikeisite kortelėmis. 
Jei tikrai norėsite palikti jam gerą įspūdį, vienoje kortelės pusėje 
turės būti užrašas anglų kalba, kitoje — japonų. Kai ponas Morita 
jus supažindins su generaliniu direktorium, šis nusilenks žemai, o 
jums ir vėl reikės tik linktelėti. Kai jis jus supažindins su trečiuoju 
savo komandos žmogumi, šis nusilenks dar žemiau, o jūs ir vėl tik 
linktelėsite. 

— Vadinasi, aš linkčiosiu be paliovos. Ar kam nors turėsiu že- 
mai nusilenkti? 

— Tik imperatoriui, bet nemanau, kad šiuo metu jis ieško trum- 
palaikės paskolos. Ponas Morita pamatys, kad jūsų akyse jis yra vir- 
šesnis už savo kolegas; taip pat ir jo kolegos įvertins jų viršininkui 
rodomą jūsų pagarbą, o tai irgi labai svarbu. 

— Manau, šią filosofiją nedelsiant reikėtų įdiegti ir „Farthing's“ 
banke, — pasakė Sedrikas. 

— Dar ir pietaujant reikia laikytis painaus etiketo, — tęsė Se- 
bastijonas. — Restorane pirmas turėtų užsisakyti ponas Morita; jis 
pirmas turėtų būti aptarnautas, bet jis negalės pradėti valgyti, kol 
nepradėsite jūs. Jo kolegos negalės pradėti valgyti, kol jis nepradės, 
bet baigti valgyti jie turėtų dar prieš jam baigiant. 

— Įsivaizduok, jei reikėtų pietauti su šešiolika žmonių ir būtum 
jauniausias svečias... 

— Sutriktų skrandžio veikla, — atsakė Sebastijonas. — Tačiau 
baigęs valgyti ponas Morita negalės pakilti nuo stalo, kol nepakilsite 
jūs ir nepaprašysite jo eiti drauge. 

— O kaip elgtis su moterimis? 

— Ši tema — minų laukas, — kalbėjo Sebastijonas. — Japonai 
negali suprasti, kodėl moteriai įėjus į kambarį anglas atsistoja, kodėl 
leidžia jas aptarnauti pirmas ir nepakelia peilio ir šakutės, kol valgy- 
ti nepradeda žmona. 

— Nori pasakyti, kad būtų geriau palikti Berilę Hadersfilde? 

— Atsižvelgiant į aplinkybes, taip pasielgti būtų išmintinga. 

— Ojei ir tu su mumis pietausi, Sebai? 

— Aš turėsiu užsisakyti paskutinis, mane aptarnaus paskutinį, 
paskutinis pradėsiu valgyti ir paskutinis pakilsiu nuo stalo. 

— Dar vienas pirmas kartas, — pratarė Sedrikas. — Beje, kada 
viso to išmokai? 

— Šįryt, — atsakė Sebastijonas. 


Sebastijonas būtų metęs pradedančiųjų pamokas baigiantis 
pirmai savaitei, jei nebūtų taip blaškesis. Jis stengėsi susikaupti 
ir klausyti profesoriaus Maršo, tačiau gerokai per dažnai žvilgčiojo 
jos pusėn. Nors ji buvo daug vyresnė už Sebastijoną — trisdešim- 
ties, 0 gal net trisdešimt penkerių, — atrodė labai patraukli, o ban- 
ke dirbantys vaikinai tikino, kad Sičio moterims dažnai patinka 
jaunesni. 

Sebastijonas vėl atsigręžė ir pažvelgė jos pusėn, bet ji įdėmiai 
klausė kiekvieno profesoriaus žodžio. O gal tik dedasi sunkiai pasie- 
kiama? Jis žinojo tik vieną būdą išsiaiškinti. 

Kai paskaita pagaliau baigėsi, Sebastijonas įkandin jos nuėjo 
į koridorių ir pamatė, kad iš užpakalio ji lygiai tokia pat patraukli. 
Pieštuko formos sijonas neslėpė grakščių kojų, paskui kurias jis 
mielai nusekė į studentų barą. Jo pasitikėjimas dar labiau išaugo, 
kai ji priėjo tiesiai prie baro, o barmenas nedelsdamas ištiesė ranką į 
butelį baltojo vyno. Sebastijonas prisėdo ant kėdės greta. 

— Manyčiau, panelė norėtų taurės šardonė, o aš išgersiu alaus. 

Ji nusišypsojo. 

— Tuojau, — atsakė barmenas. 

— Aš vardu Sebas. 

— Aš — Eimė, — atsakė ji. 

Sebą nustebino amerikietiškas akcentas. Nejau jam pavyks iš- 
siaiškinti, ar amerikietės merginos išties taip lengvai pasiekiamos, 
kaip tvirtina vyrukai iš banko? 

— Ką veikiate, kai nesimokote japonų kalbos? — paklausė Se- 
bastijonas, kai barmenas atnešė jiems du stiklus. 

— Keturi šilingai. 

Sebastijonas padavė jam du puskronius ir pasakė: 

— Grąžą pasilikite. 

— Ką tik išėjau iš darbo; dirbau stiuardese, — atsakė ji. 

Ar gali būti geriau, svarstė Sebastijonas. 

— Kodėl išėjote? 

— Jie visada ieško jaunesnių. 

— Bet jums — ne daugiau nei dvidešimt penkeri. 

— Gerai būtų, — pratarė Eimė ir atsigėrė vyno. — O ką jūs vei- 
kiate? 

— Aš — banko konsultantas. 

— Gražiai skamba. 

— Kaip skamba, taip ir yra, — atsakė Sebastijonas. — Šiandien 
baigiau derėtis su Džeikobu Rotšildu; perkame alavo kasyklą Boli- 
vijoje. 

— Ohoo, mano pasaulėlis, palyginti su jūsiškiu, visai pilkas. Ko- 
dėl mokotės japonų? 

— Ką tik buvo paaukštintas Tolimųjų Rytų skyriaus vadovas, o 
aš esu vienas iš kandidatų į jo vietą. 

— Ar jūs ne per jaunas tokiam atsakingam postui? 

— Bankininkystė — jaunų žaidimas, — jai baigus vyną, atsakė 
Sebastijonas. — Gal galėčiau pavaišinti dar viena taure? 

— Ne, dėkoju. Daug ką turėsiu pakartoti, todėl verčiau važiuo- 
siu namo, kad rytoj profesorius manęs nepričiuptų. 

— Kodėl man nenuvažiavus kartu su jumis? Galėtume abu pa- 
kartoti. 

— Skamba viliojamai, — atsakė ji, — bet kad lyja, mums pri- 
reiks taksi. 

— Aš viskuo pasirūpinsiu, — atsakė Sebas, šiltai jai nusišypso- 
damas. 

Jis kone bėgte išbėgo iš baro — tiesiai į pliaupiantį lietų. Taksi 
rado ne iškart, o kai galiausiai susistabdė, jam teliko viltis, kad Eimė 
gyvena nelabai toli, nes turėjo tik smulkių. Sebas pamatė ją stovin- 
čią už stiklinių durų ir pamojo. 

— Kur, viršininke? 

— Negaliu pasakyti, nežinau, kur panelė gyvena, — atsakė Se- 
bastijonas, mirktelėdamas taksi vairuotojui. 

Atsigręžes jis pamatė link automobilio bėgančią Eimę ir greitai 
atidarė dureles, kad ji nepermirktų. Ji smuko vidun, o Sebastijonas 
ketino sėstis šalia, bet už nugaros išgirdo balsą: 

— Ačiū, Kliftonai. Labai miela, kad tokiu bjauriu oru radote 
mano žmonai taksi. Iki rytojaus, — uždarydamas taksi dureles pri- 
dūrė profesorius. 


15 


— Labas rytas, pone Morita. Man labai malonu jus matyti, — 
pasisveikino Sedrikas, smagiai linktelėdamas. 

— Ir man malonu jus matyti, pone Hardkastlai, — surizikavo 
jis taip pat sveikindamasis. — Gal galiu jus supažindinti su mūsų 
generaliniu direktoriumi ponu Uejama? 

Jis pasitraukė į šalį, ir ponas Uejama pagarbiai nusilenkė. Sedri- 
kas vėl linktelėjo. 

— Ir su asmeniniu savo sekretoriumi ponu Ono. 

Šis nusilenkė dar žemiau, bet Sedrikas ir vėl tik nežymiai link- 
telėjo. 

— Prašau sėstis, pone Morita, — pratarė Sedrikas ir palaukė, 
kol svečiai susės, o tik paskui sėdo už savo stalo. — Tikiuosi, skrydis 
buvo sklandus? 

— Taip, dėkoju. Tarp Honkongo ir Londono man pavyko kelias 
valandas numigti; labai malonu, kad mūsų pasitikti į oro uostą at- 
siuntėte automobilį ir savo asmeninį asistentą. 

— Miela pasitarnauti. Ar viešbutyje jums patogu? 

— Dėkoju, viešbutis tikrai tenkina, labai patogu, kad būsime 
netoli Sičio. 

— Džiugu girdėti. Na, gal imsimės reikalų? 

— Ne ne ne! — pašoko Sebastijonas. — Joks japonų džentel- 
menas nepradės aptarinėti reikalų, kol jam nebus pasiūlyta arbatos. 
Tokijuje arbatos ceremonijai vadovautų geiša; tokia ceremonija gali 
užtrukti trisdešimt minučių ar ilgiau, priklauso nuo turimo statuso. 
Aišku, jis gali atsisakyti pasiūlymo, bet vis tiek tokio jūsų pasiūlymo 
tikėsis. 

— Pamiršau, — pratarė Sedrikas. — Kvaila klaida, tą dieną jos 
nepadarysiu. Ačiu Dievui, būsi šalia ir mane gelbėsi, jei taip nutiks. 

— Negalėsiu, — atsakė Sebastijonas. — Sėdėsiu gale kabineto 
su ponu Ono. Užsirašinėsime jūsų pokalbį, ir nė vienam iš mūsų ne- 
šaus į galvą pertraukti šeimininkų. 

— Tai kada man bus leista su juo kalbėti apie reikalus? 

— Nebus galima kalbėtis tol, kol ponas Morita pirmą kartą ne- 
sriūbtelės iš antro arbatos puodelio. 

— Ar galėsiu užsiminti apie žmoną ir šeimą, dar nepradėjęs 
rimto pokalbio? 

— Ne, jei jis pirmas apie tai neužsimins. Jis jau vienuolika metų 
vedęs Jošiko, kartais žmona lydi jį į užsienį. 

— Ar jie turi vaikų? 

— Jis turi tris nedidelius vaikus: du sūnus — šešerių Hideo, 
ketverių Masao, — ir vos dvejų dukrą Naoko. 

— Ar man leidžiama jam sakyti, kad mano sūnus — advokatas, 
kad jis neseniai tapo karališkuoju advokatu? 

— Tik tada, jei jis pirmas užsimins apie savo vaikus, bet šitai 
menkai tikėtina. 

— Suprantu, — pratarė Sedrikas. — Ar bent jau manau, kad su- 
prantu. Manai, ir kitų bankų pirmininkai taip vargs? 

— Jei to kontrakto nori taip, kaip norite jūs, verčiau pasistengtų. 

— Labai tau dėkingas, Sebai. Na, kaip tau sekasi mokytis japo- 
niškai? 

— Sekėsi gerai, kol baisiai neapsikvailinau — mėginau prisivi- 
lioti profesoriaus žmoną. 

Sedrikas niekaip negalėjo liautis juoktis, o Sebastijonas kuo 
smulkiausiai jam išdėstė, kas nutiko tą vakarą. 

— Sakai, permirkai? 

— Iki siūlelio. Nesuprantu, ką ne taip darau elgdamasis su mo- 
terimis — nemanau, kad galėčiau patraukti moteris taip, kaip jas 
traukia kiti banke dirbantys vyrukai. 

— Papasakosiu tau apie kitus vyrukus, — atsakė Sedrikas. — 
Vos išgėrę porą pintų, jie ims įtikinėti, jog turi Džeimso Bondo pa- 
tirtį. Patikėk, daugelis jų tik taip šneka. 

— Ar būdamas mano amžiaus irgi buvote susidūręs su tokia 
bėda? 

— Aišku, kad ne, — atsakė Sedrikas. — Bet su Berile susipaži- 
nau būdamas šešerių ir nuo tada nesidairiau į kitas moteris. 

— Šešerių? — pakartojo Sebastijonas. — Baisiau nei mano mo- 
tina. Mano tėtį ji įsimylėjo dešimties, ir nuo tada tasai vargšelis ne- 
beturėjo jokių šansų. 

— Kaip ir aš, — prisipažino Sedrikas. — Matai, Hadersfildo pra- 
dinėje ji buvo atsakinga už pieno paskirstymą; jei norėdavau gauti 
papildomą trečdalį pintos... valdinga padūkėlė. Kai pagalvoji, tokia 
ir liko. Bet niekada jokios kitos ir nenorėjau. 

— Ir niekada nežiurėjote į kitas moteris? 

— Taip, žiūrėjau, bet tik tiek. Jei radai aukso, kam ieškoti vario? 
Sebastijonas nusišypsojo. 

— O kaip aš suprasiu, kad radau aukso? 

— Suprasi, vaike. Patikėk, suprasi. 


Paskutines dvi savaites, iki pono Moritos lėktuvui nusileidžiant 
Londono oro uoste, Sebastijonas lankė visas profesoriaus Maršo 
paskaitas jau nebesidairydamas į jo žmoną. Vakarais jis grįždavo į 
dėdės Džailzo namus Smito aikštėje ir lengvai pavakarieniavęs, vie- 
toje šakutės ir peilio laikydamas pagaliukus, eidavo į savo kambarį, 
skaitydavo, klausydavo įrašų ir vis lankstydavosi priešais žmogaus 
ūgio veidrodį. 

Vakarą prieš pakylant uždangai jis jautėsi pasirengęs. Na, pu- 
siau pasirengęs. 


Džailzas jau buvo bepriprantąs prie kasrytinių Sebastijono 
lankstymųsi vos atėjus pusryčiauti. 

— O jūs man turite atsakyti linktelėjimu, kitaip negalėsiu sės- 
tis, — kalbėjo Sebastijonas. 

— Man visa tai pradeda patikti, — pasakė Džailzas, kai pusry- 
čiauti atėjo ir Gvinetė. — Labas rytas, mieloji, — pasisveikino, ir abu 
vyrukai atsistojo. 

— Prie mūsų durų stovi labai šaunus „Daimler“, — pasakė Gvi- 
netė, sėsdamasi priešais Džailzą. 

— Taip, jis mane nuveš į Londono oro uostą paimti pono Mo- 
ritos. 

— Aaa, tikrai, šiandien toji didi diena. 

— Neabejotinai, — sutiko Sebastijonas. 

Jis baigė gerti apelsinų sultis, pašoko, išbėgo į koridorių ir dar 
kartą pažvelgė į veidrodį. 

— Marškiniai man patinka, — pratarė Gvinetė, tepdama skre- 
butį sviestu, — bet kaklaraištis kiek per... ssnamadis. Manau, labiau 
tiktų mėlyno šilko, kurį ryšėjai per mūsų vestuves. 

— Jūs teisi, — sutiko Sebastijonas, nedelsdamas užlėkė laiptais 
ir dingo miegamajame. 

— Sėkmės, — palinkėjo Džailzas, kai Sebas lankstydamasis lei- 
dosi laiptais. 

— Dėkoju, — per petį šūktelėjo Sebastijonas eidamas iš namų. 

Pono Hardkastlo vairuotojas stovėjo prie galinių daimlerio du- 
relių. 

— Manau, sėsiu šalia jūsų, į priekį, Tomai, nes grįždamas irgi 
ten sėdėsiu. 

— Kaip patogiau, — atsakė Tomas sėsdamas prie vairo. 

— Sakykite, — kreipėsi Sebastijonas, kai automobilis pasuko 
dešinėn iš Smito aikštės ir pasileido Krantinės gatve, — kai buvote 
jaunas... 

— Atvėsk, vaikine. Man tik trisdešimt ketveri. 

— Atsiprašau. Pamėginsiu dar kartą. Kai buvote nevedęs, kiek 
moterų pažinote prieš... prieš vesdamas? 

— Kiek dulkinau? — paklausė Tomas. 

Sebastijonas skaisčiai nuraudo, bet pralemeno: 

— Taip. 

— Keblumai su paukštytėmis, ką? 

— Trumpai tariant... taip. 

— Na, vaikine, neketinu atsakinėti į tokius klausimus, nes būsiu 
neabejotinai apkaltintas, — Sebastijonas nusijuokė. — Bet ne tiek 
daug, kiek būčiau norėjęs, ir ne tiek, kiek bičiuliams gyriausi turėjęs. 

Sebastijonas vėl nusijuokė. 

— O koks tasai vedybinis gyvenimas? 

— Su įkalnėmis ir nuokalnėmis, kaip Tauerio tiltas. Kodėl apie 
tai prabilai, Sebai? — paklausė Tomas, jiems važiuojant per Erls 
Korto rajoną. — Kažkuo susižavėjai, ką? 

— Gerai būtų. Ne, tik bėda, kad aš visiškai nemoku bendrauti 
su moterimis. Rodos, vos sutikęs man patinkančią merginą iškart 
viską sugadinu. Man kažkaip taip nutinka, kad imu siųsti netinka- 
mus signalus. 

— Nėra patogu, kai turi viską, ko reikia, tiesa? 

— Ką norite pasakyti? 

— Esi išpuikęs gražus vyrukas, išsilavinęs, taisyklingai kalban- 
tis, iš geros šeimos, ko dar nori? 

— Bet aš neturiu nė skatiko. 

— Gal ir taip. Tačiau esi perspektyvus, o merginoms perspek- 
tyvūs patinka. Jos visada mano, kad tokius gali pasižaboti, jais pa- 
sinaudoti. Patikėk, su merginomis tau nekils jokių bėdų. O kai nu- 
spręsi žengti pirmyn, niekada nesigręžiok. 

— Tomai, jūs švaistote savo talentą. Turėjote būti filosofas. 

— Nepataikei, vyruti. Man niekas nepasiūlė vietos Kembridže. 
Nors, žinai, jei turėčiau nors menką galimybę, keisčiausi su tavimi 
vietomis. 

Sebastijonui niekada nebuvo šovusi tokia mintis. 

— Na, aš nesiskundžiu. Turiu gerą darbą, ponas Hardkastlas — 
tikras auksas, ir Linda šauni. Bet jei iš pradžių būčiau turėjęs tokias 
galimybes, kokias turi tu, dabar tikrai nebūčiau vairuotojas. 

— O kas būtumėt? 

— Dabar jau turėčiau automobilių parką, o tu į mane kreiptu- 
meisi „pone“. 

Sebastijonas staiga pasijuto kaltas. Jis niekada nebuvo susi- 
mąstęs apie kitų žmonių gyvenimą ir koks privilegijuotas jis jiems 
atrodo. Likusią kelio atkarpą Sebastijonas pratylėjo, skausmingai 
suvokęs, kad gimimas — pirmasis gyvenimo skirtas loterijos bilietas. 

Įsukęs į Didįjį Vakarų kelią Tomas nutraukė tylą. 

— Ar tiesa, kad važiuojame paimti trijų siauraakių? 

— Liaukitės, Tomai. Važiuojame paimti trijų džentelmenų ja- 
ponų. 

— Nesuprask manęs klaidingai, nieko pikta nelaikau prieš tuos 
geltonus šunsnukius. Visiškai aišku — jie stojo į karą todėl, kad 
jiems buvo liepta. 

— Jūs dar ir istorikas, — pratarė Sebastijonas, kai automobilis 
sustojo prie oro uosto terminalo. — Tomai, kai vėl mane pamatysit, 
pasistenkit, kad galinės durelės būtų atdaros, o automobilio vari- 
klis įjungtas, nes šie trys džentelmenai ponui Hardkastlui yra labai 
svarbus. 

— Lauksiu čia pasirengęs, — atsakė Tomas. — Net treniravausi, 
kaip nusilenkti, girdi? 

— Na, jūs turėtumėte nusilenkti labai žemai, — šyptelėjęs atsa- 
kė Sebastijonas. 


Nors atvykimo salėje šviečianti lenta skelbė, kad lėktuvas at- 
skris laiku, Sebastijonas atvyko valanda anksčiau. Nedidelėje sau- 
sakimšoje kavinėje jis nusipirko drungnos kavos, paėmė Daily 
Mail numerį ir perskaitė apie Amerikiečių į kosmosą išsiųstas dvi 
beždžiones, kurios ką tik saugiai grįžo į žeme. Jis du kartus nuėjo 
į tualetą, tris kartus prieš veidrodį pasitikrino, ar gerai užrištas ka- 
klaraištis — Gvinetė buvo teisi — ir nesuskaičiuojamą daugybe kar- 
tų žingsniais išmatavo salę, japoniškai repetuodamas „Labas rytas, 
pone Morita, sveiki atvykę į Angliją“ ir žemai lankstydamasis. 

— Japonijos oro linijų lėktuvas iš Tokijo, skrydžio numeris 
1027, ką tik nusileido, — per garsiakalbį pranešė oficialus balsas. 

Sebastijonas nedelsdamas pasirinko vietą prie atvykusiųjų var- 
tų, kad kuo geriau matytų iš muitinės išeinančius keleivius. Tik ne- 

pagalvojo, kad 1027-uoju reisu atskris daug japonų verslininkų, o jis 
nė nenutuokė, kaip atrodo ponas Morita ar jo kolegos. 

Kai tik pro vartus žengdavo kokia nors trijulė, Sebastijonas iš- 
kart puldavo pirmyn, žemai nusilenkdavo ir pasisakydavo, kas esąs. 
Tą patį kartodamas ketvirtą kartą jis buvo taip susijaudinęs, jog visą 
kalbelę išrėžė angliškai: 

— Labas rytas, pone Morita, sveiki atvykę į Angliją, — pasakė ir 
žemai nusilenkė. — Esu asmeninis pono Hardkastlo padėjėjas; jūsų 
jau laukia automobilis nuvežti į „Savoją“. 

— Dėkoju, — atsakė ponas Morita, iškart parodydamas, kad 
angliškai kalba daug geriau, nei Sebastijonas japoniškai. — Ponas 
Hardkastlas labai malonus, kad taip rūpinasi. 

Kadangi ponas Morita nė negalvojo supažindinti Sebastijono 
su dviem savo kolegomis, jie visi skubiai išėjo iš terminalo. Sebasti- 
jonui palengvėjo, kai pamatė prie atidarytų automobilio galinių du- 
relių stovintį Tomą. 

— Labas rytas, pone, — pasisveikino Tomas žemai nusilenkda- 
mas, bet ponas Morita ir jo kolegos sulipo į automobilį į jį nė nedirs- 
telėję. 

Sebastijonas šoko į priekinę sėdynę, ir automobilis, įsiliejęs į 
vos judančių mašinų srautą, pajudėjo Londono link. Kelionės į „Sa- 
voją“ metu Sebastijonas tylėjo, o ponas Morita tyliai šnekučiavosi 
su kolegomis gimtąja kalba. Po keturiasdešimties minučių daimleris 
sustojo prie viešbučio. Prie automobilio atskubėjo trys šveicoriai ir 
ėmė traukti iš bagažinės lagaminus. 

Ponui Moritai pastačius koją ant šaligatvio, Sebastijonas žemai 
nusilenkė. 

— Grįšiu pusę dvyliktos, pone, — pasakė jis angliškai, — kad 
dvyliktą valandą spėtumėte susitikti su ponu Hardkastlu. 

Ponas Morita vargais negalais linktelėjo, o viešbučio valdytojas 
žengė arčiau ir pratarė: 

— Sveiki sugrįžę į „Savoją“, Morita san. 

Valdytojas žemai nusilenkė. 

Sebastijonas nelipo į automobilį, kol ponas Morita nedingo už 
sukamųjų viešbučio durų. 

— Mums reikia kuo greičiau grįžti į biurą. 

— Bet man įsakyta niekur nesitraukti, — nė nekrustelėjęs atsa- 
kė Tomas, — jei kartais ponui Moritai prireiktų automobilio. 

— Man nė velnio nerūpi, kas jums buvo įsakyta, — atsakė Sebas- 
tijonas. — Mes važiuojam į biurą, važiuojam dabar pat, todėl pirmyn. 

— Tegu viskas ir krenta ant tavo galvos, — atsakė Tomas, o pas- 
kui šovė į priešingą kelio pusę ir išvažiavo į krantinę. 

Po dvidešimt dviejų minučių jie sustojo prie „Farthing's“ banko. 

— Apgrežkite automobilį ir neišjunkite variklio, — paliepė Se- 
bastijonas. — Grįšiu kaip įmanydamas greičiau. 

Jis iššoko iš automobilio, įbėgo į pastatą, nulėkė prie artimiau- 
sio lifto, užsikėlęs į penktą aukštą pasileido koridoriumi ir nepasi- 
beldęs įžygiavo į pirmininko kabinetą. Adrianas Slounas atsisuko ir 
nė nesistengė slėpti nepasitenkinimo dėl taip netikėtai nutraukto jo 
pokalbio su pirmininku. 

— Maniau, daviau nurodymus likti Savojoje, — pasakė Sedrikas. 

— Šis tas nutiko, pirmininke, turiu tik kelias minutes jus infor- 
muoti. 

Slounas atrodė dar labiau nepatenkintas, kai Hardkastlas jo 
paprašė išeiti iš kabineto ir grįžti po kelių minučių. 

— Kas negerai? — paklausė jis Sebastijono, užsidarius durims. 

— Šiandien trečią valandą ponas Morita lankysis Vestminsterio 
banke, o rytoj rytą, dešimtą, eis į „Barclays“. Jis ir jo patarėjai įsitiki- 
nę, kad „Farthing's“ bankas suteikęs nedaug paskolų kompanijoms, 
vadinasi, turėsite juos įtikinti, kad galite imtis tokio rimto sandorio. 
Beje, apie jus jie žino viską, įskaitant ir faktą, kad būdamas penkio- 
likos metėte mokyklą. 

— Vadinasi, jis moka skaityti angliškai, — pratarė Sedrikas. — 
Bet iš kur sužinojai visą kitą informaciją? Negaliu patikėti, kad jie 
patys viską išklojo. 

— Neišklojo. Antra vertus, jie nenutuokė, kad moku japoniškai. 

— Tegu taip ir lieka, — pasakė Sedrikas. — Vėliau pravers. Bet 
dabar geriau grįžk į „Savoją“, tuojau pat. 

— Ir dar vienas dalykas, — pridūrė Sebastijonas eidamas durų 
link. — Ponas Morita „Savojoje“ apsistoja ne pirmą kartą. Tiesą 
sakant, viešbučio valdytojas su juo pasisveikino taip, tarsi jis būtų 
nuolatinis svečias. Ir dar prisiminiau, kad jie viliasi gauti tris bilietus 
į spektaklį „Mano puikioji ledi“, bet jiems pasakė, jog bilietai išpar- 
duoti. 

Pirmininkas pakėlė telefono ragelį ir pratarė: 

— Išsiaiškink, kuriame teatre vaidinama „Mano puikioji ledi“, 
ir sujunk mane su bilietų kasa. 

Sebastijonas išbėgo iš kabineto ir pasileido koridoriumi trokš- 
damas, kad liftas būtų penktame aukšte. Taip nenutiko, ir jam at- 
rodė, kad liftas kyla visą amžinybę. Galiausiai liftas pasirodė, bet 
leisdamasis stabčiojo kiekviename aukšte. Sebastijonas išlėkė iš 
pastato, įšoko į automobilį, pažvelgė į laikrodį ir pasakė: 

— Kelionei iki „Savojos“ turime dvidešimt šešias minutes. 

Sebastijonas neprisiminė, ar kada nors buvo matęs taip lėtai 
gatvėmis slenkančius automobilius. Atrodė, vos prisiartinus prie 
šviesoforo, užsidegdavo raudona šviesa. Ir kodėl tokiu metu, rytą, 
visos perėjos užtvindytos pėsčiųjų? 

Į „Savojos“ viešbučio aikštelę Tomas įsuko dvidešimt septynios 
minutės po vienuoliktos, bet pamatė, kad prie pat viešbučio sustoję 
limuzinai, išlaipinantys keleivius. Sebastijonas negalėjo laukti; au- 
syse jam skambėjo profesoriaus Maršo žodžiai: Japonai niekada 
nevėluoja į susitikimus ir įsižeidžia, jei kas nors kur nors nespėja 
laiku. Sebas iššoko iš mašinos ir bėgte pasileido gatve viešbučio link. 

Kodėl nepasinaudojau viešbučio telefonu, nesiliovė savęs klau- 
sinėti, bėgdamas prie centrinio įėjimo. Tačiau dabar jaudintis jau 
buvo per vėlu. Jis pralėkė pro durininką, sukamąsias duris stum- 
telėdamas taip, kad tuo metu pro duris ėjusi ponia gatvėje atsidūrė 
gerokai greičiau, nei jai norėjosi. 

Sebastijonas pažvelgė į laikrodį vestibiulyje: 11.29. Jis mikliai 
nuėjo prie liftų, pažvelgęs į veidrodį pasitvarkė kaklaraištį ir giliai 
įkvėpė. Laikrodis išmušė du kartus, lifto durys prasivėrė ir iš jo iš- 
ėjo ponas Morita su dviem kolegomis. Jis pamalonino Sebastijoną 
šypsenėle, nors, kita vertus, Morita manė, kad šis jaunuolis čia pra- 
stovėjo valandą. 


16 


Sebastijonas atidarė duris ir įleido poną Moritą bei du jo kole- 
gas į pirmininko kabinetą. 

Eidamas su jais pasisveikinti, Sedrikas pirmą kartą gyvenime 
pasijuto esąs aukštas. Jis jau rengėsi nusilenkti, bet ponas Morita 
jam ištiesė ranką. 

— Malonu susipažinti, — pratarė Sedrikas, spausdamas ranką 
ir vėl rengdamasis nusilenkti. Tačiau Morita pasisuko ir pasakė: 

— Norėčiau jus supažindinti su savo direktoriumi ponu Uejama. 

Šis žengė žingsnį į priekį ir taip pat paspaudė Sedrikui ranką. 
Pirmininkas būtų paspaudęs ranką ir ponui Ono, jei pastarasis ne- 
būtų laikęs didelės dėžės. 

— Prašau sėstis, — pasiūlė Sedrikas, mėgindamas prisiminti 
sumanytą scenarijų. 

— Dėkoju, — atsakė ponas Morita. — Bet pirmiausia, laikyda- 
miesi garbingos japonų tradicijos, norėtume įteikti naujam bičiuliui 
dovaną. 

Asmeninis sekretorius žengė žingsnį ir padavė ponui Moritai 
dėžę, o šis įteikė ją Sedrikui. 

— Jūs labai malonus, — pasakė Sedrikas kiek sutrikęs, nes visi 
trys svečiai tebestovėjo neabejotinai laukdami, kol jis apžiūrės do- 
vaną. 

Sedrikas užtruko, kol atrišo mėlyną juostą, kruopščiai surištą 
į kaspiną, kol nuvyniojo auksinį popierių svarstydamas, ką galėtų 
Moritai padovanoti pats. Nejau reikėtų paaukoti Henrį Murą*? Jis 
dirstelėjo į Sebastijoną viltingu žvilgsniu, bet menkai ko tikėdama- 
sis, tačiau ir Sebas atrodė taip pat sutrikęs. Turbūt apie tradicinį 
pasikeitimą dovanomis buvo kalbama vienoje iš tų kelių paskaitų, 
kurias jis praleido. 

Sedrikas atidengė dėžę ir aiktelėjo, atsargiai iškeldamas dailią 
grakščią turkio ir juodos spalvos vazą. Gale kabineto stovintis Se- 
bastijonas žengė artėliau, bet nieko nepasakė. 

— Nuostabu, — pratarė Sedrikas. 

Jis nuėmė nuo stalo vazą su gėlėmis ir jos vietoje pastatė išskir- 
tinio grožio ovalią dovaną. 

— Pone Morita, kai ateityje lankysitės mano kabinete, visada 
ant mano stalo matysite savo vazą. 

— Man didelė garbė, — atsakė Morita, pirmą kartą nusilenk- 
damas. 

Sebastijonas žengė dar arčiau, kol galiausiai atsidūrė vos per 
pėdą nuo pono Moritos. Jis atsigręžė į pirmininką. 

— Pone, gal galėčiau gauti jūsų leidimą kreiptis į garbų mūsų 
svečią? 

— Žinoma, — atsakė Sedrikas vildamasis, jog bus išgelbėtas. 

— Gal galėčiau tikėtis sužinoti vazos autoriaus pavardę, Morita 
san? 


* Henry Moore (1898—1986) — anglų menininkas, skulptorius. 

Ponas Morita nusišypsojo. 

— Šoji Hamada, — atsakė. 

— Didelė garbė gauti dovaną, sukurtą vienos iš dar gyvų jūsų 
tautos nacionalinių vertybių. Jei mūsų pirmininkas būtų žinojęs, 
būtų jums parengęs panašią dovaną, sukurtą vieno iš geriausių an- 
glų menininkų, kuris parašė knygą apie pono Hamados kūrybą. 

Begalinės pokalbių su Džesika valandos galiausiai pasiteisino. 

— Kalbate apie poną Bernardą Ličą, — atsakė Morita. — Man 
pasisekė — savo kolekcijoje turiu tris jo kūrinius. 

— O mūsų dovana, kurią jums išrinko pirmininkas, nors ir ne 
tokia vertinga, bet taip pat dovanojama iš širdies ir bičiuliškai. 

Sedrikas nusišypsojo. Jis nekantravo sužinoti, kokia toji jo iš- 
rinkta dovana. 

— Pirmininkas jums dovanoja tris bilietus į šio vakaro spektaklį 
„Mano puikioji ledi“ Karališkajame teatre, Druri gatvėje. Jums lei- 
dus, septintą valandą aš jūsų lauksiu prie viešbučio, kad palydėčiau 
į teatrą; spektaklio pradžia — septintą trisdešimt. 

— Malonesnės dovanos nė būti negali, — atsakė ponas Morita. 
Atsisukdamas į Sedriką jis pridūrė: 

— Jūsų dėmesys ir dosnumas mane trikdo. 

Sedrikas nusilenkė suprasdamas, jog dabar ne metas aiškinti 
Sebastijonui, kad jis jau skambino į teatrą ir išgirdo, jog, visi bilietai 
artimiausioms dviem savaitėms parduoti. Apatiškas balsas informa- 
vo: „Visada galima stoti į eilę ir laukti, kol kas nors ateis „grąžinti 
bilietų.“ Būtent taip Sebastijonas ir padarys, ir galės laukti visą li- 
kusią dieną. 

— Prašau sėstis, pone Morita, — pasiūlė Sedrikas mėgindamas 
atsigauti. — Gal norėtumėte arbatos? 

— Ne, dėkoju, bet puodelį kavos gal ir išgerčiau. 


wo ww 


Ceilono ir Malaizijos, kurias tą savaitę buvo išrinkęs Karvardino 

parduotuvėje, o dabar viskas nubraukta vienu sakiniu. Jis paspaudė 
telefono mygtuką melsdamas, kad sekretorė gertų kavą, o ne arbatą. 

— Panele Klaf, prašyčiau kavos. Tikiuosi, skrydis buvo malo- 
nus, — padėjęs ragelį pasiteiravo Sedrikas. 

— Deja, per daug sustojimų. Laukiu tos dienos, kada iš Tokijo į 
Londoną bus galima skristi tiesiogiai. 

— Puiki mintis, — pritarė Sedrikas. — Tikiuosi, viešbutis pa- 
togus? 

— Visada apsistoju „Savojoje“. Labai patogu, prie pat Sičio. 

— Taip, žinoma, — kalbėjo Sedrikas. Ir vėl jį užklupo nepasi- 
rengusį. 

Ponas Morita pasilenkė, pažvelgė į nuotrauką ant Sedriko stalo 
ir paklausė: 

— Jūsų žmona ir sūnus? 

— Taip, — atsakė Sedrikas neišmanydamas, ar turėtų vystyti 
šią temą. 

— Žmona — pieno tiekėja, sūnus — karališkasis advokatas. 

— Taip, — bejėgiškai sutiko Sedrikas. 

— Mano sūnūs, — kalbėjo Morita, traukdamas iš vidinės kiše- 
nės piniginę ir imdamas dvi nuotraukas, kurias paskui padėjo ant 
stalo Sedrikui, — Hideo ir Masao, lanko mokyklą Tokijuje. 

Sedrikas įdėmiai pažvelgė į nuotraukas ir suprato, kad atėjo 
metas mesti scenarijų. 

— O jūsų žmona? 

— Šįkart ponia Morita negalėjo vykti į Angliją, nes mūsų dukra 
Naoko susirgo vėjaraupiais. 

Į kabinetą įžengė panelė Klaf su padėklu — kava ir trapios teš- 
los sausainėliais. Sedrikas jau rengėsi gurkštelėti svarstydamas, apie 
ką dabar būtų galima pakalbėti, bet Morita suskubo pirmas: 

— Gal atėjo metas pakalbėti apie reikalus? 

— Taip, žinoma, — atsakė Sedrikas padėdamas puodelį. 

Jis atsivertė ant stalo gulintį segtuvą, prisimindamas svarbiau- 
sius klausimus, kuriuos buvo pasižymėjęs iš vakaro. 

— Pone Morita, jau iškart norėčiau pasakyti, kad paskolos — ne 
ta sritis, kurią vystydamas „Farthing's“ bankas pelnė reputaciją. Ta- 
čiau norėdami užmegzti ilgalaikius santykius su iškilia jūsų kompa- 
nija, jums leidus, tikiuosi, gausime progą parodyti, ką galime. — Mo- 
rita linktelėjo. — Turint galvoje, kad jums reikia dešimties milijonų 
svarų, kuriuos ketinate grąžinti per penkerius metus, išstudijavus 
naujausius duomenis apie jūsų kompanijos grynųjų įplaukas, įverti- 
nus dabartinį jenos kursą, tikėtina, kad reali procentinė dalis būtų... 

Pradėjęs gvildenti gerai suprantamus klausimus, Sedrikas pir- 
mą kartą atsipūtė. Po keturiasdešimties minučių jis jau buvo išdės- 
tes savo mintis ir atsakęs į visus pono Moritos klausimus. Sebastijo- 
no manymu, bosas nė negalėjo pasirodyti geriau. 

— Pone Hardkastlai, gal galėčiau jums pasiūlyti sudaryti sutar- 
tį? Dar gerokai prieš išvykdamas iš Tokijo neabejojau, kad esate tin- 
kamas žmogus šiam darbui. Po jūsų kalbos dar labiau tuo įsitikinau. 
Esu numatęs susitikti su dar dviem bankais, bet taip padariau tik 
norėdamas įtikinti savo akcininkus, kad tikrai svarstau alternatyvas. 
Ruūpinkis rinka, o jenos pačios savimi pasirūpins. 

Abu vyriškiai nusijuokė. 

— Jeigu nebūsite užimtas, — pratarė Sedrikas, — gal norėsite 
su manimi papietauti? Sityje neseniai atidarytas japonų restoranas; 
girdėjau puikių atsiliepimų, todėl pamaniau... 

— Manykite toliau, pone Hardkastlai, nes nukeliavau šešis 
tukstančius mylių ne tam, kad ieškočiau japonų restorano. Ne, aš 
jus nusivesiu į „Rulį“, pasimėgausime jautienos kepsniu ir Jorkšyro 
pudingu, kurį ir derėtų valgyti žmogui iš Hadersfildo. 

Abu vyriškiai vėl prapliupo juoktis. 

Kai po kelių minučių jie išėjo iš kabineto, Sedrikas kiek atsiliko 
ir sušnabždėjo Sebastijonui į ausį: 

— Gerai sumanei, bet į šio vakaro spektaklį „Mano puikioji 
ledi“ bilietų nebėra, todėl likusią dieną tau teks praleisti eilėje prie 
grąžinamų bilietų. Tikėkimės, kad nelis, nes ir vėl permirksi iki siūu- 
lo galo, — pridūrė jis, o paskui pasivijo koridoriumi žingsniuojantį 
poną Moritą. 

Kai Sedrikas ir jo svečiai įlipo į liftą, ketindami leistis į pirmą 
aukštą, Sebastijonas žemai nusilenkė. Jis dar kelias minutes pasi- 
sukiojo penktame aukšte ir lifto nekvietė, kol nebuvo įsitikinęs, kad 
draugija jau pusiaukelėje į restoraną. 

Išėjęs iš banko Sebastijonas susistabdė taksi. 

— Į Karališkąjį teatrą Druri gatvėje, — pasakė jis. 

Kai po dvidešimties minučių taksi sustojo prie teatro, Sebasti- 
jonas iškart pamatė ilgą laukiančiųjų, kol kas nors grąžins bilietus, 
eilę. Jis sumokėjo taksistui, įėjo į teatrą ir patraukė tiesiai prie kasos. 

— Nemanau, kad šiam vakarui atsirastų trys bilietai, — mal- 
daujamu balsu pratarė Sebastijonas. 

— Neapsirinkate nemanydamas, mielasis, — atsakė už langelio 
sėdinti moteris. — Jūs, aišku, galėtumėte stoti į eilę prie grąžinamų 
bilietų, bet, atvirai kalbant, tik nedaugeliui pasiseks nueiti į teatrą 
dar prieš Kalėdas. Kad į šį spektaklį būtų grąžinti bilietai, kažkam 
teks numirti. 

— Man nesvarbu, kiek tie bilietai kainuos. 

— Jie visi taip sako, mielasis. Eilėje laukiantys žmonės tvirti- 
na, jog švenčia dvidešimt pirmąjį gimtadienį, penkioliktas vestuvių 
metines... vienas laukiantysis taip beprotiškai troško bilietų, kad net 
man pasipiršo. 

Sebastijonas išėjo iš teatro ir atsistojo šaligatvyje. Jis dar kartą 
nužvelgė eilę, kuri, rodos, per tas kelias minutes dar labiau pailgėjo, 
stengdamasis sugalvoti, ką daryti toliau. Tada prisiminė tai, ką kartą 
buvo perskaitęs viename tėvo romane. Sebastijonas nusprendė pamė- 
ginti išsiaiškinti, ar ir jam pavyks taip, kaip pavyko Viljamui Varvikui. 

Jis nuliuoksėjo nuokalne į Strandą ir mikliai nardydamas tarp 
popietiniame sraute riedančių automobilių po kelių minučių grįžo į 
„Savoją“. Sebastijonas nuėjo tiesiai prie administratoriaus stalelio ir 
paklausė registratorės, kuo vardu vyriausiasis šveicorius. 

— Albertas Sautgeitas, — atsakė registratorė. 

Sebastijonas jai padėkojo ir nuėjo pas šveicorių, dėdamasis 
esąs svečias. 

— Gal yra Albertas? — paklausė jis šveicoriaus. 

— Manyčiau, jis išėjęs pietauti, pone, bet tuoj patikrinsiu, — vy- 
riškis dingo galiniame kambaryje. 

— Bertai, tavęs ieško vienas džentelmenas. 

Sebastijonui neteko ilgai laukti — tuoj pasirodė pagyvenęs vy- 
riškis, vilkintis ilgu mėlynu paltu aukso pynėmis puoštais rankoga- 
liais, blizgančiomis aukso sagomis ir dviem eilėmis karo laikų me- 
dalių, iš kurių vieną Sebastijonas pažino. Vyras nepatikliai nužvelgė 
Sebastijoną ir paklausė: 

— Kuo galiu padėti? 

— Susidūriau su keblumais, — kalbėjo Sebastijonas, vis dar 
svarstydamas, ar tikrai galima rizikuoti. — Mano dėdė seras Džail- 
zas Baringtonas kartą sakė, jog jei kada nors būsiu apsistojęs „Savo- 
joje“ ir man ko nors prireiks, turėčiau pasikalbėti su Albertu. 

— Kalbate apie džentelmeną, Tobruke pelniusį „Karo kryžių“? 

— Taip, — atsakė nustebintas Sebastijonas. 

— Tada nedaug kas išgyveno. Bjaurus reikalas. Kuo galiu padėti? 

— Serui Džailzui reikia trijų bilietų į spektaklį „Mano puikioji 
ledi“. 

— Kada? 

— Šiam vakarui. 

— Turbūt juokaujate. 

— Ir jam visai nesvarbu, kiek tai kainuos. 

— Palaukite. Pažiūrėsiu, ką galiu padaryti. 

Sebastijonas žiūrėjo, kaip Albertas išeina iš viešbučio, perkerta 
gatvę ir dingsta žingsniuodamas Karališkojo teatro link. Jis vaikšti- 
nėjo vestibiuliu kartkartėmis neramiai pažvelgdamas Strando pu- 
sėn, bet šveicorius vėl pasirodė tik po pusvalandžio; jis nešėsi voką. 
Šveicorius grįžo į viešbutį ir voką padavė Sebastijonui. 

— Trys vietos, F eilė, parteris, vidurys. 

— Fantastika. Kiek jums skolingas? 

— Nieko. 

— Nesuprantu, — pratarė Sebastijonas. 

— Bilietų kasos direktorius prašė perduoti serui Džailzui linkė- 
jimų; jo brolis seržantas Harisas buvo užmuštas Tobruke. 

Sebastijonas susigėdo. 


— Puikiai padirbėta, Sebai, išsisukai iš padėties. Šiandien tau 
liko vienintelė užduotis — užtikrinti, kad daimleris stovėtų prie „Sa- 
vojos“ tol, kol sužinosime, kad ponas Morita ir jo kolegos ramiai 
miega. 

— Bet nuo viešbučio iki teatro — vos pora šimtų metrų. 

— Pliaupiant lietui šis kelias gali pasirodyti ilgas; po trumpo pa- 
bendravimo su profesoriaus Maršo žmona turėtum būti pasimokęs. 
Be to, jei nesistengsime mes, neabejoju, kad pasistengs kas nors kitas. 


Pusę septintos vakaro Sebastijonas išlipo iš automobilio ir įėjo 
į „Savojos“ viešbutį. Jis atsistojo prie lifto ir kantriai laukė. Kiek po 
septintos pasirodė ponas Morita ir du jo kolegos. Sebastijonas žemai 
nusilenkė ir padavė jiems voką su trimis bilietais. 

— Dėkoju, jaunuoli, — pratarė ponas Morita. 

Jie nužingsniavo vestibiuliu ir išėjo iš viešbučio pro sukamąsias 
duris. 

— Pirmininko automobilis jus nuveš į Karališkąjį teatrą, — pa- 
sakė Sebastijonas, kai Tomas atidarė galines daimlerio dureles. 

— Ne, ačiū, — atsakė Morita, — mums bus malonu pasivaikš- 
čioti. 

Daugiau netarę nė žodžio, visi trys vyrai pasuko teatro link. Se- 
bastijonas dar kartą žemai nusilenkė ir atsisėdo į automobilio prie- 
kį, šalia Tomo. 

— Kodėl neini namo? — paklausė Tomas. — Nėra ko čia slampi- 
nėti, o jei pradės lyti, privažiuosiu prie teatro ir juos paimsiu. 

— Bet po spektaklio jie gali panorėti kur nors pavakarieniauti ar 
apsilankyti naktiniame klube. Gal žinote kokių nors naktinių klubų? 

— Viskas priklauso nuo to, kokio klubo jie norėtų. 

— Tikiuosi, ne „tokio“. Bet vis tiek liksiu čia, kol, cituojant poną 
Hardkastlą, neįsitikinsiu, kad jie visi ramiai miega. 

Nelijo, neiškrito nė lašelio, ir iki dešimtos valandos Sebastijo- 
nas jau buvo spėjęs viską sužinoti apie Tomo gyvenimą, įskaitant ir 
tai, kurioje mokykloje jis mokėsi, kur tarnavo per karą ir kur dirbo 
prieš tapdamas pono Hardkastlo vairuotoju. Tomas plepėjo apie tai, 
kaip jo žmona per kitas atostogas nori keliauti į Marbelją, ir tada 
Sebastijonas šūktelėjo: „Oi, Dieve mano“, ir nuslydo sėdyne, kad ne- 
simatytų žiūrint per langą; pro automobilio nosį praėjo du puošniai 
apsirengę vyriškiai ir pasuko į viešbutį. 

— Ką čia darai? 

— Mėginu išvengti žmogaus, kurio tikėjausi niekada nebepa- 
matyti. 

— Rodos, spektaklis baigėsi, — pasakė Tomas, kai į Strandą pa- 
sipylė besišnekučiuojančių teatro mylėtojų būreliai. 

Po kelių minučių Sebastijonas pamatė link viešbučio einančius 
tris savo globotinius. Kai tik ponas Morita priėjo prie durų, Sebasti- 
jonas išlipo iš automobilio ir žemai nusilenkė. 

— Tikiuosi, spektaklis jums patiko, Morita san. 

— Geriau nė būti negalėjo, — atsakė Morita. — Jau daugelį 
metų tiek nesijuokiau, ir muzika buvo nuostabi. Kai rytoj rytą susi- 
tiksiu su ponu Hardkastlu, pats asmeniškai padėkosiu. Pone Klifto- 
nai, prašau važiuoti namo, nes šįvakar man nebereikės automobilio. 
Atsiprašau, kad jus taip užlaikiau. 

— Malonu jums pasitarnauti, Morita san, — atsakė Sebastijonas. 

Jis tebestovėjo šaligatvyje žiūrėdamas, kaip trijulė eina į viešbu- 
tį, žingsniuoja vestibiuliu ir sustoja prie liftų. Vaikino širdis ėmė plak- 
ti smarkiau, kai išvydo prie pono Moritos prieinančius du vyrus, šie 
nusilenkė ir paspaudė jam ranką. Sebastijonas stovėjo kaip įkirstas. 
Vyriškiai kelias minutes kalbėjosi su ponu Morita. Paskui jis paleido 
savo kolegas ir su vyriškiais nuėjo į amerikietišką barą. Sebastijonas 
beprotiškai norėjo eiti į viešbutį ir viską apžiūrėti atidžiau, bet puikiai 
suprato, jog rizikuoti negalima. Jis nenorom sėdo į automobilį. 

— Gerai jautiesi? — paklausė Tomas. — Kažkoks baltas kaip 
drobė. 

— Kada ponas Hardkastlas eina miegoti? 

— Kartais vienuoliktą, kartais pusę dvyliktos. Bet visada būna 
aišku, ar jis dar nemiega, nes šviečia jo kabineto langai. 

Sebastijonas pažvelgė į laikrodį. Be septyniolikos vienuolikta. 

— Tada važiuokim ir išsiaiškinkim, ar jis dar nemiega. 

Tomas išvažiavo į Strandą, pravažiavo Trafalgaro aikštę ir rie- 
dėjo Malu link Haid Parko kampo, kol truputį po vienuoliktos atva- 
žiavo prie Kadogano gatvės trisdešimt septintojo numerio. Kabineto 
langai tebešvietė. Pirmininkas, be jokių abejonių, dešimt kartų tikri- 
no sutartį, kurią, jo manymu, japonai pasirašys rytoj rytą. 

Sebastijonas neskubėdamas išlipo iš automobilio, pakilo laip- 
tais ir paspaudė durų skambutį. Po kelių akimirkų koridoriuje užsi- 
degė šviesa, ir Sedrikas atidarė duris. 

— Atsiprašau, kad taip vėlai trukdau, pirmininke, bet iškilo 
keblumų. 

— Pirma, ką turi padaryti, — iškloti savo dėdei tiesą, — kalbėjo 
Sedrikas. — Pabrėžiu, visą tiesą. 

— Viską jam papasakosiu šįvakar, kai tik grįšiu. 

— Labai svarbu, kad seras Džailzas žinotų, ką jo vardu padarei, 
nes jis panorės parašyti ponui Harisui iš teatro ir padėkoti, taip pat 
norės padėkoti ir vyriausiajam „Savojos“ šveicoriui. 

— Albertui Sautgeitui. 

— Ir tu pats privalai jiems parašyti ir padėkoti. 

— Taip, žinoma. Dar kartą atsiprašau, pone. Jaučiuosi jus nu- 
vyles, nes visas šis reikalas buvo tik jūsų laiko švaistymas. 

— Tokios patirties negalima vadinti laiko švaistymu. Kai ren- 
giesi naujam kontraktui, net tada, kai nepasiseka, beveik visada iš- 
moksti ko nors, kas pravers rengiant kitą sutartį. 

— O ko išmokau aš? 

— Pirmiausia išmokai japonų kalbos, ką jau kalbėti apie keletą 
kitų dalykų apie save patį; šis žinojimas tau tikrai pasitarnaus kada 
nors vėliau. 

— Bet laikas, kurį jūs ir vadovaujantys jūsų darbuotojai sugaišo 
rengdami šį projektą... taip pat ir nemenka suma banko pinigų... 

— „Barclays“ arba Vestminsterio bankams irgi taip nutinka. Jei 
išdega vienas iš penkių tokio lygio projektų, jau reikėtų sakyti, kad 
viskas gerai, — pridūrė jis, pradėjus skambėti telefonui ant stalo. 
Sedrikas pakėlė ragelį ir po akimirkos pratarė: — Taip, siųskite jį čia. 

— Ar man išeiti, pone? 

— Ne, pasilik. Norėčiau, kad susipažintum su mano sūnumi. 

Prasivėrė durys ir įėjo žmogus, kuris neabejotinai turėjo būti 
Sedriko Hardkastlo giminaitis: gal coliu aukštesnis už tėvą, bet be- 
sišypsantis tokia pačia šilta šypsena, plačiapetis, kone visai plikas, 


146 


Jeffrey Archer +» Atsargiai, norai pildosi 


su kiek tankesnių plaukų pusapskritimiu nuo ausies iki ausies, todėl 
atrodė kaip vienuolis iš septyniolikto amžiaus. Sebastijonui ilgai ne- 
trukus paaiškėjo, kad ir šio žmogaus protas toks pat aštrus kaip tėvo. 

— Labas rytas, tėt, miela tave matyti. 

Tas pats Jorkšyro akcentas. 

— Arnoldai, čia — Sebastijonas Kliftonas, kuris padėjo man de- 
rėtis su „Sony“. 

— Malonu susipažinti, pone, — pratarė Sebastijonas, kai jie 
spaudė vienas kitam rankas. 

— Aš labai žaviuosi jūsų... 

— ... Mano tėvo knygomis? 

— Ne, negaliu pasigirti, kad esu bent vieną skaitęs. Man ir die- 
ną pakanka detektyvų, todėl vakarais nebesinori jų skaityti. 

— Tada žavitės mano mama, pirmąja moterimi, vadovaujančia 
akcinės bendrovės valdybai? 

— Ne, be galo žaviuosi jūsų sese Džesika. Koks talentas, — pri- 
dūrė linktelėdamas ir rodydamas į sieną, ant kurios kabojo jo tėvo 
atvaizdas. — Ką ji dabar veikia? 

— Ji ką tik įstojo į Sleidą Blumsberyje ir rengiasi pradėti mokslus. 

— Man tikrai gaila kitų vargšelių, kurie su ja mokysis. 

— Kodėl? 

— Jie arba ją mylės, arba nekęs, nes greitai supras, kad toli gra- 
žu nėra jos lygio. Bet dabar norėčiau pakalbėti apie žemiškesnius 
reikalus, — greždamasis į tėvą kalbėjo Arnoldas. — Kaip buvo sutar- 
ta abiejų šalių, parengiau tris sutarties egzempliorius; kai pasirašy- 
site sutartį, turėsi devyniasdešimt dienų dešimties milijonų paskolai 
išmokėti; paskola suteikiama penkeriems metams, mokant dviejų 
su ketvirčiu procentų palūkanas. Tasai ketvirtis — sandorio mokes- 
tis. Taip pat paminėčiau dar ir... 

— Nesivargink, — pratarė Sedrikas, — nes nujaučiu, kad mums 
jau nieko nebeprireiks. 

— Tėt, bet kai vakar vakare su tavim kalbėjau, buvai nusiteikęs 
optimistiškai. 

— Sakykime, nuo vakar vakaro pasikeitė tam tikros aplinkybės, 
ir viskas, — paaiškino Sedrikas. 

— Apgailestauju, — atsakė Arnoldas. 

Jis susirinko sutarties dokumentus ir jau ketino kišti lapus į 
portfelį, bet tada pirmą kartą pastebėjo dovaną. 

— Tėt, niekada nemaniau, kad esi estetas, bet šitai nepaprastai 
gražu, — pasakė atsargiai imdamas nuo tėvo stalo japonišką vazą. 

Jis atidžiau apžiūrėjo kūrinį, o paskui pažvelgė į vazos dugną. 

— Sukurta nacionalinės japonų vertybės, ką ir besakyti. 

— Ir aš nemaniau, kad tu estetas. 

— Šoji Hamada, — pratarė Sebastijonas. 

— Kur tują radai? 

— Neradau, — atsakė Sedrikas. — Tai pono Moritos dovana. 

— Na, negalima sakyti, kad nepasirašęs sutarties likai tuščio- 
mis rankomis, — pareiškė Arnoldas, ir tada jie išgirdo kažką bel- 
džiant į duris. 

— Užeikite, — pratarė Sedrikas svarstydamas, ar tik čia ne... 

Prasivėrė durys ir įėjo Tomas. 

— Kiek prisimenu, liepiau tau laukti prie „Savojos“, — pasakė 
pirmininkas. 

— Nėra prasmės, pone. Kaip ir sakėte, pusę dešimtos laukiau 
prie viešbučio, bet ponas Morita taip ir nepasirodė. Kadangi jis iš tų 
džentelmenų, kurie niekada nevėluoja, nutariau pasikalbėti su du- 
rininku, ir jis prasitarė, kad kelios minutės po devintos trys svečiai 
japonai išsiregistravo iš viešbučio ir išvažiavo taksi automobiliu. 

— Niekada nebūčiau pagalvojęs, kad taip apskritai gali būti, — 
pratarė Sedrikas. — Turbūt imu prarasti uoslę. 

— Nenorėk visko laimėti, tėt, pats man dažnai tai primeni, — 
pasakė Arnoldas. 

— Atrodo, kad teisininkai laimi visada, net ir pralaimėdami, — 
atsakė Arnoldo tėvas. 

— Žinai, ką tau pasakysiu, — kalbėjo Arnoldas, — atsisakysiu di- 
delio taip ir nepelnyto atlygio mainais už šį nereikšmingą mažmožį. 

— Dink man iš akių. 

— Tai ir eisiu, nes akivaizdu, kad nelabai ką čia turiu veikti. 

Arnoldas dėjosi sutartis į odinį sakvojažą, ir tada vėl prasivėrė 
durys; Sičio bažnyčių varpams pradėjus mušti vienuolika kartų, į ka- 
binetą įėjo ponas Morita ir du jo kolegos. 

— Tikiuosi, nepavėlavau, — tokie buvo pirmi pono Moritos žo- 
džiai, spaudžiant Sedrikui ranką. 

— Pačiu laiku, — atsakė Sedrikas. 

— O jūs, — kalbėjo Morita žvelgdamas į Arnoldą, — negalite 
būti kas nors kitas, kaip tik netikėlis šio didžio žmogaus sūnus. 

— Taip, pone, tai aš, — atsakė Arnoldas spausdamas Moritai 
ranką. 

— Parengėte sutartis? 

— Neabejotinai parengiau, pone. 

— Vadinasi, jums tereikia mano parašo, ir tada tėvukas galės 
toliau tęsti savo darbą. 

Arnoldas vėl ištraukė iš sakvojažo sutartis ir padėjo ant stalo. 

— Bet prieš pasirašydamas norėčiau įteikti dovaną naujajam 
savo draugui Sebastijonui Kliftonui; kaip tik todėl šįryt taip anksti 
išvažiavau iš viešbučio. 

Ponas Ono priėjo arčiau ir padavė ponui Moritai nedidelę dė- 
žutę, o šis įteikė ją Sebastijonui. 

— Gal jis ir ne visada būna geras berniukas, bet, kaip sako bri- 
tai, jo širdis savo vietoje. 

Sebastijonas nieko neatsakė; jis atrišo raudoną kaspiną, nuvy- 
niojo sidabrinį popierių ir atidengė dėžutę. Iš jos išėmė tamsraudo- 
ne ir geltona glazūra puoštą vazelę. Sebastijonas negalėjo atplėšti 
nuo vazelės akių. 

— Gal kartais ieškote advokato? — paklausė Arnoldas. 

— Na, nebent pasakytumėte, kas šio darbo autorius, nepažiū- 
rėjęs į dugną. 

Sebastijonas padavė vazelę Arnoldui, kuris neskubėdamas gro- 
žėjosi į oranžinius dryžius susiliejusiomis raudonomis ir geltonomis 
spalvomis; galiausiai jis surizikavo pateikti savo nuomonę: 

— Bernardas Ličas? 

— Vis dėlto iš šito sūnaus gali būti šiokios tokios naudos, — 
pratarė Morta. 

Abu vyriškiai nusijuokė, o Arnoldas grąžino Sebastijonui iš- 
skirtinio grožio kūrinį. Sebastijonas pratarė: 

— Net nežinau, kaip jums ir padėkoti, pone. 

— Tik dėkodamas būtinai pasakykite kalbą mano gimtąja kalba. 

Sebastijonas taip nustebo, kad vos nepaleido iš rankų vazelės. 

— Nesu tikras, kad supratau, pone. 

— Aišku, supratote, o jei jums nepavyks pakalbėti japoniškai, 
man nieko kita neliks, kaip įteikti vazelę Sedriko sūnui. 

Visi laukė, kol Sebastijonas ką nors pasakys. 

— Arigatou gozaimasu. Taihenni kouei desu. Isshou taisetsuni 
itashimasu. 

— Labai įspūdinga. Gal ir reikėtų subtilesnių potėpių, tokių, 
kaip jūsų sesers, bet vis tiek įspūdinga. 

— Morta san, bet kaip jūs išsiaiškinote, kad moku jūsų kalbą, 
jei jums girdint nepratariau nė vieno žodžio japoniškai? 

— Lažinčiausi, kad čia kalta „Mano puikioji ledi“, — įsiterpė 
Sedrikas. 

— Ponas Hardkastlas — įžvalgus žmogus, todėl ir pasirinkau jį 
savo atstovu. 

— Bet kaip? — pakartojo Sebastijonas. 

— Bilietai — per didelis sutapimas, — atsakė Morita. — Pamąs- 
tykite apie tai, Sebastijonai, o aš tuo metu pasirašysiu sutartį. 

Iš viršutinės švarko kišenės jis išsiėmė parkerį ir padavė Sedrikui. 

— Jūs turite pasirašyti pirmas, kitaip dievai nepalaimins mūsų 
sąjungos. 

Morita stebėjo, kaip Sedrikas pasirašo visas tris sutartis, tada 
pridėjo ir savo parašą. Abu vyriškiai nusilenkė vienas kitam ir pa- 
spaudė rankas. 

— Turiu skubėti į oro uostą; skrisiu į Paryžių. Prancūzai man 
kelia daug rūpesčių. 

— Kokių rūpesčių? — paklausė Arnoldas. 

— Deja, jūs man niekuo negalėsite padėti. Muitinės sandėliuo- 
se yra keturiasdešimt tūkstančių mano tranzistorių. Prancūzijos 
muitinė atsisako leisti man skirstyti juos tiekėjams, kol neatidarys ir 
nepatikrins kiekvienos dėžės. Dabar jie sugeba patikrinti vos po dvi 
dėžes per dieną. Jų ketinimas — kiek įmanoma ilgiau mane užlaiky- 
ti, kad prancūzų gamintojai nekantriems pirkėjams galėtų prakišti 
prastesnes savo prekes. Bet aš turiu planą, kaip juos nugalėti. 

— Nekantrauju išgirsti kokį, — tarstelėjo Arnoldas. 

— Planas tikrai paprastas. Pastatysiu Prancūzijoje gamyklą, 
įdarbinsiu vietinius gyventojus ir tieksiu geros kokybės prekes, nesi- 
jaudindamas dėl muitinės pareigūnų. 

— Prancūzai suuos, ką sumanėte. 

— Neabejoju, kad suuos, bet kol suuos, visi bus tapę tokie kaip 
Sedrikas — kambaryje turės po „Sony“ radiją. Negaliu sau leisti pa- 
vėluoti į lėktuvą, bet pirmiausia norėčiau asmeniškai pasikalbėti su 
naujuoju savo partneriu. 

Arnoldas paspaudė Moritai ranką, ir jiedu su Sebastijonu išėjo 
iš kabineto. 

— Sedrikai, — pratarė Morita, sėsdamasis priešais pirmininką 
už stalo, — gal esate ką nors girdėjęs apie žmogų vardu donas Pedras 
Martinesas? Vakar vakare, po spektaklio, jis ir majoras Fišeris atėjo 
su manimi pasikalbėti. 

— Man žinoma tik Martineso reputacija. Tačiau majorą Fišerį 
pažįstu; jis atstovauja Martinesui Baringtono laivybos kompanijos 
valdyboje, kuriai aš taip pat priklausau — esu direktorius. 

— Susidariau įspūdį, kad Martinesas — labai nemalonus tipas, 
o Fišeris — silpnas ir, numanau, priklausomas nuo Martineso pini- 
gų, nes antraip paskęstų skolose. 

— Visa tai jūs supratote vos per vieną susitikimą? 

— Ne, dvidešimt metų bendraudamas su panašiais žmonėmis. 
Tačiau šitas yra gudrus ir suktas, nereikėtų jo nuvertinti. Manyčiau, 
Martinesui net gyvybė — pigi prekė. 

— Dėkoju už jūsų įžvalgas, Akio, o dar labiau — už jūsų rūpestį. 

— Gal prieš keliaudamas į Paryžių mainais galėčiau paprašyti 
vienos menkos paslaugos? 

— Prašykite bet ko. 

— Norėčiau, kad ir toliau mūsų kompanijoms tarpininkautų 
Sebastijonas. Sutaupytume daug laiko ir nervų. 

— Labai norėčiau jums garantuoti šią paslaugą, — atsakė Sedri- 
kas, — bet rugsėjį vaikinas vyksta į Kembridžą. 

— Ojus ar baigėte universitetą, Sedrikai? 

— Ne, išėjau iš mokyklos būdamas penkiolikos ir po dviejų sa- 
vaičių atostogų pradėjau dirbti su tėvu banke. 

Morita linktelėjo. 

— Universitetas — ne kiekvienam, kitus nuo studijų sulaiko 
patirtis. Man atrodo, Sebastijonas rado savąjį pašaukimą; kadangi 
esate jo patarėjas, gal net kada nors džiaugsitės, galiausiai sutikęs 
tinkamą žmogų, galėsiantį užimti jūsų vietą. 

— Jis labai jaunas, — pasakė Sedrikas. 

— Kaip ir jūsų karalienė; į sostą ji atėjo dvidešimt penkerių. 
Sedrikai, gyvename naujame drąsiame pasaulyje. 


Džailzas Baringtonas 


1963 


18 
— Ą r esi tikras, kad nori būti opozicijos lyderis? — paklausė 
aris. 


— Ne, nesu, — atsakė Džailzas. — Noriu būti ministras pirmi- 
ninkas, bet man teks apkerėti opoziciją, antraip nečiupinėsiu Dau- 
ningo gatvės dešimtojo numerio raktų. 

— Būtum galėjęs užimti atitinkamą vietą po paskutinių rin- 
kimų, — pasakė Ema, — bet tavo partija pralaimėjo triuškinančiu 
skirtumu. Jau imu dvejoti, ar leiboristai apskritai kada nors laimės. 
Sakyčiau, jiems lemta būti opozicine partija. 

— Suprantu, dabar gali taip atrodyti, — kalbėjo Džailzas, — bet 
esu įsitikinęs, kad atėjus kitiems rinkimams balsuotojai bus iki kak- 
lo pasisotinę toriais ir manys, jog metas pokyčiams. 

— Savaime suprantama, nepadėjo ir Profumo romanas*, — įsi- 
terpė Greisė. 

— Kas turi nuspręsti, kam teks būti kitu partijos lyderiu? 

— Geras klausimas, Sebastijonai, — pratarė Džailzas. — Ne kas 
kitas, kaip išrinktieji mano kolegos parlamentarai Bendruomenių 
Rūmuose; visi du šimtai penkiasdešimt aštuoni. 

— Menkutis elektoratas, — pareiškė Haris. 

— Teisybė, bet dauguma jų savo rinkimų apygardose atliks ap- 
klausas, norėdami išsiaiškinti, ką eiliniai žmonės pageidautų matyti 


* John Dennis Profumo (1915—2006) — Jungtinės Karalystės gynybos minis- 
tras, kuris 1963 m. buvo priverstas atsistatydinti dėl skandalo su prostitute. 

partijos lyderiu, o jei kalbėsime apie profsąjungos narius, aišku, kad 
jie balsuos už vyrą, kurį rems jų profesinė sąjunga. Todėl laivybos 
profsąjungos nariai iš Tainsaido, Belfasto, Glasgo, Klaido slėnio ir 
Liverpulio apygardų turėtų mane paremti. 

— Už vyrą, — pakartojo Ema. — Ar tai reiškia, kad iš dviejų šim- 
tų penkiasdešimt aštuonių parlamentarų leiboristų nėra nė vienos 
moters, kuri galėtų tikėtis vadovauti partijai? 

— Gali būti, kad nuspręs pretenduoti Barbara Kastl, bet, atvi- 
rai kalbant, ji neturi jokių šansų. Pripažinkim, Ema, kad moterų lei- 
borisčių yra daugiau nei konservatorių, todėl, jei Dauningo gatvėje 
kada nors įsikurs moteris, lažinuosi, ji bus socialistė. 

— Bet kam galėtų šauti į galvą vadovauti Leiboristų partijai? 
Tai turėtų būti vienas iš nedėkingiausių darbų visoje šalyje. 

— Ir kartu vienas iš įdomiausių, — atsakė Džailzas. — Ar dauge- 
liui žmonių pasitaiko proga tikrai ką nors pakeisti, palengvinti žmo- 
nių gyvenimą ir kitai kartai palikti deramą palikimą? Nepamiršk, 
kad gimiau su sidabro šaukšteliu burnoje; gali būti, atėjo metas at- 
silyginti už tai, ką gavau. 

— Ohohoo, — pratarė Ema. — Aš už tave balsuočiau. 

— Žinoma, mes visi tave palaikysim, — pritarė Haris. — Tik 
nesu tikras, kad galėsime kaip nors paveikti du šimtus penkiasde- 
šimt septynis parlamentarus, su kuriais mums neteko susidurti ir 
vargu ar kada teks. 

— Ieškau ne tokios paramos, o labiau asmeniškos, nes turiu įspė- 
ti jus visus, sėdinčius už šio stalo, kad vėl galite tikėtis žiniasklaidos 
atstovų, kurie pradės kaišioti nosis į privatų jūsų gyvenimą. Gali būti, 
kad jums viso šito jau iki kaklo, ir aš viską suprantu, nieko nekaltinu. 

— Kol visi giedosime vieną giesmelę, — prabilo Greisė, — ir 
vieningai kartosime: džiaugiamės, kad Džailzas bus partijos lyderis, 
nes, kaip žinome, jis tinkamas šiam darbui, todėl neabejojame jo 
pergale. Jiems tai greitai nusibos ir jie atstos, juk taip? 

— Būtent tada jie ir ims kapstyti dar giliau ir ieškoti ką nors 
nauja, — atsakė Džailzas. — Taigi jei norite imtis ko nors rimčiau, 
nei įsigyti automobilių stovėjimo aikštelės bilietuką, nedelskite. 

— Tikiuosi, kad New York Times perkamiausių knygų sąraše 
kita mano knyga atsidurs pirmoje vietoje, — pasakė Haris, — todėl 
tikriausiai man reikėtų tave įspėti, kad Viljamas Varvikas ketina už- 
megzti romaną su vyriausiojo konsteblio žmona. Džailzai, jei manai, 
kad tai tau pakenks, knygą galiu išleisti jau po rinkimų. 

Visi nusijuokė. 

— Atvirai kalbant, mielasis, — įsiterpė Ema, — Viljamas Varvi- 
kas turėtų užmegzti romaną su Niujorko mero žmona, nes tada tu- 
rėtum daug daugiau šansų patekti į Valstijose perkamiausių knygų 
sąrašo viršūnę. 

— Nebloga mintis, — sutiko Haris. 

— Jei kalbėtume rimčiau, — tęsė Ema, — gal dabar ir turėčiau 
pasakyti, kad Baringtono kompanija vos kvėpuoja, ir per artimiau- 
sius dvylika mėnesių reikalai sunkiai bepasitaisys. 

— Kiek prasta toji situacija? — paklausė Džailzas. 

— „Bakingamo“ statyba nuo grafiko atsilieka daugiau nei me- 
tus, ir nors pastaruoju metu nepatiriame jokių nesėkmių, kompani- 
ja iš bankų turi skolintis dideles sumas pinigų. Jei būtų įrodyta, kad 
skolos viršija turimo turto vertę, bankai galėtų pareikalauti grąžinti 
paskolas, ir mes žlugtume. Tai blogiausias įmanomas scenarijus, bet 
vis dėlto įmanomas. 

— Ir kada šitai galėtų nutikti? 

— Ne artimiausioje ateityje, — atsakė Ema, — nebent, aišku, 
Fišeriui pasirodytų, kad viešai skalbti nešvarius mūsų baltinius jam 
būtų naudinga. 

— Martinesas neleis Fišeriui taip elgtis, nes turi labai daug kom- 
panijos akcijų, — pratarė Sebastijonas. — Bet tai nereiškia, kad jis 
ramiai sėdės rankas susidėjęs ir lauks, kol nuspręsi pradėti žaidimą. 

— Sutinku, — pratarė Greisė. — Ir jis — ne vienintelis, kuris 
labai apsidžiaugtų, jei žaidimas nė nebūtų pradėtas. 

— Ką turi galvoje? — nesuprato Džailzas. 

— Kad ir ledi Virginiją Fenvik. Toji moteris kiekvienam parla- 
mento nariui mielai primintų, jog esi išsiskyręs ir ją palikai dėl kitos 
moters. 

— Virginija pažįsta tik torius, o jie jau turėjo išsiskyrusį minis- 
trą pirmininką. Ir nepamiršk, — pridūrė Džailzas, imdamas Gvinetei 
už rankos, — dabar esu laimingai vedęs tą kitą moterį. 

— Atvirai kalbant, — pasakė Haris, — manau, kad reikėtų la- 
biau nerimauti dėl Martineso, o ne dėl Virginijos, nes jis tikrai vis 
dar ieško būdų, kaip pakenkti mūsų šeimai. Sebastijonas tai išsiaiš- 
kino, pradėjęs dirbti „Farthing's“ banke. O tu, Džailzai, daug geres- 
nis kąsnis nei Sebas, todėl, galiu lažintis, Martinesas padarys viską, 
ką tik galės, norėdamas užtikrinti, kad niekada netaptum ministru 
pirmininku. 

— Jei nutarsiu pretenduoti, — atsakė Džailzas, — negyvensiu 
žvalgydamasis per petį ir svarstydamas, ką sumanė Martinesas. 
Šiuo metu turiu susikaupęs stebėti arčiau esančius varžovus. 

— Kas svarbiausias tavo varžovas? — paklausė Haris. 

— Lažybininkams labiausiai patinka Haroldas Vilsonas. 

— Ponas Hardkastlas nori, kad jis nugalėtų, — pratarė Sebas- 
tijonas. 

— Kodėl, dėl Dievo? — nesuprato Džailzas. 

— Dievas čia niekuo dėtas, — atsakė Sebastijonas. — Viskas ge- 
rokai paprasčiau. Jiedu abu gimę Hadersfilde. 

— Labai dažnai atsiranda koks nors nereikšmingas dalykas, 
dėl kurio apsisprendžiama palaikyti arba prieštarauti, — atsiduso 
Džailzas. 

— Gal Haroldas Vilsonas spintoje slepia kokius nors griaučius, 
kuriais spauda galėtų susidomėti, — mąstė Ema. 

— Apie griaučius nežinau, — atsakė Džailzas, — nebent galima 
paminėti faktą, kad Oksfordą jis baigė su pagyrimu ir geriausiai iš- 
laikė valstybės tarnautojo egzaminą. 

— Bet jis nekariavo, — įsiterpė Haris. — Todėl tavasis „Karo 
kryžius“ galėtų būti privalumas. 

— „Karo kryžių“ turi ir Denis Hilėjus; jis irgi gali kandidatuoti. 

— Jis per daug protingas, kad vadovautų Leiboristų partijai, — 
pasakė Haris. 

— Tau tokia bėda tikrai negresia, Džailzai, — pratarė Greisė. 

Džailzas kreivai šyptelėjo seseriai, visa šeima prapliupo juoktis. 

— O aš žinau, su kokia bėda Džailzas gali susidurti... 

Jie visi sužiuro į Gvinetę, kuri iki šiol dar nieko nebuvo pasa- 
kiusi. 

— Aš iš visų, susirinkusių šiame kambaryje, esu vienintelė iš 
šalies, — kalbėjo ji, — aš atitekėjau į šią šeimą, todėl gali būti, kad 
daug ką matau kitaip. 

— Todėl tavo nuomonė labai svarbi, — pasakė Ema, — taigi ne- 
dvejodama sakyk, kas tau kelia nerimą. 

— Bijau, kad pasakiusi neatverčiau pūliuojančios žaizdos, — 
abejojo Gvinetė. 

— Neabejok ir pasakyk savo nuomonę, — pratarė Greisė, imda- 
ma ją už rankos. 

— Kalbu apie dar vieną jūsų šeimos narį, kurio šiame kambary- 
je nėra; ir jį, mano nuomone, galima vadinti tiksinčia bomba. 

Visi ilgokai tylėjo, paskui Greisė pratarė: 

— Tu visai teisi, Gvinete, nes jei žurnalistai atkapstys faktą, kad 
mažoji mergaitė, kurią įsivaikino Haris ir Ema, yra netikra Džailzo 
sesuo ir Sebastijono teta, kad jos tėvą nužudė jos motina, kai jis pa- 
vogė jos brangenybes ir ją paliko, žiniasklaidos linksmybėms nebus 
galo. 

— Nepamirškit, dar ir jos motina nusižudė, — tyliai pratarė Ema. 

— Mažiausia, ką galite padaryti — pasakyti tai mažutėlei tiesą. 
Šiaip ar taip, dabar ji Sleide, gyvena savo gyvenimą, spaudos atsto- 
vams nebus sunku ją rasti, o jei žurnalistai ją užklups, kol dar nebū- 
site pasakę... 

— Tai padaryti nėra taip paprasta, — įsiterpė Haris. — Kaip visi 
labai gerai žinome, Džesiką kamuoja depresijos priepuoliai, nors 
turi neabejotiną talentą, ji dažnai praranda pasitikėjimą. Kadangi 
iki pusmečio atsiskaitymų liko vos kelios savaitės, dabar metas išties 
ne pats tinkamiausias. 

Džailzas nusprendė nepriminti svainiui, jog dar prieš dešimtme- 
tį buvo jį įspėjes, kad tasai tinkamiausias metas niekada neateis. 

— Aš bet kada galėčiau su ja pakalbėti, — pasisiūlė Sebastijonas. 

— Ne, — griežtai nukirto Haris. — Jei kas ir kalbėsis, tai tik aš. 

— Ir kaip galima greičiau, — pasakė Greisė. 

— Pranešk man, kai pasikalbėsi, — paprašė Džailzas ir pridū- 
rė: — Ar yra dar kokių nors bombų, kurioms, jūsų manymu, turėčiau 
būti pasirengęs? 

Po ilgos tylos Džailzas tęsė: 

— Tada visiems dėkoju už man skirtą laiką. Galutinį savo spren- 
dimą pranešiu baigiantis savaitei. Dabar turiu išeiti, man metas į 
parlamentą. Juk balsuotojai sėdi ten. Jei apsispręesiu kandidatuoti, 
kelias artimiausias savaites retai mane matysite — džiaugsmingai 
visus sveikinsiu, sakysiu ilgiausias kalbas, lankysiuosi tolimose apy- 
gardose ir visus laisvus vakarus leisiu „Anės bare“, girdydamas lei- 
boristus. 

— „Anės bare“? — pakartojo Haris. 

— Tai populiariausia girdykla Bendruomenių Rūmuose, kurio- 
je dažniausiai lankosi leiboristai, taigi dabar ten ir einu. 

— Sėkmės, — palinkėjo Haris. 

Visa šeima atsistojo ir Džailzui einant iš kambario pradėjo ploti. 

— Ar jis turi kokių nors šansų laimėti? 

— O, taip, — atsakė Fišeris. — Apygardose tarp eilinių žmogelių 
jis labai populiarus, nors parlamentarai labiau prijaučia Haroldui 
Vilsonui, o balsuos tik jie. 

— Tada nusiųskime Vilsono kampanijos fondui stambią auką, 
jei reikia — grynaisiais. 

— Šito mums mažiausiai reikia, — pasakė Fišeris. 

— Kodėl? — nesuprato Diegas. 

— Nes pinigus jis atsiųs atgal. 

— Kodėl jis turėtų taip padaryti? — paklausė donas Pedras. 

— Todėl kad čia — ne Argentina; jei žiniasklaida sužinos, kad 
Vilsono kampaniją rėmė užsienietis, jis ne tik pralaimės, bet bus pri- 
verstas trauktis iš varžytuvių. Tiesą sakant, jis ne tik grąžins pinigus, 
bet ir viešai paskelbs taip padaręs. 

— Kaip įmanoma laimėti rinkimus, jei neturi pinigų? 

— Jei tavo elektoratas — tik du šimtai penkiasdešimt aštuoni 
parlamentarai, kurių dauguma visą laiką praleidžia tame pačiame 
pastate, daug pinigų nereikia. Gali prireikti nusipirkti kelis pašto 
ženklus, šen ten paskambinti, kelis kartus išgerti „Anės bare“, ir jau 
būsi šiek tiek pabendravęs kone su visais rinkėjais. 

— Na, jei negalime padėti Vilsonui laimėti, ką mums daryti, 
kad Baringtonas tikrai pralaimėtų? — paklausė Luisas. 

— Jei yra du šimtai penkiasdešimt aštuoni rinkėjai, kai kuriuos 
tikrai turi būti galima papirkti, — kalbėjo Diegas. 

— Tik ne pinigais, — atsakė Fišeris. — Vienintelis tuos žmones 
dominantis dalykas — paaukštinimas. 

— Paaukštinimas? — pakartojo donas Pedras. — Kas per velnias? 

— Jaunesniems parlamentarams kandidatas gali užsiminti, 
kad svarstoma dėl jų vietos ant pirmųjų suolų, vyresniems, kurie 

per kitus rinkimus jau rengsis išeiti, gali pasakyti, kad jų patirtis ir 
išmintis bus puikiai įvertinta Lordų Rūmuose. O tiems, kurie nesivi- 
lia kada nors vadovauti, bet po kitų rinkimų niekur neišeis, partijos 
vadovas visada gali pasiūlyti kokių nors darbų. Pažinojau vieną par- 
lamentarą, kuris labiau už viską norėjo tapti Bendruomenių Rūmų 
maisto ir gėrimų tiekimo komiteto pirmininku, nes nuo komiteto 
priklausė, kokios rūšies vynas bus įtrauktas į meniu. 

— Gerai, vadinasi, jei negalime duoti Vilsonui pinigų ar papirk- 
ti balsuotojų, mažiausia, ką galime padaryti — dar kartą apipilti pur- 
vu Baringtonų šeimą, — mąstė Diegas. 

— Nematau prasmės; spauda džiaugsis galėdama tai padaryti 
ir be mūsų pagalbos, — atsakė Fišeris. — Be to, po kelių dienų jiems 
nusibos, nebent numestume kokios šviežienos, į kurią jie vėl suleis- 
tų dantis. Ne, turėtume sugalvoti ką nors, kas neabejotinai sumirgė- 
tų laikraščių antraštėse ir kartu vienu smūgiu jį išspirtų. 

— Majore, akivaizdu, kad jūs apie tai jau pagalvojote, — pratarė 
donas Pedras. 

— Prisipažinsiu, pagalvojau, — atsakė savimi patenkintas Fiše- 
ris. — Man rodos, sumaniau tai, kas galiausiai nuskandins Baring- 
tonus. 

— Rėžk. 

— Žinau vieną dalyką, po kurio politikas jau niekada nebeatsi- 
gauna. Bet jeigu jau imsiuosi Baringtono, man reikės suburti nedi- 
delę komandą, taip pat reikės labai gerai parinkti laiką. 


19 
Bristolio dokų apygardos Leiboristų partijos įgaliotinis Grifas 
Haskinsas nutarė mesti gerti, jei tik Džailzui atsiras nors menkiau- 


sia galimybė tapti partijos vadovu. Grifas visada liaudavosi gėręs 


162 


Jeffrey Archer + Atsargiai, norai pildosi 


likus mėnesiui iki rinkimų ir mažiausiai mėnesiui nutrūkdavo nuo 
grandinės girtuokliaudamas po rinkimų, nesvarbu, laimėjo jie ar 
pralaimėjo. Kadangi Bristolio dokų deleguotasis saugiai grįžo į savo 
vietą ant žaliųjų suolų kartu su išaugusia dauguma, jis jautėsi turįs 
teise retsykiais atsipalaiduoti. 

Džailzas paskambino savo įgaliotiniui ne pačiu geriausiu 
metu — rytą po stiprių išgertuvių — ir pranešė, jog ketina preten- 
duoti į partijos vadovo postą. Kadangi Grifą kamavo pagirios, jis 
atskambino Džailzui po valandos norėdamas įsitikinti, ar teisingai 
išgirdo, ką sakė parlamentaras. Taip, jis išgirdo teisingai. 

Grifas nedelsdamas paskambino savo sekretorei Penei, kuri 
atostogavo Kornvalyje, ir poniai Pariš, labiausiai branginamai parti- 
jos darbuotojai, kuri vis sakydavosi mirštanti iš nuobodulio ir gyve- 
nanti tik tada, kai prasideda rinkimų kampanijos. Jis paliepė joms 
abiem tą pačią popietę, pusę penktos, laukti Templio pievų geležin- 
kelio stotyje, septintame perone, jei tik abi nori darbuotis būsimam 
ministrui pirmininkui. 

Penktą valandą trijulė sėdėjo į Padingtoną važiuojančio trau- 
kinio trečios klasės vagone. Kitos dienos popietę Bendruomenių 
Rūmuose Grifas jau buvo įkūręs štabą; kita būstinė įsikūrė Džailzo 
namuose Smito aikštėje. Tačiau jo komandai dar trūko vieno sava- 
norio. 

Sebastijonas pasakė Grifui mielai atsisakysiantis dviejų savai- 
čių atostogų, kad prieš rinkimus padėtų savo dėdei, o Sedrikas suti- 
ko pratęsti atostogas iki mėnesio, idant vaikinukas pasisemtų patir- 
ties, nors seras Džailzas buvo antrasis jo pasirinkimas. 

Pirmas Sebastijono darbas buvo parengti sieninę lentelę. Joje 
turės būti surašyti visi du šimtai penkiasdešimt aštuoni balsuoti 
turėsiantys parlamentarai leiboristai. O paskui prie kiekvienos pa- 
vardės padėtas atitinkamas ženkliukas, rodantis, kuriai kategorijai 
kas priklauso — raudona spalva žymimi tie, kurie tikrai balsuos už 


163 


Jeffrey Archer + Atsargiai, norai pildosi 


Džailzą, už kitą kandidatą atiduodantys balsus žymimi mėlynai, pati 
svarbiausia — neapsisprendusiųjų — kategorija žymima žaliai. Nors 
ši lentelė buvo Sebastijono mintis, gatavą plakatą atnešė Džesika. 

Viską sužymėjus paaiškėjo, kad Haroldas Vilsonas turi aš- 
tuoniasdešimt šešis garantuotus balsus, Džordžas Braunas — pen- 
kiasdešimt septynis, Džailzas — penkiasdešimt keturis, o Džeimsas 
Kalaganas — devyniolika; lemiamų neapsisprendusiųjų buvo ketu- 
riasdešimt du. Džailzas suprato, jog svarbiausia jo užduotis — atsi- 
kratyti Kalagano, tada pasivyti ir aplenkti Brauną, nes jei Belperio 
kandidatas bus išstumtas, Grifo apskaičiavimu, dauguma jam nu- 
matytų balsų atitektų jiems. 

Po savaitės rinkimų agitacijos paaiškėjo, kad antroje vietoje 
esančius Džailzą ir Brauną skyrė kiek daugiau nei procentas balsų, 
ir nors Vilsonas neabejotinai pirmavo, politikos žinovai sutiko, jog 
varžydamiesi tarpusavyje Braunas ir Baringtonas pelnytų kone po 
lygiai „už“. 

Grifas nesiliovė žingsniais matavęs parlamento koridorių, 
džiaugdamasis, jog gali surengti privačius susitikimus su tais, kurie 
teigė esantys neapsisprendę. Kai kurie taip ir neapsispręs iki pasku- 
tinės minutės, nes dar niekada gyvenime nebuvo apdovanoti tokiu 
mielu dėmesiu ir labai troško galiausiai džiaugtis palaikę laimėto- 
ją. Ponia Pariš nesitraukė nuo telefono, o Sebastijonas tapo Džailzo 
akimis ir ausimis, be paliovos lakstė tarp Bendruomenių Rūmų ir 
Smito aikštės, visus apie viską informuodamas. 

Per pirmąją kampanijos savaitę Džailzas pasakė dvidešimt tris 
kalbas, nors kitos dienos laikraščiuose būdavo išspausdinta vos pas- 
traipos santrauka ir net ne pirmame puslapyje. Iki rinkimų likus 
vos dviem savaitėms, Vilsonui garantuotai pirmaujant, Džailzas nu- 
sprendė, kad atėjo metas nukrypti nuo partinės linijos ir surizikuoti. 
Net Grifą nustebino spaudos reakcija — kitą rytą Džailzas buvo visų 
laikraščių — net Daily Telegraph — pirmuosiuose puslapiuose. 

— Mūsų šalyje per daug žmonių, nenorinčių dirbti kasdien, — 
kalbėjo Džailzas profsąjungų vadovų auditorijai. — Jei žmogus yra 
stiprus, sveikas, bet per šešis mėnesius pakeitė tris darbo vietas, au- 
tomatiškai turėtų netekti bedarbio pašalpos. 

Šių žodžių niekas nepasitiko griausmingais aplodismentais, ir 
pirmoji jo kolegų parlamentarų reakcija nebuvo palanki; varžovai 
nesiliovė kartoję, kad Džailzas pats prisivirė košės. Tačiau slenkant 
dienoms vis daugiau žurnalistų ėmė rašyti, kad Leiboristų partija 
galiausiai rado potencialų lyderį, gyvenantį realiame pasaulyje, aki- 
vaizdžiai norintį valdyti partiją ir nesitaikstantį su lemtimi amžinai 
likti opozicijoje. 

Savaitgalį visi du šimtai penkiasdešimt aštuoni parlamentarai 
grįžo į savo apylinkes ir netruko pamatyti Bristolio dokų kandidatui 
reiškiamo prielankumo. Pirmadienį pateikti apklausų rezultatai tai 
patvirtino; Baringtonas nuo Vilsono atsiliko vos pora taškų, Braunas 
tenkinosi kuklia trečia vieta, o Džeimsas Kalaganas liko ketvirtas. 
Antradienį Kalaganas iškrito iš varžybų, pasakęs savo rėmėjams, jog 
balsuotų už Baringtoną. 

Kai tą vakarą Sebastijonas papildė lentelės duomenis, Vilsonas 
turėjo šimtą dvidešimt du, Džailzas — šimtą septynis balsus, o dvi- 
dešimt devyni parlamentarai buvo neapsisprendę. Grifui ir poniai 
Pariš prireikė dvidešimt keturių valandų, kad atkapstytų tuos dvi- 
dešimt devynis parlamentarus, dėl vienokių ar kitokių priežasčių vis 
dar tampančius gumą. Tarp jų buvo ir įtakingų fabianizmo šalinin- 
kų — iš viso vienuolika svarbių balsų. Fabianistų pirmininkas Tonis 
Kroslandas reikalavo privataus susitikimo su abiem pirmaujančiais 
kandidatais ir pareiškė, jog nekantrauja išgirsti abiejų nuomones 
apie Europą. 

Džailzui atrodė, kad susitikimas su Kroslandu buvo sėkmingas, 
bet pažvelgęs į lentelę pamatė, jog Vilsonas vis dar pirmauja. Tačiau 
spaudos atstovai ėmė rinktis kitokias antraštes — pasirodė užrašai 

„beveik lygiosios“; prasidėjo paskutinė varžybų savaitė. Džailzas 
suprato: norėdamas aplenkti Vilsoną per pastarąsias kelias dienas, 
tegalėjo tikėtis itin plačiai nusišypsosiančios sėkmės. Sėkmė jį ap- 
lankė paskutinės kampanijos savaitės pirmadienį į štabą atneštos 
telegramos pavidalu. 

Europos Sąjunga kvietė Džailzą paskaityti pagrindinio prane- 
šimo kasmetinėje konferencijoje Briuselyje, likus trims dienoms iki 
partijos vadovo rinkimų. Kvietime nebuvo užsiminta, kad paskutinę 
minutę atsisakė kalbėti Šarlis de Golis. 

— Tai — tavo šansas, — kalbėjo Grifas, — gali ne tik sužibėti 
tarptautinėje arenoje, bet ir pelnyti tuos vienuolika fabianistų balsų. 
O tie balsai galėtų viską pakeisti. 

Kalbai pasirinkta tema — „Ar Britanija pasirengusi stoti į ben- 
drąją rinką“. Džailzas gerai žinojo, ką tokia tema pasakyti. 

— Bet kada rasiu laiko parašyti tokią svarbią kalbą? 

— Po to, kai nueis miegoti paskutinis leiboristas, ir prieš kitą 
rytą atsikeliant pirmajam. 

Džailzas norėjo nusijuokti, bet žinojo, kad Grifas kalba rimtai. 

— O kada aš miegosiu? 

— Lėktuve, grįždamas iš Briuselio. 


Grifas pasiūlė Sebastijonui lydėti Džailzą į Briuselį; jiedu su po- 
nia Pariš turėjo likti Vestminsteryje ir budriai stebėti neapsispren- 
dusiuosius. 

— Skrydis iš Londono oro uosto dvidešimt minučių po ant- 
ros, — kalbėjo Grifas, — bet nepamiršk, kad laikas Briuselyje skiriasi 
valanda, todėl nusileisi maždaug dešimt minučių po ketvirtos ir tu- 
rėsi daugiau nei pakankamai laiko pasirengti konferencijai. 

— Bet ar spėsiu? — paklausė Džailzas. — Kalbą turiu sakyti šeštą. 

— Žinau, bet negaliu tau leisti šlaistytis po oro uostą, kai ten 
nėra būrio neapsisprendusių parlamentarų. Sesija, kurioje kalbėsi, 
turėtų trukti apie valandą, įskaitant ir klausimams skirtą laiką, vadi- 
nasi, baigsis apie septintą — pačiu laiku, kad spėtum į be dvidešimt 
devintą pakylantųį Londono lėktuvą; valandos skirtumas tau pasitar- 
naus. Kai tik nusileisi, čiupk taksi, turi suspėti grįžti į parlamentą iki 
dešimtos, kai bus svarstomas pensijų klausimas. 

— Tai ką man dabar pasiūlytum daryti? 

— Pradėk rašyti kalbą. Viskas nuo jos ir priklauso. 


Kiekvieną laisvesnę akimirką Džailzas išnaudojo gludindamas 
parašytą kalbą; pirmuosius juodraščius jis rodė savo komandai ir 
svarbiausiems rėmėjams, o kai ją pirmą kartą garsiai perskaitė vie- 
no žmogaus auditorijai namuose Smito aikštėje, Grifas pareiškė esąs 
labai patenkintas. Kalba tikrai verta pagyrų. 

— Rytoj rytą padalinsiu kalbos kopijas svarbiausiems spaudos 
atstovams peržvelgti. Tada žurnalistai turės daugiau nei pakanka- 
mai laiko vedamiesiems parengti ir išsamiems straipsniams parašy- 
ti kitos dienos numeriams. Manau, būtų išmintinga parodyti Toniui 
Kroslandui kalbos juodraštį, nes tada jis pasijustų esantis reikšmin- 
gas. O žurnalistams tinginiams, tiems, kurie kalbą tik permes aki- 
mis, išrinkau pastraipą, kurios ištraukos turėtų atsidurti antraštėse. 

Džailzas pervertė kelis parengtos kalbos puslapius ir pamatė 
Grifo pažymėtą pastraipą. Nenoriu matyti Britanijos, įsitraukusios 
į dar vieną Europos karą. Europos žemė sulaistyta daugelio tautų 
geriausių jaunuolių krauju ne tik per pastaruosius penkiasdešimt 
metų, bet ir per visą tūkstantmetį. Drauge privalome pasiekti, kad 
Europa kariautų tik istorijos vadovėliuose, o mūsų vaikai ir anūkai 
galėtų pasiskaityti apie mūsų klaidas ir jų nekartotų. 

— Kodėl išrinkai būtent šitą pastraipą? — paklausė Džailzas. 

— Todėl, kad kai kurie laikraščiai ne tik ją išspausdins visą, Žo- 
dis žodin, bet taip pat neatsispirs pagundai priminti, kad tavo varžo- 
vas niekada nėra matęs, kaip šaudoma iš įniršio. 

Džailzas džiaugėsi, kitą rytą gavęs Tonio Kroslando raštelį, ku- 
riame buvo parašyta, jog kalba jam be galo patiko, ir jis laukia spau- 
dos reakcijos rytiniuose laikraščiuose. 

Kai tą popietę Džailzas įlipo į Britanijos oro linijų lėktuvą, 
skrendantį į Briuselį, pirmą kartą patikėjo, kad tikrai galėtų būti 
naujasis Leiboristų partijos vadovas. 


20 


Kai lėktuvas nusileido Briuselio oro uoste, Džailzas nustebo 
pamatęs laiptelių apačioje, prie „Rolls-Royce“, stovinų serą Džoną 
Nikolsą, Britanijos ambasadorių. 

— Skaičiau jūsų kalbą, sere Džailzai, — pasakė ambasadorius, 
kai jie važiavo iš oro uosto, kitiems keleiviams nė nespėjus praeiti 
pro pasų kontrolės langelį, — ir nors diplomatams lyg ir nereikia 
turėti savo nuomonės, būtinai noriu pasakyti, kad toji kalba man — 
tarsi gurkšnis gryno oro. Nors nesu tikras, kaip ją įvertins jūsų partija. 

— Viliuosi, kad vienuolikai partijos narių atrodys taip, kaip 
jums. 

— Aa, štai į ką toji kalba nutaikyta, — kalbėjo seras Džonas. — 
Koks aš lėtapėdis. 

Džailzas nustebo antrą kartą, kai jie sustojo prie Europos Par- 
lamento ir jį pasitiko didžiulė valdininkų, žurnalistų ir fotografų mi- 
nia; visi jie laukė, norėdami pasveikinti pagrindinį pranešėją. Sebas- 
tijonas šoko iš savo vietos prie vairuotojo ir atidarė Džailzui galines 
dureles; jis to dar niekada nebuvo daręs. Prie Džailzo priėjo Europos 
Parlamento prezidentas Gaetanas Martinas ir paspaudė jam ranką, 

o paskui supažindino su savo komanda. Eidamas į konferencijų salę, 
Džailzas sutiko dar kelis aukštus Europos politikus, ir jie visi jam 
linkėjo sėkmės; beje, jie turėjo galvoje ne būsimą jo pranešimą. 

— Jei būsite toks malonus ir palauksite, — pasakė prezidentas, 
kai jie pakilo į sceną, — pasakysiu kelias įvadines pastabas ir žodį 
perduosiu jums. 

Lėktuve Džailzas paskutinį kartą permetė akimis pranešimą ir 
tik kelis kartus šen ten pataisė; kai galiausiai jis atidavė kalbą Se- 
bastijonui, ją beveik mokėjo atmintinai. Džailzas pažvelgė pro ilgos 
juodos uždangos plyšelį ir pamatė tūkstantį Europos lyderių, no- 
rinčių išklausyti jo pažiūras. Paskutinę kalbą Bristolyje per rinkimų 
kampaniją jis sakė trisdešimt septynių žmonių auditorijai, įskaitant 
Grifą, Gvinetę, Pene, ponią Pariš ir ponios Pariš kokerių veislės šunį. 

Džailzas sunerimęs stovėjo užkulisiuose ir klausėsi Martino. 
Šis jį apibūdino kaip vieną iš retai sutinkamų politikų, ne tik sakan- 
čių tai, ką galvoja, bet ir neleidžiančių viešosios nuomonės apklausų 
rezultatams tapti moraliniu kompasu. Jis tarėsi girdįs nelabai opti- 
mistiškus Grifino šūksnius „Taip, tikra tiesa!“ 

— ... ir gali būti, kad į mus dabar kreipsis būsimasis Didžiosios 
Britanijos ministras pirmininkas. Ponios ir ponai, seras Džailzas Ba- 
ringtonas. 

Šalia Džailzo atsirado Sebastijonas, padavė jam lapus su kalba 
ir sušnabždėjo: 

— Sėkmės, sere. 

Griaudėjant aplodismentams Džailzas nuėjo į scenos vidurį. 
Per daugelį metų jis priprato prie euforijos apimtų fotografų blyks- 
čių, net prie dūzgiančių televizijos kamerų, tačiau dar niekada ne- 
buvo patyręs ko nors panašaus. Jis pasidėjo kalbą ant pulto, žengė 
žingsnį atgal ir laukė, kol klausytojai nurims. 

— Istorijoje būna tik kelios akimirkos, — kreipėsi Džailzas, — 
nulemiančios tautos likimą, ir Britanijos apsisprendimas kreiptis su 

prašymu įsilieti į bendrą rinką neabejotinai turėtų būti viena iš jų. 
Žinoma, Jungtinė Karalystė ir toliau vaidins atitinkamą vaidmenį 
pasaulio scenoje, bet šis vaidmuo turi būti realistiškas, atitinkan- 
tis faktą, jog mes nebevadovaujame imperijai, kurioje saulė niekada 
nenusileidžia. Mano manymu, atėjo metas Britanijai priimti naujo 
vaidmens iššūkį bičiuliškai darbuotis su partneriais, praeities prie- 
šiškumus palikus istorijai. Nenoriu matyti Britanijos įsitraukusios 
į dar vieną Europos karą. Europos žemė sulaistyta daugelio tautų 
geriausių jaunuolių krauju ne tik per pastaruosius penkiasdešimt 
metų, bet ir per visą tūkstantmetį. Drauge privalome pasiekti, kad 
Europa kariautų tik istorijos vadovėliuose, o mūsų vaikai ir anūkai 
galėtų pasiskaityti apie mūsų klaidas ir jų nekartotų. 

Sulig kiekviena aplodismentų banga Džailzui darėsi vis ramiau, 
ir skaitydamas išvadas jis jautė, kad visa salė tikrai pasidavusi jo 
kerams. 

— Kai dar buvau vaikas, mano mokykloje Bristolyje lankėsi 
Vinstonas Čerčilis, tikras europietis; jis mums teikė apdovanojimus. 
Tada apdovanojimo nepelniau, ir tai buvo vienintelis dalykas, mane 
siejęs su tuo didžiu žmogumi, — po šio sakinio visi garsiai nusijuo- 
kė, — bet politiku tapau tik todėl, kad tądien išklausiau jo kalbą, o į 
Leiboristų partiją įstojau daug patyręs karo metu. Seras Vinstonas 
ištarė štai tokius žodžius: „Šiandien mūsų tauta patiria didžią isto- 
rinę akimirką — britai vėl gali būti paprašyti nulemti laisvo pasaulio 
likimą.“ Mes su seru Vinstonu esame iš skirtingų partijų, bet tuo 
klausimu, be jokių abejonių, mūsų nuomonės sutampa. 

Džailzas nužvelgė sausakimšą salę; sulig kiekvienu sakiniu jo 
balsas kilo vis labiau. 

— Šiandieną mes, susirinkę šioje salėje, esame skirtingų tau- 
tų, tačiau atėjo metas visiems dirbti išvien, vadovaujantis ne egois- 


tiškais interesais, bet mąstant apie dar negimusių kartų interesus. 

Leiskite baigti patikinimu, jog nesvarbu, kokia ateitis manęs lauktų, 
pasišvęsiu šiam tikslui. 

Džailzas žengė žingsnį nuo pulto, visa salė atsistojo, ir nuo sce- 
nos jis galėjo nueiti tik po kelių minučių, o ir išėjusį iš salės jį apgulė 
parlamentarai, pareigūnai ir šiaip sveikintojai. 

— Turime tik apie valandą, tada reikės skubėti į oro uostą, — 
pasakė Sebastijonas, mėgindamas atrodyti ramus. — Gal man yra 
kokio darbo? 

— Surask telefoną, reikia paskambinti Grifui ir išsiaiškinti, 
ar namuose jau sureaguota į mano kalbą. Noriu įsitikinti, kad visa 
tai — ne miražas, — kalbėjo Džailzas, spausdamas rankas ir dėkoda- 
mas žmonėms už linkėjimus. Jis net kažkam pasirašė autografą; dar 
vienas pirmas kartas. 

— Kitoje gatvės pusėje yra „Palace“ viešbutis, — pasakė Sebas- 
tijonas. — Iš ten ir galėtume paskambinti į štabą. 

Džailzas linktelėjo ir toliau atsakinėjo į sveikinimus. Dar po 
dvidešimties minučių jis jau stovėjo ant parlamento laiptų ir atsi- 
sveikino su prezidentu. 

Jiedu su Sebastijonu greitai kirto platų bulvarą ir įėjo į sąly- 
giškai ramų „Palace“ viešbutį. Sebastijonas padavė administratorei 
numerį, ji paskambino į Londoną ir išgirdusi ragelyje balsą pasakė: 

— Tuoj sujungs, pone. 

Džailzas paėmė ragelį, ir jį pasveikino Grifo balsas: 

— Ką tik žiūrėjau šeštos valandos BBC žinias, — kalbėjo jis. — 
Tu — svarbiausia tema. Netyla telefonas, žmonės nesiliauja tavimi 
domėjęsi. Kai grįši į Londoną, oro uoste tavęs lauks automobilis ir 
nuveš tiesiai į televiziją, kur vėlyvosioms žinioms duosi interviu Sen- 
di Gol, tik neužtruk, nes BBC nori, kad pusę vienuoliktos „Panora- 
moje“ pasikalbėtum su Ričardu Dimblebiu. Žiniasklaidai nieko nėra 
mieliau už autsaiderį, kuris netikėtai tapo paklausus. Kur dabar esi? 

— Tuoj važiuosiu į oro uostą. 

— Geriau nė būti negali. Paskambink, kai tik nusileisi. 

Džailzas padėjo ragelį ir nusišypsojo Sebastijonui. 

— Mums reikia taksi. 

— Nemanau, — atsakė Sebastijonas. — Ką tik atvažiavo amba- 
sadoriaus automobilis, jis laukia mūsų gatvėje, nuveš į oro uostą. 

Kai jiedu ėjo viešbučio vestibiuliu, kažkoks žmogus ištiesė ran- 
ką ir pasakė: 

— Sveikinu, sere Džailzai. Efektingas pasirodymas. Tikėkimės, 
jums jis bus lemiamas. 

— Dėkoju, — atsakė Džailzas, pamatęs prie automobilio stovin- 
tį ambasadorių. 

— Aš esu Pjeras Bošaras, Europos ekonominės bendrijos vice- 
prezidentas. 

— Taip taip, — tarstelėjo Džailzas sustodamas ir spausdamas 
jam ranką. — Žinau, pone Bošarai, kaip nenuilstamai darbavotės, 
padėdamas Britanijai kreiptis dėl visateisės narystės Europos eko- 
nominėje bendrijoje. 

— Sujaudintas, — atsakė Bošaras. — Gal skirtumėte man minu- 
tėlę? Norėčiau pasikalbėti privačiu klausimu. 

Džailzas dirstelėjo į Sebastijoną, o šis pažvelgė į laikrodį. 

— Dešimt minučių, ne daugiau. Eisiu pas ambasadorių ir jį 
įspėsiu. 

— Tikiuosi, pažįstate gerą mano bičiulį Tonį Kroslandą, — ves- 
damas Džailzą į barą, paklausė Bošaras. 

— Tikrai pažįstu. Vakar jam daviau savo kalbos kopiją. 

— Neabejoju, kalba jam patiko. Fabianistai tuo tiki. Ko norėtu- 
mėte išgerti? — paklausė Bošaras, jiems atėjus į barą. 

— Škotiškos degtinės, gausiai skiestos vandeniu. 

Bošaras linktelėjo barmenui ir pratarė: 

— Ir man to paties. 

Džailzas atsisėdo ant kėdės, apsižvalgė po barą ir pamatė kam- 
pe sėdinčių politikierių būrelį, sklaidantį jo kalbą. Vienas iš jų pri- 
dėjo prie kaktos ranką, neva jį sveikindamas. Džailzas nusišypsojo. 

— Bet labai svarbu suprasti, — kalbėjo Bošaras, — jog De Golis 
padarys viską, kad tik neleistų Britanijai žengti į bendrąją rinką. 

— „Tik per mano lavoną“, jei gerai atsimenu jo žodžius, — im- 
damas taurę pasakė Džailzas. 

— Tikėkimės, mums nereikės taip ilgai laukti. 

— Galėtum pamanyti, kad generolas neatleido Britanijai už tai, 
kad ši laimėjo karą. 

— Į sveikatą, — pratarė Bošaras, prieš imdamas taurę. 

— Į sveikatą, — pakartojo Džailzas. 

— Nereikėtų pamiršti, kad De Golis turi savų bėdų, ką jau kal- 
bėti apie... 

Staiga Džailzui pasirodė, kad jis tuoj nualps. Jis stvėrėsi baro 
krašto, stengdamasis išsilaikyti, bet atrodė, kad visa salė sukasi ratu. 
Jis paleido taurę, krito nuo kėdės ir susmuko ant grindų. 

— Brangus bičiuli, — pratarė Bošaras klaupdamasis šalia, — 
kas jums? 

Pakėlęs akis jis pamatė, kaip prie jų skuba baro kampe sėdėjęs 
žmogus. 

— Aš esu gydytojas, — pasakė vyriškis lenkdamasis ir mėgin- 
damas atrišti Džailzo kaklaraišųį ir prasegti apykaklę. Jis uždėjo du 
pirštus Džailzui ant kaklo ir nedelsdamas kreipėsi į barmeną: 

— Iškvieskite greitąją, jį ištiko širdies smūgis. 

Du ar trys žurnalistai prilėkė prie baro. Vienas iš jų pradėjo vis- 
ką užsirašinėti, barmenas pakėlė telefono ragelį ir mikliai surinko 
trijų skaičių numerį. 

— Klausau, — atsiliepė balsas. 

— Mums reikia greitosios. Kuo greičiau; vieną klientą ištiko šir- 
dies smugis. 

Bošaras atsistojo. 

— Gydytojau, — kreipėsi jis į šalia Džailzo klūpintį vyriškį, — aš 
bėgsiu į lauką ir lauksiu greitosios, pasakysiu, kur jiems eiti. 

— Ar žinote, kuo šis žmogus vardu? — paklausė vienas žurnalis- 
tas, kai Bošaras išėjo iš baro. 

— Nenutuokiu, — atsakė barmenas. 

Pirmasis fotografas į barą įpuolė keliomis minutėmis anksčiau, 
nei atvažiavo greitoji, ir Džailzui teko atlaikyti daugybę fotoblyks- 
čių, nors jis nė pats gerai nesuprato, kas dedasi. Pasklidus naujienai, 
konferencijų centre buvę keli žurnalistai, kurie dailino straipsnius 
apie puikiai sutiktą sero Džailzo Baringtono kalbą, metė telefonus ir 
atbėgo į „Palace“ viešbutį. 

Išgirdęs greitosios sireną, Sebastijonas kalbėjosi su ambasado- 
riumi, bet nieko bloga nepamanė, kol greitoji nesustojo prie viešbu- 
čio ir du uniformuoti sanitarai neiššoko iš mašinos ir nenuskubėjo 
vidun gabendamiesi neštuvus. 

— Ar nemanote... — pratarė seras Džonas, bet Sebastijonas jau 
lėkė viešbučio laiptais. 

Pamatęs ateinančius sanitarus su neštuvais, jis sustojo. Jam te- 
reikėjo vos kartelį dirstelėti į pacientą, kad suprastų, jog baisiausios 
nuojautos pasitvirtino. Kai neštuvai buvo įkelti į mašiną, Sebastijo- 
nas įšoko vidun šaukdamas: 

— Jis — mano viršininkas. 

Vienas sanitaras linktelėjo, o kitas uždarė greitosios dureles. 

Seras Džonas važiavo paskui greitąją savuoju „Rolls-Royce“. 
Atvykęs į ligoninę jis pasisakė, kas esąs, ir paklausė registratorės, ar 
serą Džailzą Baringtoną jau priėmė gydytojas. 

— Taip, pone, priimamajame jį apžiūri daktaras Kleirbertas. 
Jei jūsų ekscelencija malonės prisėsti, neabejoju, jis jus informuos 
vos baigęs apžiūrą. 

Grifas vėl įjungė televizorių, norėdamas pažiūrėti septintos 
valandos BBC žinias ir tikėdamasis, kad svarbiausia tema tebebus 
Džailzo kalba. 

Džailzas iš tiesų buvo svarbiausia tema, tik Grifui prireikė laiko 
suvokti, kas tasai žmogus, gulintis ant neštuvų. Grifas krito į kėdę. 
Jis jau labai ilgai dalyvavo politiniame gyvenime, todėl puikiai su- 
prato: seras Džailzas Baringtonas jau nebekandidatuoja į Leiboristų 
partijos vadovo vietą. 


Žmogus, nakvojęs 437-ame „Palace“ viešbučio numeryje, ati- 
davė registratorei raktus, išsiregistravo ir sąskaitą apmokėjo grynai- 
siais. Susistabdęs taksi jis nuvažiavo į oro uostą ir po valandos sėdo 
į lėktuvą, skrendantį į Londoną; tuo pačiu lėktuvu turėjo skristi ir 
seras Džailzas. Nusileidęs Londono oro uoste, jis stojo į eilę prie tak- 
si, o sulaukęs savo eilės sėdo į galinę sėdynę ir pasakė: 

— Itono aikštė, keturiasdešimt keturi. 


— Aš sutrikęs, ambasadoriau, — pasakė daktaras Kleirbertas, 
antrą kartą apžiūrėjęs pacientą. — Nerandu jokių sero Džailzo šir- 
dies negalavimų. Tiesą sakant, atsižvelgiant į jo amžių, jo sveikata 
puiki. Vis dėlto tvirtai šitai konstatuoti galėsiu tik tada, kai laborato- 
rija pateiks visų tyrimų rezultatus, vadinasi, ligoninėje jis turės būti 
per naktį; noriu būti absoliučiai tikras. 


Kitą rytą Džailzas buvo visų nacionalinių laikraščių pirmuo- 
siuose puslapiuose, kaip Grifas ir tikėjosi. 

Vis dėlto pirmų tiražų antraštės — „Koja kojon“ (Express), „La- 
žybų nebereikia“ (Mirror), „Valstybininko gimimas?“ (The Times) — 

buvo greitai pakeistos. Naujasis Daily Mail pirmasis puslapis viską 
apibūdino glaustai: „Širdies smūgis žlugdo Baringtono galimybes va- 
dovauti Leiboristų partijai.“ 


Sekmadienio laikraščiuose pasirodė ilgos apybraižos apie nau- 
jojo opozicijos lyderio gyvenimą. 

Pirmuosiuose laikraščių puslapiuose puikavosi didžiulė Harol- 
do Vilsono nuotrauka — jis nufotografuotas aštuonerių, apsivilkęs 
šventiniais drabužėliais, užsidėjęs kepuraitę su snapeliu, stovintis 


prie dešimtojo Dauningo gatvės numerio. 


Pirmadienio rytą Džailzas, lydimas Gvinetės ir Sebastijono, 
parskrido į Londoną. 

Kai lėktuvas nusileido Londono oro uoste, nebuvo nė vieno 
žurnalisto, fotografo ar operatoriaus, niekas jo nepasitiko; Džail- 
zas — jau vakarykštė žinia. Gvinetė juos nuvežė į Smito aikštę. 

— Ką tau gydytojas rekomendavo grįžus namo? — paklausė 
Grifas. 

— Nieko nerekomendavo, — atsakė Džailzas. — Jis vis dar mė- 
gina išsiaiškinti, kodėl patekau į ligoninę. 


Straipsnį vienuoliktame The Times puslapyje, kurį parašė vie- 
nas iš žurnalistų, buvusių „Palace“ viešbučio bare tada, kai Džailzas 
apalpo, dėdei parodė Sebastijonas. 

Metju Kastlas nutarė likti Briuselyje dar kelias dienas ir šį tą 
pasiaiškinti, nes netikėjo, kad serą Džailzą ištiko širdies smūgis, 
nors visą incidentą matė savo akimis. 

Jis rašė: pirma, Europos ekonominės bendrijos viceprezidento 
Pjero Bošaro nebuvo Briuselyje, ir jis negirdėjo sero Džailzo kal- 
bos, nes dalyvavo seno savo bičiulio laidotuvėse Marselyje; antra, 
greitajai pagalbai skambinęs barmenas surinko tik tris telefono nu- 
merio skaičius ir žmogui, su kuriuo kalbėjo, net nepasakė adreso, 
kur reikėtų atvykti; trečia, Šv. Jono ligoninės greitosios pagalbos 
skyriuje neužregistruota jokio skambučio iš „Palace“ viešbučio, nie- 
kas negalėjo pasakyti, kokie du sanitarai gabeno serą Džailzą neš- 
tuvais; ketvirta, vyriškis, išėjęs iš baro pasitikti greitosios pagalbos 
darbuotojų, taip ir negrįžo, niekas nesumokėjo už du stiklus degti- 
nės; penkta, bare buvusio vyriškio, pasisakiusio, jog yra gydytojas, 
ir pareiškusio, kad serą Džailzą ištiko širdies smūgis, daugiau nie- 
kas nematė; šešta, kitą dieną barmenas darbe nepasirodė. 

Gal visa tai — tik virtinė sutapimų, svarstė žurnalistas, bet jeigu 
ne, ar galima teigti, kad Leiboristų partija būtų turėjusi kitą vadovą? 


Kitą rytą Grifas grįžo į Bristolį; kadangi tais metais daugiau ne- 
nusimatė jokių rinkimų, jis gėrė ištisą mėnesį. 


Džesika Klifton 


1964 


21 


— r turėčiau suprasti, kas čia pavaizduota? — paklausė 
ma, dar atidžiau žvelgdama į paveikslą. 
— Nėra ko suprasti, mama, — atsakė Sebas. — Neužčiuopei es- 
mės. 
— Tai kokia toji esmė, nes prisimenu, kaip Džesika piešdavo 
žmones. Žmones pažindavau. 
— Mama, ji pasiekusi jau kitą lygmenį; dabar ji tapo abstrak- 


cijas. 

— Deja, čia aš matau tik dažų dėmes. 

— Nes nežiūri atvira širdimi. Ji nebenori būti Konstablis ar 
Terneris. 

— Tai kas ji nori būti? 


— Džesika Klifton. 

— Sebai, net jei tu ir teisus, — pratarė Haris, geriau įsižiūrėjęs į 
paveikslą „Pirmoji dėmė“, — visi dailininkai, net Pikasas, pripažino 
jautę įtakas. Na, kieno poveikį yra patyrusi Džesika? 

— Piterio Bleiko, Francio Beikono; ji taip pat žavisi amerikie- 
čiu, pavarde Rotko. 

— Nė vieno iš jų negirdėjau, — prisipažino Ema. 

— O jie tikriausiai nieko negirdėjo apie Editą Evans, Joaną 
Saterland ar Ivliną Vo, kuriais taip labai žaviesi. 

— Rotko kabo Haroldo Ginzburgo kabinete, — pasakė Haris. 
— Jis man sakė, kad paveikslas jam kainavo dešimt tūkstančių do- 

lerių, ir aš jam priminiau, kad ši suma didesnė už paskutinį mano 
avansą. 

— Negalima taip mąstyti, — pareiškė Sebastijonas. — Meno ku- 
rinys vertas tiek, kiek kas nors ryžtasi už jį mokėti. Jei taip galima 
pasakyti apie tavo knygą, kodėl negalima teigti apie tapybos darbą? 

— Bankininko požiūris, — pratarė Ema. — Nepriminsiu tau, ką 
apie kainą ir vertę yra sakęs Oskaras Vaildas; bijau, kad manęs ne- 
apkaltintum senamadiškumu. 

— Mama, nesi senamadiška, — pasakė Sebastijonas ją apsika- 
bindamas. Ema nusišypsojo. — Tu — pozityviai priešistorinė. 

— Mano pažiūros atitinka keturiasdešimtmetės požiūrį, — pro- 
testavo Ema žvelgdama į sūnų, kuris niekaip negalėjo liautis juoktis. 
— Bet nejau Džesika tikrai negali geriau? — paklausė ji, vėl žvelgda- 
ma į paveikslą. 

— Tai — baigiamasis darbas, nuo jo priklausys, ar šį rugsėjį 
Džesikai bus pasiūlyta studijuoti toliau Karališkojoje akademijoje. 
Be to, gali būti, kad už paveikslą ji gaus dar ir kelis šilingus. 

— Šie paveikslai parduodami? — paklausė Haris. 

— O, taip. Baigiamųjų darbų paroda daugeliui jaunų meninin- 
kų būna pirma proga parodyti savo paveikslus viešai. 

— Įdomu, kas tokius darbus gali pirkti? — stebėjosi Haris žval- 
gydamasis po salę, kurios sienos buvo nukabinėtos tapybos darbais, 
akvarelėmis ir piešiniais. 

— Manau, savo vaikus dievinantys tėvai, — atsakė Ema. — Va- 
dinasi, mes visi turėsime įsigyti po vieną Džesikos darbą, įskaitant 
ir tave, Sebai. 

— Mama, tau nereikės manęs įkalbinėti. Grįšiu septintą, kai 
prasidės renginys; atsinešiu ir čekių knygelę. Jau išsirinkau paveiks- 
lą, kurio norėčiau — „Pirmoji dėmė“. 

— Tu labai dosnus. 

— Mama, tu tiesiog nesupranti. 

— Na, tai kur antrasis Pikasas? — paklausė Ema, nepaisydama 
sūnaus ir dairydamasi po salę. 

— Gal su savo vaikinu. 

— Nežinojau, kad Džesika turi vaikiną, — nustebo Haris. 

— Manau, šįvakar ji norės tave su juo supažindinti. 

— Ir ką jos vaikinas veikia? 

— Jis — irgi menininkas. 

— Ar jis vyresnis, ar jaunesnis už Džesiką? — paklausė Ema. 

— Vienmetis. Jis mokosi jos klasėje, nors, atvirai kalbant, nėra 
jos kategorijos. 

— Labai juokinga, — pratarė Haris. — Ar jis turi vardą? 

— Klaivas Bingamas. 

— Tu jį matei? 

— Taip, jie retai kada būna atskirai; žinau, kad jis jai peršasi 
mažiausiai kartą per savaitę. 

— Bet ji gerokai per jauna mąstyti apie vedybas, — pasakė Ema. 

— Mama, nereikia būti geram matematikui, kad suskaičiuo- 
tum: jei tau — keturiasdešimt treji, o man — dvidešimt ketveri, man 
gimus buvai devyniolikos. 

— Bet tais laikais viskas buvo kitaip. 

— Abejoju, ar tada senelis Valteris būtų tau pritaręs. 

— Taip, būtų, — atsakė Ema, imdama Harį už parankės. — Se- 
nelis dievino tavo tėvą. 

— O jūs dievinsite Klaivą. Jis išties šaunus vaikinas, ir ne jo 
kaltė, kad nėra didis menininkas, patys pamatysite, — kalbėjo Se- 
bastijonas, vesdamas tėvus per salę, kad šie galėtų apžiūrėti Klaivo 
darbus. 

Haris kurį laiką spoksojo į „Autoportretą“, paskui pareiškė savo 
nuomonę: 

— Suprantu, kodėl manai, kad Džesika šauni; nemanau, kad 
šiuos darbus kas nors pirks. 

— Laimei, jis turi turtingus tėvus, todėl bėdų nekils. 

— Bet Džesikos niekada nedomino pinigai, o jis, sakyčiau, nėra 
talentingas, tai kuo tas vaikinas ją patraukė? 

— Kadangi per pastaruosius trejus metus Klaivą buvo piešu- 
sios kone visos jos kurso merginos, aišku, kad Džesika ne vienintelė 
mano, jog jis gražus. 

— Negražus, jei taip ir atrodo, — pasakė Ema, atidžiau įsižiūrė- 
jusi į „Autoportretą. 

Sebastijonas nusijuokė. 

— Palauk ir pamatysi, o jau tada galėsi spręsti. Nors turiu tave 
įspėti, mama, kad vadovaudamasi savais standartais gali pamanyti, 
kad jis kiek pakrikęs, net išsiblaškęs. Bet, kaip visi žinome, Džesika 
visada nori globoti paklydėlius, gal todėl, kad pati buvo našlaitė. 

— Ar Klaivas žino, kad ji įvaikinta? 

— Aišku, — atsakė Sebastijonas. — Džesika niekada šio fakto 
neslepia. Ji kiekvienam pasako, kas tik paklausia. Meno mokykloje 
tai — privalumas, kone garbės ženklelis. 

— Ar jie gyvena kartu? — sušnabždėjo Ema. 

— Mama, jie — studentai menininkai, manau, visko gali būti. 

Haris nusijuokė, bet Emą ištiko šokas. 

— Mama, gal ir nustebsi, bet Džesikai jau dvidešimt vieneri, ji 
graži ir talentinga; sakau tau, Klaivas — ne vienintelis manantis, kad 
ji ypatinga. 

— Na, nekantrauju su juo susipažinti, — pasakė Ema. — Jei ne- 
norime pavėluoti į apdovanojimų teikimą, turime eiti persirengti. 

— Kad jau apie tai prakalbome, mama, labai prašau, neatrodyk 
šį vakarą kaip Baringtono laivybos kompanijos pirmininkė, besiren- 
gianti vadovauti valdybos susirinkimui, nes Džesika sutriks. 

— Bet aš ir esu Baringtono kompanijos pirmininkė. 

— Ne šįvakar, mama. Šįvakar tu — Džesikos mama. Todėl jei 
užsimausi džinsus, — geriausia būtų seni ir išblukę, — bus puiku. 

— Bet aš neturiu senų išblukusių džinsų. 

— Tai užsivilk ką nors, ką ketinai atiduoti vikaro renkamai dra- 
bužių labdarai. 

— Gal apsivilkti drabužius, su kuriais dirbu sode? — paklausė 
Ema, nė nemėgindama slėpti sarkazmo. 

— Nuostabu. Išsirink seniausią megztuką; būtų gerai su skylė- 
mis alkūnėse. 

— O kaip, tavo nuomone, tokia proga turėtų apsirengti tėvas? 

— Tėtis — ne bėda, — atsakė Sebastijonas. — Jis visada atrodo 
netvarkingai, kaip rašytojas po darbo valandų, todėl apsirengs tin- 
kamai. 

— Sebastijonai, turėčiau tau priminti, kad tavo tėvas — vienas 
iš gerbiamiausių rašytojų... 

— Mama, myliu jus abu. Jumis abiem žaviuosi. Bet šis vakaras 
yra Džesikos, todėl prašau jo nesugadinti. 

— Jis teisus, — pratarė Haris. — Daugiau mąstydavau apie tai, 
kokią skrybėlaitę užsidės mano mama apdovanojimų teikimo dieną, 
nei apie tai, kaip pelnyti apdovanojimą už lotynų kalbos pasiekimus. 

— Tėti, bet tu man sakei, kad apdovanojimą už lotynų kalbą 
visada laimėdavo ponas Dikinsas. 

— Teisybė, — sutiko Haris. — Dikinsas, tavo dėdė Džailzas ir aš 
buvome toje pačioje klasėje, bet, kaip ir Džesika, Dikinsas buvo kitos 
kategorijos. 


— Dėde Džailzai, norėčiau jus supažindinti su savo vaikinu 
Klaivu Bingamu. 

— Sveikas, Klaivai, — pasisveikino Džailzas, kuris vos žengęs į 
salę nusirišo kaklaraištį ir prasisegė marškinius. 

— O jūs — parlamentaras, kaip dabar madinga? — paklausė 
Klaivas spausdamas jam ranką. 

Džailzui pritrūko žodžių, kai pažvelgė į jaunuolį, vilkintį pra- 
segiotais geltonais taškuotais marškiniais su didžiule atversta apy- 
kakle ir mūvintį siaurus džinsus. Tačiau matant neklusnių šviesių 
plaukų kupetą, šiaurietiškai mėlynas akis ir žavingą šypseną buvo 
aišku, kodėl Džesika — ne vienintelė moteris šioje salėje, nuolat be- 
sižvalganti Klaivo pusėn. 

— Jis — pats šauniausias, — pratarė Džesika, šiltai apsikabin- 
dama dėdę. — Jis turėtų būti Leiboristų partijos vadovas. 
> — Oi, Džesika, — nutraukė ją Džailzas, — pirmiausia turėčiau 
nuspręsti, kurį iš tavo paveikslų... 

— Per vėlu, — pasakė Klaivas, — bet vis dar galite įsigyti kurį 
nors mano kūrinį. 

— Vis dėlto norėčiau papildyti savo kolekciją Džesikos Klifton 
originalu. 

— Tada teks nusivilti. Renginys prasidėjo septintą, ir per kelias 
minutes buvo išgraibstyti visi Džesikos paveikslai. 

— Net nežinau, Džesika, ar man džiaugtis tavo triumfu, ar pykti 
ant savęs, kad neatėjau anksčiau, — kalbėjo Džailzas, dar kartą apsi- 
kabindamas dukterėčią. — Sveikinu. 

— Dėkoju, bet vis tiek turėtum apžiūrėti Klaivo darbus, jie tik- 
rai geri. 

— Todėl nė vieno ir nepardaviau. Tiesą sakant, net mano šei- 
mos nariai jų nebeperka, — pridūrė Klaivas, kai į salę įžengė Ema, 
Haris ir Sebastijonas ir nedelsdami prie jų priėjo. 

Džailzas niekada nebuvo matęs itin madingai apsirengusios 
sesers, bet šįvakar ji atrodė lyg ką tik išėjusi iš sodo pašiūrės. Paly- 
ginti su ja, Haris atrodė pasipuošęs. Ar gali būti, kad jos megztuke — 
skylutė? Drabužiai — vienas iš nedaugelio moters ginklų, kartą jam 
taip sakė pati Ema. Bet tik ne šįvakar... paskui jam viskas paaiškėjo. 
„Gera mergaitė“, — sušnabždėjo. 

Sebastijonas supažindino tėvus su Klaivu, ir Emai teko pripa- 
žinti, kad jis visai nepanašus į pavaizduotąjį autoportrete. Jai atėjo į 
galvą žodis „patrauklus“, nors vaikino rankos paspaudimas pasirodė 
silpnokas. Ema atkreipė dėmesį į Džesikos paveikslus. 

— Ar visi šie raudoni taškai reiškia... 

— Parduota, — pratarė Klaivas. — Bet, kaip jau sakiau serui 
Džailzui, jums paaiškės, kad manęs ši bėda nekamuoja. 

— Tai nejau nebėra jokio Džesikos paveikslo, kurį būtų galima 
nupirkti? 

— Nebėra, — atsakė Sebastijonas. — Įspėjau tave, mama. 

Salės gale kažkas skimbčiojo į taurę. Atsigręžę visi pamatė ratu- 
kuose sėdintį barzdotą vyriškį, mėginantį atkreipti į save dėmesį. Jis 
vilkėjo palaikius drabužius — rudą velvetinį švarką ir žalias kelnes. 
Vyriškis nusišypsojo susirinkusiesiems. 

— Ponios ir ponai, — kreipėsi jis, — kelioms minutėms norė- 
čiau jūsų dėmesio. 

Visi liovėsi kalbėję ir atsisuko į kalbantįjį. 

— Labas vakaras, sveiki atvykę į Sleido vaizduojamojo meno 
mokyklos baigiamųjų darbų parodą. Esu Raskinas Spieras, žiuri 
pirmininkas; pirmoji mano užduotis — paskelbti visų kategorijų — 
piešinių, akvarelių ir tapybos — nugalėtojus. Pirmą kartą Sleido mo- 
kyklos istorijoje tas pats studentas pelnė visų trijų kategorijų aukš- 
čiausias vietas. 

Ema nekantravo sužinoti, kas tasai nuostabusis jaunas meni- 
ninkas, kad jo darbus galėtų palyginti su Džesikos kūriniais. 

— Atvirai kalbant, aš nieko nenustebinsiu, nebent pačią laimė- 
toją; šiais metais mūsų mokyklos žvaigždė — Džesika Klifton. 

Ema švytėjo iš pasididžiavimo, visa salė ėmė ploti, o Džesika tik 
palenkė galvą ir prisispaudė prie Klaivo. Tik Sebastijonas suprato, 
ką ji dabar jaučia. Grumiasi su demonais, kaip ji pati sakydavo. Kai 
jie likdavo vienu du, Džesika nepaliaudavo čiauškėjusi, bet kai tik ji 

atsidurdavo dėmesio centre, lyg vėžliukas smukdavo į savo kiautą 
tikėdamasi, kad niekas jos nepastebės. 

— Jei Džesika norėtų prieiti, aš jai įteikčiau trisdešimties svarų 
čekį ir Muningso taurę. 

Klaivas ją niuktelėjo, ir visi vėl pradėjo ploti, Džesikai patrau- 
kus link žiuri pirmininko; sulig kiekvienu žingsniu jos skruostai 
liepsnojo vis skaisčiau. Kai ponas Spieras jai įteikė čekį ir taurę, vie- 
na buvo absoliučiai aišku: padėkos kalbos nebus. Džesika nuskubėjo 
prie Klaivo, kuris buvo toks patenkintas, jog atrodė, kad apdovano- 
jimą laimėjo jis. 

— Taip pat galiu pranešti, jog Džesikai pasiūlyta vieta Karališ- 
kojoje akademijoje, kur ji galės pradėti mokytis rugsėjį; žinau, ten 
dirbantys mano kolegos nekantrauja jos sulaukti. 

— Labai viliuosi, kad šios liaupsės nesusuks jai galvos, — su- 
šnabždėjo Ema Sebastijonui. Atsisukusi į Džesiką Ema pamatė, kaip 
ji spaudžia Klaivui ranką. 

— Nesibaimink, mama. Ji — vienintelis žmogus šioje salėje, ku- 
ris nenutuokia, koks yra talentingas. 

Tą akimirką šalia Emos atsirado elegantiškas vyriškis, vilkįs 
madingu kostiumu su liemene ir pasirišęs raudono šilko kaklaskarę. 

— Leiskite prisistatyti, ponia Klifton. 

Ema nusišypsojo nepažįstamajam svarstydama, ar tik jis nebus 
Klaivo tėvas. 

— Esu Džulianas Agniu. Prekiauju meno kūriniais ir norėjau 
pasakyti, jog, žaviuosi jūsų dukters darbais. 

— Labai malonu girdėti, pone Agniu. Ar jums pavyko įsigyti 
nors vieną Džesikos paveikslą? 

— Įsigijau visus, ponia Klifton. Paskutinį kartą esu taip pasiel- 
gęs tada, kai įsigijau jauno menininko Deivido Hoknio darbų. 

Ema nenorėjo prisipažinti, kad niekada negirdėjo Deivido 
Hoknio pavardės, o Sebastijonas jį žinojo tik todėl, kad pustuzinis 

jo paveikslų kabojo ant Sedriko kabineto sienų; antra vertus, Ho- 
knis buvo jorkšyrietis. Tik Sebastijonas menkai tekreipė dėmesio į 
poną Agniu, nes jo mintys klaidžiojo kitur. 

— Ar tai reiškia, kad mums bus suteikta dar viena proga įsigyti 
vieną iš mano dukters paveikslų? — paklausė Haris. 

— Labai tikėtina, kad bus, — atsakė Agniu, — nes kitą pavasarį 
ketinu surengti vienos autorės — Džesikos — darbų parodą; viliuosi, 
iki tol ji bus nutapiusi dar kelias drobes. Savaime suprantama, jums 
ir poniai Klifton atsiųsiu kvietimą į parodos atidarymą. 

— Dėkoju, — atsakė Haris, — tada tikrai nepavėluosime. 

Ponas Agniu vos pastebimai linktelėjo, apsigręžė ir daugiau 
nieko nepasakęs patraukė durų link, akivaizdžiai nesidomėdamas 
jokiais kitais dailininkais, kurių darbai buvo apkibę sienas. Ema pa- 
žvelgė į Sebastijoną ir pamatė, kad šis nenuleidžia akių nuo einančio 
per salę pono Agniu. Paskui ji pastebėjo šalia Agniu žingsniuojančią 
jauną moterį ir suprato, kodėl sūnus prarado žadą. 

— Sebai, susičiaupk. 

Sebastijonas buvo sutrikęs; tokia reta jo būsena Emai labai pa- 
tiko. 

— Na, manyčiau, mums derėtų eiti apžiūrėti Klaivo paveiks- 
lų, — pasiūlė Haris, — gal gausime progą susipažinti su jo tėvais. 

— Jie nesivargino ateiti, — pasakė Sebastijonas. — Džesika man 
sakė, kad jie niekada neina pažiūrėti jo darbų. 

— Kaip keista, — pratarė Haris. 

— Kaip liūdna, — pridūrė Ema. 


22 
— Man tikrai patinka tavo tėvai, — pasakė Klaivas, — ir tavo 
dėdė Džailzas neeilinis. Net aš galėčiau už jį balsuoti, nors mano tė- 
vai tam nepritartų. 

— Kodėl nepritartų? 

— Jie abu — užkietėje toriai. Mama neleistų, kad jos namuose 
būtų socialistas. 

— Man labai gaila, kad jie neatvyko į baigiamuosius apdovano- 
jimus. Jie būtų taip tavimi didžiavęsi. 

— Nemanau. Pirmiausia, mama nepritarė mano apsisprendi- 
mui mokytis meno mokykloje. Ji norėjo, kad studijuočiau Oksforde 
arba Kembridže; ji nenorėjo susitaikyti su tuo, kad buvau tam per 
silpnas. 

— Tada ir aš jiems turbūt nepatiksiu. 

— Kaip galėtum jiems nepatikti? — nesuprato Klaivas atsisuk- 
damas į Džesiką. — Tu — daugiausia apdovanojimų Sleido moky- 
klos istorijoje pelniusi mokinė, tau pasiūlyta vieta Karališkojoje 
akademijoje, ne taip kaip man. Tavo tėvas — perkamiausių knygų 
autorius, mama — akcinės bendrovės valdybos pirmininkė, dėdė 
priklauso šešėliniam kabinetui. O mano tėvas — žuvų pašteto ben- 
drovės pirmininkas, besiviliantis sulaukti pasiūlymo tapti Linkoln- 
šyro šerifu; beje, taip nutikti gali tik todėl, kad mano senelis pratur- 
tėjo pardavinėdamas žuvų paštetą. 

— Bet tu nors žinai, kas yra tavo senelis, — atsakė Džesika, pa- 
dėjusi jam ant peties galvą. — Haris ir Ema nėra tikrieji mano tėvai, 
nors visada su manimi elgėsi kaip su dukra; gal todėl, kad mudvi su 
Ema panašios, žmonės mano, jog ji — mano motina. Sebas — ge- 
riausias brolis, kokį tik mergaitė gali turėti. Bet iš tikrųjų esu našlai- 
tė ir nenutuokiu, kas yra tikrieji mano tėvai. 

— Ar kada nors mėginai išsiaiškinti? 

— Taip, ir man buvo pasakyta, kad Daktaro Barnardo globos 
namai laikosi griežtos politikos neatskleisti jokios informacijos apie 
biologinius tėvus be jų sutikimo. 

— Kodėl nepaklausei dėdės Džailzo? Jei apskritai kas nors ką 
nors žino, tai jis — neabejotinai. 

— Na, jei ir žino, gal mano šeima turi kokių nors savų priežas- 
čių man neatskleisti tiesos. 

— Gal tavo tėvas buvo užmuštas karo lauke ir apdovanotas už 
didvyrišką kovą, o mama mirė patyrusi širdies smūgį. 

— O tu, Klaivai Bingamai, esi nepataisomas romantikas, ku- 
riam vertėtų mažiau skaityti apie drąsuolį lakūną Biglsą ir pasigilinti 
į „Vakarų fronte nieko naujo“. 

— Kai tapsi garsi dailininkė, ar vadinsiesi Džesika Klifton, ar 
Džesika Bingam? 

— Klaivai, ar tik tu vėl man nesiperši? Šią savaitę būtų jau tre- 
čias kartas. 

— Pastebėjai. Taip, peršuosi, tikėjausi, kad šį savaitgalį važiuo- 
si su manimi į Linkolnšyrą ir susipažinsi su mano tėvais, kad galė- 
čiau pasipiršti oficialiai. 

— Norėčiau, — atsakė Džesika jį apsikabindama. 

— Tik žinok, prieš tau keliaujant į Linkolnšyrą, turiu kai ką ap- 
lankyti, — pasakė Klaivas. — Todėl daiktų dar nesikrauk. 


— Labai malonu, kad taip greitai sutikote mane priimti, pone. 

Haris buvo maloniai nustebintas. Jis matė, kad jaunuoliui teko 
įveikti daug sunkumų. Jis atvyko laiku, vilkėjo švarką, buvo pasiri- 
šęs kaklaraištį, batai švytėjo taip, tarsi rengtųsi eiti į paradą. Aiškiai 
matėsi, jog vaikinas labai nervinasi, todėl Haris stengėsi sumažinti 
įtampą. 

— Laiške rašei, kad nori pasikalbėti labai svarbiu klausimu; nu- 
manau kokiu. 

— Tiesą sakant, pone, klausimas labai paprastas. Norėčiau gau- 
ti sutikimą prašyti jūsų dukters rankos. 

— Kaip kilniai senamadiška. 

— Ne daugiau nei Džesika iš manęs tikisi. 

— Ar nemanote, kad judu per jauni mąstyti apie vedybas? Gal 
jums reikėtų palaukti, bent kol Džesika baigs Karališkąją akademiją? 

— Su visa pagarba jums, pone, norėčiau pasakyti, jog Sebastijo- 
nas man užsiminė, kad poniai Klifton piršotės jaunesnis, nei dabar 
esu aš. 

— Teisybė, bet tada buvo karo metas. 

— Tikiuosi, pone, man neteks eiti į karą, kad įrodyčiau, kaip 
labai myliu jūsų dukrą. 

Haris nusijuokė. 

— Manyčiau, kaip būsimas uošvis turėčiau paklausti, kokios 
tavo perspektyvos. Džesika man sakė, kad tau nepasiūlė vietos Ka- 
rališkojoje akademijoje. 

— Net neabejoju, kad jūsų tai nenustebino, pone. 

Haris nusišypsojo. 

— Na, tai ką veiki baigęs Sleido mokyklą? 

— Dirbu reklamos agentūroje „Kurtis Belas ir Getis“, dizaino 
skyriuje. 

— Ar tau gerai moka? 

— Ne, pone. Mano atlyginimas — keturi šimtai svarų per me- 
tus, bet tėvas mano išlaikymui skiria dar tūkstantį, be to, dvidešimt 
pirmojo gimtadienio proga tėvai man išnuomojo butą Čelsyje. Taigi 
turėsime daugiau nei pakankamai. 

— Turbūt supranti, kad tapyba Džesikai buvo ir bus pirmoji 
meilė ir ji niekada niekam neleis stoti skersai kelio karjerai; mūsų 
šeima tai suprato, vos jai pas mus pasirodžius. 

— Puikiai tai žinau, pone; padarysiu viską, kas nuo manęs pri- 
klauso, kad tik užtikrinčiau jai galimybę siekti savų ambicijų. Būtų 
tikra beprotybė elgtis kitaip žinant jos talentą. 

— Džiaugiuosi, kad taip mąstai, — atsakė Haris. — Bet nors 
Džesika ir labai talentinga, ji jaučiasi nesaugi, ir tu turėtum tai su- 
prasti ir ją užjausti. 

— Ir šitai man gerai žinoma, pone, džiaugiuosi galėdamas jai 
padėti. Tada jaučiuosi esąs labai ypatingas. 

— Gal galiu paklausti, kaip tavo tėvai žvelgia į ketinimus vesti 
mano dukrą? 

— Mano mama yra didelė jūsų gerbėja, ji taip pat žavisi jūsų 
žmona. 

— Bet ar jie supranta, kad mes nesame Džesikos tėvai? 

— O, taip, bet, kaip sako tėtis, vargu ar ji čia kuo nors dėta. 

— Ar jau sakei jiems, kad nori vesti Džesiką? 

— Ne, pone, tačiau šį savaitgalį mudu vykstame į Lautą, tada ir 
ketinu pasakyti, nors nemanau, kad jie labai nustebs. 

— Tada man telieka judviem palinkėti laimės. Jei pasaulyje yra 
geresnė ir dar labiau mokanti mylėti mergina, aš jos dar nesutikau. 
Bet gal kiekvienam tėvui taip atrodo. 

— Gerai suprantu, kad nesu jos vertas, bet, prisiekiu, aš jos ne- 
nuvilsiu. 

— Neabejoju, kad nenuvilsi, — pratarė Haris, — tik turiu tave 
įspėti, kad yra ir kita medalio pusė. Džesika — jautri jauna moteris, 
jei kada nors prarasi jos pasitikėjimą, neteksi ir jos. 

— Patikėkite, niekada neleisiu, kad taip nutiktų. 

— Neabejoju, kad taip ir bus, kaip sakai. 

— Tikrai taip ir bus, pone, — patikino Klaivas, kai Haris pakilo 
nuo kėdės. — Jei iki sekmadienio vakaro iš manęs negausite jokios 
žinutės, vadinasi, ji man atsakė. Ir vėl. 

— Vėl? — nesuprato Haris. 

— Taip. Aš jau kelis kartus Džesikai piršausi, — prisipažino 
Klaivas, — ir ji visada man atsakydavo. Nujaučiu, kad jai kažkas ke- 
lia nerimą, tik ji nenori apie tai kalbėti. Numanydamas, kad aš čia 
niekuo dėtas, viliuosi, kad gal jūs galėsite ką nors paaiškinti. 

Kiek padvejojęs Haris atsakė: 

— Rytoj su Džesika pietausiu; galiu patarti pasikalbėti su Dže- 


193 


Jeffrey Archer + Atsargiai, norai pildosi 


sika dar prieš vykstant į Linkolnšyrą ir, aišku, prieš pranešant nau- 
jieną tėvams. 

— Jei manote, kad tai būtina, pone, būtinai pasikalbėsiu. 

— Manyčiau, turint galvoje aplinkybes, pasikalbėti būtų išmin- 
tinga, — atsakė Haris, į kambarį įėjus žmonai. 

— Ar man reikėtų suprasti, jog turėčiau tave pasveikinti? — pa- 
klausė Ema, ir Haris pamanė, kad žmona klausėsi jų pokalbio. — Jei 
taip, be galo džiaugiuosi. 

Atsisukeęs į Harį jis pridūrė: 

— Labai malonu, kad sutikote mane priimti, pone. 

Vyriškiai paspaudė vienas kitam rankas. 

— Atsargiai vairuok, — įspėjo Haris, tarsi kalbėtųsi su savo sū- 
numi. 

Jiedu su Ema stovėjo prie lango ir žiūrėjo, kaip Klaivas lipa į 
automobilį. 

— Vadinasi, pagaliau nusprendei pasakyti Džesikai, kas jos 
tėvas? 

— Klaivas man nepaliko kito pasirinkimo, — atsakė Haris, kai 
automobilis dingo kelyje už dvaro vartų. — Ponas Dievas žino, kaip 
tasai jaunuolis sureaguos sužinojęs tiesą. 

— O mane gerokai labiau kelia nerimą Džesikos reakcija, — pa- 
sakė Ema. 


23 


— Negaliu pakęsti A1 magistralės, — tarė Džesika. — Ji man 
visada sukelia tiek daug nemalonių prisiminimų. 

— Arjie kada nors iki galo išsiaiškino, kas iš tikrųjų tą dieną nu- 
tiko? — lenkdamas sunkvežimį paklausė Klaivas. Džesika pažvelgė į 
kairę, paskui — atgal. — Ką čia darai? 

— Stebiu, ar viskas gerai, — atsakė Džesika. — Koronerio išva- 
da — mirtis įvykus nelaimingam atsitikimui. Bet žinau, kad Sebas 
dar ir dabar save kaltina dėl Bruno mirties. 

— Abu žinome, kad jis neteisus. 

— Pamėgink pasakyti Sebui, — tarstelėjo Džesika. 

— Kur tave tėvas vakar vedėsi pietų? — norėdamas pakeisti 
temą, paklausė Klaivas. 

— Paskutinę minutę turėjau atšaukti susitikimą. Mano vadovas 
norėjo pasitarti, kokius paveikslus turėčiau pristatyti Karališkosios 
akademijos vasaros parodai. Todėl tėtis mane vesis pietų pirmadie- 
nį, nors turiu pripažinti, kad jis nusivylė. 

— Galjis norėjo su tavimi aptarti kokį nors svarbų klausimą. 

— Kas gali būti taip svarbu, kad nepalauktų iki pirmadienio? 

— Na, kokį paveikslą išsirinkote judu su vadovu? 

— „Rūkas du“. 

— Geras pasirinkimas! 

— Ponas Danstanas įsitikinęs, kad Karališkajai akademijai 
patiks. 

— Ar tai tas paveikslas, kurį prieš mums išvažiuojant mačiau 
tavo bute, atremtą į sieną? 

— Taip. Šį savaitgalį ketinau jį padovanoti tavo mamai, bet, 
deja, visi parodos eksponatai turi būti atgabenti iki kito ketvirta- 
dienio. 

— Ji didžiuosis matydama būsimos marčios paveikslą ekspo- 
nuojamą Karališkojoje akademijoje. 

— Karališkajai akademijai kasmet pasiūloma daugiau nei tūks- 
tantis paveikslų, o atrenkami tik keli šimtai, todėl kvietimų dar ne- 
siųsk. 

Klaivui lenkiant dar vieną sunkvežimį, Džesika vėl pažvelgė 
kairėn ir atgal. 

— Ar tavo tėvai nutuokia, kodėl šį savaitgalį pas juos važiuoja- 
me? — paklausė ji. 

— Aiškesnės užuominos nė negalėjo būti — pasakiau, kad noriu 
juos supažindinti su mergina, su kuria ketinu nugyventi visą gyve- 
nimą. 

— Kas bus, jei aš jiems nepatiksiu? 

— Jie tave ims dievinti, o jei nepatiksi, kam rūpės? Myliu tave 
be galo. 

— Tu toks mielas, — kalbėjo Džesika, pasilenkdama ir bučiuo- 
dama jam į skruostą. — Bet man būtų neramu, jei tavo tėvams ne- 
patikčiau. Šiaip ar taip, esi vienturtis jų sūnus, todėl jie turėtų tave 
saugoti, gal net truputį nervintis. 

— Mamos niekas negali sunervinti, o kai tik tave pamatys tėtis, 
jo nereikės įtikinėti. 

— Norėčiau savimi pasitikėti taip, kaip pasitiki tavo mama. 

— Ji čia niekuo dėta, brangute. Ji lankė Roudino mokyklą, kur 
mokoma vieno dalyko — kaip susižadėti su aristokratu, o ji galiau- 
siai ištekėjo už žuvų pašteto karaliaus, todėl ją sužavės tavo ir mano 
šeimų sąjunga. 

— Ar tavo tėčiui svarbūs tokie dalykai? 

— Po šimts, ne. Gamyklos darbuotojai jį vadina Bobu, mamai 
nepatinka. Jie jį išrinko visų organizacijų prezidentu dvidešimties 
mylių spinduliu nuo mūsų namų; jis prezidentauja visur — prade- 
dant Lauto snukerio klubu ir baigiant Klitorpso choristų draugija, 
nors vargšelis yra daltonikas ir visai be klausos. 

— Nekantrauju su juo susipažinti, — pasakė Džesika, kai Klai- 
vas išsuko iš A1 magistralės ir patraukė Meibltorpo pusėn, dairyda- 
masis į ženklus. 

Nors Klaivas nesiliovė plepėjes, jis jautė, kad sulig kiekviena 
mylia Džesika vis labiau nervinasi, o kai jiedu privažiavo Meibltorpo 
dvaro vartus, mergina visai nutilo. 

— O, Dieve, — pratarė Džesika, jiems riedant plačiu taku, kiek 
akys užmato iš abiejų pusių apaugusiu aukštomis elegantiškomis 
guobomis. — Tu nesakei, kad gyveni pilyje. 

— Tėtis pirko dvarą tik todėl, kad anksčiau jo savininkas buvo 
Meibltorpo grafas, amžių sandūroje mėginęs išstumti iš verslo mano 
senelį. Nors, numanau, jis dar ir norėjo padaryti įspūdį mano mamai. 

— Na, įspūdis didžiulis, — pasakė Džesika, išvydusi priešais 
dunksantį trijų aukštų paladianistinio stiliaus rūmą. 

— Taip, turiu pripažinti, jog teko parduoti ne vieną žuvų pašte- 
to indelį, kad būtų galima nupirkti tokius rūmus. 

Džesika nusijuokė ir tuoj pat liovėsi, kai prasivėrė lauko durys 
ir pasirodė vyresnysis liokajus su dviem pavaldiniais. Šie pasileido 
laiptais, atidarė automobilio bagažinę ir išėmė jų kelioninius krep- 
šius. 

— Mano daiktų nepakaktų nė pusei liokajaus, — sušnabždėjo 
Džesika. 

Klaivas atidarė jai dureles, bet mergina nė nekrustelėjo. Jis pa- 
ėmė ją už rankos ir visaip įkalbinėdamas vedėsi laiptais, pro duris, į 
vestibiulį, kur jų jau laukė ponas ir ponia Bingamai. 

Pirmąkart pamačiusi Klaivo motiną Džesika pamanė, kad jos 
kojos neatlaikys — ji buvo tokia elegantiška, tokia rafinuota, tokia 
savimi pasitikinti. Ponia Bingam žengė arčiau bičiuliškai šypsoda- 
masi, norėdama pasisveikinti. 

— Kaip nuostabu pagaliau su tavimi susipažinti, — prapliupo 
ji, bučiuodama Džesiką į abu skruostus. — Klaivas mums tiek daug 
apie tave pasakojo. 

Klaivo tėvas šiltai paspaudė jai ranką ir pratarė: 

— Jaunoji panele, turiu pasakyti, kad Klaivas tikrai neperdėjo 
sakydamas, kad esi graži kaip paveikslas. 

Klaivas pratrūko juoktis. 

— Tikiuosi, ne, tėti. Naujausias Džesikos paveikslas pavadintas 
„Rukas du“. 

— Sakau, gal vieną dieną nutapysi ir mano portretą. 

— Tėti, Džesika tuo nebeužsiima. 

— Mielai, pone Bingamai. 

Kai Džesika prisėdo ant sofos šalia Klaivo, prasivėrė svetainės 
durys ir vėl pasirodė vyresnysis liokajus. Paskui jį įėjo dideliu sidabri- 
niu padėklu nešina tarnaitė; ant padėklo buvo sidabrinis arbatinukas 
ir dvi didelės lėkštės sumuštinių. 

— Su agurkais, pomidorais ir sūriu, panele, — pasakė vyresny- 
sis liokajus. 

— Atkreipk dėmesį, su žuvų paštetu nėra, — sušnabždėjo Klai- 
vas. 

Džesika nervingai valgė viską, kas tik jai buvo siūloma, o ponia 
Bingam vis plepėjo apie savo darbus ir apie tai, kad niekada neturi 
laisvos minutėlės. Rodos, ji nė nepastebėjo, kaip Džesika ant ser- 
vetėlės pradėjo piešti Klaivo tėvo portreto eskizą, kurį ketino baigti 
miegamajame, likusi viena. 

— Šįvakar pavakarieniausime ramiai, tik šeimos ratelyje, — pa- 
sakė ji, prieš siūlydama Džesikai dar sumuštinių. — Bet rytoj supla- 
navau šventinę vakarienę — su keliais bičiuliais, kurie nekantrauja 
su tavimi susipažinti. 

Klaivas spustelėjo Džesikai ranką žinodamas, kaip labai ji ne- 
mėgsta būti dėmesio centre. 

— Labai miela, kad taip rūpinatės, ponia Bingam. 

— Prašau mane vadinti Priscila. Šiuose namuose nebūna jokių 
ceremonijų. 

— O mano bičiuliai mane vadina Bobu, — pasakė ponas Binga- 
mas, vaišindamas Džesiką gabalėliu biskvitinio pyrago. 

Kai po valandos Džesika buvo nuvesta į jai skirtą kambarį, ji nė 
pati nesuprato, kodėl taip nerimavo. Tik pamačiusi iš krepšio išim- 
tus ir į spintą sukabintus savo drabužius, ji puolė į paniką. 

— Džese, kas yra? 

— Šįvakar išsiversiu su drabužių pamaina vakarienei, tačiau ry- 
tojaus vakarui neturiu jokių tinkamų. 

— Dėl to nesijaudinčiau; nujaučiu, kad rytoj rytą mama tave 
kvies apsipirkti. 

— Bet aš negaliu jai leisti man ko nors pirkti, pati jai neatvežiau 
jokios dovanėlės. 

— Patikėk, ji nori prieš tave pasirodyti; vaikščiodama po par- 
duotuves mama patirs daug didesnį malonumą nei tu. Galvok apie 
tai kaip apie dėžę žuvų pašteto. 

Džesika nusijuokė, o prieš eidama miegoti, po vakarienės, ji 
buvo taip atsipalaidavusi, kad vis nesiliovė plepėjusi. 

— Juk viskas buvo visai neblogai? — paklausė Klaivas, nusekęs 
paskui ją į miegamąjį. 

— Geriau nė būti negalėjo, — atsakė Džesika. — Dievinu tavo 
tėvą, o tavo mama tiek vargo, kad tik pasijusčiau kaip namie. 

— Ar esi kada nors miegojusi lovoje su baldakimu? — ją apka- 
binęs paklausė Klaivas. 

— Ne, nesu, — atsakė Džesika jį stumdama. — O kur tu miegosi? 

— Kitame kambaryje. Bet, kaip matai, abu kambarius skiria tik 
durys, nes anksčiau ten miegojo grafo meilužė; aš pas tave ateisiu 
vėliau. 

— Ne, neateisi, — erzino jį Džesika, — nors man patiktų būti 
grafo meiluže. 

— Neturi jokių šansų, — atsakė Klaivas, priklaupdamas ant vie- 
no kelio. — Turėsi pasitenkinti tapusi ponia Bingam — žuvų pašteto 
princese. 

— Tu man nesiperši, Klaivai? 

— Džesika Klifton, aš tave dievinu, noriu praleisti su tavimi visą 
likusį gyvenimą ir tikiuosi, kad suteiksi man garbę, tapdama mano 
žmona. 

— Aišku, kad suteiksiu, — pasakė Džesika, irgi puldama ant ke- 
lių ir apsivydama jį rankomis. 

— Tu turėtum dvejoti ir dar minutėlę pasvarstyti. 

— Pastaruosius šešis mėnesius beveik apie nieką daugiau ir ne- 
svarsčiau. 

— Bet aš maniau... 

— Tu čia niekuo dėtas, kvailiuk. Ir labai norėdama negalėčiau 
tavęs mylėti dar karščiau. Tiesiog... 

— Kas? 

— Kai esi našlaitis, visada svarstai... 

— Džese, tu irgi kartais būni kvailiukė. Aš tave pamilau, ir man 
nė velnio nerūpi, kas tavo tėvai, kas jie tokie buvo. O dabar paleisk 
mane, turiu tau staigmeną. 

Džesika paleido sužadėtinį, o jis išsiėmė iš vidinės švarko kiše- 
nės raudonos odos dėžutę. Džesika atidarė dėžutę ir prapliupo juok- 
tis, pamačiusi Bingamo žuvų pašteto indelį. Paštetas, kurį valgo net 
žvejai. 

— Gal vertėtų pažvelgti vidun? — pasiūlė Klaivas. 

Džesika atsuko dangtelį ir pakabino pirštu pašteto. 

— Fe, — tarė ji, tada sužvejojo išskirtinio grožio Viktorijos laikų 
sužadėtuvių žiedą, puoštą safyru ir deimantu. — Oi, lažinuosi, kad 
kiekviename indelyje šito nerasi. Jis toks gražus, — pasakė ji švariai 
nulaižiusi žiedą. 

— Žiedas buvo mano močiutės. Betsi buvo vietinė Grimsbio 
mergina, kurią vedė mano senelis, tada jis dirbo žvejybos laive ir dar 
nebuvo pradėjęs krautis turtų. 

Džesika vis dar žiūrėjo į žiedą. 

— Jis man per geras. 

— Betsei taip nepasirodė. 

— O kaip tavo mama? Kaip ji pasijus, pamačiusi žiedą? 

— Žiedas buvo jos mintis, — atsakė Klaivas. — Lipkim žemyn ir 
praneškim jiems naujieną. 

— Dar ne dabar, — pasakė Džesika jį apsikabindama. 

Kitą rytą po pusryčių Klaivas nusivedė sužadėtinę, norėdamas 
jai aprodyti Meibltorpo dvarą, bet jie apžiūrėjo tik sodą ir ežerą, nes 
Klaivo mama pakvietė Džesiką apsipirkti Laute. 

— Kai kaskart dzingtelės kasos skambutis, mąstyk apie dar vie- 
ną žuvų pašteto dėžę, — pasakė Klaivas, kai Džesika sėdo į galinę 
automobilio sėdynę šalia Priscilos. 

Kai pietums jos grįžo į Meibltorpo dvarą Džesika buvo apsikro- 
vusi krepšeliais ir dėžutėmis; juose buvo dvi suknelės, kašmyro ska- 
ra, pora batelių ir mažutytė juoda vakarinė rankinė. 

— Šiandienos vakarienei, — paaiškino Priscila. 

Džesikai teliko svarstyti, kiek dėžių žuvų pašteto teks parduoti, 
kad būtų padengtos visos sąskaitos. Tiesą sakant, ji jautėsi labai dė- 
kinga už tokį Priscilos dosnumą, bet, jiedviem su Klaivu likus kam- 
baryje vieniems, griežtai pasakė: 

— Tokio gyvenimo būdo nepakelčiau ilgiau nei porą dienų. 

Po pietų Klaivas jai aprodė likusias dvaro vieteles, ir jie laiku 
spėjo popiečio arbatai. 

— Ar tavo šeima kada nors liaujasi valgiusi? — paklausė Dže- 
sika. — Nesuprantu, kaip tavo mamai pavyksta išlikti tokiai lieknai. 

— Ji nevalgo, ji tik knibinėja. Nepastebėjai? 

— Gal peržvelgtume vakarienės pakviestų svečių sąrašą? — pa- 
klausė Priscila, kai buvo atnešta arbatos. — Grimsbio vyskupas ir jo 
žmona Morina, — ji pakėlė akis. — Mes, aišku, tikimės, kad vysku- 
pas ir atliks ceremoniją. 

— Ir apie kokią gi ceremoniją kalbi, brangute? — paklausė Bo- 
bas, mirktelėjęs Džesikai. 

— Tikrai norėčiau, kad nevadintum manęs „brangute“, — at- 
sakė Priscila. — Labai banalu, — pridūrė prieš tęsdama svečių są- 
rašą. — Lauto meras, miesto tarybos narys Patas Smitas. Taip pat 

nepritariu krikščioniškų vardų trumpinimui. Kai kitais metais mano 
vyras taps grafystės šerifu, reikalausiu, kad visi į jį kreiptųsi „Rober- 
tai“. Ir galiausiai mano mokyklos laikų draugė ledi Virginija Fenvik. 
Fenviko grafo dukra. Žinai, mes tais pačiais metais buvome prista- 
tytos visuomenei. 

Džesika įsikibo Klaivo rankos, kad nedrebėtų. Ji nepratarė nė 
žodelio, kol nepasijuto saugi savame kambaryje. 

— Džese, kas atsitiko? — nesuprato Klaivas. 

— Nejau tavo mama nesupranta, kad ledi Virginija buvo pirmo- 
ji dėdės Džailzo žmona? 

— Aišku, supranta. Bet visa tai buvo taip seniai. Kam visa tai 
berupi? Tiesą sakant, man keista, kad tu ją prisimeni. 

— Aš ją mačiau tik kartą, per močiutės Elžbietos laidotuves, ir 
prisimenu tik viena — ji primygtinai reikalavo, kad į ją kreipčiausi 
„ledi Virginija“. 

— Ji ir dabar reikalauja to paties, — atsakė Klaivas, stengdamasis 
kalbėti nerūpestingai. — Bet, manau, pati pamatysi, kad per tiek metų 
Virginija tapo kiek malonesnė, nors, turiu pripažinti, būdama su ja 
mieloji mano mama pasikeičia. Gerai žinau, kad tėtis negali jos pa- 
kęsti, todėl nenustebk, jei jis ras dingstį pasišalinti, kai jiedvi susimes. 

— Man labai patinka tavo tėtis, — pasakė Džesika. 

— Ir jis tave dievina. 

— Kodėl taip sakai? 

— Liaukis žvejojusi. Vis dėlto turiu pripažinti, kad jis jau spėjo 
man įgelti: „Jei būčiau dvidešimčia metų jaunesnis, mano berniuk, 
nepalikčiau tau jokių šansų.“ 

— Koks jis geras. 

— Joks čia ne gerumas, jis tikrai taip ir padarytų. 

— Geriau eisiu persirengti, kitaip pavėluosime vakarieniauti, — 
pasakė Džesika. — Vis dar nežinau, kurią iš tų dviejų suknelių turė- 
čiau apsivilkti, — pridūrė, kai Klaivas išėjo į savo kambarį. 

Ji pasimatavo abi sukneles, ilgokai žvelgė į veidrodį, bet vis tiek 
negalėjo apsispręsti. Vėl atėjo Klaivas ir paprašė padėti surišti ka- 
klaraištį. 

— Kurią suknelę man vilktis? — beviltiškai paklausė Džesika. 

— Mėlynąją, — pareiškė Klaivas ir grįžo į savo kambarį. 

Ji vėl pažvelgė į savo atvaizdą veidrodyje ir pagalvojo, kad var- 
gu ar kada beatsiras proga pasipuošti viena iš šių suknelių. Jau tik- 
rai ne per dailės studentų pokylį. 

— Fantastiškai atrodai, — pasakė Klaivas, kai ji galiausiai išėjo 
iš vonios. — Kokia suknelė! 

— Tavo mama išrinko, — apsisukdama tarė Džesika. 

— Gal jau eikim. Man rodos, girdėjau, kaip keliuku atvažiavo 
automobilis. 

Džesika paėmė kašmyro skarą, užsimetė ją ant pečių, dar kartą 
pažvelgė į veidrodį, ir jie susikibę už rankų nusileido laiptais. Jiedu 
žengė į svetainę tą akimirką, kai kažkas pabeldė į lauko duris. 

— Oo, su šia suknele atrodai dieviškai, — pratarė Priscila, — ir 
skara nuostabi. Ar taip, Robertai? 

— Taip, brangute, nuostabi, — atsakė Bobas. 

Priscila susiraukė; vyresnysis liokajus atidarė duris ir pareiškė: 

— Grimsbio vyskupas ir ponia Hadli. 

— Viešpatie, — džiaugėsi Priscila, — kaip puiku, kad galėjote 
mus aplankyti. Leiskite supažindinti su panele Džesika Klifton, kuri 
ką tik susižadėjo su mano sūnumi. 

— Klaivui pasisekė, — pasakė vyskupas, o Džesika tegalvojo 
apie tai, kaip būtų gerai jį nupiešti, vilkintį prabangiu ilgu juodu 
surdutu, purpuriniais kunigams derančiais marškiniais, su švytinčia 
balta kieta apykakle. 

Po kelių minučių atėjo Lauto meras. Priscila primygtinai siūlė jį 
pristatyti kaip miesto tarybos narį Patriką Smitą. Kai Priscila išėjo iš 
kambario pasitikti paskutinės viešnios, meras sušnabždėjo Džesikai: 

— Patriku mane vadina tik mama ir Priscila. Tikiuosi, jūs į 
mane kreipsitės „Patai“. 

Tada Džesika išgirdo balsą, kurio niekaip negalėjo pamiršti. 

— Mieloji Priscila, tikrai, šimtas metų. 

— Šimtas metų, mieloji, — sutiko Priscila. 

— Nepavyksta nukeliauti į šiaurę taip dažnai, kaip norėtųsi, o 
turime tiek daug apie ką pakalbėti, — bėrė Virginija, eidama paskui 
šeimininkę į svetainę. 

Supažindinusi Virginiją su vyskupu ir meru, Priscila nuvedė ją 
per kambarį, kad pasisveikintų su Džesika. 

— Leisk tave supažindinti su panele Džesika Klifton, kuri ką tik 
susižadėjo su Klaivu. 

— Labas vakaras, ledi Virginija. Nemanau, kad mane prisime- 
nate. 

— Kaip galėčiau pamiršti, nors tąkart tau tebuvo kokie septy- 
neri ar aštuoneri. Tik pažiūrėk, — kalbėjo ji traukdamasi per žings- 
nį. — Į kokią gražuolę išaugai! Žinai, tu man taip panaši į šauniąją 
savo motiną. — Džesikai trūko žodžių, bet nesvarbu. — Girdėjau kuo 
geriausių atsiliepimų apie tavo darbus Sleide. Tavo tėvai turėtų labai 
tavimi didžiuotis. 

Jau vėliau, daug vėliau Džesika ėmė svarstyti, iš kur ledi Vir- 
ginija galėjo žinoti apie jos darbus. Tačiau ją ir toliau viliojo aik- 
čiojimai: Kokia žavinga suknelė; koks unikalus žiedas; tikrai, Klai- 
vas — laimės kūdikis. 

— Sugriautas dar vienas mitas, — pasakė Klaivas, kai susikibę 
už parankių jie nuėjo į valgomąjį. 

Džesika nesijautė galutinai įtikinta ir atsipūtė pasodinta tarp 
mero ir vyskupo, o ledi Virginija atsisėdo ponui Bingamui iš dešinės, 
kitame stalo gale, pakankamai toli, kad Džesikai nereikėtų su ja šne- 
kučiuotis. Suvalgius antrą patiekalą ir išnešus lėkštes — tarnų buvo 

daugiau nei svečių, — ponas Bingamas pabaksnojo šaukšteliu taurę 
ir pakilo iš savo vietos stalo gale. 

— Šiandieną, — kreipėsi jis, — pasitinkame naują savo šeimos 
narę, išties ypatingą jauną panelę, pagerbusią mano sūnų sutikimu 
tapti jo žmona. Mieli bičiuliai, — kalbėjo jis keldamas taurę, — už 
Džesiką ir Klaivą. 

Visi atsistojo ir pakartojo jo žodžius: „Už Džesiką ir Klaivą.“ Net 
Virginija pakėlė taurę. Džesika svarstė, ar galima būti dar laiminges- 
nei. 

Po pietų, svetainėje išgėrus dar šampano, vyskupas pareiškė 
norįs išeiti, atsiprašinėdamas, kad ryte jam teks aukoti mišias, to- 
dėl reikia dar kartelį peržvelgti pamokslą. Priscila palydėjo jį ir jo 
žmoną iki durų, o po kelių minučių meras padėkojo šeimininkui ir 
šeimininkei, dar kartą pasveikino laimingą porą. 

— Gero vakaro, Patai, — palinkėjo Džesika. 

Prieš išeidamas meras apdovanojo ją šypsena. Merui išėjus, 
ponas Bingamas grįžo į svetainę ir pasakė žmonai: 

— Išvesiu šunis, kad prieš naktų pabėgiotų, paliksiu judvi vie- 
nas. Manau, turėsite apie ką paplepėti — taip ilgai nesimatėt. 

— Manau, tai ir mums užuomina išeiti, — pratarė Klaivas, o 
paskui palinkėjo mamai ir ledi Virginijai labos nakties ir nusivedė 
Džesiką laiptais aukštyn, į jos kambarį. 

— Koks triumfas, — pratarė Klaivas, uždaręs miegamojo du- 
ris. — Net ledi Virginija įveikta. Sakau tau, su šia suknele atrodai 
žavingai. 

— Turiu būti dėkinga už tavo mamos dosnumą, — pasakė Dže- 
sika, dar kartą nužvelgdama save dideliame veidrodyje. 

— Ir nepamiršk senelio žuvų pašteto. 

— O kur mano gražioji skara, padovanota tavo mamos? — Dže- 
sika žvalgėsi po kambarį. — Turbūt palikau svetainėje. Nusileisiu ir 
paieškosiu. 

— Negali palaukti iki ryto? 

— Aišku, negaliu, — atsakė Džesika. — Man nereikėjo išleisti 
jos iš akių. 

— Tik, žiūrėk, nepradėk plepėti su tom dviem, nes jos jau tur- 
būt aptaria mūsų vestuvių smulkmenas. 

— Užtruksiu tik minutę, — eidama iš kambario, tyliai niūniuo- 
dama tarstelėjo Džesika. 

Ji nulėkė laiptais, bėgdama per kelias pakopas, ir buvo vos už 
kelių pėdų nuo pravirų svetainės durų, kai išgirdo žodį žudikė ir su- 
stojo lyg įkirsta. 

— Koronerio išvada — mirtis įvykus nelaimingam atsitikimui, 
nors sero Hugo kūnas buvo rastas kraujo klane, o jo kakle styrojo 
peilis laiškams atplėšti. 

— Ir, sakai, šitai galėtų būti priežastis manyti, kad seras Hugas 
Baringtonas buvo jos tėvas? 

— Net klausimų nekyla. Atvirai kalbant, jo mirtis visai šeimai 
suteikė palengvėjimą, nes jį buvo rengiamasi patraukti atsakomy- 
bėn už sukčiavimą, kuris neabejotinai galėjo sužlugdyti kompaniją. 

— Nė nenutuokiau. 

— Ir čia dar ne viskas, mieloji, nes paskui Džesikos motina atė- 
mė sau gyvybę, kad nebūtų teisiama už sero Hugo nužudymą. 

— Tiesiog negaliu patikėti. Ji atrodė tokia garbinga mergina. 

— Deja, atidžiau pažvelgusi į Kliftonų šeimą, pamatysi neką 
geresnį vaizdelį. Hario Kliftono motina buvo pagarsėjusi prostitutė, 
todėl jis nė pats dorai nežino, kas jo tėvas. Šiaip aš apie tai nekal- 
bėčiau, — tęsė Virginija, — bet tokiu ypatingu metu skandalas tau 
tikrai nereikalingas. 

— Ypatingu metu? — nesuprato Priscila. 

— Taip. Žinau iš patikimo šaltinio, kad ministras pirmininkas 
svarsto galimybę suteikti Robertui titulą, o tai, savaime suprantama, 
reiškia, kad tapsi ledi Bingam. 

Kelias akimirkas pamąsčiusi, Priscila paklausė: 

— Ar manai, kad Džesika žino tiesą apie savo tėvus? Klaivas nė 
žodeliu nebuvo užsiminęs apie jokį galimą skandalą. 

— Aišku, žino, tik niekada neketino prasitarti nei tau, nei Klai- 
vui. Toji akiplėša tikėjosi užsimauti ant pirštelio aukso žiedą, šiems 
faktams viešai nepaaiškėjus. Ar pastebėjai, kaip ji suko apie pirštą 
Robertą? Pažadas nutapyti jo portretą — ne kas kita, tik gudrus ėji- 
mas. 

Džesika užkando raudą, apsigręžė ir greitai užbėgo laiptais. 

— Džese, kas, po galais, nutiko? — paklausė Klaivas, kai ji įlėkė 
į miegamąjį. 

— Ledi Virginija dėstė tavo mamai, kad aš esu žudikės, nudu- 
rusios mano tėvą, dukra... — kūkčiodama pasakė ji. — Ir dar sakė, 
kad... kad mano močiutė buvo prostitutė, o man visada rūpėjo tik 
tavo pinigai. 

Klaivas ją apsikabino ir stengėsi nuraminti, bet Džesika buvo 
nepaguodžiama. 

— Viską palik man, — kalbėjo jis, ją paleisdamas ir vilkdamasis 
chalatą. — Pasakysiu mamai, jog man nė velnio nerūpi, ką ledi Virgi- 
nija mano, nes niekas manęs nesulaikys, vis tiek tave vesiu. 

Jis dar kartą ją apkabino, išėjo iš miegamojo ir nulipęs laiptais 
nuėjo tiesiai į svetainę. 

— Kokį melą skleidžiate apie mano sužadėtinę? — griežtai pa- 
klausė jis, žvelgdamas tiesiai ledi Virginijai į akis. 

— Jokių melų, sakau gryną tiesą, — ramiai atsakė ledi Virgini- 
ja. — Maniau, bus geriau, jei tavo motina šitai sužinos prieš vestu- 
ves, 0 ne po vestuvių, kai būtų per vėlu. 

— Bet sakyti, kad Džesikos motina buvo žudikė... 

— Nesunku patikrinti. 

— Ojos močiutė — prostitutė? 

— Deja, Bristolyje tai žino kiekvienas. 

— Na, man nė velnio nerūpi, — kalbėjo Klaivas. — Dievinu Dže- 
siką, po velnių visus padarinius, sakau jums, ledi Virginija, jūs ma- 
nęs nesulaikysite, vis tiek ją vesiu. 

— Mielas Klaivai, — ramiai pratarė jo motina. — Prieš taip ne- 
apdairiai apsisprendžiant, dera pagalvoti. 

— Man nereikia galvoti vedant tobuliausią būtybę žemėje. 

— Bet jei vestum šią moterį, iš ko tikėtumeis gyventi? 

— Tūkstančio keturių šimtų per metus daugiau nei pakaktų. 

— Bet tūkstantis svarų šios sumos yra tėvo mokama parama, 0 
kai jis išgirs... 

— Tada mums teks verstis iš mano atlygio. Kitiems žmonėms, 
rodos, pavyksta. 

— Klaivai, ar tau niekada nebuvo atėję į galvą, iš kur tie keturi 
šimtai? 

— Taip, iš „Kurčio Belo ir Gečio“; uždirbu viską iki paskutinio 
penso. 

— Nejau tikrai manai, kad toji agentūra tave samdytų, jei netu- 
rėtum Bingamo žuvų pašteto sąskaitos? 

Klaivas akimirką tylėjo. 

— Tada man teks susirasti kitą darbą, — galiausiai prakošė. 

— Kaip manai, kur gyvensite? 

— Mano bute, suprantama. 

— O arilgai? Turėtum žinoti, kad Glibio apartamentų nuomos 
sutartis baigiasi rugsėjį. Taip, žinau, tėvas ketino ją pratęsti, bet, ati- 
tinkamai susiklosčius aplinkybėms... 

— Pasilaikyk tą prakeiktą butą sau, mama. Tau nepavyks išskir- 
ti mudviejų su Džese. 

Klaivas atgręžė joms nugarą, išėjo iš kambario ir tyliai užda- 
rė duris. Paskui užlėkė laiptais, vildamasis patikinti Džesiką, kad 
niekas nepasikeitė, ir pasiūlyti jai nedelsiant vykti į Londoną. Jis 
apžiūrėjo abu miegamuosius, bet jos niekur nerado. Ant Džesikos 


208 


Jeffrey Archer «+ Atsargiai, norai pildosi 


lovos buvo paliktos dvi suknelės, maža vakarinė rankinė, bateliai, 
sužadėtuvių žiedas ir jo tėvo piešinys. Nubėgęs laiptais jis pamatė 
koridoriuje stovintį tėvą, neįstengiantį slėpti pykčio. 

— Matei Džesę? 

— Mačiau. Bet, deja, kad ir ką sakiau, niekaip negalėjau jos su- 
laikyti. Ji man papasakojo, ką toji siaubinga moteris pasakė; niekas 
negalėtų kaltinti tos merginos dėl to, kad ji nepanoro pernakvoti po 
šiuo stogu. Paprašiau Barauso nuvežti ją į stotį. Renkis ir skubėk 
paskui ją, Klaivai. Neprarask jos, nes kitos tokios niekada nerasi. 

Klaivas vėl užlėkė laiptais, o tėvas patraukė į svetainę. 

— Robertai, ar jau girdėjai Virginijos naujienas? — jam įėjus į 
kambarį, paklausė Priscila. 

— Be abejo, girdėjau, — atsakė jis gręždamasis į Virginiją. — 
Atidžiai paklausyk manęs, Virginija. Nedelsdama eik lauk iš mano 
namų. 

— Bet, Robertai, aš tik mėginau padėti brangiai savo draugei. 

— Nieko panašaus, ir pati žinai. Atvykai čia turėdama vienintelį 
tikslą — sugriauti tos jaunos merginos gyvenimą. 

— Bet, Robertai, mielasis, Virginija — sena mano bičiulė... 

— Bičiulė tik tada, kai jai patogu. Nė nemėgink ginti tos moters; 
arba gali keliauti su ja, tada greitai pamatysi, kokia ji draugė. 

Virginija atsistojo ir neskubėdama ėjo durų link. 

— Man labai gaila, Priscila, bet daugiau manęs čia nematysi. 

— Nors viena gera žinia, — pratarė Robertas. 

— Dar niekada niekas nėra taip su manimi kalbėjęs, — pareiškė 
Virginija, atsisukdama į savo priešininką. 

— Tada siūlyčiau dar kartą perskaityti Elžbietos Barington tes- 
tamentą, nes ji tikrai buvo puikiai tave perpratusi. O dabar nešdin- 
kis, kol neišmečiau. 

Vyresnysis liokajus vos spėjo atidaryti skubančiai ledi Virgini- 
jai duris. 

Prie stoties Klaivas išlipo iš automobilio ir per tiltą nulėkė į tre- 
čią peroną. Jis išgirdo budėtojo švilpuką ir nulipęs ant paskutinio 
laiptelio pamatė, kad traukinys pajudėjo. Jis lėkė paskui traukinį lyg 
dalyvautų šimto jardų bėgimo finale ir jau ketino šokti, bet traukinys 
padidino greitį, Klaivui perbėgus peroną. Jis pasilenkė, įsirėmė ran- 
komis į kelius ir mėgino atgauti kvapą. Iš akių dingus paskutiniam 
vagonui, apsigręžė ir grįžo peronu atgal. Priėjęs automobilį jis jau 
buvo apsisprendęs. 

Klaivas įsėdo, įjungė variklį ir važiavo keliu iki galo. Jei pasuks 
dešinėn, grįš į Meibltorpo dvarą. Jis pasuko kairėn, užmynė greičio 
pedalą ir pasileido į greitkelį A1, stebėdamas kelio ženklus. Žinojo, 
kad pieną gabenantis traukinys stoja beveik kiekvienoje stotelėje 
tarp Lauto ir Londono; jei nors kiek pasiseks, jis atsiras Džesikos 
bute dar prieš jai atvažiuojant. 


Įsibrovėliui nebuvo sunku įveikti lauko durų spyną; nors na- 
mas — modernus daugiabutis, įdarbinti naktinį sargą irgi buvo pa- 
prasta. Jis atsargiai užlipo kartais sugirgždančiais laiptais, bet toks 
triukšmas pusę trečios nakties nieko neprižadintų. 

Užlipęs į antro aukšto aikštelę, jis greitai rado ketvirtą butą. 
Kelis kartus perėjo koridorių; nieko. Šįkart užtruko kiek ilgiau, kol 
įveikė du užraktus. Įsigavęs vidun, tyliai uždarė duris ir uždegė švie- 
są nebijodamas, kad kas nors sutrukdys. Šiaip ar taip, žinojo, kur ji 
leidžia savaitgalį. 

Jis vaikštinėjo po nedidelį butą neskubėdamas, ieškodamas 
reikalingų paveikslų — septyni pirmame kambaryje, trys miegama- 
jame, vienas virtuvėje; ir dar vienas — didelis aliejiniais dažais ta- 
pytas paveikslas, atremtas į sieną, prie pat durų, su pridėtu lipniu 

lapeliu Rūkas du. Nugabenti į Karališkąją akademiją iki ketvirta- 
dienio. Visus paveikslus nunešęs į kambarį, sustatė juos į vieną eilę. 
Paveikslai neblogi. Akimirką padvejojes, išsitraukė iš kišenės spy- 
ruoklinį peilį ir įvykdė tėvo nurodymus. 


Traukinys atvyko į Šv. Pankracijaus stotį maždaug be dvidešimt 
trečią ryto; Džesika jau buvo tvirtai apsisprendusi, ką darys. Ji sės į 
taksi, nuvažiuos į Klaivo butą, susirinks daiktus ir paskambinusi Se- 
bui paklaus, ar galės porą dienų pas jį pagyventi, kol ieškosis būsto. 

— Ar viskas gerai, širdele? — paklausė vairuotojas, jai kritus į 
galinę taksi sėdynę. 

— Viskas gerai. Čelsis, Glibio apartamentai, dvyliktasis nume- 
ris, — tik tiek teįstengė. Ašarų nebeliko. 

Kai taksi sustojo prie daugiabučio, Džesika padavė vairuotojui 
dešimties šilingų banknotą; tiek teturėjo. 

— Gal būsite toks malonus ir palauksite? Aš apsisuksiu kiek ga- 
lima greičiau. 

— Žinoma, širdele. 


Jis buvo kone baiges smagų darbą, kai gatvėje tarėsi išgirdęs 
prie namo privažiuojantį automobilį. 

Padėjo ant staliuko peilį, priėjo prie lango ir per kelis colius 
praskleidė užuolaidą. Stebėjo, kaip ji lipa iš taksi, kažką sako vai- 
ruotojui. Jis mikliai perėjo kambarį, užgesino šviesą ir atidarė duris; 
skubus žvilgsnis, mestas į koridorių; ir vėl nieko. 

Jis nubėgo laiptais ir atidaręs lauko duris pamatė takeliu at- 
einančią Džesiką. Kai smuko pro ją, Džesika ėmė iš rankinės raktą. 
Ji atsigręžė, jo nepažino ir nusistebėjo, nes tarėsi pažįstanti visus 
namo gyventojus. 

Ji įėjo ir ėmė kopti laiptais. Užlipusi į antrą aukštą, Džesika 
pasijuto labai pavargusi; ji pravėrė ketvirto buto duris. Pirmiausia 
reikia paskambinti Sebui ir pasakyti, kas nutiko. Mergina uždegė 
šviesą ir nuėjo prie telefono kambario gale. Tada ji ir pamatė savo 
paveikslus. 


Klaivas įsuko į Glibio apartamentų gatvę dvidešimčia minučių 
vėliau, vis dar tikėdamasis, kad spėjo anksčiau nei ji. Pakėlęs akis 
pamatė, kad miegamajame dega šviesa. Turbut Džesika jau čia, pa- 
manė pajutęs didžiulį palengvėjimą. 

Jis pastatė automobilį už taksi, kurio variklis tebeveikė. Ar tak- 
si laukia jos? Klaivas vylėsi, kad ne. Atidarė lauko duris, užbėgo laip- 
tais ir pamatė, kad buto durys atlapotos, visos šviesos uždegtos. Jis 
žengė vidun ir vos juos pamatęs parpuolė ant kelių ir pajuto kylan- 
tį baisų šleikštulį. Spoksojo į pabirusias nuolaužas ir skiautes. Visi 
Džesikos piešiniai, akvarelės ir drobės buvo daugybę kartų subady- 
ti — visi paveikslai, išskyrus „Rūką du“; šios drobės viduryje žiojėjo 
didelė skylė išdriskusiais kraštais. Kas ją privertė taip neprotingai 
pasielgti? 

— Džese! — suriko jis, bet atsakymo neišgirdo. 

Šiaip taip atsistojęs neskubėdamas nuėjo į miegamąjį, tačiau 
čia Džesikos nebuvo nė ženklo. Tada Klaivas išgirdo iš čiaupo bė- 
gantį vandenį ir atsisukęs pamatė iš po vonios kambario durų vingu- 
riuojančią vandens srovelę. Nuskubėjęs atplėšė duris ir įsisteibelijo 
į numylėtąją Džesę, negalėdamas patikėti. Galva buvo virš vandens, 
bet riešas su dviem giliais nebekraujuojančiais pjūviais kybojo nu- 
sviręs per vonios kraštą. Tada pamatė čia pat, ant grindų, numestą 
spyruoklinį peilį. 

Atsargiai iškėlė iš vandens negyvą kūną ir susmuko ant grindų, 
tebelaikydamas ją glėbyje. Jis raudojo niekaip negalėdamas nurimti. 

Galvoje be paliovos sukosi viena mintis. Jei nebūtų užbėgęs laiptais 
apsirengti, bet puolęs ir važiavęs tiesiai į stotį, Džesika tebebūtų gyva. 

Prisiminė tik tiek, kad išsiėmė iš kišenės sužadėtuvių žiedą ir 
vėl užmovė jai ant piršto. 


25 


Bristolio vyskupas pažvelgė iš sakyklos į sausakimšoje Redklifo 
Šv. Marijos bažnyčioje susirinkusius tikinčiuosius ir prisiminė, ko- 
kią daugybę įvairiausių žmonių per trumpą savo gyvenimą buvo pa- 
veikusi Džesika Klifton. Beje, ir vyskupijos koridoriuje išdidžiai ka- 
bojo jo — Truro klebono — portretas. Vyskupas dirstelėjo į užrašus. 

— Kai mylimi žmonės miršta sulaukę septyniasdešimties ar aš- 
tuoniasdešimties, — kreipėsi jis, — susirenkame jų gedėti. Su meile, 
pagarba ir dėkingumu prisimename ilgą jų gyvenimą, pasakojame 
linksmus nutikimus, dalijamės mielais prisiminimais. Nubraukia- 
me ašarą, kitaip nė negali būti, bet kartu pripažįstame, jog tokia toji 
naturali baigtis. Kai miršta jauna graži moteris, apdovanota retu ta- 
lentu, be jokių dvejonių pripažįstamu vyresniųjų, suprantančių, kad 
jos neaplenks, ašarų išliejame gerokai daugiau, nes telieka spėlioti, 
kaip būtų buvę. 

Išgirdusi tą žinią, Ema išliejo tokią gausybę ašarų, jog dabar 
jautėsi fiziškai ir moraliai išsekusi. Jai teliko svarstyti, ar galėjo ką 
nors padaryti, kad apsaugotų mylimą dukrą nuo tokios žiaurios ir be- 
prasmiškos mirties kančių. Aišku, galėjo. Jai reikėjo pasakyti dukrai 
tiesą. Ema jautė, jog yra tiek kalta, kiek ir visi kiti. 

Pirmoje suolų eilėje šalia jos sėdintis Haris per savaitę buvo pa- 
senęs dešimtmečiu ir nė neabejojo, kas kaltas. Džesikos mirtis jam 
nuolat primins, kad jau prieš daugelį metų turėjo jai pasakyti, kodėl 
ją įsivaikino. Jei būtų pasakęs, šiandien ji neabejotinai būtų gyva. 

Džailzas sėdėjo tarp abiejų seserų ir pirmą kartą po daugelio 
metų laikė jas už rankų. O gal jos jį laikė? Viešam emocijų demons- 
travimui niekada nepritarianti Greisė raudojo per visas mišias. 

Tėvui iš kitos pusės sėdintis Sebastijonas neklausė vyskupo 
kalbų. Jis jau nebetikėjo rūpestinga, visa suprantančia užuojautos 
sklidina dievybe, kuri gali viena ranka duoti, o kita atimti. Jis neteko 
geriausios draugės, kurią dievino, ir jau niekas niekada nebeužims 
jos vietos. 

Haroldas Ginzburgas tyliai sėdėjo bažnyčios gale. Kai skam- 
bino Hariui, Ginzburgas nežinojo, kad per vieną akimirką sudužo 
visas jo gyvenimas. Leidėjas norėjo pasidalinti su Hariu džiugia ži- 
nia — New York Times geriausių knygų sąraše naujausias jo roma- 
nas atsidūrė pirmoje vietoje. 

Haroldą turėjo nustebinti rašytojo negebėjimas ką nors atsa- 
kyti, nors, antra vertus, kaip jis galėjo žinoti, kad Hariui neberupė- 
jo tokie mažmožiai; jis būtų mielai sutikęs nebeparduoti nė vienos 
knygos, kad tik šalia būtų Džesika, kad tik ji nebūtų atgulusi per 
ankstyvo poilsio. 

Kai baigėsi laidotuvių ceremonija, kai visi išsiskirstė toliau gy- 
venti savų gyvenimų, Haris parpuolė ant kelių ir liko prie kapo. Šios 
nuodėmės taip lengvai neišpirksi. Jis jau susitaikė su tuo, jog nebus 
nė dienos, gal net nė valandos, kad juokdamasi, čiauškėdama ir er- 
zindama Džesika nesibrautų į jo mintis. Jis, kaip ir vyskupas, tega- 
lėjo svarstyti, kaip būtų buvę. Ar ji būtų ištekėjusi už Klaivo? Kokie 
būtų buvę jo anūkai? Ar jis būtų sulaukęs, kol ji taps Karališkosios 
akademijos dėstytoja? Kaip jis troško, kad dabar ji klūpotų prie jo 
kapo gedėdama. 

— Atleisk man, — garsiai pratarė. 

Jis žinojo, kad ji būtų atleidusi, todėl buvo dar sunkiau. 


Sedrikas Hardkastlas 


1964 


26 


— 1są gyvenimą mano bičiuliai į mane žvelgė kaip į atsargų, 
nuobodų, vangų vyruką. Dažnai girdėdavau apie mane 
sakant, kad tokiu kaip aš galima drąsiai pasitikėti. „Su Hardkastlu 
ilgam nenutrūksi.“ Ir visada tas pat. Mokykloje, žaidžiant kriketą, 
man visada tekdavo padavinėti kamuoliukus; man niekada nebu- 
vo patikėta smūgiuoti pirmam. Mokykliniuose spektakliuose visada 
būdavau ginklanešys, niekada nesu buvęs karaliumi, o kai ateidavo 
metas laikyti egzaminus, visus juos išlaikydavau, bet niekada nebu- 
vau patekęs į pirmą trejetuką. Kitus gal būtų skaudinę ar net žeidę 
tokie epitetai, bet man jie skambėjo kaip meilikavimas. Jei tikiesi 
tapti tinkamas deramai pasirūpinti kitų žmonių pinigais, tai, mano 
galva, būtent tokių savybių ir reikia. 

— Artėjant senatvei tampu dar atsargesnis, nuobodesnis, bet, 
tiesą sakant, kai galiausiai ateis metas susitikti su Viešpačiu, į kapus 
norėčiau atgulti pelnęs štai tokią reputaciją. Todėl dabar visus, sė- 
dinčius už šio stalo, gali ištikti šokas, kai išgirsite, kad ketinu nepai- 
syti visų principų, kuriais grindžiau savo gyvenimą, ir, gal dar labiau 
nustebsite, kviečiu jus elgtis taip pat. 

Už stalo susėdę dar šeši žmonės nepertraukinėjo Sedriko Hard- 
kastlo, įdėmiai klausėsi kiekvieno jo žodelio. 

— Viską išdėstęs ketinu visų paprašyti padėti man sunaikinti 
bjaurų, suktą, jokių skrupulų nepripažįstantį žmogų, kad mums bai- 
gus savo darbą jis jaustųsi taip palūžęs, jog daugiau niekada niekam 

nebegalėtų kaip nors pakenkti. Doną Pedrą Martinesą stebėjau iš 
šalies ir mačiau, kaip jis sistemingai žlugdė dvi padorias šeimas, su 
kuriomis vėliau tapau susijęs. Turiu jums pasakyti, kad nebenoriu 
likti nuošaly, nusiplaudamas rankas kaip Poncijus Pilotas, juodą 
darbą leisdamas atlikti kitiems. 

— Kitoje atsargios, nuobodžios monetos pusėje įspaustas siluetas, 
turintis per visą gyvenimą Londono Sityje pelnytą reputaciją. Dabar 
ketinu ta reputacija pasinaudoti, remdamasis ištisus dešimtmečius lyg 
voverei rate besisukant įgytu palankumu ar primindamas negrąžintas 
skolas. Apie tai mąstydamas pastaruoju metu kūriau planą, padėsiantį 
sunaikinti Martinesą ir jo šeimą, tačiau dirbdamas vienas pats negaliu 
tikėtis gerų rezultatų. 

Ir dabar nė vienam iš sėdinčiųjų už stalo nešovė mintis per- 
traukti „Farthing's“ banko pirmininko. 

— Per pastaruosius kelerius metus stebėjau, kaip tas žmogus 
stengiasi sužlugdyti Kliftonų ir Baringtonų šeimas, kurioms šiandie- 
ną čia atstovaujama. Pirmiausia tapau jo pastangų paveikti potencia- 
lų šio banko klientą poną Moritą iš „Sony International“ liudininku; 
buvo stengiamasi išbraukti „Farthing's“ banką iš pretenduojančiųjų 
į paskolos sutartį, nes Sebastijonas Kliftonas buvo asmeninis mano 
padėjėjas. Pelnėme tą sutartį, bet tik todėl, kad ponui Moritai paka- 
ko drąsos atsilaikyti prieš Martinesą, o aš nieko nedariau. Prieš kelis 
mėnesius perskaičiau The Times išspausdintą straipsnį apie paslap- 
tingąjį Pjerą Bošarą ir širdies smūgį, kurio niekada nebuvo, bet seras 
Džailzas Baringtonas vis tiek buvo priverstas atsiimti savo kandi- 
datūrą į Leiboristų partijos vadovo postą; ir tada nieko nedariau. 
Visai neseniai dalyvavau niekuo nekaltos didžiai talentingos jaunos 
moters, nupiešusios mano portretą, kurį visi matote ant sienos, prie 
mano stalo, laidotuvėse. Per jos atminimui skirtas mišias nutariau, 
jog nebegaliu būti nuobodus ir vangus; jei tai reiškia, kad teks sulau- 
žyti per gyvenimą įgytus įpročius — tebūnie. 

— Pastarąsias kelias savaites, donui Pedrui Martinesui nieko 
nenutuokiant, konfidencialiai kalbėjausi su jo bankininkais, biržos 
makleriais ir finansų patarėjais. Jie visi manė, kad bendrauja su tuo 
nuobodžiu žmogumi iš „Farthing's“ banko, kuriam niekada nešautų 
į galvą viršyti savo įgaliojimų, ką jau kalbėti apie galimybę peržengti 
kokią nors ribą. Sužinojau, kad per kelerius metus niekada jokios 
progos nepraleidžiantis Martinesas rizikavo kelis kartus, menkai 
paisydamas įstatymų. Kad mano planas pavyktų, svarbiausia būtų 
nepraleisti momento, kai vienu rizikingu žingsniu jis bus nuėjęs per 
toli. Bet net ir tada, jei stengsimės jį pričiupti vadovaudamiesi jo 
paties pradėtu žaidimu, turbūt ir patys neišvengsime rizikos. 

— Turėjote pastebėti, kad šiandien aš pasikviečiau dar vieną 
asmenį, jo gyvenimo tas žmogus dar nespėjo užteršti. Mano sūnus 
Arnoldas — advokatas, — kalbėjo Sedrikas, linktelėdamas dešinėje 
sėdinčios jaunesnės savo kopijos pusėn, — kuris, kaip ir aš, vadina- 
mas visų pagalbininku ir patarėju, todėl ir paprašiau jo būti mano 
sąžine bei vedliu. Nes jeigu jau pirmą kartą gyvenime pasiryžau kone 
peržengti įstatymo nubrėžtas ribas, privalau turėti savo atstovą, ku- 
ris liktų neutralus, nešališkas ir niekur neįsipainiojęs. Paprasčiau 
tariant, mano sūnus bus mūsų moralinis kompasas. 

— Dabar jo paprašysiu atskleisti, ką esu sumanęs, todėl apsi- 
sprendę kartu su manimi imtis šios užmačios neabejotinai sužinosi- 
te, kuo rizikuojate. Arnoldai. 

— Ponios ir ponai, esu Arnoldas Hardkastlas, tėvo nusivylimui, 
pasirinkęs teisininko, o ne bankininko karjerą. Kai jis sako, kad aš, 
kaip ir jis, esu visų patarėjas ir pagalbininkas, jo žodžius vertinu kaip 
komplimentą, nes jei visa ši operacija pavyks, vienas iš mūsų ir tu- 
rės toks būti. Išstudijavęs vieną iš paskutinių vyriausybės parengtų 
finansinių įstatymų projektų, manau, radau būdą, kaip būtų galima 
sėkmingai įgyvendinti tėvo planą; įstatymo raidės nepažeisime, bet 
įstatymo dvasios, suprantama, paisoma nebus. Net ir esant tokiai 

išlygai susidūriau su beveik neįveikiama problema. Būtent: mums 
reikia žmogaus, kurio nepažįsta nė vienas, sėdintis už šio stalo, bet 
kuris norėtų įvykdyti donui Pedrui Martinesui teisingumą taip pat 
karštai, kaip ir visi jūs. 

Nors ir dabar niekas nieko nesakė, advokatas buvo pasitiktas 
nepatikliais žvilgsniais. 

— Jei tokio vyro ar moters neatsiras, — tęsė Arnoldas Hardkas- 
tlas, — jau anksčiau esu pataręs tėvui atsisakyti šios minties ir jus 
visus paleisti keliauti savais keliais, nuolat dairantis per petį ir dorai 
nežinant, kada ir kur Martinesas kirs dar kartą, — advokatas užvertė 
segtuvą. — Jei turite klausimų, pasistengsiu į juos atsakyti. 

— Aš klausimo neturiu, — pratarė Haris, — bet nesuprantu, 
kaip galėtume rasti tokį žmogų taip susiklosčius aplinkybėms. Visi, 
ką pažįstu, susidūrę su Martinesu ima jo nekęsti taip, kaip nekenčiu 
aš; manau, tą patį galima pasakyti apie visus, sėdinčius už šio stalo. 

— Sutinku, — pasakė Greisė. — Tiesą sakant, aš apsidžiaugčiau, 
jei trauktume šiaudelius ir išsiaiškintume, kuris iš mūsų turėtų jį 
nudėti. Sutikčiau kelerius metus praleisti kalėjime, jei tai reikštų, 
kad galiausiai būsime atsikratę tos siaubingos būtybės. 

— Tuo atveju negalėčiau padėti, — pasakė Arnoldas. — Specia- 
lizuojuosi verslo teisės, o ne kriminalistikos srityje, todėl jums reikė- 
tų ieškoti kito advokato. Vis dėlto, jei nuspręstumėte sukti tuo keliu, 
vieną kitą advokatą galėčiau rekomenduoti. 

Ema nusijuokė pirmą kartą po Džesikos mirties, bet Arnoldas 
Hardkastlas liko santūrus. 

— Galiu lažintis, kad Argentinoje yra mažiausiai tuzinas žmo- 
nių, atitinkančių minėtus reikalavimus, — pratarė Sebastijonas. — 
Bet kaip juos rasime, jei net nežinome, kas jie tokie? 

— O jei ir rastumėte, — kalbėjo Arnoldas, — sužlugdytumėte 
mano tėvo planą ir tikslo nepasiektumėte, nes jei veiksmas baigsis 
teismo salėje, negalėsite tvirtinti, jog nežinojote juos tokius esant. 

Vėl visi ilgokai tylėjo; tylą galiausiai nutraukė iki tol nė žodžio 
neprataręs Džailzas. 

— Manau, žinau tokį žmogų, — ištaręs vienintelį sakinį, jis pel- 
nė visų susirinkusių už stalo dėmesį. 

— Jei tikrai taip, sere Džailzai, turėsiu jūsų šio to paklausti apie 
minėtą poną, — pratarė Arnoldas. — Vienintelis atsakymas, kuris 
tenkins teismą, bus „ne“. Jei nors į vieną mano klausimą atsakysite 
teigiamai, jūsų minimas ponas nebus tinkamas mano tėvo planui 
įgyvendinti. Ar aišku? 

Džailzas linktelėjo, advokatas vėl atsivertė segtuvą, o Ema su- 
kryžiavo pirštus. 

— Ar kada nors buvote su tuo žmogumi susitikęs? 

— Ne. 

— Ar esate su juo sudaręs kokių nors verslo sandorių pats ar 
dalyvaujant tretiesiems asmenims? 

— Ne. 

— Ar esate su juo kalbėjęs telefonu? 

— Ne. 

— Ar esate jam rašęs? 

— Ne. 

— Ar jį pažintumėte, jei eitų jūsų gatve? 

— Ne. 

— Ir paskutinis klausimas, sere Džailzai, ar jis kada nors į jus 
kreipėsi kaip į parlamentarą? 

— Ne. 

— Dėkoju, sere Džailzai, jūs labai sėkmingai įveikėte pirmą tes- 
to dalį, bet dabar privalau pateikti antrą dalį klausimų, kurie tokie 
pat svarbūs, tik šįkart vienintelis priimtinas atsakymas yra „taip“. 

— Suprantu, — atsakė Džailzas. 

— Ar šis žmogus turi pakankamai priežasčių nemėgti dono 
Pedro Martineso, kaip nemėgstate jūs? 

— Taip, manau, turi. 

— Arjis toks pat turtingas kaip Martinesas? 

— Neabejoju. 

— Arjis pelnęs garbingo ir doro žmogaus reputaciją? 

— Kiek žinau, taip. 

— Paskutinis ir gal svarbiausias klausimas: kaip manote, ar jis 
panorės rimtai rizikuoti? 

— Neabejoju. 

— Sere Džailzai, kadangi į visus mano klausimus atsakėte 
teigiamai, gal būsite toks malonus ir užrašysite to pono pavardę į 
bloknotą, esantį prieš jus, kad niekas iš aplinkinių nepamatytų, ką 
parašėte. 

Džailzas užrašė pavardę, išplėšė iš bloknoto lapelį, perlenkė ir 
padavė advokatui, kuris savo ruožtu perdavė jį tėvui. 

Sedrikas Hardkastlas ištiesino lapelį melsdamas, kad niekada 
nebūtų to žmogaus matęs. 

— Tėti, ar pažįsti tą žmogų? 

— Man žinoma tik jo reputacija, — atsakė Sedrikas. 

— Puiku. Vadinasi, jei jis sutiks vykdyti tavo planą, niekam iš 
čia esančių neteks pažeisti įstatymo. Bet, sere Džailzai, — kalbėjo jis, 
gręždamasis į didžiai gerbiamą Bristolio dokų atstovą, — jums nega- 
lima niekaip bendrauti su tuo žmogumi, taip pat negalite atskleisti 
jo pavardės nė vienam iš Baringtonų ar Kliftonų šeimos narių, ypač 
jei jie yra Baringtono laivybos kompanijos akcininkai. Jei pasielgsite 
kitaip, teismas galės teigti, kad buvote slapta susitaręs su trečiąja 
šalimi, todėl pažeidėte įstatymą. Ar aišku? 

— Taip, — atsakė Džailzas. 

— Dėkoju, sere, — pratarė advokatas ir susirinko popierius. — 
Sėkmės, tėti, — sušnabždėjo, užsisegė portfelį ir netaręs nė žodžio 
išėjo iš kabineto. 

— Džailzai, kaip gali būti toks užtikrintas, — kai durys užsida- 

rė, paklausė Ema, — kad žmogus, kurio niekada nesi matęs, pritars 
pono Hardkastlo planams? 

— Palaidojus Džesiką, paklausiau vieno žmogaus, nešusio kars- 
tą, kas buvo tasai vyriškis, per visas mišias verkęs taip, tarsi būtų lai- 
dojęs savo dukrą, o paskui greitai išėjęs. Tada man ir buvo pasakyta 
jo pavardė. 


— Nėra jokių įrodymų, kad Luisas Martinesas būtų nužudęs tą 
merginą, — pasakė seras Alanas. — Aišku tik tiek, kad jis sudarkė 
paveikslus. 

— Tačiau ant spyruoklinio peilio rankenos buvo rasti jo pirštų 
atspaudai, — pasakė pulkininkas. — O man tokio įrodymo pakanka. 

— Bet Džesikos atspaudų irgi yra, todėl kiekvienas nors kiek 
savo darbą išmanantis advokatas jį išsuktų. 

— Tačiau mes abu žinome, kad dėl jos mirties kaltas Marti- 
nesas. 

— Gal. Tačiau teisme šitai traktuojama kitaip. 

— Vadinasi, norite man pasakyti, jog negaliu duoti įsakymo jo 
užmušti? 

— Dar negalite, — atsakė ministrų kabineto sekretorius. 

Pulkininkas gurkštelėjo iš pusės pintos bokalo ir pakeitė temą. 

— Kiek suprantu, Martinesas atleido savo vairuotoją. 

— Kevino Raferčio negalima atleisti. Jis pats išeina, kai baigia 
darbą arba kai jam nesumokama. 

— Tai kaip nutiko šįkart? 

— Tikriausiai darbas buvo baigtas. Antraip jums nereikėtų 
sukti galvos, kaip nudėti Martinesą, nes Rafertis viską būtų pada- 
ręs už jus. 

— Ar gali būti, kad Martinesui nebeįdomūs Baringtonai, kad jis 
nebenori jų sužlugdyti? 

— Ne. Kol kompanijos valdybos taryboje bus Fišeris, galite ne- 
abejoti — Martinesas norės suvesti sąskaitas su visais tos šeimos na- 
riais, patikėkit. 

— O kaip su visu tuo susijusi ledi Virginija? 

— Ji vis dar neatleido serui Džailzui už tai, kad ginčijantis dėl jo 
motinos testamento, kuriame ledi Barington savo marčią palygino 
su Siamo kate Kleopatra, ją pavadindama „gražia, išpuoselėta, tuš- 
čia, klastinga manipuliatore plėšrūne“, jis palaikė savo draugą Harį 
Kliftoną. Įsimintinas nutikimas. 

— Ar norite, kad ir jos neišleisčiau iš akių? 

— Ne, ledi Virginija įstatymui nenusižengs. Ji turi žmonių, ga- 
linčių tai padaryti už ją. 

— Vadinasi, norite pasakyti, kad šiuo metu daugiau nieko ir ne- 
galiu padaryti, tik kuo atidžiausiai stebėti Martinesą ir viską jums 
pranešti? 

— Kantrybės, pulkininke. Net neabejokite, kad jis ir vėl suklys, 
o kai suklys, mielai pasinaudosiu ypatingais jūsų kolegų gebėjimais. 

Seras Alanas baigė džiną su toniku, atsistojo ir smuko iš aludės 
nepaspaudęs rankos ir neatsisveikinęs. Jis mikliai perėjo Vaitholą, 
įsuko į Dauningo gatvę ir po penkių minučių vėl sėdėjo prie stalo 
įprastai darbuodamasis. 


Prieš rinkdamas telefono numerį Sedrikas Hardkastlas dar 
kartą pasitikrino. Jis nenorėjo, kad sekretorė žinotų, kam skambina. 
Sedrikas išgirdo signalą ir laukė. 

— Bingamo žuvų pašteto gamykla. Kuo galiu padėti? 

— Gal galėčiau pasikalbėti su ponu Bingamu? 

— Kaip jam pranešti, kas skambina? 

— Sedrikas Hardkastlas iš „Farthing's“ banko. 

— Prašau palaukti. 

Jis išgirdo spragtelint, o po minutėlės — balsą, kalbantį kone 
jo akcentu: 

— Rūpinkis pensais, o svarai patys savimi pasirūpins. 

— Jaučiuosi pamalonintas, pone Bingamai, — pratarė Sedrikas. 

— Be reikalo. Vadovaujate velniškai geram bankui. Labai blo- 
gai, kad esate kitoje Hamberio* pusėje. 

— Pone Bingamai, man reikia... 

— Bobas. Manęs niekas nevadina ponu Bingamu, tik mokesčių 
rinkėjas ir vyriausieji padavėjai, kurie tikisi didesnių arbatpinigių. 

— Bobai, norėčiau su jumis susitikti ir pasikalbėti asmenišku 
klausimu; mielai atvykčiau į Grimsbį. 

— Reikalas turėtų būti rimtas, nes nedaug kas veržiasi į Grims- 
bį, — atsakė Bobas. — Kadangi numanau, jog neketinate atidary- 
ti žuvų paštetui skirtos sąskaitos, gal galėčiau paklausti, koks tasai 
klausimas? 

Nuobodusis vangusis Sedrikas būtų pasakęs, kad šį reikalą no- 
rėtų aptarti asmeniškai, o ne telefonu; taip taip, pone Bingamai. Ta- 
čiau naujai iškeptas rizikuojantis Sedrikas atsakė: 

— Bobai, ką atiduotumėte už tai, kad ledi Virginija Fenvik būtų 
pažeminta ir su ja būtų baigta visiems laikams? 

— Pusę savo turto. 


* Hamberis — upė Anglijoje. 


Majoras Aleksas Fišeris 


1964 


27 


„Barclays“ bankas, 
Haltono gatvė, 
Bristolis, 

1964 m. birželio 16 d. 


Gerbiamas majore Fišeri, 


šįryt iš asmeninės jūsų sąskaitos apmokėjome du čekius 
ir pervedėme reguliarųjį mokestį. Pirmasis dvylikos 
svarų vienuolikos šilingų ir šešių pensų vertės čekis gau- 
tas iš „West Country Building“ bendrijos, antrasis trijų 
svarų keturių šilingų ir keturių pensų — iš „Harvey's“ 
prekybos vynu, 0 reguliarusis vieno svaro mokestis per- 
vestas Šv. Bedos absolventų draugijai. 

Apmokėjus čekius buvo viršytas jūsų turimas 
penkių šimtų svarų kredito limitas, todėl privalome 
jums patarti nebepasirašinėti čekių, kol sąskaita nebus 
papildyta atitinkamomis lėšomis. 


Fišeris pažvelgė į ant stalo sukrautą rytinį paštą ir giliai atsidu- 
so. Rudų vokų buvo daugiau nei baltų; keli laiškai gauti iš prekybi- 
ninkų, primenančių, kad Už pirkinį privalo buti sumokėta per 30 
dienų, viename laiške apgailestaujama, jog atsiskaitymo klausimas 
bus sprendžiamas pasitelkus teisininko pagalbą. Nedžiugino ir Su- 

zanos spyriojimasis grąžinti jo brangųjį „Jaguar“, kol jis nesumokės 
alimentų; negalėdamas išsiversti be automobilio, Fišeris galiausiai 
nusipirko padėvėtą „Hillman Minx“, ir išlaidų dar padaugėjo. 

Plonus rudus vokus jis sudėjo į atskirą krūvelę ir ėmėsi baltų- 
jų: kvietimas drauge su bičiuliais, Karališkojo Vesekso pulko kari- 
ninkais, oficialių pietų; kviestinis kalbėtojas — feldmaršalas seras 
Klodas Okinlekas; jis priims kvietimą ir apie sutikimą dalyvauti 
praneš laišku; kitas laiškas iš Piterio Meinardo, vietinės Konserva- 
torių asociacijos pirmininko; laiške klausiama, ar jis ketina siūlyti 
savo kandidatūrą rinkimuose į grafystės tarybą. Nesuskaičiuojamos 
rinkimų agitacijos valandos, klausantis dar ir kolegų savanaudiškų 
kalbų, išlaidos, kuriomis visada abejojama, ir vienintelis atpildas — 
kreipinys „tarybos nary“. Ne, dėkui. Jis nusiųs mandagų atsakymą 
su paaiškinimu, kad šiuo metu turi daugybę kitokių įsipareigojimų. 
Jau ketino atplėšti paskutinį voką, bet suskambo telefonas. 

— Majoras Fišeris. 

— Aleksai, — sumurkė balsas, kurio jis niekada negalėtų pa- 
miršti. 

— Ledi Virginija, koks malonus netikėtumas. 

— Virginija, — pataisė ji, ir Fišeris suprato, jog jai kažko rei- 
kia. — Svarsčiau, ar neketini per šias porą savaičių apsilankyti Lon- 
done? 

— Į Londoną vykstu ketvirtadienį susitikti... dešimtą valandą 
esu numatęs susitikimą Itono aikštėje. 

— Na, kaip žinai, gyvenu čia pat, už kampo, „Kadogano Soduo- 
se“, kodėl tau pas mane neužsukus ko nors išgerti? Sakykim, apie 
vidurdienį? Norėčiau pasikalbėti vienu klausimu, kuris galėtų būti 
įdomus ir tau. 

— Ketvirtadienį, dvyliktą. valandą. Nekantrauju pasimatyti... 
Virginija. 

— Ar gali paaiškinti, kodėl pastarąjį mėnesį kompanijos akcijų 
vertė nuolat kilo? — paklausė Martinesas. 

— Pirmasis bilietų į „Bakingamą“ prekybos etapas daug geres- 
nis nei buvo tikėtasi, — atsakė Fišeris, — man buvo pasakyta, kad 
bilietai į pirmąją kelionę jau beveik išparduoti. 

— Gera žinia, majore, nes tikrai nenoriu, kad laivui atplaukus į 
Niujorką ten būtų nors viena tuščia kajutė. 

Fišeris jau rengėsi paklausti kodėl, bet Martinesas pridūrė: 

— Ar viskas parengta laivo krikšto ceremonijai? 

— Taip, kai tik „Harlandas ir Volfas“ baigs laivo bandymus jū- 
roje ir oficialiai perduos laivą, bus pranešta ir laivo krikštynų data. 
Tiesą sakant, šiuo metu kompanijai sekasi kaip niekada puikiai. 

Po šių žodžių Fišeris nervingai nusijuokė. 

— Ir būtinai man paskambink, kai tik baigsis valdybos posėdis, 
nes nežinodamas krikštynų ceremonijos datos negaliu žengti kito 
žingsnio, — užbaigė Martinesas. 

— Kodėl toji data tokia svarbi? — nesuprato Fišeris. 

— Viskam savas laikas, majore. Kai viską sudėliosiu į savo vie- 
tas, tave informuosiu pirmą. 

Kažkas pabeldė į duris; įėjo Diegas. 

— Gal man užeiti vėliau? — paklausė. 

— Ne, majoras jau išeina. Dar ko nors norėjai, Aleksai? 

— Nieko, — atsakė Aleksas svarstydamas, ar turėtų pasakyti 
donui Pedrui apie būsimą susitikimą su ledi Virginija. Apsisprendė 
nesakyti. Šiaip ar taip, gali būti, kad tasai susitikimas niekaip nebus 
susijęs nei su Baringtonais, nei su Kliftonais. — Paskambinsiu, kai 
tik sužinosiu datą. 


— Būtinai, majore. 

— Arjis nutuokia, ką esi sumanęs? — Fišeriui išėjus ir uždarius 
duris, paklausė Diegas. 

— Nė iš tolo nenutuokia, kaip ir norėjau. Šiaip ar taip, vargu ar 
jis būtų linkes bendradarbiauti, jei žinotų, jog ilgai netrukus neteks 
darbo. Bet svarbiausia, ar man gavai papildomų pinigų? 

— Taip, tik nemenkai atsiėjo. Bankas sutiko padidinti kredito 
perviršį šimtu tūkstančių, tačiau reikalauja didesnio įkeisto turto, 
nes palūkanų norma labai aukšta. 

— Nejau nepakanka įkeistų akcijų? Dabar jos kainuoja kone 
tiek, kiek už jas ir mokėjau. 

— Nepamiršk, kad turi atsiskaityti su vairuotoju, kuris, pasiro- 
do, kainuoja daug brangiau, nei iš pradžių derėjomės. 

— Šunsnukiai, — pratarė Martinesas; jis nė vienam sūnui ne- 
sakė, kuo grasino Kevinas Rafertis, jei laiku jam nesumokėtų. — Bet 
nenumatytam atvejui seife dar turiu pusę milijono. 

— Kai paskutinį kartą žiūrėjau, buvo tik kiek daugiau nei trys 
šimtai tūkstančių. Net imu dvejoti, ar verta tęsti šią vendetą prieš 
Baringtonus ir Kliftonus, jei galiausiai viskas gali baigtis mūsų ban- 
krotu. 

— Nereikia baimintis, — atsakė donas Pedras. — Kai bus at- 
verstos visos kortos, tai gaujai pritrūks smarvės mane pričiupti; 
nepamiršk, mes jau du kartus kirtom, — jis nusišypsojo. — Džesi- 
ką Klifton gavom kaip premiją, o kai parduosiu visas akcijas, nu- 
skandinsiu ir ponią Klifton su visa brangiąja jos šeimynėle. Lieka 
tik laiko klausimas, — kalbėjo donas Pedras, — o laikmatį regu- 
liuoju aš. 


— Aleksai, kaip gerai, kad užsukai. Jau labai seniai nesimatėm. 
Įpilsiu išgerti, — kalbėjo Virginija eidama prie bufeto. — Ar gerai 
prisimenu, kad labiausiai mėgsti džiną su toniku? 

Aleksui buvo keista ir malonu, kad ji prisimena, nes jie nesima- 
tė nuo tada, kai prieš kokius devynerius metus ledi Virginija jį pri- 
vertė atsisakyti vietos valdyboje. Bet jis tikrai labai gerai prisiminė 
paskutinius jos žodžius, ištartus prieš jiems išsiskiriant: Kai sakau 
„sudie“, atsisveikinu suvis. 

— Kaip gyvuoja Baringtonų šeimynėlė, kai vėl grįžai į valdybą? 

— Kompanija išsikapstė iš juodžiausių bėdų, o pirmasis „Ba- 
kingamo“ bilietų pardavimo etapas vyksta itin sklandžiai. 

— Mąsčiau, ar nevertėtų įsigyti prabangios kajutės pirmajai ke- 
lionei į Niujorką. Būtų jiems galvos skausmo. 

— Jei plauktumėte, nemanau, kad kartu su jais būtumėte pa- 
kviesta prie kapitono stalo, — pratarė Fišeris, gromuluodamas jos 
išsakytą mintį. 

— Mielasis, kai prisišvartuosime Niujorke, manasis stalas bus 
vienintelis, prie kurio norės prisėsti kiekvienas. 

Fišeris nusijuokė. 

— Ar todėl ir norėjote su manimi susitikti? 

— Ne, klausimas gerokai svarbesnis, — atsakė Virginija plekš- 
nodama sofą. — Eikš, sėskis šalia manęs. Man reikia tavo pagalbos 
tvarkant vieną reikaliuką, o tu, majore, turi kariškio patirties ir iš- 
manai verslą, todėl esi idealus žmogus tam reikaliukui įgyvendinti. 

Aleksas gurkšnojo gėrimą ir klausėsi, negalėdamas patikėti 
Virginijos siūlymu. Jis jau rengėsi atsisakyti to plano, bet ji pravėrė 
rankinę, išėmė dviejų šimtų penkiasdešimties svarų čekį ir jam pa- 
davė. O jis prieš akis tematė šūsnį rudų vokų. 

— Nemanau, kad... 

— Kai darbas bus atliktas, gausi dar du šimtus penkiasdešimt. 

Aleksas išvydo išeitį. 

— Ne, Virginija, ačiū, — griežtai pasakė. — Norėsiu iškart gau- 
ti visą sumą. Gal pamiršote, kas nutiko praėjusį kartą, kai panašiai 
tarėmės. 

Virginija suplėšė čekį; nors Aleksui mirtinai reikėjo pinigų, jam 
palengvėjo. Bet jo nuostabai, Virginija vėl atsidarė rankinę, išsiėmė 
čekių knygelę ir parašė: „Išmokėti majorui Fišeriui penkis šimtus 
svarų.“ Ji pasirašė čekį ir padavė Aleksui. 


Grįždamas į Bristolį Aleksas svarstė, ar nevertėtų to čekio su- 
plėšyti, bet mintys nuolat grįždavo prie neapmokėtų sąskaitų — jam 
net buvo grasinama teismu, — nesumokėtų mėnesinių alimentų ir 
ant stalo laukiančių dar neatplėštų rudų vokų. 

Išgryninęs čekį ir apmokėjęs sąskaitas Aleksas suvokė, kad ke- 
lio atgal nebėra. Kitas dvi dienas jis planavo visus veiksmus taip, lyg 
rengtųsi karo žygiui. 

Pirma diena, Bato žvalgyba. 

Antra diena, pasirengimas Bristolyje. 

Trečia diena, veiksmas Bate. 

Sekmadienį jis jau gailėjosi taip įklimpęs, tačiau Fišeriui taip 
pat nesinorėjo galvoti apie kerštą, kurį Virginija įvykdys, jei paskuti- 
nę minutę ją nuvils ir net negalės grąžinti pinigų. 

Pirmadienio rytą jis nuvažiavo trylika mylių iki Bato. Automo- 
bilį paliko savivaldybės automobilių aikštelėje, perėjo tiltą, žaidimų 
aikštelę ir pateko į miesto centrą. Jam nereikėjo miesto plano, nes 
beveik visą savaitgalį stengėsi įsiminti kiekvieną gatvelę, kad galėtų 
eiti net ir užrištomis akimis. Senasis jo vadas sakydavo, jog pasiren- 
gimui skirtas laikas retai kada pasirodo iššvaistytas veltui. 

Paieškas Fišeris pradėjo pagrindinėje gatvėje, sustodamas tik 
prie maisto prekių parduotuvėlių ar naujų prekybos centrų. Įėjęs 
atidžiai apžiūrėdavo lentynas ir, radęs norimą produktą, įsigydavo 
pustuzinį vienetų. Įvykdęs pirmą operacijos dalį, Aleksas turėjo ap- 
silankyti dar vienoje vietoje, „Angelų“ viešbutyje, ir išsiaiškinti, kur 

įrengtos telefono būdelės. Patenkintas jis vėl perėjo tiltą, grįžo į au- 
tomobilių stovėjimo aikštelę, įdėjo į bagažine du pirkinių krepšius ir 
nuvairavo į Bristolį. 

Grįžęs namo nuvarė automobilį į garažą ir išėmė iš bagažinės 
krepšius. Pavakarieniavęs — suvalgęs „Heinz“ pomidorų sriubos ir 
bandelę su dešrele — dar kelis kartus pasitikrino, ką turės atlikti kitą 
dieną. Naktį jis buvo nubudęs kelis kartus. 

Po pusryčių Aleksas sėdėjo prie savo stalo ir skaitė paskutinio 
valdybos posėdžio protokolą, nuolat sau kartodamas, kad nepavyks 
visko užbaigti. 

Pusę vienuoliktos jis nuėjo į virtuvę, paėmė nuo palangės tuš- 
čią pieno butelį ir jį išplovė. Suvyniojęs butelį į pašluostę, įdėjo jį į 
kriauklę ir iš viršutinio stalčiaus išsiėmė nedidelį plaktuką. Paskui 
ėmė daužyti susuktą butelį į šukes, po to — į dar smulkesnius ir visai 
mažyčius stikliukus, kol liko lėkštė stiklo miltelių. 

Baigęs darbą pasijuto pavargęs, todėl, kaip ir visi save gerbian- 
tys darbininkai, padarė pertrauką. Įsipylė alaus, susitepė sumuštinį 
su sūriu ir pomidoru ir prisėdo paskaityti rytinio laikraščio. Vatika- 
nas reikalavo uždrausti kontraceptines tabletes. 

Po keturiasdešimties minučių jis vėl ėmėsi numatytos užduo- 
ties. Fišeris padėjo ant stalo du pirkinių krepšius, išėmė trisdešimt 
šešis indelius ir tvarkingai išrikiavo trimis eilėmis lyg kareivius pa- 
radui. Jis atsuko pirmo indelio dangtuką ir užbėrė žiupsnį stiklo 
miltelių, tarsi būtų gardinęs prieskoniais. Paskui vėl tvirtai užsuko 
dangtelį ir tą patį pakartojo trisdešimt penkis kartus, tada sudėjo 
indelius atgal į krepšius, o šiuos įkišo į spintelę po kriaukle. 

Aleksas dar kurį laiką plovė kriauklę, stengdamasis atsikratyti 
stiklo miltelių, kol galiausiai įsitikino, kad neliko nė kruopelės. Jis 
išėjo iš namų, nužingsniavo iki gatvės galo, užsuko į „Barclays“ ban- 
ko vietinį skyrių ir svaro banknotą išsikeitė į dvidešimties šilingų 
monetas. Grįždamas namo nusipirko Bristol Evening News. Grįžęs 

užsiplikė puodelį arbatos. Fišeris nusinešė puodelį į darbo kambarį, 
atsisėdo prie stalo ir paskambino telefonų tinklo informacijos biu- 
rui. Jis paklausė penkių telefono numerių Londone ir vieno Bate. 

Kitą dieną Aleksas vėl įdėjo į bagažinę du pirkinių krepšius 
ir vėl nuvažiavo į Batą. Automobilį palikęs savivaldybės stovėjimo 
aikštelės kampe, jis išėmė krepšius ir nupėdino į miesto centrą, o ten 
užėjo į visas parduotuves, kuriose buvo pirkęs indelius ir, priešingai, 
nei elgtųsi parduotuvių vagis, grąžino indelius ant lentynų. Trisde- 
šimt penktą indelį grąžinęs į paskutinę parduotuvę, likusį trisdešimt 
šeštąjį nusinešė prie kasos ir paprašė pakviesti vedėją. 

— Kas atsitiko, pone? 

— Nenoriu kelti skandalo, vyruti, — pasakė Aleksas, — bet aną- 
kart pirkau štai šitą indelį Bingamo žuvų pašteto, na, savo mėgsta- 
miausio, — pridūrė, — o kai grįžau namo, paštete radau stikliukų. 

Vedėjas apstulbo, kai Aleksas atsuko dangtelį ir pasiūlė jam pa- 
čiam pažiūrėti, kas viduje. Vedėjas dar labiau pasibaisėjo, kai įkišęs 
į paštetą pirštą ištraukė jį kruviną. 

— Aš nelinkęs skųstis, — kalbėjo Aleksas, — bet gal būtų išmin- 
tinga patikrinti ir kitus jūsų turimus indelius, taip pat informuoti 
tiekėją. 

— Nedelsdamas taip ir padarysiu, pone, — vedėjas dvejojo. — 
Ar norite parašyti viešą skundą? — susinervinęs paklausė. 

— Ne ne, — atsakė Aleksas. — Neabejoju, kad tik man taip pasi- 
taikė, nenorėčiau jums pridaryti bėdos. 

Jis paspaudė dėkingam vedėjui ranką ir jau rengėsi eiti, bet 
tada vedėjas pasakė: 

— Mažiausia, ką jums galime padaryti, pone, tai grąžinti pinigus. 

Aleksas nenorėjo čia užsibūti, baimindamasis, kad kas nors jo 
neprisimintų, bet suprato, jog išėjęs be grąžintų pinigų galėtų su- 
kelti vedėjui įtarimų. Fišeris apsisuko, vedėjas atidarė kasą, išėmė 
šilingą ir padavė pirkėjui. 

— Ačiū, — padėkojo Fišeris, įsidėjo pinigus į kišenę ir patraukė 
durų link. 

— Atleiskite, pone, kad vėl trukdau, bet gal būsite toks malonus 
ir pasirašysite kvitą? 

Aleksas nenorom apsisuko antrą kartą, ant taškeliais nužymė- 
tos linijos pakeverzojo „Samuelis Oukšotas“, pirmą į galvą šovusią 
pavardę, ir greitai išėjo. Ištrukęs ir pasukęs į „Angel“ viešbutį, jis 
padarė didesnį lanką, nei iš pradžių ketino. Atėjęs atsigręžė, norė- 
damas įsitikinti, ar jo niekas neseka. Patenkintas žengė į viešbutį, 
nuėjo tiesiai prie telefono būdelių ir ant lentynėlės pasidėjo dvide- 
šimt vieną monetą šilingais. Paskui išsitraukė iš užpakalinės kišenės 
popieriaus lapelį ir surinko pirmą sąraše esantį numerį. 

— Daily Mail, — atsiliepė balsas. — Jums naujienų ar reklamos 
skyriaus? 

— Naujienų, — atsakė Aleksas. 

Jo buvo paprašyta palaukti, kol bus sujungtas su naujienų sky- 
riaus žurnalistu. 

Fišeris kelias minutes kalbėjosi su atsiliepusia ponia apie jam 
nutikusį nemalonų incidentą su Bingamo žuvų paštetu, jo mėgsta- 
miausiuoju. 

— Ar pateiksite jiems ieškinį? — paklausė ji. 

— Dar nenusprendžiau, — atsakė Aleksas, — bet tikrai tarsiuosi 
su savo advokatu. 

— Kokia, sakėte, jūsų pavardė, pone? 

— Samuelis Oukšotas, — pakartojo jis, šypsodamasis nuo min- 
ties, kaip labai velionis jo mokyklos direktorius nepritartų tokiam 
Fišerio poelgiui. 

Paskui Aleksas paskambino į Daily Express, News Chronicle, 
Daily Telegraph, The Times ir dar į Bath Echo. Prieš grįždamas į 
Bristolį, dar paskambino ledi Virginijai. Ši pasakė: 

— Žinojau, kad galiu tavimi pasikliauti, majore. Mums tikrai 
reikėtų kada sueiti. Visada labai miela tave matyti. 

Aleksas įsimetė į kišenę du likusius šilingus, išėjo iš viešbučio ir 
grįžo į automobilių aikštelę. Važiuodamas į Bristolį jis pamanė, jog 
būtų išmintinga Bate artimiausiu metu nesilankyti. 


Kitą rytą Virginija paprašė atnešti visus rytinius laikraščius, iš- 
skyrus Daily Worker. 

Ją nudžiugino straipsnelis apie Bingamo žuvų pašteto skandalą 
(Daily Mail). „Kompanijos pirmininkas ponas Robertas Bingamas 
padarė pranešimą, patvirtindamas, jog iš parduotuvių lentynų pa- 
šalinti visi Bingamo žuvų pašteto indeliai; prekė nebus grąžinta, kol 
nebus atliktas išsamus tyrimas“ (The Times). 

„Žemės ūkio, žuvininkystės ir maisto pramonės ministerijos 
pareigūnas patikino visuomenę, kad artimiausioje ateityje sveikatos 
apsaugos tarnybų darbuotojai patikrins Bingamo gamyklą Grims- 
byje“ (Daily Express). „Išankstinės prekybos metu Bingamo įmonės 
akcijų vertė nukrito penkiais šilingais“ (Financial Times). 

Baigusi skaityti laikraščius, Virginija labai vylėsi, kad Robertas 
Bingamas nujaus, kas suorganizavo visą šią operaciją. Kaip mielai tą 
rytą ji būtų pusryčiavusi Meibltorpo dvare ir pasiklausiusi Priscilos 
nuomonės apie šį nelemtą incidentą! Virginija pažvelgė į laikrodį ir 
budama tikra, kad Robertas jau išėjo į gamyklą, paėmusi telefoną 
surinko Linkolnšyro numerį. 

— Mieliausioji Priscila, — liejosi ji, — skambinu norėdama pa- 
sakyti, kaip baisiai apgailestauju dėl to nemalonaus nutikimo Bate; 
ką tik perskaičiau. Kaip nepasisekė. 

— Kaip miela, kad paskambinai, brangioji, — atsakė Priscila. — 
Tokiu metu ir paaiškėja, kas tikrieji tavo bičiuliai. 

— Na, gali būti rami, jog visada pakelsiu ragelį, kai manęs pri- 
reiks; perduok užuojautą ir geriausius linkėjimus Robertui. Tikiuo- 
si, išbrauktas iš titulo laukiančiųjų eilės, jis labai nenusivils. 


28 


Visi atsistojo, ir Ema užėmė savo vietą posėdžių salėje stalo 
gale. Ji jau kuris laikas laukė šios akimirkos. 

— Ponai, leiskite pradėti posėdį informuojant valdybą, kad va- 
kar kompanijos akcijų vertė pasiekė buvusias aukštumas, ir mūsų 
akcininkai pirmą kartą per trejus metus gaus dividendus. 

Pasigirdo pritariantys balsai, direktorių veiduose nušvito šyp- 
senos, tik vienas veidas liko apniukęs. 

— Dabar, kai praeitis liko užnugaryje, ženkime į ateitį. Vakar 
gavau pirminę Transporto departamento ataskaitą dėl „Bakinga- 
mo“ tinkamumo plaukioti. Kai sutvarkysime kelias smulkmenas ir 
baigsime navigacinius bandymus, departamentas mėnesio gale ne- 
abejotinai turėtų išduoti tinkamumo plaukioti jūroje sertifikatą. O 
kai turėsime sertifikatą, laivas išplauks iš Belfasto į Eivonmutą. Kitą 
valdybos posėdį ketinu sušaukti ant „Bakingamo“ tiltelio, kad visi 
galėtume apžiūrėti laivą ir pirmieji išvystume, kur išleidome akci- 
ninkų pinigus. 

Žinau, valdyba taip pat apsidžiaugs sužinojusi, jog kompanijos 
sekretorius savaitės pradžioje sulaukė skambučio iš Karališkosios 
rezidencijos Londone; Jos Didenybė karalienė motina sutiko da- 
lyvauti laivo krikštynų ceremonijoje, kuri vyks rugsėjo dvidešimt 
pirmą dieną. Ponai, turbūt neperdėsiu sakydama, kad artimiausi 
trys mėnesiai iš mūsų pareikalaus daugiausia jėgų per visą kom- 
panijos gyvavimo istoriją; nors pirmasis bilietų pardavimo etapas 
buvo stulbinamai sėkmingas ir pirmajai laivo kelionei telikusios 

vos kelios kajutės, kokia bus kompanijos ateitis, parodys tik laikas. 
Taigi džiaugsiuosi galėdama atsakyti į jums kilusius klausimus. 
Admirole? 

— Pirmininke, norėčiau pirmas jus pasveikinti, ir nors dar tu- 
rime įveikti šiek tiek kelio, kad įplauktume į ramius vandenis, šioji 
diena — pati džiugiausia, kokią tik prisimenu per dvidešimt dvejus 
tarnybos valdyboje metus. Bet leiskite man trumpai pasiteirauti 
apie, karo laivyno jūrininkų žodžiais tariant, laivo orientavimą. Ar 
jau išrinkote kapitoną iš tų trijų kandidatų, kuriems pritarė valdyba? 

— Taip, admirole, išrinkome. Galiausiai pasirinkome karo jūrų 
laivyne tarnavusį kapitoną Nikolą Turnbulį, kuris iki šiol buvo pir- 
masis kapitono padėjėjas laive „Karalienė Marija“. Mes labai džiau- 
giamės, galėdami pasinaudoti tokio patyrusio kapitono paslaugo- 
mis; gal apsispręsti padėjo ir tai, kad jis gimęs ir augęs Bristolyje. 
Taip pat turime subūrę ir visą laivo įgulą; daugelis žmonių dirbo 
kartu su kapitonu Turnbuliu arba Karališkajame laivyne, arba „Cu- 
nard“ laivuose. 

— Ką galite pasakyti apie kitus įgulos narius? — paklausė Ans- 
kotas. — Šiaip ar taip, šis laivas kruizinis, o ne karinis. 

— Taikli pastaba, pone Anskotai. Manau, įsitikinsite, kad mums 
bus atstovaujama tinkamai, pradedant mašinų skyriumi ir baigiant 
restoranu. Dar yra likusios kelios laisvos darbo vietos, bet į kiekvie- 
ną vietą sulaukiame mažiausiai po dešimt kandidatų, todėl galime 
rinktis itin priekabiai. 

— Koks keleivių ir įgulos narių santykis? — paklausė Dobsas. 

Emai pirmą kartą teko dirstelėti į užrašus. 

— Numatytas įgulos pasiskirstymas — dvidešimt penki kapito- 
stiuardų ir virtuvės personalo, dar laivo gydytojas ir seselė. Laivas 
suskirstytas į tris klases — pirmą klasę, antrą klasę ir turistinę klasę. 
Pirmos klasės kajučių įrengta šimtas dviem keleiviams; kainos už 

kajutę svyruoja nuo keturiasdešimt penkių iki šešiasdešimties svarų 
už pirmąją laivo kelionę į Niujorką itin didelėje prabangoje. Antros 
klasės kajučių yra du šimtai keturiasdešimt dvi, kiekviena kainuoja 
maždaug po trisdešimt svarų; turistinės klasės kajučių yra trys šim- 
tai šešiasdešimt po dešimt svarų; vienoje kajutėje bus po tris žmo- 
nes. Pone Dobsai, jei jus domina daugiau smulkmenų, viską rasite 
antrame mėlyno segtuvo skyrelyje. 

— Kadangi rugsėjo dvidešimt pirmąją įvyksiančia laivo krikš- 
tynų ceremonija neabejotinai domėsis žiniasklaida, — pratarė Fiše- 
ris, — taip pat juos domins ir kitą mėnesį įvyksianti pirmoji laivo ke- 
lionė į Niujorką, kas bus atsakingas už viešuosius ryšius ir bendraus 
su žurnalistais? 

— Jau paskyrėme J. Valterį Tompsoną, kuris ir iki šiol puikiai 
mums atstovavo, — atsakė Ema. — Susitarta, kad viename iš laivo 
bandymų jūroje dalyvaus ir BBC filmavimo grupė, o Sunday Times 
parašys apie kapitoną Turnbulį. 

— Mano laikais nieko panašaus nebuvo, — suprunkštė admi- 
rolas. 

— Ir ne veltui. Nenorėjome, kad priešas žinotų, kur esame; o 
dabar norime, kad keleiviai ne tik žinotų, kur esame, bet ir jaustųsi 
esantys itin patikimose rankose. 

— Kiek procentų kajučių turi būti išpirkta, kad nepatirtume 
nuostolių? — paklausė Sedrikas Hardkastlas, aiškiai nesidomintis 
ryšiais su visuomene, kaip visada pragmatiškas. 

— Šešiasdešimt procentų, jei kalbėtume tik apie eksploatacijos 
išlaidas. Bet norint, kad per dešimtį metų atsipirktų visos didžiosios 
investicijos, kaip buvo numatęs Rosas Bačananas pirmininkauda- 
mas valdybai, per tą laiką turėtų būti išpirkta aštuoniasdešimt šeši 
procentai kajučių. Taigi, pone Hardkastlai, nurimti dar ne metas. 

Aleksas užsirašinėjo datas ir skaičius, kurie, jo manymu, galėtų 
sudominti doną Pedrą, nors pats vis dar nenutuokė, kodėl šitai taip 

svarbu arba ką donas Pedras turėjo omenyje, sakydamas „saulelei 
nusileidus“. 

Ema dar valandą atsakinėjo į klausimus, ir Aleksui teko skaus- 
mingai pripažinti, kad ji neabejotinai puikiai dirba savo darbą, nors 
donui Pedrui jis tikrai nesirengė apie tai užsiminti. 

Emai baigus posėdį ir palinkėjus „susitikti rugpjūčio dvidešimt 
ketvirtąją, per metinį visuotinį susirinkimą“, Aleksas išskubėjo iš 
posėdžių salės ir išėjo iš pastato. Pro viršutinio aukšto langą Ema 
stebėjo, kaip jis išvažiuoja iš kompanijos teritorijos, dar kartą sau 
primindama, jog negalima prarasti budrumo. 

Aleksas pastatė automobilį prie „Lordo Nelsono“ ir patraukė 
link telefono būdelės, pasiruošęs keturis pensus. 

— Laivą krikštys karalienė motina rugsėjo dvidešimt pirmą, o 
pirmoji kelionė į Niujorką planuojama spalio dvidešimt devintąją. 

— Susitiksime rytoj mano kabinete dešimtą ryto, — tepasakė 
donas Pedras ir padėjo ragelį. 

Aleksui norėjosi nors kartą jam pasakyti: „Atsiprašau, seni, bet 
neateisiu. Tuo metu turiu gerokai svarbesnių reikalų.“ Bet jis puikiai 
žinojo, kad kitą rytą, be vienos minutės dešimtą, stovės prie ketu- 
riasdešimt ketvirtojo Itono aikštės numerio. 


Arkadijos apartamentų 24, 
Tilto gatvė, 
Bristolis 


Gerbiama ponia Klifton, 
apgailestaudamas turiu pranešti, kad atsistatydinu iš 
Baringtono laivybos kompanijos valdybos neadminis- 


truojančio direktoriaus pareigų. Kai mano kolegos di- 
rektoriai balsavo pritardami „Bakingamo“ statybai, jūs 

kategoriškai nepritarėte tai minčiai ir balsavote prieš. 
Dabar matau, tiesa, pavėluotai, kad jūsų sprendimas 
buvo tinkamas. Kaip tada teigėte, dėl sprendimo rizi- 
kuoti tokiu dideliu procentu kompanijos resursų vieno 
laivo statybai gali tekti gailėtis visą gyvenimą. 

Kai po kelių ištikusių nesėkmių Rosas Bačananas 
suprato turįs atsistatydinti, — mano nuomone, jis pasi- 
elgė teisingai, — ir į jo vietą stojote jūs, turiu pripažinti, 
drąsiai kovėtės stengdamasi, kad kompanija liktų moki. 
Tačiau kai praėjusią savaitę susirinkime informavote 
valdybą, jog per dešimtį metų visų kajučių turėtų būti iš- 
pirkti 86 procentai, paaiškėjo, kad mes niekaip neatgau- 
sime pradinių investicijų, ir aš supratau, kad šis projek- 
tas pasmerktas, deja, turbut kaip ir visa kompanija. 

Savaime suprantama, tikiuosi, aš klystu, nes man 
būtų liudna matyti, kaip smunka — o gal net ir, sergėk, 
Dieve, bankrutuoja — tokia puiki sena kompanija kaip 
Baringtono laivyba. Bet kadangi manau, jog taip tik- 
rai gali būti, pirmiausia jaučiuosi esąs atsakingas už 
akcininkus, todėl neturiu kitos galimybės, tik atsistaty- 
dinti. 

Nuoširdžiai — Aleksas Fišeris (atsargos majoras) 


— Ir jūs norite, kad rugpjūčio dvidešimt pirmąją, likus trims 
dienoms iki metinio visuotinio kompanijos susirinkimo, išsiųsčiau 
šį laišką poniai Klifton? 

— Taip, būtent to ir noriu, — atsakė Martinesas. 

— Bet jei taip padarysiu, kris akcijų vertė. Gali būti, kad kom- 
panija gerokai smuks. 

— Mikliai mąstai, majore. 

— Tačiau jūs į Baringtono kompaniją investavote daugiau nei 
du milijonus svarų. Rizikuojate prarasti milžiniškus pinigus. 

— Neprarasiu, jei likus kelioms dienoms iki spaudai paviešinto 
tavo laiško parduosiu visas savo akcijas. 

Aleksas neteko žado. 

— Aha, — tarstelėjo Martinesas, — visgi atėjo iki smegenų, kaip 
žirafai per ilgą kaklą. Matau, kad asmeniškai pačiam tai nėra gera 
žinia, nes ne tik prarasi vienintelį pajamų šaltinį, bet ir sunkokai rasi 
kitą darbą, būdamas tokio amžiaus. 

— Švelniai tariant, — atsiliepė Aleksas. — O kai išsiųsiu šitą, — 
pridūrė mostelėdamas laišku dono Pedro panosėje, — jokiai kom- 
panijai nešaus į galvą siūlyti man tapti jos valdybos nariu, ir tikrai 
nieko negalėčiau kaltinti. 

— Todėl pamaniau, būtų gražu, — nepaisydamas jo protrūkio, 
tesė donas Pedras, — deramai tau kompensuoti už lojalumą, ypač 
atsižvelgiant į tai, kiek daug kainavo skyrybos. Majore, visa tai ir tu- 
rėdamas galvoje, ketinu tau išmokėti penkis tūkstančius svarų gry- 
naisiais, kad apie pinigus niekada nesužinotų nei tavo žmona, nei 
mokesčių rinkėjai. 

— Jūs labai dosnus, — atsakė Aleksas. 

— Sutinku. Vis dėlto viskas priklausys nuo to, ar išsiųsi šį laišką 
pirmininkei penktadienį, prieš visuotinį metinį valdybos susirinki- 
mą, nes mane paprotino, kad šeštadienio ir sekmadienio laikraščiai 
su didžiausiu malonumu pasigaus tą istoriją. Taip pat turėtum su- 
tikti duoti interviu penktadienį, kad galėtum išreikšti nerimą dėl Ba- 
ringtono kompanijos ateities, ir kai pirmadienio rytą ponia Klifton 
pradės visuotinį kasmetinį susirinkimą, visų žurnalistų lūpose bus 
vienintelis klausimas. 

— Ar ilgai, tikimasi, kompanija išsilaikys? — paklausė Alek- 
sas. — Beje, donai Pedrai, atsižvelgiant į aplinkybes, norėčiau pa- 
klausti, ar neketinate man duoti poros tūkstančių avanso, o likusią 

dalį sumokėti tada, kai išsiųsiu laišką ir duosiu interviu spaudos at- 
stovams? 

— Tikrai neketinu, majore. Tu man dar skolingas tūkstantį už 
savo žmonos balsą. 


— Pone Martinesai, neabejoju, kad suprantate, kokią žalą šitai 
padarys Baringtono laivybos kompanijai? 

— Pone Ledberi, aš jums moku ne už tai, kad dalytumėte pata- 
rimus, o kad vykdytumėte mano nurodymus. Jei to nesugebate, teks 
paieškoti sugebančio žmogaus. 

— Bet tikrai gali būti, jog, man surašius jūsų nurodymus į laiš- 
ką, prarasite labai daug pinigų. 

— Prarasiu aš, pinigai mano; šiaip ar taip, šiuo metu Baringto- 
no kompanijos akcijos pardavinėjamos už didesnę sumą, nei mokė- 
jau įsigydamas, todėl neabejoju, kad didesnę dalį pinigų susigrąžin- 
siu. Blogiausiu atveju prarasiu kelis svarus. 

— Bet jei leistumėte disponuoti akcijomis ilgesnį laiką, saky- 
kim, šešias savaites, o gal net porą mėnesių, jausčiausi ramesnis, 
turėdamas daugiau galimybių sugrąžinti jūsų investicijas, gal net 
gaučiau šiokio tokio pelno. 

— Savo pinigus leisiu taip, kaip norėsiu. 

— Tačiau man patikėta pareiga ginti banko poziciją, ypač turint 
galvoje, kad šiuo metu esate pereikvojęs savo kreditą milijonu sep- 
tyniais šimtais trisdešimt penkiais tūkstančiais svarų. 

— Ta suma padengta akcijų verte; pardavus akcijas už dabarti- 
nę jų kainą, man grįžtų daugiau nei du milijonai. 

— Tada bent jau leiskite kreiptis į Baringtonų šeimą ir paklaus- 
ti, ar jie... 

— Jokiu būdu nemėginsite susisiekti su jokiu Baringtonų ar 
Kliftonų šeimos nariu! — rėkė donas Pedras. — Mesite visas mano 

akcijas į rinką pirmadienį, rugpjūčio septynioliktą, kai tik atsidarys 
birža, ir tenkinsitės bet kokia kaina, kokia tuo metu bus siūloma. 
Aiškesnių nurodymų nė būti negali. 

— Pone Martinesai, kur tądien būsite, jei man kartais reikėtų 
su jumis susisiekti? 

— Ten, kur tikėtina rasti Škotijoje kurapkas medžiojantį džen- 
telmeną. Niekaip negalėsite su manimi susisiekti, todėl ir pasirinkau 
tokią vietą. Tos vietovės tokios atokios, kad ten net rytinių laikraščių 
nenešioja. 

— Na, pone Martinesai, jeigu jau tokie jūsų nurodymai, parašy- 
siu laišką, kad vėliau nekiltų jokių nesusipratimų. Šiandien popiet jį 
išsiųsiu į Itono aikštę per pasiuntinį, kad pasirašytumėte. 

— Mielai pasirašysiu. 

— Ir kai sandoris bus baigtas, pone Martinesai, gal galėtumėte 
savo sąskaitą perkelti į kitą banką. 

— Jei dar čia tebedirbsite, pone Ledberi, perkelsiu. 


29 


Suzana pastatė automobilį šoninėje gatvelėje ir laukė. Ji žinojo, 
kad svečiai, pakviesti į oficialius pulko bičiulių pietus, turi rinktis 
tarp pusės aštuntos ir aštuntos vakaro, o garbės svečias — feldmar- 
šalas, todėl ji neabejojo, kad Aleksas nevėluos. 

Dešimt minučių po septintos prie buvusių jos santuokinio gy- 
venimo namų privažiavo taksi. Po kelių akimirkų pasirodė Aleksas. 
Jis vilkėjo smokingą, buvo prisisegęs tris medalius, gautus už narsą 
karo žygiuose. Suzana pastebėjo, kad jo peteliškė kreiva, kad nėra 
vienos sąsagos, ir vos susiturėjo nenusijuokusi, kai išvydo porą batų 
be raištelių, kurie tikrai netarnaus visą gyvenimą. Aleksas sėdo į tak- 
si galą, ir automobilis nuriedėjo Velingtono gatvės pusėn. 

Suzana kelias minutes palaukė, tada nuvažiavo į kitą kelio 
pusę, išlipo ir atidarė garažo duris. Paskui nuvarė į garažą „Jaguar 
Mark II“. Pagal skyrybų susitarimą ji turėjo grąžinti Aleksui jo pa- 
sididžiavimą ir džiaugsmą, bet nesirengė to daryti, kol jis nesumo- 
kės mėnesinių alimentų. Šįryt Suzana išsigrynino paskutinį jo siųstą 
čekį svarstydama, iš kur jis galėjo gauti pinigų. Alekso advokatas jai 
pasiūlė grąžinti automobilį, kol jis pietaus su pulko draugais. Šiuo 
klausimu sutarė abi pusės, nors tokie sutarimai buvo reti. 

Ji išlipo iš automobilio, atidarė bagažinę, išėmė „Stanley“ peilį 
ir skardinę dažų. Padėjusi dažų skardinę ant žemės, Suzana nuėjo 
prie automobilio priekio ir smeigė peilį į vieną padangą. Pasitrau- 
kusi per žingsnį laukė, kol liausis šnypšti oras, tada nuėjo prie kitos 
padangos. Kai visos padangos subliūško, ji ėmėsi dažų skardinės. 

Suzana atlupo dangtelį, atsistojo ant pirštų galiukų ir nesku- 
bėdama išpylė tąsius dažus ant automobilio stogo. Įsitikinusi, kad 
skardinėje neliko nė lašelio, kelis žingsnius pasitraukė ir mėgavosi 
grožėdamasi, kaip dažai iš lėto varva per automobilio šonus, prieki- 
nį ir galinį stiklą. Kai Aleksas grįš po pietų, dažai seniai bus sudžiū- 
vę. Suzana ilgokai svarstė rinkdamasi spalvą, geriausiai derančią 
prie tamsiai žalios, ir galiausiai apsisprendė imti alyvinę. Rezultatas 
buvo smagesnis, nei ji tikėjosi. 

Nedidelę pataisą turto dalybų sutartyje pasiūlė Suzanos moti- 
na. Ji ilgas valandas suko galvą ir pareiškė, kad Suzana sutiko grą- 
žinti automobilį, bet niekaip nenusakė jo būklės. 

Dar kiek pabuvusi Suzana neskubėdama išėjo iš garažo ir paki- 
lo į trečią aukštą, ketindama palikti raktelius Alekso darbo kamba- 
ryje. Ji labai apgailestavo dėl vienintelio dalyko — nepamatys Alekso 
išraiškos, kai rytą šis pravers garažo duris. 

Suzana atrakino buto duris senuoju raktu patenkinta, kad Alek- 
sas nepakeitė spynos. Įėjusi į darbo kambarį, numetė automobilio 
raktelius ant stalo. Jau ketindama išeiti ant aplanko pamatė padėtą 

laišką, parašytą su niekuo nesupainiojama jo rašysena. Smalsumas 
nugalėjo. Ji pasilenkė ir greitai perskaitė konfidencialų asmenišką 
laišką, o paskui prisėdo ant kėdės ir perskaitė antrą kartą, tik jau 
lėčiau. Jai buvo sunku patikėti, kad dėl atitinkamų principų Alek- 
sas galėtų paaukoti vietą Baringtono kompanijos valdyboje. Šiaip ar 
taip, Aleksas nesilaiko jokių principų, ir jo gaunamas atlyginimas — 
vienintelis pajamų šaltinis, neskaičiuojant juokingos kariškio pen- 
sijos; tai iš ko jis tikisi gyventi? Dar svarbesnis klausimas — iš ko 
jis jai mokės mėnesinius alimentus, jei nebegaus pastovios direkto- 
riaus algos? 

Suzana trečią kartą perskaitė laišką svarstydama, ar tik ko nors 
nepraleido. Ji niekaip nesuprato, kodėl parašyta rugpjūčio dvide- 
šimt pirmos data. Jei nori išeiti iš darbo laikydamasis kokių nors 
principų, kam laukti dvi savaites, kad aiškiai išdėstytum savo nuos- 
tatas? 

Kai Suzana grįžo į Barnhamą prie Jūros, Aleksas pūtė miglą 
feldmaršalui, o ji vis dar nieko nebuvo išsiaiškinusi. 


Sebastijonas neskubėdamas ėjo Bondo gatve, grožėdamasis 
parduotuvių vitrinose išdėliotomis įvairiausiomis prekėmis ir svars- 
tydamas, ar kada nors išgalės ką nors panašaus nusipirkt. 

Ponas Hardkastlas visai neseniai jį paaukštino. Dabar Sebas- 
tijonas gaudavo dvidešimt svarų per savaitę, vadinasi, Sičio senbu- 
vių žodžiais tariant, tapo „tūkstantiniu per metus“; jis taip pat pelnė 
naują vardą — vicedirektorius, — bet bankininkų pasaulyje vardai 
menkai ką reiškia, nebent esi valdybos pirmininkas. 

Tolumoje jis pamatė vėjo supamą iškabą su užrašu Agniu 
vaizduojamosios dailės pirkliai; nuo 1817-ųjų. Sebastijonas dar 
niekada nebuvo lankęsis privačioje meno galerijoje ir net gerai ne- 
žinojo, ar čia gali užeiti kas tinkamas. Su Džesika jis lankėsi Ka- 

rališkojoje akademijoje, Teito galerijoje ir Nacionalinėje galerijo- 
je; ji nesiliaudavo čiauškėjusi, tampydama jį iš vienos salės į kitą. 
Kartais jis net pasiusdavo. Kaip jis norėjo, kad dabar Džesika būtų 
šalia ir štai taip jį siutintų. Nebūdavo nė dienos, nė valandos, kad 
jis jos nesiilgėtų. 

Sebastijonas pravėrė galerijos duris ir žengė vidun. Minutėlę 
tik stovėjo žvalgydamasis po erdvų kambarį, kurio sienos buvo nu- 
kabinėtos nuostabiomis drobėmis; kai kuriuos paveikslus jis paži- 
no — Konstablis, Maningsas, Stabsas. Staiga, tarsi iš niekur, pasiro- 
dė ji — dar gražesnė nei tą vakarą, kai pirmą kartą ją pamatė Sleide, 
kai Džesika susišlavė visus mokyklos įsteigtus apdovanojimus. 
tis į deivę? Ji vilkėjo geltoną suknelę — paprastą, bet elegantišką, 
plaukai buvo natūraliai šviesūs; tokia spalva gali džiaugtis tik šve- 
dės; visos kitos išleidžia krūvas pinigų, kad taip atrodytų. Šiandieną 
plaukai buvo dalykiškai susegti, o tąvakar krito ant nuogų pečių. Se- 
bastijonas norėjo pasakyti, kad čia atėjo ne pažiūrėti paveikslų, bet 
pamatyti ją. Kaip pigu, ir net ne tiesa. 

— Kuo galėčiau padėti? — paklausė ji. 

Pirmiausia jį nustebino, kad ji buvo amerikietė, vadinasi, aki- 
vaizdu, kad ne pono Agniu dukra, kaip iš pradžių manė. 

— Pamaniau, — pratarė Sebastijonas, — gal turėtumėte pa- 
veikslų, kuriuos nutapė dailininkė Džesika Klifton? 

Ji nustebo, bet nusišypsojo ir atsakė: 

— Taip, turime. Prašyčiau eiti paskui mane. 

Po paraliais... Dar pigiau; gerai, kad neprasižiojo. Kai kurie vy- 
rai mano, kad moteris atrodo taip pat gražiai ir tada, kai seki jai iš 
paskos. Sebastijonas dabar jau nieko nemanė, paskui ją leisdamasis 
laiptais į kitą didelį kambarį, kuriame buvo tiek pat daug stulbinan- 
čių paveikslų. Reikėtų padėkoti Džesikai, kad jis pažino Manė, Tiso 
ir jos mylimą dailininkę Bertą Morizo. Džesika dabar neužsičiauptų. 

Deivė atrakino duris, kurių jis nebuvo pastebėjęs, ir įleido jį į 
mažesnę šoninę patalpą. Įėjęs Sebastijonas pamatė, jog kambaryje 
vienas virš kito įrengta daugybė stalčius primenančių rėmų. Išrin- 
kusi vieną rėmą jį ištraukė, parodydama Džesikos drobių kolekciją. 
Sebastijonas spoksojo į visus devynis apdovanojimus laimėjusius 
darbus, rodytus per mokyklos baigimo šventę, ir į dar tuziną pieši- 
nių ir akvarelių, kurių niekada nebuvo matęs, bet vis tiek ne mažiau 
gundančių. Akimirką jautėsi pakiliai, o paskui ėmė linkti kojos. Jis 
įsikibo į stelažo rėmą, kad nepargriūtų. 

— Jums bloga? — paklausė ji, ir dalykiškos intonacijos suskam- 
bo švelniau ir maloniau. 

— Labai atsiprašau. 

— Gal prisėskite? — pasiūlė mergina imdama kėdę ir statydama 
šalia jo. 

Sebastijonui atsisėdus, paėmė jį už rankos tarsi kokį senuką, o 
jis tenorėjo viena — laikytis jos. Kodėl taip yra, svarstė Sebastijonas, 
kad vyrai taip greitai, taip beviltiškai praskysta, o moterys daug at- 
sargesnės ir nuovokesnės. 

— Atnešiu jums vandens, — pasakė ji ir, Sebastijonui nespėjus 
atsakyti, išėjo. 

Jis dar kartą pažvelgė į Džesikos paveikslus, mėgindamas išsi- 
aiškinti, ar ras labiausiai patinkantį, o jei ras, ar išgalės įsigyti. Tada 
ji grįžo nešina vandens stikline, o su ja atėjo ir pagyvenęs vyriškis, 
kurį Sebastijonas prisiminė matęs tą vakarą Sleide. 

— Labas rytas, pone Agniu, — stodamasis pasisveikino Sebas- 
tijonas. 

Galerijos savininkas nustebo; jis aiškiai nesuprato, kas tasai 
jaunuolis. 

— Buvome susitikę Sleide, pone, kai atvykote į baigiamųjų dar- 
bų apdovanojimo ceremoniją. 

Agniu vis dar stovėjo sutrikęs, kol galiausiai pratarė: 

— Aa, taip, dabar prisimenu. Jūs — Džesikos brolis. 

Sebastijonas pasijuto esąs visiškas kvailys — vėl atsisėdo ir už- 
sidengė delnais veidą. Ji priėjo ir uždėjo jam ant peties ranką. 

— Džesika buvo vienas iš mieliausių žmonių, kokius tik esu su- 
tikusi, — pasakė. — Man labai gaila. 

— O man labai gaila, kad taip apsikvailinau. Aš tik norėjau išsi- 
aiškinti, ar turite parduoti jos paveikslų. 

— Viskas, kas yra šioje galerijoje, parduodama, — pasakė Agniu, 
stengdamasis praskaidrinti nuotaiką. 

— Kiek jie kainuoja? 

— Visi? 

— Visi. 

— Tiesą sakant, jų dar neįkainojau, nes tikėjomės, kad Džesika 
taps pastovi galerijos globojama dailininkė, bet, deja... Žinau, kiek 
tie paveikslai kainavo man — penkiasdešimt aštuonis svarus. 

— O kiek jie verti? 

— Tiek, kiek už juos bus sutikta sumokėti, — atsakė Agniu. 

— Atiduočiau viską iki paskutinio skatiko, kad tik juos įsigyčiau. 

Pono Agniu veide sušvito viltis. 

— O kiek yra „iki paskutinio skatiko“, pone Kliftonai? 

— Šįryt, žinodamas, kad su jumis susitiksiu, patikrinau savo 
banko sąskaitą. 

Abu sužiuro į Sebastijoną. 

— Šiuo metu sąskaitoje turiu keturiasdešimt šešis svarus, dvyli- 
ka šilingų ir šešis pensus, bet kadangi dirbu banke, man neleidžiama 
pereikvoti. 

— Vadinasi, keturiasdešimt šeši svarai, dvylika šilingų ir šeši 
pensai, pone Kliftonai. 

Jei ir buvo labiau už Sebastijoną apstulbęs žmogus, tai jis — 
galerijos asistentė, kuri dar niekada nebuvo girdėjusi, kad ponas 
Agniu parduotų paveikslą už mažiau, nei pats už jį mokėjo. 

— Bet yra viena sąlyga. 

Sebastijonas svarstė, ar tik jis nepersigalvojo. 

— Kokia, pone? 

— Jei kada nuspręsite parduoti kurį nors sesers paveikslą, pir- 
miausia atneškite jį man už tokią kainą, kokią dabar sumokėsite. 

— Sutarta, pone, — pasakė Sebastijonas, ir jiedu paspaudė vie- 
nas kitam rankas. — Bet aš jų niekada neparduosiu, — pridūrė. — 
Niekada. 

— Vadinasi, paprašysiu panelės Sulivan išrašyti sąskaitą ketu- 
riasdešimt šešiems svarams, dvylikai šilingų ir šešiems pensams. 

Mergina vos pastebimai linktelėjo ir išėjo iš kambario. 

— Nenoriu jūsų dar kartą pravirkdyti, jaunuoli, bet remdamasis 
savosios profesijos patirtimi turiu pasakyti, kad esi laimės kūdikis, 
jei tokį talentą kaip Džesika sutinki du ar tris kartus per gyvenimą. 

— Labai malonu girdėti, pone, — atsakė Sebastijonas, kai pane- 
lė Sulivan grįžo nešina kvitų knygele. 

— O dabar atsiprašysiu, — pratarė ponas Agniu. — Kitą savaitę 
rengiu didelės parodos atidarymą ir dar nespėjau įkainoti visų pa- 
veikslų. 

Sebastijonas atsisėdo, išrašė čekį keturiasdešimt šešiems sva- 
rams, dvylikai šilingų ir šešiems pensams, išplėšė lapuką ir padavė 
asistentei. 

— Jei pati turėčiau keturiasdešimt šešis svarus, dvylika šilingų 
ir šešis pensus, — pratarė ji, — taip pat juos nusipirkčiau. Oi, atleis- 
kite, — skubiai pridūrė, kai Sebastijonas panarino galvą. — Ar dabar 
imsite paveikslus, pone, ar ateisite vėliau? 

— Ateisiu rytoj, na, jei šeštadieniais dirbate. 

— Taip, dirbame, — atsakė ji, — bet aš turėsiu kelias dienas 
atostogų, todėl paprašysiu, kad jums padėtų ponia Klark. 

— Kada grįžtate į darbą? 

— Ketvirtadienį. 

— Vadinasi, ateisiu ketvirtadienio rytą. 

Ji nusišypsojo jau kitokia šypsena ir nulydėjo jį laiptais į viršų. 
Ir tada Sebastijonas pirmą kartą pamatė tolimame galerijos kampe 
stovinčią skulptūrą. 

— „Mąstytojas“, — pratarė, ir mergina linktelėjo. — Kai kas 
sako, jog tai geriausias Rodeno darbas. Ar žinojote, kad iš pradžių 
skulptūra buvo pavadinta „Poetas“? 

Šie Sebastijono žodžiai merginą nustebino. 

— Jei teisingai prisimenu, skulptura buvo išlieta jam dar esant 
gyvam, o liejinio autorius — Alekas Rudjė. 

— Dabar mėginate pasipuikuoti. 

— Kaltas, — prisipažino Sebastijonas, — bet galiu pasakyti rim- 
tą priežastį, kodėl taip gerai prisimenu šį kūrinį. 

— Džesika? 

— Šį kartą ne. Gal galiu paklausti, koks liejinio numeris? 

— Penktas iš devynių. 

Sebastijonas stengėsi likti ramus, nes jam reikėjo gauti atsaky- 
mus dar į kelis klausimus, ir jis nenorėjo, kad ji ką nors įtartų. — Kas 
buvo ankstesnis skulptūros savininkas? — paklausė. 

— Nenutuokiu. Kataloge pažymėta, kad šis kūrinys — vieno 
džentelmeno nuosavybė. 

— Ką tai reiškia? 

— Kad džentelmenas, apie kurį kalbama, nenori viešinti turįs 
kolekciją. Tokių klientų turime daug; priežastys trys: mirtis, sky- 
rybos, skolos. Turiu jus įspėti — nepriversite pono Agniu parduoti 
„Mąstytojo“ už keturiasdešimt šešis svarus, dvylika šilingų ir šešis 
pensus. 

Sebastijonas nusijuokė. 

— Kiek skulptūra kainuoja? — paklausė paliesdamas sulenktą 
dešinę skulptūros ranką. 

— Ponas Agniu dar nebaigė įkainoti kolekcijos, bet, jei nori- 
te, galiu jums duoti katalogą ir kvietimą į uždarą peržiūrą rugpjūčio 
septynioliktąją. 

— Ačiū, — padėkojo Sebastijonas, kai ji padavė jam katalogą. — 
Labai laukiu ketvirtadienio, kai galėsiu vėl jus pamatyti. 

Mergina nusišypsojo, todėl Sebastijonas tęsė: 

— Nebent... — jis nutilo, bet ji jam nepadėjo, — nebent rytoj 
vakare būtumėte neužimta ir galėtumėte su manimi papietauti? 

— Sunku atsispirti pasiūlymui, — atsakė ji, — bet geriau rink- 
siuosi restoraną. 

— Kodėl? 

— Nes žinau, kiek liko jūsų sąskaitoje. 

— Bet kodėl jis nori parduoti savo meno kūrinių kolekciją? — 
paklausė Sedrikas. 

— Turbūt jam reikia pinigų. 

— Šitai akivaizdu, Sebai, tik niekaip negaliu suprasti, kam jam 
reikia pinigų. 

Sedrikas ir toliau sklaidė katalogo puslapius, bet viską perver- 
tęs iki paskutiniame puslapyje pavaizduoto Kamilio Pisaro paveiks- 
lo „Mugė kaimelyje prie Pontuazo“, nieko nauja nebuvo išmąstęs. 

— Gal tikrai atėjo metas prašyti paslaugos. 

— Kokios? 

— Ne „kokios“, o „kieno“, — atsakė Sedrikas. — Pono Stefano 
Ledberio, „Midland“ banko Šv. Jokūbo gatvėje valdytojo. 

— O kuo jis ypatingas? — paklausė Sebastijonas. 

— Jis — Martineso vadybininkas. 

— Iš kur žinote? 

— Kai daugiau nei penkerius metus per valdybos posėdžius sėdi 
šalia majoro Fišerio, net keista, kiek sužinai, jei tik būni kantrus ir 
noriai klausaisi vienišo žmogaus. 

Sedrikas paspaudė mygtuką, norėdamas susisiekti su sekretore. 

— Gal galite sujungti su Stefanu Ledberiu iš „Midland“? — Jis 
vėl atsigręžė į Sebastijoną. — Kai tik sužinojau, kad jis — Martineso 
vadybininkas banke, retsykiais pametėdavau Ledberiui kokį kauliu- 
ką. Matau, atėjo metas ir jam ką nors pamėtėti mainais. 

Ant Sedriko stalo suskambo telefonas. 

— Ponas Ledberis pasirengęs kalbėti pirmąja linija. 

— Ačiū, — padėkojo Sedrikas, palaukė, kol ragelyje išgirs sprag- 
telint, tada paspaudė garsiakalbio mygtuką. — Laba diena, Stefanai. 

— Laba diena, Sedrikai. Kuo galiu padėti? 

— Sakyčiau, atvirkščiai — aš galiu tau būti naudingas, seni. 

— Ir vėl tikėtini geri arbatpinigiai? — su viltimi paklausė Led- 
beris. 

— Manau, vertėtų kalbėti apie kitą lygmenį — kaip pridengti 
nuogą sėdynę. Girdėjau, vienas nelabai malonus tavo klientas Agniu 
meno galerijoje Bondo gatvėje ketina parduoti visą savo meno kū- 
rinių kolekciją. Kadangi kataloge rašoma, kad kolekcija yra „vieno 
džentelmeno nuosavybė“ — toks parašymas tikrai neatitinka tikro- 
vės, — manyčiau, dėl kažkokių priežasčių jis nenori, kad apie tai su- 
žinotum. 

— Kodėl manai, kad minėtas džentelmenas turi sąskaitą centri- 
niame Vest Endo banke? 

— Baringtono laivybos kompanijos valdyboje sėdžiu šalia jo at- 
stovo. 

Ilgokai patylėjęs Ledberis pratarė: 

— Abhaa, ir tu sakai, kad Agniu galerijoje jis parduoda visą ko- 
lekciją? 

— Nuo Manė iki Rodeno. Dabar vartau katalogą; būtų sunku 
patikėti, kad ant Itono aikštės buto sienų dar kas nors liko. Ar norė- 
tum, kad atsiųsčiau tą katalogą? 

— Ne, Sedrikai, nesivargink. Agniu galerija — vos už poros šim- 
tų jardų nuo manęs, užsuksiu ir pats paimsiu. Labai gerai, kad pasa- 
kei, ir vėl lieku skolingas. Jei galėčiau kaip nors atsilyginti... 

— Na, Stefanai, jei jau pats užsiminei, norėčiau paprašyti vie- 
nos paslaugos, kol dar nepadėjai ragelio. 

— Sakyk. 

— Jei tavasis džentelmenas kada nors nuspręstų parduoti Ba- 
ringtono laivybos kompanijos akcijas, turiu vieną klientą, kurį šitai 
domintų. 

Po ilgos tylos Ledberis paklausė: 

— Ar tasai klientas kartais nėra Baringtonų ar Kliftonų šeimos 
narys? 

— Ne, nė vienam iš jų neatstovauju. Manau, pats išsiaiškinsi, 
kad jų „Barclays“ bankas yra Bristolyje, o mano klientas — iš šiaurės 
Anglijos. 

Ir vėl ilga pauzė. 

— Kur būsi rugpjūčio septynioliktą, pirmadienį, devintą valandą? 

— Prie savo darbo stalo, — atsakė Sedrikas. 

— Gerai. Galbūt tą rytą tau paskambinsiu minutė po devintos ir 
galėsiu atsilyginti už kelias tavo paslaugas. 

— Tu labai malonus, Stefanai, bet dabar pakalbėkime apie svar- 
besnius reikalus; koks tavo golfo handikapas? 

— Vis dar vienuolika, bet nujaučiu, jog prasidėjus naujam sezo- 
nui bus dvylika. Neinu jaunyn. 

— Nė vienas neinam, — atsakė Sedrikas. — Gero žaidimo sa- 
vaitgalį, lauksiu tavo skambučio, — jis dirstelėjo į kalendorių, — po 
dešimties dienų. 

Sedrikas paspaudė mygtuką telefono šone ir per stalą pažvelgė 
į jauniausią banko vicedirektorių. 

— Sebai, pasakyk, ką iš šio pokalbio sužinojai. 

— Kad labai tikėtina, jog Martinesas rugpjūčio septynioliktą, 
devintą valandą, paleis į rinką visas Baringtono laivybos kompanijos 
akcijas. 

— Likus lygiai savaitei iki kasmetinio visuotinio kompanijos 
susirinkimo, kuriam pirmininkaus tavo mama. 

— O, velnias, — tarstelėjo Sebastijonas. 

— Džiaugiuosi, kad supratai, kam rengiasi Martinesas. Bet ne- 
pamiršk, Sebai, kiekviename pokalbyje slypi tarsi nereikšmingos 
smulkmenos, kurios iš tikrųjų ir suteikia ieškomos informacijos. 
Ponas Ledberis malonėjo man pamėtėti du tokius brangakmenius. 

— Koks pirmasis? 

Sedrikas pažvelgė į bloknotą ir perskaitė: 

— Ne, Sedrikai, nesivargink. Agniu galerija — vos už poros 
šimtų jardų nuo manęs, užsuksiu ir pats paimsiu. Ką šitai sako? 

— Jis nesuprato, kad parduodama Martineso kolekcija. 

— Taip, tikrai nesuprato, bet dar svarbiau yra tai, jog kažkodėl 
faktas, kad kolekcija parduodama, jau sukėlė nerimą, nes antraip 
paimti katalogo jis būtų pasiuntęs kokį nors savo darbuotoją, o da- 
bar — ne, pats paimsiu. 

— O antras klausimas? 

— Jis paklausė, ar bankas atstovauja Kliftonų ir Baringtonų šei- 
moms. 

— Kodėl šitai svarbu? 

— Jei būčiau atsakęs „taip“, pokalbis būtų pasibaigęs tą pačią 
akimirką. Esu tikras, kad Ledberis gavo nurodymą septynioliktą die- 
ną mesti akcijas į rinką, bet jų negalima parduoti tų šeimų nariams. 

— O šitai kodėl taip svarbu? 

— Martinesas aiškiai nenori, kad šeimos žinotų, ką jis sumanęs. 
Jis tikisi susigrąžinti didžiąją investicijų į Baringtono kompaniją 
dalį dar besirengiant metiniam visuotiniam susirinkimui; rodos, ne- 
abejoja, kad akcijų kaina turėtų gerokai kristi, ir jis didelių piniginių 
nuostolių nepatirs. Jei Martinesas gerai nutaikys laiką, kiekvienas 
biržos makleris mėgins atsikratyti Baringtono kompanijos akcijų, o 
tai neabejotinai reikš, jog metinio visuotinio susirinkimo metu kom- 
paniją apguls žurnalistai, trokštantys sužinoti, ar kompanijai gresia 
bankrotas. O tada kitos dienos laikraščių pirmuosiuose puslapiuose 
mirgės kitokios antraštės, ir žinia, jog karalienė krikštys „Bakinga- 
mą“, liks nuošaly. 

— Ar galime kaip nors to išvengti? — paklausė Sebastijonas. 

— Taip, bet turime pasistengti nutaikyti dar geresnį laiką, nei 
yra numatęs Martinesas. 

— Tačiau vis tiek čia kažkas negerai. Jei Martinesas tikisi susi- 
grąžinti didžiąją dalį pinigų pardavęs akcijas, kodėl jam reikia par- 
duoti dar ir meno kūrinių kolekciją? 

— Sutinku, ši paslaptis lieka neatskleista. Nujaučiu, kad ją at- 
skleidę pamatysime, kaip puikiai viskas sukrenta į savo vietas. Taip 
pat gali būti, jog jaunajai panelei, kuri rytoj vakare vesis tave vaka- 
rieniauti, pateikęs tinkamą klausimą, rasi dar vieną kitą dėlionės de- 
talę. Tik nepamiršk, ką tau ką tik pasakiau: neatsargi pastaba dažnai 
pasirodo esanti tokia pat vertinga, kaip atsakymas į pateiktą tiesmu- 
ką klausimą. Beje, kuo toji jaunoji panelė vardu? 

— Nežinau, — atsakė Sebastijonas. 


Suzana Fišer sėdėjo penktoje sausakimšos salės eilėje ir atidžiai 
klausėsi, ką Ema Klifton pasakoja apie pirmininkavimą didžiulėje 
laivybos kompanijoje, kreipdamasi į „Red Maids“ absolvenčių drau- 
gijos kasmetinio susirinkimo auditoriją. Nors Ema vis dar puikiai 

atrodė, Suzana pastebėjo aplink akis besirandančias raukšleles, o 
tankius juodus plaukus, kurių jai kadaise taip pavydėjo klasės drau- 
gės, dabar reikėjo kiek padažyti, kad jie ir toliau natūraliai blizgėtų, 
neišduodami patirto skausmo ir streso. 

Suzana visada lankydavosi mokyklos susitikimuose ir ypač 
laukė šio, nes labai žavėjosi Ema Barington. Mokykloje Ema buvo 
seniūnė, pelnė vietą Oksforde, tapo pirmąja moterimi, pirmininkau- 
jančia akcinės bendrovės valdybai. 

Tačiau Emos kalba ją kiek sutrikdė. Iš Alekso atsistatydinimo 
laiško buvo galima spręsti, kad kompanija priėmė ne vieną prastą 
sprendimą ir galbūt neišvengs bankroto, o Ema kalbėjo leisdama 
suprasti, jog pirmasis bilietų į „Bakingamą“ pardavimo etapas nea- 
bejotinai sėkmingas ir Baringtono kompanijos laukia šviesi ateitis. 
Jiedu abu teisūs būti negali, o pati Suzana neabejojo, kuriuo iš jų 
norėtų tikėti. 

Per vaišes, vykusias po Emos kalbos, prie jos nebuvo įmanoma 
prieiti — moteris buvo apsupta senų bičiulių ir naujų gerbėjų. Suza- 
na nesivargino ir eilėje nelaukė, nutarusi pabendrauti su savo laidos 
draugėmis. Kalboms pasisukus atitinkama linkme, ji stengdavosi iš- 
vengti klausimų apie Aleksą. Po valandos Suzana nusprendė grįžti į 
Barnhamą prie Jūros, nes mamai buvo pažadėjusi išvirti vakarienę. 
Ji jau ėjo iš mokyklos salės, kai kažkas už nugaros pratarė: 

— Sveika, Suzana. 

Ji atsigręžė ir nustebo pamačiusi ateinančią Emą Klifton. 

— Jei ne tu, nebūčiau galėjusi pasakyti šios kalbos. Pasielgei 
labai drąsiai; įsivaizduoju, ką sakė Aleksas, kai tądien grįžo namo. 

— Aš jo nelaukiau, todėl nė nežinau, ką būtų sakęs, — tarė Su- 
zana. — Jau buvau apsisprendusi jį palikti. O dabar, kai žinau, kaip 
puikiai sekasi tavo kompanijai, dar labiau džiaugiuosi, kad tave pa- 
laikiau. 

— Mūsų dar laukia šeši mėnesiai, per kuriuos patirsime daug 
išbandymų, — pripažino Ema, — bet jei viską įveiksime, savimi pa- 
sitikėsiu daug labiau. 

— Neabejoju, įveiksite, — atsakė Suzana. — Ir man labai gaila, 
kad tokiu svarbiu kompanijos istorijoje momentu Aleksas svarsto 
trauktis. 

Ema jau rengėsi lipti į automobilį, bet sustojo ir atsigręžė į Su- 
zaną. 

— Aleksas ketina trauktis? 

— Maniau, žinai. 

— Nė nenutuokiau, — stebėjosi Ema. — Kada jis tau taip sakė? 

— Nesakė. Netyčia ant jo stalo pamačiau laišką, kuriame buvo 
rašoma apie atsistatydinimą, ir nustebau, nes žinau, kaip Aleksas 
džiaugiasi būdamas valdyboje. Tačiau, kadangi laiške pažymėta rug- 
pjūčio dvidešimt pirmos dienos data, gal jis dar neapsisprendęs. 

— Geriau su juo pasikalbėsiu. | 

— Ne, prašau, nereikia, — prašė Suzana. — To laiško neturėjau 
pamatyti. 

— Tada nė žodeliu neužsiminsiu. Bet ar neprisimeni, kokią 
priežastį jis pateikė? 

— Tikslių žodžių neprisiminsiu, kažkas buvo rašoma apie pa- 
reigą akcininkams, apie principus ir būtinybę kažkam pasakyti, kad 
kompanijai gali grėsti bankrotas. Tačiau dabar, kai išgirdau tavo 
kalbą, nieko nebesuprantu. 

— Kada vėl matysi Aleksą? 

— Viliuosi nepamatyti niekada, — atsakė Suzana. 

— Ar galiu paprašyti, kad viskas liktų tik tarp mūsų? 

— Taip, žinoma. Nenorėčiau, kad jis išsiaiškintų, jog kalbėjausi 
su tavimi apie laišką. 

— Ir aš nenorėčiau, — atsakė Ema 

— Kur būsite pirmadienį, septynioliktą dieną, devintą valandą 
ryto? 

— Ten, kur mane rastumėte kiekvieną rytą, devintą valandą — 
stebintį du tūkstančius žuvų pašteto indelių, kas valandą nuimamų 
nuo konteinerio. O kur norėtumėte, kad būčiau? 

— Netoli telefono, nes jums paskambinsiu, norėdamas patarti 
investuoti į laivybos kompaniją. 

— Vadinasi, jūsų planelis juda į priekį. 

— Dar nepasakyčiau, — atsakė Sedrikas. — Dar reikia šį tą su- 
derinti, bet ir tada teks labai gerai nutaikyti laiką. 

— Jeigu viskas taip ir susiklostys, ar ledi Virginija įpyks? 

— Ji įnirš, mielasis. 

Bingamas nusijuokė. 

— Tada pirmadienį, be vienos devintą, stovėsiu prie telefono, — 
jis dirstelėjo į užrašų knygelę. — Rugpjūčio septynioliktą. 


— Ar pigiausią valgiaraščio patiekalą išsirinkote todėl, kad mo- 
kėsiu aš? 

— Ne, aišku, kad ne, — atsakė Sebastijonas. — Visada labiausiai 
mėgau pomidorų sriubą ir traškias salotas. 

— Tada norėčiau paspėlioti, koks jūsų mėgstamiausias antrasis 
patiekalas, — pratarė Samanta, pakeldama žvilgsnį į padavėją. — 
Mes abu norėtume San Daniele kumpio su melionu ir du jautienos 
kepsnius. 

— Kaip pakepti jautieną, panele? 

— Prašyčiau pusiau iškeptos. 

— O jums, pone? 

— Kaip man pakepti jautieną, panele? — pamėgdžiojo padavėją 
Sebastijonas, šypsodamasis Samantai. 

— Ir jam pusiau iškeptos. 

— Taigi... 

— Kaip... 

— Ne, jūs pirmas, — tarstelėjo ji. 

— Taigi... kas amerikietę atviliojo į Londoną? 

— Mano tėvas — diplomatas, visai neseniai jis buvo čia paskir- 
tas, todėl pamaniau, jog būtų smagu metus pagyventi Londone. 

— O kuo užsiima jūsų mama, Samanta? 

— Sima; visi, išskyrus mamą, mane vadina Sima. Tėvas tikėjosi 
sulaukti berniuko. 

— Na, jam žavingai nepasisekė. 

— Kaip jūs mokate flirtuoti. 

— O kuo užsiima jūsų mama? — pakartojo Sebastijonas. 

— Ji senamadiška, rūpinasi mano tėvu. 

— Ir aš tokios ieškau. 

— Linkiu sėkmės. 

— Kodėl dailės galerija? 

— Džordžtaune studijavau meno istoriją, o paskui nuspren- 
džiau metus pailsėti. 

— O ką ketinate veikti toliau? 

— Rugsėjį ketinu stoti į doktorantūrą. 

— Kokia bus darbo tema? 

— Rubensas: dailininkas ar diplomatas? 

— Ar jis nebuvo ir tas, ir tas? 

— Jums teks porą metelių palaukti, kad sužinotumėte. 

— Kokiame universitete? — klausinėjo Sebastijonas vildama- 
sis, kad po dviejų savaičių ji neišlėks į Ameriką. 

— Londono arba Prinstono. Abu universitetai man pasiūlė stu- 
dijuoti, bet aš dar neapsisprendžiau. O kaip jūs? 

— Man vietos nepasiūlė nė vienas iš jų. 

— Ne, kvailiuk, ką jūs veikiate? 

— Po metų pertraukos pradėjau dirbti banke, — pasakė jis, kai 
atėjo padavėjas ir prieš juos padėjo lėkštes su kumpiu ir melionu. 

— Vadinasi, į universitetą nestojote? 

— Ilga istorija, — atsakė Sebastijonas. — Gal kitą kartą papasa- 
kosiu, — pridūrė laukdamas, kol ji paims peilį ir šakutę. 

— Aha, vadinasi, esate įsitikinęs, kad bus ir kitas kartas. 

— Neabejotinai. Ketvirtadienį turiu ateiti į galeriją pasiimti 
Džesikos paveikslų, o kitam pirmadieniui mane pakvietėte į neži- 
nomo džentelmeno dailės kūrinių kolekcijos atidarymą. O gal jau 
dabar žinome, kas jis? 

— Ne, tai žino tik ponas Agniu. Galiu pasakyti tik tiek, kad į 
atidarymą jis neatvyks. 

— Jis tikrai nenori, kad kas nors sužinotų, kas jis. 

— Arba kur jis, — pasakė Sima. — Mes net negalime su juo su- 
sisiekti, kad praneštume, kaip praėjo atidarymas, nes kelias dienas 
jo nebus — jis medžios Škotijoje. 

— Vis įdomiau ir įdomiau, — pratarė Sebastijonas, kai buvo nu- 
neštos tuščios jų lėkštės. 

— O kuo užsiima jūsų tėvas? 

— Jis — pasakotojas. 

— Ar ne visi vyrai tokie? 

— Taip, visi, bet jam už tai dar ir moka. 

— Turbūt jam puikiai sekasi. 

— New York Times perkamiausiųjų sąraše jis yra pirmas, — iš- 
didžiai atsakė Sebastijonas. 

— Aišku, Haris Kliftonas! 

— Skaitėte mano tėvo knygų? 

— Ne, turiu prisipažinti, kad neskaičiau, bet mano mama jas 
ryte ryja. Tiesą sakant, Kalėdų proga jai padovanojau „Viljamą Var- 

viką ir dviašmenį kardą“, — kalbėjo ji, kai jiems atnešė du keps- 
nius. — Prakeikimas, — pridūrė. — Pamiršau užsakyti vyno. 

— Ir vanduo bus labai gerai, — pratarė Sebastijonas. 

Sima jo nepaisė. 

— Pusę butelio „Fleurie“, — pasakė ji padavėjui. 

— Mėgstate įsakinėti. 

— Kodėl visada sakoma, kad moteris mėgsta įsakinėti, nors taip 
pat besielgiantis vyras būtų apibūdintas kaip ryžtingas, įtaigus, tu- 
rintis vadovo savybių? 

— Jūs — feministė! 

— O kodėl man tokiai nebūti, — kalbėjo Samanta, — kai jūs tiek 
daug visko mums pridarėte per pastarąjį tūkstantį metų? 

— Ar kada skaitėte „Raganų kūjį“? — šyptelėjęs paklausė Se- 
bastijonas. 

— Tą knygą prieš keturis šimtus metų parašė vyras; tada mo- 
teriai net pirmauti nebuvo leidžiama. Jei šiandieną Keitė būtų gyva, 
turbūt būtų ministrė pirmininkė. 

Sebastijonas prapliupo juoktis. 

— Samanta, jums reikėtų susipažinti su mano mama. Ji taip 
pat mėgsta įsakinėti, oi, atsiprašau, ji tokia pat ryžtinga, kaip ir jūs. 

— Jau sakiau, Samanta mane vadina tik mama ir tėvas, kai ant 
manęs supyksta. 

— Man jau dabar patinka jūsų mama. 

— Ojjūsų mama? 

— Dievinu savo mamą. 

— Ne, kvailiuk, kuo ji užsiima? 

— Ji dirba laivybos kompanijoje. 

— Įdomu. Koks jos darbas? 

— Ji dirba valdyboje, — pasakė Sebastijonas, Samantai para- 
gavus vyno. 

— Jis šito ir norėjo, — pasakė ji padavėjui, pripylusiam dvi tau- 
res. — Kaip sako anglai? 

— Į sveikatą, — atsakė Sebastijonas. — O amerikiečiai? 

— Žiūri į tave, vaike. 

— Jei tai Hamfrio Bogarto parodija... ji siaubinga. 

— Papasakokite man apie Džesiką. Ar visada aiškiai matėsi, 
kad ji tokia talentinga? 

— Ne, nelabai, nes, pirmiausia, jos nebuvo su kuo lyginti. Na, 
kol nepradėjo mokytis Sleide. 

— Nemanau, kad tada kas nors pasikeitė, — pasakė Sima. 

— Ar jūs visada domėjotės menu? 

— Iš pradžių norėjau būti dailininkė, bet dievai nusprendė ki- 
taip. O jūs visada norėjote būti bankininkas? 

— Ne. Ketinau tapti diplomatu, kaip jūsų tėvas, bet nepavyko. 

Prie jų staliuko grįžo padavėjas. 

— Panele, gal norėtumėte deserto? — paklausė paėmęs tuščias 
lėkštes. 

— Ne, ačiū, — pasakė Sebastijonas. — Ji negali sau to leisti. 

— Bet gal ir norėčiau... 

— Ji gal ir norėtų sąskaitos, — baigė Sebastijonas. 

— Taip, pone. 

— Tai kas dabar įsakinėja? — paklausė Samanta. 

— Ar jums neatrodo, kad pokalbiai per pirmus pasimatymus 
būna labai keisti? 

— Ar čia — pirmas mūsų pasimatymas? 

— Tikiuosi, — atsakė Sebastijonas svarstydamas, ar išdrįstų pa- 
liesti jos ranką. 

Samanta taip šiltai jam nusišypsojo, jog jis pasijuto esąs tvirtas 
paklausti: 

— Gal galėčiau paklausti asmeniško klausimo? 

— Taip, Sebai, žinoma. 

— Ar turite vaikiną? 

— Taip, turiu, — ganėtinai rimtai atsakė ji. 

Sebastijonas nepajėgė paslėpti nusivylimo. 

— Papasakokite man apie jį, — pralemeno, kai padavėjas atne- 
šė sąskaitą. 

— Ketvirtadienį jis ateina į galeriją atsiimti kelių paveikslų, aš 
jį pakviečiau į pono Paslaptingojo Žmogaus parodos atidarymą pir- 
madienį. Ir tikiuosi, — pažvelgusi į sąskaitą kalbėjo ji, — kad iki tol 
jis jau turės pakankamą sumą banko sąskaitoje, kad pakviestų mane 
pietų. 

Sebastijonas nuraudo, kai ji padavė padavėjui du svarus ir pa- 
sakė: 

— Grąžos nereikia. 

— Man tai — pirmas kartas, — prisipažino Sebastijonas. 

Samanta nusišypsojo, pasilenkė virš stalo ir paėmė jį už rankos. 

— Ir man. 


Sebastijonas Kliftonas 


1964 


21 


Sekmadienio vakaras 


edrikas nužvelgė susėdusius už stalo žmones, bet nieko ne- 

Siu kol šie nenurimo. 

— Atsiprašau, kad taip staiga jus sukviečiau, bet Martinesas 
man nepaliko kito pasirinkimo, — pradėjo jis ir iškart visi suklu- 
so. — Yra rimtų priežasčių manyti, jog pirmadienį, po savaitės, kai 
tik atsidarys akcijų birža, Martinesas ketina parduoti visą Baringto- 
no kompanijos akcijų paketą. Jis viliasi atgauti kiek įmanoma dides- 
nę pradinės investicijos sumą, kol akcijos bus paklausios, ir kartu 
parklupdyti kompaniją. Jis taip pasielgs likus lygiai savaitei iki me- 
tinio visuotinio susirinkimo, būtent tuo metu, kai mums labiausiai 
reikia visuomenės pasitikėjimo. Jei jam pasisektų, Baringtono kom- 
panija bankrutuotų per kelias dienas. 

— Ar tai legalu? — paklausė Haris. 

Sedrikas atsigręžė į sūnų, sėdintį jam iš dešinės. 

— Jis pažeistų įstatymą tik tada, — atsakė Arnoldas, — jei ke- 
tintų pats supirkti akcijas už mažesnę kainą, tačiau akivaizdu, kad jo 
žaidimo planas kitoks. 

— Bet ar tikrai akcijų vertė gali taip baisiai kristi? Šiaip ar taip, 
į rinką akcijas meta tik vienas žmogus. 

— Jei koks nors kompanijos valdyboje savo atstovą turintis 
akcininkas paleistų į rinką daugiau kaip milijoną akcijų nieko neį- 

spėjęs ir nepaaiškinęs, Sitis tikėtųsi blogiausia, ir visi pakniopstom 
pultų išsiparduoti. Akcijų vertė sumažėtų perpus per kelias valan- 
das, net minutes. 

Sedrikas palaukė, kol visi aiškiai suvoks, ką jis ką tik pasakė, 
tada pridūrė: 

— Tačiau mes dar nesužlugdyti, yra ir mums palankus aspektas. 

— Įdomu koks? — paklausė Ema, stengdamasi likti rami. 

— Gerai žinome, ką jis sumanęs, todėl galime jį nukirsti jo pa- 
ties korta. Bet jei pasiryšime, turime nedelsti; negalime tikėtis sėk- 
mės, jei visi, sėdintys prie šio stalo, nesutiks su mano rekomendaci- 
jomis, o kartu ir su neišvengiama rizika. 

— Prieš jums paaiškinant, ką sumanėte, — pratarė Ema, — tu- 
riu jus įspėti, kad tai — ne vienintelis Martineso savaitės planas. 
Penktadienį, likus trims dienoms iki metinio visuotinio susirinkimo, 
Aleksas Fišeris ketina atsistatydinti iš neadministruojančio direkto- 
riaus pareigų. 

— O ar šitai taip jau blogai? — paklausė Džailzas. — Juk Fišeris 
niekada nerėmė nei tavęs, nei kompanijos. | 

— Jei situacija būtų įprasta, aš tau pritarčiau, Džailzai, bet 
tame atsistatydinimo laiške, kurio dar negavau, nors ir žinau, kad 
jis pažymėtas penktadienio prieš metinį visuotinį susirinkimą data, 
Fišeris teigia neturįs kito pasirinkimo, kaip atsistatydinti, nes mano, 
kad kompanijos laukia bankrotas, ir jo vienintelė pareiga — ginti ak- 
cininkų interesus. 

— Jam būtų pirmas kartas, — pasakė Džailzas. — Šiaip ar taip, 
viskas — paprasčiausia netiesa; tokius faktus turėtų būti paprasta 
paneigti. 

— Taip, Džailzai, lyg ir galėtum taip manyti, — kalbėjo Ema. — 
Bet kiek tavo kolegų Bendruomenių Rūmuose tebemano, kad Briu- 
selyje tave buvo ištikęs širdies smūgis, nors jau tūkstantį kartų esi 
tai neigęs? 

Džailzas nieko neatsakė. 

— Iš kur žinote, kad Fišeris ketina atsistatydinti, jei negavote jo 
laiško? — paklausė Sedrikas. 

— Negaliu atsakyti į šį klausimą, bet galiu jus patikinti, kad ma- 
nasis šaltinis neklysta. 

— Taigi Martinesas ketina mums smogti pirmadienį, po savai- 
tės, parduodamas akcijas, — pasakė Sedrikas, — ir dar reikėtų pri- 
durti Fišerio atsistatydinimą kitą penktadienį. 

— Ir tada man neliks kito pasirinkimo, — pratarė Ema, — kaip 
atidėti laivo krikšto ceremoniją dalyvaujant karalienei, ką jau kalbė- 
ti apie pirmosios laivo kelionės datą. 

— Nugalėtoju skelbiamas Martinesas, — pratarė Sebastijonas. 

— Sedrikai, ką jūs mums patartumėte? — paklausė Ema, nepai- 
sydama sūnaus pastabos. 

— Spirti jam į kiaušus, — pasakė Džailzas, — ir būtų gerai, kad 
jam nematant. 

— Ir aš geriau nepasiūlyčiau, — sutiko Sedrikas, — beje, atvirai 
kalbant, tą ir turiu omenyje. Sakykime, po aštuonių dienų Marti- 
nesas į rinką meta visas savo akcijas, o dar po keturių dienų Fišeris 
atsistatydina; jo manymu, tai bus dvigubas smūgis — jis nusmuk- 
dys kompaniją ir privers Emą atsistatydinti. Norėdami to išvengti, 
privalome smūgiuoti pirmi, ir smūgis turi būti klastingas, smogtas 
tada, kai jo mažiausiai tikimasi. Turėdamas tai galvoje, šį penktadie- 
nį ketinu parduoti visas savo akcijas — tris šimtus aštuoniasdešimt 
tukstančių — nesvarbu, už kokią kainą. 

— O kuo tai galėtų padėti? — nesuprato Džailzas. 

— Tikiuosi iki kito pirmadienio numušti akcijų kainą, ir kai 
devintą valandą ryto rinkoje pasirodys Martineso akcijos, jis pra- 
ras milžiniškus pinigus. Štai taip ketinu spirti jam į kiaušus, nes jau 
turiu milijoninių jo akcijų laukiantį pirkėją, šis nupirks jas už mažą 
kainą, todėl akcijos rinkoje tebus vos kelias minutes. 

— Ar kalbate apie žmogų, kurio nė vienas iš mūsų nepažįsta, 
bet kuris Martineso nekenčia taip pat, kaip mes? — paklausė Haris. 

Arnoldas Hardkastlas suėmė tėvą už parankės ir sušnabždėjo: 

— Tėti, neatsakyk į šį klausimą. 

— Net jeigu jums pavyks, — pratarė Ema, — po savaitės vyk- 
siančiame metiniame visuotiniame susirinkime spaudos atstovams 
ir akcininkams turėsiu paaiškinti, kodėl krito akcijų kaina. 

— Neturėsite, jei grįšiu į rinką tą pačią akimirką, kai Martineso 
akcijos bus nupirktos, ir pradėsiu agresyviai jas supirkinėti, o susto- 
siu tik tada, kai kaina bus pakilusi iki dabartinės. 

— Bet sakėte, kad tai prieštarauja įstatymui. 

— Sakydamas „aš“, turėjau omenyje... 

— Daugiau nė žodelio, tėti, — griežtai pratarė Arnoldas. 

— Bet jei Martinesas išsiaiškins, ką sumanėte... — pradėjo Ema. 

— Mes jam neleisime, — atsakė Sedrikas, — nes visi laikysimės 
jo numatyto tvarkaraščio; Sebas dabar viską paaiškins. 

Sebastijonas pakilo iš vietos ir nužvelgė į premjerą susirinkusią 
griežčiausią publiką visoje Vakarų Anglijoje. 

— Savaitgalį Martinesas ketina vykti į Škotiją šaudyti kurapkų 
ir negrįš į Londoną iki antradienio ryto. 

— Iš kur taip gerai žinai, Sebai? — paklausė jo tėvas. 

— Pirmadienio vakarą Agniu galerijoje parduodama visa Mar- 
tineso dailės kūrinių kolekcija; galerijos savininkui jis sakė, jog da- 
lyvauti negalės, nes dar nebus grįžęs į Londoną. 

— O man keista, — pratarė Ema, — kad jis nenori būti Londone 
tada, kai parduodamos visos jam priklausančios kompanijos akcijos 
ir dailės kūrinių kolekcija. 

— Šitai paprasta paaiškinti, — įsiterpė Sedrikas. — Jei Baring- 
tono kompanija pagarsės kaip patekusi į didelę bėdą, Martinesas 
norės būti kuo toliau nuo visų įvykių, pageidautina ten, kur niekas 

jo nepasieks, kad jūs vieni patys atremtumėte įkyrią žiniasklaidą ir 
įtužusius akcininkus. 

— Ar žinoma, kur jis apsistos Škotijoje? — paklausė Džailzas. 

— Šiuo metu nežinome, — atsakė Sedrikas, — bet vakar vakare 
skambinau Rosui Bačananui. Jis pats yra aukščiausios klasės šaulys 
ir sakė, kad į šiaurę nuo sienos yra tik kokie šeši viešbučiai ir me- 
džiotojų trobelės, vertos Martineso dėmesio, kur jis galėtų padoriai 
atšvęsti medžiokliams svarbią rugpjūčio dvyliktąją. Rosas ketina per 
porą dienų jas visas aplankyti ir išsiaiškinti, kur sau vietą rezervavęs 
Martinesas. 

— Ar mes visi galėtume kuo nors padėti? — paklausė Haris. 

— Tiesiog elkitės įprastai. Ypač jūs, Ema. Turėtų atrodyti, kad 
jūs ir toliau rengiatės metiniam visuotiniam susirinkimui ir „Bakin- 
gamo“ šventei. Palikite man ir Sebui suderinti visas operacijos smul- 
kmenas. 

— Bet net jei jums ir pavyktų manevras su akcijomis, — kalbėjo 
Džailzas, — šitai neišspręs Fišerio atsistatydinimo problemos. 

— Fišerio nukenksminimo planas jau pradėtas vykdyti. 

Visi nekantraudami laukė. 

— Jūs neketinate pasakoti, ką esate sumanęs, taip? — galiausiai 
pratarė Ema. 

— Neketinu, — atsakė Sedrikas. — Mano advokatas, — pridūrė 
paliesdamas sūnaus ranką, — patarė nieko nepasakoti. 


32 


Antradienio popietė 


Sedrikas pakėlė ant stalo skambančio telefono ragelį ir iškart 
pažino lengvą škotišką akcentą. 

— Martinesas užsisakęs Glenleveno vilą nuo penktadienio, rug- 
pjūčio keturioliktos, iki pirmadienio, septynioliktos. 

— Sakyčiau, tolokai. 

— Pasaulio pakrašty. 

— Ką dar sužinojai? 

— Jis ir du jo sūnūs lankosi Glenlevene du kartus per metus — 
kovo ir rugpjūčio mėnesiais. Jie visada užsisako tuos pačius tris 
kambarius antrame aukšte ir visada valgo dono Pedro numeryje, 
niekada neina į bendrą valgomąjį. 

— Ar išsiaiškinai, kada jie turėtų atvykti? 

— Taip. Kitą ketvirtadienį jie išvyks į Edinburgą naktiniu trau- 
kiniu ir kitą rytą, apie pusę šeštos, juos pasitiks viešbučio vairuoto- 
jas ir nuveš į Glenleveną, kad dar spėtų papusryčiauti. Martinesas 
mėgsta rūkytą žuvį, gerokai apskrudusius skrebučius ir anglišką 
marmeladą. 

— Įspūdinga. Ir ilgai užtrukai, kol viską išsiaiškinai? 

— Nukeliavau daugiau nei tris šimtus mylių Škotijos šiaure, pa- 
tikrinau kelis viešbučius ir trobeles. Po kelių gurkšnelių Glenleveno 
bare sužinojau net mėgstamiausią jo kokteilį. 

— Vadinasi, jei man nors trumpam šyptelės sėkmė, turėsiu gra- 
žaus laiko nuo tos akimirkos, kai penktadienio rytą juos paims vieš- 
bučio vairuotojas, iki tol, kol antradienio vakarą jie grįš į Londoną. 

— Nebent nutiktų kas nors nenumatyta. 

— Visada nutinka, todėl nėra ko manyt, kad šįkart kas nors bus 
kitaip. 

— Neabejoju, kad tu teisus, — atsakė Rosas. — Štai todėl penk- 
tadienio rytą būsiu Veiverlio stotyje, o kai jie visi trys patrauks į 
Glenleveną, tau paskambinsiu. Tada tau tereikės laukti, kol devintą 
valandą atsidarys akcijų birža, ir galėsi pradėti prekiauti. 

— Ar pats grįši į Glenleveną? 

— Taip, rezervavau trobelėje numerį, bet mudu su Džina at- 

vyksime tik penktadienį po pietų; tikiuosi, savaitgalis Škotijos šiau- 
rėje bus ramus. Skambinsiu tik tada, jei nutiks kas nors netikėta. O 
šiaip nelauk mano skambučio iki antradienio ryto; bet ir antradienį 
skambinsiu tik tada, kai būsiu įsitikines, jog visa trijulė sėdo į Lon- 
dono traukinį. 

— Ojau tada Martinesui bus per vėlu ką nors daryti. 

— Taip, štai toks mūsų planas A. 


Trečiadienio rytas 


— Trumpai pasvarstykime, kas galėtų nutikti ne taip, — pratarė 
Diegas žvelgdamas į tėvą. 

— Ką turi omenyje? — nesuprato donas Pedras. 

— Kita pusė kažkaip išsiaiškino, ką esame sumanę, ir dabar 
tik laukia, kad užsibūtume Škotijoje, o jie galėtų pasinaudoti tavo 
išvyka. 

— Bet mes visada mokėdavom laikyti liežuvį už dantų, visi su- 
manymai — tik šeimos rate, — pratarė Luisas. 

— Ledberis — ne šeima, o jis žino, kad pirmadienio rytą par- 
duodame savo akcijas. Fišeris — ne šeima, ir įteikęs atsistatydinimo 
laišką mums nebeturės jokių įsipareigojimų. 

— Ar tikrai nemanai, kad per jautriai reaguoji? — paklausė do- 
nas Pedras. 

— Gal ir per jautriai. Bet vis tiek norėčiau atvykti į Glenleveną 
diena vėliau. Tada žinočiau Baringtono kompanijos akcijų vertę, kai 
penktadienio vakarą birža užsidarys. Jei akcijos kainuos daugiau nei 
tada, kai jas įsigijome, jausiuosi ramiau, pirmadienio rytą mesda- 
mas į rinką daugiau kaip milijoną akcijų. 

— Prarasi visą medžioklės dieną. 

— Geriau prarasti dieną nei du milijonus svarų. 

— Visai teisingai. Paprašysiu, kad šeštadienio rytą vairuotojas 
nedelsdamas tave paimtų iš Veiverlio stoties. 

— Kodėl mums nepasisaugojus ir šio to nepakeitus, — kalbėjo 
Diegas, — kad kas nors nesumanytų mūsų pergudrauti? 

— O ką siūlai? 

— Paskambink į banką ir pasakyk Ledberiui, kad persigalvojai 
ir pirmadienį akcijų neparduosi. 

— Bet jei noriu, kad sumanymas išdegtų, neturiu kito pasirin- 
kimo. 

— Akcijas mes vis tiek parduosime. Penktadienio vakarą, prieš 
išvykdamas į Škotiją, susitarsiu su kitu brokeriu, bet tik tada, jei ak- 
cijos bus išlaikiusios savo vertę. Taip tikrai nepralošime. 


Ketvirtadienio rytas 


Tomas pastatė daimlerį Bondo gatvėje, prie Agniu galerijos. 

Sedrikas buvo davęs Sebastijonui laisvą valandą, kad šis pa- 
imtų Džesikos paveikslus, ir leido pasinaudoti savo automobiliu, 
kad kuo greičiau grįžtų į biurą. Sebastijonas kone bėgte nubėgo į 
galeriją. 

— Labas rytas, pone. 

— Labas rytas, pone? Ar jūs — ne toji pati panelė, su kuria šeš- 
tadienio vakarą vakarieniavau? 

— Taip, toji pati, bet tokia galerijos taisyklė, — sušnabždėjo 
Sima. — Ponui Agniu nepatinka, kai personalas familiariai elgiasi 
su klientais. 

— Labas rytas, panele Sulivan. Atėjau pasiimti paveikslų, — 
pratarė Sebastijonas, stengdamasis kalbėti kaip klientas. 

— Taip, pone, aišku. Malonėkite eiti su manimi. 

Jis nusileido paskui ją laiptais ir nepratarė nė žodelio, kol ji 

neatrakino saugyklos durų; kambaryje buvo į sieną atremti keli 
tvarkingai suvynioti paveikslai. Sima paėmė du, o Sebastijonas su- 
glėbė tris. Jie užnešė paveikslus laiptais, išnešė iš galerijos ir sudė- 
jo į automobilio bagažinę. Kai grįžo, iš savo kabineto išėjo ponas 
Agniu. 

— Labas rytas, pone Kliftonai. 

— Labas rytas, pone. Atėjau atsiimti paveikslų. 

Agniu linktelėjo, Sebastijonas nusekė paskui Simą laiptais že- 
myn. Kai jis ją prisivijo, Sima jau nešėsi dar du paveikslus. Buvo likę 
du paskutinieji, bet Sebastijonas paėmė tik vieną, kad turėtų dingstį 
drauge su ja dar kartą nusileisti laiptais. Užlipęs pamatė, jog pono 
Agniu jau nebėra. 

— Nejau negalėjote paimti abiejų paveikslų? — paklausė 
Sima. — Koks jūs silpnutis. 

— Negalėjau, vieną palikau, — atsakė Sebastijonas šyptelėda- 
mas. 

— Tada aš nueisiu ir atnešiu. 

— Oašjums padėsiu. 

— Jūs labai malonus, pone. 

— Miela pasitarnauti, panele Sulivan. 

Jiems vėl nusileidus į saugyklą, Sebastijonas uždarė duris. 

— Gal šįvakar esate laisva ir galėtumėte su manimi papietauti? 

— Taip, bet turėsite mane paimti. Dar nebaigėme rengtis pir- 
madienio parodai, todėl iki aštuntos nepavyks ištrūkti. 

— Aštuntą valandą stovėsiu prie durų, — pasakė jis apsikabin- 
damas Samantą per liemenį ir lenkdamasis... 

— Panele Sulivan? 

— Klausau, pone, — atsiliepė Sima. Ji mikliai atidarė duris ir 
užbėgo laiptais. 

Sebastijonas ėjo iš paskos, stengdamasis atrodyti abejingas, bet 
paskui prisiminė, jog nė vienas iš jų nepaėmė paskutinio paveikslo. 

Jis nėrė laiptais žemyn, čiupo paveikslą ir greitai grįžo; grįžęs rado 
poną Agniu, besikalbantį su Sima. Kai pro juos praėjo Sebastijonas, 
ji nė nedirstelėjo. 

— Kai išeis klientas, gal galėtume dar kartą peržvelgti sąrašą. 

— Taip, pone. 

Tomas jau dėjo į bagažinę paskutinį paveikslą, kai šalia Sebas- 
tijono išdygo Samanta. 

— Man patinka tokie ratai, — pratarė. — Ir dar vairuotojas. Vi- 
sai neblogai vaikinui, neišgalinčiam nusivesti pardavėjos pietų. 

Tomas nusišypsojo, juokaudamas atidavė jai pagarbą ir įlipo į 
automobilį. 

— Deja, nei automobilis, nei vairuotojas nėra mano, — atsakė 
Sebastijonas. — Automobilis boso; kai pasakiau, kad esu susitaręs 
susitikti su gražia jauna moterimi, jis leido jį pasiskolinti. 

— Anoks čia susitikimas, — pratarė ji. 

— Šįvakar pasistengsiu labiau. 

— Lauksiu, pone. 

— Labai norėčiau, kad pasimatytume greičiau, bet šita savaitė 
tokia... 

Daugiau nieko neaiškindamas, jis uždarė automobilio bagažinę. 

— Ačiū už pagalbą, panele Sulivan. 

— Nėra už ką, pone. Tikiuosi, mes jus dar pamatysime. 


Ketvirtadienio popietė 


— Sedrikai, skambina Stefanas Ledberis iš „Midland“. 

— Sveiki, Stefanai. 

— Man ką tik skambino mums pažįstamas ponas ir pasakė, kad 
persigalvojo. Galiausiai jis nebeparduos Baringtono kompanijos ak- 
cijų. 

— Ar paminėjo kodėl? — paklausė Sedrikas. 

— Jis man paaiškino, jog dabar jau tikįs tolima kompanijos 
ateitimi ir akcijas mieliau pasilaikys. 

— Dėkoju, Stefanai. Praneškite, jei kas nors pasikeis. 

— Tikrai paskambinsiu, nes vis dar lieku skolingas. 

— O, ne, jūs man neskolingas, — atsakė Sedrikas nieko neaiš- 
kindamas. 

Jis padėjo ragelį ir užsirašė tris žodžius, pasakančius viską, ką 
jam ir reikėjo žinoti. 


Ketvirtadienio vakaras 


Į Karaliaus kryžkelės stotį Sebastijonas atvyko truputį po sep- 
tintos. Jis užlipo laiptais į pirmą aukštą ir atsistojo didelio ketur- 
šonio laikrodžio šešėlyje, iš kur galėjo netrukdomas stebėti penkta- 
me perone stovintį „Naktinį škotą“, laukiantį, kol galės nugabenti į 
Edinburgą šimtą trisdešimt nakties kelionėn susiruošusių keleivių. 

Sedrikas jam liepė įsitikinti, kad visa trijulė įlipo į traukinį; tik 
tada jis galės rizikuoti ir mesti į rinką savo akcijas. Sebastijonas ste- 
bėjo, kaip likus kelioms minutėms iki išvykimo donas Pedras Marti- 
nesas, pasipūtęs, trykštantis Artimųjų Rytų karaliuko pasitikėjimu, 
ir jo sūnus Luisas išėjo į peroną. Jie nuėjo iki pat traukinio galo ir 
įlipo į pirmos klasės vagoną. Kodėl su jais nėra Diego? 

Po kelių minučių budėtojas du kartus sušvilpė švilpuku ir 
įmantriu judesiu pamojo žalia vėliavėle; „Naktinis škotas“ pradėjo 
kelionę į šiaurę tik su dviem Martinesais. Kai Sebastijonas nebematė 
iš traukinio kamino besiverčiančių baltų dūmų kamuolių, nubėgo 
prie artimiausios telefono būdelės ir paskambino ponui Hardkastlui 
asmenine telefono linija. 

— Diegas į traukinį nejįlipo. 

— Štai ir antroji jo klaida, — pratarė Sedrikas. — Nedelsdamas 
grįžk pas mane. Nutiko dar šis tas. 

Sebastijonas norėjo pasakyti Sedrikui, kad gražiai jaunai mo- 
teriai yra paskyręs pasimatymą, tačiau dabar buvo ne metas aiškin- 
ti, jog jis turi ir asmeninį gyvenimą. Jis surinko galerijos numerį, 
įkišo į automatą keturių pensų monetą, paspaudė mygtuką „A“ ir 
laukė, kol kitame laido gale išgirs su niekuo nesupainiojamą pono 
Agniu balsą. 

— Gal galėčiau pasikalbėti su panele Sulivan? 

— Panelė Sulivan čia nebedirba. 


Ketvirtadienio vakaras 


Kai Tomas vežė jį atgal į banką, Sebastijono galvoje sukosi vie- 
nintelė mintis. Ką ponas Agniu turėjo omenyje sakydamas „Panelė 
Sulivan čia nebedirba“? Kodėl Sima turėtų mesti darbą, kuris jai taip 
patinka? Juk tikrai negali būti, kad ją atleido? Gal ji susirgo, bet juk 
rytą dar buvo. Kai Tomas statė automobilį prie „Farthing“ banko 
durų, Sebastijonas dar nebuvo įminęs tos paslapties. Maža to — jis 
niekaip negalėjo su ja susisiekti. 

Sebastijonas pakilo į paskutinį aukštą ir nuėjo tiesiai į pirmi- 
ninko kabinetą. Pabeldė į duris ir įėjęs pamatė, kad prasidėjęs susi- 
rinkimas. 

— Atsiprašau, aš... 

— Ne, Sebai, užeik, — pratarė Sedrikas. — Prisimeni mano 
sūnų, — pridūrė, kai Arnoldas Hardkastlas pasuko tiesiai prie Se- 
bastijono. 

Kai jie paspaudė vienas kitam ranką, Arnoldas sušnabždėjo: 

— Atsakinėk tik į tuos klausimus, kurie pateikiami konkrečiai 
tau, niekur nesisiūlyk. 

Sebastijonas pažvelgė į kitus du žmones kabinete. Nė vieno iš 
jų jis niekada nebuvo matęs. Nė vienas iš jų jam neištiesė rankos. 

— Arnoldas atstovaus tau, — pasakė Sedrikas. — Jau pasakiau 
detektyvui inspektoriui, jog neabejoju, kad viskam turi būti papras- 
tas paaiškinimas. 

Sebastijonas nenutuokė, apie ką Sedrikas kalba. 

Vyresnysis iš dviejų nepažįstamųjų žengė žingsniu arčiau. 

— Esu detektyvas inspektorius Rosindeilas. Dirbu Seivilo gatvės 
nuovadoje; norėčiau jums pateikti kelis klausimus, pone Kliftonai. 

Iš tėvo romanų Sebastijonas žinojo, kad detektyvai inspektoriai 
nesiima tirti smulkių nusikaltimų. Jis linktelėjo, bet paklaūsė Arnol- 
do nurodymų ir nieko nesakė. 

— Ar šiandien prieš pietus lankėtės Agniu galerijoje Bondo ga- 
tvėje? 

— Taip, lankiausi. 

— Koks buvo to vizito tikslas? 

— Atsiėmiau kelis paveikslus, kuriuos įsigijau praėjusią savaitę. 

— Ar jus aptarnavo panelė Sulivan? 

— Taip. 

— O kur dabar tie paveikslai? 

— Pono Hardkastlo automobilio bagažinėje. Ketinau šįvakar 
juos nuvežti į savo butą. 

— Tikrai? O kur dabar tas automobilis? 

— Stovi prie banko durų. 

Detektyvas inspektorius atsisuko į Sedriką Hardkastlą. 

— Gal galėčiau pasiskolinti raktelius, pone? 

Sedrikas pažvelgė į Arnoldą, šis linktelėjo. Sedrikas pratarė: 

— Raktelius turi mano vairuotojas. Jis manęs lauks apačioje, 
kad parvežtų namo. 

— Jums leidus, pone, eisiu ir patikrinsiu, ar paveikslai yra ten, 
kur ponas Kliftonas sako juos esančius. 

— Neprieštaraujame, — pratarė Arnoldas. 

— Seržante Veberi, jūs liksite čia, — paliepė Rosindeilas, — ir 
užtikrinsite, kad ponas Kliftonas neišeitų iš kabineto. 

Jaunasis pareigūnas linktelėjo. 

— Kokia velniava čia dedasi? — paklausė Sebastijonas, kai de- 
tektyvas inspektorius išėjo iš kabineto. 

— Elgiatės tinkamai, — pratarė Arnoldas. — Bet, manau, atsi- 
žvelgiant į aplinkybes, būtų išmintinga daugiau nieko nesakyti, — 
pridūrė žvelgdamas tiesiai jaunajam policininkui į akis. 

— Vis dėlto, — prabilo Sedrikas, stovintis tarp policininko ir 
Sebastijono, — norėčiau paprašyti, kad įtariamasis nusikaltėlis pa- 
tvirtintų, jog į traukinį įlipo tik du žmonės. 

— Taip, donas Pedras ir Luisas. Diego niekur nesimatė. 

— Kepti karveliai patys krenta mums į burnas, — pasakė Sedri- 
kas, kai nešinas trimis suvyniotais paveikslais grįžo detektyvas ins- 
pektorius Rosindeilas. 

Po minutėlės paskui jį atėjo seržantas ir konsteblis, nešini dar 
šešiais paveikslais. Jie atrėmė paveikslus į sieną. 

— Ar šiuos devynis paketus su asistente panele Sulivan išnešėte 
iš galerijos? — paklausė detektyvas inspektorius. 

— Taip, — nedvejodamas atsakė Sebastijonas. 

— Ar leidžiate juos išvynioti? 

— Taip, žinoma. 

Trys policininkai ėmė vynioti nuo paveikslų rudą popierių. 
Staiga Sebastijonas aiktelėjo ir rodydamas į vieną paveikslą pasakė: 

— Mano sesuo to netapė. 

— Bet paveikslas nuostabus, — pratarė Arnoldas. 

— Menkai apie tai išmanau, pone, — kalbėjo Rosindeilas, — ta- 
čiau galiu patvirtinti, — pridūrė žvelgdamas į etiketę kitoje paveikslo 
pusėje, — kad paveikslą nutapė ne Džesika Klifton, o kažkoks žmo- 

gus pavarde Rafaelis; pono Agniu žodžiais tariant, paveikslas vertas 
mažiausiai šimto tūkstančių svarų. 

Sebastijonas buvo sutrikęs, bet nieko nesakė. 

— Turime priežasčių manyti, — tesė Rosindeilas, žvelgdamas 
tiesiai į Sebastijoną, — kad jūs, bendradarbiaudamas su panele Su- 
livan, radęs atitinkamą pretekstą, — neva atėjote pasiimti sesers pa- 
veikslų, — pavogėte vertingą meno kūrinį. 

— Bet šitai niekaip sveiku protu nepaaiškinama, — pareiškė Ar- 
noldas, neleisdamas Sebastijonui atsakyti. 

— Atleiskite, pone? 

— Pamąstykite, detektyve inspektoriau. Jei, kaip jūs teigiate, 
mano klientas, padedamas panelės Sulivan, iš Agniu galerijos pa- 
vogė Rafaelį, ar įmanoma tikėtis, kad po kelių valandų paveikslas 
tebegulės jo darbdavio automobilio bagažinėje? O gal jūs darote 
prielaidą, kad į nusikaltimą įsivėlęs ir pirmininko vairuotojas, o gal 
net ir pats pirmininkas? 

— Ponas Kliftonas, — pratarė Rosindeilas, pažvelgęs į užra- 
šus, — pripažino, kad paveikslus į savo butą ketino nugabenti šįvakar. 

— Ar nemanote, kad viengungiškame bute Fulame Rafaelis at- 
rodytų kiek ne savo vietoje? 

— Pone, kalbame apie rimtus dalykus. Apie vagystę pranešęs 
ponas Agniu yra didžiai gerbiamas Vest Endo prekeivis meno kūri- 
niais, ir... 

— Tai ne vagystė, detektyve inspektoriau, nebent galėtumėte 
įrodyti, kad paveikslas buvo išneštas ketinant apiplėšti. Kadangi net 
nepaprašėte mano kliento papasakoti savosios versijos, nesuprantu, 
kaip galėjote padaryti tokią išvadą. 

Pareigūnas atsigręžė į Sebastijoną, kuris skaičiavo paveikslus. 

— Esu kaltas, — pratarė Sebastijonas. Detektyvas nusišypso- 
jo. — Bet ne dėl vagystės, o dėl aklo susižavėjimo. 

— Gal teiktumėtės viską paaiškinti? 

— Baigiamojoje Sleido studentų parodoje buvo eksponuojami 
devyni mano sesers Džesikos Klifton paveikslai, o čia jų tik aštuoni. 
Jei tas vienas paveikslas tebėra galerijoje, tada, mea culpa, paėmiau 
ne tą; ir labai atsiprašau, nes tai — paprasčiausia klaida. 

— Klaida, verta šimto tūkstančių svarų, — pratarė Rosindeilas. 

— Vis dėlto norėčiau įsiterpti, detektyve inspektoriau, — pra- 
tarė Arnoldas, — jog paprastai nusikaltėlis nepalieka konkrečių jo 
asmenį išduodančių įkalčių nusikaltimo vietoje, nebent būtų nepa- 
taisomas lengvabūdis. 

— Pone Hardkastlai, gal taip ir yra, mes nežinome. 

— Tada siūlau visiems važiuoti į galeriją ir pažiūrėti, ar mano 
kliento nuosavybė — trūkstamas Džesikos Klifton paveikslas — vis 
dar ten. 

— Man reikės daugiau įrodymų nei šis, kad įsitikinčiau jo ne- 
kaltumu, — pasakė Rosindeilas. 

Jis tvirtai suėmė Sebastijoną už parankės, išsivedė iš kabineto 
ir nepaleido, kol neįkišo į policijos automobilį, tarp dviejų ant gali- 
nės sėdynės sėdinčių stambuolių konsteblių. 

Sebastijonas galvojo tik apie tai, kaip dabar jaučiasi Samanta. 
Pakeliui į galeriją jis paklausė detektyvo inspektoriaus, ar ir ji ten bus. 

— Šiuo metu panelė Sulivan yra Seivilio policijos nuovadoje; su 
ja kalbasi vienas mano pareigūnas. 

— Bet ji nekalta, — kalbėjo Sebastijonas. — Jei čia kas nors kal- 
tas, tai tik aš. 

— Pone, turiu jums priminti, jog šimto tūkstančių vertės pa- 
veikslas, dabar paimtas iš automobilio bagažinės, kur jį pats buvote 
padėjęs, dingo iš galerijos, kurioje ji dirbo savininko asistente, par- 
davėja. 

Sebastijonas prisiminė Arnoldo patarimą ir daugiau nieko ne- 
sakė. Po dvidešimties minučių policijos automobilis privažiavo prie 

Agniu galerijos. Pirmininko automobilis taip pat menkai teatsiliko; 
galinėje sėdynėje sėdėjo Sedrikas ir Arnoldas. 

Detektyvas inspektorius išlipo iš mašinos apsikabinęs Rafaelį; 
kitas pareigūnas paspaudė durų skambutį. Ponas Agniu netruko at- 
eiti; jis atrakino duris ir meiliai įsistebeilijo į šedevrą, tarsi šis būtų 
jam grąžintas prarastas vaikas. 

Kai Sebastijonas paaiškino, kaip galėjo nutikti, Agniu pratarė: 

— Šiaip ar taip, šitai visai nesunku patikrinti. 

Daugiau nieko nesakes, jis nusivedė juos visus laiptais į rūsį ir 
atrakino saugyklos duris, kur keli suvynioti paveikslai laukė, kol bus 
išgabenti. 

Sebastijonas sulaikė kvėpavimą, kol ponas Agniu atidžiai ap- 
žiurėjo kiekvieną etiketę; galiausiai jis rado užrašą „Džesika Klifton“. 

— Gal būtumėte toks malonus ir išvyniotumėte, — paprašė Ro- 
sindeilas. 

— Žinoma, — sutiko ponas Agniu. 

Jis stropiai nuvyniojo popierių, atidengdamas pieštą Sebastijo- 
no portretą. Arnoldas niekaip nesiliovė juokęsis. 

— Neabejoju, kad piešinys pavadintas „Nusikaltėlio portretas“. 

Net detektyvas inspektorius išspaudė kreivą šypsnį, bet primi- 
nė Arnoldui: 

— Neturime pamiršti, kad ponas Agniu pateikė kaltinimus. 

— Savaime suprantama, aš juos atsiimu, nes dabar matau, kad 
niekas nieko neketino vogti. Tiesą sakant, — kalbėjo jis atsisukda- 
mas į Sebastijoną, — jums ir Simai esu skolingas atsiprašymą. 

— Ar tai reiškia, kad ji bus grąžinta į darbą? 

— Aišku, kad ne, — griežtai atsakė Agniu. — Sutinku, ji nebuvo 
įtraukta į nusikalstamą veiklą, bet ji kalta, nes pasielgė itin neapdai- 
riai ir kvailai, nors mudu abu, pone Kliftonai, žinome, kad ji nėra 
kvaila. 

— Bet ne tą paveikslą paėmiau aš. 

— Oji leido jums jį išnešti iš galerijos. 

Sebastijonas susiraukė. 

— Pone Rosindeilai, gal galiu su jumis važiuoti į policijos nuo- 
vadą? Šįvakar žadėjau nusivesti Samantą pietų. 

— Nematau priežasčių, kodėl negalėtumėte. 

— Dėkoju už pagalbą, Arnoldai, — pratarė Sebastijonas, spaus- 
damas karališkajam advokatui ranką. Atsigręžęs į Sedriką pridū- 
rė: — Atsiprašau, kad tiek jums pridariau bėdos, pone. 

— Tik rytoj rytą, septintą, būtinai pasirodyk darbe; turbūt ne- 
pamiršai — rytoj mums visiems yra labai svarbi diena. Beje, Sebai, 
turiu pasakyti, kad Rafaelio vagystei galėjai pasirinkti tinkamesnę 
savaitę. 

Visi nusijuokė, tik ponas Agniu ne; jis vis dar laikė apglėbęs še- 
devrą. Ponas Agniu paliko paveikslą saugykloje, du kartus pasukęs 
raktą užrakino duris ir nusivedė visus į viršų. 

— Dėkoju, detektyve inspektoriau, — pratarė, kai Rosindeilas 
žengė iš galerijos. 

— Nėra už ką, pone. Džiaugiuosi, kad šįkart viskas baigėsi gerai. 

Kai Sebastijonas įsėdo į policijos automobilio galą, detektyvas 
inspektorius Rosindeilas pratarė: 

— Pasakysiu, jaunuoli, kodėl buvau taip įsitikinęs, jog paveiks- 
lą pavogėte jūs. Visą kaltę prisiėmė jūsų mergina, o dažniausiai tai 
reiškia, kad jos ką nors dengia. 

— Nemanau, kad po visko, ko jai pridariau, ji tebebus mano 
mergina. 

— Pasistengsiu, kad ji būtų paleista kuo greičiau, — patikino 
Rosindeilas. — Tik sutvarkysime dokumentus, — pridūrė atsidusęs, 
kai automobilis sustojo prie Seivilio policijos nuovados. 

Sebastijonas nusekė paskui policininką vidun. 

— Nuveskite poną Kliftoną į apačią, į kamerą, o aš sutvarkysiu 
dokumentus. 

Jaunasis seržantas nusivedė Sebastijoną laiptais žemyn, atra- 
kino kameros duris ir pasitraukė, leisdamas jam įeiti vidun. Saman- 
ta sėdėjo susigužusi ant galo čiužinio, smakru parėmusi kelius. 

— Sebai! Ar jie ir jus suėmė? 

— Ne, — atsakė jis, pirmą kartą ją apkabindamas. — Nemanau, 
kad jie leistų mums sėdėti vienoje kameroje, jei manytų, jog esame 
londonietiški Boni ir Klaidas. Kai ponas Agniu saugykloje rado Dže- 
sikos paveikslą, suprato, kad aš paėmiau ne tą paketą, ir atsiėmė 
visus kaltinimus. Bet, deja, jūs netekote darbo, ir dėl to esu kaltas aš. 

— Negaliu jo kaltinti, — pratarė Samanta. — Turėjau dirbti su- 
sikaupusi, o ne flirtuoti. Bet aš jau pradedu nerimauti, ar ilgai delsi- 
te nesivesdamas manęs pietų. 

Sebastijonas ją paleido, pažvelgė į akis ir švelniai pabučiavo. 

— Sakoma, mergina visada prisimena pirmąjį bučinį su tuo, 
kurį įsimylėjo; turiu pripažinti, šį bučinį man bus sunku pamiršti, — 
pasakė ji, kai prasivėrė kameros durys. 

— Jau galite eiti, panele, — pasakė jaunasis seržantas. — Atleis- 
kite, kad įvyko nesusipratimas. 

— Jūs dėl to nekaltas, — atsakė Samanta. 

Seržantas nusivedė juos laiptais į viršų ir palaikė nuovados duris. 

Išėjęs į gatvę Sebastijonas paėmė Samantą už rankos, ir tada 
prie pat jų sustojo tamsiai mėlynas kadilakas. 

— Oo, velnias, — pratarė Samanta. — Pamiršau. Policija leido 
man paskambinti, ir aš paskambinau į ambasadą. Man buvo pasa- 
kyta, kad mano tėvai operoje, bet su jais žadėjo susisiekti per per- 
trauką. Oo, velnias, — pakartojo ji, kai iš automobilio išlipo ponas ir 
ponia Sulivanai. 

— Na, kas čia vyksta, Samanta? — paklausė ponas Sulivanas, 
pabučiuodamas jai į skruostą. — Mes su mama beprotiškai nerima- 
vome. 

— Atsiprašau, — pratarė Sima. — Įvyko baisus nesusipratimas. 

— Tada gerai, — pasakė Samantos motina ir, pažvelgusi į vyru- 
ką, laikantį jos dukrą už rankos, paklausė: 

— O kas šitas? 

— Aaa, čia — Sebastijonas Kliftonas, žmogus, už kurio ketinu 
tekėti. 


33 


Penktadienio rytas 


— Tu buvai teisus. Šįvakar Diegas Karaliaus kryžkelės stotyje 
sės į naktinį traukinį ir rytoj rytą jau bus Glenleveno viloje, su tėvu 
ir Luisu. 

— Kodėl esi toks įsitikinęs? 

— Registratorius mano žmonai sakė , kad automobilis rytą jį 
pasitiks ir atveš tiesiai į vilą prieš pat pusryčius. Rytoj rytą galėčiau 
nuvažiuoti į Edinburgą ir dar kartą viską patikrinti. 

— Nereikia. Šįvakar Sebas vėl važiuos į Karaliaus kryžkelės sto- 
tų, kad įsitikintų, jog jis tikrai įlipo į traukinį. Na, jei tik nebus suim- 
tas už Rafaelio vagystę. 

— Ar gerai tave išgirdau? — paklausė Rosas. 

— Kitą kartą, nes aš vis dar aiškinuosi, koks tasai planas B. 

— Na, negali rizikuoti parduodamas savo akcijas, kol Diegas vis 
dar Londone, nes jei kaina staiga smuks, donas Pedras supras, ką 
sumanei, ir nemes savo akcijų į rinką. 

— Tada aš žlugęs, nes nėra prasmės pirkti Martineso akcijų už 
visą kainą. Jis daugiau nieko ir nenorėtų. 

— Ne, mes dar nesužlugdyti. Mestelėsiu tau porą minčių pa- 
mąstyti, jei vis dar sutinki taip baisiai rizikuoti. 

— Klausau, — pratarė Sedrikas, imdamas parkerį ir atsiversda- 
mas bloknotą. 

— Pirmadienio rytą, aštuntą valandą, likus valandai iki biržos 
atidarymo, galėtum susisiekti su visais žinomiausiais Sičio broke- 
riais ir jiems pranešti, kad esi Baringtono kompanijos akcijų pir- 
kėjas. Kai devintą valandą rinkoje pasirodys milijoninės Martineso 
akcijos, jie pirmiausia tau ir skambins, nes parduodant tokį skaičių 
akcijų komisiniai bus milžiniški. 

— Bet jei akcijų vertė vis dar nebus kritusi, vienintelis žmogus, 
kuris išloš, bus Martinesas. 

— Sakiau, kad turiu porą minčių, — pratarė Rosas. 

— Atleisk, — atsiliepė Sedrikas. Jis vėl paėmė parkerį. 

— Nors penktadienio popietę akcijų biržoje verslo sandoriai su- 
darinėjami tik iki ketvirtos, tai nereiškia, kad prekiauti nebegalima. 
Niujorkas dar dirbs penkias valandas, o Los Andželas — aštuonias. 
Jei iki tada nebūsi pardavęs visų savo akcijų, vidurnaktį, sekmadie- 
nį, atsidaro Sidnėjaus birža. O jei ir tada tebeturėsi kiek nors akcijų, 
Honkongas mielai tau padės jų atsikratyti. Todėl, kai pirmadienį, 
devintą valandą, Londone bus atidaryta akcijų birža, lažinuosi, kad 
Baringtono kompanijos akcijų vertė bus perpus mažesnė nei šian- 
dien, prieš nutraukiant verslo sandorius. 

— Puiku, — pratarė Sedrikas. — Tik kad Niujorke, Los Andžele, 
Sidnėjuje ar Honkonge nepažįstu jokių brokerių. 

— Tau tereikia vieno, — atsakė Rosas, — Abės Koheno iš „Kohe- 
no, Koheno ir Jablono“. Kaip Sinatra, jis dirba tik naktimis. Tu jam 
tik pasakyk, kad turi tris šimtus aštuoniasdešimt tūkstančių Baring- 
tono kompanijos akcijų, kuriomis nori nusikratyti iki pirmadienio 
ryto Londono laiku, ir, patikėk, jis darbuosis visą savaitgalį, norėda- 
mas užkalti komisinių. Tik žiūrėk man, jei Martinesas suuos, ką su- 
manei, ir pirmadienio rytą neišmes savo akcijų į rinką, tu mažumėlę 
prarasi, O jis įsirašys dar vieną pergalę. 

— Žinau, kad pirmadienį jis mes akcijas į rinką, — tarė Sedri- 
kas, — nes Stefanui Ledberiui pasakė, jog nebenori jų parduoti, nes 
dabar jau tiki „tolima kompanijos ateitimi“. O aš labai gerai žinau, 
kad netiki. 

— Taip nerizikuotų joks save gerbiantis škotas. 

— Bet taip rizikuoti nusprendė atsargus, vangus, nuobodus 
jorkšyrietis. 


Penktadienio vakaras 


Sebastijonas net nebuvo tikras, ar jį pažins. Šiaip ar taip, praėjo 
septyneri metai, kai jį matė paskutinį kartą Buenos Airėse. Sebas 
prisiminė, jog Diegas mažiausiai pora colių aukštesnis už Bruną ir 
neabejotinai lieknesnis už Luisą, kurį matė visai neseniai. Diegas 
buvo puošeiva — kostiumai su liemenėmis iš Seivilio gatvės, platūs 
spalvingi šilkiniai kaklaraiščiai, aliejumi sutepti juodi plaukai. 

Karaliaus kryžkelės stotyje Sebas atsirado likus valandai iki 
traukinio išvykimo; jis vėl atsistojo į savo vietą didelio keturšonio 
laikrodžio šešėlyje. 

„Naktinis škotas“ jau stovėjo perone laukdamas, kol į jį sulips 
nakties keleiviai. Kai kurie jau buvo atvykę — pavieniai keliautojai, 
mieliau pasiliekantys laisvo laiko, nei rizikuojantys pavėluoti. Se- 
bastijonas įtarė, kad Diegas iš tų, kurie pasirodo paskutinę minutę, 
idant negaištų laiko tuščiai vaikštinėdami. 

Belaukiant jo mintys ėmė suktis apie Simą, apie laimingiausią 
savaitę gyvenime. Kaip jam galėjo taip pasisekti? Vos pradėjęs apie 
ją galvoti pasijusdavo besišypsąs. Tą vakarą jie nuėjo pietų; jis ir vėl 
nemokėjo; jie sėdėjo prašmatniame restorane Meifeire, pavadinta- 
me „Pas Skotą“, kur svečiams skirtame valgiaraštyje nebuvo nuro- 
dytos kainos. Kita vertus, ponas ir ponia Sulivanai neabejotinai no- 

rėjo susipažinti su žmogumi, už kurio jų dukra pasisakė tekėsianti, 
nesvarbu, kad ji pašmaikštavo. 

Iš pradžių Sebastijonas nervinosi. Juk per nepilną savaitę jis 
„pasistengė“, kad Samanta būtų suimta ir atleista iš darbo. Tačiau 
kai atnešė pudingą — tokia proga jis pudingo neatsisakė, — nesusi- 
pratimas, kaip dabar visi vadino tą nutikimą, iš jausmingos melo- 
dramos buvo pavirtęs į paprastą komediją. 

Sebastijonas lengviau atsipūtė, kai ponia Sulivan pasakė, kad 
tikisi aplankyti Bristolį, nes labai norėtų apžiūrėti miestą, kuriame 
dirbo detektyvas seržantas Viljamas Varvikas. Jis pažadėjo jai pa- 
rodyti „Varviko kelią“, ir baigiantis vakarui Sebastijonas neabejojo, 
kad ponia Sulivan daug geriau susipažinusi su tėvo kūriniais nei jis 
pats. Atsisveikinę su Simos tėvais, jie drauge nužingsniavo į jos na- 
mus Pimlike, kaip žingsniuoja du įsimylėjėliai, nenorintys, kad va- 
karas baigtųsi. 

Pradėjus mušti laikrodžiui, Sebastijonas išėjo iš šešėlio. 

— Naktinis traukinys, stovintis prie trečio perono, vyksta į 
Edinburgą, keleiviai aptarnaujami per visą naktį, — pranešė už- 
spaustas balsas, tarsi rengtųsi skaityti BBC žinias ir dabar repetuo- 
tų. — Pirmos klasės vagonai — traukinio priekyje, trečios klasės — 
gale, vagonas-restoranas — per vidurį. 

Sebastijonas neabejojo, kuria klase važiuos Diegas. 

Jis stengėsi išmesti Simą iš galvos ir susikaupti; nebuvo papras- 
ta. Praėjo penkios, dešimt, penkiolika minučių, ir nors dabar į trečią 
peroną plaukė nenutrūkstamas keleivių srautas, Diego vis dar ne- 
simatė. Sebastijonas žinojo, kad Sedrikas sėdi už stalo ir nekantriai 
laukia jo skambučio, patvirtinančio, kad Diegas įlipo į naktinį trau- 
kinį. Kol nesulauks, negalės duoti Abei Kohenui nurodymo pradėti. 

Sedrikas jau buvo apsisprendęs: Diegui taip ir nepasirodžius, 
visas sumanymas nueis šuniui ant uodegos, jeigu cituosime poną 
Šerloką Holmsą. Jis negalėjo rizikuoti, mesdamas į rinką visas savo 


291 


Jeffrey Archer + Atsargiai, norai pildosi 


akcijas Diegui esant Londone; jei mestų, to laimingojo šuns vietoje 
galiausiai atsidurtų Martinesas. 

Dvidešimt minučių; nors dabar peronas buvo pilnas vėluojan- 
čiųjų, lydimų sunkius krepšius ratukais gabenančių nešikų, senjoro 
Diego Martineso niekur nesimatė. Išvydęs iš galinio vagono išlipantį 
budėtoją su žalia vėliavėle vienoje rankoje ir švilpuku kitoje, Sebas- 
tijonas puolė į neviltį. Pakėlęs akis jis pažvelgė į ilgą juodą minutinę 
laikrodžio rodyklę, kas šešias sekundes pašokančią pirmyn. 10.22. 
Nejau visas Sedriko darbas nueis vėjais? Kartą jis sakė Sebastijonui, 
kad pradėjęs įgyvendinti kokį nors sumanymą visada prisimink, jog 
normalus galimos sėkmės ir nesėkmės santykis bus vienas iš pen- 
kių. Nejau šįkart bus keturi iš penkių? Jis susimąstė apie Rosą Ba- 
čananą; Rosas laukia Glenleveno viloje žmogaus, kuris taip ir nepa- 
sirodys? Paskui jis pagalvojo apie savo mamą, kuriai gresia prarasti 
daugiau nei bet kuriam kitam iš jų. 

Tada perone pasirodė jo dėmesį patraukęs žmogus. Jis nešėsi 
lagaminą; Sebastijonas negalėjo tvirtai pasakyti, ar čia tikrai Diegas, 
nes jo veidą dengė stilinga fetrinė skrybėlė ir pastatyta aksominė 
ilgo juodo palto apykaklė. Žmogus praėjo trečios klasės vagoną ir 
patraukė link traukinio priekio; Sebastijonas atgavo viltį. 

Peronu žingsniavo nešikas, jis vienas po kitų uždarinėjo pirmos 
klasės vagono duris — trinkt, trinkt, trinkt. Išvydęs ateinantį žmo- 
gų sustojo ir palaikė jam dureles. Sebastijonas žengė iš laikrodžio 
šešėlio, stengdamasis atidžiau įsižiūrėti į persekiojamąjį. Lagaminu 
nešinas vyriškis jau rengėsi lipti į traukinį, bet atsigręžė ir pažvelgė į 
laikrodį. Jis sudvejojo. Sebastijonas sustingo; vyriškis įlipo į trauki- 
nį. Nešikas užtrenkė duris. 

Diegas į traukinį įlipo su paskutiniais keleiviais, o Sebastijonas 
nė nekrustelėjo, žiūrėdamas, kaip „Naktinis škotas“ išpukši iš sto- 
ties po truputį didindamas greitį, leisdamasis ilgon kelionėn į Edin- 
burgą. 

Sebastijonas net sudrebėjo staiga susivokęs. Ne, Diegas tikrai 
negalėjo jo pastebėti iš tokio atstumo; kad ir kaip būtų, Sebastijonas 
jo tykojo, o ne atvirkščiai. Jis neskubėdamas patraukė prie telefono 
būdelių pačiame salės gale, jau pasiruošęs monetas. Surinko nume- 
rį, kuriuo buvo galima paskambinti pačiam pirmininkui. Po vieno 
signalo ragelyje pasigirdo pažįstamas šiurkštus balsas. 

— Jis kone pavėlavo į traukinį, pasirodė paskutinę akimirką. 
Bet dabar jis pakeliui į Edinburgą. 

Sebastijonas išgirdo tramdomą palengvėjimo atodūsį. 

— Gero savaitgalio, mano vaike, — pratarė Sedrikas. — Nusi- 
pelnei. Tik pirmadienio rytą, dar prieš aštuntą, būtinai būk mano 
kabinete, nes turiu tau numatęs ypatingą darbą. Ir savaitgalį stenkis 
nesiartinti prie jokių meno galerijų. 

Sebastijonas nusijuokė, padėjo ragelį ir leido sau mintimis 
grįžti pas Simą. 

Vos pakalbėjęs su Sebastijonu, Sedrikas surinko numerį, kurį 
jam buvo davęs Rosas Bačananas. Kitame laido gale atsiliepė balsas: 

— Kohenas. 

— Parduodu. Kokia galutinė kaina Londone? 

— Du svarai ir aštuoni šilingai, — atsakė Kohenas. — Per dieną 
pakilo šilingu. 

— Gerai, tada leidžiu į rinką visus tris šimtus aštuoniasdešimt 
tukstančių akcijų, noriu, kad jas parduotumėte už geriausią įmano- 
mą kainą, nepamiršdamas, jog man reikia jomis atsikratyti iki pir- 
madienio ryto, kai bus atidaryta Londono akcijų birža. 

— Supratau, pone Hardkastlai. Kada savaitgalį turėčiau jums 
pranešti, kaip sekasi? 

— Šeštadienio rytą, aštuntą valandą, ir tuo pačiu metu pirma- 
dienio rytą. 

— Laimė, nesu žydas, — pasakė Kohenas. 

34 


Šeštadienis 


Tas vakaras turėjo būti ne vieno pirmojo karto vakaras. 

Sebastijonas nusivedė Simą į kinų restoraną Soho ir apmokė- 
jo sąskaitą. Po pietų jie nuėjo Lesterio aikšte ir atsistojo eilėn prie 
bilietų į kino teatrą. Samantai patiko Sebastijono išrinktas filmas, 
ir kai jie išėjo iš „Odeono“, ji prisipažino, jog iki atvykdama į Angli- 
ją nieko nebuvo girdėjusi apie Janą Flemingą, Šoną Konerį ar net 
Džeimsą Bondą. 

— Tai kur tu visą gyvenimą buvai? — erzino ją Sebastijonas. 

— Amerikoje, su Katerina Hepburn, Džimiu Stiuartu ir jaunu 
aktoriumi, tarsi viesulas įsiveržusiu į Holivudą, Stivu Makvynu. 

— Nieko apie jį negirdėjau, — imdamas merginą už rankos pa- 
sakė Sebastijonas. — Ar mes turim ką nors bendra? 

— Džesiką, — švelniai atsakė ji. 

Sebastijonas šypsojosi, kai jie, susikibę rankomis ir šnekučiuo- 
damiesi, grįžo į jos namus Pimlike. 

— Esi girdėjusi apie Bitlus? 

— Taip, žinoma. Džonas, Polas, Džorždas ir Ringas. 

— O apie The Goons radijo programą? 

— Ne. 

— Vadinasi, tu nieko nežinai nei apie Blubotlą*, nei apie Mo- 
riartųį**? 

— Maniau, kad Moriartis — Šerloko Holmso keršytojas. 

— Ne, jis — Blubotlo priešingybė. 

— O aresi ką nors girdėjęs apie Mažąjį Ričardą? — paklausė ji. 


* Blubotlas (Bluebottle) — radijo laidų su The Goons ciklo personažas. 
** Moriartis — istorijų apie Šerloką Holmsą personažas. 

— Ne, bet esu girdėjęs apie Klifą Ričardą. 

Kartkartėmis jie sustodavo pasibučiuoti, o kai galiausiai priėjo 
Simos namus, ji išsiėmė raktą ir švelniai jį pabučiavo, linkėdama 
labos nakties. 

Sebastijonas labai norėjo būti pakviestas išgerti kavos, bet ji te- 
pasakė „iki rytojaus“. Pirmą kartą gyvenime Sebas neskubėjo. 


Kai Diegas atvažiavo į Glenleveno vilą, donas Pedras ir Luisas 
viržynuose šaudė kurapkas. Diegas nepastebėjo kiltu vilkinčio pagy- 
venusio pono, įsitaisiusio odiniame krėsle aukštu atlošu, skaitančio 
The Scotsman ir atrodančio tarsi interjero dalis. 

Po valandos, išsikrovęs lagaminą, nusiprausęs ir persirengęs, 
Diegas nusileido laiptais. Jis buvo apsitempęs golfo kelnes, apsia- 
vęs rudus odinius batus ir užsidėjęs veltinę skrybėlę — neabejoti- 
nai stengėsi atrodyti angliškiau nei pats tikriausias anglas. Jo laukė 
„Land Rover“, turintis nuvežti į kalnus, pas jau medžiojantį tėvą ir 
brolį. Kai Diegas išėjo iš vilos, Rosas tebesėdėjo krėsle aukštu atlošu. 
Jei Diegas būtų buvęs pastabesnis, būtų pamatęs, jog jis skaito tą 
patį to paties laikraščio puslapį. 

— Kiek kainavo Baringtono kompanijos akcijos, kai buvo užda- 
ryta akcijų birža? — iškart paklausė donas Pedras, kai sūnus išlipo iš 
automobilio ir atėjo pas juos. 

— Du svarus ir aštuonis šilingus. 

— Šilingu pakilo. Vadinasi, galėjai atvykti ir vakar. 

— Penktadieniais akcijų vertė dažniausiai nekyla, — tepasakė 
Diegas; užtaisytojas jam padavė šautuvą. 


Beveik visą šeštadienio rytą Ema rašė pirmą kalbos variantą; ji 
vis dar vylėsi tą kalbą pasakyti po devynių dienų vyksiančiame me- 

tiniame visuotiniame susirinkime. Ema paliko kelis tuščius tarpus, 
kuriuos tikėjosi užpildyti savaitės viduryje; kai ką teks papildyti li- 
kus vos kelioms valandoms iki susirinkimo. 

Ema buvo dėkinga už viską, ką darė Sedrikas, tik jai nepatiko, 
kad negali savarankiškiau dalyvauti Londone ir Škotijoje besimez- 
gančioje dramoje. 

Tą rytą Haris kūrė siužetą. Kol kiti vyrai žiemą šeštadienius 
leisdavo žiūrėdami futbolą, o vasarą — kriketą, jis ilgai vaikštinėda- 
vo po dvaro apylinkes ir kurdavo siužetus, kad pirmadienio rytą, vėl 
paėmęs parkerį, jau žinotų, kaip Viljamas Varvikas išnarplios nu- 
sikaltimą. Tą vakarą Haris ir Ema vakarieniavo dvare ir pažiūrėję 
serialą „Daktaro Finlio žurnalas“ iškart nuėjo miegoti. Ema tebere- 
petavo kalbą, kol galiausiai užmigo. 

Šeštadienio rytą Džailzas dirbo kassavaitinius darbus priimi- 
nėdamas interesantus ir išklausė aštuoniolikos rinkėjų skundus 
dėl įvairiausių reikalų — nuo miesto tarybos negebėjimo ištuštin- 
ti šiukšlių konteinerių iki klausimų, kaip tasai senis, Itono ponas, 
seras Alekas Daglasas Hiumas gali suprasti darbo žmonių proble- 
mas. 

Išėjus paskutiniam rinkėjui, Džailzo įgaliotinis nuvežė jį į 
„Naująją Škotiją“, šią savaitę lankytiną aludę, išgerti pintos alaus, 
pasivaišinti pyragu su mėsa ir daržovėmis, pasirodyti rinkėjams. 
Dar mažiausiai dvidešimt rinkėjų pajuto pareigą pasidalinti su par- 
lamentaru savo nuomonėmis milijardu įvairiausių klausimų, kol 
galiausiai jam ir įgaliotiniui Grifui buvo leista keliauti į Aštongeito 
stadioną žiūrėti draugiškų varžybų tarp Bristolio „Sity“ ir Bristolio 
„Rovers“; varžybos baigėsi nuliniu rezultatu ir nebuvo labai drau- 
giškos. 

Varžybas stebėjo daugiau nei šeši tūkstančiai Džailzo rėmėjų, 
ir kai teisėjas sušvilpė, skelbdamas rungtynių pabaigą, besiskirstan- 
tieji iš aikštelės neabejojo, ką palaiko seras Džailzas, ryšintis šaliką 

raudonais ir baltais dryžiais, kad visi matytų, kieno pusę jis palaiko; 
kita vertus, Grifas jam nuolat primindavo, jog devyniasdešimt pro- 
centų jo rinkėjų yra Bristolio „Sity“ aistruoliai. 

Džailzui pakeliui iš stadiono teko išklausyti dar kelias nuomo- 
nes, nebūtinai teigiamas, ir tada Grifas atsisveikino, sakydamas „iki 
pasimatymo“. 

Džailzas grįžo į Baringtonų namus pas Gvinetę, kuri buvo pasku- 
tinį mėnesį nėščia, kartu pavakarieniauti. Nei vienas, nei kitas nekal- 
bėjo apie politiką. Džailzas nenorėjo jos palikti, bet šiek tiek po devin- 
tos išgirdo, kaip prie namų privažiavo automobilis. Pabučiavęs žmoną, 
jis nuėjo prie durų ir pamatė ant slenksčio stovintį savo įgaliotinį. 

Grifas jį išsigabeno į dokininkų klubą, kur Džailzas sužaidė 
porą snukerio partijų ir mėtė į taikinį strėlytes; laimėti nepavyko. 
Vyrukus Džailzas vaišino gėrimais, bet kadangi kitų rinkimų data 
dar nebuvo paskelbta, niekas jo negalėjo kaltinti papirkinėjimu. 

Kai galiausiai tą vakarą Grifas nugabeno parlamentarą namo, 
į Baringtono dvarą, jis priminė Džailzui, kad kitą rytą jam teks da- 
lyvauti trijose mišiose, kur galės pašmėžuoti tarp tų rinkėjų, kurie 
nebuvo šeštadienio rytiniame priėmime, nežiūrėjo vietinių koman- 
dų varžybų ar nepramogavo dokininkų klube. Džailzas atsigulė prieš 
pat vidurnaktį, kai Gvinetė jau miegojo. 

Greisė leido šeštadienį skaitydama studentų darbus; kai kurie 
iš jų galiausiai nubudo susivokę, jog mažiau nei po metų teks stoti 
akis į akį su egzaminuotojais. Viena iš gabiausių jos studenčių Emi- 
lija Galjer, kuriai išties gerai sekėsi, jau dabar puolė į paniką. Tre- 
jų metų programą ji tikėjosi perkąsti per tris semestrus. Greisė jos 
neužjautė. Dabar ji skaitė dar vienos protingos merginos Elžbietos 
Rutledž darbą; toji mergina nuosekliai mokėsi nuo pirmųjų dienų 
Kembridže. Elžbieta taip pat buvo puolusi į paniką ir nerimavo, jog 
negaus diplomo su pagyrimu, kurio visi iš jos tikėjosi. Greisė ją labai 

užjautė. Šiaip ar taip, paskutiniais studijų metais ji pati lygiai taip 
pat nuogąstavo. 

Greisė atsigulė kiek po pirmos, perskaičiusi paskutinį darbą. Ji 
miegojo kietai. 


Kai suskambo telefonas, Sedrikas jau daugiau nei valandą sė- 
dėjo prie darbo stalo. Jis pakėlė ragelį ir nenustebo, išgirdęs kalban- 
tį Abe Koheną; Sičio laikrodžiai mušė aštuntą. 

— Man pavyko Niujorke ir Los Andžele parduoti šimtą aštuo- 
niasdešimt šešis tūkstančius akcijų, kurių kaina nukrito nuo dviejų 
svarų aštuonių šilingų iki svaro ir aštuoniolikos šilingų. 

— Nebloga pradžia, pone Kohenai. 

— Negirkit dienos be vakaro, pone Hardkastlai. Paskambinsiu 
pirmadienį, apie aštuntą, ir pranešiu, kiek nupirko australai. 

Sedrikas iš savo kabineto išėjo kiek po vidurnakčio, o grįžęs 
namo net neskambino Berilei, nes ji jau miegojo. Ji jau seniai supra- 
to, kad vienintelė jos vyro meilužė — panelė „Farthing's“ bankas. Se- 
drikas gulėjo atmerktomis akimis, blaškydamasis ir vartydamasis, 
mąstydamas apie ateinančias trisdešimt šešias valandas, ir suprato, 
kodėl pastaruosius keturiasdešimt metų niekada nerizikuodavo. 


Po pietų Rosas ir Džina Bačananai kalnuotoje Škotijoje leidosi 
į ilgą kelionę pėsčiomis. 

Jie grįžo apie penktą, ir tada Rosas vėl pradėjo eiti sargybą. Šį- 
kart jo budėjimas skyrėsi tik tuo, kad jis skaitė seną Country Life nu- 
merį. Rosas nepajudėjo iš vietos, kol nesulaukė grįžtančio dono Pedro 
ir dviejų jo sūnų. Du iš jų atrodė visai patenkinti, bet Diegas buvo su- 
simąstęs. Jie visi nuėjo į tėvo numerį ir iki vakaro jų niekur nesimatė. 

Rosas ir Džina vakarieniavo valgomajame, o paskui, maždaug 

be dvidešimt devintą, laiptais užlipo į miegamąjį ir dar kokį pus- 
valandį, kaip buvo pratę, skaitė: ji — Džordžetę Hejer, o jis — Alis- 
terį Makliną. Galiausiai išjungęs šviesą ir ištaręs įprastą „labanakt, 
brangioji“, Rosas giliai užmigo. Šiaip ar taip, jam daugiau nieko ir 
nereikėjo daryti, tik užtikrinti, kad Martineso šeima iki pirmadienio 
ryto neišvyktų į Londoną. 


Kai tą vakarą donas Pedras su sūnumis savo kambaryje sėdo 
pietauti, vienintelis Diegas buvo nekalbus. 

— Ar taip surūgai todėl, kad nušovei mažiau paukščių nei aš? — 
įgėlė tėvas. 

— Kažkas negerai, — atsakė Diegas, — bet negaliu pasakyti kas. 

— Na, tikėkimės, iki ryto išsiaiškinsi, ir rytoj visi smagiai pa- 
šaudysim. 

Pusę dešimtos, kai stalas buvo sutvarkytas, Diegas išėjo ir užsi- 
darė savo kambaryje. Atsigulęs jis pamėgino kuo smulkiausiai prisi- 
minti, kaip atvyko į Karaliaus kryžkelės stotį, tarsi prieš akis slinktų 
nespalvoto filmo kadrai. Tačiau Diegas buvo taip pavargęs, jog grei- 
tai kuo giliausiai užmigo. 

Kruptelėjes jis nubudo dvidešimt penkios minutės po šeštos, 
mintyse tematydamas vienintelį paveikslą. 


35 


Sekmadienio vakaras 
Sekmadienio popietę Rosas, grįžęs iš pasivaikščiojimo su Dži- 
na, ketino padrybsoti karštoje vonioje, išgerti puodelį arbatos su tra- 


pios tešlos sausainiais ir vėl eiti budėti. 

Keliuku žingsniuodamas Glenleveno link, jis nenustebo pama- 
tes, kaip trobelėje-viešbutyje dirbantis vairuotojas kelia į automobi- 
lio bagažinę lagaminą. Šiaip ar taip, po savaitgalio medžioklės vie- 
nas kitas svečias išvyks. Rosą domino tik vienas vienintelis svečias, 
bet jis liks čia iki antradienio, todėl Rosas nebesuko sau galvos. 

Jie lipo laiptais į savo kambarį antrame aukšte, ir tada pro juos 
pralėkė Diegas Martinesas. Leisdamasis žemyn jis šokinėjo per dvi 
pakopas, tarsi vėluotų į susitikimą. 

— Oi, vestibiulyje ant stalo palikau laikraštį, — pasakė Rosas. — 
Tu, Džina, lipk į viršų, o aš po minutėlės grįšiu. 

Rosas apsigręžė ir vėl nusileido laiptais, stengdamasis nežiūrėti 
į Diegą, kuris dabar kalbėjosi su registratore. Rosas neskubėdamas 
pėdino į arbatinę, o Diegas išėjo iš viešbučio ir įsitaisė galinėje lau- 
kiančio automobilio sėdynėje. Rosas pakeitė kryptį ir greitį — apsi- 
grežęs pasileido prie vilos durų ir dar spėjo juos pamatyti, tolstan- 
čius keliuku. Jis vėl smuko vidun ir nuėjo tiesiai prie registratorės. 
Jauna mergina šiltai jam nusišypsojo. 

— Laba diena, pone Bačananai, kuo galėčiau padėti? 

Dabar — ne metas nereikšmingiems pokalbiams. 

— Mačiau, kaip išėjo ponas Diegas Martinesas. Šįvakar mudu 
su žmona ketinome jį pasikviesti vakarienės. Ar jis žadėjo grįžti? 

— Ne, pone. Briusas jį veža į Edinburgą, į naktinį Londono 
traukinį. Bet donas Pedras ir ponas Luisas Martinesas bus čia iki 
antradienio, todėl jei norėtumėte su jais pavakarieniauti... 

— Man nedelsiant reikia paskambinti. 

— Deja, pone Bačananai, ryšys nutrūkęs; jau sakiau ir ponui 
Martinesui, kad iki rytojaus turbūt niekas jo nepatvarkys... 

Šiaip mandagus Rosas apsigręžė ir netaręs nė žodžio kaip žai- 
bas nėrė prie durų. Išbėgęs iš vilos jis įšoko į savo automobilį ir lei- 
dosi į neplanuotą kelionę. Jis nesistengė Diego pasivyti, nenorėjo, 
kad šis suprastų, jog yra sekamas. 

Roso mintys veikė aukščiausia pavara. Pirmiausia jis svarstė 
praktiškus klausimus. Ar reikėtų sustoti paskambinti Sedrikui ir jį 
informuoti, kas nutiko? Apsisprendė neskambinti; šiaip ar taip, da- 
bar jam svarbiausia įsitikinti, kad jis nepavėluos į Londono traukinį. 
Jei atvykus į Veiverlį dar bus laiko, tada ir įspės Sedriką, jog Diegas 
grįžta į Londoną diena anksčiau. 

Antra jam šovusi mintis — pasinaudoti Britų geležinkelio val- 
dybos naryste ir paprašyti, kad kasoje Diegui neparduotų bilieto. 
Tačiau iš to nebūtų jokios naudos, nes jis apsistotų viešbutyje Edin- 
burge ir dar prieš rytą atsidarant biržai paskambintų savo brokeriui; 
sužinojęs, kad per savaitgalį Baringtono kompanijos akcijų vertė 
krito, jis vis dar turėtų daugiau nei užtektinai laiko pakeisti tėvo pla- 
nus mesti į rinką akcijas. Ne, geriau leisti jam lipti į traukinį, o jau 
tada mąstyti, ką daryti toliau, nes dabar nė iš tolo nenutuokė. 

Važiuodamas Edinburgo keliu Rosas stebėjo, kad spidometro 
rodyklė neviršytų šešiasdešimties. Neturėtų būti sunku traukinyje 
gauti kupė su miegamąja vieta, nes tokia kupė visada būna rezer- 
vuota Britanijos geležinkelio direktoriams. Jis tik vylėsi, kad šią 
naktį į Londoną nevyks joks kitas jo kolega valdybos narys. 

Rosas nusikeikė pasukdamas ilgesniu keliu, apvažiuodamas 
Forto įlankos gatvės tiltą, kuris bus atidarytas tik kitą savaitę. Išva- 
žiavęs į priemiestį, dar nebuvo išsprendęs klausimo, kaip elgtis su 
Diegu jau įsėdus į traukinį. Rosas labai norėjo, kad šalia jo sėdėtų 
Haris Kliftonas. Dabar jis jau būtų sumanęs tuziną scenarijų. Beje, 
jei kalba suktųsi apie romaną, Diegą jis tiesiog užtalžytų. 

Jo mąstymus nutraukė staiga užsikosėjęs variklis. Rosas pa- 
žvelgė į degalų matuoklį ir pamatė mirksinčią raudoną lemputę. Nu- 
sikeikė, trinktelėjo per vairą ir ėmė dairytis degalinės. Maždaug po 
mylios variklis jau ne kosėjo, o springo, automobilis riedėjo vis lė- 
čiau, kol galiausiai laisvąja eiga nuriedėjo į šalikelę. Rosas pažvelgė 
į laikrodį. Traukinys išvyks į Londoną po keturiasdešimties minu- 

čių. Jis iššoko iš automobilio ir pasileido bėgti, kol pritrukęs kvapo 
sustojo prie ženklo su užrašu Miesto centras 3 mylios. Jau seniai 
praėjo tie laikai, kai tris mylias jis galėdavo įveikti mažiau nei per 
keturiasdešimt minučių. 

Rosas stovėjo šalikelėje, stengdamasis susistabdyti automobi- 
lį. Vargu ar kam nors galėjo pasirodyti patrauklus šis keistas tipas, 
vilkintis blausiai žalio tvido švarką, Bačanano klano kiltą ir mūvintis 
žaliomis ilgomis kojinėmis. Jis kilnojo atlenktą nykštį taip, kaip kil- 
nodavo besimokydamas Šv. Andriaus universitete; beje, ir tais lai- 
kais jam prastai sekėsi „balsuoti“. 

Rosas pakeitė taktiką ir nuėjo ieškoti taksi. Toje miesto daly- 
je sekmadienio vakarą šitai irgi pasirodė neįgyvendinama užduotis. 
Ir tada Rosas pamatė savo gelbėtoją — jo link važiuojantį raudoną 
autobusą su riebiu užrašu MIESTO CENTRAS priekyje. Autobusui 
pravažiavus ir nuriedėjus tolyn, Rosas apsigręžė ir pasileido link 
stotelės taip, kaip dar niekada nebuvo bėgęs, melsdamasis ir vilda- 
masis, kad vairuotojas jo pasigailės ir palauks. Į maldas buvo atsi- 
liepta, jis įšoko į autobusą ir susmuko ant priekinės sėdynės. 

— Iki kurios stotelės? — paklausė konduktorius. 

— Iki Veiverlio stoties, — sušnopavo Rosas. 

— Šeši pensai. 

Rosas išsiėmė piniginę ir padavė jam dešimties šilingų banknotą. 

— Neturėsiu grąžos. 

Rosas graibė kišenėse ieškodamas smulkių, tačiau viską buvo 
palikęs Glenleveno vilos miegamajame. Beje, ten jis paliko ne tik 
smulkias monetas. 

— Grąžos nereikia, — pasakė jis. 

Apstulbęs konduktorius įsikišo į kišenę dešimties šilingų ban- 
knotą ir nelaukė, kol keleivis persigalvos. Šiaip ar taip, paprastai 
rugpjūtį Kalėdų nebuna. 

Autobusui nuvažiavus kelis šimtus jardų, Rosas pamatė 
„Macphersons“ degalinę, dirbančią visą parą. Jis ir vėl nusikeikė. 
Rosas nusikeikė trečią kartą, nes buvo pamiršęs, kad autobusai 
stoviniuoja nuolat, neveža tiesiai ten, kur tu nori nukakti. Jiems 
sustojus stotelėje ar prie raudonai degančio šviesoforo, Rosas 
pažvelgdavo į laikrodį, bet šis nepradėjo eiti lėčiau, o autobusas 
nesumanė važiuoti greičiau. Kai galiausiai pasirodė stotis, buvo 
likusios aštuonios minutės. Sedrikui paskambinti nepakaks laiko. 
Rosui lipant iš autobuso, konduktorius atsistojo lyg gavęs koman- 
dą „ramiai“ ir atidavė jam pagarbą kaip besisvečiuojančiam gene- 
rolui. 

Rosas nuskubėjo į stotį ir patraukė prie traukinio, kuriuo jau 
daugybę kartų buvo keliavęs. Tiesą sakant, jis tiek daug kartų ke- 
liavo, jog dabar galėtų kuo ramiausiai pavakarieniauti, maloniai 
ko nors pagurkšnoti ir skaniai išsimiegoti, traukiniui dardant visas 
tris šimtus trisdešimt mylių. Tačiau Rosas nujautė, kad šiąnakt ne- 
miegos. 

Kai priėjo prie užtvaro, jam buvo dar šauniau atiduota pagarba. 
Veiverlio bilietų kontrolieriai didžiavosi jau per trisdešimt žingsnių 
pažįstantys visus kompanijos direktorius. 

— Labas vakaras, pone Bačananai, — pasisveikino kontrolie- 
rius. — Nežinojau, kad šįvakar su mumis keliausite. 

Neketinau keliauti, norėjo atsakyti Rosas, bet tik pasisveikino 
su kontrolieriumi, nuėjo į perono galą ir įlipo į vagoną, likus kelioms 
minutėms iki išvykimo. 

Koridoriumi žingsniuodamas į direktoriams skirtą kupė, jis pa- 
matė jo link einantį vyriausiąjį palydovą. 

— Gerą vakarą, Angusai. 

— Gerą vakarą, pone Bačananai. Pirmos klasės svečių sąraše 


nemačiau jūsų pavardės. 

— Taip, nematei, — atsakė Rosas. — Apsisprendžiau paskutinę 
minutę. 

— Deja, direktorių kupė... — Roso širdis apmirė, — nesutvar- 
kyta, bet jei sutiktumėt ko nors išgerti vagone-restorane, pasakysiu, 
kad nedelsiant sutvarkytų. 

— Ačiu, Angusai, taip ir padarysiu. 

Įžengęs į vagoną-restoraną Rosas pirmiausia pamatė prie baro 
sėdinčią patrauklią jauną moterį. Jam ji pasirodė lyg ir pažįstama. 
Rosas užsisakė viskio su soda ir įsitaisė ant kėdutės šalia jos. Jis pa- 
galvojo apie Džiną ir pasijuto kaltas, kad ją paliko. Iki rytojaus ryto 
jis niekaip negalės jai pranešti, kur esąs. Paskui prisiminė dar kai ką 
palikta; blogiausia, kad neužsirašė gatvės, kurioje paliko automobi- 
lį, pavadinimo. 

— Labas vakaras, pone Bačananai, — Roso nuostabai, pasisvei- 
kino moteris. 

Jis atidžiau į ją pažvelgė, bet vis tiek nepažino. 

— Aš vardu Kiti, — kalbėjo ji tiesdama pirštinėtą ranką. — Nuo- 
lat matau jus važiuojantį šiuo traukiniu; suprantama, jūs — „British 
Railways“ direktorius. 

Rosas nusišypsojo ir gurkštelėjo viskio. 

— Okąjuūs veikiate, kad taip dažnai važinėjate į Londoną ir atgal? 

— Verčiuosi privačia praktika, — atsakė Kiti. 

— Ir kokia toji praktika? — paklausė Rosas, šalia išdygus vy- 
riausiajam palydovui. 

— Jums jau paruošta kupė, pone; jei norite, galime eiti, paly- 
dėsiu. 

Rosas baigė gerti. 

— Malonu susipažinti, Kiti. 

— Ir man, pone Bačananai. 


— Kokia žavi jauna moteris, Angusai, — pratarė Rosas, sekda- 

mas paskui palydovą į kupė. — Ji jau rengėsi man papasakoti, kodėl 
taip dažnai keliauja šiuo traukiniu. 

— Tikrai nežinau, pone. 

— Tikrai žinai, Angusai, nes nėra to, ko nežinotum apie „Nak- 
tinį škotą“. 

— Na, sakykime, ji labai populiari tarp kai kurių nuolatinių 
mūsų keleivių. 

— Ar tu nori pasakyti?.. 

— Taip, pone. Ji važiuoja pirmyn ir atgal du tris kartus per sa- 
vaitę. Labai taktiška ir... 

— Angusai! Mes vadovaujame „Naktiniam škotui“, o ne nakti- 
niam klubui. 

— Visiems reikia užsidirbti, pone, o jei Kiti reikalai klostysis 
puikiai, gerai bus visiems. 

Rosas prapliupo juoktis. 

— Ar kiti direktoriai žino apie Kiti? 

— Gal vienas kitas. Ji jiems taiko nuolaidą. 

— Angusai, tvardykis. 

— Atsiprašau, pone. 

— Grįžk prie darbo. Norėčiau pamatyti visų pirmos klasės ke- 
leivių sąrašą. Traukinyje gali būti žmogus, su kuriuo norėčiau pava- 
karieniauti. 

— Žinoma, pone. 

Angusas ištraukė iš aplanko popieriaus lapą ir padavė Bača- 
nanui. 

— Vakarienei rezervavau jūsų stalelį. 

Rosas vedė pirštu per sąrašą, kol pamatė, kad ponas D. Marti- 
nesas yra ketvirtame vagone. 

— Norėčiau pasikalbėti su Kiti, — pratarė grąžindamas Angusui 
sąrašą. — Ir kad daugiau niekas apie tai nesužinotų. 

— Taktas — antras mano vardas, — tramdydamas šypsnį atsakė 
Angusas. 

— Viskas ne taip, kaip pamanei. 

— Visada būna ne taip, pone. 

— Ir norėčiau, kad vagone-restorane paruoštum man staliuką 
šalia pono Martineso, kurio kupė yra ketvirtame vagone. 

— Gerai, pone, — atsakė Angusas, dabar jau visai suglumęs. 

— Saugosiu mažutę tavo paslaptį, Angusai, jei tu saugosi ma- 
nąją. 

— Saugočiau, pone, jei nors iš tolo nutuokčiau, kokia toji jūsų 
paslaptis. 

— Kol atkeliausime į Londoną, nutuoksi. 

— Einu ieškoti Kiti, pone. 

Laukdamas, kol ateis Kiti, Rosas mėgino surikiuoti mintis. Da- 
bar jis tebuvo pasirinkęs delsimo taktiką, bet gal vėliau ras ir efekty- 
vesnį sprendimą. Prasivėrė jo kupė durys ir vidun įsmuko Kiti. 

— Kaip miela vėl jus matyti, pone Bačananai, — pratarė ji sės- 
damasi priešais Rosą ir užmesdama koją ant kojos taip, kad matytų- 
si kojinės kraštelis. — Gal galėčiau pasitarnauti? 

— Manyčiau, taip, — atsakė Rosas. — Kokie jūsų įkainiai? 

— Viskas priklauso nuo to, ko tikitės. 

Rosas jai tiksliai pasakė, ko tikisi. 

— Tada bus penki svarai, pone. 

Rosas išsitraukė piniginę, išėmė penkių svarų banknotą ir pa- 
davė. 

— Stengsiuosi kiek įmanydama, — pažadėjo Kiti, pakėlė sijoną, 
užsikišo už kojinės banknotą ir dingo taip pat tyliai, kaip ir atėjo. 

Rosas paspaudė prie durų įrengtą raudoną mygtuką, ir po kelių 
akimirkų atėjo palydovas. 

— Ar rezervavote mano staliuką ponui Martinesui? 

— Taip, ojums radau vietelę vagono-restorano gale. 

— Dėkoju, Angusai. Kiti reikia pasodinti priešais poną Marti- 
nesą, o viską, ką ji valgys ir gers, prašau įskaičiuoti į mano sąskaitą. 

— Labai gerai, pone. O kaip ponas Martinesas? 

— Už maistą jis sumokės pats, bet jam turi būti patiekti geriau- 
sias vynas ir stiprieji gėrimai ir aiškiai pasakyta, kad jis vaišinamas 
veltui. 

— Ar gėrimus irgi įrašyti į jūsų sąskaitą, pone? 

— Taip. Tačiau jis to neturi žinoti, nes viliuosi, kad ponas Mar- 
tinesas šiąnakt miegos labai saldžiai. 

— Manau, jau pradedu šį tą suprasti, pone. 

Palydovui išėjus Rosas svarstė, ar Kiti pavyks. Jeigu ji galėtų 
taip nugirdyti Martinesą, kad jis iki ryto devintos liktų savo kupė, ji 
būtų atlikusi savo darbą, o Rosas mielai išsiskirtų su dar viena pen- 
kių svarų kupiūra. Jam ypač patiko Kiti mintis antrankiais jį prira- 
kinti prie keturių lovos kampų ir ant kupė durų pakabinti lentelę su 
užrašu „Netrukdyti“. Niekas nieko nejtars, nes nebūtina lipti iš trau- 
kinio iki pusės dešimtos, o daugelis keleivių mielai dar pagulinėja, 
paskui mėgaujasi vėlyvais pusryčiais, ragaudami rūkytų menkių. 

Šiek tiek po aštuntos Rosas išėjo iš savo kupė, patraukė į va- 
goną-restoraną ir pražingsniavo pro Kit, įsitaisiusią priešais Diegą 
Martinesą. Praeidamas jis išgirdo, kaip vyriausiasis someljė jiems 
skaito vynų sąrašą. 

Angusas pasodino Rosą pačiame vagono gale, nugara į Mar- 
tinesą, ir nors Rosas ne kartą gundėsi apsižvalgyti, susilaikė, ne 
taip, kaip Loto žmona. Baigęs gerti kavą, atsisakęs įprastos taurės 
brendžio, jis pasirašė čekį ir grįžo į savo kajutę. Eidamas pro savo 
staliuką apsidžiaugė pamatęs, kad prie jo nieko nebėra. Visai savi- 
mi patenkintas Rosas nužingsniavo į savo vagoną, kone pūsdamasis 
kaip povas. 

Visas triumfas išgaravo, kai pravėrė kupė duris ir pamatė ten 
sėdinčią Kiti. 

— Ką čia veikiate? Maniau... 

— Pone Bačananai, jis manimi visai nesidomėjo, — dėstė ji. — 
Ir tikrai išmėginau viską, nuo virvelių iki botagėlio. Pirmiausia, jis 
negeria. Kažkokie religiniai įsitikinimai. Dar prieš valgant antrąjį 
patiekalą buvo aišku, kad moterys jo nedomina. Atsiprašau, pone, 
bet vis tiek ačiū už vakarienę. 

— Dėkoju, Kiti. Tikrai didžiai dėkingas, — pratarė Rosas sėsda- 
masis priešais ją. 

Kiti pasikėlė sijoną, ištraukė iš kojinės penkių svarų banknotą 
ir ištiesė jam. 

— Tikrai nereikia, — griežtai pasakė Rosas. — Užsidirbote. 

— Bet kada galėčiau... — pratarė ji kišdama jam po kiltu ranką 
ir keliaudama pirštais aukštyn. 

— Ne, Kiti, ačiū, — atsakė Rosas, pakeldamas akis į dangų neva 
apimtas siaubo. 

Ir tada jam šovė dar viena mintis. Jis grąžino Kiti penkių svarų 
banknotą. 

— Pone Bačananai, bet jūs — ne iš tų keistuolių, ką? 

— Kiti, turiu pripažinti, kad tai, ką dabar pasiūlysiu, bus tikrai 
keista. 

Ji atidžiai klausėsi, kokių paslaugų iš jos tikimasi šįkart. 

— Kokiu metu norite, kad tai padaryčiau? 

— Apie trečią, pusę ketvirtos. 

— Kur? 

— Siūlyčiau tualetą. 

— Kiek kartų? 

— Manau, vieno pakaktų. 

— Bet aš neįkliūsiu į bėdą, ką, pone Bačananai? Nes dabar turiu 
pastovų pajamų šaltinį, o dauguma pirmos klasės keleivių nėra labai 
reiklūs. 

— Duodu žodį, Kiti. Šitas kartas bus vienintelis, ir niekas nie- 
kaip nesužinos, kad prisidėjote. 

— Pone Bačananai, jūs — tikras vyras, — pasakė ji ir pakštelėju- 
si jam į skruostą išėjo iš kupė. 

Rosas nenumanė, kas būtų nutikę, jei ji būtų užtrukusi kupė 
keliomis minutėmis ilgiau. Paspaudęs skambutį jis laukė, kol pasi- 
rodys Angusas. 

— Tikiuosi, viskas buvo gerai, pone? 

— Dar negaliu tvirtai pasakyti. 

— Gal dar kuo galėčiau būti naudingas, pone? 

— Taip, Angusai. Man reikia geležinkelio taisyklių ir statuto. 

— Pažiūrėsiu, ar pavyks rasti, — suglumęs atsakė Angusas. 

Grįžęs po dvidešimties minučių jis atsinešė didelį raudoną 
tomą; neatrodė, kad knyga būtų labai dažnai vartyta. Rosas įniko 
skaityti. Pirmiausia jis peržvelgė turinį ir rado tris skyrius, kuriuos 
reikėjo atidžiau perskaityti; sakytum, jis vėl būtų Šv. Andriaus uni- 
versitete ir rengtųsi egzaminui. Iki trečios valandos ryto jis jau buvo 
perskaitęs ir pasižymėjęs visas reikiamas pastraipas. Dar pusvalandį 
stengėsi išmokti jas atmintinai. 

Pusę ketvirtos Rosas užvertė storą knygą, atsisėdo ir laukė. 
Jam nė nešovė į galvą, kad Kiti gali jį nuvilti. Pusė keturių, penkios 
minutės po pusės ketvirtos, be dvidešimt ketvirta. Staiga traukinys 
taip trūktelėjo, kad Rosas kone nukrito nuo sėdynės. Garsiai sucypė 
ratai, traukinys sparčiai mažino greitį ir galiausiai sustojo. Rosas iš- 
ėjo į koridorių ir pamatė atbėgantį vyriausiąjį palydovą. 

— Kažkas atsitiko, Angusai? 

— Kažkoks šūdžius, atleiskit, prastai kalbu prancūziškai, suma- 
nė įjungti avarinį stabdį. 

— Pranešk, kai ką nors žinosi. 

— Gerai, pone. 

Rosas kas kelias minutes žvilgčiojo į laikrodį, norėdamas, kad 
laikas bėgtų kuo greičiau. Dabar koridoriuje šmirinėjo keli keleiviai, 
mėginantys išsiaiškinti, kas atsitiko; palydovas grįžo po keturiolikos 
minučių. 

— Pone Bačananai, tualete kažkas įjungė avarinį stabdį. Neabe- 
joju, kad supainiojo su grandinėle vandeniui nuleisti. Bet nepadary- 
ta jokios žalos, pone, po dvidešimties minučių pajudėsime. 

— Kodėl po dvidešimties minučių? — nekaltai paklausė Rosas. 

— Jei užtruksime ilgiau, mus pasivys „Niukaslo skrajūnas“ ir 
mums sutrukdys. 

— Kodėl? 

— Turėsime važiuoti paskui jį, vadinasi, teks vėluoti, nes anas 
traukinys nuo šios vietos iki Londono stoja aštuoniose stotyse. Taip 
jau buvo nutikę prieš porą metų, kai vienas vaikigalis įjungė stabdį; 
į Karaliaus kryžkelės stotį atvykome daugiau nei valanda vėliau. 

— Tik valanda? 

— Taip, Londoną pasiekėme be dvidešimt devintą. Nebenori- 
me, kad taip nutiktų vėl, tiesa, pone? Todėl, jums leidus, pasirupin- 
siu, kad pajudėtume. 

— Luktelėk, Angusai. Ar radote žmogų, kuris įjungė avarinį 
stabdį? 

— Ne, pone. Turbūt jis pabėgo vos supratęs, kad suklydo. 

— Na, man labai gaila, Angusai, bet turiu pasakyti, jog geležin- 
kelio statuto 43b straipsnyje rašoma, kad privalu rasti avarinį stabdį 
įjungusį asmenį ir išsiaiškinti, kodėl jis taip padarė, dar traukiniui 
nepradėjus važiuoti. 

— Bet mes galėtume jo ieškoti šimtą metų, pone, ir abejoju, kad 
rastume. 

— Jei pasirodytų, kad avarinis stabdis buvo įjungtas be jokios 
rimtos priežasties, kaltininkui būtų paskirta penkių svarų bauda, ir 
Jis būtų įskųstas vadovybei, — kalbėjo Rosas, toliau cituodamas ge- 
ležinkelio statutą. 

— Mėginsiu spėti, pone. 

— Straipsnis 47c. 

— Noriu pasakyti, jog žaviuosi jūsų įžvalga, pone; paprašėte 

geležinkelio statuto ir taisyklių knygos likus kelioms valandoms iki 
įjungiant avarinį stabdį. 

— Taip, man tikrai pasisekė, tiesa? Ir tikrai manau, jog valdyba 
norėtų, kad laikytumėmės taisyklių, nesvarbu, kaip tai būtų nepatogu. 

— Jeigu jau taip sakote, pone... 

— Taip ir sakau. 

Rosas ir toliau nekantraudamas žvelgė pro langą ir nenusišyp- 
sojo tol, kol po dvidešimties minučių pro juos nepralėkė du kartus 
pratisai sušvilpęs „Niukaslo skrajūnas“. Tačiau ir dabar jis supra- 
to, jog į Karaliaus kryžkelės stotį atvykus, Anguso manymu, be dvi- 
dešimt minučių devintą, Diegas turės daugiau nei užtektinai laiko 
stotyje nueiti į telefono būdelę, paskambinti savo brokeriui ir prieš 
devintą valandą atsidarant biržai atšaukti tėvo akcijų pardavimą. 

— Viskas, pone, — pasakė Angusas. — Gal galėčiau paprašyti 
mašinisto judėti, nes vienas mūsų keleivis grasina pateiksiąs Bri- 
tanijos geležinkeliui ieškinį, jei traukinys neatvyks į Londoną prieš 
devintą. 

Rosui nereikėjo klausti, kuris keleivis grasina. 

— Važiuokime, Angusai, — nenorom atsakė jis, prieš užverda- 
mas savo kupė duris. Daugiau neišmanė, ką dar galėtų padaryti, kad 
užlaikytų traukinį dar bent dvidešimčiai minučių. 

„Naktinis škotas“ sustojo dar keliose nenumatytose stotyse — 
Darame, Darlingtone, Jorke ir Donkasteryje, — kuriose keleivius iš- 
leido ir pasiėmė „Niukaslo skrajūnas“. 

Kažkas pabeldė į duris, ir į kupė įėjo palydovas. 

— Kokios naujausios žinios, Angusai? 

— Tasai žmogus, rėkavęs, kad jam reikia atvykti į Londoną lai- 
ku, klausia, ar gali išlipti iš traukinio Piterboro stotyje, kurioje stoja 
„Skrajūnas“. 

— Ne, negali, — atsakė Rosas, — nes šitam traukiniui nenuma- 
tyta stoti Piterbore, todėl vis tiek sustosime ne pačioje stotyje, o jos 
prieigose, vadinasi, tektų rizikuoti jo gyvybe. 

— Straipsnis 49c? 

— Taigi jei jis mėgins lipti iš traukinio, tavo pareiga — jėga jį 
sulaikyti. Straipsnis 49f. Kad ir kaip būtų, — pridūrė Rosas, — juk 
nenorime, kad vargšelis užsimuštų. 

— Tikrai nenorime, pone? 

— Kiek stočių liko iki Piterboro? 

— Nebeliko, pone. 

— Kaip manai, kada atvyksime į Karaliaus kryžkelės stotį? 

— Maždaug be dvidešimt devintą. Vėliausiai — aštuntą ketu- 
riasdešimt penkios. 

Rosas giliai atsiduso. 

— Taip arti ir kartu taip toli, — sumurmėjo panosėje. 

— Atleiskite, kad klausinėju, — pratarė Angusas, — bet kada 
norėtumėte, kad traukinys atvyktų į Londoną? 

Rosas susilaikė nenusišypsojęs. 

— Kelios minutės po devintos būtų nuostabu. 

— Pažiūrėsiu, ką galiu padaryti, pone, — prieš išeidamas iš va- 
gono, pasakė vyriausiasis palydovas. 

Likusį kelią traukinys važiavo vienodu greičiu, bet paskui stai- 
ga, niekam neperspėjus, sustojo likus keliems šimtams jardų iki Ka- 
raliaus kryžkelės stoties. 

— Kalba traukinio palydovas, — pasigirdo per garsiakalbį. — 
Atsiprašome, kad „Naktinis škotas“ atvyko taip vėlai, tačiau nesame 
kalti dėl atitinkamai susiklosčiusių aplinkybių. Tikimės, kad kelei- 
viai galės išlipti po kelių minučių. 

Rosui teliko stebėtis, kaip Angusui pavyko prailginti kelionę 
dar pusvalandžiu. Jis išėjo į koridorių ir pamatė Angusą, mėginantį 
nuraminti būrelį įpykusių keleivių. 

— Angusai, kaip taip viską sutvarkei? — sušnabždėjo Rosas. 

— Mūsų perone stovi kitas traukinys, kuris į Daramą išvyks 
tik penkios po devintos; deja, vargu ar galėsime išlaipinti keleivius 

anksčiau nei devintą penkiolika. Atleiskite už nepatogumus, pone, — 
pasakė jau garsiau. 

— Labai ačiū, Angusai. 

— Nėra už ką, pone. Oo, ne, — pratarė Angusas nuskubėdamas 
prie lango. — Tai jis. 

Rosas pažvelgė pro langą ir pamatė bėgiais stoties link bėgantį 
Diegą Martinesą. Rosas pažvelgė į laikrodį; aštunta penkiasdešimt 
trys. 


Pirmadienio rytas 


Tą rytą Sedrikas įėjo į savo kabinetą prieš septintą ir iškart ėmė 
žingsniuoti po kambarį, laukdamas telefono skambučio. Bet iki aš- 
tuntos niekas nepaskambino. Aštuntą paskambino Abė Kohenas. 

— Pone Hardkastlai, man pavyko atsikratyti jūsų turtu, — pa- 
sakė Kohenas. —Paskutinės kelios akcijos nuskriejo į Honkongą. 
Atvirai kalbant, niekas nesupranta, kodėl tokia nedidelė kaina. 

— Ir kokia gi galutinė kaina? — paklausė Sedrikas. 

— Svaras aštuoni šilingai. 

— Geriau ir būti negali, Abe. Rosas buvo teisus. Jūs — tiesiog 
pats geriausias. 

— Dėkoju, pone. Tikiuosi, tiek pinigų praradote turėdamas 
konkretų tikslą. 

Sedrikui nespėjus atsakyti, jis pridūrė: 

— Dabar eisiu pamiegoti. 

Sedrikas pažvelgė į laikrodį. Akcijų birža pradės darbą po ke- 
turiasdešimt penkių minučių. Į duris kažkas tyliai pabeldė; įėjo Se- 
bastijonas, nešinas padėklu su kava ir sausainiais. Jis atsisėdo kitoje 
pirmininko stalo pusėje. 

— Kaip tau sekėsi? — paklausė Sedrikas. 

— Paskambinau keturiolikai geriausių brokerių ir pasakiau, 
kad pirksime visas Baringtono kompanijos akcijas, kurios tik pasi- 
rodys rinkoje. | 

— Gerai, — pratarė Sedrikas vėl pažvelgdamas į laikrodį. — Ka- 
dangi Rosas neskambina, vadinasi, mums dar likusi galimybė. 

Jis atsigėrė kavos ir kas kelias akimirkas vis dirsčiojo į laikrodį. 

Kai šimtai įvairiausių Sičio laikrodžių ėmė mušti devintą, Sedri- 
kas pakilo pagerbdamas finansininkų himną. Sebastijonas liko sėdėti 
įsmeigęs akis į telefoną, trokšdamas, kad šis suskambėtų. Trys minu- 
tės po devintos kažkas pakluso jo norui. Sedrikas čiupo ragelį, iškart 
nesugraibė ir vos nenumetė ant grindų. 

— Skambina iš Keiplo, pone, — pasakė Sedriko sekretorė. — Ar 
sujungti? 

— Nedelsiant. 

— Labas rytas, pone Hardkastlai. Kalba Deividas Aleksanderis 
iš Keiplo. Taip, nesame jūsų brokeriai, bet mus pasiekė gandas, jog 
norite pirkti Baringtono kompanijos akcijų, todėl, pamaniau, vertė- 
tų jums pranešti, kad vienas mūsų klientas pateikė didžiulį parda- 
vimo užsakymą pradine šio ryto kaina. Norėjau paklausti, ar vis dar 
domitės akcijomis. 

— Gal ir taip, — atsakė Sedrikas vildamasis, kad kalba ramiai. 

— Tačiau parduodami šias akcijas turime laikytis tam tikrų są- 
lygų, — kalbėjo Aleksanderis. 

— Kokios tos sąlygos? — paklausė Sedrikas, labai gerai žinoda- 
mas, apie ką kalbama. 

— Mums neleista parduoti akcijų Baringtonų ar Kliftonų šei- 
mos atstovams. 

— Mano klientas iš Linkolnšyro; galiu jus patikinti — nei anks- 
čiau, nei dabar jis niekaip nėra susijęs nė su viena jūsų minėta šeima. 

— Tada mielai parduosiu tas akcijas, pone. 

Sedrikas jautėsi kaip paauglys, bebaigiąs pirmąjį sandorį. 

— Pone Aleksanderi, o kokia akcijų kaina mokant iškart? — pa- 
klausė jis džiaugdamasis, kad Keiplo brokeris nemato kakta žliau- 
giančio prakaito. 

— Svaras devyni šilingai. Atsidarius biržai, akcijų vertė pakilo 
vienu šilingu. 

— Kiek akcijų siūlote? 

— Parduodame milijoną du šimtus tūkstančių, pone. 

— Imsiu visas. 

— Ar gerai jus išgirdau, pone? 

— Tikrai supratote teisingai. 

— Vadinasi, perkate milijoną du šimtus tūkstančių Baringtono 
kompanijos akcijų po svarą devynis šilingus. Ar toks sandoris jums 
tinka, pone? 

— Taip, tinka, — atsakė „Farthing's“ banko valdybos pirminin- 
kas, mėgindamas pūstis. 

— Sandoris sudarytas, pone. Dabar tos akcijos priklauso „Far- 
thing's“ bankui. Šįryt, kiek vėliau, atsiųsiu jums pasirašyti doku- 
mentus. 

Pokalbis staiga baigėsi. 

Sedrikas pašoko ir sumosavo aukštai iškeltomis rankomis, tarsi 
Hadersfildo komanda būtų ką tik laimėjusi Futbolo asociacijos tau- 
rę. Sebastijonas būtų pasielgęs taip pat, bet vėl suskambo telefonas. 

Jis čiupo ragelį, minutėlę paklausė ir skubiai perdavė jį Sedrikui. 

— Skambina Deividas Aleksanderis. Sako, kad skubu. 


Diegas Martinesas 


1964 

iegas Martinesas pažvelgė į laikrodį. Ilgiau laukti nebega- 

lima. Jis nužvelgė sausakimšą koridorių, norėdamas įsiti- 
kinti, kad nėra palydovo, tada atidarė langą, iškišes ranką čiupo už 
rankenėlės ir pravėrė duris. Diegas šoko iš traukinio ir nusileido ant 
bėgių. 

Kažkas suriko: 

— Taip daryti negalima! 

Jis negaišo laiko aiškindamas, kad jau padarė. 

Diegas pasileido bėgti link ryškiai apšviestos stoties ir turbūt 
nuskuodė kokius porą šimtų jardų, kol pamatė peroną. Lėkdamas 
pro stovintį traukinį, jis nematė prie vagono langų prilipusių apstul- 
busių keleivių žvilgsnių. 

— Turbut čia jau mirties ar gyvybės klausimas, — pratarė vie- 
nas iš jų. 

Diegas driuokė tol, kol pasiekė perono galą. Dar bėgdamas jis 
išsitraukė piniginę ir išsiėmė bilietą gerokai iki užtvaro. Kontrolie- 
rius pažvelgė į jį ir pratarė: 

— Man buvo pasakyta, kad „Naktinio škoto“ teks palaukti dar 
mažiausiai penkiolika minučių. 

— Kur artimiausia telefono būdelė? — suriko Diegas. 

— Štai ten, — atsakė kontrolierius, rodydamas į visą eilę raudo- 
nų būdelių. — Negalima nepastebėti. 

Diegas nėrė per sausakimšą salę, bėgdamas kelnių kišenėse 
mėgino sukrapštyti saujelę monetų. Jis sustojo prie šešių telefono 
būdelių; trys buvo užimtos. Atidarė dureles ir pažiūrėjo, kiek turi 
smulkių, bet keturių pensų nesukrapštė; vieno trūko. 

— Taip ir maniau! 

Jis apsisuko, pamatė laikraščius pardavinėjantį berniuką ir nu- 
dūmė prie jo. Nubėges į ilgos eilės pradžią, padavė vaikinukui pusę 
kronos ir pasakė: 

— Man reikia penso. 

— Gerai, pone, — atsakė laikraščių pardavėjas, manydamas, jog 
šiam žmogui skubiai prireikė į tualetą, ir kuo skubiausiai davė jam 
pensą. 

Diegas movė atgal prie telefono būdelės ir nebegirdėjo jam 
skirtų žodžių: 

— Nepamirškite grąžos, pone. O laikraštis?.. 

Diegas atlapojo dureles, ir jį pasitiko žodžiai Neveikia. Įsiveržė 
į gretimą būdelę tada, kai apstulbusi moteris darė duris. Jis nukėlė 
ragelį, įspraudė į automatą keturis pensus ir surinko Sitis 416. Po 
kelių akimirkų išgirdo signalą. 

— Pakelk, pakelk, pakelk! — rėkė Diegas. 

Galiausiai ragelyje pasigirdo balsas: 

— „Keiplas ir Kompanija“. Kuo galiu padėti? 

Diegas paspaudė A mygtuką ir išgirdo, kaip į automatą sukren- 
ta monetos. 

— Sujunkite mane su ponu Aleksanderiu. 

— Kuriuo ponu Aleksanderiu — A., D. ar V.? 

— Palaukite, — pratarė Diegas. 

Jis padėjo ragelį ant aparato, išsiėmė piniginę, išsitraukė pono 
Aleksanderio kortelę ir mikliai vėl paėmė ragelį. 

— Dar klausote? 

— Taip, pone. 

— Su Deividu Aleksanderiu. 

— Šiuo metu jis negali atsiliepti. Gal galiu jus sujungti su kitu 
brokeriu? 

— Ne, nedelsdama sujunkite mane su Deividu Aleksanderiu, — 
reikalavo Diegas. 

— Bet jis kalbasi telefonu su kitu klientu. 

— Tada nutraukite pokalbį. Reikalas labai svarbus. 

— Man neleidžiama nutraukti pokalbių, pone. 

— Gali nutraukti ir nutrauksi, kvaiša, jei rytoj rytą dar nori eiti 
į darbą. 

— Kaip pranešti, kas skambina? — paklausė drebantis balselis. 

— Sujunk! — rėkė Diegas. 

Jis išgirdo, kaip ragelyje spragtelėjo. 

— Dar klausote, pone Hardkastlai? 

— Ne, nebesiklauso. Čia Diegas Martinesas, pone Aleksanderi. 

— Aa, labas rytas, pone Martinesai. Paskambinote pačiu ge- 
riausiu metu. 

— Pasakykite, kad dar nepardavėte mano tėvui priklausančių 
Baringtono kompanijos akcijų. 

— Tiesą sakant, pardaviau prieš pat jums skambinant. Neabe- 
joju, apsidžiaugsite išgirdęs, kad vienas klientas įsigijo visus milijo- 
ną du šimtus tūkstančių; įprastai būtų prireikę dviejų, gal net trijų 
savaičių visoms akcijoms parduoti. Už akcijas gavau net šilingu dau- 
giau, nei buvo siūloma iš pradžių. 

— Už kiek jas pardavėte? 

— Po svarą devynis šilingus. Prieš nosį turiu užsakymą. 

— Bet penktadienio popietę, prieš uždarant biržą, akcijų vertė 
buvo du svarai aštuoni šilingai. 

— Teisybė, tačiau savaitgalį biržoje buvo atlikta daug sandorių. 
Maniau, jūs šitai žinote, iš dalies todėl ir apsidžiaugiau, galėdamas 
taip greitai parduoti visas akcijas. 

— Kodėl nemėginote susisiekti su mano tėvu ir jį įspėti, kad 
akcijų vertė krito? — rėkė Diegas. 

— Jūsų tėvas aiškiai pasakė, kad savaitgalį su juo nebus galima 
susisiekti, jis negrįš į Londoną iki rytojaus ryto. 

— Bet kai pamatėte, kad akcijų vertė krito, kodėl nepaklausėte 
sveiko proto ir nepalaukėte, kol galėsite su juo pasikalbėti? 

— Prieš akis turiu jūsų tėvo raštišką nurodymą, pone Martine- 
sai. Aiškiau nė negalima išdėstyti. Visos jo turimos Baringtono kom- 
panijos akcijos šiandien rytą, vos atidarius biržą, turėjo būti mestos 
į rinką. 

— O dabar paklausykite manęs, Aleksanderi, ir klausykite ati- 
džiai. Įsakau jums atšaukti prekybą ir susigrąžinti akcijas. 

— Deja, pone, negaliu to padaryti. Kai dėl sandorio susitarta, 
nieko nebegalima atšaukti. 

— Ar dokumentai jau sutvarkyti? 

— Ne, pone, bet bus sutvarkyti iki vakaro, iki uždarant biržą. 

— Vadinasi, dokumentų netvarkykite. Tam, kas įsigijo akcijas, 
pasakykite, kad įvyko klaida. 

— Sityje taip nedirbama, pone Martinesai. Kai sandoris įvyksta, 
kelio atgal nebelieka, antraip akcijų rinkoje būtų nuolatinis chaosas. 

— Sakau jums, Aleksanderi, arba atšauksite pardavimą, arba aš 
pateiksiu jūsų kompanijai ieškinį dėl aplaidumo darbe. 

— O aš jums sakau, pone Martinesai, kad atšaukęs pardavimą 
turėčiau stoti prieš akcijų biržos valdybą ir prarasčiau leidimą pre- 
kiauti. 

Diegas pakeitė taktiką. 

— Ar akcijas įsigijo Baringtonų ar Kliftonų šeimos nariai? 

— Ne, pone. Mes paraidžiui vykdėme jūsų tėvo nurodymus. 

— Tai kas jas įsigijo? 

— Vieno savo kliento vardu — žinomo Jorkšyro banko valdybos 
pirmininkas. 


322 


Jeffrey Archer +» Atsargiai, norai pildosi 


Diegas nusprendė, kad atėjo metas griebtis dar kitokios takti- 
kos, kuri jo dar niekada nebuvo nuvylusi. 

— Pone Aleksanderi, jei atšauksite užsakymą, aš jums sumokė- 
siu šimtą tukstančių svarų. 

— Pone Martinesai, jei taip pasielgčiau, ne tik prarasčiau teisę 
prekiauti, bet ir sėsčiau į kalėjimą. 

— Mokėsiu grynaisiais, todėl nebus jokių liudininkų. 

— Liudininkas būsiu aš, — atsakė Aleksanderis, — ir apie šį po- 
kalbį artimiausio partnerių susirinkimo metu pranešiu savo tėvui ir 
broliui. Turiu aiškiai išsakyti savo poziciją, pone Martinesai. Ateityje 
ši kompanija nebeturės jokių reikalų nei su jumis, nei su jūsų šeimos 
nariais. Geros dienos, pone. 

Pokalbis baigėsi. 


— Ar pirmiausia nori sužinoti gerą žinią, ar blogą? 

— Esu optimistas, todėl pradėkite nuo geros. 

— Mums pavyko. Galite didžiuotis, tapęs milijono dviejų šimtų 
tukstančių Baringtono laivybos kompanijos akcijų savininku. 

— O kokia bloga žinia? 

— Man reikia milijono septynių šimtų keturiasdešimties tūks- 
tančių svarų vertės čekio, bet apsidžiaugsite sužinojęs, kad nuo tada, 
kai jas įsigijote, akcijų vertė pakilo keturiais šilingais, todėl jau da- 
bar sulaukėte gražaus pelno. 

— Dėkoju, Sedrikai. Kaip buvome sutarę, padengsiu visus nuos- 
tolius, kuriuos patyrei savaitgalį. Būsiu sąžiningas. O kas toliau? 

— Rytoj į Grimsbį išsiųsiu vieną iš savo direktorių Sebastijo- 
ną Kliftoną; jis atgabens dokumentus pasirašyti. Kai tokia didžiulė 
suma, nenorėčiau kliautis įnoringomis pašto tarnybomis. 

— Jei jis — Džesikos brolis, nekantrauju susipažinti. 

— Taip, jis — Džesikos brolis. Pas jus turėtų atvykti rytoj, apie 

vidurdienį, o kai pasirašysite visus sertifikatus, dokumentus jis par- 
gabens į Londoną. 

— Pasakykite jam, jog jis, kaip ir jūs, galės pasmaližiauti nuos- 
tabiausios pasaulyje žuvies su bulvėmis, patiektos ant vakarykščio 
Grimsby Evening Telegraph numerio. Tikrai jo nevesiu į prašmatnų 
restoraną su staltiesėmis nuklotais stalais ir lėkštėmis. 

— Jei tiko man, tiks ir jam, — atsakė Sedrikas. — Lauksiu jūsų 
kitą pirmadienį, metiniame visuotiniame susirinkime. 

— Vis dar liko spręstinų klausimų, — pasakė Sebastijonas, kai 
Sedrikas padėjo ragelį. 

— Kokių gi? 

— Nors Baringtono kompanijos akcijų vertė ėmė kilti, neturime 
pamiršti, kad penktadienį spauda gaus Fišerio atsistatydinimo laiš- 
ką. Valdybos nario būgštavimai, esą kompanijos laukia bankrotas, 
akcijų rinkoje gali vėl sukelti sumaištį. 

— Tai ir yra viena iš priežasčių, dėl kurių rytoj keliauji į Grims- 
bį, — atsakė Sedrikas. — Dvyliktą valandą pas mane ateina Fišeris, 
tada jau mėgausiesi skaniausia pasaulyje žuvimi su bulvėmis ir žir- 
nių koše. 

— O kokia kita priežastis? — paklausė Sebastijonas. 

— Kai susitiksiu su Fišeriu, nenoriu kad čia painiotumeis. Bū- 
damas čia jam priminsi, kam aš iš tikrųjų esu lojalus. 

— Su juo nebus paprasta, — įspėjo Sebastijonas, — tuo jau ne 
kartą gavo įsitikinti mano dėdė Džailzas. 

— Neketinu jo smukdyti, — atsakė Sedrikas. — Atvirkščiai. Ke- 
tinu jį palaikyti. Ar dar yra kokių bėdų? 

— Tiesą sakant, trys: donas Pedras Martinesas, Diegas Marti- 
nesas ir kiek mažesnė bėda — Luisas Martinesas. 

— Patikimi šaltiniai mane informavo, kad su ta trijule viskas 
baigta. Donui Pedrui gresia bankrotas, Diegą bet kurią akimirką 
gali suimti už mėginimą papirkti, o Luisas nesugeba net nosies nu- 


324 


Jeffrey Archer +» Atsargiai, norai pildosi 


sišnypšti, jei tėvas nepaduoda nosinės. Ne, manau, ilgai netrukę šie 
trys džentelmenai keliaus atgal į Argentiną ir daugiau čia nebepa- 
sirodys. 

— O man vis tiek atrodo, kad prieš išvykdamas donas Pedras iš 
paskutiniųjų mėgins atsikeršyti. 

— Nemanau, jog šiuo metu jis drįs artintis prie Baringtonų ar 
Kliftonų šeimų. 

— Savo šeimos neturėjau galvoje. 

— Dėl manęs gali nesijaudinti, — kalbėjo Sedrikas. — Pats galiu 
savimi pasirūpinti. 

— Net ir apie jus nepagalvojau. 

— Tai ką turėjai omenyje? 

— Samantą Sulivan. 

— Nemanau, kad net jam šautų į galvą taip rizikuoti. 

— Martinesas mąsto kitaip nei jūs... 


Pirmadienio vakaras 


Donas Pedras siaubingai niršo ir kurį laiką net negalėjo kalbėti. 

— Kaip jiems taip pavyko? — paklausė. 

— Kai penktadienį birža buvo uždaryta, o aš išvykau į Škoti- 
ją, — dėstė Diegas, — Niujorke ir Los Andžele kažkas ėmė parda- 
vinėti daugybę Baringtono kompanijos akcijų; dar daugiau akcijų 
buvo mestos į rinką, kai ryte buvo atidaryta birža Sidnėjuje, ir ga- 
liausiai kelios paskutinės akcijos parduotos Honkonge, kai mes visi 
miegojome. 

— Pačia tikriausia tų žodžių prasme, — pasakė donas Pedras. 
Ir vėl ilgiausia pauzė, kurios niekas nedrįso nutraukti. — Na, kiek aš 
praradau? — galiausiai paklausė. 

— Daugiau kaip milijoną svarų. 

— Ar išsiaiškinai, kas tas akcijas pardavinėjo, — spjovė donas 
Pedras, — nes galiu lažintis, jog tai tas pats žmogus, kuris šįryt nu- 
gvelbė mano akcijas už pusę kainos. 

— Manau, to žmogaus pavardė galėtų būti Hardkastlas; man 
paskambinus, jis telefonu kalbėjosi su Deividu Aleksanderiu. 

— Sedrikas Hardkastlas, — pratarė donas Pedras. — Jis — Jork- 
šyro bankininkas, sėdintis Baringtono kompanijos valdyboje ir visa- 
da remiantis pirmininkę. Jis dar šito pasigailės. 

— Tėve, čia — ne Argentina. Praradai beveik viską, jau žinome, 
kad valdžia ieško dingsčių tave deportuoti. Gal tikrai atėjo metas 
baigti šią vendetą. 

Diegas pamatė artėjantį delną, bet nė nekrūptelėjo. 

— Nemokyk tėvo, ką jam daryti, ko nedaryti. Išvyksiu tada, kai 
bus patogiausia man, ne anksčiau. Aišku? — Diegas linktelėjo. — 
Dar naujienų turi? 

— Negaliu pasakyti šimtu procentų, bet man atrodo, kad Ka- 
raliaus kryžkelės stotyje lipdamas į traukinį pastebėjau Sebastijoną 
Kliftoną, nors jis stovėjo atokiau. 

— Kodėl iki galo neišsiaiškinai? 

— Nes traukinys jau turėjo išvykti ir... 

— Jie net suprato, jog negalės vykdyti sumanyto plano, jei tu ne- 
įlipsi į „Naktinį škotą“. Gudru, — kalbėjo donas Pedras. — Vadinasi, 
ir į Glenleveną jie turėjo būti pasiuntę žmogų, jis stebėjo kiekvieną 
mūsų judesį, nes kitaip nebūtų sužinoję, kad grįžti į Londoną. 

— Esu tikras, kad niekas manęs nesekė, kai išėjau iš viešbučio. 
Tikrinau kelis kartus. 

— Bet kažkas turėjo žinoti, kad važiuoji tuo traukiniu. Būtų 
per didelis sutapimas: tą vakarą, kai tu keliauji „Naktiniu škotu“, 
traukinys pirmą kartą per kelerius metus vėluoja pusantros valan- 
dos. Ar neprisimeni, kad kelionės metu būtų nutikę kas nors neį- 
prasta? 

— Mane mėgino pakabinti kekšė vardu Kiti, o paskui buvo 
įjungtas avarinis stabdis... 

— Per daug sutapimų. 

— Paskui mačiau, kaip ji kažką šnibždėjo vyriausiajam palydo- 
vui, jis nusišypsojo ir nuėjo. 

— Prostitutei ir palydovui nepavyktų vieniems patiems valandą 
ir trisdešimt minučių užlaikyti traukinio. Traukiniu turėjo keliauti ir 
duoti nurodymus koks nors tikrai didelis autoritetas. 

Dar viena ilga pauzė. 

— Manau, jie matė, kaip išvykstame, bet, po velnių, padarysiu 
viską, kad jie nepamatytų mūsų grįžtančių. O kad tai pavyktų, turė- 
sime būti ne prasčiau pasirengę nei jie. | 

Klausydamasis šio monologo, Diegas nepasiūlė savos nuomonės. 

— Kiek man likę grynųjų? 

— Kai tikrinau paskutinį kartą, buvo maždaug trys šimtai tūks- 
tančių, — atsakė Karlas. 

— Vakar vakare Bondo gatvėje buvo pradėta pardavinėti mano 
dailės kūrinių kolekcija. Agniu mane patikino, kad turėčiau gauti 
daugiau kaip milijoną. Vadinasi, vis dar turiu daugiau nei pakanka- 
mai resursų jiems pričiupti. Niekada nereikia pamiršti, jog nesvar- 
bu, kiek nereikšmingų susirėmimų praloši, jei tik laimi paskutinį 
mūšį. 

Diegas nujautė, kad dabar nėra tinkamas metas tėvui priminti, 
kuris iš dviejų generolų garsiai ištarė šiuos žodžius prie Vaterlo. 

Donas Pedras užsimerkė, atsilošė kėdėje ir nieko nebesakė. Ir 
vėl niekas nė nemėgino nutraukti jo minčių. Staiga jis atsimerkė ir 
įsitempė kaip styga. 

— O dabar įdėmiai klausykit, — pasakė įbesdamas žvilgsnį į 
jaunesnįjį sūnų. — Luisai, tu būsi atsakingas už tai, kad būtų atnau- 
jinta Sebastijono Kliftono byla. 

— Tėve, — kreipėsi Diegas, — mus jau įspėjo... 

— Užsičiaupk. Jei nenori būti mano komandos narys, gali da- 
bar pat išeiti. 

Diegas nė nekrustelėjo, bet šie žodžiai jį žeidė labiau nei antau- 
sis. Donas Pedras vėl kreipėsi į Luisą: 

— Noriu žinoti, kur jis gyvena, kur dirba, kas jo draugai. Kaip 
manai, ar sugebėsi? 

— Taip, tėve, — atsakė Luisas. 

Diegas neabejojo — jei brolis turėtų uodegą, dabar ją vizgintų. 

— Diegai, — kalbėjo donas Pedras, vėl atsisukęs į vyresnįjį 
sūnų. — Važiuosi į Bristolį ir aplankysi Fišerį. Nesakyk jam, kad 
atvažiuoji, geriau užklupk netikėtai. Dabar yra dar svarbiau, kad 
penktadienio rytą jis įteiktų poniai Klifton atsistatydinimo laišką, o 
paskui apie jį praneštų ir spaudai. To laiško kopijas turi gauti visų 
nacionalinių laikraščių verslo skyrių redaktoriai; tikiuosi, Fiše- 
ris kalbėsis su visais žurnalistais, kurie norės jo interviu. Pasiimk 
tūkstantį svarų. Niekas taip gerai nepadeda Fišeriui sutelkti min- 
čių, kaip grynieji. 

— Gal ir jie mėgins jam ką nors siūlyti, — svarstė Diegas. 

— Tada pasiimk du tūkstančius. — Beje, Karlai, — tęsė jis gręž- 
damasis į ištikimiausią sąjungininką, — tau palikau geriausią už- 
duotį. Nusipirk bilietą į Edinburgo traukinį ir surask tą kekšę. O su- 
radęs pasistenk, kad tos nakties ji niekada nepamirštų. Man nerupi, 
kaip aiškinsiesi, bet noriu žinoti, kas kaltas, kad traukinys vėlavo 
pusantros valandos. Vėl visi susitiksime rytoj vakare. Tada jau bū- 
siu apsilankęs pas Agniu ir išsiaiškinęs, kaip vyksta prekyba. — Kiek 
patylėjęs donas Pedras pridūrė: — Nujaučiu, jog mano sumanymui 
įgyvendinti prireiks didelės sumos grynųjų. 

37 


Antradienio rytas 


— Išrinkau tau dovaną. 

— Tuoj atspėsiu kokią. 

— Ne, palauk ir pamatysi. 

— Aaa, dovanėlė ne iš karto... 

— Taip, turiu pripažinti, kad jos dar neturiu, bet... 

— Bet kai gavai tai, ko nori, „ne iš karto“ gali užtrukti? 

— Teisingai supratai. Tačiau gindamasis galiu pasakyti, kad ti- 
kiuosi dar šiandien ją paimti iš... 

— „Tiffany“? 

— Na, ne, ne iš... 

— „Asprey“? 

— Tiesą sakant, ne. 

— „Cartier“? 

— Tas variantas buvo antrasis. 

— O koks pirmasis? 

— Bingamo. 

— Bingamo Bondo gatvėje? 

— Ne, Bingamo Grimsbyje. 

— O kuo tasai Bingamas garsėja? Deimantais? Kailiniais? Kve- 
palais? — viltingai klausinėjo ji. 

— Žuvų paštetu. 

— Vieną indelį ar du? 

— Iš pradžių vieną, nes dar turiu pažiūrėti, kaip šie santykiai 
vystysis toliau. 

— Matyt, tiek ir tegali tikėtis darbą praradusi pardavėja, — lip- 
dama iš lovos pasakė Samanta. — Pamanyk, svajojau būti išlaikoma 
meilužė. 

— Šitai bus vėliau, kai tapsiu banko valdybos pirmininku, — at- 
sakė Sebastijonas, paskui ją eidamas į vonią. 

— Taip ilgai galiu nepanorėti laukti, — pakeliui į dušą kalbėjo 
Samanta. Ji jau rengėsi užtraukti užuolaidas, kai Sebastijonas įslin- 
ko kartu. 

— Mums abiem čia neužteks vietos, — pasakė ji. 

— Ar kada nors mylėjaisi duše? 

— Palauk ir pamatysi. 


— Majore, kaip malonu, kad radote laiko atvykti su manimi su- 
sitikti. 

— Nesusitrukdžiau, Hardkastlai. Buvau Londone su reikalais, 
todėl viską patogiai susidėliojau. 

— Gal galėčiau pasiūlyti jums kavos, drauguži? 

— Dėkoju, norėčiau juodos, be cukraus, — atsakė Fišeris, sės- 
damasis kitoje pirmininko stalo pusėje. 

Sedrikas paspaudė telefono mygtuką. 

— Panele Klaf, prašyčiau du puodelius juodos kavos be cukraus 
ir gal kelių sausainių. Įdomus dabar metas, Fišeri, kaip manote? 

— Ką turite omenyje? 

— Savaime suprantama, kitą mėnesį vyksiančias „Bakingamo“ 
krikštynas su karaliene ir pirmąją laivo kelionę, po kurios kompani- 
ja turėtų pradėti naują erą. 

— Tikėkimės, — atsakė Fišeris. — Nors vis dar yra kelios kliu- 
tys, kurias reikėtų įveikti, kad būčiau galutinai įsitikinęs. 

— Štai todėl ir norėjau su jumis pasikalbėti, drauguži. 

Tyliai pabeldė į duris, ir į kabinetą įžengė panelė Klaf, nešina 
padėklu su dviem puodeliais kavos. Vieną puodelį ji padėjo majorui, 
kitą — pirmininkui, o tarp jų pastatė lėkštę su sausainiais. 

— Norėčiau iškart pasakyti, jog didžiai apgailestauju, kad po- 

nas Martinesas nutarė parduoti visas Baringtono kompanijos akci- 
jas. Pamaniau, gal galėtumėte paaiškinti, kas jį paskatino taip apsi- 
spręsti. 

Fišeris pastatė puodelį ant lėkštutės, ištėkšdamas kelis lašus. 

— Nenutuokiu, — sumurmėjo. 

— Labai atsiprašau, Aleksai, tiesiog pamaniau, kad prieš priim- 
damas tokį nepakeičiamą sprendimą jis turėjo jus informuoti. 

— Kada taip nutiko? 

— Vakar rytą, kelios akimirkos po to, kai birža buvo atidaryta, 
todėl jums ir paskambinau. 

Fišeris atrodė kaip sutrikusi lapė, apšviesta artėjančio automo- 
bilio žibintų. 

— Suprantate, norėčiau su jumis šį tą aptarti. 

Fišeris ir toliau sėdėjo be žado, todėl Sedrikas galėjo dar šiek 
tiek pratęsti jo agoniją. 

— Spalio mėnesį man sukaks šešiasdešimt penkeri; nors neke- 
tinu trauktis iš banko valdybos pirmininko pareigų, ketinu atsisakyti 
kai kurių su banku nesusijusių interesų, tarp kurių — ir direktoriaus 
pareigos Baringtono kompanijoje. 

Fišeris pamiršo kavą ir įdėmiai klausėsi kiekvieno Sedriko žo- 
džio. 

— Visa tai turėdamas galvoje, nusprendžiau trauktis iš tarybos 
ir užleisti vietą jaunesniam žmogui. 

— Apgailestauju tai girdėdamas, — atsakė Fišeris. — Visada 
maniau, kad jūsų nuomonė mūsų diskusijoms suteikia išminties ir 
orumo. 

— Malonu girdėti; tiesą sakant, todėl ir norėjau su jumis susi- 
tikti. 

Fišeris nusišypsojo svarstydamas, ar tikrai gali būti, kad... 

— Aleksai, pastaruosius penkerius metus įdėmiai jus stebėjau, 
ir didžiausią įspūdį man paliko jūsų nuoširdi parama mūsų pirmi- 

ninkei, ypač prisimenant, jog judviem konkuruojant ji nugalėjo tik 
pelniusi pasitraukusio pirmininko balsą. 

— Niekada negalima leisti, kad asmeniški jausmai stotų skersai 
kelio tam, kas geriausia kompanijai. 

— Nė pats nebūčiau geriau pasakęs, Aleksai, štai todėl ir vy- 
liausi, kad galėčiau jus prikalbinti užimti mano vietą taryboje, kai 
nebeatstovausite pono Martineso interesams. 

— Labai kilnus pasiūlymas, Sedrikai. 

— Ne, iš tikrųjų pasiūlymas labai egoistiškas, nes jei sutiktumė- 
te, padėtumėte garantuoti stabilumą ir tęstinumą tiek Baringtono 
kompanijai, tiek „Farthing's“ bankui. 

— Taip, suprantu. 

— Be tūkstančio svarų per metus, kuriuos gaunate direktoriau- 
damas, „Farthing's“ jums mokėtų dar tūkstantį, kad reprezentuotu- 
mėte banko interesus. Galiausiai norėsiu gauti visą informaciją po 
kiekvieno valdybos susirinkimo, todėl jums teks vykti į Londoną ir 
čia nakvoti. Savaime suprantama, visas su tuo susijusias išlaidas pa- 
dengtų bankas. 

— Labai kilniaširdis pasiulymas, Sedrikai, bet man reikės šiek 
tiek laiko jį apsvarstyti, — atsakė majoras, neabejotinai grumdama- 
sis su iškilusia problema. 

— Aišku, reikės, — atsakė Sedrikas gerai suprasdamas, kokia 
toji problema. 

— Kada jums reikia pranešti savo sprendimą? 

— Iki savaitės galo. Norėčiau, kad šis reikalas būtų sutvarky- 
tas iki kitą pirmadienį vyksiančio metinio visuotinio susirinkimo. Iš 
pradžių ketinau prašyti mane pakeisti savo sūnaus Arnoldo, bet tada 
dar nežinojau, kad galiu kreiptis į jus. 

— Iki penktadienio pasakysiu, ką nusprendžiau. 

— Jūs labai malonus, Aleksai. Nedelsdamas parašysiu šį siūly- 
mą patvirtinant laišką ir šįvakar išsiųsiu. 

— Dėkoju, Sedrikai. Būtinai kuo geriausiai viską apsvarstysiu. 

— Puiku. O dabar aš jūsų nebetrukdysiu, nes, jei gerai prisi- 
menu, sakėte, kad vidudienį esate numatęs susitikimą Vestmins- 
teryje. 

— Tikrai esu numatęs, — atsakė Fišeris iš lėto stodamasis iš 
vietos ir spausdamas Sedrikui ranką; Sedrikas palydėjo jį iki durų. 

Pirmininkas grįžo prie stalo, atsisėdo ir pradėjo rašyti majorui 
laišką, svarstydamas, ar jo pasiūlymas pasirodys labiau viliojantis 
nei Martineso, kurį jis tikrai pateiks. 


Prie Agniu galerijos privažiavo raudonas „Rolls-Royce“. Donas 
Pedras užlipo ant šaligatvio ir pažvelgęs į langą pamatė žmogaus 
ūgio ponios Ketlinos Niuton, gražiosios Tiso meilužės, portretą. Iš- 
vydęs raudoną tašką, jis nusišypsojo. 

Jo veidą nušvietė dar platesnė šypsena, kai įžengė į galeriją. 
Martinesas nusišypsojo ne todėl, kad išvydo tiek daug nuostabių pa- 
veikslų ir skulptūrų, bet todėl, kad keli meno kūriniai buvo pažymėti 
daugybe raudonų taškų. 

— Kuo galėčiau padėti, pone? — paklausė pagyvenusi moteris. 

Donas Pedras svarstė, kas nutiko tai jaunai gražiai merginai, 
kuri jį pasitiko tada, kai lankėsi galerijoje paskutinį kartą. 

— Norėčiau pasikalbėti su ponu Agniu. 

— Nesu tikra, ar šiuo metu būtų įmanoma. Gal aš galėčiau jums 
padėti? 

— Dėl manęs bus įmanoma, — atsakė donas Pedras. — Kad ir 
kaip būtų, tai — mano pasirodymas, — pridūrė aukštai iškeldamas 
rankas, tarsi laimintų susirinkusią bendruomenę. 

Moteris skubiai nuėjo, netarusi nė žodžio pabeldė į pono Agniu 
kabineto duris ir dingo kabinete. Po kelių akimirkų pasirodė savi- 
ninkas. 

— Laba diena, pone Martinesai, — pasisveikino kiek per santūu- 
riai, bet šitai donas Pedras palaikė anglišku nuosaikumu. 

— Matau, kad pardavinėti sekasi gerai, bet kiek iki šiol paė- 
mėte? 

— Gal galėtume eiti į mano kabinetą, kur bus daugiau priva- 
tumo. 

Donas Pedras nusekė paskui jį per galeriją, skaičiuodamas rau- 
donus taškus, bet laukė, kol bus uždarytos kabineto durys, ir tik tada 
pakartojo klausimą. 

— Kiek iki šiol paėmėte? 

— Atidarymo vakarą kiek daugiau nei šimtą septyniasdešimt 
svarų, O šįryt paskambino vienas džentelmenas ir rezervavo dar du 
kūrinius — Bonarą ir Utrilą, už kuriuos lengvai gausime daugiau 
kaip du šimtus tūkstančių. Taip pat teiravosi iš Nacionalinės gale- 
rijos dėl Rafaelio. 

— Gerai, nes man dabar pat reikia šimto tūkstančių. 

— Deja, pone Martinesai, manau, kad nebus įmanoma. 

— Kodėl ne? Pinigai mano. 

— Jau kelias dienas mėginau su jumis susisiekti, bet buvote iš- 
vykęs į Škotiją medžioti. 

— Kodėl negaliu gauti savo pinigų? — dabar jau grėsmingu 
tonu toliau reikalavo Martinesas. 

— Praėjusį penktadienį pas mus lankėsi ponas Ledberis iš „Mi- 
dland“ banko Šv. Jokūbo gatvėje. Kartu su juo buvo ir jų teisininkas, 
kuris davė mums nurodymus visus už meno kūrinius gautus pinigus 
tiesiogiai pervesti bankui. 

— Jis neturi įgaliojimų taip elgtis. Ši kolekcija priklauso man. 

— Jie mums pateikė oficialius dokumentus ir įrodė, jog visą ko- 
lekciją užstatėte imdamas atitinkamos sumos paskolą ir kiekvieną 
meno kūrinį užregistravote atskirai. 

— Bet vakar aš tą paskolą grąžinau. 

— Vakar vakare, prieš pat parodos atidarymą, teisininkas vėl 
grįžo ir perdavė man teismo įsakymą, pagal kurį neturiu teisės per- 
vesti pinigų niekam kitam, tik bankui. Labai norėčiau pabrėžti, pone 
Martinesai, kad Agniu galerijoje verslo reikalus norėtume tvarkyti 
kitaip. 

— Nedelsiant gausiu oficialų skolos grąžinimo dokumentą. Kai 
grįšiu, manau, jau būsite man parengęs čekį šimtui tukstančių svarų. 

— Iki pasimatymo vėliau, pone Martinesai. 

Donas Pedras išėjo iš galerijos nepaspaudęs savininkui rankos 
ir daugiau nieko nepasakęs. Skubiu žingsniu jis patraukė Šv. Jokū- 
bo kryptimi, o „Rolls-Royce“ sekė iš paskos, atsilikęs keliais jardais. 
Priėjęs banką donas Pedras žengė vidun ir patraukė tiesiai į valdy- 
tojo kabinetą, niekam nė nespėjus paklausti, kas jis toks ar su kuo 
nori susitikti. Nuėjęs iki koridoriaus galo, jis nepabeldė į duris, bet 
iškart įvirto į kabinetą, kur prie stalo sėdėjo ponas Ledberis ir kažką 
diktavo sekretorei. 

— Laba diena, pone Martinesai, — pasisveikino Ledberis, tarsi 
jau būtų jo laukęs. 

— Išeik, — paliepė donas Pedras, pirštu rodydamas į sekretorę, 
kuri mikliai išėjo iš kabineto, nė nedirstelėjusi į valdytoją. 

— Ledberi, kokius čia žaidimus žaidžiate? Ką tik buvau Agniu 
galerijoje. Jie atsisako man atiduoti pinigus, gautus pardavus mano 
asmeninę meno kūrinių kolekciją, ir sako, kad dėl to kaltas jūs. 

— Deja, toji kolekcija jau nebe jūsų, — atsakė Ledberis, — ir jau 
kuris laikas nebe jūsų. Jūs neabejotinai pamiršote, kad perleidote 
kolekciją bankui, kai dar kartą sutikome pratęsti kreditavimo pas- 
laugas. 

Ledberis atrakino viršutinį nedidelės žalios spintelės stalčių ir 
išėmė segtuvą. 

— O kaip pinigai, gauti pardavus Baringtono kompanijos akci- 
jas? Grynųjų pajamų turėjo būti per tris milijonus. 

— Ir vis tiek lieka banko suteikto kredito perviršis, — jis pra- 
vertė kelis segtuvo puslapius, — vakar vakare tasai perviršis buvo 
septyni šimtai septyniasdešimt du tūkstančiai keturi šimtai pen- 
kiasdešimt svarų. Kad jums netektų dar kartą taip nustebti, leiski- 
te priminti, kad visai neseniai pasirašėte garantinį raštą, pagal kurį 
įkeitėte savo namus kaime ir Itono aikštės keturiasdešimt ketvirta- 
jame numeryje. Privalau jus informuoti: jei pardavus meno kūrinių 
kolekciją nepakaks pinigų esamam perviršiui padengti, mes jūsų pa- 
siteirausime, kurios nuosavybės norėsite atsisakyti pirmiausia. 

— Negalite taip elgtis. 

— Galiu, pone Martinesai, ir jei būtinai prireiks, taip ir pasielg- 
siu. O kai kitą kartą norėsite su manimi susitikti, — kalbėjo Ledbe- 
ris, eidamas link durų, — būkite toks malonus ir susitarkite su mano 
sekretore. Leiskite priminti, jog čia — bankas, o ne kazino, — jis ati- 
darė duris. — Geros dienos, pone. 

Martinesas išsliūkino iš valdytojo kabineto, nupėdino koridoriu- 
mi, perėjo banko salę ir išėjęs į gatvę rado čia pat laukiant „Rolls-Ro- 
yce“. Martinesas net suabejojo, ar automobilis jam tebepriklauso. 

— Vežk mane namo, — pasakė. 

Privažiavę Šv. Jokūbo gatvės galą, jie pasuko į kairę, nuriedė- 
jo Pikadiliu, pravažiavo Žaliojo parko stotį, iš kurios plūdo srautas 
žmonių. Tarp jų buvo ir vienas jaunuolis, jis perėjo per gatvę, pasu- 
ko kairėn ir patraukė link Albemarlio gatvės. 

Kai Sebastijonas jau trečią kartą per nepilną savaitę įžengė į 
Agniu galeriją, ketino užtrukti vos kelias minutes, kol pasiims Dže- 
sikos paveikslą. Jis galėjo jį paimti tada, kai kartu su policija grįžo į 
galeriją, tačiau buvo labai išsiblaškęs ir tegalvojo apie kameroje už- 
darytą Simą. 

Šįkart Sebastijonas irgi buvo išsiblaškęs, tik jį blaškė ne mintys, 
kaip išgelbėti į bėdą patekusią panelę, bet parodoje išstatytų meno 
kūrinių kokybė. Jis sustojo pasigrožėti Rafaelio „Bogotos madona“, 

kurią pats kelias valandas turėjo, ir pamėgino įsivaizduoti, koks api- 
ma jausmas pasirašant šimto tūkstančių svarų vertės čekį, kai žinai, 
kad bankas jo negrąžins kaip negaliojančio. 

Jį pralinksmino prie Rodeno „Mąstytojo“ padėta šimto pen- 
kiasdešimties tūkstančių svarų kaina. Sebastijonas puikiai prisimi- 
nė, jog donas Pedras jį įsigijo Sotbio aukcione už šimtą dvidešimt 
tūkstančių. Donas Pedras klaidingai manė, kad skulptūroje paslėpti 
aštuoni milijonai svarų padirbtais penkių svarų vertės banknotais. 
Tada ir prasidėjo Sebastijono bėdos. 

— Sveiki sugrįžę, pone Kliftonai. 

— Deja, ir vėl prasikaltau. Pamiršau paimti sesers paveikslą. 

— Tikrai. Ką tik paprašiau padėjėjos jį atnešti. 

— Ačiū, pone, — padėkojo Sebastijonas, kai pasirodė Simos 
pamaina, nešina pūpsančiu paketu, kurį ji padavė ponui Agniu. Šis 
negailėdamas laiko apžiūrėjo etiketę, o paskui atidavė paveikslą Se- 
bastijonui. 

— Tikėkimės, šįkart čia bus ne Rembrantas, — pratarė Sebasti- 
jonas, nesulaikęs kreivo šypsnio. 
jų ponas Agniu teištarė: 

— Ir nepamirškite mūsų susitarimo. 

— Jei aš paveikslo neparduosiu, bet kam nors padovanosiu, ar 
būsiu sulaužęs sutartį? 

— O kam ketinate jį dovanoti? 

— Simai. Tokiu būdu atsiprašyčiau. 

— Negaliu prieštarauti, — pasakė Agniu. — Esu tikras, kad pa- 
nelė Sulivan, kaip ir jūs, niekada nesumanys jo parduoti. 

— Dėkoju, pone, — atsakė Sebastijonas. Paskui, žiūrėdamas į 
Rafaelį, pridūrė: — Vieną dieną turėsiu tą paveikslą. 

— Tikiuosi, — pratarė Agniu, — nes mes taip ir uždirbame pi- 
nigus. 

Kai Sebastijonas išėjo iš galerijos, vakaras buvo toks malonus, 
kad jis nusprendė nueiti iki Pimliko ir įteikti Simai „dovanėlę ne iš 
karto“. Žingsniuodamas Šv. Jokūbo parku jis mąstė apie apsilanky- 
mą Grimsbyje, kur viešėjo tą pačią dieną. Jam patiko ponas Binga- 
mas. Jam patiko jo gamykla. Jam patiko darbininkai. Sedriko žo- 
džiais tariant, tikri žmonės dirba tikrą darbą. 

Ponas Bingamas užtruko apie penkias minutes, kol pasirašė 
visus akcijų perėmimo dokumentus, ir dar trisdešimt minučių, kol 
jiedu suvalgė dvi porcijas skaniausios pasaulyje žuvies su keptomis 
bulvėmis, patiektos ant vakarykščio Grimsby Evening Telegraph 
numerio. Prieš Sebastijonui išeinant, ponas Bingamas jam įteikė in- 
delį žuvų pašteto ir kvietimą pernakvoti Mabltorpo dvare. 

— Jūs labai malonus, pone, bet ponas Hardkastlas nori, kad 
šie dokumentai būtų ant jo darbo stalo dar šįvakar, iki darbo dienos 
pabaigos. 

— Suprantama, tačiau nujaučiu, jog dabar, kai tapsiu Baringto- 
no kompanijos valdybos nariu, matysimės dažniau. 

— Tapsite valdybos nariu, pone? 

— Ilga istorija. Viską papasakosiu, kai geriau tave pažinsiu. 

Tą akimirką Sebastijonas suprato, kad Bobas Bingamas ir yra 
tasai paslaptingasis žmogus, kurio pavardės nebuvo galima minėti, 
kol nebus įgyvendintas sumanymas. 

Sebastijonas negalėjo sulaukti, kol galės įteikti Simai dovaną. 
Atėjęs prie daugiabučio, lauko duris jis atsirakino raktu, kurį iš ryto 
jam buvo davusi Sima. 

Kitoje gatvės pusėje šešėliuose besislepiantis žmogus užsirašė 
adresą. Kadangi Kliftonas įėjo vidun pasinaudojęs savo raktu, žmo- 
gus manė, kad čia jis ir gyvena. Per vakarienę papasakos tėvui, kas 
įsigijo Baringtono kompanijos akcijas, pasakys sandorį sudariusio 
Jorkšyro banko pavadinimą ir kur gyvena Sebastijonas Kliftonas. 

Net pasakys, ką jis valgė pietums. Žmogus susistabdė taksi ir papra- 
šė jį nuvežti į Itono aikštę. 

— Stokite! — suriko Luisas pamatęs skelbimą. 

Jis iššoko iš taksi, nubėgo prie laikraščius pardavinėjančio ber- 
niuko ir stvėrė London Evening News numerį. Perskaitė antraštę 
„Iš „Naktinio škoto“ iššokusi moteris atsidūrė komoje“ ir nusišyp- 
sojęs vėl sėdo į taksi. Akivaizdu, jog kažkas įvykdė tėvo paliepimą. 


Trečiadienio vakaras 


Ministrų kabineto sekretorius apsvarstė visus derinius ir ga- 
liausiai surado kuo puikiausią būdą vienu meistrišku smūgiu susi- 
doroti su visu ketvertu. 

Seras Alanas Redmeinas tikėjo įstatymo galia. Šiaip ar taip, 
įstatymas — bet kokios demokratijos pagrindas. Paklaustas seras 
Alanas sutikdavo su Čerčiliu, kad demokratija kaip valdymo forma 
turi ir trukumų, tačiau, atsižvelgus į viską, vis tiek lieka geriausia. 
Vis dėlto būdamas nuo nieko nepriklausomas jis pasirinktų gerano- 
rišką diktatūrą. Tik bėda, kad diktatoriai iš prigimties nebūna gera- 
noriški. Geranoriškumas tiesiog neatitinka jų tarnybinių nuostatų. 
Jo nuomone, Britanijoje arčiausiai geranoriško diktatoriaus įvaiz- 
džio būtų ministrų kabineto sekretorius. 

Jeigu čia būtų Argentina, seras Alanas paprasčiausiai palieptų 
pulkininkui Skotui-Hopkinsui nužudyti doną Pedrą Martinesą, Die- 
gą Martinesą, Luisą Martinesą ir, aišku, Karlą Lunsdorfą, ir tada ga- 
lėtų uždaryti jų bylas. Bet, kaip ir daugybei prieš jį dirbusių kabineto 
sekretorių, jam teks leistis į kompromisą ir tenkintis vienu pagro- 
bimu, dviem deportacijomis ir vienu bankrutavusiu asmeniu, kuris 

neturės jokio kito pasirinkimo, kaip tik keliauti į gimtinę ir niekada 
nemąstyti apie galimybę grįžti. 

Įprastai susiklosčius aplinkybėms seras Alanas lauktų, kol bus 
pradėtas reikiamas teismo procesas. Bet, deja, dabar jo rankos buvo 
surištos, ir jas surišo ne kas kitas, o pati karalienė motina. 

Tą rytą karališkųjų rūmų biuletenyje jis perskaitė, kad Jos 
Didenybė maloningai priėmė Baringtono laivybos kompanijos pir- 
mininkės ponios Klifton kvietimą rugsėjo 21-ąją, pirmadienį, vidu- 
dienį, suteikti vardą laivui „Bakingamas“, vadinasi, planams įgyven- 
dinti jam liko tik kelios savaitės, nes jis nė trupučio neabejojo, kad 
donas Pedras Martinesas tądien galvos apie šį tą daugiau nei laivo 
krikštynų ceremonija. 

Per tas kelias, kaip galima numanyti, įtemptas dienas pirmas jo 
žingsnis bus užtikrinti, kad Karlas Lunsdorfas būtų pašalintas iš lyg- 
ties. Paskutinis nedovanotinas jo nusikaltimas „Naktiniame škote“ 
buvo niekšiškas net ir matuojant jo bjaurumo skale. Diegas ir Luisas 
galės palaukti savo eilės, nes jis jau dabar turėjo daugiau nei pakan- 
kamai įkalčių jiedviem suimti. Jis neabejojo, kad abu sūnus paleidus 
už užstatą laukti teismo jie per kelias dienas spruks iš šalies. Policijai 
bus duotas nurodymas jų nesulaikyti oro uoste, o jie kuo puikiausiai 
žinos, kad į Britaniją grįžti nebebus galima, nebent patys ryžtųsi il- 
giems metams kalėjime. 

Jie gali palaukti, bet Karlas Otas Lunsdorfas — gimimo liudiji- 
me parašytas toks visas jo vardas — ne. 

Nors iš „Naktinio škoto“ vyriausiojo palydovo pateiktų parody- 
mų buvo aišku, kad Lunsdorfas vidurnaktį išmetė iš traukinio — jis 
pervertė bylos puslapį — panelę Kiti Parsons, gerai žinomą prosti- 
tutę, kol vargšė moteris nepakirs iš komos, nebus nė menkiausios 
galimybės paskelbti buvusiam SS karininkui jokio padoresnio nuos- 
prendžio. Nepaisant visko, teisingumo ratai tuoj turėjo pradėti suk- 
tis. 


340 


Jeffrey Archer + Atsargiai, norai pildosi 


Serui Alanui menkai rūpėjo kokteilių vakarėliai, ir nors jis 
kasdien gaudavo tuzinus kvietimų apsilankyti įvairiausiose vieto- 
se, pradedant Karalienės pokyliu sode ir baigiant karališkąja lože 
Vimbldone, devynis kartus iš dešimties dešiniajame viršutiniame 
kvietimo kampe parkeriu užrašydavo žodelį „Ne“ ir liepdavo sekre- 
torei sugalvoti įtikinamą pateisinimą. Tačiau gavęs Užsienio reikalų 
ministerijos kvietimą į vakarėlį naujojo Izraelio ambasadoriaus gar- 
bei, viršutiniame dešiniajame kampe seras Alanas užrašė: „Taip, jei 
veltui.“ 

Ministrų kabineto sekretorius nedegė noru susipažinti su nau- 
juoju ambasadoriumi, kurį jau anksčiau buvo pastebėjęs keliose de- 
legacijose. Tačiau vakarėlyje bus vienas svečias, su kuriuo jis norėjo 
pasikalbėti asmeniškai. 

Šiek tiek po šeštos seras Alanas išėjo iš savo kabineto Dauningo 
gatvėje ir nužingsniavo į Užsienio reikalų ministeriją. Pasveikinęs 
naująjį ambasadorių ir pasikeitęs mandagiomis frazėmis su laukian- 
salę, kol pamatė savo grobį. 

Kai seras Alanas priėjo, Simonas Vyzentalis šnekučiavosi su 
vyriausiuoju rabinu. Seras Alanas kantriai laukė, kol seras Izraelis 
Brodis ims kalbėtis su ambasadoriaus žmona, o tada atsuko nugarą 
plepančiai miniai, aiškiai parodydamas, jog nenori būti pertrauktas. 

— Daktare Vyzentali, norėčiau pasakyti, kad didžiai žaviuosi 
jūsų kampanija medžioti holokaustą vykdžiusius nacius. 

Vyzentalis lengvai linktelėjo. 

— Įdomu, — tęsė ministrų kabineto sekretorius nuleidęs bal- 
są, — ar jums ką nors sako Karlo Oto Lunsdorfo pavardė? 

— Leitenantas Lunsdorfas buvo vienas iš artimiausių Himle- 
rio patarėjų, — atsakė Vyzentalis. — Jis privačiai dirbo SS tardytoju. 
Sere Alanai, turiu nesuskaičiuojamą daugybę jo bylų, bet, deja, jis 
pabėgo iš Vokietijos likus kelioms dienoms iki sąjungininkams įžen- 

giant į Berlyną. Kiek paskutinį kartą girdėjau, Lunsdorfas gyvena 
Buenos Airėse. 

— Manau, greitai sužinosite, kad jis yra kiek arčiau, — su- 
šnabžėjo seras Alanas. 

Vyzentalis priėjo arčiau, palenkė galvą ir įdėmiai klausėsi. 

— Dėkoju, sere Alanai, — pratarė Vyzentalis, kai ministrų kabi- 
neto sekretorius jam perdavė visą reikiamą informaciją. — Nedels- 
damas imsiuosi darbo. 

— Jei kuo nors galėčiau padėti — neoficialiai, suprantama, — 
žinote, kur mane rasti, — pasakė seras Alanas, kai prie jų priėjo Iz- 
raelio bičiulių pirmininkas. 

Seras Alanas pastatė ant padėklo tuščią taurę, atsisakė pasi- 
vaišinti pagaliuku persmeigtos dešrelės, atsisveikino su naujuoju 
ambasadoriumi ir grįžo į Dauningo gatvės dešimtąjį numerį. Jis 
vėl ėmėsi plano apmatų stengdamasis, kad ant kiekvienos „i“ būtų 
taškelis, o kiekviena „t“ — su skersiniu brūkšneliu, puikiai žinoda- 
mas, kad didžiausias sunkumas — tinkamai parinktas laikas, ypač 
stengiantis juos abu suimti jau kitą dieną po to, kai pradings Luns- 
dorfas. 

Kai jau po vidurnakčio kabineto sekretorius perbraukė pasku- 
tinę „t“, jis nusprendė, kad vis tiek mieliau pritartų kilniaširdiškai 
diktatūrai. 


Majoras Aleksas Fišeris padėjo ant stalo vieną šalia kito du laiš- 
kus: atsistatydinimo iš Baringtono kompanijos valdybos laišką šalia 
tą rytą gauto Sedriko Hardkastlo, kuriame buvo siūloma ir toliau 
dirbti valdybos nario darbą. Nežymus pasikeitimas, teikiantis ilga- 
laikių perspektyvų, kaip sakė pats Hardkastlas. 

Aleksas ir toliau draskėsi, stengdamasis pasverti visus „už“ ir 
„prieš“. Ar jam vertėtų priimti kilnų Sedriko pasiūlymą ir išsaugoti 

vietą valdyboje, gaunant du tūkstančius svarų metinių pajamų ir dar 
priedą bei įgyjant galimybę pelnyti kitokių palūkanų? 

Bet jei jis pasitrauktų iš valdybos, donas Pedras yra pažadėjęs 
penkis tūkstančius svarų grynaisiais. Viską įvertinus, Hardkastlo 
pasiūlymas — patrauklesnis pasirinkimas. Tačiau lieka neišspręs- 
tas keršto klausimas: donas Pedras neatleis, jei jis paskutinę minutę 
sulaužys susitarimą; šitai visai neseniai įrodė panelės Kiti Parsons 
pavyzdys. 

Kažkas pabeldė į duris; Aleksas nustebo, nes jis nieko nelaukė. 
O dar labiau nustebo, kai atidaręs duris pamatė Diegą Martinesą. 

— Labas rytas, — pasisveikino Aleksas, tarsi būtų su juo susita- 
ręs susitikti. — Užeikite, — pridūrė neišmanydamas, ką dar pasakyti. 

Jis nusivedė Diegą į virtuvę, nes nenorėjo, kad šis pamatytų ant 
stalo padėtus laiškus. 

— Kas jus atginė į Bristolį? — paklausė Aleksas ir prisiminęs, 
kad Diegas negeria, pripylė į virdulį vandens ir pastatė ant viryklės. 

— Tėvas prašė jums perduoti, — pasakė Diegas, dėdamas ant 
virtuvinio stalo storą voką. — Skaičiuoti nereikia. Čia dviejų tūks- 
tančių avansas, kurio prašėte. Likusius pinigus galėsite pasiimti pir- 
madienį, kai būsite įteikęs atsistatydinimo laišką. 

Aleksas apsisprendė; baimė nusvėrė godumą. Jis paėmė voką ir 
įsikišo į vidinę kišenę, bet nepadėkojo. 

— Tėvas prašė jums priminti, kad penktadienio rytą įteikęs at- 
sistatydinimo laišką turėtumėte būti pasirengęs kalbėtis su žinias- 
klaida. 

— Žinoma, — atsakė Fišeris. — Kai laišką įteiksiu poniai Klif- 
ton, — jam vis dar buvo sunku vadinti ją „pirmininke“, — kaip ta- 
rėmės, išsiųsiu telegramas, grįšiu namo ir sėdėsiu prie darbo stalo, 
laukdamas telefono skambučių. 

— Gerai, — pratarė Diegas užvirus virduliui. — Vadinasi, pir- 
madienį po pietų susitiksime Itono aikštėje, ir jei spauda palankiai 

parašys apie metinį visuotinį susirinkimą, o gal reikėtų sakyti „nepa- 
lankiai“, — nusišypsojo, — gausite likusius tris tūkstančius. 

— Negersite kavos? 

— Ne. Perdaviau pinigus ir tėvo žodžius. Jis tik norėjo įsitikinti, 
kad nepersigalvojote. 

— Kodėl jis mano, kad galėčiau persigalvoti? 

— Neįsivaizduoju, — atsakė Diegas. — Tik nepamirškite, — pri- 
dūrė žiurėdamas į pirmame Telegraph puslapyje išspausdintą pane- 
lės Kiti Parsons nuotrauką, — jei kas nors pasisuks ne taip, į Bristolį 
artimiausiu traukiniu keliausiu jau ne aš. 

Diegui išėjus Aleksas grįžo į savo kabinetą, suplėšė Sedriko 
Hardkastlo laišką ir sumetė skiautes į šiukšliadėžę. Atsakyti nerei- 
kia. Atsakymą Hardkastlas gaus šeštadienį, nacionalinėje spaudoje 
perskaitęs apie jo atsistatydinimo laišką. 

Jis papietavo „Karvardino“ restorane ir likusią popietę atida- 
vinėjo smulkias skolas vietiniams prekeiviams, keliems iš jų gero- 
kai vėluodamas. Grįžęs namo ir pažvelgęs voko vidun pamatė, jog 
tebeturi tūkstantį du šimtus šešiasdešimt penkis svarus šiugždan- 
čiais penkių svarų vertės banknotais, o pirmadienį gaus dar tris 
tukstančius, jei tik spauda rimtai susidomės jo papasakota istori- 
ja. Jis gulėjo plačiai atsimerkęs, repetuodamas tam tikrus teiginius, 
kuriuos, jo manymu, žurnalistai stvers apsilaižydami. Baiminuosi, 
kad „Bakingamas“ nenuskęstų, taip ir neišvykęs į pirmąją kelionę. 
Valdybos pirmininke skirti moterį buvo neapdairiai rizikinga, ir 
tikrai nemanau, kad kompanija kada nors atsities. Suprantama, 
pardaviau visas savo akcijas, geriau dabar šiek tiek prarasti, nei 
netekti solidžios sumos vėliau. 

Kitą rytą po bemiegės nakties Aleksas paskambino pirmininkei 
ir sutarė su ja susitikti penktadienio rytą, dešimtą valandą. Likusią 


dieną jis svarstė, ar teisingai apsisprendė, bet suprato: jei sumanys 

trauktis dabar, kai paėmė pinigus, į jo duris pasibels Karlas. Ir į Bris- 
tolį jis atvykęs ne perduoti likusių trijų tūkstančių. 

Nepaisant visko, Aleksas jau buvo bepradedąs galvoti, kad pa- 
darė didžiausią klaidą gyvenime. Jam reikėjo kuo geriausiai viską 
apmąstyti. Kai laikraštyje bus išspausdintas jo laiškas, dings visos 
galimybės kada nors tapti kokios nors kompanijos valdybos nariu. 

Jis svarstė, ar dar nebūtų per vėlu persigalvoti. Jeigu viską pa- 
pasakotų Hardkastlui, ar šis sumokėtų tūkstančio svarų avansą, kad 
Martinesui būtų galima grąžinti visus pinigus? Rytą jam pirmiausia 
ir skambins. Fišeris užkaitė virdulį ir įjungė radiją. Menkai jo tesi- 
klausė, kol neišgirdo Kiti Parsons pavardės. Pagarsinęs aparatą jis 
išgirdo diktoriaus žodžius: „Britanijos geležinkelio atstovas patvir- 
tino, kad panelė Parsons naktį mirė, taip ir nepabudusi iš komos.“ 


39 


Ketvirtadienio rytas 


Visas ketvertas suprato, kad negalės vykdyti operacijos, jei ne- 
lis. Jie taip pat žinojo, kad jo sekti nereikės, nes ketvirtadieniais jis 
apsiperka „Harrods“ parduotuvėje ir šiai taisyklei niekada nenusi- 
žengia. 

Jei ketvirtadienį lis, lietpaltį ir skėtį jis paliks parduotuvės rū- 
binėje, pirmame aukšte. Paskui apsilankys dviejuose skyriuose — 
pas tabako pardavėją, kur donui Pedrui nupirks dėžutę jo pamėgtų 
„Montecristo“ cigarų, ir maisto skyriuje, kur apsirūpins produktais 
savaitgaliui. Nors jie viską nuodugniai buvo patikrinę, reikėjo dar- 
buotis sekundės tikslumu. Vis dėlto ši situacija turėjo vieną privalu- 
mą: vokietis visada laikysis numatyto grafiko. 

Iš Itono aikštės keturiasdešimt ketvirtojo numerio Lunsdor- 
fas išėjo iškart po dešimtos ryto. Jis vilkėjo ilgą juodą lietpaltį ir 
nešėsi skėtį. Pažvelgęs į dangų išsiskleidė skėtį, o paskui ryžtingai 
nužingsniavo Naitsbridžo kryptimi. Ši diena netinkama spoksoti 
į vitrinas. Tiesą sakant, Lunsdorfas jau buvo apsisprendęs į Itono 
aikštę grįžti taksi, jei įsigijus viską, ko reikia, tebelis. Jie net šitam 
buvo pasirengę. 

Įėjes į „Harrods“ Lunsdorfas patraukė tiesiai į rūbinę, lietpaltį 
ir skėtį atidavė už užtvaro stovinčiai moteriai, o ji davė jam diskelį su 
numeriu. Paskui praėjo parfumerijos ir juvelyrikos skyrius ir sustojo 
prie tabako gaminių prekystalio. Jo niekas nesekė. Nupirkęs įpras- 
tą cigarų dėžutę, nuėjo į maisto skyrių, kur keturiasdešimt minučių 
rinkosi produktus ir galiausiai jais užpildė kelis krepšius. Kiek po 
vienuoliktos grįžo į rūbinę ir pažvelgęs pro langą pamatė, jog, lie- 
tus pliaupte pliaupia. Lunsdorfas net suabejojo, ar durininkas galės 
sustabdyti taksi. Pasidėjo visus krepšius ir padavė varinį diskelį už 
rūbinės užtvaro stovinčiai moteriai. Ji dingo kambarėlyje ir po aki- 
mirkos grįžo nešina rožiniu moterišku skėčiu. 

— Čia ne mano, — pasakė Lunsdorfas. 

— Atsiprašau, pone, — pasakė sutrikusi rūbininkė ir skubiai 
grįžo į kambarėlį. 

Kai ji galiausiai pasirodė vėl, rankose laikė kailinę lapės peleriną. 

— Nejau panašu, kad ji būtų mano? — pyko Lunsdorfas. 

Ji vėl nuėjo, o po kiek laiko grįžo nešina ryškiai geltona skry- 
bėle. 

— Gal tu trenkta? — suriko Lunsdorfas. 

Rubininkės skruostai užsiplieskė; ji liko stovėti kaip įkirsta, 
tarsi suparalyžiuota. Ją pakeitė vyresnio amžiaus moteris. 

— Atsiprašau, pone. Gal norėtumėte užeiti ir man parodyti, ku- 
ris jūsų lietpaltis ir skėtis, — kalbėjo ji pakeldama užtvarą, skiriantį 
rūbininkę nuo klientų. Jis turėjo pastebėti jos klaidą. 

Lunsdorfas nusekė paskui ją į kambarėlį ir vos po kelių aki- 
mirkų pamatė kabyklos viduryje kabantį savo lietpaltį. Jau lenkėsi, 
norėdamas paimti skėtį, bet pajuto smūgį į pakaušį. Jam sulinko ke- 
liai; Lunsdorfui krintant ant grindų, iš už kabyklos iššoko trys vyrai. 
Kapralas Krenas čiupo Lunsdorfą už rankų ir mikliai jas surišo už 
nugaros, seržantas Robertsas kuo greičiausiai jam užkišo burną, o 
kapitonas Hartlis kuo stipriausiai surišo kojas. 

Po akimirkos pasirodė pulkininkas Skotas-Hopkinsas, vilkintis 
žaliu drobiniu švarku, jis stūmė didelį pintą skalbinių krepšį. Ati- 
dengė krepšį, o kiti trys įvertė ten Lunsdorfą. Net ir sulenktas dvilin- 
kas jis ten sunkiai tilpo. Kapitonas Hartlis sumetė į krepšį lietpaltį 
ir skėtį, tada Krenas užvožė dangtį ir kietai užveržė odinius diržus. 

— Ačiū, Rachile, — padėkojo pulkininkas, kai rūbininkės padė- 
Jėja vėl pakėlė užtvarą, leisdama išridenti krepšį į parduotuvės salę. 

Kapralas Krenas išėjo į Bromtono gatvę pirmas, už jardo ėjo 
Robertsas. Pulkininkas nesustodamas rideno krepšį prie „Harrods“ 
parduotuvės furgono, pastatyto prie įėjimo; galinės furgono durys 
buvo atidarytos. Hartlis ir Robertsas pakėlė krepšį, kuris buvo sun- 
kesnis, nei jie tikėjosi, ir įkišo į furgoną. Pulkininkas atsisėdo į priekį 
šalia Kreno, Hartlis ir Robertsas įšoko į galą ir uždarė duris. 

— Važiuojam, — pratarė pulkininkas. 

Krenas įsuko furgoną į vidurinę juostą, įsiliejo į rytinio eismo 
srautą ir iš lėto riedėjo Bromtono gatve link A4 kelio. Jis tiksliai Ži- 
nojo, kur važiuoja, nes prieš dieną kelią buvo išmėginęs; pulkinin- 
kas visuomet primygtinai reikalaudavo išmėginti trasą. 

Po keturiasdešimties minučių, privažiavęs tuščio aerodromo 
tvorą, Krenas du kartus sumirkčiojo žibintais. Jam beveik nereikė- 
jo stabdyti — prasivėrė vartai, ir jis užvažiavo ant kilimo tako, kur 
nuleidęs trapą jų laukė krovininis lėktuvas su pažįstama mėlyna ir 
balta emblema. 

Hartlis ir Robertsas atidarė galines dureles ir iššoko ant de- 
gutbetonio dangos, kapralui nė nespėjus išjungti variklio. Skalbinių 
krepšys buvo iškeltas iš furgono, užstumtas trapu ir įkeltas į lėktuvą. 
Hartlis ir Robertsas kuo ramiausiai išlipo iš lėktuvo, vėl įšoko į fur- 
goną ir mikliai uždarė duris. 

Pulkininkas atidžiai viską stebėjo; ministrų kabineto sekreto- 
riaus dėka jam nereikėjo aiškinti budriam muitinės pareigūnui, kas 
krepšyje ir kur jis gabenamas. Jis grįžo į savo vietą furgono priekyje. 
Variklis tebedirbo, ir Krenas nedelsdamas paspaudė greičio pedalą, 
vos užsidarius durelėms. 

Furgonas privažiavo pravirus vartus tada, kai buvo pakeltas 
lėktuvo trapas, o kai lėktuvas pajudėjo kilimo taku, furgonas jau va- 
žiavo greitkeliu. Jie nematė, kaip lėktuvas pakilo, nes traukė į rytus, 
o lėktuvas suko į pietus. Po keturiasdešimties minučių „Harrods“ 
furgonas vėl stovėjo savo vietoje, prie parduotuvės. Visa operacija 
užtruko kiek daugiau nei pusantros valandos. Nuolat čia dirbantis 
užsakymų išvežiotojas jau laukė šaligatvyje, kol jam bus grąžintas 
automobilis. Jis vėlavo, bet mėgins pasivyti prarastą laiką popieti- 
nėje pamainoje, ir viršininkas nieko nesuuos. 

Krenas žengė ant šaligatvio ir padavė jam raktelius. 

— Ačiu, Džozefai, — padėkojo spausdamas ranką buvusiam 
Specialiosios oro tarnybos kolegai. 

Hartlis, Krenas ir Robertsas skirtingais keliais patraukė į Čel- 
sio kareivines, o pulkininkas Skotas-Hopkinsas grįžo į „Harrods“ 
parduotuvę ir nuėjo tiesiai į rūbinę. Abi rubininkės tebestovėjo už 
užtvaro. 

— Dėkoju, Rachile, — pasakė nusivilkdamas „Harrods“ švarką, 
tvarkingai jį lankstydamas ir dėdamas ant užtvaro. 

— Gal galiu paklausti, kur padėjote to džentelmeno pirkinius? 

— Rebeka nunešė visus krepšius į radinių skyrių; tokia kompa- 

nijos politika, kai nežinome, ar klientas sugrįš. Tačiau kai ką jums 
palikome, — pasakė ji ištraukdama paketėlį. 

— Jūs labai maloni, Rachile, — pasakė Skotas-Hopkinsas imda- 
mas „Montecristo“ cigarų dėžutę. 


Nusileidusį lėktuvą pasitiko priėmimo komitetas, kantriai lau- 
kiantis, kol bus nuleistas trapas. 

Į lėktuvą įlipo keturi jauni kareiviai, be jokių skrupulų nuride- 
no skalbinių krepšį trapu ir paliko priešais priėmimo komiteto pir- 
mininką. Pareigūnas žengė žingsnį, atsegė odinius diržus ir nukėlęs 
dangtį išvydo mėlynėmis išmargintą sudaužytą tipą surištomis ran- 
komis ir kojomis. 

— Ištraukite burnos kaištį ir atriškite jį, — pratarė žmogus, 
kone dvidešimt metų laukęs šios akimirkos. 

Jis daugiau nieko nesakė, kol tipelis neatgavo nuovokos ir išli- 
pes iš krepšio neatsistojo ant degutbetonio tako. 

— Mes niekada anksčiau nebuvome susitikę, leitenante Luns- 
dorfai, — pratarė Simonas Vyzentalis, — bet leiskite man pirmam 
pasveikinti jus atvykus į Izraelį. 

Jie nepaspaudė vienas kitam rankų. 


40 
Penktadienio rytas 


Donas Pedras dar snaudė. Per tokį trumpą laiką tiek daug visko 
nutiko. 

Penktą valandą jį pažadino įnirtingas garsus beldimas į duris; 
Martinesas stebėjosi, kodėl Karlas neatidaro. Jo manymu, vienas 

kuris berniukas vėlai grįžo namo ir vėl buvo pamiršęs raktą. Donas 
Pedras išlipo iš lovos, užsivilko chalatą ir nulipo laiptais, ketinda- 
mas pasakyti Diegui arba Luisui, ką mano apie priverstinį nubudi- 
mą tokiu ankstyvu metu. 

Vos tik jis pravėrė duris, į namus suvirto pustuzinis policinin- 
kų, užbėgo laiptais ir suėmė Diegą ir Luisą, kurie miegojo savo 1o- 
vose. Kai jiems buvo leista apsirengti, juos sugrūdo į policijos auto- 
mobilį. Kodėl nėra Karlo, kad kaip nors padėtų? O gal ir jį suėmė? 

Donas Pedras vėl užbėgo laiptais į viršų ir atlapojo Karlo kam- 
bario duris, tačiau Karlo lova buvo nė nepaliesta. Martinesas vėl 
nusileido į kabinetą ir paskambino savo advokatui namų numeriu; 
plūsdamasis ir vis trankydamas kumščiu į stalą, jis laukė, kol kas 
nors pakels ragelį. 

Galiausiai atsiliepė mieguistas balsas ir atidžiai klausėsi, kaip 
klientas nerišliai dėsto, kas ką tik nutiko. Dabar ponas Everardas 
galutinai išsiblaškė ir sėdėjo vieną koją nuleidęs ant grindų. 

— Aš jums paskambinsiu tą pačią akimirką, kai sužinosiu, kur 
juos nuvežė, — kalbėjo jis, — ir kuo jie kaltinami. Niekam apie tai 
neužsiminkite nė žodeliu, kol vėl su jumis nesusisieksiu. 

Donas Pedras ir toliau trankė kumščiu į stalą ir visa gerkle laidė 
keiksmus, bet niekas nebesiklausė. 

Pirmiausia jam paskambino iš Evening Standard. 

— Jokių komentarų! — subaubė donas Pedras ir trenkė ragelį. 

Jis ir toliau klausė advokato patarimo ir taip pat trumpai atsa- 
kinėjo Daily Mail, Mirror, Express ir The Times. Martinesas nė ne- 
būtų kėlęs ragelio, jei nebūtų desperatiškai laukęs Everardo skam- 
bučio. Galiausiai jau po aštuntos paskambino advokatas ir pasakė, 
kur laikomi Diegas ir Luisas; paskui dar kelias minutes aiškino, ko- 
kie rimti kaltinimai jiems pateikti. 

— Kreipsiuosi dėl jų abiejų, prašydamas paleisti už užstatą, — 
kalbėjo jis, — nors šiuo atveju nesu optimistas. 

— O kaip Karlas? — nerimo donas Pedras. — Ar jie jums pasa- 
kė, kur jis, kuo yra kaltinamas? 

— Jie sako nieko apie jį nežinantys. 

— Ieškokite toliau, — pareikalavo donas Pedras. — Kas nors 
turi žinoti, kur jis. 


Devintą valandą Aleksas Fišeris apsivilko smulkiais ruoželiais 
margintą kostiumą su liemene, pasirišo dryžuotą kaklaraištį ir apsi- 
avė naujutėlaičius juodus batus. Jis nusileido laiptais į savo darbo 
kambarį, dar kartą perskaitė atsistatydinimo laišką, užklijavo voką 
ir adresavo jį poniai Hari Klifton, Baringtono laivininkystės kompa- 
nijai Bristolyje. 

Aleksas mąstė apie tai, ką reikės padaryti per artimiausias porą 
dienų, jei jis įgyvendins su donu Pedru sudarytą sutartį ir sau ga- 
rantuos likusius tris tūkstančius svarų. Pirmiausia, dešimtą valan- 
dą jam reikia būti Baringtono laivybos kompanijos biure ir įteikti 
poniai Klifton laišką. Tada reikėtų apsilankyti dviejuose vietiniuose 
laikraščiuose — Bristol Evening Post ir Bristol Evening World — ir 
jų redaktoriams įteikti laiško kopijas. Tai nebus pirmas kartas, kai jo 
laiškas atsidurs pirmuosiuose laikraščių puslapiuose. 

Kita stotelė bus paštas, kur jis išsiųs telegramas visų naciona- 
linių laikraščių redaktoriams, o telegramos tekstas bus paprastas: 
„Majoras Aleksas Fišeris atsistatydina iš Baringtono laivybos kom- 
panijos valdybos ir reikalauja pirmininkės atsistatydinimo bijoda- 
mas, kad kompanijos neištiktų bankrotas.“ Paskui grįš namo ir lauks 
prie telefono, iš anksto parengęs atsakymus į galimus klausimus. 

Aleksas išėjo iš savo buto po pusės dešimtos ir nuvažiavo į 
dokus, iš lėto irdamasis per automobilių srautą. Jam nesinorėjo 
įteikti to laiško poniai Klifton; kaip kurjeris, privalantis pristatyti 
skyrybų dokumentus, jis mėgins išsisukti ir kuo greičiau išeiti. 

Fišeris buvo apsisprendęs kelias minutes vėluoti ir priversti ją 
laukti. Važiuodamas pro kiemo vartus staiga suvokė, kaip labai šios 
vietos ilgėsis. Įjungė BBC žinias pasiklausyti svarbiausių naujienų 
santraukos. Braitone policija suėmė trisdešimt septynis jaunuolius 
ir rokerius, kaltindama juos ramybės drumstimu, Nelsonas Mande- 
la pasodintas į kalėjimą Pietų Afrikoje, Itono gatvės keturiasdešimt 
ketvirtajame numeryje suimti du asmenys... Privažiavęs automobi- 
lių stovėjimo aikštelę jis išjungė radiją... Itono aikštės keturiasde- 
šimt ketvirtasis numeris?.. Aleksas greitai vėl įjungė radiją, bet šis 
pranešimas jau buvo baigtas ir jam teko smulkiau išklausyti apie 
grumtynes tarp jaunuolių ir rokerių Braitono paplūdimiuose. Alek- 
sas kaltino vyriausybę už tai, kad panaikino karo prievolę. „Afrikos 
nacionalinio kongreso lyderis Nelsonas Mandela pradeda įkalinimo 
bausmę, skirtą už sabotažą ir sąmokslą, siekiant nuversti Pietų Afri- 
kos vyriausybę.“ 

— Paskutinis kartas, kai klausausi apie tą galviją, — įsitikinęs 
savo teisumu pratarė Aleksas. 

„Ankstyvą rytą Londono policija apsupo Itono aikštėje esantį 
namą ir suėmė du asmenis, turinčius Argentinos pasus. Šiandien jie 
turės būti pristatyti į Čelsio magistratų teismą...“ 


Kai po pusės dešimtos donas Pedras išėjo iš namų, jį, besitikin- 
tį tariamai saugiai pasislėpti taksi, pasitiko akinančių blyksčių liūtis. 

Po penkiolikos minučių, kai taksi privažiavo Čelsio magistratų 
teismą, Martinesą pasitiko dar daugiau fotoaparatų. Jis prasibrovė 
pro reporterių būrį ir nusigavo iki ketvirtos teismo salės, nesustoda- 
mas atsakyti į jų klausimus. 

Donui Perdui įžengus į teismo salę, prie jo greitai priėjo po- 
nas Everardas ir ėmė aiškinti būsimą procedūrą. Paskui advokatas 
kuo smulkiausiai išdėstė, kuo jo sūnūs kaltinami, ir prisipažino, jog 

tikrai nėra garantuotas, kad kuris nors vaikinas bus paleistas už už- 
statą. 

— Yra žinių apie Karlą? 

— Ne, — sušnabždėjo Everardas. — Niekas jo nematė ir nieko 
apie jį negirdėjo nuo tada, kai vakar rytą jis išėjo į „Harrods“ par- 
duotuvę. 

Donas Pedras susiraukė ir atsisėdo pirmoje eilėje, o Everardas 
grįžo į gynėjų suolą. Kitame suolo gale sėdėjo kažkoks žalias jaunuo- 
lis su trumpa juoda mantija ir vartė dokumentus. Jei pateikusieji 
kaltinimus mano, kad jis — pats geriausias, donas Pedras gali jaustis 
tvirčiau. 

Pavargęs ir susinervinęs jis apsižvalgė po beveik tuščią salę. Vie- 
noje pusėje buvo susibūręs pustuzinis žurnalistų; atsivertę blokno- 
tus ir pasismailinę pieštukus, jie atrodė kaip skalikai, besirengiantys 
puotauti, sulėkę prie sužeistos lapės. Jam už nugaros, salės gale, sė- 
dėjo keturi vyriškiai, kuriuos visus jis pažinojo iš matymo. Martine- 
sas įtarė, kad jie visi gerai žino, kur yra Karlas. 

Donas Pedras vėl pažvelgė į salės priekį: keli žemesnio rango 
pareigūnai šen ten sukiojosi tikrindami, ar viskas savo vietose, kol 
dar neatėjo teismo posėdį galintis pradėti žmogus. Laikrodžiui mu- 
šant dešimtą, į teismo salę įžengė aukštas liesas vyras su ilga juoda 
mantija. Abu advokatai akimirksniu pašoko nuo suolo ir pagarbiai 
nusilenkė. Magistratas atsakė į sveikinimą ir atsisėdo į savo vietą 
ant pakylos. 

Įsitaises jis neskubėdamas nužvelgė teismo salę. Gal jis ir nu- 
stebo, kai šio ryto posėdyje išvydo neįprastai daug žiniasklaidos at- 
stovų, bet nuostabos neparodė. Linktelėjo teismo sekretoriui, atsi- 
lošė kėdėje ir laukė. Po kelių akimirkų į teismo salę buvo atvestas 
pirmas teisiamasis ir pasodintas į teisiamųjų suolą. Donas Pedras 
žvelgė į Luisą jau apsisprendęs, ką reikės daryti, jei vaikinas bus pa- 
leistas už užstatą. 

— Perskaitykite kaltinimus, — paliepė magistratas, žvelgdamas 
į teismo sekretorių. 

Sekretorius nusilenkė, atsisuko į kaltinamąjį ir griausmingu 
balsu pratarė: 

— Jūs, Luisai Martinesai, kaltinamas tuo, kad 1964-ųjų birže- 
lio šeštąją įsilaužėte ir įsiveržėte į privačią erdvę, esančią Londone 
SW3, Glibio gatvės dvyliktojo numerio ketvirtame bute, ir sunai- 
kinote dalį panelei Džesikai Klifton priklausančios nuosavybės. Ar 
prisipažįstate esąs kaltas, ar teigiate, jog jūs nekaltas? 

— Nekaltas, — sumurmėjo kaltinamasis. 

Magistratas brūkštelėjo į bloknotą šį žodį, ir iš vietos pakilo gy- 
nėjas. 

— Klausau, pone Everardai, — pasakė magistratas. 

— Gerbiamasis teisėjau, mano klientas — nepriekaištingo cha- 
rakterio ir reputacijos žmogus; kadangi šis jo nusižengimas yra pir- 
mas ir anksčiau jis nebuvo patrauktas atsakomybėn, neabejotinai 
prašyčiau pareikalauti užstato. 

— Pone Dafildai, — pratarė magistratas, kreipdamasis į kitame 
suolo gale sėdintį jauną vyriškį. — Ar norėtumėte prieštarauti gynė- 
jo prašymui? 

— Neprieštarauju, gerbiamasis teisėjau, — atsakė kaltintojų 
advokatas, šiek tiek kilstelėdamas iš vietos. 

— Tada skirsiu tukstančio svarų užstatą, pone Everardai, — 
magistratas vėl kažką pasižymėjo bloknote. — Jūsų klientas grįš į 
teismo salę išgirsti kaltinimų spalio dvidešimt antrą, dešimtą valan- 
dą. Ar aišku, pone Everardai? 

— Taip, gerbiamasis teisėjau, dėkingas, — atsakė gynėjas link- 
telėdamas. 

Luisas išėjo iš teisiamųjų suolo nenumanydamas, ką daryti to- 
liau. Everardas pamojo galva jo tėvo pusėn, ir Luisas nuėjęs atsisėdo 
pirmoje eilėje, šalia jo. Nė vienas nepasakė nė žodžio. Po minutėlės 

salėje pasirodė policininko lydimas Diegas. Jis atsisėdo į teisiamųjų 
suolą ir laukė, kol bus perskaitytas kaltinimas. 

— Jūs, Diegai Martinesai, kaltinamas tuo, kad mėginote pa- 
pirkti šio miesto brokerį ir taip trukdėte kitiems nešališkiems veiks- 
mams. Ar prisipažįstate esąs kaltas, ar teigiate, jog jūs nekaltas? 

— Nekaltas, — tvirtai atsakė Diegas. 

Ponas Everardas mikliai atsistojo. 

— Gerbiamasis teisėjau, ir šis žmogus nusikalto pirmą kartą, 
anksčiau jo byloje nebuvo jokių įrašų apie pažeistus įstatymus, todėl 
ir vėl neabejoju, kad jis turi būti paleistas už užstatą. 

Ponas Dafildas pakilo nuo kito suolo galo ir magistratui net ne- 
spėjus paklausti pareiškė: 

— Valstybės kaltintojas ir šįkart neprieštarauja gynėjo prašymui. 

Everardas sutriko. Kodėl valstybės kaltintojas nė nemėgina 
kautis? Viskas per daug paprasta, o gal jis ko nors nesuprato? 

— Tada skirsiu dviejų tūkstančių užstatą, — pasakė magistra- 
tas, — ir perduosiu bylą Aukščiausiajam Teismui. Teismo posėdžio 
data bus nustatyta vėliau, kai teismas ras tinkamą dieną. 

— Dėkingas, gerbiamasis teisėjau, — pasakė Everardas. 

Diegas išėjo iš teisiamųjų suolo ir atsisėdo prie tėvo ir brolio. 
Nepersimetę nė žodeliu, visi trys skubiai pasišalino iš teismo salės. 

Eidami gatve donas Pedras ir jo sūnūs brovėsi pro būrį fotogra- 
fų, nė vienas iš jų neatsakinėjo į įkyrius žurnalistų klausimus. Die- 
gas sustabdė pro šalį važiuojantį taksi, susėdę ant galinės sėdynės 
jie vis dar tylėjo. Niekas nieko nesakė, kol donas Pedras neuždarė 
keturiasdešimt ketvirtojo Itono aikštės numerio durų ir jie visi ne- 
susirinko jo darbo kambaryje. 

Porą valandų jie tarėsi, kokią išeitį beliko pasirinkti. Kiek po 
vidurdienio apsisprendė ir sutarė veikti nedelsdami. 

Aleksas iššoko iš automobilio ir kone bėgte pasileido į Baring- 
tono kompanijos būstinę. Jis pakilo liftu į paskutinį aukštą ir skubiai 
nuėjo į pirmininkės kabinetą. Sekretorė jį nuvedė tiesiai pas pirmi- 
ninkę. 

— Atleiskite, kad vėluoju, pirmininke, — pratarė kiek pridusęs 
Aleksas. 

— Labas rytas, majore, — pasisveikino Ema nepakildama nuo 
kėdės. — Po vakarykščio jūsų skambučio mano sekretorė tepasakė, 
kad norite su manimi susitikti ir aptarti ganėtinai svarbų asmeniš- 
ką klausimą. Savaime suprantama, svarsčiau, koks tasai klausimas 
galėtų būti. 

— Jums nėra dėl ko nerimauti, — atsakė Aleksas. — Tiesiog pa- 
maniau, jog nors anksčiau mūsų požiūriai ir skyrėsi, šiais sunkiais 
laikais kompanija nė negalėtų tikėtis geresnės pirmininkės nei jūs, 
ir aš didžiuojuosi galėdamas jums pasitarnauti. 

Ema atsakė ne iš karto. Ji mėgino išsiaiškinti, kodėl Fišeris per- 
sigalvojo. 

— Išties, majore, anksčiau mūsų nuomonės išsiskyrė, — prata- 
rė Ema, vis dar nesiūlydama jam sėstis, — todėl manau, kad ateityje 
valdybai vis tiek teks kažkaip gyventi ir be jūsų. 

— Gal ir neteks, — atsakė Fišeris šiltai jai nusišypsodamas. — 
Akivaizdu, kad negirdėjote naujienų. 

— Ir kokios gi tos naujienos? 

— Sedrikas Hardkastlas manęs paprašė užimti jo vietą valdybo- 
je, todėl, tiesą sakant, niekas nepasikeitė. 

— Vadinasi, jūs, o ne aš, negirdėjote naujienų, — Ema paėmė 
nuo stalo laišką. — Sedrikas ką tik pardavė visas kompanijos akci- 
jas ir atsistatydino iš direktoriaus pareigų, todėl jam nebepriklauso 
vieta valdyboje. 

Aleksas kone paspringo. 

— Bet jis man sakė... 

— Su liūdesiu priėmiau jo atsistatydinimą ir jam parašysiu, kad 
didžiai vertinu jo ištikimą ir dorą tarnybą kompanijoje, kad valdybai 
bus labai sunku kuo nors jį pakeisti. Pridursiu ir prierašą, išreikš- 
dama viltį, jog jis galės dalyvauti „Bakingamo“ krikštynose, taip pat 
kartu su mumis plauks į Niujorką — dalyvaus pirmojoje laivo kelio- 
nėje. 

— Bet... — vėl mėgino prastenėti Aleksas. 

— Ojei kalbėsime apie jus, majore Fišeri, — tęsė Ema, — ka- 
dangi ponas Martinesas taip pat pardavė visas kompanijos akci- 
jas, neturite kito pasirinkimo, kaip tik atsistatydinti iš direktoriaus 
pareigų. Tik aš, skirtingai nei Sedriko atveju, labai džiaugsiuosi jūsų 
atsistatydinimu. Tuos keletą metų dirbdamas kompanijoje buvote 
kerštingas, kišotės ne į savo reikalus, kenkėte; turiu pridurti, kad ne- 
norėsiu jūsų matyti laivo krikštynų ceremonijoje, ir tikrai nebūsite 
pakviestas į pirmąją laivo kelionę. Atvirai kalbant, be jūsų kompani- 
jai bus daug geriau. 

— Bet aš... 

— Ir jei iki penktos valandos vakaro ant mano stalo nebus jūsų 
atsistatydinimo laiško, neturėsiu kito pasirinkimo, kaip tik parašyti 
oficialų raštą, kuriame bus išdėstyta, kodėl jūs jau ne valdybos narys. 


Donas Pedras perėjo per kambarį ir atsidūrė prie seifo, dabar 
jau neslepiamo po paveikslu, suvedė šešių skaitmenų kodą, pasuko 
diskelį ir atidarė sunkias duris. Jis išėmė du niekada neantspauduo- 
tus pasus ir storą pluoštą naujutėlaičių penkių svarų vertės bankno- 
tų ir paskirstė juos po lygiai abiem sūnums. Minutėlę po penktos 
Diegas ir Luisas atskirai išėjo iš namų ir pasuko į skirtingas puses, 
žinodami, kad kitą kartą susitiks arba už grotų, arba Buenos Airėse. 

Donas Pedras vienas pats sėdėjo darbo kambaryje ir svarstė 
jam likusias galimybes. Šeštą valandą jis įsijungė pažiūrėti anksty- 

vųjų žinių, tikėdamasis išvysti žeminantį vaizdelį — kaip jis su sūnu- 
mis, lydimas žurnalistų, sprunka iš teismo salės. Tačiau svarbiau- 
sias pranešimas atskriejo ne iš Čelsio, o iš Tel Avivo, ir jis buvo ne 
apie Diegą ir Luisą, bet apie SS leitenantą Karlą Lunsdorfą, išstatytą 
priešais televizijos kameras ir aprengtą kalinio drabužiais, su ant 
kaklo kybančiu numeriu. Donas Pedras suriko į ekraną: „Aš dar ne- 
nugalėtas, galvijai!“ Jo šūksnius nutraukė garsus beldimas į lauko 
duris. Jis pažvelgė į laikrodį. Berniukai išėjo mažiau nei prieš valan- 
dą. Nejau vieną jau suėmė? Jei taip, jam buvo aišku kurį. Jis išėjo iš 
kambario, perėjo koridorių ir atsargiai pravėrė duris. 

— Jums vertėjo paklausyti mano patarimo, pone Martinesai, — 
pratarė pulkininkas Skotas-Hopkinsas. — Bet nepaklausėte, ir dabar 
leitenantas Lunsdorfas stos prieš teismą kaip karo nusikaltėlis. Tel 
Avivas nėra miestas, kuriame rekomenduočiau apsilankyti, nors jūs 
pasakytumėte įdomią ginamąją kalbą. Jūsų sūnūs pakeliui į Buenos 
Aires; tikiuosi, savo labui jie daugiau niekada nekels kojos į šią šalį, 
nes jei būtų tokie kvaili ir grįžtų, užtikrinu jus, antrą kartą nebeuž- 
simerktume. O jūs, pone Martinesai, atvirai kalbant, tikrai per ilgai 
užsibuvote, todėl siūlyčiau keliauti namo. Sakykim, per dvidešimt 
aštuonias dienas, gerai? Jei antrą kartą nesugebėsite pasinaudoti 
mano patarimu... na, tikėkimės, kad dar kartą nesusitiksime, — pri- 
dūrė pulkininkas, apsisuko ir dingo prieblandoje. 

Donas Pedras užtrenkė duris ir grįžo į darbo kambarį. Ilgiau 
nei valandą prasėdėjęs prie stalo, jis pakėlė telefono ragelį ir surinko 
numerį, kurio jam nebuvo leista užsirašyti ir kuriuo galėjo skambin- 
ti tik kartą. 

Kai po trečio signalo buvo pakeltas ragelis, jis nenustebo, kad 
niekas nekalba. Donas Pedras tepasakė: 

— Man reikia vairuotojo. 


Haris 17 Ema 


1964 

— akar vakare skaičiau kalbą, kurią Džošua Baringto- 

nas sakė per pirmąjį metinį visuotinį susirinkimą, kai 

Britanijos imperijoje niekada nenusileisdavo saulė. Bristolio blaivy- 

bės salėje susirinkusiems trisdešimt septyniems žmonėms jis kalbė- 

jo, kad pirmaisiais metais Baringtono laivybos kompanijos apyvarta 

siekė keturis šimtus dvidešimt svarų dešimt šilingų ir keturis pen- 

sus ir kad jis gali pasakyti, jog jie gavo trisdešimt trijų svarų keturių 

šilingų ir dviejų pensų pelną. Jis pažadėjo akcininkams, jog kitais 
metais jam seksis geriau. 

— Šiandieną aš kreipsiuosi į daugiau nei tūkstantį Baringtono 
kompanijos akcininkų Kolstono salėje per šimtas dvidešimt penk- 
tąjį metinį visuotinį susirinkimą. Šiais metais mūsų apyvarta buvo 
dvidešimt vienas milijonas keturi šimtai dvidešimt du tūkstančiai 
septyni šimtai šešiasdešimt svarų, 0 pajamų gavome šešis šimtus 
devyniasdešimt vieną tūkstantį keturis šimtus septyniasdešimt du 
svarus. Soste — karalienė Elžbieta Antroji, ir nors mes nebevaldome 
pusės pasaulio, Baringtono laivai vis dar plaukioja plačiosiose jūro- 
se. Vis dėlto, kaip ir Džošua, stengsiuosi, kad kitais metais sektųsi 
geriau. 

— Kompanija vis dar pelnosi, į įvairiausias žemės rutulio vietas 
gabendama keleivius ir prekes. Ir toliau prekiaujame nuo rytų iki 
vakarų. Iškentėme du pasaulinius karus ir ieškome savo vietos nau- 

jajame pasaulyje. Mes, žinoma, su pasididžiavimu žvelgiame į savo 
buvusią kolonijinę imperiją, bet kartu norime ir toliau nepraleisda- 
mi progų imtis sudėtingų darbų. 

Pirmoje eilėje sėdintis Haris džiaugėsi matydamas, kaip Džail- 
zas skubiai užsirašinėja sesers žodžius, ir svarstė, po kiek laiko šie 
žodžiai bus pakartoti Bendruomenių Rūmuose. 

— Vieną tokią progą prieš šešerius metus nučiupo mano pirm- 
takas Rosas Bačananas, kai sulaukęs valdybos pritarimo nusprendė, 
jog Baringtono kompanija turėtų pradėti statyti prabangų keleivi- 
nį laivą „Bakingamas“, kuris būtų pirmasis, pavadintas karališkųjų 
rūmų vardu. Nors tęsiant statybą mums teko įveikti ne vieną kliūtį, 
dabar iki šio didingo laivo krikštynų teliko kelios savaitės. 

Ema atsisuko į didžiulį ekraną, įrengtą už nugaros, ir po kelių 
sekundžių jame pasirodė „Bakingamo“ nuotrauka. Iš pradžių ji buvo 
pasitikta aikčiojimais, o paskui — ilgais plojimais. Ema pirmą kartą 
atsipūtė ir nurimus plojimams vėl pažvelgė į parašytą kalbą. 

— Džiaugiuosi galėdama pranešti, kad Jos Didenybė karalienė 
Elžbieta sutiko pakrikštyti „Bakingamą“ rugsėjo dvidešimt pirmą, 
apsilankydama Eivonmute. Pažvelgę po kėdėmis rasite bukletus, 
kuriuose smulkiai surašyta visa informacija apie šį nuostabų laivą. 
Gal leisite man išdėstyti keletą faktų. 

— „Bakingamo“ statybai valdyba pasirinko „Harlando ir Volfo“ 
kompaniją, kuriai vadovauja žinomas laivų konstruktorius Ruper- 
tas Kameronas, dirbantis su laivų inžinieriais iš „Sero Džono Bailso 
ir kompanijos“, taip pat bendradarbiaujantis su Danijos kompanija 
„Burmeisteris ir Vainas“. Rezultatas — pirmasis pasaulyje dyzeliniu 
kuru varomas laivas. 

— „Bakingamas“ — šešių šimtų pėdų ilgio, septyniasdešimt aš- 
tuonių pėdų pločio dviejų variklių laivas, galintis pasiekti trisdešimt 
dviejų mazgų greitį. Laive gali plaukti šimtas du pirmos klasės kelei- 
viai, du šimtai keturiasdešimt du antros klasės keleiviai ir trys šim- 

tai šešiasdešimt turistinės klasės keleivių. Laive numatytos vietos 
keleivių transporto priemonėms ir kroviniams, atsižvelgiant į tai, 
kur laivas plauks. Karinio jūrų laivyno kapitonas Nikolas Turnbulis 
vadovaus penkių šimtų septyniasdešimt septynių žmonių įgulai ir 
laivo katinui Persėjui. 

— Dabar leiskite atkreipti jūsų dėmesį į unikalią naujovę, kuria 
galės mėgautis tik „Bakingamo“ keleiviai; neabejoju, kad mums pa- 
vydės visi konkurentai. Skirtingai nei kituose laivuose, „Bakingame“ 
nebus atviro denio, kur galima išeiti, kai karšta. Mums visa tai — 
praeitis, nes įrengėme poilsio denį su baseinu ir dviem restoranais. 

Dideliame ekrane nušvitusi skaidrė buvo pasitikta plojimais. 

— Negaliu apsimetinėti sakydama, — tesė Ema, — kad tokio 
lygio laivo statyba neatsiėjo brangiai. Tiesą sakant, galutinė suma 
bus kiek daugiau nei aštuoniolika milijonų svarų; kaip jau žinote iš 
mano pernykščio pranešimo, šitai skaudžiai atsiliepė mūsų resur- 
sams. Tačiau turiu padėkoti įžvalgiajam Rosui Bačananui, su „Har- 
landu ir Volfu“ sudariusiam antrą kontraktą tokio paties tipo laivo 
„Balmoralas“ statybai už septyniolika milijonų svarų su sąlyga, kad 
projektas bus patvirtintas per dvylika mėnesių nuo „Bakingamui“ 
įteikto sertifikato, liudijančio navigacinį jo tinkamumą. 

— Tokį „Bakingamo“ sertifikatą gavome prieš dvi savaites, va- 
dinasi, mums lieka penkiasdešimt savaičių apsispręsti, ar imtis šių 
darbų. Iki tol turime nutarti, ar šis laivas bus vienintelis, ar pirmasis 
iš karališkųjų rūmų laivyno. Atvirai kalbant, sprendimą priims ne 
valdyba ir net ne akcininkai, bet, kaip būna visose komercinėse įmo- 
nėse, visuomenė. Tik žmonės nulems karališkųjų rūmų laivų linijos 
ateitį. 

— Ir dar vienas skelbimas: šiandieną, vidudienį, Tomas Kukas 
pradės antrą bilietų į pirmąją „Bakingamo“ kelionę pardavimo eta- 
pą, — Ema nutilo ir nužvelgė auditoriją. — Tačiau plačiajai visuome- 
nei bilietai pardavinėjami nebus. Pastaruosius trejus metus jūs, ak- 

cininkai, negavote dividendų, kuriuos įprastai gaudavote anksčiau, 
todėl nusprendžiau pasinaudoti proga ir jums padėkoti už ištikimy- 
bę bei paramą. Kiekvienas, turintis akcijų ilgiau nei metus, ne tik 
galės pasinaudoti pirmumo teise ir įsigyti bilietų pirmajai kelionei 
— kiek žinau, daugelis iš jūsų jau įsigijote, — bet ir gaus dešimties 
procentų nuolaidą kiekvienai būsimai kelionei Baringtono kompa- 
nijos laivu. 

Nesiliaujant plojimams Ema galėjo dar kartą užmesti akį į už- 
rašus. 

— Tomas Kukas mane įspėjo per daug nesidžiaugti daugybe 
keleivių, kurie jau įsigijo bilietus pirmajai kelionei. Man pasakyta, 
jog visos kajutės buvo išpirktos dar gerokai prieš nuleidžiant laivą 
į vandenį, tačiau ir teatre į premjerinį spektaklį išperkami visi bi- 
lietai; mes turėsime kliautis nuolatiniais keleiviais ir pakartotinais 
užsakymais, žvelgdami į ateitį. Faktai paprasti. Negalime leisti, kad 
kajutės būtų užpildytos mažiau nei šešiasdešimt procentų; net ir 
toks skaičius reikštų, kad kasmet nepatirsime nuostolių, bet ir ne- 
gausime pelno. Septyniasdešimties procentų užimtumas mums ga- 
rantuotų nedidelį pelną, bet jei norėsime per dešimt metų padengti 
visas sąnaudas, turės būti užimta aštuoniasdešimt šeši procentai 
kajučių, kaip visada planavo Rosas Bačananas. O per tą laiką, ma- 
nau, poilsio deniai atsiras visų mūsų konkurentų laivuose, ir mes 
ieškosime naujų unikalių idėjų dar reiklesniems ir rafinuotesniems 
keleiviams pritraukti. 

— Taigi artimiausi dvylika mėnesių nulems Baringtono kompa- 
nijos ateitį. Ar patys kursime istoriją, ar tapsime istorija? Galite ne- 
abejoti, jūsų direktoriai dirbs nepailsdami akcininkų, kurie mumis 
pasitikėjo, labui, kad teiktume paslaugas, pažymėtas prabangios pa- 
saulinės laivybos ženklu. Leiskite man baigti tuo, kuo pradėjau. Kaip 
ir mano prosenelis, kitais metais ketinu dirbti geriau, dar kitais — 
dar geriau; taip — kasmet. 

Ema atsisėdo, o auditorija atsistojo tarsi po premjeros. Ji už- 
simerkė ir prisiminė senelio žodžius: Jei esi pakankamai geras 
žmogus, kad būtum pirmininkas, visai nesvarbu, ar tu moteris, ar 
vyras. Admirolas Samersas pasilenkė ir sušnabždėjo „sveikinu“, o 
paskui pridūrė: 

— Kaip klausimai? 

Ema vėl pašoko. 

— Atsiprašau, visai pamiršau. Savaime suprantama, mielai at- 
sakysiu į klausimus. 

Mikliai pašoko antroje eilėje sėdintis išsipustęs vyriškis: 

— Minėjote, kad akcijų kaina ką tik pasiekė neregėtas aukštu- 
mas, bet ar galėtumėte paaiškinti, kodėl per pastarąsias porą savai- 
čių kainos taip labai svyravo; tokiam neišmanėliui kaip aš tai atrodo 
sunkiai paaiškinama, na, gal net kelia nerimą. 

— Ir pati dorai negalėčiau to paaiškinti, — prisipažino Ema. — 
Bet galiu pasakyti, kad buvęs akcijų savininkas metė į rinką dvide- 
šimt du su puse procentų kompanijos akcijų. Jis buvo toks neman- 
dagus ir manęs neinformavo, nors akcininkas valdyboje turėjo savo 
atstovą. Laimė, Baringtono kompanijai pasisekė, jog tomis akcijo- 
mis prekiavęs brokeris buvo įžvalgus ir tas akcijas pasiūlė vienam iš 
buvusių mūsų direktorių — ponui Sedrikui Hardkastlui, bankinin- 
kui. Ponui Hardkastlui pavyko visas akcijas perduoti žinomam šiau- 
rės Anglijos verslininkui, jis sutiko nupirkti šią didžiulę kompanijos 
akcijų dalį. Taigi rinkoje akcijos tebuvo kelias minutes, todėl ir žalos 
menkai patyrėme; tiesą sakant, per kelias dienas akcijų kaina pakilo 
iki ankstesnės. 

Ema pamatė, kaip ji pakilo iš vietos ketvirtos eilės viduryje, 
pasipuošusi plačiakrašte geltona skrybėle, labiau tinkančia dėvėti 
Askote, tačiau dabar žodžio jai dar nesuteikė, leisdama klausti žmo- 


gui, sėdinčiam dar keliomis eilėmis toliau. 

— Ar „Bakingamas“ leisis tik į transatlantines keliones, ar atei- 
tyje kompanija laivą siųs ir į kitas šalis? 

— Geras klausimas. 

Džailzas tikėjosi tokios Emos pastabos; ji visada taip atsakyda- 
vo, ypač kai klausimas nebūdavo geras. 

— „Bakingamas“ neatneš pelno, jei apsiribosime kelionėmis 
iki rytinių Jungtinių Valstijų pakrančių; beje, mūsų konkurentai, 
privalome pritraukti naują keleivių kartą, kurios netenkina papras- 
tas tikslas nukeliauti iš taško A į tašką B. „Bakingamas“ turi būti 
tarsi plaukiojantis prabangus viešbutis, kuriame keleiviai naktimis 
miegos, o dienomis lankysis šalyse, kurių aplankyti nė nesvajojo. Ši- 
tai turint omenyje, „Bakingamas“ reguliariai plaukios į Karibus ir 
Bahamas, o vasarą keliaus po Viduržemio jūrą ir plaukios Italijos 
pakrantėmis. Kas gali pasakyti, kokios dar pasaulio šalys mums at- 
sivers per artimiausius dvidešimt metų? 

Moteris ir vėl atsistojo, bet Ema ir dabar jai nesuteikė žodžio, o 
parodė į kitą žmogų, sėdintį eile arčiau. | 

— Ar jūsų nejaudina keleivių, pasirenkančių keliones ne laivais, 
o lėktuvais, skaičius? Pavyzdžiui, Britanijos transatlantinių oro li- 
nijų korporacija tvirtina, kad į Niujorką gali nugabenti mažiau nei 
per aštuonias valandas, o „Bakingamas“ nuplukdytų mažiausiai per 
keturias dienas. 

— Jūs visai teisus, pone, — atsakė Ema, — ir todėl mūsų reklama 
nukreipta į kitokius keleivius — mes jiems siūlome tai, ko jie niekada 
nė nesitikėtų patirti skrisdami lėktuvu. Koks lėktuvas galėtų pasiū- 
lyti teatrą, parduotuves, kiną, biblioteką ir restoranus, gaminančius 
puikiausius patiekalus, ką jau kalbėti apie poilsio denį ir baseiną? 
Tiesą sakant, jei skubi, nepirk bilieto į „Bakingamo“ kajutę, nes šis 
laivas — plaukiojantys rūmai, į kuriuos visada norėsis sugrįžti. Ir dar 

galiu pažadėti štai ką: kai grįšite namo, jūsų nekamuos paros ritmo 
sutrikimas. 

Ketvirtoje eilėje sėdinti moteris vėl pašoko mosuodama ranka. 

— Pirmininke, mėginate išvengti mano klausimo? — suriko ji. 

— Visai ne, ponia, bet jūs nesate nei akcininkė, nei žurnalistė, 
todėl pirmumo teisės neturite. Prašau, galite klausti. 

— Ar tiesa, kad vienas jūsų direktorius per savaitgalį pardavė 
labai daug akcijų, mėgindamas pakenkti kompanijai? 

— Ne, ledi Virginija, to nebuvo. Turbūt turite omenyje dvide- 
šimt du su puse procento dono Pedro Martineso akcijų, kurias jis 
metė į rinką neinformavęs valdybos, bet, laimei, kaip šiandien sako- 
ma, numatėme jo ėjimą. 

Salė prapliupo juoktis, bet Virginijos tai neatbaidė. 

— Jei į tokią veiklą būtų įpainiotas koks nors jūsų direktorius, 
ar jis neturėtų išeiti iš valdybos? 

— Jei kalbate apie majorą Fišerį, penktadienį paprašiau, kad jis 
atsistatydintų; majoras Fišeris buvo atėjęs su manimi susitikti, bet 
neabejoju, kad jums, ledi Virginija, šitai jau žinoma. 

— Ką tuo norite pasakyti? 

— Ogi tai, kad kai majoras Fišeris du kartus jums atstovavo val- 
dyboje, per savaitgalį leidote jam parduoti visas turimas akcijas, o 
paskui, kai gražiai pasipelnėte, vėl jas supirkote per tris prekybos 
sandoriams skirtas savaites. Kai akcijų vertė pakilo ir pasiekė dar 
didesnes aukštumas nei buvo, taip pat pasielgėte ir antrą kartą; tada 
pasipelnėte dar labiau. Jei tokiu būdu ketinote žlugdyti kompaniją, 
ledi Virginija, jums, kaip ir ponui Martinesui, nepavyko; tiesą sa- 
kant, apgailėtinai nepavyko, nes jus nurungė paprasti dori žmonės, 
šiai kompanijai linkintys sėkmės. 

Salėje nugriaudėjo plojimai, o ledi Virginija grūdosi pro žmo- 
nes nežiūrėdama, kieno kojas mindo. Prisibrovusi iki tarpueilio ji 
atsisuko į sceną ir suriko: 

— Sulauksite mano advokato! 

— Nuoširdžiai tikiuosi, — atsakė Ema, — nes tada majoras Fiše- 
ris galės pasakyti prisiekusiesiems, kam atstovavo, kai pirko ir par- 
davinėjo jūsų akcijas. 

Šis mirtinas smūgis tą dieną susilaukė garsiausių ovacijų. Emai 
net pakako laiko pažvelgti į pirmą eilę ir mirktelėti Sedrikui Hard- 
kastlui. 

Ji visą valandą atsakinėjo į milijardus akcininkų, Sičio anali- 
tikų ir žurnalistų klausimų su tokiu pasitikėjimu ir taip kompeten- 
tingai, kaip Haris retai tegirdėdavo. Atsakiusi į paskutinį klausimą, 
Ema baigė susirinkimą tardama: 

— Tikiuosi, kad daugelis jūsų po poros mėnesių kartu su ma- 
nimi leisitės pirmojon laivo kelionėn į Niujorką; esu įsitikinusi, tos 
patirties niekada nepamiršite. 

— Manau, šitai garantuosime, — airišku akcentu išdainavo vy- 
riškis, sėdintis salės gale. 

Kol Ema džiaugėsi atsistojusios auditorijos plojimais, jis iš- 
smuko iš salės. 


42 


— Labas rytas. „Tomas Kukas ir Sūnus“. Kuo galėčiau padėti? 

— Kalba lordas Glenarturas. Manau, kad galėsite man padėti 
asmenišku klausimu. 

— Labai stengsiuosi, sere. 

— Esu Baringtonų ir Kliftonų šeimų draugas; pasakiau Hariui 
Kliftonui, jog, deja, dėl verslo reikalų negalėsiu dalyvauti pirmojoje 
„Bakingamo“ kelionėje į Niujorką. Tačiau dabar situacija pasikeitė; 
pamaniau, būtų labai gerai, jei jis nežinotų, kad vis dėlto plaukiu. Na, 
padaryčiau jam šiokį tokį siurprizą, jei suprantate, ką noriu pasakyti. 

— Žinoma, suprantu, sere. 

— Taigi skambinu norėdamas sužinoti, ar būtų galima įsigyti 
kajutę netoli tos šeimos. 

— Jei būsite malonus ir minutėlę palauksite, pažiūrėsiu, kuo 
galiu padėti. 

Skambinantis žmogus gurkštelėjo „Jameson“ ir laukė. 

— Sere, viršutiniame denyje dar yra dvi pirmos klasės kaju- 
tės — trečia ir penkta. 

— Norėčiau kajutės, kuo arčiau tos šeimos narių. 

— Na, seras Džailzas Baringtonas plauks antroje kajutėje. 

— O Ema? 

— Ema? 

— Atleiskite. Ponia Klifton. 

— Ji plauks pirmoje kajutėje. 

— Tada norėčiau trečios kajutės. Išties dėkingas už pagalbą. 

— Nėra už ką, sere. Tikiuosi, kelionė bus maloni. Gal galėčiau 
"paklausti, kur mums išsiųsti bilietus? 
— Ne, nesivarginkite. Pasiųsiu savo vairuotoją jų paimti. 


Donas Pedras darbo kambaryje atrakino seifą ir išėmė visus li- 
kusius pinigus. Tvarkingomis krūvelėmis po dešimt tūkstančių jis 
sudėliojo penkių svarų vertės kupiūrų paketėlius, kol tokiomis kru- 
velėmis buvo nuklotas visas stalas. Dvidešimt tris tūkstančius šešis 
šimtus keturiasdešimt penkis svarus jis grąžino į seifą ir jį užrakino, 
paskui kelis kartus perskaičiavo likusius du šimtus penkiasdešimt 
tukstančių svarų ir sudėjo į kuprinę. Jis sėdo prie stalo, paėmė rytinį 
laikraštį ir laukė. 

Vairuotojas į jo skambutį atsiliepė po dešimties dienų ir pasa- 
kė, kad operacijai pritarta, bet tik tada, jei jis sutiks sumokėti penkis 
šimtus tūkstančių svarų. Martinesui tokia suma suabejojus, buvo 


309 


Jeffrey Archer + Atsargiai, norai pildosi 


pareikšta, jog operacija rizikinga: jei bus sučiuptas kuris nors vaiki- 
nas, likusias dienas jis praleis Kramlino kalėjime, o gal ten, kur dar 
baisiau. 

Donas Pedras nesivargino, nesiderėjo. Šiaip ar taip, jis neketi- 
no mokėti antrosios įmokos abejodamas, ar Buenos Airėse atsiras 
daug prijaučiančių Airijos respublikonų armijai. 


— Labas rytas. „Tomas Kukas ir Sūnus“. 

— Norėčiau įsigyti bilietą į pirmos klasės kajutę „Bakingame“, 
pirmą kartą plauksiančiame į Niujorką. 

— Taip, ponia, būtinai, tuoj sujungsiu. 

— Pirmos klasės rezervacija, kuo galiu padėti? 

— Kalba ledi Virginija Fenvik. Norėčiau užsisakyti kajutę pir- 
majai kelionei. 

— Labai prašyčiau pakartoti pavardę. 

— Ledi Virginija Fenvik, — iš lėto pratarė ji, tarsi kreiptųsi į 
užsienietį. 

Kadangi pauzė buvo ilga, Virginija pamanė, kad bilietų parda- 
vėjas tikrina, kiek yra laisvų kajučių. 

— Man labai gaila, ledi Virginija, bet, deja, visi pirmos klasės 
bilietai jau parduoti. Gal galėčiau pasiulyti antrą klasę? 

— Aišku, kad ne. Nejau nesuprantate, kas aš esu? 

Bilietų pardavėjui norėjosi atsakyti „taip, gerai žinau, kas esate, 
nes jūsų pavardė jau ištisą mėnesį kabo skelbimų lentoje su aiškiai 
parašytais nurodymais, skirtais bilietų pardavėjams, kaip reikėtų 
elgtis, jei prašydama bilietų paskambintų šioji ponia“, bet jis tiesiog 
laikėsi minėtų nurodymų ir atsakė: 

— Atleiskite, ledi, bet niekuo negaliu padėti. 


— Aš esu asmeninė Baringtono laivybos kompanijos valdybos 

pirmininkės draugė, — kalbėjo Virginija. — Juk šitai tikrai kai ką 
reiškia? 

— Neabejotinai reiškia, — atsakė pardavėjas. — Dar yra likusi 
viena pirmos klasės kajutė, tačiau ją parduoti galima tik gavus spe- 
cialų pirmininkės leidimą. Taigi jei būsite tokia maloni ir paskam- 
binsite poniai Klifton, rezervuosiu tą kajutę jūsų vardu ir parduosiu 
tą pačią akimirką, kai ji man paskambins. 

Ledi Virginija jiems nebepaskambino. 


Išgirdęs automobilio signalą, donas Pedras sulankstė laikraštį, 
padėjo ant stalo, paėmė kuprinę ir išėjo iš namų. 

Vairuotojas pakėlė prie kepurės ranką ir pasisveikino: 

— Labas rytas, pone. 

Paskui įmetė kuprinę į mersedeso bagažinę. 

Donas Pedras atsisėdo gale, uždarė dureles ir laukė. Įsitaisęs 
prie vairo šoferis neklausė, kur donas Pedras nori važiuoti, nes kelią 
jau žinojo. Nuo Itono aikštės jie pasuko į kairę ir nuvažiavo Haid 
Parko kampo link. 

— Kaip suprantu, sutarta suma — kuprinėje? — jiems važiuo- 
jant pro ligoninę prie Haid Parko kampo, paklausė vairuotojas. 

— Du šimtai penkiasdešimt tūkstančių grynaisiais, — atsakė 
donas Pedras. 

— Likusią dalį visą iškart tikimės gauti per dvidešimt keturias 
valandas nuo tada, kai įvykdysime užduotį. 

— Taip, buvome taip susitarę, — atsakė donas Pedras, mąsty- 
damas apie dvidešimt tris tūkstančius šešis šimtus keturiasdešimt 
penkis svarus, likusius seife darbo kambaryje; tik tiek pinigų ir turė- 
jo. Dabar jau net namas jam nebepriklausė. 

— Suvokiate, kokios bus pasekmės, jei nesumokėsite likusios 
dalies? 

— Pakankamai dažnai man šitai primeni, — atsakė donas Ped- 
ras, automobiliui važiuojant Parko skersgatviu ne didesniu nei ketu- 
riasdešimties mylių per valandą greičiu. 

— Įprastai susiklosčius aplinkybėms, jei nesumokėtumėte lai- 
ku, nudėtume vieną kurį jūsų sūnų, bet dabar jiedu saugiai įsitaisę 
Buenos Airėse, o pono Lunsdorfo nebėra, liekate tik jūs, — sukda- 
mas aplink Marmuro arką kalbėjo vairuotojas. 

Donas Pedras tylėjo, kol jie važiavo kita Parko skersgatvio puse, 
paskui sustojo prie šviesoforo. 

— O kas bus, jei neįvykdysite savo įsipareigojimo, numatyto pa- 
gal sutartį? — griežtai paklausė jis. 

— Tada jums nereikės mokėti likusių dviejų šimtų penkiasde- 
šimties tūkstančių svarų, argi ne taip? — atsakė vairuotojas, sustojęs 
prie „Dorchester“ viešbučio. 

Prie automobilio atskubėjo ilgu žaliu paltu vilkintis durininkas 
ir atidarė donui Pedrui dureles, kad šis išliptų. 

— Man reikia taksi, — pratarė donas Pedras, kai vairuotojas nu- 
važiavęs įsiliejo į Parko skersgatviu judantį rytmečio srautą. 

— Gerai, pone, — atsakė durininkas, pakeldamas ranką ir čai- 
žiai sušvilpdamas. 

Kai donas Pedras atsisėdo ant galinės taksi automobilio sėdy- 
nės ir pasakė „Itono aikštė keturiasdešimt keturi“, durininkas ap- 
stulbo. Kam džentelmenui taksi, jeigu jis turi vairuotoją? 


— „Tomas Kukas ir Sūnus“, kuo galėčiau padėti? 

— Norėčiau keturių „Bakingamo“ kajučių pirmajai laivo kelio- 
nei į Niujorką. 

— Pirmos ar antros klasės, pone? 

— Antros. 

— Tuoj sujungsiu. 

— Labas rytas. Rezervuojame antros klasės kajutes „Bakingame“. 

— Norėčiau keturių vienviečių kajučių kelionei į Niujorką spa- 
lio dvidešimt devintą. 

— Gal galėtumėte pasakyti keleivių pavardes? 

Pulkininkas Skotas-Hopkinsas pasakė savo ir trijų kolegų pa- 
vardes. 

— Bilietai po trisdešimt du svarus. Kur turėčiau išsiųsti sąskai- 
tą, pone? 

Jis galėjo pasakyti „Specialioji oro tarnyba, Čelsio kareivinės, 
Karaliaus kelias, Londonas“, nes jie ir apmokės sąskaitą, tačiau bi- 
lietų pardavėjui nurodė savo namų adresą. 

— Šiandienos susirinkimą norėčiau pradėti pasveikindama 
poną Bobą Bingamą, naująjį mūsų valdybos narį, — kalbėjo Ema. — 
Bobas — Bingamo žuvų pašteto įmonės valdybos pirmininkas; nese- 
niai jis įsigijo dvidešimt du su puse procento Baringtono kompani- 
jos akcijų, ir jam niekieno nereikia įtikinėti, kad jis tiki kompanijos 
ateitimi. Taip pat gavome dviejų valdybos narių atsistatydinimo 
laiškus — pono Sedriko Hardkastlo, kurio įžvalgių ir išmintingų pa- 
tarimų mums labai trūks, ir majoro Fišerio, kurio taip labai nesiil- 
gėsime. 

Admirolas Samersas leido sau kreivai šyptelėti. 

— Kadangi iki oficialių „Bakingamo“ krikštynų liko tik dešimt 
dienų, turbūt reikėtų pradėti nuo informacijos, kaip mums sekasi 
rengtis ceremonijai. 

Ema atvertė raudoną aplanką ir atidžiai pažvelgė į dienotvarkę. 

— Karalienė į Templio pievų geležinkelio stotį karališkuoju 
traukiniu atvyksta rugsėjo dvidešimt pirmosios rytą, penkios mi- 

nutės po pusės dešimtos. Perone ją pasitiks Bristolio grafystės vyk- 
domosios valdžios atstovas ir Bristolio meras. Tada Jos Didenybė 
bus nuvežta į Bristolio klasikinę mokyklą, ten ją pasitiks direktorius, 
palydės į mokykloje įrengtas naujas mokslinių tyrimų laboratorijas, 
kurias ji atidarys dešimt minučių po dešimtos. Karalienė susitiks su 
iš anksto išrinktų moksleivių grupe ir pedagogais ir vienuoliktą iš 
mokyklos išvyks. Tada ji bus nuvežta į Eivonmutą; į laivų statyklą 
Jos Didenybė atvyks septyniolika minučių po vienuolikos, — Ema 
pakėlė akis. — Mano gyvenimas būtų daug paprastesnis, jei visa- 
da tiksliai žinočiau, kurią minutę kur būsiu. Aš su Jos Didenybe 
susitiksiu, kai ji atvyks į Eivonmutą, — tęsė Ema, vėl žiūrėdama į 
dienotvarkę, — pasveikinsiu ją kompanijos vardu ir supažindinsiu 
su valdyba. Dvidešimt devynios minutės po vienuoliktos aš ją paly- 
dėsiu į šiaurinį doką, kur ji susitiks su laivo architektu, mūsų laivų 
inžinieriumi ir „Harlando ir Volfo“ pirmininku. Be trijų dvyliktą ofi- 
cialiai pasveikinsiu garbės viešnią. Mano kalba truks tris minutes, ir 
sulig pirmuoju dvyliktos valandos dūžiu Jos Didenybė suteiks „Ba- 
kingamui“ vardą, tradiciškai sudaužydama į laivo korpusą didžiulį 
šampano butelį. 

— O kas būna, kai butelis nedūžta? — juokdamasis paklausė 
Klaivas Anskotas. 

Daugiau niekas nesijuokė. 

— Šiame aplanke nieko apie tai neparašyta, — atsakė Ema. — 
Dvyliktą trisdešimt Jos Didenybė išvyks į Karališkąją meno akade- 
miją ir pietaus su jos darbuotojais, o trečią valandą atidarys naują 
meno galeriją. Ketvirtą valandą ją vėl nuveš į Templio pievų geležin- 
kelio stotį; karalienę lydės Bristolio vykdomosios valdžios atstovas; 
ji įsės į karališkąjį traukinį, kuris po dešimties minučių išvyks į Pa- 
dingtono stotį. 

Ema užvertė aplanką, atsiduso ir iš kelių posėdžio salės pusių 
sulaukė padrikų plojimų. 

— Vaikystėje, — pridūrė ji, — visada norėjau būti princesė, bet 
paskui, turiu prisipažinti, persigalvojau. 

Šįkart aplodismentai buvo nuoširdūs. 

— O kaip mes žinosime, kur kurią akimirką turėsime būti? — 
paklausė Dobsas. 

— Kiekvienam valdybos nariui bus duotas oficialus tvarkaraš- 
tis; padėk, Dieve, tam, kas reikiamu metu nebus reikiamoje vieto- 
je. O dabar pakalbėsiu apie ne menkiau svarbius pirmosios „Ba- 
kingamo“ kelionės reikalus; kaip jau žinote, toji kelionė prasidės 
spalio dvidešimt devintąją. Valdybai bus džiugu išgirsti, kad visos 
kajutės išpirktos; dar džiugiau, kad bilietai kelionei atgal taip pat 
parduoti. 

— Įdomiai skamba „parduoti“, — pratarė Bobas Bingamas. — 
Kiek keleivių už bilietus sumokėjo, o kiek plauks svečių? 

— Svečių? — pakartojo admirolas. 

— Keleivių, kurie už bilietus nemokės. 

— Na, yra keli žmonės, kurie turėtų... 

— ... plaukti veltui. Patarčiau elgtis taip, kad jie prie tokių ke- 
lionių nepriprastų. 

— Pone Bingamai, ar šiai kategorijai priskiriate valdybos narius 
ir jų šeimos narius? — paklausė Ema. 

— Kalbu ne apie pirmąją kelionę, žinoma, bet iš principo apie 
ateitį. Plaukiojantys rūmai — labai patrauklu, kai nereikia mokėti už 
kajutę, ką jau kalbėti apie maistą ir gėrimus. 

— Pone Bingamai, prašau pasakyti, ar visada mokate už savo 
žuvų paštetą? 

— Visada, admirole. Todėl ir mano darbuotojams neatrodo, 
kad jiems, jų šeimoms ir draugams priklauso nemokami indeliai. 

— Tada keliaudama ateityje, — kalbėjo Ema, — visada sumokė- 
siu už savo kajutę ir niekada nekeliausiu veltui, nors ir esu kompa- 
nijos valdybos pirmininkė. 

Keli valdybos nariai nejaukiai pasimuistė kėdėse. 

— Bet tikiuosi, — įsiterpė Deividas Diksonas, — kad Baringto- 
nai ir Kliftonai vis tiek kuo puikiausiai atstovaus kompanijai per šią 
istorinę kelionę. 

— Į tą kelionę su manimi leisis beveik visi mano šeimos na- 
riai, — atsakė Ema, — išskyrus seserį Greisę, kuri dalyvaus tik laivo 
krikštynose, nes bus pirma semestro savaitė ir po ceremonijos jai 
teks nedelsiant grįžti į Kembridžą. 

— O seras Džailzas? — paklausė Anskotas. 

— Viskas priklausys nuo to, ar ministras pirmininkas nuspręs 
paskelbti visuotinius rinkimus. Tačiau mano sūnus Sebastijonas tik- 
rai plauks su savo drauge Samanta, bet jie keliaus antrąja klase. Beje, 
pone Bingamai, kol nepaklausėte, atsakau: už jų bilietus sumokėjau. 

— Jei jis — tas pats vaikinas, su kuriuo prieš porą savaičių susi- 
pažinau savo fabrike, būsiu budrus, pirmininke, nes numanau, kad 
jis kėsinasi į jūsų darbą. 

— Bet jam vos dvidešimt ketveri, — atsakė Ema. 

— Jo tai nejaudina. Aš tapau Bingamo kompanijos pirmininku 
sulaukęs dvidešimt septynerių. 

— Vadinasi, dar turiu trejus metus. 

— Judu su Sedriku, — atsakė Bobas, — priklausomai nuo to, 
kurį iš jūsų jis nuspręs pakeisti. 

— Pirmininke, nemanau, kad Bingamas juokauja, — pratarė 
admirolas. — Nekantrauju susipažinti su tuo vaikinu. 

— Ar keliauti į Niujorką pakviesti kurie nors buvę direkto- 
riai? — paklausė Endis Dobsas. — Turiu galvoje Rosą Bačananą. 

— Taip, — atsakė Ema. — Turiu prisipažinti, kad Rosą ir Džiną 
pakviečiau keliauti kaip kompanijos svečius. Na, jei tik ponas Bin- 
gamas sutiks. 


— Jeigu ne Rosas Bačananas, manęs šioje valdyboje nebūtų, o 

po to, ką man apie jo darbus „Naktiniame Škote“ pasakojo Sedrikas 
Hardkastlas, manau, kad šios kelionės jis daugiau nei nusipelnė. 

— Ir aš visiškai sutinku, — atsakė Džimas Naulsas. — Tačiau 
tada kyla klausimas, kaip elgsimės su Fišeriu ir Hardkastlu. 

— Nemaniau kviesti majoro Fišerio, — atsakė Ema, — o Sedri- 
kas Hardkastlas man jau sakė, jog, jo nuomone, po užmaskuoto ledi 
Virginijos išpuolio per metinį visuotinį susirinkimą jam nebūtų iš- 
mintinga dalyvauti krikštynų ceremonijoje. 

— Nejau toji moteris buvo tokia kvaila ir pasielgė taip, kaip gra- 
sino — padavė į teismą? 

— Taip, — atsakė Ema, — už diskreditavimą ir įžeidimą. 

— Įžeidimą aš suprantu, — pratarė Dobsas, — bet kaip ji gali 
kaltinti diskreditavimu? 

— Na, primygtinai reikalavau, kad kiekvienas mūsų pokalbio 
žodelis būtų įrašytas į metinio visuotinio susirinkimo protokolą. 

— Tada tikėkimės, jog ji bus tiek kvaila, kad dėl jūsų kreipsis į 
aukštesnįjį teismą. 

— Ji nėra kvaila, — kalbėjo Bingamas, — bet labai arogantiška; 
vis dėlto numanau, jog tol, kol Fišeris vis dar aplink ją sukiosis, ga- 
lėdamas duoti parodymus, ji nerizikuos. 

— Gal galėtume grįžti prie svarbesnių reikalų? — paklausė 
admirolas. — Kol byla pasieks teismą, gal jau ir numirsiu. 

Ema nusijuokė. 

— Ar norėjote aptarti kokį nors konkretų klausimą, admirole? 

— Kiek turėtų užtrukti kelionė į Niujorką? 

— Kiek daugiau nei keturias dienas, bet vis tiek galime varžytis 
su visais konkurentais. 

— Tačiau „Bakingamas“ — pirmasis laivas, turintis dviejų variklių 
dyzelinį motorą, todėl neabejotinai galėtų pelnyti Mėlynąjį kaspiną 
kaip greičiausiai perplaukęs vandenyną. 

— Jei oro sąlygos būtų puikios, o tokiu metų laiku dažniausiai 

taip ir būna, išties turime progą, bet tereikia paminėti Mėlynąjį kas- 
piną, ir žmonės iškart prisimins „Titaniką“. Todėl apie šią galimybę 
negalime nė užsiminti, kol horizonte neišvysime Laisvės statulos. 

— Pirmininke, kiek žmonių turėtų dalyvauti krikštynų ceremo- 
nijoje? 

— Vyriausiasis konsteblis sako, kad galėtų būti trys, o gal net 
keturi tūkstančiai. | 

— O kas atsakingas už saugumą? 

— Policija atsakinga už žmones ir viešąją tvarką. 

— O sąskaitas apmokėsime mes. 

— Kaip futbolo rungtynėse, — pratarė Naulsas. 

— Tikėkimės, ne, — atsakė Ema. — Jei klausimų daugiau nėra, 
norėčiau pasiūlyti kitą valdybos susirinkimą surengti „Bakingame“, 
Valterio Baringtono kajutėje, kai grįšime iš Niujorko. Bet prieš tai 
jūsų visų lauksiu čia, dvidešimt pirmą dieną, lygiai dešimtą. 

— Tačiau garbioji mūsų ponia atvyks tik daugiau nei po valan- 
dos, — pratarė Bobas Bingamas. 

— Pone Bingamai, įsitikinsite, kad vakarinėje šalies dalyje mes 
keliamės anksti. Ankstyvas paukštis dantis rakinėja, vėlyvas — akis 
krapštinėja. 

— Jūsų Didenybe, norėčiau jums pristatyti ponią Klifton, Ba- 
ringtono laivybos kompanijos valdybos pirmininkę, — pasakė vyk- 
domosios valdžios atstovas. 

Ema pritupė ir laukė, kol karalienė ką nors pasakys, nes ins- 
trukcijose buvo aiškiai nurodyta nieko nekalbėti, kol karalienė pati 
nepakalbins, ir jokiu būdu nieko neklausinėti. 

— Ponia Klifton, kaip šiandieną džiaugtųsi seras Valteris. 

Ema prarado žadą, nes žinojo, kad senelis su karaliene buvo 
susitikęs tik kartą, ir nors jis dažnai pasakodavo apie tą įvykį ir savo 
kabinete turėjo nuotrauką, idant visiems apie tai primintų, ji nesiti- 
kėjo, kad tą dieną prisimins ir Jos Didenybė. 

— Gal galėčiau jums pristatyti admirolą Samersą, — pratarė 
Ema, perimdama vykdomosios valdžios atstovo žodį, — kuris jau dau- 
giau kaip dvidešimt metų dirba Baringtono kompanijos valdyboje. 

— Kai matėmės paskutinį kartą, admirole, jūs maloniai man 
aprodėte savo eskadrinį minininką „Chevron“. 

— Jūsų Didenybe, sakyčiau, tai buvo karaliaus eskadrinis mini- 
ninkas. Tada tik laikinai jam vadovavau. 

— Puiki pastaba, admirole, — atsakė karalienė motina, o Ema ir 
toliau ją pažindino su kompanijos direktoriais svarstydama, ką Jos 
Didenybė pasakys kalbėdama su naujausiu valdybos nariu. 

— Pone Bingamai, jūs buvote ištremtas iš rūmų. 

Bobas Bingamas išsižiojo, bet nieko nepasakė. 

— Na, tiesą sakant, ne asmeniškai jūs, bet jūsų žuvų paštetas. 

— Bet kodėl gi, Jūsų Didenybe? — paklausė Bobas nepaisyda- 
mas instrukcijų. 

— Nes mano anūkas princas Andrius nuolat kaišioja į indelį 
pirštus, pamėgdžiodamas etiketėje pavaizduotą berniuką. 

Bobas nepratarė nė žodžio, o karalienė motina nuėjo pasikalbė- 
ti su laivo architektu. 

— Kai matėmės paskutinį kartą... 

Ema pažvelgė į laikrodį; karalienė motina šnekučiavosi su 
„Harlando ir Volfo“ pirmininku. 

— O koks kitas jūsų projektas, pone Beili? 

— Šiuo metu tai — itin slaptas klausimas, Jūsų Didenybe. Galiu 
pasakyti tik tiek, kad ant laivo šono puikuosis raidės HMS*, ir laivas 
labai daug laiko praleis po vandeniu. 


* Angl. Her Majesty's Ship — oficialus D. B. karinio laivyno laivų pavadinimų 
prefiksas. 

Karalienė motina nusišypsojo, o vykdomosios valdžios atstovas 
ją nuvedė prie patogaus krėslo už tribūnos. 

Ema palaukė, kol karalienė bus pasodinta, ir nuėjo į tribūną sa- 
kyti kalbos, kuriai užrašų nereikėjo; Ema viską mokėjo atmintinai. 
Ji įsitvėrė pulto kraštų, klausydama Džailzo patarimo, giliai įkvėpė, 
ir pažvelgė į didžiulę minią, gerokai didesnę nei keturi tūkstančiai, 
kaip manė policija; minia nuščiuvo laukdama, ką ji pasakys. 

— Jūsų Didenybe, Baringtono laivų statykloje lankotės trečią 
kartą. Pirmą kartą čia lankėtės 1939-aisiais kaip karalienė; tada 
kompanija šventė šimto metų jubiliejų, o valdybai pirmininkavo 
mano senelis. Paskui lankėtės 1942-aisiais, kad pamatytumėte, kaip 
kompanija nukentėjo nuo bombardavimo karo metais, o šiandieną 
jūs maloniai sutikote mus aplankyti, kad į vandenis nuleistumėte 
laivą, pavadintą jūsų namų, kuriuose gyvenate jau šešiolika metų, 
vardu. Beje, Jūsų Didenybe, jei jums prireiktų kambario pernakvo- 
ti, — šiuos Emos žodžius pasitiko šiltas juokas, — galime pasiūlyti 
du šimtus devyniasdešimt du, nors, manau, turėčiau pabrėžti, jog 
praradote progą dalyvauti pirmojoje laivo kelionėje — visi bilietai 
išpirkti. 

Minios juokas ir plojimai leido Emai atsipūsti ir įgyti daugiau 
pasitikėjimo. 

— Norėčiau pridurti, Jūsų Didenybe, kad jūsų dalyvavimas 
šiandien sukėlė tikrą isteriją... 

Minia aiktelėjo, o paskui sutrikusi nuščiuvo. Ema norėjo, kad 
prasivertų žemė ir ją prarytų, bet karalienė motina prapliupo kva- 
totis, ir visi žmonės ėmė džiaugsmingai šūkčioti bei mėtyti į viršų 
kepures. Ema pajuto, kaip užsiliepsnojo skruostai, ir ne iš karto at- 
sigavo, kad įstengtų ištarti: 

— Man didžiulė garbė, Jūsų Didenybe, pakviesti jus suteikti lai- 
vui „Bakingamo“ vardą. 

Ema žengė žingsnį atgal, kad karalienė motina atsistotų ten, 

kur reikia. Šios akimirkos Ema labiausiai bijojo. Kartą Rosas Bača- 
nanas jai pasakojo apie vieną liūdnai pagarsėjusį nutikimą, kai vis- 
kas klostėsi blogai, o laivas ne tik buvo paniekintas susirinkusiųjų, 
bet ir keleiviai atsisakė juo plaukti, išsilakstė įgula, įsitikinusi, kad 
laivas prakeiktas. 

Žmonės vėl nuščiuvo ir nervingai laukė; žvelgdami į karališką- 
ją viešnią, tokią pačią baimę jautė ir visi laivų statyklos darbininkai. 
Keli prietaringesni, taip pat ir Ema, sukryžiavo pirštus; laivų statyklos 
laikrodis pradėjo mušti dvyliktą, ir vykdomosios valdžios atstovas pa- 
davė karalienei motinai šampano butelį. 

— Suteikiu šiam laivui „Bakingamo“ vardą, — pareiškė ji, — ir 
tegu jis teikia džiaugsmą ir laimę visiems, kurie juo plauks, tegu jis 
pats džiaugiasi ilgu ir klestinčiu gyvenimu plačiosiose jūrose. 

Karalienė motina pakėlė didžiulį šampano butelį, minutėlę luk- 
telėjo ir jį paleido. Buteliui plačiu lanku skriejant laivo link, Emai 
norėjosi užsimerkti. Atsitrenkęs į bortą butelis sudužo į šimtus šu- 
kių, o laivo šonu nusirito šampano burbuliukai; minia sušuko taip 
garsiai, kaip tądien dar nešaukė. 


— Manau, geriau būti nė negalėjo, — pratarė Džailzas, kai kara- 
lienė motina išvažiavo iš laivų statyklos ir dingo jiems iš akių. 

— Galėjau apsieiti ir be „tikros isterijos“, — atsakė Ema. 

— Nesutinku, — įsiterpė Haris. — Karalienei motinai tikrai pa- 
tiko šis mažytis netaktas, o darbininkai apie tai pasakos savo anū- 
kams; nors kartą ir tu pasirodei klystanti. 

— Tu labai malonus, — atsakė Ema, — bet prieš pirmąją laivo 
kelionę dar turime nudirbti daug darbų, negaliu sau leisti dar vienos 
isteriškos akimirkos, — pridūrė ji, kai prie jų priėjo Emos sesuo. 

— Kaip džiaugiuosi, kad nepraleidau šios progos, — pasakė 
Greisė. — Bet ar būtų įmanoma pasirinkti kitą metą, o ne semestro 

pradžią, kito laivo krikštynoms? Beje, savo didžiajai sesei norėčiau 
duoti dar vieną patarimą: užtikrink, kad pirmoji laivo kelionė būtų 
šventė, atostogos, o ne dar viena savaitė darbo kabinete, — ji pabu- 
čiavo seserį ir brolį į skruostus. — Beje, — pridūrė, — man patiko toji 
isteriška akimirka. 

— Ji teisi, — sutiko Džailzas, kai visi sužiuro į Greisę, einančią į 
artimiausią autobusų stotelę, — turėtum mėgautis kiekviena akimir- 
ka, nes aš, pažadu, tikrai mėgausiuosi. 

— Tau gali nepavykti. 

— Kodėl? 

— Gali būti, tada jau būsi ministras. 

— Prieš randantis galimybei tapti ministru, turėsiu išlaikyti 
savo vietą, o partijai teks laimėti rinkimus. 

— Kaip manai, kada rinkimai įvyks? 

— Mėginčiau spėti, kad spalio mėnesį, iškart po partijos kon- 
ferencijų. Taigi per artimiausias savaites dažnai mane matysi Bris- 
tolyje. 

— Tikiuosi, ir Gvinetę. 

— Gali neabejoti, nors viliuosi, kad mažylis gims kampanijos 
metu. Pasak Grifo, jo gimimas būtų vertas tūkstančio balsų. 

— Džailzai Baringtonai, tu — šarlatanas. 

— Ne, aš — politikas, kovojantis už menkutę vietą, o jeigu ją 
laimėsiu, manau, gal ir galėsiu formuoti ministrų kabinetą. 

— Atsargiai, norai pildosi. 


Džailzą maloniai nustebino itin civilizuota rinkimų kampanija: 
Džeremis Fordaisas, jo oponentas konservatorius, išmintingas jau- 


nas žmogus iš telekomunikacijų tarnybos, niekada nesudarė įspū- 

džio, jog tikrai tiki savo pergale, ir nė nemanė užsiiminėti jokiais 
slaptais darbeliais, kurie taip patiko anksčiau kandidatavusiam 
Aleksui Fišeriui. 

Redžinaldas Elsvortis, nuolatinis liberalų kandidatas, turėjo 
vienintelį tikslą — padidinti už jį balsuojančiųjų skaičių, ir net ledi 
Virginijai nepavyko smogti nei aukščiau, nei žemiau juostos gal to- 
dėl, kad ji vis dar gaivaliojosi po žudančio smūgio, kurį sudavė Ema 
per Baringtono kompanijos metinį visuotinį susirinkimą. 

Todėl niekas nenustebo, kai municipaliteto sekretorius pareiš- 


oe —- 


kiek balsų pelnė kiekvienas kandidatas: 


seras Džailzas Baringtonas 21114 
ponas Redžinaldas Elsvortis 4109 
ponas Džeremis Fordaisas 17 346 


Taigi skelbiu serą Džailzą Baringtoną teisėtai išrinktu parla- 
mento nariu, atstovaujančiu Bristolio dokams.“ 

Nors rinkimų apygardoje už skirtingus kandidatus balsavusių- 
jų rinkėjų skaičius gerokai skyrėsi, BBS žurnalisto Robino Dėjaus 
žodžiais tariant, apsispręsta, kas valdys šalį, nebus iki pat finišo li- 
nijos. Tiesą sakant, tik kitą dieną po rinkimų, trečią valandą trisde- 
šimt keturios minutės po pietų, paskelbus galutinius rezultatus, tau- 
ta pradėjo ruoštis naujos leiboristų vyriausybės atėjimui; leiboristų 
nebuvo valdžioje nuo Klemento Etlio laikų prieš trylika metų. 

Kitą dieną Džailzas nuvyko į Londoną, bet prieš tai jiedu su 
Gvinete ir penkių savaičių Valteriu Baringtonu lankėsi rinkimų apy- 
gardoje, dėkodami partijos kolegoms už tai, kad Džailzas laimėjo 
rinkimus didžiausiu kada nors pelnytu skirtumu. 

— Sėkmės rytoj, — šį sakinį jis nuolat girdėdavo lankydamasis 

įvairiose apygardos vietose, nes visi žinojo, kad rytoj naujasis mi- 
nistras pirmininkas nuspręs, kas su juo sės už ministrų stalo. 

Savaitgalį Džailzas praleido telefonu klausydamasis kole- 
gų nuomonių ir skaitydamas žinomiausių politikos apžvalgininkų 
straipsnius, bet iš tikrųjų tik vienas žmogus žinojo, kam bus prita- 
riamai linktelėta, o visa kita — tik spekuliacijos. 

Pirmadienio rytą Džailzas stebėjo per televiziją, kaip Haroldas 
Vilsonas buvo nuvežtas į rūmus, kad karalienė jo paklaustų, ar jis 
gali suformuoti vyriausybę. Po keturiasdešimties minučių jis išėjo 
jau kaip ministras pirmininkas ir buvo nuvežtas į Dauningo gatvę, 
kad pakviestų dvidešimt du savo kolegas tapti jo ministrų kabineto 
nariais. 

Džailzas sėdėjo prie pusryčių stalo, dėdamasis skaitąs rytinius 
laikraščius, ir nespoksojo į telefoną, trokšdamas, kad šis suskambė- 
tų. Telefonas suskambo kelis kartus, bet skambino arba vienas kuris 
šeimos narys, arba bičiulis, norintis pasveikinti su išaugusiu rinkėjų 
skaičiumi ar palinkėti tapti vyriausybės nariu. Neužimkite linijos, 
norėjosi jam pasakyti. Kaip man paskambins iš parlamento, jei tele- 
fonas visą laiką bus užimtas? Ir galiausiai paskambino. 

— Sere Džailzai, jums skambina iš Dauningo gatvės dešimtojo 
numerio. Ministras pirmininkas norėtų paklausti, ar šiandien, trečią 
valandą trisdešimt minučių, galėtumėte atvykti į Dauningo gatvę? 

Taip, gal ir rasčiau jam laiko, norėjo atsakyti Džailzas. 

— Taip, žinoma, — atsakė ir padėjo ragelį. 

Kurioje valdžios hierarchijos vietoje yra trečia valanda trisde- 
šimt minučių? 

Dešimtą valandą jau aišku, ar tu — iždo kancleris, užsienio rei- 
kalų ministras ar vidaus reikalų ministras. Šiuos postus jau užėmė 
Džeimsas Kalaganas, Patrikas Gordonas Volkeris ir Frankas Soski- 
sas. Vidurdienis: švietimo ministras Mičelas Stiuartas ir socialinės 
apsaugos ministrė Barbara Kasl. Trys trisdešimt buvo tarp dviejų 

polių: ar jis paklius į ministrų kabinetą, ar bus pasiūlytas bandoma- 
sis periodas aukšto vyriausybės pareigūno pareigoms užimti? 

Jei telefonas būtų liovęsis skambėjęs, Džailzas būtų šio to pra- 
simanęs pietums. Vieni kolegos jam skambino norėdami pasakyti, 
kokį darbą gavo, kiti guosdamiesi, kad ministras pirmininkas jiems 
dar neskambino, dar kiti domėjosi, kurią valandą jis kviečiamas į 
Dauningo gatvę. Rodėsi, nė vienas iš jų dorai nežinojo, ką reiškė tre- 
čia trisdešimt popiet. 

Leiboristų pergalę nušvietus saulutei, Džailzas nusprendė ke- 
liauti į Dauningo gatvę. Kiek po trečios jis išėjo iš savo namų Smito 
aikštėje, nužingsniavo krantine ir pakeliui į Vaitholą praėjo pro Lor- 
dų ir Bendruomenių Rūmus. Didžiajam Benui mušant ketvirtį po 
trečios, jis perėjo gatvę ir toliau žingsniavo pro Užsienio reikalų ir 
Britanijos tautų sandraugos būstines, o paskui pasuko į Dauningo 
gatvę. Džailzą pasitiko triukšmingas kovinių šunų būrys, susispietęs 
už laikinų užtvarų. 

— Kokį darbą tikitės gauti? — rėkė vienas iš jų. 

Ir pats norėčiau žinoti, norėjo atsakyti Džailzas, kone apakintas 
nesiliaujančių fotoblyksčių. 

— Sere Džailzai, ar tikitės patekti į ministrų kabinetą? — klau- 
sinėjo kitas. 

Aišku, tikiuosi, idiote. Bet Džailzo lūpos nė nekrustelėjo. 

— Kaip manote, ar ilgai gyvuos vyriausybė, kai tokia nedidelė 
dauguma? 

Neilgai, bet jis nenorėjo pripažinti. 

Džailzui einant Dauningo gatve, klausimų ataka tęsėsi, nors 
kiekvienas žurnalistas žinojo, kad dabar nėra vilties sulaukti jo at- 
sakymo, o kai grįš, geriausiu atveju galima tikėtis rankos mosto ar 
šypsenos. 

Džailzui buvo likę trys žingsniai iki durų, kai šios prasivėrė ir 
jis pirmą kartą gyvenime žengė į dešimtąjį Dauningo gatvės numerį. 

— Laba diena, sere Džailzai, — pasisveikino ministrų kabineto 
sekretorius, tarsi jie niekada anksčiau nebūtų matęsi. — Šiuo metu 
ministras pirmininkas bendrauja su vienu iš jūsų kolegų, gal galėtu- 
mėte palaukti laukiamajame, kol jis bus laisvas? 

Džailzas suprato, kad seras Alanas jau žino, koks postas jam 
bus pasiūlytas, tačiau šio mįslingo aukšto valdininko veide nekrus- 
telėjo nė menkiausias raumenėlis. 

Džailzas atsisėdo nedideliame laukiamajame, kur, kaip mano- 
ma, vienas kito nepažindami sėdėjo Velingtonas ir Nelsonas, lauk- 
dami, kol galės susitikti su Viljamu Pitu Jaunesniuoju. Džailzas 
pasitrynė į kelnes delnus, nors ir žinojo, kad ministrui pirmininkui 
rankos nespaus, nes laikydamiesi tradicijos parlamentarai niekada 
kolegoms rankų nespaudžia. Garsiau nei jo širdis tiksėjo tik laikro- 
dis ant židinio atbrailos. Galiausiai prasivėrė durys ir pasirodė seras 
Alanas. Jis tepasakė: 

— Dabar su jumis susitiks ministras pirmininkas. 

Džailzas atsistojo ir pradėjo, kaip sakoma, ilgą kelią į kartuves. 

Jam įėjus į ministrų kabineto salę, Haroldas Vilsonas sėdėjo 
ilgo ovalaus stalo viduryje, apsuptas dvidešimt dviejų tuščių kėdžių. 
Vos pamatęs Džailzą, jis pakilo iš savo vietos po Roberto Pilio por- 


tretu ir pratarė: 

— Puikus rezultatas Bristolio dokuose, Džailzai, puikiai padir- 
bėta. 

— Dėkoju, premjere, — atsakė Džailzas, laikydamasis tradicijos 
į jį nebesikreipti vardu. 


— Ateik ir sėskis, — pakvietė Vilsonas kimšdamasis pypkę. 

Džailzas jau ketino sėstis šalia ministro pirmininko, bet šis pra- 
tarė: 

— Ne, ne čia. Šioji Džordžo vieta; gal kada bus ir tavo, bet ne 
dabar. Kodėl tau neatsisėdus štai ten... — pasakė jis, pirštu rodyda- 
mas į žalia oda trauktą kėdę pačiame stalo gale. — Šiaip ar taip, toje 

vietoje kiekvieną ketvirtadienį, per ministrų kabineto posėdžius, sė- 
dės valstybės sekretorius Europos reikalams. 


46 


— Tik pagalvok, kiek visokių nesklandumų gali nutikti, — kal- 
bėjo Ema, žingsniais matuodama miegamąjį. 

— Kodėl nepamąsčius apie tai, kiek gera gali nutikti, — atsakė 
Haris. — Paklausyk Greisės patarimo, pamėgink atsipalaiduoti ir šią 
patirtį įvertink kaip šventę. 

— Kaip gaila, kad ji negalės su mumis keliauti. 

— Greisė niekada nesutiktų dvi savaites atostogauti per aštuo- 
nias semestro savaites. 

— Džailzas, rodos, sutinka. 

— Tik savaitę, — priminė jai Haris. — Beje, jis labai sumanus, 
nes viešėdamas Niujorke ketina apsilankyti Jungtinėse Tautose, o 
paskui keliaus į Vašingtoną susitikti su tokias pačias pareigas einan- 
čiu asmeniu. 

— O Gvinetę ir mažylį paliks namuose. 

— Atsižvelgiant į aplinkybes, tai išmintingas sprendimas. Nei 
vienam, nei kitam nebūtų jokio poilsio, jei mažasis Valteris dieną 
naktį laidytų gerklę. 

— Ar jau susikrovei daiktus ir pasiruošei? — paklausė Ema. 

— Taip, pirmininke, susikroviau. Jau kuris laikas pasiruošęs. 

Ema nusijuokė ir jį apsikabino. 

— Kartais pamirštu padėkoti. 

— Nereikia sentimentų. Tu dar turi darbų, tai ko delsiam? 

Ema nekantravo išeiti, nors ir teks ištisas valandas slankioti 
laive, kol kapitonas duos įsakymą atsišvartuoti ir plaukti į Niujorką. 
Hario manymu, būtų dar blogiau, jeigu jie lauktų namie. 

— Tik pažvelk, — didžiuodamasi pratarė Ema, kai automobilis 
atvažiavo į prieplauką ir prieš akis iškilo didingas „Bakingamas“. 

— Taip, išties isteriškas vaizdas. 

— Gelbėkit, — tarstelėjo Ema. — Ar kada nors išpirksiu šią kaltę? 

— Tikiuosi, kad ne, — atsakė Haris. 


— Kaip nuostabu, — pasakė Sima, kai Sebastijonas išsuko iš A4 
kelio ir stebėdamas kelio ženklus riedėjo į prieplauką. — Dar nieka- 
da nekeliavau tolimojo plaukiojimo laivu. 

— O šitas laivas nepaprastas, — atsakė Sebastijonas. — Jame 
yra atviras poilsio denis, kino teatras, du restoranai ir baseinas. Šis 
laivas labiau primena plaukiojantį miestą. 

— Keista, kad yra baseinas, kai aplink — visur vanduo. 

— Vanduo, visur vanduo. 

— Vėl cituoji kokį nors antraeilį anglų poetą? — paklausė Sima. 

— Ojjūs ar turite kokių nors garsių amerikiečių poetų? 

— Turime vieną tokį, parašiusį eilėraštį, iš kurio galima šio to 
pasimokyti: Pasiektos aukštumos didžiūnų atkaklių jiems nepasi- 
davė lengvu mostu — darbavosi jie naktimis, kolei draugai svaigi- 
nosi sapnu. 

— Kas tai parašė? — paklausė Sebastijonas. 


— Kiek mūsų žmonių jau laive? — paklausė lordas Glenartu- 
ras, mėgindamas vaidinti savo vaidmenį, kai automobilis išvažiavo 
iš Bristolio ir pasuko į uostą. 

— Trys nešikai, pora padavėjų — vienas restorane ir vienas an- 
troje klasėje — ir pasiuntinukas. 

— Arjie tikrai patikimi ir mokės laikyti liežuvį už dantų, jei juos 
klausinėtų ar kaip reikiant prispaustų? 

— Du nešikai ir vienas padavėjas buvo parinkti itin kruopščiai. 
Pasiuntinukas laive bus tik kelias minutes; vos pristatęs gėles, jis 
kuo greičiausiai grįš į Belfastą. 

— Kai tik užsiregistruosime, Liamai, devintą valandą ateik į 
mano kajutę. Tada dauguma pirmos klasės keleivių vakarieniaus, 
todėl turėsi daugiau nei pakankamai laiko savo įrenginiui paleisti. 

— Jį paleisti sunku nebus, — atsakė Liamas. — Man kelia neri- 
mą tik viena — kaip pavyks įnešti į laivą tą didžiulį lagaminą, niekam 
nesukeliant įtarimų. 

— Du nešikai žino šio automobilio numerį, — pratarė vairuoto- 
jas, — jie mūsų ieškos. 

— Kaip man sekasi kalbėti su akcentu? — paklausė Glenarturas. 

— Mane apgavai, bet aš — ne anglų džentelmenas. Tikėkimės, 
laive nebus žmonių, iš tikrųjų kada nors bendravusių su lordu Gle- 
narturu. 

— Turbut nebus. Jam jau daugiau kaip aštuoniasdešimt, ir be- 
sirodančio viešai jo niekas nematė nuo tada, kai prieš dešimtį metų 
mirė jo žmona. 

— Bet ar jis nėra tolimas Baringtonų giminaitis? — paklausė 
Liamas. 

— Todėl jį ir pasirinkau. Jei laivu plauks kas nors iš Specia- 
liosios oro tarnybos, pavartys „Kas yra kas“ knygą ir pamanys, kad 
aš — jų šeimos narys. 

— Bet kas bus, jei susidursi su kuo nors iš tos šeimos? 

— Neketinu su kuo nors iš jų susidurti. Ketinu juos visus išdur- 
ti, — sukikeno vairuotojas. — Sakyk, kaip nukaksiu į kitą kajutę, kai 
paspausiu mygtuką? 

— Devintą valandą duosiu tau raktą. Ar prisimeni, kur šeštame 
denyje yra išvietė? Nes ten tau reikės persirengti, kai paskutinį kartą 
išeisi iš savo kajutės. 

— Prisimenu, pačiame pirmos klasės skyriaus gale. Beje, seni, 

ne „išvietė“, o „tualetas“, — pataisė lordas Glenarturas. — Štai tokia 
paprasta klaida galėtų mane išduoti. Nepamiršk, šiuo laivu plaukia 
tipiški anglai. Aukštuomenės keleiviai nesimaišo tarp antros klasės 
keleivių, o antros klasės keleiviai nesikalba su keliaujančiais turisti- 
ne klase. Todėl gali būti, kad mums susirasti vieniems kitus nebus 
labai paprasta. 

— Bet aš skaičiau, kad šis laivas — pirmasis, kurio kiekvieno- 
je kajutėje yra telefonas, — pasakė Liamas, — todėl ypatingu atveju 
tereikia surinkti numerį 712. Jei aš neatsiliepsiu, mūsų padavėjas, 
dirbantis restorane, vardu Džimis ir jis... 


Pulkininkas Skotas-Hopkinsas žvelgė „Bakingamo“ pusėn. Jis 
ir jo kolegos įdėmiai stebėjo prieplaukoje besibūriuojančius žmones 
ieškodami airių — net menkiausio jų buvimo įrodymo. Iki šiol pul- 
kininkas nepamatė jokio pažįstamo veido. Šiaurės Airijoje tarnavę 
kapitonas Hartlis ir seržantas Robertsas taip pat nieko nepešė. Jį 
pastebėjo kapralas Krenas. 

— Ketvirta valanda, stovi vienas pats minios pakraštyje. Nežiū- 
ri į laivą, žvalgosi tik į keleivius. 

— Kokį velnią jis čia veikia? 

— Gal tą patį, ką ir mes, ko nors ieško. Bet ko? 

— Nežinau, — atsakė Skotas-Hopkinsas, — bet, Krenai, neiš- 
leisk jo iš akių, o jeigu jis ką nors užkalbins ar pamėgins patekti į 
laivą, iškart man pranešk. 

— Taip, pone, — atsakė Krenas, jau pradėjęs brautis per minią 
taikinio link. 

— Šešta valanda, — pratarė kapitonas Hartlis. 

Pulkininkas pažvelgė kitur. 

— O, Dieve, tik to ir tereikėjo... 

— Liamai, kai tik išlipsiu iš automobilio, greitai dink, tarsi mi- 
nioje būtų tavęs ieškančių žmonių, — pratarė lordas Glenarturas. — 
Ir devintą būtinai ateik į mano kajutę. 

— Ką tik pamačiau Kormaką ir Deklaną, — pasakė vairuotojas. 

Jis sumirksėjo automobilio žibintais, ir jie nuskubėjo prie auto- 
mobilio, nepaisydami kitų keleivių, kuriems reikėjo pagalbos. 

— Nelipk iš automobilio, — vairuotojui paliepė lordas Glenar- 
turas. 

Prireikė abiejų nešikų rankų, kad iš bagažinės iškeltų sunkų la- 
gaminą ir švelniai, kaip ką tik gimusį kūdikį, pastatytų ant ratukų. 
Kai vienas iš jų užtrenkė bagažinę, Glenarturas pratarė: 

— Kevinai, kai grįši į Londoną, stebėk Itono aikštės keturias- 
dešimt ketvirtąjį numerį. Kai Martinesas pardavė „Rolls-Royce“, 
numanau, kad jis gali sumanyti bėgti. — Glenarturas vėl atsisuko į 
Liamą ir tarė: — Susitinkame devintą, — pasakė, išlipo iš automobi- 
lio ir ištirpo minioje. 

— Kada man pristatyti lelijas? — sušnabždėjo jaunuolis, atsira- 
dęs lordo Glenarturo pašonėje. 

— Likus maždaug trisdešimčiai minučių iki laivui išplaukiant. 
O tada žiūrėk, kad tavęs nepamatytume, nebent Belfaste. 


Donas Pedras stovėjo minios pakraštyje ir žiūrėjo, kaip auto- 
mobilis, kurį jis pažino, sustojo kiek atokiau nuo laivo. 

Jis nenustebo matydamas, jog šio automobilio vairuotojas ne- 
išlipo, kai iš nežinia kur atsirado du nešikai, atidarė bagažinę ir už- 
kėlė ant ratukų didžiulį lagaminą, o paskui neskubėdami nustūmė 
ratukus laivo link. Iš automobilio galo išlipo du vyriškiai: vienas — 
pagyvenęs, kitas — daugiau kaip trisdešimties. Tasai pagyvenęs, 


391 


Jeffrey Archer + Atsargiai, norai pildosi 


kurio donas Pedras niekada nebuvo matęs, stebėjo, kaip iškeliamas 
lagaminas, ir šnekučiavosi su nešikais. Donas Pedras apsižvalgė ieš- 
kodamas antrojo, bet tas jau buvo dingęs minioje. 

Po kelių akimirkų automobilis apsisuko ir nuvažiavo. Paprastai 
šoferiai keleiviams atidaro užpakalines dureles, padeda iškelti ba- 
gažą, paskui laukia tolesnių nurodymų. Tačiau šitas elgėsi kitaip — 
akivaizdžiai nenorėjo lūkuriuoti, kad nebūtų atpažintas, ypač turint 
omenyje tai, kad prieplaukoje buvo daug policijos. 

Donas Pedras neabejojo — kad ir ką Airijos respublikonų ar- 
mija buvo sumaniusi, greičiausiai šitai įvyks jau kelionės metu, o ne 
prieš „Bakingamui“ išplaukiant. Kai automobilis dingo, donas Pe- 
dras atsistojo į ilgą eilę laukti taksi. Jis nebeturėjo nei vairuotojo, nei 
automobilio. Vis dar skaudėjo širdį dėl sumos, kurią jam sumokėjo 
už „Rolls-Royce“, beje, išreikalautą grynaisiais. 

Galiausiai jis atsidūrė eilės priekyje ir paprašė taksisto nuvežti 
į Templio pievų geležinkelio stotį. Traukiniu riedėdamas į Pading- 
toną, jis svarstė kitos dienos planus. Martinesas nė neketino mokėti 
kitos dviejų šimtų penkiasdešimties tūkstančių svarų dalies, beje, jis 
ir pinigų nebeturėjo. Seife dar buvo like kiek daugiau nei dvidešimt 
trys tūkstančiai ir dar keturi tūkstančiai už parduotą automobilį. Jo 
manymu, jei pavyktų ištrūkti iš Londono, Airijos respublikonų ar- 
mijai dar neįvykdžius savo įsipareigojimų, tikriausiai jo nesivytų iki 
Buenos Airių. 


— Ar ten buvo jis? — paklausė pulkininkas. 

— Gal, bet negaliu tvirtai pasakyti, — atsakė Hartlis. — Šian- 
dieną daug šoferių nešioja kepures su snapeliais ir tamsius akinius, 
o kol priėjau arčiau, kad geriau matyčiau, jis jau važiavo vartų link. 

— Ar matei, ką jis atvežė? 

— Apsidairykite, pone, galėjo atvežti bet ką iš šimtų keleivių, 

lipančių į laivą, — atsakė Hartlis, kai kažkas prasibrovė pro pulki- 
ninką. 

— Labai atsiprašau, — pratarė lordas Glenarturas, nukeldamas 
skrybėlę ir nusišypsodamas pulkininkui; jis užlipo keleivių trapu ir 
žengė į laivą. 


— Puiki kajutė, — pasakė Sima, kai susisupusi į rankšluostį išė- 
jo iš dušo. — Pamąstyta apie viską, ko gali prireikti merginai. 

— Taip yra todėl, kad mano mama apžiūrėjo kiekvieną kam- 
barį. 

— Kiekvieną? — negalėjo patikėti Sima. 

— Patikėk. Tik gaila, kad ji nepamąstė, ko gali prireikti vaikinui. 

— Ko dar galėtum norėti? 

— Pirmiausia dvigulės lovos. Ar nemanai, kad mums dar per 
anksti miegoti atskirose lovose, turint omenyje įsibėgėjusius santy- 
kius? 

— Liaukis kalbėjęs niekus, Sebai, imk tas lovas ir sustumk. 

— Norėčiau, kad būtų taip paprasta; jos pritvirtintos prie grindų. 

— Na, kodėl tau neišėmus čiužinių, — labai iš lėto kalbėjo 
Sima, — ir nesuguldžius jų vieno šalia kito? Miegotume ant grindų. 

— Jau mėginau; ant grindų sunkiai telpa ir vienas čiužinys, ką 
kalbėti apie du. 

— Jei pakankamai uždirbtum pirmos klasės kajutei, nekiltų jo- 
kių bėdų, — perdėtai garsiai atsiduso Sima. 

— O kol galėsiu sau šitai leisti, rodos, miegosime atskirose lo- 
vose. 

— Jokiu būdu, — atsakė Sima, kai jos rankšluostis nukrito ant 
grindų. 

— Labas vakaras, milorde, aš esu Braitvaitas, vyresnysis šio 
denio stiuardas. Labai malonu, kad plaukiate mūsų laivu. Jeigu 
jums ko nors prireiks, nesvarbu, dienos metu ar naktį, pakelkite 
ragelį ir surinkite numerį vienas nulis nulis; kas nors būtinai iškart 
ateis. 

— Ačiū, Braitvaitai. 

— Gal norėtumėte, kad išimčiau iš lagamino drabužius, kol va- 
karieniausite, milorde? 

— Ne, jūs labai malonus, bet kelionė iš Škotijos buvo ganėtinai 
varginanti, todėl, manau, verčiau pailsėsiu ir nevakarieniausiu. 

— Kaip pageidausite, milorde. 

— Beje, — pridūrė lordas Glenarturas, traukdamas iš piniginės 
penkių svarų banknotą, — gal galėtumėte pasistengti, kad iki ryto- 
jaus ryto septintos valandos man niekas netrukdytų, o tada norėsiu 
puodelio arbatos ir skrebučio su marmeladu. 

— Juodos duonos skrebutis ar baltos, milorde? 

— Būtų gerai juodos, Braitvaitai. 

— Pakabinsiu ant jūsų durų lentelę „Netrukdyti“ ir leisiu jums 
ilsėtis. Labanakt, milorde. 


Ilgai netrukus po to, kai įsikūrė savo kajutėse, ketvertukas su- 
sitiko laivo koplyčioje. 

— Nemanau, kad artimiausias kelias dienas turėsime laiko 
pamiegoti, — pasakė Skotas-Hopkinsas. — Kadangi matėme auto- 
mobilį, galime numanyti, kad laive yra Airijos respublikonų armijos 
kuopelė. 

— Kodėl Airijos respublikonų armiją turėtų dominti „Bakinga- 
mas“, kai jie ir namuose turi pakankamai bėdų? — paklausė kapra- 
las Krenas. 

— Jeigu jiems pavyktų sėkmingai atlikti numatytą žygį, pavyz- 

džiui, nuskandinti „Bakingamą“, visų dėmesys būtų nukreiptas ki- 
tur, nuo visų bėdų namuose. 

— Bet tu tikrai nemanai... — pradėjo Hartlis. 

— Visada geriausia tikėtis prasčiausio scenarijaus ir manyti, 
kad būtent taip jie ir sumanę. 

— Iš kur jie galėtų gauti pinigų tokio masto operacijai? 

— Iš to žmogaus, kurį pastebėjai prieplaukoje. 

— Bet jis į laivą nelipo ir traukiniu išvyko tiesiai į Londoną, — 
kalbėjo Robertsas. 

— Ar liptum į laivą žinodamas, ką jie sumanę? 

— Jeigu jį domina tik Baringtonų ir Kliftonų šeimos, taikinys 
gerokai susiaurėja, nes jie visi plaukia tame pačiame denyje. 

— Netiesa, — atsakė Robertsas. — Sebastijonas Kliftonas ir jo 
mergina plaukia septyni šimtai dvidešimt aštuntoje kajutėje. Jie 
taip pat galėtų būti taikinys. 

— Nemanau, — pratarė pulkininkas. — Jei Airijos respublikonų 
armija sumanytų nužudyti Amerikos diplomato dukrą, per naktį ne- 
abejotinai išdžiūtų visi Jungtinių Valstijų teikiami finansų šaltiniai. 
Manau, mums reikėtų susitelkti į pirmos klasės kajutes pirmame 
denyje, nes jei jiems pavyktų nužudyti ponią Klifton ir dar vieną ar 
du jos šeimos narius, ši „Bakingamo“ kelionė būtų pirma ir pasku- 
tinė. Šitai turėdami omenyje, — tesė pulkininkas, — budėsime visą 
kelionę; budėjimo pamaina — keturios valandos. Hartli, tu budėsi 
prie pirmos klasės kajučių iki antros valandos ryto. Paskui aš tave 
pakeisiu, o šeštą vėl pažadinsiu. Krenas ir Robertsas gali budėti to- 
kiomis pačiomis pamainomis antroje klasėje; manau, ten toji kuo- 
pelė ir apsistojusi. 

— Kelių žmonių ieškome? — paklausė Krenas. 

— Laive jie turi mažiausiai tris ar keturis savo žmones, beside- 
dančius arba keleiviais, arba įgulos nariais. Taigi, jei pamatysite ką 
nors, ką jau esate sutikę Šiaurės Airijos gatvėse, tai nebus sutapi- 

mas. Butinai kuo greičiausiai man praneškite. Beje, prisiminiau: ar 
išsiaiškinote pavardes keleivių, kurie nupirko bilietus į paskutines 
dvi pirmos klasės kajutes pirmame denyje? 

— Taip, pone, — atsakė Hartlis. — Ponas ir ponia Asprėjai; jie 
keliauja penktojoje kajutėje. 

— Į jų parduotuvę savo žmonai neleisčiau nė kojos įkelti, na, 
nebent ji ten eitų su kitu vyru.* 

— O trečiojoje kajutėje apsistojęs lordas Glenarturas. Knygoje 
„Kas yra kas“ jį patikrinau. Jam aštuoniasdešimt ketveri, jis buvo 
vedęs lordo Harvio seserį, vadinasi, turėtų būti pirmininkės antros 
eilės dėdė. 

— Kodėl ant jo durų kabo lentelė „Netrukdyti“? — paklausė 
pulkininkas. 

— Jis pasakė stiuardui, jog yra pavargęs po ilgos kelionės iš 
Škotijos. 

— Nejaugi? — nusistebėjo pulkininkas. — Geriau jau nenuleis- 
kime nuo jo akių, nors neįsivaizduoju, kokia Airijos Respublikos ka- 
riuomenei nauda iš aštuoniasdešimt ketverių metų žmogaus. 

Prasivėrė durys, ir atsisukę jie visi pamatė įeinantį kapelioną. 
Jis šiltai nusišypsojo keturiems vyriškiams, kurie klūpojo su malda- 
knygėmis rankose. 

— Gal kaip nors galėčiau padėti? — priėjęs arčiau paklausė ka- 
pelionas. 

— Ne, tėve, ačiū, — atsakė pulkininkas. — Mes jau išeinam. 


47 


— Ar šįvakar turėčiau vilkėti smokingą? — baigęs dėliotis daik- 
tus paklausė Haris. 


* Knygos autorius turi omenyje Asprey juvelyrikos dirbinių parduotuvę. 

— Ne. Pirmo ir paskutinio vakaro aprangos kodas būna tas 
pats — laisvas stilius. 

— O ką tai reiškia? Atrodo, sulig kiekviena karta viskas kei- 
čiasi. 

— Tau derėtų apsivilkti kostiumą ir pasirišti kaklaraištį. 

— Ar dar kas nors su mumis pietaus? — pasiteiravo Haris, im- 
damas iš spintos vienintelį savo kostiumą. 

— Džailzas, Sebas ir Sima, vadinasi, tik šeima. 

— O Sima dabar irgi laikoma mūsų šeima? 

— Rodos, Sebas taip mano. 

— Tada jam pasisekė. Nors, turiu prisipažinti, norėčiau geriau 
pažinti Bobą Bingamą. Tikiuosi, kurį vakarą galėsime papietauti su 
juo ir jo žmona. Kuo ji vardu? 

— Priscila. Tik įspėju, jiedu labai skirtingi. 

— Ką turi galvoje? 

— Nieko nesakysiu, kol su ja nesusipažinsi, o tada pats galėsi 
spręsti. 

— Skamba intriguojamai, nors „įspėju“ — iškalbinga užuomina. 
Šiaip ar taip, aš jau nusprendžiau, kad Bobui bus skirti keli naujos 
mano knygos puslapiai. 

— Ar jis bus didvyris, ar niekšas? 

— Dar nenutariau. 

— O kokia bus tema? — paklausė Ema atidariusi spintą. 

— Viljamas Varvikas su žmona atostogauja prabangiame laive. 

— Ir kuris kurį nužudo? 

— Vargšas paniekintas laivų statyklos valdybos pirmininkės vy- 
ras nužudo žmoną ir pabėga su laivo virėja. 

— Bet Viljamas Varvikas išnarpliotų nusikaltimą dar gerokai 
iki atplaukiant į uostą, o niekšas vyras visą likusį gyvenimą praleistų 
kalėjime. 

— Ne, nepraleistų, — atsakė Haris, rinkdamasis vieną iš dviejų 


397 


Jeffrey Archer + Atsargiai, norai pildosi 


kaklaraiščių, kurį pasiriš eidamas vakarieniauti. — Varvikas neturi 
teisės jo suimti laive, todėl vyras išsisuks. 

— Bet jeigu laivas būtų anglų, jos vyras turėtų paklusti Anglijos 
įstatymams. 

— Oo, štai čia šuo ir pakastas. Dėl mokesčių laivas plaukia su 
tokia vėliava, su kokia jam patogiau, pavyzdžiui, su Liberijos, todėl 
vyrui tereikės papirkti vietinės policijos viršininką, ir byla niekada 
nepasieks teismo. 

— Nuostabu, — pratarė Ema. — Kodėl apie tai nepagalvojau? 
Šitai išspręstų visas mano problemas. 

— Manai, jei tave nužudyčiau, išspręsčiau visas tavo proble- 
mas? 

— Ne, kvaily. Bet gal nebereikėtų mokėti mokesčių. Manau, 
įtrauksiu tave į valdybą. 

— Jei taip padarysi, aš tave nužudysiu, — pasakė Haris ją apsi- 
kabindamas. 

— Kitos šalies vėliava, — pakartojo Ema. — Įdomu, kaip į tokią 
mintį sureaguotų valdyba? 

Ji išėmė iš spintos dvi sukneles ir jas iškėlė. 

— Kurią — raudoną ar juodą? 

— Maniau, šio vakaro stilius laisvas. 

— Pirmininkei niekada nebūna laisvas, — atsakė ji, kai į duris 
kažkas pabeldė. 

— Aišku, kad taip, — sutiko Haris. 

Priėjęs jis atidarė duris; jį pasveikino vyresnysis stiuardas. 

— Labas vakaras, pone. Jos didenybė karalienė motina Elžbieta 
siunčia pirmininkei gėlių, — pasakė Braitvaitas, tarsi taip nutiktų 
kasdien. 

— Lelijos, kitaip ir būti negali. 

— Kodėl taip manai? — paklausė Ema, kai tvirtai sudėtas jau- 
nas vyriškis įžengė į kambarį nešinas didele lelijų vaza. 

— Tokios buvo pirmos gėlės, kurias jai padovanojo Jorko her- 
cogas, gerokai prieš jai tampant karaliene. 

— Gal galėtumėte padėti gėles ant stalo, vidury kajutės, — pa- 
prašė Ema jaunuolio, žvelgdama į kortelę prie puokštės. 

Ji ketino padėkoti jaunuoliui, bet šis jau buvo išėjęs. 

— Kas kortelėje parašyta? — paklausė Haris. 

— Dėkoju už įsimintiną dieną Bristolyje. Viliuosi, kad mano 
antriesiems namams pirmojoje kelionėje pasiseks. 

— Tikra meistrė, — pratarė Haris. 

— Ji labai dėmesinga, — sutiko Ema. — Nemanau, kad gėlės 
išsilaikys, kol atplauksime į Niujorką, Braitvaitai, bet vazą norėčiau 
pasilikti. Būtų tarsi atminimo dovana. 

— Kol būsite Niujorke, galėčiau pakeisti gėles kitomis, pirmi- 
ninke. 


— Jūs labai įžvalgus, Braitvaitai. Dėkoju. 


— Ema sako, kad tu nori būti kitas valdybos pirmininkas, — 
pratarė Džailzas, sėsdamasis prie baro. 

— Kokią valdybą ji turėjo omenyje? — paklausė Sebastijonas. 

— Maniau, Baringtono kompanijos. 

— Ne, manau, kad mamai dar likę parako. Bet jei sulaukčiau jos 
pasiūlymo, gal ir svarstyčiau galimybę tapti valdybos nariu. 

— Tu labai taktiškas, — pasakė Džailzas, kai barmenas jam pa- 
davė viskio su soda. 

— Ne, mane labiau domina „Farthing's“ bankas. 

— Ar nemanai, kad dvidešimt ketverių vyrukas kiek per jaunas 
tapti banko valdybos pirmininku? 

— Turbūt jūs teisus, todėl ir stengiuosi įtikinti poną Hardkas- 
tlą, kad neverta eiti į pensiją nesulaukus septyniasdešimties. 

— Bet ir tada tau tebus dvidešimt devyneri. 

— Tada būčiau ketveriais metais vyresnis nei buvote jūs, kai 
pirmą kartą įžengėte į parlamentą. 

— Teisingai, tačiau ministru tapau tik keturiasdešimt ketverių. 

— Bet tik todėl, kad įstojote į netinkamą partiją. 

Džailzas nusijuokė. 

— Gal ir tu vieną dieną atsidursi parlamente, Sebai? 

— Jeigu ir atsidursiu, dėde Džailzai, norėdamas mane pama- 
tyti, turėsite žiūrėti per visą salę, nes sėdėsiu priešininkų suoluose. 
Bet, šiaip ar taip, prieš apsispręsdamas pasukti tuo slidžiu keliu, ke- 
tinu nemenkai užsidirbti. 

— O kas ta graži būtybė? — paklausė Džailzas, stodamasis nuo 
baro kėdės, kai prie jų priėjo Sima. 

— Tai mano draugė Sima, — atsakė Sebastijonas, negalėdamas 
nuslėpti pasididžiavimo. 

— Galėjote pasirinkti geriau, — pratarė jai Džailzas šypsoda- 
masis. 

— Žinau, — atsakė Sima, — bet vargšė imigrantė negali būti per 
daug išranki. 

— Jūs — amerikietė, — pasitikslino Džailzas. 

— Taip. Manau, pažįstate mano tėvą Patriką Sulivaną. 

— Išties pažįstu Patą, didžiai jį gerbiu. Tiesą sakant, visada ma- 
niau, kad Londonas — tik dar vienas laiptelis ir taip žibančioje jo 
karjeroje. 

— Lygiai tą patį manau ir apie Sebastijoną, — pasakė Sima im- 
dama jį už rankos. 

Džailzas nusijuokė; į restoraną atėjo Ema su Hariu. 

— Ko juokiatės? — paklausė Ema. 

— Sima ką tik pastatė tavo sūnų į vietą. Galėčiau vesti tą mer- 
giną, — pratarė Džailzas nusilenkdamas Simai. 

— Oi, tikrai nemanau, kad Sebastijonas panašus į serą Tobį Bel- 
čą*, — atsakė Sima. — Kai geriau pamąstai — jis kaip Sebastijonas. 

— Ir aš taip pat, — pasakė Ema. 

— Ne, — paprieštaravo Haris. — Taip pat ir aš. Ir jokio kraičio 
neprašau, tik posakio šmaikštaus. 

— Sutrikau, — pratarė Sebastijonas. 

— Kaip jau sakiau, Sima, galėjote pasirinkti geriau. Bet neabe- 
joju, kad vėliau viską Sebui paaiškinsite. Beje, Ema, — kalbėjo Džail- 
zas, — įspūdinga suknelė. Raudona tau tinka. 

— Ačiu, Džailzai. Rytoj vilkėsiu mėlyną, tada turėsi sugalvoti ką 
nors nauja. 

— Gal galėčiau pasiūlyti jums išgerti, pirmininke? — erzino ją 
Haris, be galo trokštantis džino su toniku. 

— Ne, mielasis, dėkoju. Aš išbadėjusi, gal eikim ir prisėskim. 

Džailzas mirktelėjo Hariui. 

— Kai buvome dvylikos, įspėjau tave vengti šios moters, bet tu 
nepaisei mano patarimo. 

Jiems einant prie staliuko salės viduryje, Ema sustojo pasišne- 
kučiuoti su Rosu ir Džina Bačananais. 

— Matau, Rosai, kad žmoną susigrąžinote, o kaip automobilis? 

— Kai po kelių dienų grįžau į Edinburgą, — stodamasis iš vietos 
pasakojo Rosas, — automobilį radau policijos aikštelėje. Saumokėjau 
didžiulius pinigus, kad jį atgaučiau. 

— Bet ne daugiau nei už šitai, — pratarė Džina, paliesdama per- 
lų vėrinį. 

— Dovanėlė prisidarius bėdos, — paaiškino Rosas. 

— Bet jūs ištraukėte iš bėdos visą kompaniją, — pasakė Ema, — 
ir už tai mes jums visada būsime be galo dėkingi. 

— Man dėkoti nereikia, — atsakė Rosas. — Dėkokite Sedrikui. 

— Kaip gaila, kad jis negalėjo kartu keliauti, — pratarė Ema. 


* Tobis Belčas — Viljamo Šekspyro „Dvyliktosios nakties“ personažas. 

— Ar jūs laukėte berniuko, ar mergaitės? — paklausė Sima, kai 
vyriausiasis padavėjas atitraukė jai kėdę. 

— Nesuteikiau Gvinetei jokio pasirinkimo, — atsakė Džail- 
zas. — Pasakiau, kad turi būti berniukas. 

— Kodėl? 

— Grynai praktiniais sumetimais. Mergaitė negali paveldėti 
šeimos titulo. Anglijoje viskas perduodama per vyrišką liniją. 

— Kaip archajiška, — nustebo Sima. — O aš visada maniau, kad 
britai — civilizuoti žmonės. 

— Necivilizuoti, kai kalbama apie pirmagimystę, — paaiškino 
Džailzas. 

Trys vyriškiai pakilo nuo stalo, nes atėjo Ema. 

— Bet ponia Klifton — Baringtono kompanijos valdybos pirmi- 
ninkė. 

— O soste sėdi karalienė. Bet, Sima, nesijaudinkit, galiausiai 
nugalėsime tuos senus reakcionierius. 

— Nenugalėsime, jei į valdžią grįš mano partija, — įsiterpė Se- 
bastijonas. 

— Ir tada vėl visur klaidžios dinozaurai, — žiūrėdamas į Sebas- 
tijoną pasakė Džailzas. 

— Kas taip sakė? — paklausė Sima. 

— Žmogus, kuris mane nugalėjo. 


Liamas į duris nesibeldė, tik pasuko rankeną ir smuko vidun, 
pažvelgęs už nugaros, ar niekas jo nemato. Jam nesinorėjo aiškintis, 
ką jaunas vyriškis iš antros klasės veikia pagyvenusio lordo kajutėje 
tokiu nakties metu. Nors niekas nė nebūtų laidęs pastabų. 

— Ar mums niekas nesutrukdys? — uždaręs duris paklausė 
Liamas. 

— Mūsų niekas netrukdys iki rytojaus ryto septintos, o tada jau 
nebebus kam trukdyti. 

— Gerai, — atsakė Liamas. 

Jis puolė ant kelių, atrakino didžiulį lagaminą, jį atidarė ir ėmė 
apžiūrinėti sudėtingą įrenginį, kuriam sukonstruoti jam prireikė 
mėnesio. Dar pusvalandį praleido tikrindamas, ar nėra nutrūkusių 
laidelių, ar visi diskeliai tinkamai sureguliuoti, ar tikrai laikrodis 
ims tiksėti spustelėjus jungiklį. Įsitikinęs, kad viskas turėtų veikti 
kuo puikiausiai, vėl atsistojo. 

— Viskas parengta, — pasakė. — Kada nori, kad aktyvuočiau? 

— Trečią ryto. Ir man dar prireiks trisdešimties minučių atsi- 
kratyti šituo, — pridūrė Glenarturas paliesdamas pagurklį. — Ir dar 
spėčiau nusigauti iki kitos savo kajutės. 

Liamas grįžo prie lagamino ir nustatė laikrodį trečiai valandai. 

— Dabar tau reikės prieš išeinant spustelėti jungiklį ir dar kartą 
patikrinti, ar juda sekundinė rodyklė. 

— Tai kas gali nepavykti? 

— Jei lelijos tebėra kajutėje — niekas. Niekam šiame koridoriu- 
je ir gal net apatiniame denyje nėra vilties išgyventi. Po tomis gėlė- 
mis paslėpti šeši svarai dinamito, gerokai daugiau, nei mums reikia, 
bet tik taip galime užtikrinti, kad pasiimsime pinigus. 

— Turi mano raktą? 

— Taip, — atsakė Liamas. — Septyni šimtai šešta kajutė. Po pa- 
galve rasi naują pasą ir bilietą. 

— Ar turėčiau dar dėl ko nors jaudintis? 

— Ne. Tik prieš išeidamas įsitikink, kad juda sekundinė rodyklė. 

Glenarturas nusišypsojo. 

— Susitiksime Belfaste. O jei atsidursime vienoje gelbėjimosi 
valtyje, nekreipk į mane dėmesio. 

Liamas linktelėjo, nuėjo prie durų ir iš lėto jas pravėrė. Dirs- 
telėjo į koridorių. Po pietų į kajutes grįžtančių žmonių nesimatė nė 
ženklo. Jis skubiai nuėjo iki koridoriaus galo ir atidarė duris su užra- 
šu Naudoti tik ištikus avarijai. Paskui tyliai uždarė sau už nugaros 
duris ir garsiai nupėdino metaliniais laiptais. Laiptinėje nieko nesu- 
tiko. Maždaug po penkių valandų šie laiptai bus sausakimši į paniką 
puolusių žmonių, manančių, kad laivas atsitrenkė į ledkalnį. 

Atėjęs į septintą denį jis atidarė avarinio išėjimo duris ir vėl ap- 
sidairė. Ir dabar nieko nesimatė. Liamas patraukė siauru koridoriu- 
mi ir grįžo į savo kajutę. Po pietų į savo kambarius grįžo keli žmonės, 
bet nė vienas juo nesusidomėjo. Per daugelį metų Liamas buvo iš- 
tobulinęs anonimo vaidmenį kaip tikras menininkas. Jis atsirakino 
kajutės duris ir įėjęs vidun krito ant lovos; darbas atliktas. Pažvelgė 
į laikrodį: be dešimt dešimt. Teks ilgai laukti. 


— Kelios minutės po devintos kažkas įsmuko į lordo Glenarturo 
kajutę, — pasakė Haskinsas, — bet dar nemačiau, kad būtų išėjęs. 

— Gal stiuardas. 

— Nepanašu, pulkininke, nes ant durų kabo lentelė „Netrukdy- 
ti“, be to, kad ir kas ten būtų ėjęs, jis nepasibeldė. Tiesą sakant, tas 
žmogus įėjo vidun lyg į savo kajutę. 

— Tada verčiau stebėk tas duris, ir jei kas nors išeis, jokiu būdu 
neišleisk jo iš akių. Eisiu pažiūrėti, kaip antroje klasėje sekasi Kre- 
nui, gal jis turi kokių naujienų. Jei neturi, pamėginsiu kelias valan- 
das nusnūsti. Paskui, antrą valandą, tave pakeisiu. Jei nutiks kas 
nors, kas tau kels abejonių, nedvejodamas mane pažadink. 


— Na, ką esi mums suplanavusi, kai nuplauksime į Niujorką? — 
paklausė Sebastijonas. 

— Didžiajame obuolyje viešėsime tik trisdešimt šešias valan- 
das, — atsakė Sima, — todėl negalėsime sau leisti gaišti nė akimir- 
kos. Rytą aplankysime Metropolitano muziejų, paskui trumpai pasi- 
vaikščiosime po Centrinį parką, tada pietausime „Sardžio“ kavinėje. 
Popiet eisime į Friką, o vakarui tėtis mums parūpino porą bilietų į 
„Sveika, Dole!“ su Kerola Čening. 

— Vadinasi, nebus laiko pavaikščioti po parduotuves? 

— Leisiu tau pereiti Penktuoju aveniu, bet galėsi tik pasidairyti 
į vitrinas. Tu neįpirktum nė „Tiffany's“ dėžutės, ką jau kalbėti apie 
dėžutės turinį. Bet jei norėsi suvenyro viešnagei atminti, galėsime 
nueiti į Vakarų trisdešimt ketvirtąją gatvę, į „Macy's“ parduotuvę, 
kur galėsi ką nors išsirinkti iš tūkstančio daikčiukų, kainuojančių 
mažiau nei dolerį. 

— Na, čia jau labiau pagal mano kišenę. Beje, o kas yra Frikas? 

— Mėgstamiausia tavo sesers dailės galerija. 

— Bet Džesika niekada nebuvo Niujorke. 

— Tačiau vis tiek žinojo, koks paveikslas kokioje salėje kabo; ji 
žinojo visus paveikslus toje galerijoje. Pamatysi jos visų laikų mėgs- 
tamiausią paveikslą. 

— Vermejeris, „Mergaitė, kuriai sutrukdė groti“. 

— Neblogai, — pasakė Sima. 

— Ir dar vienas klausimas, prieš gesinant šviesą. Kas yra Sebas- 
tijonas? 

— Jis — ne smuikas. 


— Sima išties šauni, ką? — pratarė Ema, kai jiedu su Hariu iš- 
ėjo iš restorano ir centriniais laiptais užlipo į savo kajutę pirmame 
denyje. 

— Ir už tai Sebas gali padėkoti Džesikai, — imdamas ją už ran- 
kos atsakė Haris. 

— Kaip norėčiau, kad ji plauktų su mumis. Dabar ji jau būtų 
nupiešusi visus — nuo kapitono ant tiltelio iki popiečio arbatą tie- 
kiančio Braitvaito ar net Persėjo. 

Jiems kartu tyliai einant koridoriumi, Haris suraukė kaktą. 
Nebuvo nė dienos, kad jis sau nepriekaištautų dėl to, kad Džesikai 
nepasakė tiesos apie jos tėvą. 

— Ar nebuvai sutikęs džentelmeno iš trečiosios kajutės? — pa- 
klausė Ema nutraukdama jo mintis. 

— Lordo Glenarturo? Ne, bet keleivių sąraše mačiau jo pavardę. 

— Ar tai galėtų būti tas pats lordas Glenarturas, kuris vedė 
mano antros eilės tetą Izobelę? 

— Gal ir galėtų. Kartą buvome su juo susitikę, kai viešėjome 
tavo senelio pilyje Škotijoje. Toks geras žmogus. Dabar jam jau turė- 
tų būti per aštuoniasdešimt. 

— Įdomu, kodėl jis nutarė leistis į pirmą laivo kelionę nieko 
mums nesakęs? 

— Gal jis nenorėjo tau trukdyti. Pakvieskime jį rytoj vakare pa- 
pietauti. Kad ir kaip būtų, jis — paskutinė jungtis su ta karta. 

— Puiki mintis, mielasis, — atsakė Ema. — Rytą parašysiu jam 
raštelį ir pakišiu po durimis. 

Haris atrakino kajutę ir pasitraukė, praleisdamas Emą. 

— Labai pavargau, — pratarė Ema pasilenkdama pauostyti le- 
lijų. — Nesuprantu, kaip karalienė motina visa tai kiekvieną dieną 
ištveria. 

— Ištveria, ir jai labai gerai sekasi, bet galiu lažintis, kad ir ji 
pavargtų, jei kelias dienas pabūtų Baringtono kompanijos valdybos 
pirmininke. 

— Geriau ir toliau dirbčiau savo darbą, o ne jos, — kalbėjo Ema 
nusivilkdama suknelę, kabindama ją į spintą ir eidama į vonią. 

Haris dar kartą perskaitė Jos Didenybės karalienės motinos 
parašytą atviruką. Kokia asmeniška žinutė. Ema jau nutarė grįžusi į 

Bristolį laikyti vazą savo kabinete ir kiekvieną pirmadienio rytą į ją 
pamerkti lelijų. Haris nusišypsojo. Kodėl gi ne? 

Kai Ema grįžo iš vonios, Haris užėmė jos vietą ir uždarė duris. 
Ema nusimetė chalatą ir atsigulė. Buvo per daug pavargusi, todėl 
nekilo mintis perskaityti nors kelis „Pripažinto šnipo“ puslapius; šią 
naujo rašytojo knygą jai rekomendavo Haris. Ema užgesino lempą 
šalia lovos ir pasakė „labanakt, mielasis“, nors ir žinojo, kad Haris 
negirdi. 

Kai Haris išėjo iš vonios, ji jau giliai miegojo. Jis Emą apkamšė 
kaip vaiką, pabučiavo į kaktą ir sušnabždėjo „labanakt, mieloji“, o 
paskui atsigulė į savo lovą, džiaugdamasis tyliu murkimu. Jam nė 
sapne nesisapnuotų sakyti, kad ji knarkia. 

Haris gulėjo atsimerkęs, ja didžiuodamasis. Kelionės pradžia 
nė negalėjo susiklostyti geriau. Jis apsivertė ant šono manydamas, 
kad po minutėlės užsnūs, bet užmigti negalėjo, nors akys buvo lyg 
švininės ir kamavo nuovargis. Kažkas negerai. 


48 


Donas Pedras atsikėlė kiek po antros, bet ne todėl, kad negalėjo 
miegot. 

Apsirengęs jis susikrovė lagaminėlį ir nusileido laiptais į darbo 
kambarį. Atidaręs seifą išsiėmė likusius dvidešimt tris tukstančius 
šešis šimtus keturiasdešimt penkis svarus ir įsidėjo į krepšį. Dabar 
namas su viskuo, kas jame yra, su visa įranga priklausė bankui. Jei- 
gu jie mano, kad jis sumokės visą trūkstamą sumą, tegu ponas Led- 
beris būna toks malonus ir keliauja į Buenos Aires, kur gaus dviejų 
žodžių atsaką. 

Per radiją išklausė ankstyvųjų ryto žinių; jokių pranešimų apie 
„Bakingamą“ neišgirdo. Jis buvo įsitikinęs, jog pavyks išsprukti iš 

šalies gerokai iki jiems susivokiant, kad jo nebėra. Pažvelgė pro lan- 
gą ir nusikeikė pamatęs, kad lietus ir toliau negailestingai skalbia 
šaligatvį — baimonosi, jog turbūt užtruks, kol sugaus taksi. 

Jis užgesino šviesą, išėjo į lauką ir paskutinį kartą uždarė Itono 
aikštės keturiasdešimt ketvirtojo numerio duris. Be jokio optimizmo 
nužvelgė gatvę ir apsidžiaugė, išvydęs jo link važiuojantį taksi auto- 
mobilį, ką tik užsižiebusį ženkliuką „Laisvas“. Donas Pedras pakėlė 
ranką, išbėgo į gatvę ir įšoko į taksi galą. Uždaręs duris išgirdo kažką 
spragtelint. 

— Hitrou oro uostas, — įsitaisydamas galinėje sėdynėje pasakė 
donas Pedras. 

— Nemanau, — atsakė vairuotojas. 


Kitas žmogus, gyvenantis už dviejų kajučių nuo Hario, taip pat 
nemiegojo, bet jis nė neketino miegoti. Jis rengėsi pradėti darbą. 

Be vienos minutės trečią jis pakilo iš lovos gerai pailsėjęs, vi- 
sai budrus, priėjo prie kajutės viduryje padėto didžiulio lagamino 
ir pakėlė dangtį. Akimirką padvejojęs, kaip buvo nurodyta, paspau- 
dė jungiklį pradėdamas procesą, kurio nebebuvo galima sustabdyti. 
Įsitikinęs, kad ilgoji juoda sekundinė rodyklė juda — 29:59, 29:58 
— spustelėjo mygtuką savo laikrodžio šone ir užvožė lagaminą. Pas- 
kui pasiėmė šalia lovos numestą nedidelį kelionmaišį, kuriame buvo 
viskas, ko reikia, užgesino šviesą, neskubėdamas pravėrė kajutės 
duris ir nužvelgė blausiai apšviestą koridorių. Minutėlę palaukė, kol 
apsipras akys. Įsitikinęs, kad nieko nėra, išėjo į koridorių ir tyliai 
uždarė duris. 

Jis atsargiai pėdino storu karališko mėlio kilimu, tyliai slink- 
damas koridoriumi, ausimis gaudydamas menkiausią nepažįstamą 
garsą. Tačiau jis nieko neišgirdo, tik tylų variklio ritmą, laivui toly- 
giai skrodžiant ramius vandenis. Priėjęs centrinius laiptus sustojo. 

Laiptai buvo apšviesti ryškiau, bet ir dabar nieko nesimatė. Jis ži- 
nojo, kad pirmos klasės kajutės yra aukštu žemiau, o tolimiausiame 
koridoriaus kampe buvo kuklus užrašas Vyrų. 

Leisdamasis pagrindiniais laiptais jis nieko nesutiko, bet žen- 
gęs į holą iškart pamatė kėdėje drybsantį prasiskėtusį tvirtai sudėtą 
vyriškį, turbūt per daug pasivaišinusį pirmos klasės keleiviams vel- 
tui dalijamu alkoholiu svarbiosios laivo kelionės proga. 

Jis praslinko pro smagiai knarkiantį keleivį, kuris nė nekruste- 
lėjo, ir toliau žingsniavo link durų koridoriaus gale. Įėjus į tualetą, 
— jis jau buvo bepradedąs mąstyti kaip jie, — užsidegė šviesa; jis 
nustebo. Minutėlę padvejojęs prisiminė, kad tai dar viena naujovė, 
kuria laivas taip didžiavosi; apie viską buvo skaitęs blizgančiame 
lankstinuke. Nuėjo prie praustuvų, ant marmurinio paviršiaus pasi- 
dėjo krepšį, jį atsegė ir ėmė traukti visokiausius losjonus, užpilus ir 
aksesuarus, padėsiančius pašalinti jo alter ego: buteliukas aliejaus, 
skustuvas, žirklės, šukos ir indelis „Pond's“ veido kremo nuleis už- 
dangą prasidėjus premjeriniam jo spektakliui. 

Pažvelgė į laikrodį. Uždanga pakils tik už dvidešimt septynių 
minučių ir trijų sekundžių, o tada jis tebus vienas iš panikos apnik- 
tų žmonių. Atsuko aliejaus buteliuko kamštelį ir pasitepė veidą, ka- 
klą ir kaktą. Po kelių akimirkų pajuto svilinimą — grimuotojas iš 
anksto buvo jį įspėjęs. Neskubėdamas nusiėmė gerokai praretėjusių 
žilų plaukų peruką, padėjo prie kriauklės ir pažvelgė į atvaizdą vei- 
drodyje, patenkintas atgavęs vešlius raudonus banguotus plaukus. 
Paskui nusilupo vyno raudonumo skruostus, tarsi nuo ką tik užgi- 
jusios žaizdos būtų plėšęs pleistrą, ir galiausiai žirklėmis nusidrėskė 
pagurklį, kuriuo grimuotojas taip didžiavosi. 

Prisileidęs praustuvą šilto vandens, jis trynė veidą gremždamas 
pleistro, klijų ar dažų likučius, kurie niekaip nenorėjo pasiduoti. Nu- 
sišluosčius veidą, vis dar perštėjo kai kurias vietas, todėl baigdamas 
savąjį virsmą jis storai pasitepė „Pond's“ kremu. 

Liamas Dohertis pažvelgė į save veidrodyje ir pamatė, kad ma- 
žiau nei per dvidešimt minučių atsikratė penkiasdešimties metų; 
visų moterų svajonė. Jis paėmė šukas, susitvarkė raudoną ševeliūrą 
ir viską, kas liko iš lordo Glenarturo veido, susikrovęs į krepšį ėmė 
vilktis lordo drabužius. 

Iš pradžių jis išsiėmė kietą baltą „Van Heusen“ apykaklę pri- 
laikančią sąsagą, — nuo apykaklės ant kaklo liko siaura raudona 
juosta, — nusitraukė itonietišką kaklaraištį ir viską sumetė į krepšį. 
Baltus šilkinius marškinius pakeitė pilkais medvilniniais, pasirišo 
siaurutį kaklaraištį; tokius dabar ryši visi Belfasto vyriokai. Išsiva- 
davęs iš geltonų petnešų, paleido ir plačias pilkas kelnes, kurios su- 
krito į krūvą ant grindų kartu su pilvu — pagalvėle, o paskui pasilen- 
kęs atrišo juodų raštuotos odos Glenarturo batų raištelius, nusispyrė 
pačius batus ir įsidėjo į krepšį. Paskui išsiėmė dabar itin madingas 
siauras kelnes ir nesutramdė šypsnio jas užsimovęs; ir jokių petne- 
šų, tik siauras odinis diržas, kurį buvo įsigijęs Karnabio gatvėje, 
anksčiau darbuodamasis Londone. Galiausiai įsispyrė į zomšinius 
batus be raištelių, kuriais tikrai nebuvo galima žengti pirmos klasės 
kilimu. Jis pažvelgė į veidrodį ir išvydo save. 

Dohertis dirstelėjo į laikrodį. Dangaus ramybę suteiksiančiai 
naujai kajutei pasiekti jam buvo likusios vienuolika minučių ir ke- 
turiasdešimt viena sekundė. Nereikia gaišti; jei bomba sprogs jam 
esant pirmoje klasėje, vienas įtariamasis tikrai bus. 

Užpilus ir losjonus jis susikimšo į krepšį, užsegė užtrauktuką 
ir nuskubėjo prie durų, atsargiai jas pravėrė ir pažvelgė į holą. Nei 
vienoje, nei kitoje pusėje nieko nesimatė. Dingo net tasai girtas. Jis 
mikliai praėjo tuščią krėslą, kuriame tebuvo likęs gilus įspaudas, liu- 
dijantis, kad visai neseniai čia kažkas sėdėjo. 

Dohertis skubėjo holu prie pagrindinių laiptų; antros klasės ke- 
leivis pirmos klasės zonoje. Jis nesustojo, kol nepriėjo trečio denio 

laiptų aikštelės — skiriamosios linijos. Perlipęs raudoną grandinę, 
skiriančią laivo kapitono padėjėjus nuo kitų įgulos narių, pirmą kar- 
tą atsipūtė; dar nesaugu, bet vis tiek ne mūšio laukas. Jis žengė ant 
žalio viskozės kilimo ir jau siauresniais laiptais nubėgo dar keturis 
maršus žemyn, kol pasiekė denį su jo laukiančia kita kajute. 

Jis nuėjo ieškoti septyni šimtai šeštosios kajutės. Buvo ką tik 
praėjęs septyni šimtai dvidešimt šeštąją ir septyni šimtai dvidešimt 
ketvirtąją, kai išvydo anksčiau matytą lėbautoją, nesėkmingai mė- 
kaimyną Dohertis nusigręžė; na, gal lėbautojas ir taip nepažintų jo 
ar ko nors kito, pasigirdus pavojaus signalui. 

Priėjęs septyni šimtai šeštąją kajutę atrakino duris ir įėjo. Pa- 
žvelgė į laikrodį: po septynių minučių ir keturiasdešimt trijų sekun- 
džių visi bus pažadinti, kad ir kaip giliai miegotų. Priėjęs prie lovos 
pakėlė pagalvę ir rado nepanaudotą pasą ir naują bilietą — iš lordo 
Glenarturo jis virto Deivu Roskou, gyvenančiu Vatforde, Napiero 
gatvės keturiasdešimt septintajame name. Profesija: dažytojas ir 
dekoratorius. 

Dohertis krito ant lovos ir pažiūrėjo į laikrodį: šešios minutės 
ir devyniolika sekundžių, aštuoniolika, septyniolika; laiko daugiau 
nei pakankamai. Trys jo draugai taip pat nemiega, laukia, tačiau jie 
nesikalbės vieni su kitais, kol visi nesusitiks Belfaste, „Savanoryje“, 
pasimėgauti keliomis pintomis „Guinness“. Apie šią naktį jie nie- 
kada nekalbės viešai, nes tada pastebėtų, kad jų nebuvo įprastoje 
vietoje vakarų Belfaste, todėl ištisus mėnesius, o gal net metus jie 
būtų įtariamieji. Koridoriuje jis išgirdo garsius smūgius į duris; tur- 
būt lėbautojas galiausiai pasidavė. 

Šešios minutės ir dvidešimt viena sekundė... 

Kai tenka laukti, visada būna vienodai neramu. Ar nepalikai 
kokių nors įkalčių, atvesiančių tiesiai pas tave? Ar nepadarei klaidų, 
dėl kurių operacija baigsis nesėkmingai, ir grįžus namo iš tavęs visi 

juoksis? Jis nenurims tol, kol neatsidurs gelbėjimosi valtyje, o dar 
geriau — kitame laive, plaukiančiame į kitą uostą. 

Penkios minutės ir keturiolika sekundžių... 

Dohertis žinojo, kad jo tėvynainiai, to paties siekiantys kariai, 
nervintųsi taip pat, kaip jis. Laukti visada būna sunkiausia — nieko 
nebekontroliuoji, nieko nebegali padaryti. 

Keturios minutės ir vienuolika sekundžių... 

Blogiau nei per futbolo rungtynes, kai pirmauji 1:0, bet žinai, 
kad kita komanda stipresnė ir tikrai galės įmušti per pratęsimą. Jis 
prisiminė savo vado nurodymus: kai suveiks pavojaus signalas, į 
denį būtinai pulkite su pirmaisiais, taip pat vieni iš pirmųjų lipkite į 
gelbėjimosi valtį, nes rytoj, tokiu metu, visi ieškos žmogaus iki tris- 
dešimt penkerių, kalbančio airišku akcentu, todėl, vaikinai, laikykite 
liežuvius už dantų. 

Trys minutės ir keturiasdešimt sekundžių... trisdešimt devy- 
nios... 

Jis spoksojo į kajutės duris ir įsivaizdavo blogiausia, kas ga- 
lėtų nutikti. Bomba nesprogs, atsilapos durys ir įvirs tuzinas, o gal 
ir daugiau lazdomis į visas puses mosuojančių galvažudžių polici- 
ninkų, ir jiems bus visai nesvarbu, kiek kartų tomis lazdomis gausi. 
Tačiau jis tegirdėjo ritmišką variklio tuksėjimą, „Bakingamui“ ir 
toliau ramiai plaukiant Atlantu į Niujorką. Į miestą, kurio niekada 
nepriplauks. 

Dvi minutės ir trisdešimt keturios sekundės... trisdešimt 
trys... 

Jis mėgino įsivaizduoti, kaip viskas būtų, jei jis grįžtų į Folso 
gatvę Belfaste. Jam einant gatve, trumpomis kelnėmis vilkintys vai- 
kėzai žiūrėtų į jį su pagarbia baime ir susižavėjimu, užaugę tenorin- 
tys būti tokie, kaip jis. Jis — didvyris, susprogdinęs „Bakingamą“ 
praėjus vos kelioms savaitėms po to, kai laivui vardą suteikė karalie- 
nė motina. Nereikia minėti prarastų nekaltų gyvybių; nėra nekaltų 

gyvybių, kai tiki savo misija. Tiesą sakant, jis niekada nesusitiks su 
viršutinių denių kajučių keleiviais. Jis apie juos perskaitys rytojaus 
laikraščiuose, o jei savo darbą atliks tinkamai, jo vardo laikraščiai 
neminės. 

Minutė ir dvidešimt dvi sekundės... dvidešimt viena... 

Kas dabar galėtų nepavykti? Ar įrenginys, sukonstruotas antro 
aukšto miegamajame, Danganono dvare, paskutinę minutę jį ap- 
vils? Nejau jam teks iškęsti nesėkmės tylą? 

Šešiasdešimt sekundžių... 

Dohertis ėmė šnabždėti skaičiukus. 

— Penkiasdešimt devynios, penkiasdešimt aštuonios, penkias- 
dešimt septynios, penkiasdešimt šešios... 

Gal tasai girtas žmogus hole, susmukęs krėsle, visą laiką tik jo 
ir laukė? Gal dabar jie pakeliui į jo kajutę? 

— Keturiasdešimt devynios, keturiasdešimt aštuonios, ketu- 
riasdešimt septynios, keturiasdešimt šešios... 

Gal lelijas pakeitė kitomis gėlėmis, gal jas išmetė, išnešė? Gal 
ponia Klifton alergiška žiedadulkėms? 

— Trisdešimt devynios, trisdešimt aštuonios, trisdešimt septy- 
nios, trisdešimt šešios... 

Gal jie atrakino lordo Glenarturo kambarį ir rado atidarytą la- 
gaminą? 

— Dvidešimt devynios, dvidešimt aštuonios, dvidešimt septy- 
nios, dvidešimt šešios... 

Galjie jau po visą laivą ieško žmogaus, sprukusio iš tualeto pir- 
mos klasės hole? 

— Devyniolika, aštuoniolika, septyniolika, šešiolika... 

Gal jie... jis įsitvėrė lovos krašto, užsimerkė ir pradėjo garsiai 
skaičiuoti. 

— Devynios, aštuonios, septynios, šešios, penkios, keturios, 
trys, dvi, viena... 

Jis liovėsi skaičiavęs ir atsimerkė. Nieko. Tik nyki tyla, visada 
spengianti nepasisekus. Panarino galvą ir ėmė melsti Dievą, kurio 
netikėjo, bet tą akimirką nugriaudėjo toks galingas sprogimas, kad 
jis trenkėsi į kajutės sieną tarsi viesulo nublokštas lapas. Vargais ne- 
galais atsistojo ir nusišypsojo išgirdęs riksmus. Jam teliko svarstyti, 
kiek viršutinio denio keleivių liko gyvų. 

